(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΕ΄

Πέμπτη 5 Νοεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ρυθμίσεις για την επιτάχυνση της εκδίκασης εκκρεμών υποθέσεων του ν. 3869/2010 σύμφωνα με τις επιταγές του άρθρου 6 παρ. 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α.

ΑΘΑΝΑΣΙΟΥ Χ.

ΛΑΜΠΡΟΥΛΗΣ Γ.

ΜΠΟΥΡΑΣ Α.

ΣΑΚΟΡΑΦΑ Σ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΛΑΜΠΡΟΥΛΗΣ Γ. , σελ.  
ΛΙΑΚΟΥΛΗ Ε. , σελ.  
ΜΠΟΥΡΑΣ Α. , σελ.  
ΡΑΓΚΟΥΣΗΣ Ι. , σελ.  
ΣΑΚΟΡΑΦΑ Σ. , σελ.  
ΣΠΑΝΑΚΗΣ Β. , σελ.  
ΨΥΧΟΓΙΟΣ Γ. , σελ.  
  
Β. Επί προσωπικού θέματος:  
ΛΙΑΚΟΥΛΗ Ε. , σελ.  
ΡΑΓΚΟΥΣΗΣ Ι. , σελ.  
  
Γ. Επί του σχεδίου νόμου του Υπουργείου Δικαιοσύνης:  
ΑΔΑΜΟΠΟΥΛΟΥ Α. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΑΥΓΕΡΙΝΟΠΟΥΛΟΥ Δ. , σελ.  
ΒΑΓΕΝΑ - ΚΗΛΑΗΔΟΝΗ Ά. , σελ.  
ΒΑΡΟΥΦΑΚΗΣ Γ. , σελ.  
ΒΕΛΟΠΟΥΛΟΣ Κ. , σελ.  
ΒΙΛΙΑΡΔΟΣ Β. , σελ.  
ΒΟΡΙΔΗΣ Μ. , σελ.  
ΒΡΟΥΤΣΗΣ Ι. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΓΚΙΟΛΑΣ Ι. , σελ.  
ΖΑΧΑΡΙΑΔΗΣ Κ. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΜΙΝΗΣ Γ. , σελ.  
ΚΑΠΠΑΤΟΣ Π. , σελ.  
ΚΑΡΑΣΜΑΝΗΣ Γ. , σελ.  
ΚΑΤΡΙΝΗΣ Μ. , σελ.  
ΚΑΦΑΝΤΑΡΗ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΙΚΙΛΙΑΣ Β. , σελ.  
ΚΟΜΝΗΝΑΚΑ Μ. , σελ.  
ΚΟΤΡΩΝΙΑΣ Γ. , σελ.  
ΚΟΥΤΣΟΥΜΠΑΣ Α. , σελ.  
ΚΩΝΣΤΑΝΤΙΝΙΔΗΣ Ε. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΚΩΤΣΗΡΑΣ Γ. , σελ.  
ΛΙΑΚΟΥΛΗ Ε. , σελ.  
ΛΙΒΑΝΙΟΣ Θ. , σελ.  
ΛΙΟΥΠΗΣ Α. , σελ.  
ΛΟΒΕΡΔΟΣ Α. , σελ.  
ΜΑΚΡΗ Ζ. , σελ.  
ΜΑΜΟΥΛΑΚΗΣ Χ. , σελ.  
ΜΑΝΩΛΑΚΟΣ Ν. , σελ.  
ΜΑΡΑΒΕΓΙΑΣ Κ. , σελ.  
ΜΑΡΚΟΥ Κ. , σελ.  
ΜΕΪΚΟΠΟΥΛΟΣ Α. , σελ.  
ΜΟΥΛΚΙΩΤΗΣ Γ. , σελ.  
ΜΠΑΚΑΔΗΜΑ Φ. , σελ.  
ΜΠΟΥΓΑΣ Ι. , σελ.  
ΜΠΟΥΜΠΑΣ Κ. , σελ.  
ΞΑΝΘΟΠΟΥΛΟΣ Θ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΑΠΑΗΛΙΟΥ Γ. , σελ.  
ΠΑΠΠΑΣ Ν. , σελ.  
ΠΑΦΙΛΗΣ Α. , σελ.  
ΠΛΕΥΡΗΣ Α. , σελ.  
ΠΟΛΑΚΗΣ Π. , σελ.  
ΠΟΥΛΑΣ Α. , σελ.  
ΡΑΓΚΟΥΣΗΣ Ι. , σελ.  
ΣΚΥΛΑΚΑΚΗΣ Θ. , σελ.  
ΣΠΑΝΑΚΗΣ Β. , σελ.  
ΤΣΙΑΡΑΣ Κ. , σελ.  
ΤΣΙΓΚΡΗΣ Ά. , σελ.  
ΥΨΗΛΑΝΤΗΣ Β. , σελ.  
ΧΗΤΑΣ Κ. , σελ.  
ΧΡΗΣΤΙΔΟΥ Ρ. , σελ.  
ΨΥΧΟΓΙΟΣ Γ. , σελ.

Δ. ΠΑΡΕΜΒΑΣΕΙΣ

ΜΠΟΥΤΣΙΚΑΚΗΣ

ΠΡΑΚΤΙΚΑ ΒΟΥΛΗΣ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚE΄

Πέμπτη 5 Νοεμβρίου 2020

Αθήνα, σήμερα 5 Νοεμβρίου 2020, ημέρα Πέμπτη και ώρα 10.08’, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ρυθμίσεις για την επιτάχυνση της εκδίκασης εκκρεμών υποθέσεων του ν.3869/2010 σύμφωνα με τις επιταγές του άρθρου 6 παρ. 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις».

Η Διάσκεψη των Προέδρων αποφάσισε στη συνεδρίασή της 29ης Οκτωβρίου 2020 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και του συνόλου.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Να υπενθυμίσω ότι σύμφωνα με ομόφωνη απόφαση της Διάσκεψης των Προέδρων, θα τηρηθεί αυστηρά ο χρόνος. Παρακαλώ όλους, λοιπόν, και τους εισηγητές και τον κύριο Υπουργό, αλλά και τους κυρίους ομιλητές, να τηρούν τον χρόνο.

Παρακαλώ, τους αρμόδιους της Γραμματείας να ανοίξουν το σύστημα της εγγραφής των ομιλητών, όπου θα μπορείτε να εγγράφεστε μέχρι και τον δεύτερο εισηγητή, ήτοι μέχρι τον κ. Καλαματιανό.

Ο κ. Τσιγκρής έχει τον λόγο.

**ΑΓΓΕΛΟΣ ΤΣΙΓΚΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε και ψηφίζουμε το έκτο νομοσχέδιο του Υπουργείου Δικαιοσύνης. Ένα νομοσχέδιο το οποίο σκοπό του έχει την επιτάχυνση της απονομής της δικαιοσύνης, τον εκσυγχρονισμό του Κώδικα Δικηγόρων, την απάλειψη χρόνιων δυσλειτουργιών για το ελληνικό νομικό σύστημα, αλλά ταυτοχρόνως και την απλούστευση των δικαστικών διαδικασιών.

Έπρεπε να έρθει αυτό το νομοσχέδιο σήμερα, μας ρωτήσανε στις επιτροπές. Έπρεπε να έρθει χθες, έπρεπε να είχε έρθει εδώ και χρόνια, γιατί ο μεγάλος βραχνάς, ο σταυρός της ελληνικής δικαιοσύνης, σύμφωνα με όλους τους συλλειτουργούς μας, πρέπει να σας πω, κυρίες και κύριοι συνάδελφοι, ότι δεν είναι άλλος από την αργόσυρτη απονομή της. Αυτό δεν το λέει ο Άγγελος Τσιγκρής, δεν το λέει η Νέα Δημοκρατία, το λέει το Ευρωπαϊκό Δικαστήριο Δικαιωμάτων του Ανθρώπου, το οποίο μόνιμα, πάγια, διαχρονικά, τα τελευταία εξήντα χρόνια από την ίδρυσή του καταδικάζει τη χώρα μας. Έχουμε μέχρι σήμερα 534 καταδίκες. Αυτό στοιχίζει πολλά εκατομμύρια ευρώ στη χώρα μας. Ταυτόχρονα, όμως, στοιχίζει και στο αίσθημα δικαίου στην ελληνική κοινωνία. Οι Έλληνες πολίτες, σύμφωνα με όλες τις μετρήσεις δεν εμπιστεύονται τη δικαιοσύνη, γιατί είναι αργόσυρτη η απονομή της. Υπάρχει μία οιονεί ατιμωρησία και μία διαχρονική ταλαιπωρία ανθρώπων που ψάχνουν τη δικαίωσή τους.

Γίνεται, λοιπόν, μία καλή πρώτη αρχή. Μιλάμε για εκατό χιλιάδες και πλέον υποθέσεις, οι οποίες είναι ενταγμένες σε αυτόν που ονομάζουμε νόμο Κατσέλη, τον 3869/2010. Πρέπει να γνωρίζουμε, κυρίες και κύριοι συνάδελφοι, ότι αυτές οι εκατό χιλιάδες υποθέσεις πίσω τους έχουν και εκατό χιλιάδες οικογένειες, οι οποίες θα περιμένουν, σύμφωνα με τους σημερινούς προσδιορισμούς, ακόμη και μέχρι το 2035 για να τελεσιδικήσει η υπόθεσή τους ενώπιον των ελληνικών ειρηνοδικείων. Το βρίσκετε σωστό; Προφανώς, η απάντηση στο ρητορικό μου ερώτημα είναι από όλες τις καλόπιστες πλευρές, όχι. Αυτό τελειώνει, λοιπόν, σήμερα.

Και πώς γίνεται αυτό, κυρίες και κύριοι συνάδελφοι; Γίνεται με καθαρά δικονομικού χαρακτήρα παρεμβάσεις. Δεν παρεμβαίνουμε, στα ουσιαστικού δικαίου ζητήματα του νομοθετήματος, αντίθετα κάνουμε δικονομικές παρεμβάσεις, προκειμένου να συντομεύσουμε τον χρόνο απονομής της δικαιοσύνης, έτσι ώστε οι υποθέσεις που έχουν προσδιοριστεί από το 2027 και μέχρι το 2032 να έρθουν το συντομότερο δυνατό και να έχουν δικαστεί μέχρι και την 31η Δεκεμβρίου του 2021.

Αυτό, κυρίες και κύριοι συνάδελφοι, θα έχει ως αποτέλεσμα, πρώτα και κύρια την οριστική διασφάλιση των συμφερόντων των αδύναμων δανειοληπτών, αλλά ταυτοχρόνως καθιστά οριστικό -το μέχρι σήμερα προσωρινό- δίχτυ, προστασίας που έχει φτιάξει ο νομοθέτης προκειμένου να προστατεύει αυτές τις οικογένειες.

Επιπλέον, όμως, κάνει και κάτι άλλο πολύ σημαντικό. Βάζει τέλος στην οιονεί προστασία των στρατηγικών κακοπληρωτών, ανθρώπων που έχουν πολλά, αλλά δεν δίνουν τίποτε για τις υποχρεώσεις τους.

Για να δούμε, όμως, πώς επιτυγχάνεται η επίσπευση των διαδικασιών και αν αυτό είναι εφικτό. Είναι απόλυτα εφικτό και θα γίνει. Μάλιστα, εδώ θα είμαστε συνεπείς με τη δέσμευση που πήρε η προηγούμενη Κυβέρνηση, η οποία δεσμεύθηκε ότι θα έχει ολοκληρώσει την εκδίκαση των υποθέσεων που έχουν ενταχθεί στον νόμο Κατσέλη έως και το τέλος Δεκεμβρίου του 2021.

Σ' αυτό εμείς, κυρίες και κύριοι συνάδελφοι, θα είμαστε συνεπείς. Πρώτα και κύρια, για να προστατεύσουμε τους αδύναμους δανειολήπτες, αλλά και για τη διεθνή αξιοπιστία της χώρας μας.

Οι ρυθμίσεις είναι μεν οριζόντιες, αλλά δεν αφορούν όλα τα ειρηνοδικεία. Από το σύνολο των εκατόν σαράντα δύο ειρηνοδικείων, που έχει η χώρα μας, μόνο τα τριάντα έχουν υποθέσεις που έχουν προσδιοριστεί για μετά τη 15η Ιουνίου του 2020. Βεβαίως, θα πει κάποιος «Δεν χρειάζεται προσωπικό και μέσα, προκειμένου να βγει αυτός ο τεράστιος, νέος όγκος δουλειάς;». Ήδη στις επιτροπές δεσμεύτηκε ο Υπουργός ότι αυτό θα γίνει άμεσα, τάχιστα, μετά από τη διαβούλευση που είχε με τα μεγαλύτερα ειρηνοδικεία της χώρας.

Ας δούμε τώρα πώς εξασφαλίζεται η ταχύτατη απονομή της δικαιοσύνης σε αυτές τις υποθέσεις. Πρώτα και κύρια, κυρίες και κύριοι συνάδελφοι, είδαμε στην πράξη ότι η διάγνωση της αλήθειας στις υποθέσεις του νόμου Κατσέλη προέρχεται, κατά βάση, από την έγγραφη διαδικασία. Για να είμαστε πιο σαφείς και να μας καταλαβαίνουν και οι συμπολίτες μας, που μας παρακολουθούν από την τηλεόραση, βασίζεται κατά βάση στα τραπεζικά και φορολογικά έγγραφα. Δηλαδή ο δικαστής βλέπει τη φορολογική δήλωση, τις τραπεζικές καταθέσεις, τη φορολογική ενημερότητα, την ασφαλιστική ενημερότητα και έτσι βγάζει συμπέρασμα για το επίπεδο της οικονομικής διαβίωσης του νοικοκυριού. Συνεπώς μια συναφής διαδικασία με αυτή που ακολουθείται στην τακτική διαδικασία ενώπιον των πολιτικών δικαστηρίων θα ήταν η λύση. Κι αναρωτιέται κάποιος: Δηλαδή θα έχουμε απαγόρευση της αρχής της προφορικότητας; Σε καμμία περίπτωση. Αντιθέτως, η αρχή της προφορικότητας ισχύει και μπορεί ανά πάσα στιγμή να τη διατάξει ο ειρηνοδίκης, αν κρίνει ότι αυτό είναι επ' ωφελεία των συμφερόντων του δανειολήπτη. Κυρίες και κύριοι συνάδελφοι, αυτή είναι η πρώτη δικονομική παρέμβαση..

Θεσμοθετείται, όμως, και μία ηλεκτρονική πλατφόρμα και θα δούμε αν είναι απαραίτητη αυτή η ηλεκτρονική πλατφόρμα. Σε λιγότερο από δύο ώρες θα κάνει διάγγελμα ο Πρωθυπουργός. Όλοι αντιλαμβανόμαστε τι συμβαίνει με την πανδημία. Με αυτή την ηλεκτρονική πλατφόρμα διασφαλίζουμε γρήγορα, άμεσα - με ένα κλικ- ότι θα μπορεί ο δανειολήπτης να παίρνει τα τραπεζικά του και φορολογικά του στοιχεία άμεσα στον υπολογιστή του, με μία εκτύπωση, χωρίς κόστος, χωρίς ταλαιπωρίες, χωρίς πολύωρες ουρές στις τράπεζες και στις εφορίες. Για φανταστείτε να στέλναμε τέτοια εποχή εκατό χιλιάδες δανειολήπτες να στοιβάζονται στις τράπεζες και στις εφορίες. Θα ήταν τουλάχιστον, κατά τη δική μας κρίση, ανεύθυνο. Και επιτρέψτε μου, κυρίες και κύριοι συνάδελφοι, να προσθέσω ότι το διασφαλίζουμε χωρίς κόστος. Δηλαδή, όλες οι κοινοποιήσεις στο εξής θα γίνονται χωρίς κόστος. Ποιος δανειολήπτης διαφωνεί με αυτές τις ρυθμίσεις;

Τέλος, κυρίες και κύριοι συνάδελφοι, κάτι πολύ βασικό. Διασφαλίζουμε με αυτό τον τρόπο, πρώτα και κύρια, τους αδύναμους. Αυτό το επαναλαμβάνω. Από τους εκατό χιλιάδες συμπολίτες μας που έχουν ενταχθεί, η συντριπτική πλειοψηφία είναι άνθρωποι που τα φέρνουν δύσκολα βόλτα. Αυτούς τους συνανθρώπους μας προστατεύουμε με οριστικό δίχτυ προστασίας, σε σύντομο χρόνο, με εύλογη διάρκεια της δίκης, προκειμένου να είμαστε συνεπείς και στις ευρωπαϊκές μας υποχρεώσεις, αλλά και απέναντι στην Ευρωπαϊκή Σύμβαση Δικαιωμάτων του Ανθρώπου, προκειμένου να μην αποτελούμε το μαύρο πρόβατο και να μην καταδικαζόμαστε για παραβίαση του άρθρου 6 παράγραφος 1 της ΕΣΔΑ από το Ευρωπαϊκό Δικαστήριο κάθε χρόνο. Όλα αυτά, κυρίες και κύριοι συνάδελφοι, τελειώνουν σήμερα.

Αλλά πρέπει να σας πω, κυρίες και κύριοι συνάδελφοι, ότι αισθάνομαι ιδιαίτερη χαρά αλλά και τιμή που είμαι ο εισηγητής της Νέας Δημοκρατίας, της κοινοβουλευτικής πλειοψηφίας, σήμερα, ενός τόσο μεταρρυθμιστικού σχεδίου για τη δικαιοσύνη. Διότι δεν αφορά μόνο την επιτάχυνση της δικαιοσύνης, που είναι ο μεγάλος βραχνάς, αλλά αφορά και τον Κώδικα Δικηγόρων, τον εκσυγχρονισμό, δηλαδή, των απαρχαιωμένων πλέον διατάξεων που διέπουν το δικηγορικό λειτούργημα. Συγκεκριμένα οι Ολυμπιονίκες και οι Παραολυμπιονίκες συνάδελφοι δικηγόροι έχουν το δικαίωμα, βεβαίως όπως όλοι οι Ολυμπιονίκες, διορισμού στο δημόσιο. Αυτό σημαίνει αυτόματη αποβολή της δικηγορικής τους ιδιότητας. Όταν αφυπηρετήσουν από το δημόσιο, δεν τους δίνουμε τη δυνατότητα να επανέλθουν και πάλι στο δικηγορικό επάγγελμα. Το βλέπετε δίκαιο; Σήμερα αυτή λοιπόν η καταφανής αδικία παίρνει οριστικό τέλος.

Παρέχεται η δυνατότητα παράτασης του χρόνου άσκησης των ασκούμενων δικηγόρων από τους έξι στους δώδεκα μήνες. Έτσι βγάζουμε καλύτερους συναδέλφους στην αγορά. Πλέον ο νέος συνάδελφος θα είναι περισσότερο έτοιμος να αντιμετωπίσει τη νομική πραγματικότητα στην πράξη. Και βεβαίως, με κονδύλια της Ευρωπαϊκής Ένωσης θα παίρνει μισθό ύψους 600 ευρώ τον μήνα. Αλλά ταυτόχρονα θα ενισχυθούν τα δικαστήρια, ο δημόσιος τομέας και οι οργανισμοί τοπικής αυτοδιοίκησης με τους νομικούς που έχουν ανάγκη.

Μεταφέρεται, επίσης, η ευθύνη διενέργειας των εξετάσεων των υποψηφίων δικηγόρων από την κεντρική υπηρεσία του Υπουργείου Δικαιοσύνης στον καθ’ ύλην αρμόδιο φορέα, που δεν είναι άλλος από ένα νομικό πρόσωπο δημοσίου δικαίου, η ολομέλεια των δικηγορικών συλλόγων Ελλάδος. Ταυτόχρονα διασφαλίζεται το αδιάβλητο των εξετάσεων, αφού στις εξεταστικές επιτροπές θα συμμετέχουν ανώτατοι δικαστικοί λειτουργοί, έγκριτοι δικηγόροι και επιφανείς ακαδημαϊκοί.

Κυρίες και κύριοι συνάδελφοι, από την άλλη μεριά, αυξάνουμε τη δικηγορική ύλη. Οι δικηγόροι πλέον θα μπορούν να κάνουν τους ελέγχους στα κτηματολογικά γραφεία και τα υποθηκοφυλακεία, και μια σειρά άλλων ενεργειών που μέχρι σήμερα δεν μπορούσαν.

Το άφησα, κυρίες και κύριοι συνάδελφοι, τελευταίο αλλά είναι το σημαντικότερο: Το ανά χείρας νομοθέτημα δίνει τη δυνατότητα να συνεδριάζουν τα συλλογικά όργανα των δικηγορικών συλλόγων της χώρας εξ αποστάσεως, μέσω τηλεδιάσκεψης. Εμείς χθες είχαμε συνεδρίαση της Κοινοβουλευτικής μας Ομάδας υπό την προεδρία του Πρωθυπουργού. Μίλησαν πάνω από τριάντα, σαράντα συνάδελφοι. Είχαμε μια εξαιρετική συνεδρίαση τριών ωρών, κι όμως δεν δημιουργήθηκε κανένα πρόβλημα. Γιατί σε εμάς τους πολιτικούς επιτρέπεται, ενώ δεν το επιτρέπουμε στους δικηγόρους; Αυτό, ουσιαστικά, τελειώνει σήμερα και θα εξυπηρετήσει τους δικηγόρους των ακριτικών, κυρίως, και νησιωτικών περιοχών.

Αλλά, πέρα από αυτά, το νομοσχέδιο περιλαμβάνει και μια σειρά απ’ άλλες διατάξεις. Συγκεκριμένα, γίνεται μεταρρύθμιση του Κώδικα Δικαστικών Επιμελητών. Δίνουμε δυνατότητα, πλέον, στους δικαστικούς επιμελητές να συντάσσουν διαπιστωτικές εκθέσεις για πραγματικά περιστατικά, τα οποία διαλαμβάνονται κατά τέλεση των καθηκόντων τους. Δεν ξέρω αν συμφωνούμε όλοι σ’ αυτή την Αίθουσα, αλλά οι δικαστικοί επιμελητές συμφωνούν. Λαμβάνεται, όμως, η πρόνοια, ο δικαστικός επιμελητής να συνεπικουρείται από εξειδικευμένο τεχνικό σύμβουλο, στις περιπτώσεις που είναι απαραίτητο.

Επίσης, ενισχύεται με το προσωπικό το Ταμείο Χρηματοδοτήσεων Δικαστικών Κτηρίων, το γνωστό σε εμάς τους νομικούς ως ΤΑΧΔΙΚ, το οποίο από το 2012 έχει επιφορτιστεί ένα ακόμα καθήκον, το να πληρώνει τα εντάλματα των συνάδελφων δικηγόρων οι οποίοι παρέχουν τις υπηρεσίες τους στο πλαίσιο του θεσμού της νομικής βοήθειας. Πρόσφατα, ανέλαβε και την πληρωμή των διαμεσολαβητών. Σήμερα, κυρίες και κύριοι συνάδελφοι, στοιβάζονται στο ΤΑΧΔΙΚ τριάντα πέντε χιλιάδες εκκρεμή εντάλματα πληρωμής. Με την ενίσχυση με προσωπικό του ΤΑΧΔΙΚ θα μπορέσουν, οι δικηγόροι και οι διαμεσολαβητές να πληρωθούν άμεσα.

Επιπλέον, αυξάνονται οι οργανικές θέσεις στο Ελεγκτικό Συνέδριο, στο οποίο με τον ν.4700/2020, που τον ψηφίσαμε όλοι μαζί, συστάθηκε ένα νέο τμήμα ελέγχων από ό,τι ξέρετε. Ναι, αλλά αυτό δημιούργησε αρρυθμία στη λειτουργία των υπόλοιπων τμημάτων, γιατί δεν επαρκούν οι δικαστές, με αποφασιστικό δικαίωμα ψήφου και υπάρχει μεγάλη, αναντιστοιχία συμβούλων, παρέδρων και εισηγητών. Και αυτή η αρρυθμία τελειώνει σήμερα.

Τέλος -για να είμαι απόλυτα συνεπής στον χρόνο μου-, έγινε πολύς λόγος, κυρίες και κύριοι συνάδελφοι, για την ενοποίηση των δύο εισαγγελέων ειδικών καθηκόντων, του εισαγγελέα εγκλημάτων δαφθοράς και του εισαγγελέα οικονομικού εγκλήματος. Γνωρίζετε να υπάρχει στην Ευρώπη -στην Ευρώπη ολόκληρη και όχι μόνο στην Ευρωπαϊκή Ένωση- άλλο κράτος με δύο εισαγγελείς για τα δύο αυτά συναφή αντικείμενα; Δεν υπάρχει. Εμείς έχουμε και αυτή την ιδιαιτερότητα. Έχουμε στα χέρια μας και την εισήγηση της Διαρκούς Επιτροπής Παρακολούθησης του Ποινικού Κώδικα και της Ποινικής Δικονομίας που ομόφωνα συμφωνεί ότι πρέπει να ενοποιηθούν οι δύο εισαγγελίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, κλείνω με αυτές τις λίγες σκέψεις. Αν, πραγματικά, κυρίες και κύριοι συνάδελφοι, πιστεύουμε ότι η δικαιοσύνη αποτελεί το τελευταίο οχυρό των αδυνάμων, αν θέλουμε πραγματικά -και όχι προσχηματικά- να προστατεύσουμε τους αδύναμους, πρέπει να οχυρώσουμε το οχυρό, πρέπει να θωρακίσουμε τη δικαιοσύνη, πρέπει να επιταχύνουμε την απονομή της, πρέπει να συμφωνήσουμε στα μεγάλα, πρέπει σήμερα να πούμε ένα μεγάλο «ναι» σε αυτό το μεγάλο μεταρρυθμιστικό σχέδιο της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Τσιγκρή.

Τον λόγο έχει ο εισηγητής του ΣΥΡΙΖΑ κ. Διονύσιος - Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, κυρίες και κύριοι συνάδελφοι, ξεκινώντας οφείλω να αναφερθώ στις κρίσιμες εξελίξεις σχετικά με την υγειονομική κρίση. Η κατάσταση είναι δραματική. Ο λαός, συνολικά η κοινωνία μας, πειθάρχησε στα περιοριστικά μέτρα που πρότειναν οι ειδικοί κατά την πρώτη φάση της πανδημίας. Η Κυβέρνηση έχει οκτώ μήνες για να προετοιμαστεί για το δεύτερο κύμα, για να προστατευθεί υγειονομικά ο πληθυσμός, για να αποφύγουμε ή να καθυστερήσουμε ένα δεύτερο καταστροφικό lockdown. Δυστυχώς, δεν εκμεταλλευτήκατε, δεν αξιοποιήσατε αυτή την ευκαιρία που με μεγάλες θυσίες σας έδωσε ο ελληνικός λαός.

Το δεύτερο αυτό κλείσιμο της οικονομίας είναι η απόδειξη της αποτυχίας σας. Ψάχνετε δικαιολογίες στην ατομική ευθύνη. Ξαναλέω ότι η συντριπτική πλειοψηφία των πολιτών πειθάρχησε, έδειξε υπευθυνότητα. Σταματήστε, λοιπόν, τη μετάθεση ευθυνών και αναγνωρίστε τις δικές σας τεράστιες ευθύνες, τις ευθύνες σας για το άνοιγμα του τουρισμού χωρίς σχέδιο, χωρίς τεστ και ελέγχους, τις ευθύνες σας για το άνοιγμα των σχολείων χωρίς κανένα μέτρο προστασίας των παιδιών μας. Μόνο μάσκες για γίγαντες τους δώσατε και αυτές όχι σε όλα. Έως τις 25 Οκτωβρίου χίλια και πλέον σχολεία ήταν κλειστά, λόγω της εμφάνισης κρουσμάτων. Αναλογιστείτε και αποδεχτείτε τις ευθύνες σας για τον μεγάλο συνωστισμό στα μέσα μαζικής μεταφοράς. Κυρίως, όμως, τις ευθύνες σας για την ανικανότητά σας ή την άρνησή σας να ενισχύσετε με γιατρούς, νοσηλευτές και κλίνες μονάδας εντατικής θεραπείας το Εθνικό Σύστημα Υγείας, το ΕΣΥ που αυτή τη στιγμή με εκατόν ογδόντα διασωληνωμένους βρίσκεται ήδη σε τρομακτική πίεση και αναγκάζεστε να περιορίσετε τα χειρουργεία κατά 80%.

Ειλικρινά, θα ήμασταν ικανοποιημένοι αν αυτή τη στιγμή είχατε καταφέρει να κάνετε όλα όσα έπρεπε, για να μη φτάσουμε εδώ. Συμβάλαμε σε αυτό με θετικές προτάσεις και πρακτικές λύσεις. Σας θυμίζω το «ευχαριστώ» του Υπουργού Υγείας κ. Κικίλια προς τον κ. Ξανθό και τον κ. Πολάκη, τους πρώην Υπουργούς Υγείας, που του πρότειναν πρακτικές λύσεις για να αυξηθούν οι μονάδες εντατικής θεραπείας. Τους είχε πει «ευχαριστώ», το θυμάστε.

Δυστυχώς, όμως, αποτύχαμε. Ταυτόχρονα με την ανεπάρκειά σας στη διαχείριση της υγειονομικής κρίσης, δεν ενισχύετε με ουσιαστικό τρόπο ολόκληρους κλάδους της οικονομίας και οδηγείτε τους εργαζόμενους και τις επιχειρήσεις στην πτώχευση, το λουκέτο και την ανεργία. Μέσα σε αυτή τη ζοφερή κατάσταση, ενώ θα έπρεπε να στηρίξετε όσους χωρίς δική τους ευθύνη δεν μπορούν να ανταποκριθούν στις υποχρεώσεις τους, ώστε να διατηρηθεί η κοινωνική συνοχή, εσείς επιλέγετε να ψηφίζετε νόμους που ρευστοποιούν την περιουσία των πολιτών, που πτωχεύουν επιχειρήσεις και φυσικά πρόσωπα, που αφήνουν παντελώς απροστάτευτη ακόμα και την πρώτη κατοικία. Μετά τον νέο πτωχευτικό νόμο που ψηφίσατε την προηγούμενη εβδομάδα, φέρνετε αυτό το νομοσχέδιο σήμερα. Και τι κάνετε; Δυσχεραίνετε υπέρμετρα τη θέση των δανειοληπτών. Είναι ξεκάθαρο αυτό, κύριοι συνάδελφοι. Από το σύνολο των υποθέσεων που καθυστερεί η εκδίκασή τους, εσείς επιλέγετε να συντομεύσετε μόνο αυτές που πλήττουν τους οικονομικά ασθενέστερους, αυτούς που προσπαθούν να σώσουν το σπίτι τους. Μόνο αυτούς επιλέγετε να φέρετε πιο κοντά.

Κύριε Υπουργέ, είπατε ότι εμείς είχαμε δεσμευτεί να νομοθετήσουμε για τον επαναπροσδιορισμό των υποθέσεων αυτών. Κατ’ αρχάς, δεν θα επιλέγαμε αυτόν τον τρόπο που επιλέγετε εσείς, αυτόν τον επαχθή τρόπο για τους δανειολήπτες. Δεν θα επιλέγαμε να τιμωρήσουμε και να προκαλέσουμε υπέρμετρα βάρη στους δανειολήπτες, όπως αποφύγαμε να το κάνουμε με σχετική νομοθέτηση το 2015.

Σε κάθε περίπτωση, πάντως, το 2018, που υπήρξε αυτή η σχετική δέσμευση, ήταν η χρονιά που βγήκαμε από τα μνημόνια, και βεβαίως, δεν υπήρχε πανδημία. Θα μπορούσατε τώρα να εκμεταλλευτείτε τη συγκυρία και την υγειονομική κρίση και να αποφύγετε να ψηφίσετε αυτές τις διατάξεις. Πολλές ευρωπαϊκές χώρες έχουν πάρει μέτρα κοινωνικής προστασίας και άρσης των πλειστηριασμών. Είχατε την ευκαιρία, λοιπόν, να ζητήσετε και να πετύχετε αναστολή της επαχθούς αυτής νομοθέτησης για χιλιάδες συμπολίτες μας.

Όμως, εσείς δεν θέλετε να το αποφύγετε. Εκ του αποτελέσματος δεν θέλετε να βοηθήσετε τους συμπολίτες μας που βρέθηκαν σε αδυναμία πληρωμής. Σε τρεις συνεδριάσεις της επιτροπής σάς ακούμε να επιχειρηματολόγησε υπέρ των διατάξεων αυτών, ότι δήθεν επιταχύνουν τις εκδικάσεις και όλα καλά και όλα ωραία.

Ο νόμος, θυμίζω, 3869/2010, που ισχύει βεβαίως και σήμερα, ισχύει για όσους έχουν αιτηθεί την υπαγωγή και την προστασία σε αυτό τον νόμο, ψηφίστηκε σε μια δύσκολη συγκυρία για τη χώρα και τους πολίτες. Η χρεοκοπία στην οποία συμβάλατε το 2009 είχε αρχίσει. Ορθότατα ο νομοθέτης φρόντισε να υπάρξει δικαστική προστασία, για να μη χάσουν τις περιουσίες τους όσοι βρέθηκαν ξαφνικά και χωρίς δική τους ευθύνη σε αδυναμία πληρωμής, λόγω βεβαίως της ραγδαίας μεταβολής των συνθηκών στην οικονομία.

Σήμερα, λοιπόν, μέσα στην οικονομική κρίση με την οικονομία σε μεγαλύτερη ακόμα ύφεση από τότε, η δυσχερής κατάσταση δεν διαφέρει. Αντίθετα, είναι χειρότερη. Είναι χειρότερη σήμερα η δυσχερής κατάσταση των ανθρώπων αυτών. Τι διαφέρει; Ότι η χώρα είναι εκτός μνημονίων από τον Αύγουστο του 2018. Οι θεσμοί δεν μας στραγγαλίζουν αυτή τη στιγμή. Η Ευρωπαϊκή Ένωση μιλάει για ποσοτική χαλάρωση και υπάρχει άρση του συμφώνου σταθερότητας. Υπάρχουν, λοιπόν, όλες αυτές οι συνθήκες όχι μόνο για να μην ψηφιστούν αυτές οι διατάξεις, αλλά αντίθετα να διευρυνθεί η προστασία του νόμου. Δεν το επιλέγετε, όμως. Είναι φανερό ότι δεν το θέλετε, γιατί οι τράπεζες επιθυμούν να ψηφιστεί αυτό το νομοσχέδιο όπως το φέρατε.

Η διοικητική ολομέλεια του Αρείου Πάγου κάνει δύο σοβαρές και ουσιώδεις επισημάνσεις. Παρατηρεί ασάφεια σχετικά με την τήρηση της συνταγματικής αρχής του φυσικού δικαστή. Τονίζει ότι η επιτυχία των επίμαχων διατάξεων εξαρτάται από την αναλογία των εκκρεμών αιτήσεων που θα επαναπροσδιοριστούν σε σχέση με τον αριθμό των υπηρετούντων ειρηνοδικών. Κρούει τον κώδωνα του κινδύνου και λέει «προσέξτε» η διοικητική ολομέλεια του Αρείου Πάγου.

Αναφέρω επιγραμματικά το περιεχόμενο και τις συνέπειες των διατάξεων που προτείνετε. Πρώτον, οι δανειολήπτες θα πρέπει να επαναπροσδιορίσουν με ποινή απαράδεκτου, με δικές τους δαπάνες, τις αιτήσεις τους και μάλιστα, εντός ασφυκτικών προθεσμία. Τα στοιχεία που καλούνται να προσκομίσουν δεν τα έχουν στη διάθεσή τους και είναι πολύ δύσκολο έως αδύνατο να βρεθούν όλα αυτά τα στοιχεία σε τόσο σύντομο χρονικό διάστημα: Φορολογικά έγγραφα που δεν υπάρχουν ηλεκτρονικά και άρα πρέπει να αναζητηθούν στις αρμόδιες ΔΟΥ. Οι τράπεζες έχουν μεταβιβάσει πολλούς από αυτούς τους φακέλους σε fund, άρα μπορεί να μην έχουν αυτά τα στοιχεία ή να μην θέλουν να τα δώσουν. Όλο αυτό το βάρος το έχει ο δανειολήπτης. Πού θα τα βρει μέσα σε αυτές τις προθεσμίες και με lockdown και με πανδημία, χωρίς να λειτουργούν οι υπηρεσίες; Πού θα τα βρει; Πώς θα τα προσκομίσει; Θα χάσει δικαιώματα.

Περαιτέρω, καταργείτε την προφορικότητα της διαδικασίας. Σας περιγράφω ποιες είναι οι επαχθείς διατάξεις που προβλέπει αυτό το νομοσχέδιο. Είναι ξεκάθαρο ποιον θέλετε να προστατεύσετε. Είναι ξεκάθαρο ποιον αφήνετε εκτεθειμένο. Και παρ’ όλα αυτά, προχωράτε.

Καταργείτε την προφορικότητα της διαδικασίας; Είναι απλό αυτό; Όσοι είστε δικηγόροι καταλαβαίνετε ότι δεν είναι καθόλου απλό αυτό. Αλλάζετε τη δικονομική διαδικασία. Δεν εξετάζονται μάρτυρες. Αν θέλει ο δικαστής, μπορεί να καλέσει, λέτε. Το δικαίωμα του πολίτη το κάνετε διακριτική ευχέρεια του δικαστή, για το αν θα εξετάσει μάρτυρες. Δεν είναι επαχθές αυτό; Κύριοι συνάδελφοι, είστε δικηγόροι. Εξηγήστε το.

**ΑΘΑΝΑΣΙΟΣ ΠΛΕΥΡΗΣ:** Τον Κώδικα Πολιτικής Δικονομίας εσείς…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Προσέξτε, με τη διάταξη που ισχύει, κύριε Πλεύρη, που είστε δικηγόρος και τα ξέρετε…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πλεύρη, μη διακόπτετε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μην αλλάζετε τώρα την κουβέντα. Άλλο λέω εγώ. Εγώ λέω ότι ήταν δικαίωμα του δανειολήπτη με βάση τον νόμο που ισχύει μέχρι σήμερα. Και από σήμερα και μετά, θα είναι στη διακριτική ευχέρεια του δικαστή με τον νόμο που ψηφίζετε, όχι με τον Κώδικα Πολιτικής Δικονομίας. Μην τα λέτε έτσι. Διαβάστε.

**ΑΘΑΝΑΣΙΟΣ ΠΛΕΥΡΗΣ:** Εσείς αλλάξατε…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τώρα το ψηφίζετε αυτό, κύριε Πλεύρη.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, μην αντιδικείτε.

Μην κάνετε διάλογο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα, λέει ανακρίβειες.

**ΠΡΟΕΔΡΕΥΩΝ (Χαράλαμπος Αθανασίου):** Το ρυθμίζει η Πολιτική Δικονομία, αλλά έχει άλλες προϋποθέσεις.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Βεβαίως, το ρυθμίζει. Το δικαίωμα, όμως, του δανειολήπτη αιτούντα γίνεται διακριτική ευχέρεια του δικαστή. Είναι ξεκάθαρο αυτό.

**ΙΩΑΝΝΗΣ ΜΠΟΥΓΑΣ:** Να κάνετε…

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, παρακαλώ. Θα τα πείτε. Δηλώστε ότι θα είστε ομιλητής και να τα πείτε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ενώ σήμερα, λοιπόν, οι υποθέσεις αυτές υπάγονται στην εκούσια δικαιοδοσία που βοηθούσε τον δανειολήπτη να βρει το δίκιο του, πλέον, θα συζητούνται με την τακτική διαδικασία, μια υβριδική διαδικασία. Έχει εξήντα ημέρες και όχι εκατό ημέρες για να προσκομίσει τις προτάσεις του. Είναι πάλι επαχθές.

Η προθεσμία της έφεσης μειώνεται. Κάποιος είχε μέχρι σήμερα δύο χρόνια για να κάνει έφεση. Τώρα, το κάνετε έξι μήνες. Ξέρετε, πόσες υποθέσεις θα χαθούν; Ξέρετε πόσες φορές δεν θα πάνε στο εφετείο από αυτή τη διάταξη; Ξαναλέω, είστε δικηγόροι. Αντιληφθείτε την κατάσταση. Αν δεν υποβληθεί εμπρόθεσμα η αίτηση επαναπροσδιορισμού, η αίτηση ρύθμισης των οφειλών θεωρείται μη ασκηθείσα και καταργείται αυτοδικαίως η προσωρινή διαταγή του δικαστηρίου. Τέλος και ξαφνικός θάνατος για τον δανειολήπτη.

Συνοψίζοντας, με τις διατάξεις που προτείνετε, το αποκλειστικό διαδικαστικό και οικονομικό βάρος είναι ξεκάθαρο ότι μετατίθεται στον αιτούντα οφειλέτη δανειολήπτη. Παράλληλα, καταργείται το δικαίωμα του πολίτη για παροχή δικαστικής προστασίας στο πλαίσιο των αρχών της ισονομίας, της ασφάλειας του δικαίου και της δίκαιης δίκης.

Μάλιστα, σε συνθήκες πανδημίας θα είναι αδύνατον να τηρηθούν οι ασφυκτικές προθεσμίες για χιλιάδες δανειολήπτες. Οι υπηρεσίες του δημοσίου υπολειτουργούν. Στις τράπεζες η φυσική παρουσία είναι αδύνατη, πολύ περισσότερο τώρα, που σε δύο ώρες θα ανακοινώσει ο Πρωθυπουργός lockdown. Πού θα πάνε οι δανειολήπτες να βρουν τα χαρτιά; Πού θα βρουν τα στοιχεία και τα έγγραφα μέχρι την άνοιξη;

Είναι ξεκάθαρο ότι με το νομοσχέδιο εξυπηρετούνται μόνο τα συμφέροντα των τραπεζών που έχουν ανακεφαλαιοποιηθεί από το υστέρημα του ελληνικού λαού, που έκαναν τεράστια κουρέματα σε δάνεια εφοπλιστών και μεγαλοεπιχειρηματιών και ευνοϊκότατες στο κόμμα σας, τη Νέα Δημοκρατία, όπως και σε συγκεκριμένες επιχειρήσεις. Τώρα, προσπαθούν να πάρουν και τις περιουσίες των πολιτών. Ο τιμωρητικός χαρακτήρας και η άνιση αντιμετώπιση των διαδίκων υπέρ των τραπεζών διαπνέει όλες τις διατάξεις.

Στη δεύτερη ανάγνωση, κύριε Υπουργέ, κάναμε συγκεκριμένες προτάσεις, για να βελτιωθεί η κατάσταση που δημιουργεί αυτό το νομοσχέδιο. Δυστυχώς, βλέπουμε ότι ούτε αυτές τις ελάχιστες και απολύτως δίκαιες προτάσεις δεν θέλετε να δεχθείτε. Δεν θέλετε ούτε στο ελάχιστο να ανακουφιστούν οι πολίτες, οι δανειολήπτες. Δεν σας πτοεί ούτε η πανδημία, ούτε το lockdown, ούτε η οικονομική καταστροφή που φέρνετε για δεύτερη φορά.

Κύριε Υπουργέ, η κριτική που ασκήσαμε επιβεβαιώνεται και από την έκθεση της Επιστημονικής Υπηρεσίας της Βουλής. Την πήρατε. Την είδατε. Τι επισημαίνει; Επισημαίνει τους ίδιους ακριβώς προβληματισμούς. Η Υπηρεσία αναφέρεται σε διάρρηξη της ισότητας μεταξύ των πολιτών που έχουν ήδη ζητήσει ρύθμιση των οφειλών τους, εφόσον αυτοί που θα δικαστούν βάσει των διατάξεων που θα ψηφίσετε θα δικαστούν με διαφορετικούς κανόνες από τους άλλους που είναι σε προηγούμενο χρονικό διάστημα.

Αναφέρεται η Επιστημονική Υπηρεσία της Βουλής σε υπέρμετρο περιορισμό της ισότητας των όπλων μεταξύ των διαδίκων οφειλετών και πιστωτών αντίστοιχα. Λέει, δηλαδή, αυτό που λέμε: Όλα υπέρ των τραπεζών. Αναφέρεται σε παραβίαση του εν γένει δίκαιου χαρακτήρα της δίκης και της ασφάλειας δικαίου.

Η αλήθεια και η πραγματικότητα δεν μπορεί να κρυφτεί. Αντιληφθείτε το. Όλες αυτές οι διατάξεις δημιουργούν επαχθείς συνθήκες για τους δανειολήπτες. Προφανώς, αυτό οι τράπεζες το επιθυμούν, για να τελειώνουν με αυτές τις υποθέσεις.

Πάμε τώρα στο δεύτερο μέρος. Επισημαίνουμε συνεχώς τη μείωση της παραγραφής των πειθαρχικών παραπτωμάτων από πέντε έτη σε τρία έτη. Δεν υπάρχει κανένας σαφής και συγκεκριμένος λόγος για να νομοθετηθεί νέος χρόνος παραγραφής.

Επίσης, με το ισχύον δίκαιο, όσο διαρκεί η ποινική διαδικασία και ένα έτος μετά την έκδοση αμετάκλητης απόφασης ή αμετάκλητου απαλλακτικού βουλεύματος αναστέλλεται η παραγραφή του πειθαρχικού παραπτώματος. Αυτό πρέπει να παραμείνει. Με τη διάταξη που φέρνετε, θα έχουμε το παράδοξο να επιβάλλονται ποινές από το ποινικό δίκαιο και να παύει η πειθαρχική δίωξη λόγω παραγραφής.

Τις αντιρρήσεις μας για τα άρθρα 28 και 31 δεν τις επαναλαμβάνω. Τις έχουμε εκθέσει ήδη με πληρότητα στις συνεδριάσεις. Φαίνεστε αποφασισμένοι να τα ψηφίσετε παρά τις αντιδράσεις.

Στο κεφάλαιο Γ΄, για την αρχή ne bis in idem, δηλαδή την αρχή που απαγορεύει τη διπλή κύρωση για την ίδια παραβατική συμπεριφορά, με τις προτεινόμενες διατάξεις δεν αντιμετωπίζεται ουσιαστικά το πρόβλημα. Δεν προβαίνετε σε συνολική αναδιάρθρωση του ρυθμιστικού πεδίου. Το κάνετε μόνο για τις περιπτώσεις εγκλημάτων λαθρεμπορίας και φοροδιαφυγής. Είναι αποσπασματική νομοθέτηση. Και αυτό γεννά πολλά ερωτήματα.

Σπεύδετε να εφαρμόσετε εκείνη την αρχή επίλυσης του ζητήματος που ευνοεί περισσότερο όλες τις διατάξεις που περιθωριοποιούν τα ποινικά δικαστήρια. Ο νομοθέτης, όμως, σύμφωνα με τις τελευταίες νομολογιακές εξελίξεις μπορεί να επιβάλει υπό προϋποθέσεις διπλή κύρωση, διοικητική και ποινική, εάν η πρώτη κύρωση δεν καταστέλλει τη διαπραχθείσα παράβαση κατά τρόπο αποτελεσματικό, αναγκαίο και αποτρεπτικό.

Επίσης, κύριε Υπουργέ, ακούστε, τι είπε ο πρόεδρος της ένωσης δικαστών και εισαγγελέων, σχετικά με την παραγραφή των αδικημάτων των εγκλημάτων λαθρεμπορίας και φοροδιαφυγής πριν την 1η Ιουλίου 2019, δηλαδή, πριν εφαρμοστεί ο νέος Ποινικός Κώδικας που προβλέπει αναστολή της παραγραφής, ενώ με τον παλαιό Ποινικό Κώδικα, αυτές οι υποθέσεις θα οδηγηθούν σε παραγραφή.

Στο άρθρο 40 αναφέρθηκε ο πρόεδρος της ένωσης δικαστών και εισαγγελέων ότι είναι μία χαριστική φωτογραφική διάταξη. Επιμένετε να προχωρήσετε. Αυτή είναι μία σοβαρή καταγγελία. Πρέπει να απαντηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα ακόμη λεπτό, γιατί υπήρξε διακοπή.

Με το άρθρο 65, για δεύτερη φορά αλλάζετε τον Κώδικα Ποινικής Δικονομίας. Καταργείτε αυτή τη φορά την εισαγγελία διαφθοράς. Μεταφέρετε τις αρμοδιότητες εξιχνίασης του οικονομικού εγκλήματος στο νέο τμήμα Οικονομικού Εγκλήματος της Εισαγγελίας Εφετών Αθηνών. Στην ουσία, εκδιώκετε πριν τη λήξη της θητείας της την εν ενεργεία εισαγγελέα διαφθοράς που ερευνά το σκάνδαλο «NOVARTIS». Αυτό είναι ξεκάθαρο.

Η εισαγγελία διαφθοράς ιδρύθηκε το 2011 και στελεχώθηκε το 2013 από την κυβέρνηση Σαμαρά - Βενιζέλου. Τότε, απομακρύνθηκαν δύο οικονομικοί εισαγγελείς που ερευνούσαν τις υποθέσεις «SIEMENS» και λίστα Λαγκάρντ. Τώρα, μια μεγάλη έρευνα είναι σε εξέλιξη για τη διερεύνηση ενός σκανδάλου που αποδεδειγμένα ζημίωσε το ελληνικό δημόσιο καθ’ ομολογία της «NOVARTIS». Εσείς τώρα επιλέγετε να καταργήσετε την εισαγγελέα διαφθοράς που το ερευνά και της αφαιρείτε τη δικογραφία.

Αντιλαμβάνεστε ότι φέρετε πολύ μεγάλο πλήγμα, τεράστιο πλήγμα, στην αξιοπιστία του πολιτικού συστήματος. Δεν πτοείστε όμως. Στόχος είναι η εκδίωξη της υπηρετούσας εισαγγελέως. Ενοχλούνται τα στελέχη της Κυβέρνησης σας από την έρευνα που διεξάγει για τη «NOVARTIS» και καταργείτε τη θέση της. Άλλωστε, κορυφαίος Υπουργός, ο Αντιπρόεδρος της Νέας Δημοκρατίας, έσπευσε να χαιρετίσει την υπό συζήτηση ρύθμιση με δήλωσή του στα σόσιαλ μίντια. Παλαιότερα, είχε πει δημόσια ότι πρέπει να πάει πολλά χρόνια φυλακή η συγκεκριμένη εισαγγελέας. Πέρασε σε αυτό. Τώρα, ήρθε η ώρα να τη διώξετε. Ο λαός όμως παρακολουθεί και κρίνει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Καλαματιανέ.

Τον λόγο έχει η ειδική αγορήτρια του Κινήματος Αλλαγής, η κ. Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρίες και κύριοι συνάδελφοι, κύριε Υπουργέ, το σχέδιο νόμου που συζητούμε σήμερα, έρχεται σε μία εξαιρετικά δύσκολη συγκυρία για την ελληνική οικονομία, όπου τα εισοδήματα πιέζονται ασφυκτικά, οι τζίροι των επιχειρήσεων μέσα στο 2020 μειώθηκαν κατά 50 δισεκατομμύρια ευρώ, σύμφωνα με την έκθεση της Εθνικής Τράπεζας της Ελλάδος, η ανεργία αγγίζει περίπου το 20%, η αναστολή εργασίας και η εκ περιτροπής εργασία πιέζει ακόμα περισσότερο τους Έλληνες πολίτες. Και, βεβαίως, έρχεται λίγη ώρα πριν από το κοινό διάγγελμα του Πρωθυπουργού με τον κ. Τσιόδρα, όπου αναμένουμε να ακούσουμε την επιβολή καθολικού lockdown λόγω της εκτίναξης των κρουσμάτων και των διασωληνωμένων, με ό,τι συνέπειες αυτό μπορεί να επιφέρει στην ελληνική οικονομία.

Δυστυχώς, κυρίες και κύριοι συνάδελφοι, αυτό το οποίο θα μπορούσαμε να είχαμε αποφύγει, θα το ζήσουμε μετά από μία αντιμετώπιση χωρίς σχέδιο, με αποσπασματικότητα, με λάθη και ολιγωρίες.

Δυστυχώς, η Κυβέρνηση κώφευε στις προτάσεις μας, ενώ ήταν απολύτως φανερό ότι κώφευε και στις εισηγήσεις των ειδικών και των επιστημόνων, κάποιες από τις οποίες εάν εφάρμοζε νωρίτερα, σίγουρα δεν θα είχαμε οδηγηθεί τόσο σύντομα σε αυτό το αποτέλεσμα.

Τώρα, λοιπόν, οδηγούμαστε εσπευσμένα σε ένα lockdown βασικά λόγω των ορίων που έφτασε η προαναγγελλόμενη αδυναμία του Εθνικού Συστήματος Υγείας.

Θα έχουμε, κύριε Υπουργέ, κυρίες και κύριοι συνάδελφοι της Συμπολίτευσης, την ευκαιρία και τη δυνατότητα να συζητήσουμε για τα αίτια, για τις ευθύνες, για το πώς οδηγηθήκαμε σε αυτό το σημείο. Μην περιμένετε σιωπή. Θα παλέψουμε ενάντια στην πανδημία. Θα κάνουμε συνεχώς δημιουργικές προτάσεις, όπως κάναμε και στην πρώτη φάση του κορωνοϊού. Όμως, δεν υπάρχει περίπτωση και δεν γίνεται να μην επισημανθούν τα στοιχεία, τα οποία μας οδήγησαν εδώ. Αυτάρκεια, αυτοθαυμασμός και θάψιμο ευθυνών, κύριε Υπουργέ, σε καμία απολύτως περίπτωση δεν βοηθούν.

Επιστρέφω τώρα στο σημερινό νομοσχέδιο.

Ας μην ξεχνάμε, κυρίες και κύριοι συνάδελφοι, ότι το παρόν σχέδιο νόμου έρχεται, ουσιαστικά, κατευθείαν μετά από τον νέο νόμο για τον Πτωχευτικό Κώδικα, έναν νόμο - έκτρωμα που πιέζει για μια δήθεν διαπραγμάτευση με τους πιστωτές. Και πλέον αυτό το σχέδιο νόμου έρχεται για να ολοκληρώσει τη δουλειά. Λέτε ότι προσπαθείτε να επισπεύσετε την εκδίκαση των εκκρεμών υποθέσεων του νόμου Κατσέλη, κύριε Υπουργέ. Στην ουσία, όμως, αυτό το οποίο κάνετε, είναι να αίρετε σε πολύ μεγάλο βαθμό, με τις δικονομικές διατάξεις τις οποίες φέρνετε, την ίδια την ουσία της δικαστικής προστασίας των Ελλήνων πολιτών.

Και ο τίτλος, κύριε Υπουργέ, είναι ειρωνικός, για να μην πω προκλητικός, ότι δήθεν όλα αυτά τα κάνετε προκειμένου να συμμορφωθούμε με το άρθρο 6 παράγραφος 1 της Συνθήκης της ΕΣΔΑ, γιατί κάνετε ακριβώς το αντίθετο, δηλαδή καταπατάτε το άρθρο 6 παράγραφος 1 της Συνθήκης της ΕΣΔΑ.

Κυρίες και κύριοι συνάδελφοι, για να λέμε τα πράγματα με το όνομά τους, ο ν.3869/2010 ήταν ο πρώτος και επί της ουσίας ο μόνος νόμος ο οποίος παρείχε προστασία επαρκή και πλήρη στην πρώτη κατοικία. Βεβαίως -και το γνωρίζουμε και το αναγνωρίζουμε όλοι- είχαν εμφιλοχωρήσει -ναι- κάποιες καταχρηστικές συμπεριφορές, υπήρχαν -ναι- κάποιες αβελτηρίες του δικονομικού συστήματος που είχαν οδηγήσει σε σοβαρά προβλήματα. Μάλιστα, οι ιδιαίτερα χρονίζουσες υποθέσεις του νόμου Κατσέλη, οι οποίες προσδιοριζόντουσαν μετά το 2027, 2028 έως και το 2032, κύριε Υπουργέ, ήταν -και παραμένουν- ένα πολύ σοβαρό ζήτημα, το οποίο, ναι, απαιτεί λύση. Κανείς δεν μπορεί να διαφωνήσει σε αυτό.

Και για να μην έχουμε επιλεκτική μνήμη, κυρίες και κύριοι της Αξιωματικής Αντιπολίτευσης, η αλήθεια είναι ότι ήταν η δική σας κυβέρνηση, η κυβέρνηση ΣΥΡΙΖΑ, που είχε δεσμευτεί από τον Ιούνιο του 2018 να κλείσει όλες τις εκκρεμείς υποθέσεις μέχρι το 2021. Προς τι, λοιπόν, όλη αυτή η οργή, κυρίες και κύριοι του ΣΥΡΙΖΑ; Είναι ή δεν είναι υποκριτικό;

Όμως, θεωρούμε ότι οι όποιες απαραίτητες διορθωτικές παρεμβάσεις, τις οποίες λέτε ότι επιχειρείτε να κάνετε με το παρόν σχέδιο νόμου, δεν μπορούν σε καμμία απολύτως περίπτωση να οδηγούν στην αποφλοίωση, στην αποστέρηση, αν θέλετε, του δικαιώματος στην πρώτη κατοικία. Και με τις δικονομικές ρυθμίσεις που φέρνετε, εκεί ακριβώς μας οδηγείτε.

Είμαστε, λοιπόν -σας το είπαμε και στις επιτροπές, σας το λέμε και εδώ, στην Ολομέλεια της Βουλής- αντίθετοι στις τροποποιήσεις του ν.3869, όπως εσείς τις φέρνετε, γιατί πιστεύουμε απόλυτα ότι σε καμμία περίπτωση δεν μπορούν να λύσουν το πρόβλημα και σε συνδυασμό με τον νέο Πτωχευτικό Κώδικα, τον οποίο ψήφισε η Βουλή τις προηγούμενες ημέρες, απλά θα οδηγήσουν σε ασφυξία χιλιάδες αδύναμα νοικοκυριά.

Κύριε Υπουργέ, την ώρα που η χώρα βυθίζεται στο δεύτερο κύμα πανδημίας και τα οικονομικά μέτρα οδηγούν σε μαρασμό μεγάλο τμήμα επιχειρήσεων, εργαζομένων και νοικοκυριών, οι πλειστηριασμοί συνεχίζονται αυτή τη στιγμή με αμείωτο ρυθμό. Θεωρούμε, λοιπόν, αυτονόητη υποχρέωσή σας και αναμένουμε να το ακούσουμε σε λίγο με την ανακοίνωση του lockdown, την αναστολή των πλειστηριασμών σε όλη τη χώρα. Και, βεβαίως, κύριε Υπουργέ, αναμένουμε να δούμε και ποιο θα είναι το ολοκληρωμένο σχέδιο της Κυβέρνησης και το δικό σας για το τι πρόκειται να γίνει και στη μετά lockdown εποχή. Γιατί καταλαβαίνετε ότι ξαφνικά δεν πρόκειται όλα να είναι τέλεια μετά το lockdown. Συντρίμμια και ερείπια αφήνουν αυτά.

Κυρίες και κύριοι συνάδελφοι, για να λύσουμε το φαινόμενο της καθυστέρησης στην εκδίκαση των υποθέσεων του νόμου Κατσέλη, όπως αυτό σήμερα έχει διαπιστωθεί, πρέπει πρώτα να μπορέσουμε να καταλάβουμε ποια είναι η αιτία του προβλήματος.

Έχετε, λοιπόν, κύριε Υπουργέ, αναρωτηθεί πώς είναι δυνατόν οι ίδιοι ειρηνοδίκες να ανταποκριθούν και να διεκπεραιώσουν έναν τεράστιο όγκο υποθέσεων -τριάντα επτά χιλιάδες εκκρεμείς υποθέσεις- μέσα στο ασφυκτικό χρονοδιάγραμμα των έξι μηνών; Θεωρείτε ότι είναι εφικτό, όταν, μάλιστα, όπως επανειλημμένως σας είπα, υπάρχουν ήδη πάρα πολλά κενά -σχεδόν σαράντα θέσεις ειρηνοδικών κενώθηκαν μέσα στο 2019- για τα οποία δεν έχουμε ακούσει τίποτα συγκεκριμένο από εσάς; Και, βεβαίως, θεωρούμε αυτονόητη την πλήρωση των θέσεων οι οποίες κενώθηκαν, όπως, επίσης, και βασική υποχρέωσή σας να αυξήσετε τις οργανικές θέσεις των ειρηνοδικών, προκειμένου να μπορεί να επισπευσθεί η διαδικασία εν τοις πράγμασι.

Άρα, για να μιλάμε ξεκάθαρα εδώ πέρα, η ουσία του προβλήματος έγκειται στην ανεπάρκεια των υποδομών και των ανθρώπινων πόρων, όχι στη διαδικασία ή την δικονομία την οποία αλλάζετε με δυσμενή, δυσμενέστατο τρόπο για τα ελληνικά νοικοκυριά και πίσω από την οποία προσπαθείτε να κρυφτείτε.

Κύριε Υπουργέ, αυτό το νομοσχέδιο πάσχει από παντού. Υπάρχει, κατ’ αρχάς, μια σειρά πολύ σοβαρών νομικών ζητημάτων.

Το πρώτο είναι ότι θεωρούμε πως είναι αντισυνταγματική και άκρως προβληματική η διάταξη η οποία θεωρεί ότι αν δεν γίνουν αυτές οι εγγραφές και οι επαναπροσδιορισμοί στην πλατφόρμα, θα θεωρείται -άκουσον-άκουσον- ως μηδέποτε ασκηθείσα η αίτηση άσκησης ενδίκου βοηθήματος. Ειδικά οι συνάδελφοι δικηγόροι αυτό μπορούν να το καταλάβουν. Η αναδρομική, δηλαδή, θεώρηση ως μη άσκηση, δημιουργεί πάρα πολλά και σοβαρά προβλήματα.

Επίσης, αυτό το νομοσχέδιο πάσχει από αντισυνταγματικότητα τόσο σε ό,τι αφορά το άρθρο 221 του Κώδικα Πολιτικής Δικονομίας για την αλλαγή διαδικασίας εφόσον έχει ασκηθεί η αγωγή, αλλά και γιατί εκ παραλλήλου θα τρέχουν δύο διαδικασίες υπερχρεωμένων νοικοκυριών, η μία με βάση την εκούσια διαδικασία για τους δανειολήπτες που οι υποθέσεις τους θα εκδικαστούν μέχρι 30-6-2021 και η δεύτερη θα αφορά τους δανειολήπτες των οποίων οι υποθέσεις θα συζητηθούν μετά τις 30-6-2021 με τη νέα διαδικασία που φέρνετε, την τακτική διαδικασία.

Υπήρχε λύση, κύριε Υπουργέ και σε σας την κατέθεσε το Κίνημα Αλλαγής στη συζήτηση στις επιτροπές. Ο επαναπροσδιορισμός των υποθέσεων έπρεπε να είχε γίνει οίκοθεν, όπως έγινε για τις υποθέσεις σε σχέση με τον COVID-19 και το κλείσιμο των δικαστηρίων τότε και βεβαίως, με βάση τις διατάξεις του ν.4336/2015, όπου γίνεται ο επαναπροσδιορισμός όχι με την ευθύνη του δανειολήπτη. Και σε κάθε περίπτωση, να μη θεωρηθεί η μη αίτηση υποβολής επαναπροσδιορισμού από τον οφειλέτη ως μηδέποτε ασκηθείσα.

Αναρωτιέμαι, ειλικρινά, κυρίες και κύριοι συνάδελφοι, πώς είναι δυνατόν, ενώ βιώνουμε ένα lockdown, εμείς να συζητούμε για τις ασφυκτικές προθεσμίες αυτού του νομοσχεδίου, ειδικά όταν απαιτεί τη συγκέντρωση πληθώρας στοιχείων, πολλά εκ των οποίων δεν βρίσκονται ηλεκτρονικά, από εφορίες, από τράπεζες και άλλα πολλά. Το καθιστούν εξαιρετικά δύσκολο, για να μην πω απαγορευτικό.

Και επίσης, δεν μπορώ να μην τονίσω ως προς τη διαδικασία ότι δεν είναι δυνατόν να μην υπάρχει τουλάχιστον αναλογική εφαρμογή των διατάξεων του ν.4335 και να περιορίζετε το χρονικό διάστημα της κατάθεσης προτάσεων από τις εκατό ημέρες στις εξήντα, όπως, επίσης και να περιορίζετε την άσκηση της καταχρηστικής προθεσμίας έφεσης από διετία στο εξάμηνο.

Δεν υπάρχει κανένας απολύτως λόγος ο οποίος να αιτιολογεί αυτή τη σύντμηση των προθεσμιών, ή μάλλον, κύριε Υπουργέ, υπάρχει ένας, η διευκόλυνση των τραπεζών, όπως κατ’ εξοχήν έχει αποδείξει η Κυβέρνησή σας ότι νοιάζεται και κόπτεται.

Σε κάθε περίπτωση, είναι προφανές ότι το Κίνημα Αλλαγής είναι απολύτως υπέρ της επιτάχυνσης των διαδικασιών σε σχέση με την εκδίκαση των χρονιζουσών υποθέσεων του νόμου Κατσέλη, όχι, όμως, σε αυτά τα ασφυκτικά χρονοδιαγράμματα, όχι με την αποκλειστικά έγγραφη διαδικασία που στερεί -αν θέλετε- και αποκλείει τη ζωντάνια και τις εγγυήσεις της προφορικής διαδικασίας και όχι με τη σύντμηση των προθεσμιών.

Σε σχέση τώρα με τις υποθέσεις οι οποίες έχουν να κάνουν με την εισαγγελία διαφθοράς και την ενσωμάτωσή της -αν θέλετε- με τον εισαγγελέα οικονομικού εγκλήματος, κυρίες και κύριοι συνάδελφοι, δεν ήταν λίγες οι ενστάσεις -και αυτό το γνωρίζουμε όλοι σε αυτή την Αίθουσα- για τη δημιουργία μιας παντοδύναμης εισαγγελικής αρχής, που μάλιστα δεν εντασσόταν στην ιεραρχία της εισαγγελίας, όπως αυτή κατοχυρώνεται και ορίζεται από τον νόμο.

Και μάλιστα, υπάρχουν ορισμένες πολύ σοβαρές περιπτώσεις οι οποίες ερευνώνται ήδη από τη δικαιοσύνη για κατάχρηση εξουσίας στον χειρισμό εκκρεμών υποθέσεων, όπως είναι η πολύκροτη υπόθεση της «NOVARTIS». Η εισαγγελία εργαλειοποιήθηκε, έχασε την ανεξαρτησία της απέναντι στην εκτελεστική εξουσία και εν τέλει, αποτέλεσε έναν κρίσιμο κρίκο μιας αλυσίδας ενεργειών οι οποίες σήμερα βρίσκονται στο μικροσκόπιο της δικαιοσύνης.

Θα επαναλάβουμε, κύριε Υπουργέ, πως όταν ένας νόμος είναι καλός, δεν τον αλλάζουμε απλά και μόνο για να βάλουμε την υπογραφή μας από κάτω ως Υπουργοί σε ένα νέο νομοθέτημα.

Θεωρούμε, λοιπόν, ότι αν θέλουμε να αντιμετωπίσουμε ουσιαστικά το ζήτημα, πρέπει να επιστρέψουμε στην αρχική ρύθμιση του ν.4022/2011 που προέβλεπε την κατά προτεραιότητα ανάκριση και εκδίκαση των πράξεων διαφθοράς των πολιτικών και δημοσίων αξιωματούχων, που είχε περάσει ομόφωνα από τη Βουλή.

Η επιστροφή της εμπιστοσύνης των πολιτών στη δικαιοσύνη και η ενίσχυση του συνόλου της θεσμικής μας λειτουργίας με το να ξεκαθαρίζουν γρήγορα στην ποινική διαδικασία τα πολιτικά πρόσωπα είναι απολύτως απαραίτητη. Και βεβαίως, είναι ορθή η ρύθμιση της κατάργησης της εισαγγελίας διαφθοράς διά της συγχώνευσης με την εισαγγελία οικονομικού εγκλήματος. Όμως, όπως σας είπαμε πολλές φορές και στην επιτροπή, συνεχίζετε να κάνετε το ίδιο λάθος, ουσιαστικά, δηλαδή, «βάζετε» ξανά «καπέλο» στον φυσικό δικαστή απλά πλέον τον εισαγγελέα οικονομικού εγκλήματος.

Και βεβαίως, για να μην υπάρχει καμμία απολύτως παρεξήγηση, είναι απολύτως απαραίτητο να υπάρχουν μεταβατικές διατάξεις για την ολοκλήρωση των υποθέσεων οι οποίες αυτή τη στιγμή χειρίζονται από την αρμόδια εισαγγελία.

Κυρίες και κύριοι συνάδελφοι, είναι προφανές ότι το παρόν σχέδιο νόμου δεν μπορεί σε καμμία απολύτως περίπτωση να οδηγήσει λυσιτελώς στην επιτάχυνση των χρονιζουσών διαδικασιών των εκκρεμών υποθέσεων του νόμου Κατσέλη.

Ούτε σας νοιάζει, κύριε Υπουργέ, το ότι υπάρχουν καταδίκες στη χώρα μας από τα δικαστήρια της Ευρωπαϊκής Ένωσης για την καθυστέρηση στην απονομή της δικαιοσύνης, γιατί πολύ απλά, αν σας ένοιαζε πραγματικά κάτι τέτοιο, τότε θα οδηγούσατε με ένα συνολικό σχέδιο και ένα συνολικό νομοσχέδιο παρέμβαση για τη συνολική αντιμετώπιση του προβλήματος, όχι απλά και μόνο να κόπτεσθε για την επιτάχυνση των διαδικασιών του νόμου Κατσέλη, αλλά για όλες τις χρονίζουσες υποθέσεις οι οποίες είναι το μεγάλο καρκίνωμα της ελληνικής πολιτείας.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κυρία συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αντ’ αυτού -κλείνω, κύριε Πρόεδρε- ουσιαστικά καταργείτε ουσιαστικά δικαιώματα του πολίτη στην παροχή δικαστικής προστασίας, στο πλαίσιο των αρχών της ισονομίας, του κράτους δικαίου, της δίκαιης δίκης. Κάνετε το χατίρι των τραπεζών. Δεν εκπλησσόμεθα άλλωστε, το ίδιο κάνατε και στον Πτωχευτικό Κώδικα και στα περισσότερα νομοσχέδια που έχετε φέρει και δυστυχώς, αντιμετωπίζετε σαν περιττό βάρος –και αυτό είναι το θλιβερό- τις υποθέσεις που αφορούν χιλιάδες αδύναμα νοικοκυριά.

Σε μία εποχή, λοιπόν, που όλα αναστέλλονται, φόροι, ασφαλιστικές εισφορές, υποχρεώσεις, σε καμμία περίπτωση δεν μπορεί να είναι το βασικό μέλημα το δικό σας και της Κυβέρνησής σας το πώς θα ικανοποιήσετε απλά και μόνο τις τράπεζες σε βάρος μιας καθημαγμένης κοινωνίας μετά από δέκα χρόνια κρίσης και από δύο κρίσεις κορωνοϊού, δύο κρίσεις πανδημίας.

Ως Κίνημα Αλλαγής σάς καταθέσαμε συγκεκριμένες προτάσεις για την αντιμετώπιση του προβλήματος, στις οποίες κωφεύσατε και γι’ αυτό θα καταψηφίσουμε αυτό το νομοσχέδιο.

Ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ.

Παρακαλώ τώρα την κ. Μαρία Κομνηνάκα, ειδική αγορήτρια του Κομμουνιστικού Κόμματος Ελλάδος, να λάβει τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε της Κυβέρνησης, καταρρέει για ακόμα μια φορά σαν χάρτινος πύργος το παραμύθι για τη θωράκιση του δημοσίου συστήματος υγείας. Φρακάρουν τα νοσοκομεία, με επίσημο πλέον τρόπο τα μετατρέπετε σε νοσοκομεία μιας νόσου, λες και μπορούν να μπουν στην κατάψυξη οι ανάγκες των χρονίως νοσούντων άλλων ασθενών και συνεχίζετε να αγνοείτε τα σοβαρά αιτήματα που έκαναν και οι ίδιοι οι εργαζόμενοι στον χώρο της υγείας, τους οποίους, βέβαια, υποδεχτήκατε κατά καιρούς με τα ΜΑΤ.

Τα συνεχή αρνητικά ρεκόρ των κρουσμάτων σε όλη τη χώρα αναδεικνύουν με τον πιο τραγικό τρόπο τις τεράστιες ευθύνες σας. Αφήσατε τους εργαζόμενους και τον λαό εκτεθειμένους, χωρίς να πάρετε ουσιαστικά μέτρα για την προστασία της υγείας τους στους χώρους δουλειάς που έγιναν εκκολαπτήρια της νόσου, στα μέσα μαζικής μεταφοράς, στα σχολεία, χωρίς μέχρι σήμερα να λέτε μια κουβέντα για την ανάγκη επίταξης των μεγάλων ιδιωτικών μονάδων υγείας για την επαρκή και πλήρη στελέχωση των νοσοκομείων.

Αντίθετα δείχνετε μεγάλη σπουδή και συνεχίζετε με το παρόν νομοσχέδιο το πογκρόμ που έχετε εξαπολύσει, ακόμα και σε αυτές τις συνθήκες, κατά της λαϊκής κατοικίας. Νομοθετείτε το ξεπέταγμα των εκκρεμών αιτήσεων του νόμου Κατσέλη για να μπορεί χωρίς το παραμικρό εμπόδιο να περάσει από πάνω ο οδοστρωτήρας του νέου Πτωχευτικού Κώδικα, η «δεύτερη ευκαιρία», όπως την είπατε, που στην καλύτερη περίπτωση κάνει τον λαό νοικάρη στο σπίτι του και σκλάβο των τραπεζών.

Και βέβαια δεν συνέπεσαν τυχαία τα δύο νομοθετήματα. Αποτελούν την υλοποίηση της ίδιας στρατηγικής επιλογής: να λύσετε προς όφελος των τραπεζών το μεγάλο πρόβλημα της ιδιωτικής υπερχρέωσης σφίγγοντας τη θηλιά για ακόμη μία φορά στους εργαζόμενους και τα λαϊκά στρώματα.

Τα νομοσχέδια αυτά έχουν ποικίλες προεκτάσεις και στοχεύσεις που σχετίζονται με ευρύτερες αναδιαρθρώσεις της ελληνικής οικονομίας, συμβάλλουν με ταχύτατους ρυθμούς στη συγκέντρωση και συγκεντροποίηση του κεφαλαίου, με καταστροφή των μικρών επιχειρήσεων, που συνθλίβονται κυριολεκτικά από τους μονοπωλιακούς ομίλους, ενώ ταυτόχρονα διευκολύνουν και τη συγκέντρωση των ακινήτων και της γης σε όλο και λιγότερα χέρια.

Γι’ αυτό το γρήγορο ξεσκαρτάρισμα για τις τριάντα επτά χιλιάδες εκκρεμείς αιτήσεις που είχαν προσδιοριστεί να δικαστούν μετά τον Ιούνιο του 2021, πραγματικά δείξατε εντυπωσιακή συνέπεια προς τις δεσμεύσεις που ανέλαβε ο ΣΥΡΙΖΑ προς τους ευρωπαϊκούς θεσμούς και έρχεστε με κέφι να υλοποιήσετε. Το κάνετε αυτό παραβιάζοντας ακόμα και αυτές τις όποιες αστικοδημοκρατικές ασφαλιστικές δικλίδες, βασικές αρχές του Αστικού Δικαίου. Και αυτό το ονομάζετε «συμμόρφωση με την αρχή της δίκαιης δίκης».

Τι λέτε, δηλαδή; Μπορεί το κράτος να ευθύνεται για τις μεγάλες καθυστερήσεις στην απονομή της δικαιοσύνης, για τα κενά και την υποστελέχωση των ειρηνοδικείων, αλλά για να ικανοποιήσει το κράτος αυτήν την υποχρέωσή του, να διασφαλίσει την εύλογη διάρκεια της δίκης, θα την πληρώσει ο δανειολήπτης. Σαν να λέμε «κορώνα κερδίζω, γράμματα χάνεις». Όχι μόνο φορτώνετε, δηλαδή, στους δανειολήπτες την ευθύνη της επιτάχυνσης και το κόστος του επαναπροσδιορισμού των υποθέσεων, αλλά τους επιβάλλετε και ένα ασφυκτικό χρονοδιάγραμμα, μέσα στο οποίο θα πρέπει να συγκεντρώσουν έναν τεράστιο όγκο δικαιολογητικών και εγγράφων με την απειλή ότι αν δεν καταφέρουν να τερματίσουν έγκαιρα τον «μαραθώνιο» να θεωρηθεί η αίτησή τους ως μη ασκηθείσα. Ακόμα και οι προσωρινές διαταγές των δικαστηρίων που έχουν εκδοθεί και ρυθμίζουν προσωρινά τις δόσεις καταβολών προς τους οφειλέτες θα θεωρούνται και αυτές χαμένες.

Και όλα αυτά την ώρα που η πανδημία καλπάζει. Την ώρα που έρχεται να ανακοινώσει ο Πρωθυπουργός να ανακοινώσει ένα νέο lockdown σε όλη τη χώρα εσείς επιλέγετε να δημιουργήσετε ένα υπέρμετρο άγχος σε δανειολήπτες και δικηγόρους για να ανταποκριθούν σε προθεσμίες ούτως ή άλλως μη υλοποιήσιμες. Ήταν η ίδια η ένωση δικαστών και εισαγγελέων που επεσήμανε ως ανεπαρκή ακόμα και τον χρόνο των εξήντα ημερών για τη συλλογή του όγκου των αποδεικτικών εγγράφων που δεν επιτρέπουν την ουσιαστική και αποτελεσματική δικαστική προστασία των δανειοληπτών. Αναιτιολόγητη, όμως, μένει και αυτή η συρρίκνωση του δικαιώματος για την άσκηση έφεσης από τα δύο χρόνια που ισχύει σε περίπτωση μη επίδοσης της απόφασης στους έξι μήνες, κάνοντας υπαρκτό τον κίνδυνο να χαθεί για πληθώρα δανειοληπτών το δικαίωμα άσκησης έφεσης γιατί δεν θα προλάβουν καν να πάρουν χαμπάρι την έκδοση της απόφασης.

Δίκαια, επομένως, προβάλλεται η αντισυνταγματικότητα των ρυθμίσεων αυτών, όταν με αυτόν τον τρόπο ουσιαστικά αποσύρονται με έναν νόμο ένδικα βοηθήματα που εκκρεμούν ενώπιον του δικαστηρίου χωρίς να τεθούν στην κρίση του δικαστή, όταν παραβιάζεται, δηλαδή, το δικαίωμα πρόσβασης στον φυσικό δικαστή, μία από τις κορωνίδες, όπως λέτε της αστικής δημοκρατίας και της ανεξάρτητης δικαιοσύνης.

Ακόμα πιο κρίσιμη και επικίνδυνη τομή είναι αυτή της κατάργησης της ακροαματικής διαδικασίας και της εξέτασης μαρτύρων κατά τα πρότυπα της νέας έγγραφης τακτικής διαδικασίας. Προδίδετε με κάθε ευκαιρία τις προθέσεις σας, που είναι κοινές στοχεύσεις, δικές σας και προηγούμενων κυβερνήσεων, για γενικευμένες αντιδραστικές αλλαγές στον χώρο της δικαιοσύνης. Είναι χαρακτηριστικό ότι αρχικά είχε επιχειρηθεί να ενταχθούν και οι ειδικές διαφορές στην αποκλειστικά έγγραφη διαδικασία. Δηλαδή τι; Στις εργατικές διαφορές, έπρεπε, δηλαδή, ο εργαζόμενος με έγγραφα να αποδείξει τη μη καταβολή δεδουλευμένων, της υπερωριακής απασχόλησης, πράγματα που καταλαβαίνετε ότι είναι ανέφικτο να αποδειχθούν. Και ενώ υπό το βάρος της κατακραυγής αναγκαστήκατε γι’ αυτές τις ειδικές διαδικασίες να πάρετε πίσω αυτήν την αθλιότητα, επιβεβαιώνεται η πρόθεσή σας για την κατεύθυνση που επιχειρείτε να δώσετε στη δικαιοσύνη, μια δικαιοσύνη που, όπως επισημαίνει η έκθεση Πισσαρίδη, από παράγοντας αβεβαιότητας θα πρέπει να μετατραπεί σε παράγοντα προσέλκυσης επενδύσεων.

Βέβαια δεν έχουμε καμμία αυταπάτη για το πώς μπορεί να γίνεται λάστιχο κάθε φορά η συνταγματική προστασία της αρχής της δημόσιας δίκης. Είναι χαρακτηριστική -δεν ξέρω πόσο σας ικανοποιεί- η δήλωση ότι με την έγγραφη διαδικασία δοκιμάζονται τα όρια της συνταγματικής προστασίας της αρχής. όμως, εν προκειμένω το ζήτημα δεν είναι να υπάρχει η επίφαση της συνταγματικότητας, να σώζεται, δηλαδή, η χαμένη τιμή της συνταγματικότητας των διατάξεων. Το ζήτημα είναι αν διασώζεται η ίδια η ουσία της διάταξης, ο πυρήνας των δικαιωμάτων που προστατεύει η προφορικότητα της διαδικασίας. Μπορεί πράγματι ο δικαστής να σχηματίσει ορθή δικανική πεποίθηση, δηλαδή να διαμορφώσει πραγματική εικόνα για τους λόγους που οδήγησαν στην υπερχρέωση, στην αδυναμία πληρωμής, μόνο με έγγραφα και φορολογικές δηλώσεις;

Κύριε Υπουργέ, τέτοια θέματα ιδιαίτερης κοινωνικής ευαισθησίας δεν είναι δυνατόν να κρίνονται στη λογική των υπολογιστικών εργαλείων και των αριθμών. Η ζωντανή αποδεικτική διαδικασία, η κατάθεση των μαρτύρων, η εξέταση του ίδιου του διαδίκου πολλές φορές είναι αυτά που επιτρέπουν στον δικαστή να σχηματίσει ορθότερη άμεση εικόνα της κατάστασης και η διαδικασία αυτή δεν μπορεί να αντικατασταθεί από έγγραφα και ένορκες βεβαιώσεις, γνωστές για την ανεπαρκή αποδεικτική τους ικανότητα. Αν θέλετε, ακόμα και το αφήγημα του λεγόμενου στρατηγικού κακοπληρωτή, είναι πιο εύκολο να αποδειχθεί όταν υποστεί τη βάσανο των ερωτήσεων, γιατί ξέρετε πολύ καλά ότι οι πραγματικοί στρατηγικοί κακοπληρωτές, οι μεγαλοεπιχειρηματίες, οι εφοπλιστές, οι καναλάρχες διαθέτουν μεγάλη επάρκεια εγγράφων. Εξάλλου τους αντιμετωπίζετε και εσείς συστηματικά ως οικονομικά ανήμπορους και με κάθε ευκαιρία τούς ενισχύετε με κάθε λογής δώρα. Όμως για τον κάθε ταλαίπωρο, που δεν έχει πίσω του οργανωμένες λογιστικές νομικές υπηρεσίες για να διαμορφώνει την κατάλληλη φορολογική εικόνα, πώς διασφαλίζεται ότι ο δικαστής δεν θα κρίνει επί τη βάσει αποκλειστικά των εγγράφων ότι τα στοιχεία της αδυναμίας δεν αποδεικνύονται και θα απορρίψει την αίτησή του, όταν δεν υπάρχει καμμία απολύτως δέσμευση να εξετάσει μάρτυρες που θα μπορούσαν να αιτιολογήσουν την οικονομική του αδυναμία; Πολύ περισσότερο όταν ουσιαστικά υποχρεώνετε τους ίδιους τους οφειλέτες να αποδείξουν ότι δεν οδηγήθηκαν εν γνώσει της αδυναμίας τους σε υπερδανεισμό, μία βολική θεωρία που υιοθετείται τα τελευταία χρόνια από τα δικαστήρια, προκειμένου να συσκοτίσουν τις πραγματικές αιτίες της υπερχρέωσης των λαϊκών στρωμάτων.

Όμως, όλα αυτά, κύριοι της Κυβέρνησης, σας είναι αδιάφορα γιατί επιδιώκετε το ξεπέταγμα των υποθέσεων, την απώλεια της όποιας προστασίας των υπερχρεωμένων λαϊκών στρωμάτων κατ’ απαίτηση πάντα των τραπεζών και των αναγκών της οικονομίας, για την οποία βέβαια εσείς κόπτεσθε.

Σε σχέση με τον Κώδικα Δικηγόρων διεξάγεται πράγματι μεγάλη συζήτηση όλα τα τελευταία χρόνια για αλλαγές που πρέπει να γίνουν. Αυτό όμως που πραγματικά απασχολεί και πρέπει να λύνουν οι όποιες τροποποιήσεις του κώδικα είναι το πώς θα προστατευτούν τα δικαιώματα της πλειοψηφίας των μισθωτών και αυτοαπασχολούμενων δικηγόρων με τα χαμηλότερα εισοδήματα, η κατοχύρωση εργασιακών και ασφαλιστικών δικαιωμάτων των μισθωτών δικηγόρων, που δουλεύουν στις μεγάλες δικηγορικές εταιρείες ή σε άλλους δικηγόρους και βαφτίζονται «συνεργάτες», να ενισχυθούν πραγματικά οι δημοκρατικές διαδικασίες στη λειτουργία των δικηγορικών συλλόγων.

Πρόκειται για αλλαγές βέβαια που βρίσκονται στην αντίθετη κατεύθυνση από αυτές που προωθεί το παρόν νομοσχέδιο. Για παράδειγμα, ένα από τα βασικά αιτήματα αιχμής που διαχρονικά προβάλλει ο δικηγορικός κόσμος, είναι η κατάργηση του αναχρονιστικού θεσμού της άσκησης. Εσείς αντί γι’ αυτό, νομοθετείτε την επέκταση του χρόνου της άσκησης στα δικαστήρια και στις δημόσιες δομές από τους έξι στους δώδεκα μήνες. Και βέβαια δεν πείθουν κανέναν τα επιχειρήματά σας -τουλάχιστον κανέναν από όσους έχουν περάσει από αυτές τις διαδικασίες- περί πληρέστερης γνώσης των ασκούμενων μέσω αυτών, όταν είναι γνωστό ότι στο μόνο που συμβάλλει η σχετική ρύθμιση είναι στην κάλυψη κενών στον κρατικό μηχανισμό, για τις οποίες βέβαια θα έπρεπε να γίνουν προσλήψεις, που με το σταγονόμετρο και ευκαιριακά κάνετε.

Υπερασπίζεστε τη διατήρηση ενός καθεστώτος που κρατάει σε ομηρία και ανακυκλώνει ένα ευέλικτο και φθηνό επιστημονικό υπαλληλικό προσωπικό, με άθλιες εργασιακές σχέσεις, σε όφελος των μεγάλων γραφείων και των μεγάλων δικηγορικών εταιρειών και η μάλλον πιο χρήσιμη προσφορά της άσκησης είναι η συστηματική διαπαιδαγώγησή τους να δουλεύουν χωρίς ωράριο και δικαιώματα.

Αντίθετα, θα μπορούσε πράγματι η άσκηση να αποκτήσει ουσιαστικό περιεχόμενο, εντασσόμενη στις ακαδημαϊκές διαδικασίες, με αναμόρφωση του προπτυχιακού προγράμματος σπουδών, ώστε να πάψει αυτή η άθλια κατάσταση για χιλιάδες νέους επιστήμονες.

Το πτυχίο μπορεί και πρέπει να είναι η μόνη προϋπόθεση για την απόκτηση επαγγελματικής άδειας, χωρίς εξετάσεις και άλλους πρόσθετους όρους, όπως προσόντα και δεξιότητες. Αλήθεια, μπορεί να αποτελεί κριτήριο της επιστημοσύνης και της ικανότητας προς εργασία οι εξετάσεις σε αντικείμενα που έχουν διδαχθεί και εξεταστεί ήδη και με πολύ πιο απαιτητικές εξετάσεις στο πανεπιστήμιο; Όλες αυτές οι διαδικασίες στο όνομα δήθεν της αναβάθμισης του επιστημονικού επιπέδου των δικηγόρων εντάσσονται στο πλαίσιο της κατεύθυνσης της δημιουργίας αποφοίτων πολλών ταχυτήτων, των ολοένα και περισσότερων εμποδίων για την απόκτηση άδειας και για το κυνήγι της διά βίου μάθησης.

Ακόμα και οι ρυθμίσεις που εισάγονται στον κώδικα για τις τηλεδιασκέψεις στις γενικές συνελεύσεις των νησιωτικών περιοχών μπορεί μεν να λύνουν μια αντικειμενική δυσκολία για τις περιοχές αυτές, όμως δεν πρέπει να επεκταθούν και να καθιερωθούν σε ευρύτερη κλίμακα. Οι τηλεδιασκέψεις, οι ηλεκτρονικές ψηφοφορίες και άλλα δεν προστατεύουν, αλλά αντίθετα εκφυλίζουν και υπονομεύουν τη συλλογική λειτουργία των σωματείων και των οργάνων τους. Άλλωστε οι συνολικότερες κατευθύνσεις για τον έλεγχο της δράσης των σωματείων, για την παρέμβαση του κράτους και της εργοδοσίας σε αυτά, όπως αποτυπώνονται και στις προωθούμενες αλλαγές του συνδικαλιστικού νόμου, δείχνουν τη σκοπιμότητα των σχετικών τάσεων.

Αντίστοιχα, για τις εξ αποστάσεως διασκέψεις, με ηλεκτρονικά μέσα, των δικαστικών λειτουργών μάς ανησυχούν κίνδυνοι που δημιουργούνται για τη διατήρηση της μυστικότητας της διάσκεψης. Είναι χαρακτηριστική η επισήμανση της ένωσης διοικητικών δικαστών ότι είναι ευχερέστερη η ανταλλαγή απόψεων στη διάσκεψη με φυσική παρουσία, ζητώντας για τον λόγο αυτό να αποτελεί η τηλεδιάσκεψη δυνητική μόνο επιλογή σε εξαιρετικές περιπτώσεις, κατά την κρίση της πλειοψηφίας της σύνθεσης.

Συνολικά γίνεται μία προσπάθεια να παρουσιαστεί και μέσα από το νομοσχέδιο η επέκταση της ηλεκτρονικής δικαιοσύνης ως ένα απλά θετικό εργαλείο, όμως αυτή δεν αναπτύσσεται σε ένα ουδέτερο περιβάλλον. Αποτελεί συστατικό στοιχείο των αντιδραστικών αλλαγών που προωθούνται συνολικά στο αστικό κράτος. Είναι εξάλλου ενδεικτικά τα πεδία όπου εστιάζεται το ενδιαφέρον σε κρίσιμους τομείς για την οικονομία και τις επενδύσεις, στα κτηματολόγια, στους πλειστηριασμούς, στα διάφορα μητρώα για τις επιχειρήσεις και τις πλατφόρμες για τη διασυνοριακή πληροφόρηση για το προφίλ των οφειλετών, καθώς βέβαια και για την καταστολή του αστικού κράτους που υλοποιείται κατ’ εξοχήν μέσω του Ποινικού Δικαίου. Με ένα κλικ κυριολεκτικά θα παρουσιάζονται όλες οι πληροφορίες σχετικά με ένα συγκεκριμένο άτομο, προερχόμενες από όλες τις πηγές και τις βάσεις δεδομένων που κατέχουν το αστικό κράτος και διάφορες ιδιωτικές επιχειρήσεις. Αυτού του είδους οι διαδικασίες είναι που λειτουργούν και ως όχημα για την επέκταση της κατάργησης της προφορικότητας των διαδικασιών.

Δεν είναι βέβαια δυνατόν, δεν το επιτρέπει ο χρόνος να αναφερθώ σε όλα τα άρθρα του νομοσχεδίου. Αναφέρθηκα εκτεταμένα για τα περισσότερα από αυτά στις επιτροπές, καθώς βέβαια και στο ότι το νομοσχέδιο αποτελεί για μια ακόμα φορά συρραφή πολλών και άσχετων μεταξύ τους θεμάτων, κάτι που κυριολεκτικά το απογειώσατε με τον καταιγισμό τροπολογιών, συνεχίζοντας ακάθεκτοι μια απαράδεκτη τακτική. Δεν θα τοποθετηθώ βέβαια τώρα σε αυτές, αλλά στη συνέχεια.

Θα ήθελα όμως να κάνω μια αναφορά σε ορισμένα μόνο επιμέρους άρθρα, όπως για παράδειγμα στο θέμα της τροποποίησης στην ποινική μεταχείριση της παραγραφής όταν υπάρχουν ρυθμίσεις των ασφαλιστικών οφειλών. Η ρύθμιση πράγματι μπορεί να αντιμετωπίσει ένα ζήτημα που έχει προκύψει σε βάρος αυτοαπασχολούμενων επαγγελματιών, όμως παραμένει υπαρκτός ο κίνδυνος να ενισχυθεί η ασυλία των μεγαλοοφειλετών, αυτών δηλαδή που συγκεντρώνουν και το μεγαλύτερο μέρος του χρέους προς τα ασφαλιστικά ταμεία και οι οποίοι φυσικά ευνοούνται από τις διάφορες ρυθμίσεις και μένουν στο απυρόβλητο. Δηλαδή αποδεικνύεται ότι αυτές οι οριζόντιες ρυθμίσεις δημιουργούν πολλές φορές τις μεγαλύτερες ανισότητες όταν εφαρμόζονται με τον ίδιο τρόπο απέναντι σε άνισα υποκείμενα.

Ομοίως για το άρθρο 51 θεωρούμε απαράδεκτη την για ακόμα μία φορά διακριτική μεταχείριση των συγκροτημάτων του Τύπου. Δεν μπορούμε να αντιληφθούμε για ποιο λόγο προβλέπεται μόνο για αυτούς -δεν απαντήθηκε όσες φορές και αν θέσαμε το ερώτημα- η αυτοδίκαιη άρση της κατάσχεσης μετά την πάροδο του δεκαοκτάμηνου -για κατασχέσεις που έχουν επιβληθεί μόνο για αδικήματα διά του Τύπου τελεσθέντα-, δεν μπορούμε να αντιληφθούμε γιατί επιλέγετε να ελαφρύνετε μόνο τα συγκροτήματα του Τύπου.

Και βέβαια για το άρθρο 65 και επόμενα, σε σχέση με τη συγχώνευση της οικονομικής εισαγγελίας με την εισαγγελία διαφθοράς, δεν συμφωνούμε βέβαια με τις πολιτικές σκοπιμότητες που είναι προφανές ότι θέλετε να εξυπηρετήσετε, ωστόσο για μας σημαντικότερο είναι ότι συνολικά διαφωνούμε με τη δημιουργία ειδικών εισαγγελικών θεσμών, πόσω μάλλον με αυτή τη δημιουργία ενός υπερεισαγγελέα που θα λειτουργεί ως μια επίλεκτη μονάδα στο δικαστικό σώμα.

Το ΚΚΕ θα καταψηφίσει επί της αρχής το νομοσχέδιο, που αποτελεί έναν ακόμα κρίκο στο βάρβαρο ξεσάλωμα και στην επίθεση που έχετε κάνει σε βάρος των λαϊκών στρωμάτων, αλλά αποτελεί και την εφαρμογή, επικίνδυνη και αντιδραστικών κατευθύνσεων, στη δικαιοσύνη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Τον λόγο έχει τώρα ο κ. Κωνσταντίνος Χήτας, ειδικός αγορητής από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, έχετε κάθε δικαίωμα να νομοθετείτε, να κάνετε ό,τι θέλετε. Κυβέρνηση είστε, κύριε Υπουργέ και κύριε εισηγητά της Νέας Δημοκρατίας, αλλά δεν έχετε κανένα δικαίωμα να παίζετε με τη νοημοσύνη μας και να βιάζετε τη λογική μας. Δεν είναι δυνατόν να λέτε στην Αίθουσα αυτή ότι «σας κάνουμε και χάρη εν μέσω πανδημίας», κύριε εισηγητά, «και φέρνουμε αυτό το καλό νομοσχέδιο για να σώσουμε τα σπίτια του κόσμου». Αυτό είπατε πριν και εν μέσω πανδημίας επιταχύνουμε τις διαδικασίες για να ξεμπερδέψουμε μια και καλή. Δεν μπορείτε να βιάζετε τη λογική μας. Νομοθετήστε. Κάντε ό,τι θέλετε. Είστε εκατόν πενήντα οκτώ. Θα σας κρίνει ο κόσμος, αλλά δεν θα βιάζετε τη λογική μας. Γιατί αν ισχύει αυτό που είπατε εσείς, τότε δεν ισχύει αυτό που είπε ο Υπουργός κατ’ ιδίαν στην επιτροπή, ότι το timing δεν βοηθάει. Άρα ή δεν βοηθάει το timing και είναι λάθος που το φέρνετε ή βοηθάει γιατί ξεμπερδεύετε. Αποφασίστε, γιατί μπερδεύεστε μεταξύ σας. Δεν θα βιάζετε τη λογική μας στην Αίθουσα αυτή.

Δύο χρόνια πριν λοιπόν, κύριε Υπουργέ, όταν διεκδικούσατε την ψήφο του ελληνικού λαού, η Κυβέρνησή σας, όχι εσείς μόνο, κάνατε λόγο για μία κυβέρνηση αρίστων τεχνοκρατών -το θυμάμαι- που θα έβγαζε την Ελλάδα από το τέλμα. Ενάμιση χρόνο πριν, όταν αναλάβατε τα ηνία της χώρας, οι Έλληνες πολίτες, κύριε Υπουργέ, επένδυσαν στην υπόσχεσή σας και παρέδωσαν το τιμόνι της χώρας σε εσάς. Σήμερα που μιλάμε για τα θέματα αυτά, το αίμα των Ελλήνων έχει παγώσει γιατί οι άριστοι τεχνοκράτες, που θα ήσασταν εσείς, έχουν μεταλλαχθεί σε άριστους Μαυρογιαλούρους. Αυτό ακριβώς έχει γίνει.

Σήμερα, λοιπόν, οι Έλληνες βλέπουν τα χέρια που κρατούν το τιμόνι της χώρας, τον καπετάνιο δηλαδή να είναι έτοιμος να ρίξει το καράβι στα βράχια. Η οικονομία -έτσι λέγατε- θα ήταν το δυνατό σας χαρτί. Δεν θα πω το asset, asset ήταν του Τσίπρα, αλλά είστε και οι δύο πολύ καλοί στην οικονομία, και εσείς, και εσείς, και το ΠΑΣΟΚ φυσικά, γι’ αυτό χρεοκοπήσατε τη χώρα! Το δυνατό σας σημείο είναι η οικονομία! Αλίμονο, δεν το συζητάμε!

Με πολιτικές -έτσι υποσχεθήκατε- και οικονομικές θεωρίες εμπνευσμένες από το Χάρβαρντ θα επιταχύνατε τάχα μου, κύριε Υπουργέ, την ενίσχυση των ελληνικών νοικοκυριών. Αυτά λέγατε. Και θα το κάνατε πώς; Θωρακίζοντας τους πυλώνες της δικαιοσύνης. Αυτό θα κάνατε. Για ποια δικαιοσύνη μιλάμε όμως θα τα πούμε σήμερα. Ενάμιση χρόνο όμως τώρα, κύριε Υπουργέ, πορεύεστε χωρίς πυξίδα και χωρίς καμμία πολιτική ηθική. Καμμία πολιτική ηθική! Με τον πρόσφατο Πτωχευτικό Κώδικα, που ψηφίσαμε πριν από λίγες μέρες, παραδώσατε χιλιάδες πρώτες κατοικίες βορά στις αιμοδιψείς τράπεζες. Με το σημερινό νομοσχέδιο δίνετε χαριστική βολή, για να βεβαιωθείτε βέβαια ότι δεν θα γλιτώσει κανένα από τα σπίτια, να το ολοκληρώσουμε το έργο. Δεν σας σταματάει τίποτα, δεν ακούτε κανέναν, δεν υπολογίζετε κανέναν.

Έχετε τους Έλληνες στο μπαλαούρο, τους καταδικάζετε στην ανεργία -σε μισή ώρα από τώρα, στις 12.00΄, θα ακούσουμε τα μαντάτα από τον Πρωθυπουργό- τους παίρνετε τα σπίτια και για να το καταφέρετε πραγματικά δεν διστάζετε να σφυρηλατήσετε, όπως σας βολεύει, μέχρι και τη δικαιοσύνη.

Και εγώ αναρωτιέμαι το εξής: Δεν ακούτε την κοινωνία; Και μη μου πείτε μετά, όταν θα μιλήσετε, ότι την ακούτε και ότι θέλετε να την απεγκλωβίσετε, γιατί περιμένει είκοσι και είκοσι πέντε χρόνια για να λυθούν αυτές οι υποθέσεις. Λάθος ακούτε! Λάθος ανθρώπους ακούτε! Δεν βλέπετε την κατάντια του μικρομεσαίου Έλληνα πολίτη; Μα, είναι ηλίου φαεινότερο! Δεν βλέπετε τι γίνεται εκεί έξω; Μήπως εμείς είμαστε οι «ψεκασμένοι» που βλέπουμε παντού θεωρίες συνωμοσίας; Εμείς άλλη εικόνα έχουμε, εκτός αν είμαστε «ψεκασμένοι» και βλέπουμε άλλη εικόνα, βρε παιδιά! Εντάξει, τι να κάνουμε τώρα; Εμείς βλέπουμε άλλη εικόνα έξω και παίρνουμε άλλα μηνύματα. Δεν ισχύει ότι η Ελλάδα είναι μια ανάσα από έναν ακόμη οικονομικό Αρμαγεδδώνα; Και αυτό δική μας θεωρία είναι;

Είναι δυνατόν τη μέρα αυτή, σήμερα, που θα κλείσει για δεύτερη φορά η χώρα, για δεύτερη φορά στην παγκόσμια ιστορία, εμείς να ψηφίζουμε αυτό το νομοσχέδιο; Για όνομα του θεού! Πραγματικά δεν μπορώ να καταλάβω! Και είναι τουλάχιστον αισχρό να λέτε ότι το κάνετε για να διευκολύνετε τους πολίτες. Δεν μπορούν να ακούγονται τέτοια πράγματα, κύριε εισηγητά! Δεν γίνεται να ακούγονται τέτοια πράγματα! Τυλίξτε το διαφορετικά, πείτε κάτι άλλο! Εν μέσω COVID, ντροπή και εμπαιγμός!

Και πάμε τώρα στο νομοσχέδιο και τις προτεραιότητες της Κυβέρνησης. Ποια είναι, λοιπόν, η προτεραιότητα της Κυβέρνησης εν μέσω πανδημίας, την ώρα που η κοινωνία βράζει, την ώρα που κλείνουν οι επιχειρήσεις και την ώρα που αυξάνονται οι στρατιές των ανέργων; Θα σας πω εγώ ποια είναι η προτεραιότητά σας. Είναι η εξής μία: Η προστασία των πιστωτών -και το παραδέχτηκαν και οι ίδιοι στην επιτροπή- με κάθε τρόπο. Είναι απίστευτο αυτό που κάνετε, να δίνετε ένα ακόμη σωσίβιο στις τράπεζες. Είναι ασύλληπτο! Κόπτεστε τόσο πολύ να ικανοποιήσετε τα αιτήματα των τραπεζών που δεν σας σταματάει τίποτα! Θα έπρεπε να σας σταματήσει η ύφεση, η ανεργία, η πανδημία, αλλά δεν σας σταματάει τίποτα, δεν καταλαβαίνετε τίποτα και προχωράτε ακάθεκτοι. Νομοθετείτε καθαρά με νομοτεχνικά κριτήρια, τα πάντα για τις ανάγκες των τραπεζών.

Πάμε τώρα στην πρώτη κατοικία και τη «δίκαιη δίκη» που επικαλείστε, γιατί εδώ μέσα επικαλείστε «δίκαιη δίκη». Ποια είναι η «δίκαιη δίκη», λοιπόν, που επικαλείστε; Έχετε βάλει στο στόχαστρο την πρώτη κατοικία του Έλληνα πολίτη, του παίρνετε το σπίτι και τον κάνετε νοικάρη. Και έχετε το θράσος να λέτε στους Έλληνες ότι θα πρέπει να σας ευχαριστήσουν κιόλας από πάνω που τους απαλλάσσετε από αυτή τη χρονοβόρα διαδικασία. Αυτά λέτε στους Έλληνες σήμερα!

Μετά, λοιπόν, τις μαζικές πτωχεύσεις των πολιτών, έφτασε η ώρα της μαζικής εκκαθάρισης των υποθέσεων των υπερχρεωμένων νοικοκυριών. Και πραγματικά στερείται πολιτικής σοβαρότητας το επιχείρημα που λέει ότι πάμε σε μία «δίκαιη δίκη». Είναι αστείο το γεγονός ότι μιλάτε για «δίκαιη δίκη», για επιτάχυνση της δικαιοσύνης και για αποσυμφόρηση των δικαστηρίων. Είναι «δίκαιη δίκη» η μαζική εκκαθάριση αυτών των υποθέσεων με οποιονδήποτε τρόπο; Τι σόι «δίκαιη δίκη» είναι αυτή; Κάθε μία υπόθεση είναι και μια ιστορία ενός φουκαρά ανθρώπου που έχει καταθέσει χαρτιά, έχει ξοδέψει χρήματα, έχει δώσει την ψυχή του και ζητάει μια «δίκαιη δίκη». Δεν φταίει αυτός αν το σύστημα της δικαιοσύνης είναι τέτοιο, είναι άρρωστο, που προβλέπονται είκοσι πέντε και τριάντα χρόνια!

Δεν είναι, λοιπόν, «δίκαιη δίκη» το τσουβάλιασμα, να ξεμπερδεύετε δηλαδή μάνι μάνι με τα νοικοκυριά. Οι υποθέσεις αυτές δεν είναι απλές, δεν είναι πάω στο ΚΕΠ να πάρω ένα χαρτί και να τελειώνω. Αυτές είναι υποθέσεις μιας ζωής, είναι σπίτια, όνειρα και ελπίδες! Δεν μπορεί, λοιπόν, να μιλάμε για «δίκαιη δίκη». Μιλάμε για υπερχρεωμένα νοικοκυριά και για Έλληνες πολίτες που προσέφυγαν στη δικαιοσύνη, γιατί αυτή ήταν η λύση τους, προκειμένου να σώσουν το σπίτι τους. Ήθελαν να πάνε στη δικαιοσύνη να σώσουν το σπίτι τους και θέλουν να δικαστούν, να γίνει η δίκη, όπως προβλέπεται και όχι fast track.

Ξέρετε, εδώ υπάρχει μια διαφορά. Μιλάμε για καλόπιστους οφειλέτες. Διαλέγεις πλευρά. Εμείς διαλέγουμε τους καλόπιστους οφειλέτες, που είναι η πλειοψηφία αυτών, όπως μας επιβεβαίωσε προχθές ο πρόεδρος της Ομοσπονδίας Δανειοληπτών. Ωστόσο, υπάρχει και ένα 10% κακοπληρωτών, οι οποίοι ναι, κοροϊδεύουν. Όμως, για χάρη αυτών θα την πληρώσουν όλοι; Θα πάτε σε οριζόντιο τσουβάλιασμα, στο «κόβω κεφάλι»; Δεν γίνεται έτσι! Γιατί; Διότι σας είπα, σε κάθε μία από τις υποθέσεις αυτές εσείς μπορεί να βλέπετε υποθέσεις, χαρτούρα, όγκο δουλειάς. Όμως, κάθε μία από αυτές τις υποθέσεις είναι μια πικρή ιστορία, είναι μια μικρή ή μια μεγάλη διαδρομή στη ζωή ενός ανθρώπου, είναι ένα μικρό ή μεγάλο ανθρώπινο δράμα και πρέπει να το καταλάβετε. Δεν μπορείτε να τα ισοπεδώνετε όλα και να καταργείτε έμμεσα τις διαδικασίες, τις δικαστικές αρχές και τις προθεσμίες. Αυτό κάνετε!

Λέτε ότι αυτές οι υποθέσεις έχουν καθυστερήσει υπερβολικά. Συμφωνούμε! Δεν υπάρχει άνθρωπος που να μη συμφωνεί σ’ αυτό. Κι εμείς το λέμε. Είναι δυνατόν να υπάρχει υπόθεση από το 2010, 2011, 2012 και να φτάνει να δικαστεί το 2030 ή το 2035; Για όνομα του θεού!

Όμως, εδώ για να μη λέτε ότι τα ρίχνουμε όλα σε εσάς, θα ήθελα να πω ότι έχουν ευθύνη και οι κύριοι! Δεν ξέρω τι θα κάνει σήμερα ο ΣΥΡΙΖΑ, αν θα το ψηφίσει ή όχι, αλλά ο ΣΥΡΙΖΑ το ετοίμαζε. Όμως, δεν το πρόλαβε ούτε αυτό, όπως δεν πρόλαβε να κάνει τίποτα. Δεν ήταν αρκετά τα τεσσεράμισι, πέντε χρόνια! Μάλλον θέλετε καμμιά τριανταριά χρόνια για να ολοκληρώσετε κάτι! Ήσασταν αργοί. Δεν προλάβατε! Και αυτό το λέω, για να μη νομίζετε ότι τα ρίχνουμε όλα σε εσάς. Αυτοί το ετοίμαζαν και εσείς το ολοκληρώνετε. Το κράτος έχει συνέχεια και σε αυτό. Γι’ αυτό είστε ίδιοι! Μα, γι’ αυτό σας λέμε ότι είστε ίδιοι. Δεν άλλαξε τίποτα!

Κύριε Υπουργέ, πραγματικά δεν άλλαξε τίποτα. Άλλαξε η σημαία, από ροζ έγινε γαλάζια και αυτό ήταν! Οι πολιτικές είναι ίδιες, το σκεπτικό είναι ίδιο! Μα, δίνετε λογαριασμό στον ίδιο αρχηγό. Ποιος είναι ο αρχηγός; Η Ευρώπη, η τρόικα, οι θεσμοί, η επιτροπεία! Αυτό κάνετε! Δεν είναι δικές σας πρωτοβουλίες αυτές. Διότι αν ήταν δικές σας πρωτοβουλίες, δεν θα λέγατε ότι πρέπει να ανακτήσουμε τη χαμένη μας διεθνή αξιοπιστία και ότι η Ευρώπη, η τρόικα περιμένει να κάνουμε αυτά που μας ζήτησε. Άρα, δεν νομοθετείτε ελληνικά, αλλά «τροϊκανά»! Αυτό είναι το πρόβλημα. Κάνετε ό,τι κάνουν και οι κύριοι! Δεν άλλαξε τίποτα!

Γι’ αυτή την κατάσταση όμως, κύριε Υπουργέ, δεν φταίει ο πολίτης. Αν η ελληνική δικαιοσύνη ήταν πραγματικά διαλυμένη από την εκάστοτε πολιτεία και τις κυβερνήσεις, με αποτέλεσμα να συσσωρεύονται υποθέσεις για τριάντα πέντε χρόνια μετά, δεν φταίω εγώ. Και τι να κάνω εγώ, δηλαδή; Πού να πάει ο πολίτης; Έναν δρόμο έχει, τη δικαιοσύνη! Δεν υπάρχει άλλος δρόμος! Τι να κάνω, δηλαδή; Πού να βρω το δίκιο μου, ρε παιδιά; Μπήκε μέσα μου αυτή τη στιγμή ο Έλληνας πολίτης και λέει «Πού να βρω το δίκιο μου;», «Πού να πάω;», «Τι να κάνω;». Να πω και ευχαριστώ, κύριε εισηγητά; Να πω και ευχαριστώ. Ωραία!

Αλήθεια, είναι «δίκαιη δίκη» το να υποχρεώνετε τον πολίτη να υποβάλει ξανά δικαστική -θα αναγκαστώ να μπω σε τεχνικές λεπτομέρειες τώρα- αίτηση στην πλατφόρμα; Ξανά μανά! Είναι «δίκαιη δίκη» το να τον υποχρεώνετε να προσκομίζει δικαιολογητικά που τώρα είναι εξαιρετικά δύσκολο να τα βρει; Ούτε το ίδιο το TAXISNET -ακούστε λίγο!- δεν έχει τα αρχεία πριν από τόσα χρόνια που του ζητάτε να βρει. Σε κάποιες περιπτώσεις δεν τα έχει. Πού να τα βρει αυτά ο άνθρωπος; Μιλάμε για αρχεία που είναι από τότε που είχαν πάρει το αρχικό τους δάνειο, δηλαδή χρόνια πριν.

Και το τραγικό είναι ότι όλα αυτά τα φέρνετε εν μέσω πανδημίας. Θεωρώ ότι πολιτικά θα το περνούσατε το νομοσχέδιο. Όμως, κύριε Υπουργέ, έπρεπε να βάλετε ένα φρένο. Ηθικά, πολιτικά και ακούγοντας την κοινωνία, θα έπρεπε να το φέρετε σε δύο, τρεις μήνες. Θα άλλαζε κάτι; Το φέρνετε μέσα στην πανδημία και μέσα στα λουκέτα. Δεν γίνεται να μιλάμε σήμερα για λουκέτα -θα το ρίξουμε όλοι στα ψυχοφάρμακα, θα κλειστεί ο κόσμος πάλι στο σπίτι!- και εμείς να νομοθετούμε με αυτόν τον τρόπο! Δεν γίνεται σήμερα, ανήμερα αυτής της μέρας! Δεν γίνεται! Πραγματικά δεν γίνεται!

Και προχωρώ παρακάτω, γιατί ο χρόνος αρχίζει και πιέζει.

Δεν μας βγάζετε από το μυαλό ότι ο στόχος σας με αυτό το νομοσχέδιο είναι η μαζική απόρριψη των αιτήσεων. Αυτός είναι ο στόχος! Αυτός είναι ο στόχος των τραπεζών και το χαλί στις τράπεζες το στρώνετε εσείς. Καθιερώνετε περίπλοκες διαδικασίες, βάζετε εμπόδια, υποχρεώσεις και προσκόμματα και παγιδεύετε τον πολίτη σε fasttrack διαδικασίες, μπρος γκρεμός και πίσω ρέμα! Και τι θα γίνει; Τι θα γίνει τώρα; Είτε θα απορριφθεί η αίτηση, επειδή δεν πρόλαβε να κάνει όσα τον υποχρεώνετε να κάνει, είτε προετοιμάζετε το οπλοστάσιο των τραπεζών για να απορριφθούν οι αιτήσεις, λόγω δόλου. Ένα από τα δύο θα γίνει. Βαφτίζετε όλους τους οφειλέτες ως στρατηγικούς κακοπληρωτές, για να έχετε έτοιμη και τη δικαιολογία. Και εδώ είναι η διαφορά μας, όπως σας είπα και πριν. Εμείς βλέπουμε τρομαγμένους Έλληνες πολίτες που θέλουν να σώσουν το σπίτι τους, ενώ εσείς βλέπετε κακοπληρωτές. Αυτή είναι η διαφορετική οπτική γωνία με την οποία βλέπουμε το συγκεκριμένο πρόβλημα εμείς και εσείς!

Και γνωρίζετε καλά ότι οι κακοπληρωτές δεν υπερβαίνουν το 10%. Όμως, το μόνο που σας κόπτει είναι -κάτι που λέτε και παραδέχεστε εδώ μέσα- να ανακτήσει η χώρα, όπως λέτε, τη διεθνή αξιοπιστία. Πού; Στην τρόικα! Με αυτά που κάνετε θα είστε όντως αξιόπιστοι στην τρόικα, κύριε Υπουργέ! Θα ανακτήσετε την αξιοπιστία σας στην τρόικα, αλλά θα είστε αναξιόπιστοι στους Έλληνες! Επιλέξτε σε ποια πλευρά της ιστορίας θέλετε να είστε! Αξιόπιστοι απέναντι στους Έλληνες ή στους τροϊκανούς; Δεν υπάρχει κάτι άλλο.

Και έρχομαι σε ένα πολύ σύντομο σχόλιο για τη δικαιοσύνη, στην οποία λέτε ότι φυσικά δεν παρεμβαίνετε, όπως και ότι δεν παρεμβαίνετε στην επιμόρφωση των εκκολαπτόμενων δικαστών στη σχολή τους. Όχι, δεν υπάρχει γραμμή, δεν υπάρχει τάση για να απορριφθούν αυτές οι αιτήσεις το συντομότερο!

Πείτε μας και κάτι άλλο. Τι μπορούν να κάνουν οι ειρηνοδίκες; Εγώ τους ρώτησα τους ειρηνοδίκες. Πόσους παραπάνω θέλετε; Πόσοι να προσληφθούν για να τρέξουν αυτά τα θέματα; Εδώ υποχρεώνετε τους ειρηνοδίκες να δικάζουν αυτές υποθέσεις. Μιλάμε για πάνω από σαράντα χιλιάδες υποθέσεις! Απίστευτο. Δεν παραπέμπουν όλα αυτά, ξαναλέω, σε «δίκαιη δίκη», αλλά σε μαζική απόρριψη αιτήσεων, απλά για να ξεμπερδεύουμε. Δεν γίνεται.

Και γιατί, αλήθεια, δεν δείχνετε την ίδια ευαισθησία και σε άλλες υποθέσεις; Fast track και σε άλλες υποθέσεις. Γιατί όχι, ας πούμε, σε μια αγωγή αποζημίωσης πολίτη κατά του δημοσίου; Βάλτε κι εκεί fast track να αποζημιωθεί ο φουκαράς που περιμένει. Γιατί δεν κάνετε και σε μια αίτηση συνταξιοδότησης, για παράδειγμα, fast track διαδικασία να πάρει τη σύνταξή του ο άνθρωπος. Μόνο στα σπίτια; Από αυτές τις υποθέσεις δεν έχουν επιβαρυνθεί τα ειρηνοδικεία; Μόνο από τα σπίτια έχουν επιβαρυνθεί; Βάλτε κι αυτά μέσα, να πω ότι έχει μια λογική και το καταλαβαίνω.

Πάμε τώρα -και τελειώνω, κύριε Πρόεδρε, σε πολύ λίγο- στους ΟΤΑ. Ακούστε τώρα ένα δείγμα τού πόσο πρόχειρα, τσαπατσούλικα και συμφεροντολογικά νομοθετείτε. Φέρνετε ένα ερμηνευτικό άρθρο σήμερα -για να καταλάβει ο κόσμος τι λέω- στο νομοσχέδιο, σπεύδετε να μπαλώσετε την γκάφα που κάνατε πριν από λίγες μέρες με την απαλλαγή των καταχραστών στους ΟΤΑ. Ήταν η τροπολογία Κακλαμάνη -και δεν έκλεισε μήνας από την ψήφιση της τροπολογίας αυτής- που απάλλασσε όλους τους υπαλλήλους της τοπικής αυτοδιοίκησης. Και τώρα νομοθετείτε ούτε λίγο ούτε πολύ την ποινική και πειθαρχική απαλλαγή. Το κάνατε αυτό κι έρχεστε σήμερα για να το διευκρινίσετε αυτό και να το σώσετε κάπως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και φυσικά -και θα κλείσω με αυτό- κι εδώ δεν θα μπορούσαν να μείνουν απέξω οι φίλοι σας οι δημοσιογράφοι. Δεν φταίνε, τα μέσα ενημέρωσης θα πω εγώ, ο Τύπος. «Άσε τους δημοσιογράφους τους φουκαράδες, είναι συνάδελφοί μου είκοσι επτά χρόνια με ένσημα. Για ένα μεροκάματο πάνε οι άνθρωποι σε δύσκολες συνθήκες». Μιλάω για τον Τύπο και τα κεφάλαια και τα κεφάλια.

Συνεχίζετε τη ευνοϊκή στάση σας απέναντι στα μέσα μαζικής ενημέρωσης και δίνετε νομικά προνόμια και απαλλαγές. Ακούστε τι κάνουν. Γιατί βάζετε χρονικούς προσδιορισμούς στην αποζημίωση λόγω ηθικής βλάβης αυτού που δικαιώθηκε από το δικαστήριο ύστερα από αγωγή κατά εφημερίδας;

Πείτε ότι για εμένα ή για τον κ. Μυλωνάκη γράφει η τάδε εφημερίδα κάτι. Πάει στη δικαιοσύνη και τον δικαιώνει και δίνεις το δικαίωμα για ενάμιση χρόνο, δεκαοκτώ μήνες, να κάνει πίσω, να μην πληρώσει το μέσο αυτό. Για ποιον λόγο; Γιατί προβλέπεται αυτοδίκαιη λήξη ύστερα από δεκαοκτώ μήνες στην αναγκαστική κατάσχεση που έχει υποβληθεί;

Είναι δυνατόν να υποστηρίζετε ότι η ελευθερία του Τύπου είναι πιο πάνω, είναι υπέρτερη του δικαιώματος της δικαστικής προστασίας και της δίκαιης δίκης; Και δεν τα λέμε μόνο εμείς αυτά, τα λέει και η Επιστημονική Υπηρεσία της Βουλής στην έκθεσή της για το νομοσχέδιο που καταθέσατε χθες.

Και κλείνω, λέγοντας ότι το νομοσχέδιό σας δεν προάγει, κύριε Υπουργέ, τη δίκαιη δίκη. Αποτελεί τροχοπέδη για τη δίκαιη δίκη. Κλονίζεται η εμπιστοσύνη του κόσμου για άλλη μια φορά απέναντι στη δικαιοσύνη. Σκεφτείτε τι κακό θα προκαλέσετε, πώς θα βλέπει ο απλός Έλληνας πολίτης τα δικαστήρια, τους δικαστές και τη δικαιοσύνη μετά απ’ αυτό το στραπάτσο που θα πάθει. Σκεφτείτε.

Κι αυτό που αποδεικνύεται για άλλη μια φορά -και κλείνω με αυτό, κύριε Πρόεδρε, γιατί είναι πάγια θέση της Ελληνικής Λύσης- είναι η αναγκαιότητα ίδρυσης συνταγματικού δικαστηρίου στη χώρα μας. Το συνταγματικό δικαστήριο θα επίλυε με τον καλύτερο δυνατό τρόπο τις όποιες ασάφειες, ανασφάλειες, συγκρούσεις, τα όποια ζητήματα αντισυνταγματικότητας προέκυπταν. Θα ενίσχυε το συνταγματικό δικαστήριο την ασφάλεια δικαίου και θα έκανε πράξη το κράτος δικαίου. Είναι κάτι που το κόμμα μας το έχει ως βασικό πιστεύω.

Κλείνω, λέγοντας ότι ήρθε η ώρα, κύριε Υπουργέ, να επιλέξετε σε ποια πλευρά της ιστορίας θα είστε, των Ελλήνων ή όχι;

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Χήτα.

Παρακαλείται η ειδική αγορήτρια του ΜέΡΑ25, η κ. Αδαμοπούλου Αγγελική να έρθει στο Βήμα.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητείται λοιπόν σήμερα στην Ολομέλεια το δεύτερο νομοσχέδιο της πέμπτης μνημονιακής περιόδου. Αναμενόμενα έρχεται ως ένα εφαρμοστικό παράρτημα, θα λέγαμε, του πρόσφατα ψηφισθέντος Πτωχευτικού Κώδικα, ένα πλέγμα διατάξεων το οποίο κινείται στην ίδια λογική, την ίδια φιλοσοφία και την ίδια φιλοσοφική προσέγγιση με το προηγούμενο νομοσχέδιο, τον Πτωχευτικό Κώδικα.

Όπως, λοιπόν, οι νέες πτωχευτικές ρυθμίσεις τιτλοφορούνται και μάλιστα, παραπλανητικά, ως διατάξεις που παρέχουν δεύτερη ευκαιρία, έτσι και το παρόν νομοσχέδιο φέρει τη μαρκίζα «επιτάχυνση εκδίκασης εκκρεμών υποθέσεων του νόμου Κατσέλη και ευρωπαϊκή σύμβαση των δικαιωμάτων του ανθρώπου», όταν αυτό το οποίο τελικά παρατηρούμε είναι ότι στην πραγματικότητα αυτό το νομοσχέδιο καταστρατηγεί πολλές θεμελιακές αρχές του Συντάγματος, της πολιτικής δίκης, πολλά θεμέλια του νομικού πολιτισμού μας και βεβαίως, βασικές αρχές της ευρωπαϊκής σύμβασης των δικαιωμάτων του ανθρώπου.

Κύριε Υπουργέ, το μόνο βέβαιο είναι ότι το Υπουργείο και η Κυβέρνηση είχαν πολλές διαθέσιμες εναλλακτικές λύσεις. Αναφέρομαι στις αντιπροτάσεις οι οποίες παρουσιάστηκαν αναλυτικά και επανειλημμένα τόσο κατά τη διάρκεια της δημόσιας διαβούλευσης όσο και κατά τη διάρκεια της ακρόασης των φορέων. Πρόκειται για προτάσεις οι οποίες αποδείχτηκαν πολύ πιο αποτελεσματικές σε σχέση με τις ακροβατικές μεθοδεύσεις της Κυβέρνησης και βεβαίως, πολύ ηπιότερες ως προς τα θιγόμενα δικαιώματα των ίδιων των οφειλετών διαδίκων.

Υπό συνθήκες, λοιπόν, πολιτικής κανονικότητας και κυβερνητικής σοβαρότητας και το λέω αυτό, διότι αν μιλούσαμε για σοβαρότητα μιας κυβέρνησης η οποία θέλει να αφουγκραστεί τη βούληση των πολιτών, όπως αυτή εκφράστηκε στη δημόσια διαβούλευση, τότε θα έπρεπε οι αντιπροτάσεις όλων αυτών των φορέων και των εμπλεκομένων, να αποτελεί αντικείμενο της σημερινής συζήτησης και της σημερινής ψηφοφορίας. Κι αυτό διότι οι προτάσεις αυτές πληρούν όλες τις προδιαγραφές της αρχής της αναλογικότητας, της αρχής της προσφορότητας, κατ’ αρχάς, ως προς τη στόχευση του νομοθέτη που είναι η επιτάχυνση της απονομής της δικαιοσύνης, αλλά και η ικανοποίηση των προδιαγραφών του άρθρου 6 της ευρωπαϊκής σύμβασης των δικαιωμάτων του ανθρώπου, αλλά επιπλέον πληρούν τον έλεγχο της αναγκαιότητας, σε σχέση με τα μέτρα τα οποία φέρνει η Κυβέρνηση, χωρίς ταυτόχρονα να υποσκάπτουν τα θεμέλια του δικαιικού μας οπλοστασίου, του νομικού μας πολιτισμού, χωρίς να επιβαρύνουν και μάλιστα μονομερώς και τόσο έντονα και τόσο απροκάλυπτα τα δικαιώματα και τη θέση του διαδίκου οφειλέτη.

Φάνηκε τελικά ότι το Υπουργείο, η Κυβέρνηση δεν συγκινείται αλλά κωφεύει απέναντι στις αντιδράσεις και στα δίκαια αιτήματα των δανειοληπτών, παίρνοντας ξεκάθαρα μια θέση στο πλάι των τραπεζών, των funds κι αυτό διότι εκ προοιμίου όλοι οι «κοκκινισμένοι» οφειλέτες υπονοείτε ότι θεωρούνται ως στρατηγικοί κακοπληρωτές, οι οποίοι με δόλο εξαπατούν τις αθώες και έντιμες τράπεζες, αυτές τις τράπεζες τις οποίες θεωρείτε ότι θα πρέπει να αιμοδοτούμε αιωνίως με το δημόσιο χρήμα, θα πρέπει να τις ανακεφαλαιοποιεί ο Έλληνας φορολογούμενος πολίτης με το δημόσιο χρήμα, χωρίς μάλιστα το δημόσιο να έχει την παραμικρή συμμετοχή, να είναι μέτοχος στη διοίκηση και τις στρατηγικές επιλογές των τραπεζών.

Θα ήθελα να ενημερώσω και τους πολίτες που μας ακούν, αλλά κι εσάς, κύριε Υπουργέ, σε περίπτωση που δεν το γνωρίζετε, ότι ο Έλληνας φορολογούμενος πολίτης από το 2008 μέχρι το 2015 έχει επιχορηγήσει τις τράπεζες με 106 δισεκατομμύρια ευρώ και αναμένεται ότι μέχρι το 2023 θα έχουν δώσει οι πολίτες πάνω από 120 δισεκατομμύρια ευρώ, μόνο και μόνο για να διασώσουν τις τράπεζες, οι οποίες αυτή τη στιγμή έχουν βάλει στο στόχαστρο πάνω από το 80% των ακινήτων των μικρομεσαίων επιχειρήσεων και τις κατοικίες περίπου εξακοσίων χιλιάδων οικογενειών.

Αυτό λοιπόν είναι το διά ταύτα της Κυβέρνησης της Νέας Δημοκρατίας, από τη μία, σε όλα τα κρίσιμα ζητήματα της σημερινής περιόδου, όπως είναι η πανδημία, να αντιμετωπίζει τα θέματα με παλινωδίες και με μια ερασιτεχνική προχειρότητα και από την άλλη, σε ζητήματα, όπως είναι τα κόκκινα δάνεια, να δομεί εσωτερικούς εχθρούς και να ταυτίζεται με τα τραπεζικά συμφέροντα. Σ’ αυτό το θέμα είστε επιμελέστατοι και συνεπέστατοι.

Το νομοσχέδιο διαφημίστηκε ακόμη και για έναν παραπάνω ανύπαρκτο λόγο, τη δήθεν ευρεία διαβούλευση και συναίνεση των εμπλεκόμενων και των φορέων. Μάλλον με τον όρο ευρεία εννοείτε την ικανοποίηση των τραπεζών.

Για να είμαστε, λοιπόν, σαφείς θα μεταφέρω επακριβώς τις δηλώσεις στην ακρόαση των φορέων όλων όσων μίλησαν. Σας λέω, λοιπόν, ότι ως προς τις προτάσεις σας για τον νόμο Κατσέλη οι διαπιστώσεις είναι κατά κανόνα κοινές και είναι οι εξής:

Η ολομέλεια των Δικηγορικών Συλλόγων Ελλάδας δήλωσε τα εξής, «Αποφλοίωση και αποστέρηση του δικαιώματος του πολίτη στην πρώτη κατοικία». Αυτά λένε οι δικηγόροι. «Είμαστε βασικά αντίθετοι στις τροποποιήσεις, καθώς το 2022 θα κλείσει μια σειρά μαζικών πλειστηριασμών από κατοικίες οι οποίες σήμερα ήταν στην προστασία του νόμου Κατσέλη. Δεύτερον, αντισυνταγματική και άκρως προβληματική η διάταξη η οποία θεωρεί ότι αν δεν έγιναν οι καταχωρήσεις και οι επαναπροσδιορισμοί στις πλατφόρμες, θα θεωρείται η αίτηση ως μηδέποτε ασκηθείσα. Ο επαναπροσδιορισμός έπρεπε να γίνει οίκοθεν και εν όψει πανδημίας και με τον ν.4336/2015 και όχι με την ευθύνη του δανειολήπτη. Όπου το κράτος έχει να διασφαλίσει τα συμφέροντα ιδιωτών ή του ίδιου του κράτους αφήνει τη δικαιοσύνη να πηγαίνει με ρυθμούς χελώνας. Όπου, όμως, θέλει να σηκώσει την πρώτη κατοικία και να ξαναβγάλει στον πλειστηριασμό σπίτια, επιταχύνει τις διαδικασίες. Επιπλέον, η απαίτηση προσκομιδής εγγράφων με ποινή μάλιστα απαράδεκτου της αίτησης πρέπει να αποσυρθεί άμεσα διότι είναι καταστροφική και για τον δανειολήπτη και για τον δικηγόρο.».

Σας είπαν ότι όλα πάνε πίσω, ασφαλιστικά, δημόσιο, ΕΦΚΑ και πάνε μπροστά μόνο οι τράπεζες, λες και αυτό είναι το σημαντικότερο και το μοναδικό πρόβλημα που έχει σήμερα η ελληνική κοινωνία, δηλαδή να πληρωθούν οι τράπεζες.

Τι δήλωσε η Ένωση Καταναλωτών και Δανειοληπτών: «Δεν κατόρθωσαν να εκκαθαριστούν εντός τριετίας οι υποθέσεις επειδή μόνο το Ειρηνοδικείο Αθηνών διέθετε την κατάλληλη υλικοτεχνική υποδομή και το κατάλληλο προσωπικό προκειμένου να ανταπεξέλθει. Τα χρονοδιαγράμματα είναι ιδιαίτερα ασφυκτικά. Επίσης, δεν γίνεται συμμόρφωση προς την αρχή της δίκαιης δίκης και παράλληλα περιορίζεται η προθεσμία άσκησης έφεσης από τη διετία στο εξάμηνο. Μάλιστα, αρχικά είχατε προβλέψει το τρίμηνο. Και εξάμηνο έγινε μετά τις αντιδράσεις. Το άρθρο θα πρέπει να τροποποιηθεί, προκειμένου να θεωρηθεί συνταγματικό.».

Συνεχίζει η Ένωση Καταναλωτών και Δανειοληπτών: «Δεν υπάρχει κανένας απολύτως λόγος να εκφύγουμε των διατάξεων του Κώδικα Πολιτικής Δικονομίας για τις συγκεκριμένες υποθέσεις. Αυτό θα δημιουργήσει διαδίκους δύο ταχυτήτων. Κάτι τέτοιο, λοιπόν, το θεωρούμε δικονομικά και συνταγματικά απαράδεκτο. Επιπλέον, δεν γίνεται αναλογική εφαρμογή της τακτικής διαδικασίας και παράλληλα να περιορίζεται το χρονικό διάστημα της κατάθεσης των προτάσεων από τις εκατό ημέρες στις εξήντα ημέρες. Είναι αδιανόητο για τέτοιου είδους υποθέσεις, καθώς γνωρίζουν όλοι οι παράγοντες και η Τράπεζα της Ελλάδος και τα δικαστήρια ότι πρόκειται οι υποθέσεις αυτές να είναι ιδιαίτερα αναλυτικές. Οι εκατό ημέρες, λοιπόν, θα πρέπει να ισχύσουν και εδώ.».

Στην ανάκληση της προσωρινής διαταγής ουσιαστικά τι γίνεται; Κάποιος ο οποίος έχει ασκήσει την αίτησή του από το 2012 και περιμένει μία εκδίκαση, για την οποία ουδεμία ευθύνη φέρει διότι καλείται να πληρώσει την έλλειψη υποδομών, την έλλειψη δικαστικών αιθουσών, αυτός ο άνθρωπος θεωρείται στρατηγικός κακοπληρωτής.

Η ΕΚΠΟΙΖΩ και η Πανελλήνια Ομοσπονδία Ενώσεων Καταναλωτών λέει: «Μόνο το 10% με 15% είναι στρατηγικοί κακοπληρωτές.». Στην ερώτηση που υπέβαλαν εγώ προσωπικά αν κλήθηκαν αυτά τα δύο σωματεία σε διαβούλευση η απάντηση ήταν: «Όχι, δεν κληθήκαμε σε διαβούλευση.».

Το νομοσχέδιο αποτελεί θλιβερό πισωγύρισμα για το νομικό μας πολιτισμό. Είναι δυνατόν ενώ συζητείται lockdown και στην Αθήνα, εμείς να μιλάμε για ασφυκτικές προθεσμίες! Είναι μάλλον αδύνατο να τηρηθούν όλα όσα πρέπει στο συγκεκριμένο νομοσχέδιο.

Ο Άρειος Πάγος, μάλιστα, στην προ μηνός γνωμοδότησή του αναφέρει ότι οποιαδήποτε κατάφαση συνταγματικότητας των διατάξεων προϋποθέτει ότι όλα τα ειρηνοδικεία της χώρας θα είναι επαρκώς στελεχωμένα.

Τι είπε η ΓΣΕΒΕΕ, η Γενική Συνομοσπονδία Επαγγελματιών Βιοτεχνών Εμπόρων Ελλάδας; Είπε: «Γιατί υποχρεώνεται ο πολίτης να αναζητήσει φορολογικά έγγραφα τριών ετών από τη λήψη του πρώτου δανείου; Τι εξυπηρετεί; Μήπως για να θεμελιωθεί ο ισχυρισμός των τραπεζών περί δόλου και να απορριφθεί η αίτηση. Σκωπτικά δήλωσαν όταν θα πρότειναν στον Οικουμενικό Πατριάρχη να αγιοποιήσει τις τράπεζες.

Η ένωση δικαστών και εισαγγελέων: «Με υποστελεχωμένα ειρηνοδικεία δεν υπάρχει περίπτωση να μπορέσει να προχωρήσει και αυτή η διαδικασία, όπως και οι διαδικασίες σχετικά με την πτώχευση. Η κατάργηση της προφορικότητας δοκιμάζει τα όρια της συνταγματικής αρχής της δημοσιότητας της δίκης.». Πρότεινε να αυξηθεί η προθεσμία επαναπροσδιορισμού από τις σαράντα πέντε ημέρες στις εξήντα ημέρες, να επιμηκυνθεί η προθεσμία υποβολής προτάσεων από εξήντα ημέρες σε εκατό ημέρες και επιπλέον να απαλλαγούν οι διάδικοι από την καταβολή του παραβόλου έφεσης.

Ακόμη και η πρόεδρος της Επιτροπής Διαχείρισης μη εξυπηρετούμενων δανείων της Ελληνικής Ένωσης Τραπεζών ανέφερε ότι έχουμε μια μετακύλιση του βάρους απόδειξης στον δανειολήπτη του οποίου η θέση επί της ουσίας θα χειροτερέψει στη συγκεκριμένη δίκη κατά τρόπο δικονομικά και συνταγματικά μη αποδεκτό. Συνέχισε: «Θεωρώ ότι δεν είναι λογικό όταν έχουμε έναν δυαδικό, όπως είναι η τράπεζα, να ζητάμε και από τον δανειολήπτη και από τον πληρεξούσιο δικηγόρο του να αναφέρει ποιο είναι το πρώτο έτος ανάληψης. Το έτος ανάληψης της πρώτης δανειακής υποχρέωσης είναι κάτι το οποίο αντιβαίνει και στη λογική και στις βασικές δικονομικές διατάξεις.».

Έτσι αντιλαμβάνεται το Υπουργείο σας την ευρεία συναίνεση, με τόσες πολλές και ακραίες διαφωνίες, πλην των τραπεζών.

Συνεχίζω με κάποια άρθρα. Πάμε στο άρθρο 40. Εκείνο το οποίο χρωστά η Κυβέρνηση στην Ολομέλεια και στους πολίτες είναι να μας πει ποιος είναι τελικά ο εισαγγελικός λειτουργός που του περιποιείτε τέτοια τιμή, ώστε να νομοθετούμε σε τέτοιες συνθήκες την παράσταση απόσπασής του στο εξωτερικό, τη στιγμή που, σύμφωνα με τον κ. Σεβαστίδη, ο ίδιος αυτός εισαγγελέας ανέφερε με αναρτήσεις του στα μέσα κοινωνικής δικτύωσης ότι τον Ιούνιο του 2020 ετοίμασε τη συγκεκριμένη ρύθμιση και τη ζήτησε μέσα σε δύο μήνες, μέσα στο καλοκαίρι, και το αίτημά του έγινε αποδεκτό από τον Υπουργό.

Νομίζουμε, κύριε Υπουργέ, ότι εδώ σας έχει εκθέσει δημοσίως.

Για τον οικονομικό εισαγγελέα και τον εισαγγελέα αδικημάτων εγκλημάτων διαφθοράς του άρθρου 65, συντασσόμαστε με την ενωση δικαστών και εισαγγελέων που λέει: «Αποτελεί παραφωνία στο νομικό μας σύστημα και επιβάλλεται η κατάργησή του. Η επιλογή αυτών των εισαγγελέων δεν γίνεται με βάση κάποια νομική εξειδίκευση στο συγκεκριμένο αντικείμενο, το οποίο εξάλλου δεν χαρακτηρίζεται από νομική δυσχέρεια ή πολυπλοκότητα. Η ανάγκη για στελέχωση κάθε εισαγγελίας από ειδικό προσωπικό που θα βοηθάει στην ανάκριση και στη συλλογή του αποδεικτικού υλικού είναι δεδομένη, αλλά και εφικτή.».

Πάμε τώρα σε σχέση με την απάντησή σας, κύριε Υπουργέ, σε όσα προβληματικά σημεία αναδείξαμε σχετικά με την παραβίαση θεμελιωδών αρχών της πολιτικής δίκης, όπως είναι η αρχή της ισότητας των διαδίκων, η αρχή της δίκαιης δίκης, η αρχή του φυσικού δικαστή, η αρχή της αναλογικότητας, η αρχή της προφορικότητας της διαδικασίας με την τήρηση της απόδειξης μέσω μαρτύρων, η κατάργηση με νόμο της ισχύος δικαστικών αποφάσεων, όπως είναι η ανάκληση, και μάλιστα αναδρομικά, της προσωρινής διαταγής που έχει χορηγηθεί αν δεν τηρηθούν όλες αυτές οι ασφυκτικές δικονομικές προθεσμίες, που αποτελεί σε κάθε περίπτωση ευθεία παρέμβαση του νομοθέτη στο έργο του δικαστικού λειτουργού.

Η απάντησή σας είναι να επικαλείστε ως θέσφατο και ως λάβαρο τη γνωμοδότηση της διοικητικής ολομέλειας του Αρείου Πάγου, η οποία σας είπα ότι πάσχει από νομικές πλημμέλειες και η οποία εμμέσως πλην σαφώς αποτελεί νομιμοποίηση της καταστρατήγησης αυτών των θεμελιωδών αρχών της πολιτικής δίκης, νομιμοποίηση του δικονομικού στραγγαλισμού του οφειλέτη και νομιμοποίηση της μαζικής συλλήβδην απόρριψης των αιτήσεων εκατοντάδων χιλιάδων οφειλετών οι οποίοι θα χάσουν και τη ρύθμιση και τα σπίτια τους.

Μάλιστα, είπατε ότι αναφερθήκαμε σε δικονομικά δικαιώματα και δεν παραβιάζονται τα ουσιαστικά. Δεν είναι έτσι. Όταν προβλέπονται τέτοιες ασφυκτικές δικονομικές προθεσμίες και όταν δεν μπορεί να προστατευθεί δικονομικά ο οφειλέτης, τότε ουσιαστικά καταργείται η άσκηση του ουσιαστικού του δικαιώματος. Συνεπώς, κατά το δοκούν, όπως μας είπατε, δεν ήταν οι δικές μας τοποθετήσεις ούτε οι δικές μας ερμηνείες. Εμείς απλά παραθέσαμε νομικά επιχειρήματα τα οποία δεν απαντήθηκαν συγκεκριμένα.

Κατά το δοκούν νομοθετεί η συγκεκριμένη Κυβέρνηση. Κατά το δοκούν ερμηνεύει το πισωγύρισμα του νομικού πολιτισμού μας, όπως δικαίως χαρακτηρίστηκε αυτό το νομοσχέδιο το οποίο φέρνετε με το έτσι θέλω σε συνέχεια του Πτωχευτικού Κώδικα, με σκοπό και πάνω στη λογική του να παραμείνετε πιστοί στις διεθνείς δεσμεύσεις σας απέναντι στους θεσμούς, όπως δεσμεύτηκε και η προηγούμενη κυβέρνηση, η κυβέρνηση του ΣΥΡΙΖΑ, απέναντι στους θεσμούς.

Η μόνη στάση, λοιπόν, που εμείς θα κρατήσουμε απέναντι σε ένα τόσο ανεύθυνο, απέναντι σε ένα τόσο τιμωρητικό και επικίνδυνο νομοσχέδιο είναι να το καταψηφίσουμε. Και καλούμε όλους τους συναδέλφους Βουλευτές, οι οποίοι κρίνουν με γνώμονα το κοινό καλό και όχι με γνώμονα τις εντολές της μνημονιακής λογικής και τα συμφέροντα των τραπεζών και τις αρπακτικές διαθέσεις των τραπεζών, να καταψηφίσουν αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύρια Αδαμοπούλου.

Πριν εισέλθουμε στον κατάλογο των ομιλητών πρέπει να σας πω ότι από τον υπολογισμό που κάναμε, εν όψει του αριθμού των Βουλευτών που έχουν δηλώσει να μιλήσουν, των Κοινοβουλευτικών Εκπροσώπων και του χρόνου που θα χρειαστεί, υπολογίζεται ότι θα είμαστε ακόμα γύρω στις εννιάμισι με δέκα ώρες.

Θα έλεγα το εξής, για να μη διαμαρτύρονται οι επόμενοι Βουλευτές: Να κάνουμε την ομιλία έξι λεπτά, χωρίς να σημαίνει ότι δεν θα μιλάνε επτά λεπτά, αλλά απλώς να μην παραβιάζεται το επτάλεπτο.

Κύριοι συνάδελφοι, δέχεστε να μειωθεί ο χρόνος ομιλίας;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Με την συναίνεση του Σώματος γίνεται δεκτό.

Τον λόγο έχει ο κ. Πλεύρης που είναι ο πρώτος ομιλητής του καταλόγου. Θα περιορίσει τον χρόνο του στα έξι λεπτά, αν και συνήθως μιλάει λιγότερο.

**ΑΘΑΝΑΣΙΟΣ ΠΛΕΥΡΗΣ:** Κύριοι συνάδελφοι, πραγματικά, βρισκόμαστε σε μια κρίσιμη καμπή και πρέπει να αναφερθούμε στους πολίτες μας ότι έχουμε ένα κρίσιμο διάστημα με τα μέτρα, τα οποία θα ανακοινωθούν, την αυστηροποίηση αυτών των μέτρων, προκειμένου υγειονομικά η χώρα να αντιμετωπίσει το πρόβλημα και να μπορέσουμε -όπως παραμένουμε στις χώρες που έχουν το λιγότερο πρόβλημα συγκριτικά με όλες τις χώρες της Ευρωπαϊκής Ένωσης- να παραμείνουμε σε αυτό το επίπεδο και με τις προσπάθειες που έχουν γίνει ως τώρα, γιατί αναφέρθηκαν και με την αύξηση των κλινών ΜΕΘ, όπου επί ημερών ΣΥΡΙΖΑ είχαμε αναμονή στις κλίνες ΜΕΘ και επί κ. Ξανθού και κ. Πολάκη, όταν δεν υπήρχε COVID και σήμερα συζητάμε ότι συνεχώς βάζουμε κλίνες στο σύστημα για να μπορέσουμε να το αντιμετωπίσουμε, καθώς και με την οικονομική ενίσχυση των πολιτών.

Κύριοι συνάδελφοι, πραγματικά αν κάποιος άκουγε εδώ πέρα την Αντιπολίτευση θα νόμιζε ότι μιλάμε για ένα άλλο νομοσχέδιο. Ερχόμαστε και λέμε, για να δούμε την αντίληψη πως αντιμετωπίζει η κάθε πλευρά τον δανειολήπτη. Εσείς αντιμετωπίζετε τον δανειολήπτη ως κάποιον που έχει έρθει χωρίς να έχει τα εχέγγυα του νόμου Κατσέλη και μπήκε στο νόμο Κατσέλη. Και στην πραγματικότητα λέτε: «Αυτός έχει βολευτεί με ημερομηνίες έως το ’25 στο ’30 και έτσι να προσπαθήσουμε να το έχουμε σε αυτή διαδικασία».

Εμείς το αντιμετωπίζουμε διαφορετικά. Εμείς λέμε ότι μέσα σε αυτούς τους ανθρώπους που έχουνε πάρει προσωρινές διαταγές υπάρχει κόσμος που θέλει να λυθεί το πρόβλημα του, που ξέρει ότι θα πάει στο δικαστήριο και έχει τα στοιχεία να αποδείξει αυτά, τα οποία χρειάζονται. Και αυτός ο άνθρωπος δεν θέλει να είναι έρμαιο και εκτεθειμένος δέκα και δεκαπέντε χρόνια και να έρθει τότε ένας δικαστής και να κρίνει εις βάρος του. Θέλει τώρα να έρθει με όλα τα αποδεικτικά μέσα να αντιμετωπίσει το πρόβλημα. Άρα, το να έχετε την οποιαδήποτε ένσταση στην γρήγορη εκδίκαση είναι κάτι που αντίκειται κόντρα και στη νομική λογική, όπου αυτός που κάνει ένα ένδικο μέσο θέλει να δικαστεί γρήγορα το ένδικο του μέσο, αλλά και στη λογική.

Πάμε στις ενστάσεις, τις οποίες θέσατε. Τίθεται ένσταση αναφορικώς με το εάν παραβιάζεται η προφορικότητα της διαδικασίας. Δεν μπορεί να το θέτει αυτό ο ΣΥΡΙΖΑ. Διότι, ο ΣΥΡΙΖΑ έφερε τον Κώδικα Πολιτικής Δικονομίας όπου το βασικό μέσο της τακτικής διαδικασίας γίνεται με την ίδια ακριβώς διαδικασία. Και δεν έχει κριθεί από κανέναν ότι υπάρχει θέμα συνταγματικότητας. Και ένορκες βεβαιώσεις μπορούν να δοθούν, αντί να εξεταστεί μάρτυρας. Και ναι, και το δικαστήριο αν κρίνει υπόθεση ότι πρέπει να έχει μάρτυρα, να έχει. Το να είχατε αντίθεση, όπως είχε το ΚΚΕ, όπως είχαν άλλα Κόμματα που υπήρχαν από την αρχή της διαδικασίας ότι ποτέ δεν πρέπει να μπούμε σε διαδικασίες που να μην προβλέπουν μάρτυρες, θα μπορούσα να πω η παρατήρηση σας ευσταθεί. Όταν όμως, εσείς έχετε ανοίξει τη διαδικασία για τις τακτικές, δηλαδή για την κορωνίδα της αντιδικίας που υπάρχει στο Αστικό Δίκαιο, θεωρείτε ότι τίθεται θέμα συνταγματικότητας αν αυτό πάει η παραβίαση προφορικότητας σε ειδικές διαδικασίες; Άρα, δεν ευσταθεί.

Ακόμα και ο χρόνος, ο οποίος αναφέρατε, με τις εκατό μέρες που λέτε η επίδοση της αγωγής στον αντίδικο μπορεί να γίνει στις εβδομήντα μέρες. Άρα, εβδομήντα μέρες έχει.

Λέει εάν έχει επαρκή χρόνο να συγκεντρώσει τα στοιχεία. Κύριοι συνάδελφοι, μιλάμε για ανθρώπους που κατά βάση έχουνε πάρει, προσωρινή διαταγή ή τους έχει απορριφθεί η προσωρινή διαταγή, αναστολή. Μα, από τη στιγμή που πήγανε και κάνανε ένα δικαστήριο οι φάκελοι είναι έτοιμοι. Όλα τα στοιχεία τα είχανε μαζέψει. Πήγανε σε ένα δικαστή. Και ένας δικαστής αξιολόγησε ότι συντρέχουν οι όροι ή ότι δεν συντρέχουν οι όροι. Και έχουν αυτή τη στιγμή ένα περιθώριο, αν βάλουμε και το περιθώριο των εξήντα ημερών που αναφερόμαστε που είναι να κατατεθούν οι προτάσεις, να συγκεντρώσουμε ότι άλλο προβλέπεται το οποίο κατά βάση είναι προϊόν ηλεκτρονικής διαδικασίας.

Και μήπως διαφωνείτε με την άρση του φορολογικού απορρήτου; Να μην δούμε τι έχει; Μήπως σας ενοχλεί να δουν τρία χρόνια πριν ποια ήταν η οικονομική κατάσταση όταν πήγαινε να πάρει δάνεια; Ένας ο οποίος είναι δανειολήπτης ειλικρινής, δεν έχει να φοβηθεί τίποτα από αυτά και αντιθέτως τον διασφαλίζει γιατί τα προσκομίζει και με αυτόν τον τρόπο λύνει μία και καλή το πρόβλημα του. Κάποιος άλλος, που δεν ήθελε να πληρώνει ενδεχομένως, τον ενοχλούν αυτές της διαδικασίας.

Πάμε σε ένα δεύτερο κομμάτι, το οποίο θίξατε. Θίξατε το κομμάτι αναφορικά με την οικονομική εισαγγελία όπως διαμορφώνεται. Και εγώ οφείλω να πω ότι ακούω τη θέση του ΜέΡΑ25. Δεν έχω καταλάβει ως νομικός, γιατί πρέπει να υπάρχουν ειδικά σώματα των εισαγγελέων. Θα μπορούσαμε να μείνουμε στην κανονική δομή που υπάρχει. Από τη στιγμή όμως, που είχε επιλέγει αυτό, πάρα πολύ σωστά έρχεται το Υπουργείο και έχει ένα σώμα που είναι από τέσσερα άτομα, δεν υπάρχει παντοδυναμία του ενός ανθρώπου. Έχουν τέσσερις αναπληρωτές. Έχουν επικούρους. Και το σημαντικότερο, προΐσταται ο αρχαιότερος στο τμήμα και υπάγονται στη δομή, που υπάρχει στην εισαγγελία.

Και επειδή πετάχτηκε ένας συνάδελφος εδώ πέρα, εσείς, κύριε Πολάκη, και είπατε αναφορικώς ποιος θέλει και ποιος δεν θέλει και εάν αναφέρεται στην κ. Τουλουπάκη και πάτε μάλιστα: «Ο κ. Σαμαράς ότι θέλει να καταργηθεί», θέλω να σας θυμίσω κάτι: Του κ. Σαμαρά έχει αρχειοθετηθεί η υπόθεση, άρα δεν ελέγχεται. Αντιθέτως, φάκελοι για εσάς έχουν έρθει από την εισαγγελία διαφθοράς εδώ πέρα. Άρα, εάν κάποιος ελέγχεται αυτή τη στιγμή δεν είναι ο κ. Σαμαράς.

Πρόκειται, λοιπόν, για διατάξεις οι οποίες έρχονται και απηχούν τελείως το ευρωπαϊκό πλαίσιο, όπως λειτουργεί.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελευταίο. Πολύ σημαντική διάταξη ότι επιτέλους γίνεται κακούργημα, με τις τροπολογίες που έρχονται, ο φόνος και ο βασανισμός ζώων. Ήταν μία προσπάθεια που είχε γίνει από το ’12. Το πλαίσιο ήταν μέχρι έξι μήνες τότε, κύριοι συνάδελφοι, ντροπή ήταν. Έγινε πλημμέλημα, ήρθε η ώρα επιτέλους να το έχουμε ένα κακούργημα, διότι δεν είναι δυνατόν να δούμε αυτές τις σκηνές.

Το νομοσχέδιο κινείται στη σωστή κατεύθυνση και θα το υπερψηφίσουμε.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Κύριε Πρόεδρε, θα ήθελα να λάβω τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Θα σας δώσω το ένα λεπτό να πείτε ποιο είναι το προσωπικό.

**ΠΑΥΛΟΣ ΠΟΛΑΚΗΣ:** Δεν θέλω παραπάνω.

**ΠΡΟΕΔΡΕΥΩΝ (Χαράλαμπος Αθανασίου):** Αλλά, δεν υπάρχει εδώ προσωπικό. Πείτε το όμως, διότι δεν σας απέπεμψε καμμία μορφή.

**ΠΑΥΛΟΣ ΠΟΛΑΚΗΣ:** Πώς δεν υπάρχει;

**ΠΡΟΕΔΡΕΥΩΝ (Χαράλαμπος Αθανασίου):** Εκτός εάν αλλοίωσε περιεχόμενο δήλωσης σας.

Μόνο για αυτό παρακαλώ.

**ΠΑΥΛΟΣ ΠΟΛΑΚΗΣ:** Άκουσέ με, κύριε Πρόεδρε.

Ο κ. Πλεύρης στην αγωνιώδη του προσπάθεια να καλύψει την τεράστια κυβίστηση της Νέας Δημοκρατίας, που έχει πολιτικό περιεχόμενο, δηλαδή η παράταξη που τότε που την ενοχλούσαν οι εισαγγελείς του οικονομικού εγκλήματος, που έλεγχα τη «SIEMENS», έφτιαξατην εισαγγελία διαφθοράς. Τώρα ότι την ενοχλεί η κ Τουλουπάκη γιατί ψάχνει την «NOVARTIS», την καταργεί.

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι προσωπικό αυτό. Θα τα πείτε στην αγόρευση σας.

**ΠΑΥΛΟΣ ΠΟΛΑΚΗΣ:** Και τολμάει και λέει ο κ. Πλεύρης…

**ΠΡΟΕΔΡΕΥΩΝ (Χαράλαμπος Αθανασίου):** Θα τα πείτε στην αγόρευση σας. Δεν είναι προσωπικό, αυτό, κύριε Πολάκη.

**ΠΑΥΛΟΣ ΠΟΛΑΚΗΣ:** … ότι έχουν έρθει για εμένα φάκελοι.

Ναι, κύριε Πλεύρη μου, έχει έρθει -και σας προκαλώ ευθέως- μήνυση της συμμορίας του ΚΕΕΛΠΝΟ κατά αντίγραφο της διαδικασίας που κάνατε για τη «NOVARTIS» ότι στήθηκε σκευωρία που τους απολύσαμε αυτούς και έχουν ανοιχτές τριάντα υποθέσεις στα δικαστήρια.

**ΠΡΟΕΔΡΕΥΩΝ (Χαράλαμπος Αθανασίου):** Ναι, εντάξει. Θα αποφασίσει η δικαιοσύνη γι’ αυτά. Ελάτε.

**ΠΑΥΛΟΣ ΠΟΛΑΚΗΣ:** Όχι, όχι, γιατί εδώ λένε ότι είμαστε εμείς οι εγκληματίες.

**ΠΡΟΕΔΡΕΥΩΝ (Χαράλαμπος Αθανασίου):** Πείτε τα στην ομιλία σας.

**ΑΘΑΝΑΣΙΟΣ ΠΛΕΥΡΗΣ:** Δεν είπα ότι είσαι εγκληματίας, είπα ότι δεν ελέγχεσαι.

**ΠΑΥΛΟΣ ΠΟΛΑΚΗΣ:** Όχι, μισό λεπτό, κύριε Πλεύρη, θα βουτάς τη γλώσσα βαθιά μέσα στο μυαλό σου και μετά θα μιλάς.

Εγώ σας προκαλώ ευθέως, βρεθείτε τριάντα Βουλευτές της Νέας Δημοκρατίας και στήστε προανακριτική και ειδικό δικαστήριο για εμένα και τον Ξανθό για το θέμα του ΚΕΕΛΠΝΟ. Αν έχετε τα άντερα, κάντε το. Σας προκαλώ ευθέως. Να δούμε ποιος θα ψάχνει να κρυφτεί. Κάντε το!

**ΠΡΟΕΔΡΕΥΩΝ (Χαράλαμπος Αθανασίου):** Μη φωνάζετε, κύριε Πολάκη.

**ΠΑΥΛΟΣ ΠΟΛΑΚΗΣ:** Αν θα φωνάζω; Δεν έχετε ακούσει τίποτα!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, δεν είναι προσωπικό αυτό.

**ΠΑΥΛΟΣ ΠΟΛΑΚΗΣ:** Πώς δεν είναι προσωπικό;

**ΠΡΟΕΔΡΕΥΩΝ (Χαράλαμπος Αθανασίου):** Στην ομιλία σας θα το πείτε.

**ΠΑΥΛΟΣ ΠΟΛΑΚΗΣ:** Λέει ο Πλεύρης, ότι έχουν έρθει από την εισαγγελία διαφθοράς για μένα; Που η μισή Νέα Δημοκρατία έχει βάλει τα χέρια της στο μέλι; Μα, κουβεντιάζουμε τώρα; Τι λέτε τώρα, σοβαρά μιλάτε;

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Πολάκη, ολοκληρώσατε τώρα.

**ΠΑΥΛΟΣ ΠΟΛΑΚΗΣ:** Σε λίγο θα μιλήσω, κύριε Υπουργέ. Σας δίνω, ένα περιθώριο να αποσύρετε το άρθρο 52, μέχρι να μιλήσω. Αποσύρτε το μέχρι να μιλήσω. Εδώ θα ξεφτιλιστείτε, όσο δεν πάει άλλο. Αποσύρτε το μέχρι να μιλήσω, γιατί έμαθα ποιος είναι από πίσω με στοιχεία και είναι ντροπή να κάνετε αυτό το πράγμα. Είναι ντροπή μεγάλη! Σας δίνω τον χρόνο δώδεκα ομιλητών για να το αποσύρετε.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Χρηστίδου έχει τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ερχόμαστε σήμερα να συζητήσουμε στην Ολομέλεια ένα νομοσχέδιο 30% προσαυξημένο σε σχέση με αυτό που ήταν στη διαβούλευση. Για άλλη μια φορά επαναλαμβάνετε την πάγια τακτική σας, αυτή της νομοθέτησης εν κρυπτώ, με τη βοήθεια της σιωπής από τα φιλικά μιντιακά μέσα, ώστε ελάχιστοι πραγματικά να αντιλαμβάνονται τις κυβερνητικές ρυθμίσεις, παρά μόνο όταν είναι πια πολύ αργά για να αντιδράσουν. Και αυτή τη φορά πρώτος σας στόχος είναι η εξυπηρέτηση των τραπεζών σε βάρος της προστασίας της πρώτης κατοικίας.

Στο πρώτο μέρος του νομοσχεδίου επιχειρείτε μία νέα βίαιη παρέμβαση στο ν. 869/2010, δηλαδή στο νόμο Κατσέλη, σε βάρος των δανειοληπτών, σε συνέχεια του Πτωχευτικού Κώδικα που ψηφίσατε την προηγούμενη εβδομάδα και επιταχύνετε τις εκκρεμείς δίκες. Καταργείτε την προφορικότητα της διαδικασίας -αν είναι δυνατόν!- εμποδίζοντας τον δικαστή να σχηματίσει προσωπική εικόνα και να μπορέσει να συνεκτιμήσει την πραγματική κατάσταση του δανειολήπτη, περικόπτετε τη διαδικασία έφεσης, υποχρεώνετε τους δανειολήπτες να επαναπροσδιορίσουν αποκλειστικά με δικές του δαπάνες τις αιτήσεις και τους ζητάτε να συλλέξουν στοιχεία που βρίσκονται στις ΔΟΥ και σε τράπεζες σε πολύ μικρό χρονικό περιθώριο. Με δύο λόγια, κάνετε ότι είναι δυνατόν, προκειμένου οι δανειολήπτες να χάσουν το συντομότερο δυνατόν την περιουσία τους. Και όλα αυτά σε μια περίοδο πανδημίας που η ανεργία καλπάζει, η υποαπασχόληση έχει εκτοξευθεί και η οικονομία βουλιάζει στην ύφεση. Αντί, λοιπόν, σε αυτή τη δύσκολη περίοδο να στηρίξετε όσους δεν έχουν πόρους, όσους βλέπουν τα εισοδήματά τους να μειώνονται, εσείς κάνετε ακριβώς το αντίθετο. Βρίσκετε ανθρώπους στο χείλος του γκρεμού και αντί για χείρα βοηθείας τους δίνετε το τελικό σπρώξιμο. Δεν είναι, όμως, το μόνο σας μέλημα αυτό, δηλαδή, η αρπαγή της περιουσίας των πολλών υπέρ της κερδοφορίας των λίγων. Με μεγάλη προσοχή επιδίδεστε σε όλες εκείνες τις ενέργειες που χρειάζεται προκειμένου να προστατεύσετε τις εστίες διαφθοράς στη χώρα.

Επιδιώκετε πριν τη λήξη της θητείας της, να καταργήσετε την εν ενεργεία εισαγγελέα διαφθοράς, μία εισαγγελέα που είχε ορισθεί επικεφαλής της καταπολέμησης της διαφθοράς δύο φορές με επιλογή του Ανωτάτου Δικαστικού Συμβουλίου. Να θυμηθούμε ότι η εισαγγελία διαφθοράς ιδρύθηκε το 2011 και στελεχώθηκε το 2013 επί κυβερνήσεως Σαμαρά - Βενιζέλου. Τότε, καταργήθηκαν οι δύο οικονομικοί εισαγγελείς, αυτοί που διενεργούσαν τις υποθέσεις «SIEMENS» και τις υποθέσεις της λίστας Λαγκάρντ και ήταν προφανώς, ενοχλητικοί για την τότε κυβέρνηση. Σας ενοχλούσαν, κυρίες και κύριοι της Νέας Δημοκρατίας οι οικονομικοί εισαγγελείς, γιατί πλησίαζαν να αποκαλύψουν συγκεκριμένα συμφέροντα. Τους καταργήσατε, λοιπόν, και φτιάξατε εισαγγελία διαφθοράς. Σας ενοχλεί η εισαγγελία διαφθοράς, διότι και αυτή, κάνοντας τη δουλειά της, ερευνά με τη σειρά της συγκεκριμένα συμφέροντα και γι’ αυτό την καταργείτε και αυτή.

Υπουργός, άλλωστε, της Κυβέρνησης που ερευνάται για την υπόθεση της «NOVARTIS» έχει πει και δημόσια ότι η κυρία εισαγγελέας που τον ερευνά, πρέπει να πάει για πολλά χρόνια φυλακή. Συνάδει αυτό, κυρίες και κύριοι συνάδελφοι, με τη διάκριση των εξουσιών; Ή μήπως είναι θεμιτό και συνάδει και αυτό με τη διάκριση των λειτουργιών, Υπουργός να επισκέπτεται τον πρόεδρο του Συμβουλίου της Επικρατείας λίγες μόνο ημέρες πριν εκδικαστεί θέμα που αφορά στο Υπουργείο του; Κάνω και εγώ ένα ερώτημα για να μας πείτε.

Εμείς θεωρούμε ότι ευτελίζετε τη δικαιοσύνη. Υπονομεύετε το κύρος της και προστατεύετε, χωρίς προσχήματα, σκανδαλωδώς, συγκεκριμένους επιχειρηματίες. Παγώνετε και μάλιστα αναδρομικά ποινικές διώξεις για λαθρεμπόριο και φοροδιαφυγή, σύμφωνα με το άρθρο 32, μέχρι την οριστικοποίηση της διοικητικής πράξης, επιβολή της κύρωσης ή μέχρι τη σχετική αμετάκλητη απόφαση του διοικητικού δικαστηρίου. Διότι στους λαθρέμπορους και στους φοροφυγάδες επιτρέπεται η χρονική άνεση και η παραγραφή. Στους δανειολήπτες δεν επιτρέπεται. Σας το επεσήμανε αυτό άλλωστε και ο πρόεδρος της ένωσης δικαστών και εισαγγελέων, μιλώντας στην επιτροπή της Βουλής.

Σχετικά με την τροπολογία που κατατέθηκε πριν λίγο για την ενίσχυση από το Υπουργείο Πολιτισμού, αυτή η ενίσχυση αφορά ιδιοκτήτες χώρων και παραγωγούς. Για τους καλλιτέχνες τίποτε. Για τους εργαζόμενους της τέχνης τίποτε. Μόνο αν είχε γίνει ήδη συμβόλαιο υποχρεούται ο εργοδότης να τηρήσει και να διατηρήσει τις θέσεις εργασίας. Λίγη ντροπή. Και τι απαντάτε σε όλα αυτά; Τίποτε ουσιαστικό. Δεν σας ενδιαφέρει να απαντήσετε ούτε καν προσχηματικά, σας αρκεί να σας χειροκροτούν φανερά η Ελληνική Ένωση Τραπεζών και κρυφά όσοι κινούνται στο ημίφως. Όσοι θα εκμεταλλευτούν τις ρυθμίσεις που φέρνετε, για να πλουτίζουν σε βάρος των υπολοίπων, που αυτοί οι υπόλοιποι δικαίως νιώθουν όχι απλά απροστάτευτοι, αλλά στοχοποιημένοι με όσα κάνετε όλους αυτούς τους μήνες. Οκτώ μήνες ρωτάμε γιατί δεν ενισχύθηκε το Εθνικό Σύστημα Υγείας, γιατί ακούγεται πάλι ότι θα πάρουμε αυστηρά μέτρα και θα γίνει απαγόρευση και lockdown; Γιατί κλείνετε τον κόσμο πάλι μέσα στα σπίτια του και καταστρέφετε την ελληνική οικονομία; Γιατί δεν αντέχει το σύστημα που τόσο λοιδορήσατε το προηγούμενο διάστημα; Για ποιον λόγο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με όσα κάνετε όλους αυτούς τους μήνες, κυρίες και κύριοι συνάδελφοι της Νέας Δημοκρατίας, καλλιεργείτε την οργή, πολλαπλασιάζετε τα αδιέξοδα. Θεωρείτε ειλικρινά ότι τα τρολ του διαδικτύου που πληρώνετε αρκούν για να συγκαλύψετε τον αλαζονικό τρόπο που κυβερνάτε. Νομίζετε ότι οι μάσκες του κορωνοϊού μπορούν να κρύψουν αυτή την πολιτική σας αλαζονεία. Όμως, δυστυχώς, κυρίες και κύριοι της Κυβέρνησης, οι μάσκες -και κυρίως, οι πολιτικές σας μάσκες- έχουν πέσει προ πολλού.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Κεγκέρογλου, από το Κίνημα Αλλαγής, έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, το Κίνημα Αλλαγής από τις 22 Ιανουαρίου μέχρι σήμερα προειδοποίησε και προέτρεψε για μέτρα πρόληψης, κατέθεσε σχέδιο, αλλά και επιμέρους προτάσεις για την αντιμετώπιση της πανδημίας, αλλά και των οικονομικών και κοινωνικών επιπτώσεών της. Προτρέψαμε σε λύσεις και μέτρα πρόληψης για να προλάβουμε ένα ανεξέλεγκτο δεύτερο κύμα, με ουσιαστική στήριξη των επιχειρήσεων και των εργαζομένων επαγγελματιών, παραγωγών, αλλά και αδυνάμων και ταυτόχρονα υιοθέτηση των εισηγήσεων των επιστημόνων.

Με το δικαίωμα αυτής της υπεύθυνης στάσης των προτάσεων, της κριτικής και του ελέγχου της Κυβέρνησης, σήμερα σας λέμε πολύ καθαρά: Αδρανήσατε και αποτύχατε. Αποτύχατε να αξιοποιήσετε την εμπειρία από το πρώτο κύμα της πανδημίας και η κοινωνία, όλοι οι άνθρωποι, μπαίνουν σε νέο κίνδυνο. Δεν ενισχύσατε, όπως μπορούσατε και σας προτείναμε, το Εθνικό Σύστημα Υγείας και όλες τις μονάδες υγείας. Χειροκροτήματα για τους υγειονομικούς, αλλά σήμερα φέρνετε άλλη μια αναβολή για την ένταξή τους στα βαρέα και ανθυγιεινά. Δεν αντιμετωπίσατε με τη δέουσα προσοχή τις προτάσεις μας για τον υπερσυγκεντρωτισμό στα μέσα μαζικής μεταφοράς και στα σχολεία. Αφήσατε τις μονάδες ηλικιωμένων στην τύχη τους. Δυστυχώς, ακόμα και τώρα, που η πανδημία έχει ξεφύγει, ο κ. Μητσοτάκης συνεχίζει το ίδιο βιολί. Το Σάββατο, αλλά ούτε και σήμερα, που ανακοίνωσε το καθολικό lockdown, δεν βρήκε ούτε μια λέξη αυτοκριτικής να αρθρώσει, δεν είχε το θάρρος να αρθρώσει μια λέξη αυτοκριτικής για τον ίδιο και την Κυβέρνησή του.

Δεν κατανοεί ή δεν θέλει να κατανοήσει ότι οι χαραμάδες της αμέλειας των πολιτών, στις οποίες αναφέρθηκε, δεν φταίνε, αλλά φταίνε κυρίως οι ρωγμές της κυβερνητικής αδιαφορίας, που καλλιέργησαν τη χαλάρωση και τον εφησυχασμό. Οι πολίτες ασφαλώς και πρέπει να κάνουν όλα όσα πρέπει και όσα υποδεικνύουν οι επιστήμονες για την προστασία της δημόσιας υγείας, της δικής τους υγείας και της υγείας των οικογενειών τους. Όχι μόνο όμως δεν είπε τίποτα πάλι για την ενίσχυση του ΕΣΥ, την αντιμετώπιση του συνωστισμού στα μέσα μαζικής μεταφοράς και στα σχολεία, αλλά τελευταία έχει επιστρατεύσει και τους πρωτοκλασάτους υπουργούς, μια και οι δευτεροκλασάτοι έχουν αποτύχει, όπως ο κ. Γεραπετρίτης, για να αναμασούν πλέον τη μαύρη προπαγάνδα, που έχει μπει στο επικοινωνιακό επιτελείο ως όπλο, αντί της γκρίζας, που απέτυχε.

Είναι απύθμενο το θράσος σας, κύριε Γεραπετρίτη, να συγκρίνετε το τεράστιο έργο του ΠΑΣΟΚ στην υγεία στη Μεταπολίτευση με την καρικατούρα της Κυβέρνησης Μητσοτάκη. Γιατί επαίρεστε, κύριε Υπουργέ; Για τις απλές παρατάσεις συμβασιούχων της προηγούμενης κυβέρνησης; Για την αδυναμία σας να δημιουργήσετε ΜΕΘ, αλλά κυρίως για την αργοπορία να στελεχώσετε τις ΜΕΘ που κάνουν δώρο ιδιώτες, ακόμα και η Βουλή; Για τη λειψή χρηματοδότηση του ΕΣΥ και τις παρατάσεις κατ’ εξαίρεση δαπανών των νοσοκομείων και των ΥΠΕ, που συνεχίζονται από το 2015; Απολογείστε στον ελληνικό λαό για την αδράνεια και τη σκοπιμότητά σας, ο οποίος αντιμετωπίζει καθημερινά τα προβλήματα.

Επιχειρήσεις και εργαζόμενοι. Τροπολογία Βρούτση καταργεί, για τους εποχιακά εργαζόμενους, τον δέκατο τρίτο και δέκατο τέταρτο μισθό, στο ποσοστό που τους αναλογεί. Τα μέτρα στήριξης είναι αποσπασματικά και αδύναμα και περιορίζονται στους εργαζομένους στα ξενοδοχεία, που λειτουργούν μόνιμα όλο το έτος, τα οποία αποτελούν και τη μειοψηφία. Δεν υπάρχει κανένα μέτρο στήριξης για τους εποχιακά εργαζόμενους στην εστίαση. Δεν εντάσσονται στη ρύθμιση οι εργαζόμενοι στη μεγάλη πλειοψηφία των άλλων τουριστικών δραστηριοτήτων, ξεναγοί, τουριστικά γραφεία, τουριστικά λεωφορεία, εποχιακά εργαζόμενοι στα αεροδρόμια, ενοικιάσεις αυτοκινήτων, μικρές και πολύ μικρές επιχειρήσεις στις τουριστικές περιοχές. Οι τριακόσιοι τριάντα χιλιάδες εργαζόμενοι στην εστίαση είναι όχι απλά στο στόχαστρο της Κυβέρνησης, αλλά στο εκτελεστικό απόσπασμα. Για μια ακόμα φορά, τα μέτρα της Κυβέρνησης για τη στήριξη των ογδόντα χιλιάδων επιχειρηματιών και των τριακοσίων τριάντα χιλιάδων εργαζομένων στον χώρο αυτό δεν δίνουν αποτέλεσμα. Το χειρότερο, όμως, είναι ότι η Νέα Δημοκρατία, ουσιαστικά, τους αφήνει στην τύχη τους για δεύτερη φορά μέσα στη χρονιά.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε και στο νομοσχέδιο, κύριε συνάδελφε, γιατί περνάει ο χρόνος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το Κίνημα Αλλαγής προτείνει στοχευμένα και ουσιαστικά μέτρα και ζητά τη θεσμοθέτησή τους. Ειδικό πρόγραμμα 1 δισεκατομμύριο για τη στήριξη του κλάδου εστίασης και επιστροφή μόνο του 50% της επιστρεπτέας προκαταβολής για όλες τις επιχειρήσεις. Επιδότηση 100% των ασφαλιστικών εισφορών των εργαζομένων για έξι μήνες. Τροποποίηση της απόφασης για τα “take away”, που προκαλεί αθέμιτο ανταγωνισμό, μια και προβλέπει διαφορετική λειτουργία ανάλογα με την κατηγορία. Επιδότηση ενοικίου 40% από το κράτος για ένα εξάμηνο. Μεταφορά όλων των υποχρεώσεων προς το δημόσιο, ασφαλιστικά ταμεία και τράπεζες, τουλάχιστον μέχρι τις 30 Απριλίου του 2021. Μείωση δημοτικών τελών και άλλα μέτρα.

Επίσης, αναστολή πλειστηριασμών πρώτης κατοικίας. Κι αντί λοιπόν της αναστολής πλειστηριασμών πρώτης κατοικίας, έρχεται η κυβερνητική ρύθμιση για την επίσπευση των πλειστηριασμών μες στην πανδημία, μέσα στο βάσανο που βιώνουν οι πολίτες, μέσα σε αυτήν την κρίσιμη κατάσταση. Έλεος! Βάλτε μεταβατική διάταξη ότι όλες αυτές οι διατάξεις θα αρχίσουν να λειτουργούν μετά, αφού τελειώσουμε με την πανδημία. Να ενωθούμε όλοι ενάντια στην πανδημία τώρα! Είναι απαράδεκτο αυτό που κάνετε.

Επιπλέον -και τελειώνω- το Κίνημα Αλλαγής κατέθεσε τροπολογίες, που θα αναφερθούν συνάδελφοι, τόσο για την αποκατάσταση της αδικίας σε δικαστικούς υπαλλήλους όσο και για το δικαστικό ένσημο, για τις διεκδικήσεις των γερμανικών αποζημιώσεων, αλλά και μια τροπολογία που θέλω να κάνω μια αναφορά, για την εφαρμογή της απόφασης της ολομέλειας του Ελεγκτικού Συνεδρίου, που εξισώνει τις προϋποθέσεις συνταξιοδότησης ανδρών με όσα ισχύουν για τις γυναίκες δημοσίους υπαλλήλους που είχαν ανήλικο τέκνο το 2010. Η πρόσφατη απόφαση είναι, ουσιαστικά, σε εφαρμογή απόφασης του Ευρωπαϊκού Δικαστηρίου και ενώ ο ν.3865 έλυσε το θέμα για το διάστημα από 1-1-2011 και μετά, υπήρχε νομοθετικό κενό πριν το 2011. Σας καλούμε λοιπόν να υιοθετήσετε και αυτές τις τροπολογίες που έχουμε καταθέσει και βέβαια να αναστείλετε τις διαδικασίες για τους πλειστηριασμούς.

Τέλος, σας καλούμε να πάρετε πίσω τη ρύθμιση, που υποτίθεται το Υπουργείο Εσωτερικών έφερε για να λύσει ένα θέμα που διακομματικά, Νέα Δημοκρατία και ΣΥΡΙΖΑ, φέρατε για να ξεπλύνετε μεγάλες περιπτώσεις διαφθοράς. Επειδή η τροπολογία που έφερε το Υπουργείο Εσωτερικών δεν λύνει το πρόβλημα γι’ αυτούς που άδικα ταλαιπωρούνται, για τους ανθρώπους της αυτοδιοίκησης που αδίκως ταλαιπωρούνται, αλλά προσπαθεί να νομιμοποιήσει το πλυντήριο για μεγάλες περιπτώσεις διαφθοράς, πάρτε τη πίσω. Το Επιστημονικό Συμβούλιο είναι καταπέλτης. Και εδώ να τοποθετηθούν όλα τα κόμματα ευθέως, να μας πουν τι θέλουν να καλύψουν, ποιες περιπτώσεις; Τις χοντρές ή τους αδύναμους; Αν είναι για τους αδύναμους, να έρθει ο Υπουργός, όπως τον καλέσαμε, να συζητήσουμε για μια ρύθμιση πραγματική, που θα προστατεύσει τους ανθρώπους που αδίκως ταλαιπωρούνται.

Ευχαριστώ.

(Χειροκροτήματα από το Κίνημα Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Γεώργιος Κοτρωνιάς από τη Νέα Δημοκρατία και μετά τον κ. Κοτρωνιά θα μιλήσει ο Πρόεδρος της Κοινοβουλευτικής Ομάδας της Ελληνικής Λύσης.

Κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Κυρίες και κύριοι συνάδελφοι, αγαπητέ κύριε Πρόεδρε, ξέρετε, αισθάνομαι ότι πραγματικά κάνω το καθήκον μου απέναντι στους Έλληνες πολίτες, όταν κρατάω στα χέρια μου νομοσχέδια σαν το σημερινό. Διότι πιστεύω ότι εκπληρώνει αυτό που είναι και πρέπει να είναι ο σκοπός και η ουσία της πολιτικής, αυτό που την καταξιώνει στη συνείδηση των πολιτών, δηλαδή, να βελτιώνει τη λειτουργία του κράτους, ώστε τελικά να υπάρχει ανάπτυξη, να υπάρχει πρόοδος, αλλά να ωφελείται πρώτα απ’ όλα πολίτης. Το παρόν νομοσχέδιο επιταχύνει και βελτιώνει διαδικασίες της δικαιοσύνης αλλά και ολόκληρου του νομικού κόσμου και επιτρέψτε μου να αναφερθώ στα άρθρα εκείνα που περιλαμβάνουν τέτοιες βελτιωτικές διατάξεις.

Το άρθρο 1 στοχεύει στην επίσπευση των εκκρεμών αιτήσεων ρύθμισης οφειλών του ν.3869/2010, ώστε από τη μία πλευρά να οριστικοποιηθεί νωρίτερα το καθεστώς προστασίας που παρέχεται σε όλους όσοι το δικαιούνται και από την άλλη να αρθεί η προστασία των στρατηγικών κακοπληρωτών, οι οποίοι προκειμένου να αποφύγουν τις υποχρεώσεις τους απέναντι στο κράτος έσπευσαν να υπαχθούν στον νόμο Κατσέλη, παρατείνοντας την εκδίκασή τους ως το 2032.

Με τα άρθρα 2 έως 26 προβλέπεται ο εκσυγχρονισμός του Κώδικα Δικηγόρων, μέσα από μια σειρά μεταρρυθμίσεις, που απλοποιούν διαδικασίες και διευκολύνουν την εκτέλεση του δικηγορικού επαγγέλματος, εξασφαλίζοντας συγχρόνως την επίλυση χρόνιων ζητημάτων του κλάδου.

Ξεχωρίζω ιδιαίτερα τα εξής άρθρα:

Τα άρθρα 2 και 3, που αφορούν την εξειδίκευση των προϋποθέσεων κτήσης της δικηγορικής ιδιότητας για κατόχους τρίτων χωρών, καθώς και στην παράταση του χρόνου δικηγορικής άσκησης από έξι σε δώδεκα μήνες, προσβλέποντας σε αρτιότερα καταρτισμένους μελλοντικούς δικηγόρους, οι οποίοι παράλληλα θα λαμβάνουν και ανάλογη οικονομική ενίσχυση.

Τα άρθρα 7 και 8, τα οποία διαμορφώνουν το πλαίσιο για την αδιάβλητη διεξαγωγή του διαγωνισμού των δικηγόρων. Συγκεκριμένα, ορίζεται ότι πλέον η εποπτεία του διαγωνισμού ανατίθεται από το Υπουργείο Δικαιοσύνης στην Ολομέλεια των Προέδρων των Δικηγορικών Συλλόγων της Ελλάδος, η οποία θα έχει και την ευθύνη της προκήρυξης και της παρακολούθησης της όλης διαδικασίας.

Τα άρθρα 12 και 13, που έχουν ως στόχο την απάλειψη της γραφειοκρατίας σε βασικές διαδικασίες, καθώς προτείνεται η έκδοση ενός ενιαίου γραμματίου προείσπραξης και για τις προτάσεις και για την παράσταση στην τακτική διαδικασία ενώπιον του ειρηνοδικείου, του μονομελούς και του πολυμελούς πρωτοδικείου. Παράλληλα, καταργείται η θεώρηση του γνησίου υπογραφής του παραστάτη δικηγόρου στο σχέδιο των συμβολαίων από τον αρμόδιο δικηγορικό σύλλογο.

Με τα άρθρα 15 έως και 19 εντάσσεται πλέον και το επάγγελμα του δικηγόρου στη νέα ψηφιακή εποχή μέσω της τηλεδιάσκεψης, επιλύοντας χρόνια λειτουργικά προβλήματα των συλλογικών οργάνων των δικηγόρων, κυρίως στις νησιωτικές περιοχές.

Με το άρθρο 33 προβλέπεται η αναστολή της ποινικής δίωξης των υπόχρεων που δεν κατέβαλαν ασφαλιστικές εισφορές, όταν αυτοί υπάγονται σε ρύθμιση και είναι συνεπείς στην καταβολή των σχετικών δόσεων.

Με τα άρθρα 34 και 35 ενισχύεται περαιτέρω ο σημαντικός θεσμός της νομικής βοήθειας σε πολίτες χαμηλού εισοδήματος, καθώς και ο θεσμός της διαμεσολάβησης, ενώ καθορίζεται πλέον αρμόδια αρχή για την εξέταση της αίτησης παροχής νομικής βοήθειας στις υποθέσεις του ν.4640/19 που υπάγονται σε διαμεσολάβηση.

Με το άρθρο 43 προβλέπεται η δυνατότητα απόσπασης στο Ταμείο Χρηματοδότησης Δικαστικών Κτηρίων -το ΤΑΧΔΙΚ- υπαλλήλων δημοσίων υπηρεσιών για την ταχύτερη έκδοση ενταλμάτων πληρωμής για τη νομική βοήθεια, καθώς προβλέπεται και η άμεση ενίσχυση του ΤΑΧΔΙΚ με το απαιτούμενο προσωπικό, προκειμένου να διεκπεραιωθούν πάνω από τριάντα πέντε χιλιάδες αιτήσεις νομικής βοήθειας που εκκρεμούν τα τρία τελευταία χρόνια, αλλά και οι εκκρεμείς μελέτες δικαστικών κτηρίων.

Στην ανάγκη να ενταχθεί ο δικηγορικός κλάδος στη νέα ψηφιακή εποχή απαντά και το άρθρο 36, το οποίο εισάγει την τηλεδιάσκεψη και στις διασκέψεις των δικαστών σε μόνιμη βάση, καθώς και το άρθρο 37 με το οποίο προβλέπεται η στήριξη της λειτουργίας του Ολοκληρωμένου Συστήματος Διαχείρισης Δικαστικών Υποθέσεων Διοικητικής Δικαιοσύνης με την προσθήκη είκοσι επιπλέον οργανικών θέσεων του κλάδου της πληροφορικής στο Συμβούλιο της Επικρατείας.

Με το άρθρο 38 δίνεται η δυνατότητα δημιουργίας ομάδων εργασίας για την υλοποίηση έργων, στο πλαίσιο προγραμμάτων και δράσεων της Ευρωπαϊκής Ένωσης για την ηλεκτρονική δικαιοσύνη.

Το άρθρο 40 έρχεται να καλύψει ένα μέχρι τώρα νομοθετικό κενό, που αφορά τη διατήρηση της οικογενειακής ισορροπίας των δικαστικών λειτουργών, μέσω της ειδικής ρύθμισης για τη συνυπηρέτηση συζύγων, πράγμα που ισχύει για τις περισσότερες κατηγορίες δημοσίων υπαλλήλων.

Τέλος, με τα άρθρα 46 και 47 επιδιώκεται μια ακόμη φορά στο παρόν νομοσχέδιο η αντιμετώπιση του ζητήματος της υποστελέχωσης του κλάδου και πιο συγκεκριμένα: Με το πρώτο, το άρθρο 46, δίνεται η δυνατότητα πρόσληψης επιπλέον δικαστικών υπαλλήλων από διαγωνισμούς που ήδη έχουν διενεργηθεί, ενώ με το άρθρο 47 επιδιώκεται η ορθολογική στελέχωση του Ελεγκτικού Συνεδρίου, δεδομένου ότι το νεοσυσταθέν τμήμα ελέγχων αυτή τη στιγμή καλύπτεται από τους υπάρχοντες αντιπροέδρους και συμβούλους, δημιουργώντας πρόβλημα στα υπόλοιπα τμήματα.

Κυρίες και κύριοι συνάδελφοι, είναι ένα νομοσχέδιο που επιταχύνει και εκσυγχρονίζει δικαστικές διαδικασίες. Βοηθάει τα εκατό χιλιάδες νοικοκυριά -που πολλές φορές έχουν αναφερθεί στην Αίθουσα- του ν.3869/10, που είναι εγκλωβισμένα μέχρι το 2032, ενώ εναρμονίζει δικαστικές και νομικές διαδικασίες με τη σύγχρονη ηλεκτρονική εποχή, δημιουργώντας συγχρόνως σύγχρονες συνθήκες εργασίας σε δικηγόρους και δικαστικούς λειτουργούς.

Είναι ένα νομοσχέδιο εκσυγχρονιστικό που πρέπει να τύχει της ομόφωνης στήριξης όλων των πτερύγων της Βουλής.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κοτρωνιά.

Ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος έχει τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να ξεκινήσω σήμερα με το διάγγελμα του Πρωθυπουργού. Και θα ξεκινήσω έτσι, διότι τον άκουσα πριν λίγα λεπτά τον Πρωθυπουργό της χώρας να εξαγγέλλει κάποια μέτρα.

Ακούγοντας τον Πρωθυπουργό, αντιλήφθηκα και ο ίδιος ότι αποδειχθήκατε ανεπαρκείς, αποδειχθήκατε ανοργάνωτοι, είστε πανικόβλητοι -είδα έναν πρωθυπουργό πανικοβλημένο-, με συνέπεια, όλα αυτά μαζί να σας κάνουν επικίνδυνους για τη χώρα, να σκοτώνετε την οικονομία.

Ο κύριος Πρωθυπουργός άφησε να εννοηθεί ότι όλα τα μέτρα που θα λάβει η Κυβέρνηση, από εδώ και στο εξής, τα λαμβάνει υπό καθεστώς οργανωτικού σχεδιασμού, για να μην πεθάνουν οι Έλληνες από τον κορωνοϊό. Είναι μια λογική -θα έλεγα- δικαιολογία της ανικανότητας. Είναι μια δικαιολόγησή της. Θα τους πεθάνετε, όμως, από την πείνα μετά τον κορωνοϊό. Γιατί με τα μέτρα που παίρνετε, σκοτώνετε την οικονομία. Με το lockdown, με το κλείσιμο δηλαδή της κανονικότητας της ζωής του τόπου, σκοτώνετε την ελληνική οικονομία. Τελειώνετε επτακόσιες χιλιάδες θέσεις εργασίας από την εστίαση. Τους τελειώνετε.

Και δεν σας ομιλεί τώρα ο συνάδελφός σας Βουλευτές, που πολλοί εδώ μέσα μπορεί να μην είστε καν επιχειρηματίες. Αλλά εγώ είμαι επιχειρηματίας και ξέρω τι σημαίνει επιχείρηση. Επιχείρηση δεν σημαίνει δίνω 500 ευρώ σε πεντακόσιους εργαζόμενους δικούς μου ως κράτος και τελειώνει το παραμύθι. Αυτή η επιχείρηση έχει να πληρώσει ΦΠΑ, έχει να πληρώσει εφορία, έχει να πληρώσει ειδικούς φόρους, έχει να πληρώσει προμηθευτές. Δεν τζιράρει. Θα μετακυληθεί το πρόβλημα, από εδώ και στο εξής, σε όλο το φάσμα οριζοντίως της οικονομικής ζωής της χώρας.

Αυτό που προκαλεί κατάπληξη είναι ότι μόλις είπε η Μέρκελ πριν μία εβδομάδα «lockdown σε όλη την Ευρώπη», κλείσατε και εσείς την Ελλάδα. Τόσο καλά αυτιά έχετε, που ακούτε μόνο τη Μέρκελ. Δεν ακούτε τη βοή που έρχεται από την ελληνική κοινωνία. Εκτελέσατε την ελληνική οικονομία. Με τη σημερινή απόφαση του lockdown, εκτελέσατε την οικονομία. Και όταν εκτελείς την οικονομία, θα έχεις πεινασμένους, θα έχεις άεργους και άνεργους Έλληνες πολίτες.

Απολογητικός ο Πρωθυπουργός σήμερα. Πραγματικά απολογητικός, απογοητευμένος, κουρασμένος και κυρίως από την ανικανότητα των Υπουργών του, οι οποίοι μάλλον δεν καταλαβαίνουν ότι ενός ανδρός δεν μπορεί να είναι η εξουσία και η ευθύνη. Οι Υπουργοί της Κυβέρνησης, κυρίως των Οικονομικών, κυρίως της Υγείας, τα έκαναν μαντάρα. Θα το αποδείξω στην πορεία.

Μέσα στην απολογητική διάθεση του Πρωθυπουργού άκουγα συνεχώς να επικαλείται τον κ. Τσιόρδα με το πρώτο του όνομα: «ο Σωτήρης», «ο Σωτήρης», «ο Σωτήρης». Θα σας πω κάτι πολύ απλό. Ούτε με τον Σωτήρη σωτηρία θα έχετε. Ούτε με τον Σωτήρη σώζεστε. Είστε σε αποδρομή. Και αυτή η αποδρομή οφείλεται στην ανικανότητά σας να πάρετε σοβαρά μέτρα το καλοκαίρι, τα οποία τώρα έρχονται και επικάθονται πάνω στην ανικανότητά σας. Αν πραγματικά θέλατε να μην έχουμε διασπορά του κορωνοϊού -ο οποίος ένας ιός είναι, πραγματικά ιός επικίνδυνος, όπως όλοι οι ιοί-, θα έπρεπε έξω από το εφετείο να έχουν συλληφθεί όλοι οι πολιτικοί Αρχηγοί μαζί με τον διευθυντή του κόμματός σας. Διότι εκεί συνωστίστηκαν χιλιάδες άνθρωποι. Μαζί και οι εκδηλώσεις που γίνονται. Όλες οι εκδηλώσεις που γίνονται, θα έπρεπε να απαγορευτούν. Δεν θα το πράξατε ποτέ.

Και μιλάτε για ατομική ευθύνη, όταν δεν έχετε κυβερνητική ευθύνη εσείς, όταν αφήνετε ανεξέλεγκτα να κάνει ο Κωνσταντίνου και ο κάθε Κωνσταντίνου πορείες με Πακιστανούς και δεν συλλαμβάνετε κανέναν. Και κλείνετε τον Έλληνα στο σπίτι του.

Ο ίδιος ο Πρωθυπουργός -σήμερα τον άκουσα με τα αυτιά μου- μίλησε για αύξηση κρουσμάτων με πυραμοειδή μορφή. Έχει δίκιο ο Πρωθυπουργός σε αυτό. Και για αυτόν τον λόγο, λέει, επειδή η Ευρώπη έχει τεράστια αύξηση, θέλει να κάνει γρήγορο βήμα, δηλαδή να κάνει ένα κλείσιμο της κανονικότητας - lockdown το λένε εις τη βαρβαρική διάλεκτο- για έναν και μόνο λόγο: Για να σώσει ζωές. Να πω ότι συμφωνώ εδώ; Συμφωνώ. Αλλά γιατί δεν κάνει αυτό που κάνουν οι άλλες ευρωπαϊκές χώρες, κύριοι συνάδελφοι;

Κύριε Υπουργέ, ενημερώσατε τον Έλληνα Πρωθυπουργό ότι στην Ευρώπη οι πλειστηριασμοί ανεστάλησαν όλοι; Γιατί δεν το κάνετε κι εσείς;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα γίνει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να γίνει τώρα αναστολή πλειστηριασμών. Δεν μπορεί να επικαλείται την Ευρώπη ο κύριος Πρωθυπουργός, να λέει ότι παίρνουμε μέτρα ευρωπαϊκού χαρακτήρα, αλλά όταν σε όλη την Ευρώπη έχει γίνει αναστολή πλειστηριασμών, εσείς να φέρνετε ένα νομοσχέδιο για πλειστηριασμούς για γρήγορη διαδικασία.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Έκαναν νωρίτερα lockdown.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, τον Ιούνιο ανεστάλησαν στην Ισπανία οι πλειστηριασμοί.

Με την ευκαιρία που το αναφέρατε τώρα, να σας το πω για την αναστολή εξώσεων για έξι μήνες σε Ιρλανδία, Βέλγιο, Ουγγαρία, Ισπανία. Υπάρχει προστατευτικό δίχτυ σε ενοικιαστές κατοικιών, εμπορικών καταστημάτων σε Γερμανία, Ισπανία, Πορτογαλία. Στις τρεις χώρες που ανέφερα, ισχύει από τον Ιούνιο.

Εγώ έχω εταιρείες που νοικιάζω καταστήματα, κύριε Υπουργέ. Οι άνθρωποι, οι επιχειρηματίες νοικιάζουν καταστήματα. Από πού θα πληρώσουν τα νοίκια τους για έξι μήνες; Δεν τζιράρουν τίποτα.

Θα δώσει επίδομα ο Πρωθυπουργός 500 ευρώ -καλό είναι και αυτό και καλοδεχούμενο- αλλά δεν σώζεται η επιχείρηση με 500 ευρώ. Δεν σώζονται. Να γίνει αναστολή εφοριών. Κάντε αναστολή εφορίας, αναστολή ΦΠΑ. Πάρτε συγκεκριμένα μέτρα.

Να σας πω και κάτι ακόμα, κύριε Υπουργέ. Ξέρετε ότι υπάρχει αναβολή εξώσεων και δημεύσεων περιουσιών σε Ουγγαρία και Πολωνία για έναν χρόνο; Υπάρχει πάγωμα σε όλα για έναν χρόνο. Ξέρετε ότι υπάρχει Ταμείο Αλληλεγγύης για πρώτη κατοικία σε Ιταλία και κάλυψη δανείων όσων πλήττονται περισσότερο;

Απαντάω αυτά, επειδή προκάλεσε ο Υπουργός. Διότι η Ελληνική Λύση ήρθε εδώ για να επιχειρηματολογήσει και να κάνει προτάσεις. Δεν ήρθε για να κάνει κριτική, όπως ο ΣΥΡΙΖΑ, που ξέχασε ότι κυβερνούσε πεντέμισι χρόνια και τώρα κάνει κριτική και είναι φιλολαϊκότεροι ακόμη και από το ΚΚΕ. Όταν κυβερνάς πρέπει να έχεις καλή αντιπολίτευση. Πρέπει να είναι εποικοδομητική η αντιπολίτευση και να σε οδηγεί στον σωστό δρόμο.

Κύριε Υπουργέ, αυτό που κάνατε είναι ευθεία δολοφονία της οικονομίας. Τη δολοφονήσατε, όχι με το σημερινό σας lockdown ή κλείσιμο της κανονικότητος, αλλά με την ανεπάρκεια μέτρων προλήψεως. Δεν θα πω για τις ΜΕΘ που δεν έχουμε πλέον. Λέτε παραμύθια στον κόσμο. Χίλιες διακόσιες θα είχαμε τον Νοέμβριο, Δεκέμβριο και έχουμε τριακόσιες, τετρακόσιες, πεντακόσιες. Κανένας δεν ξέρει πόσες έχουμε. Εάν ρωτήσεις τον Υπουργό Υγείας, τη μία μέρα λέει διακόσιες, την άλλη μέρα λέει τριακόσιες, την άλλη μέρα λέει τετρακόσιες, την άλλη μέρα λέει πεντακόσιες. Δεν ξέρουμε πόσες ΜΕΘ υπάρχουν.

Θα σας πω, επίσης, για αυτό που προκαλεί ιδιαίτερη εντύπωση στο νομοσχέδιό σας, κύριε Υπουργέ. Είναι αυτός με τους λαθρέμπορους. Τι χαρά με τους λαθρέμπορους έχετε όλες οι κυβερνήσεις. Όλες οι κυβερνήσεις έχετε χαρά με τους λαθρέμπορους, τους διαπλεκόμενους, ολιγάρχες και περίεργους τύπους που παραγράφονται τα αδικήματά τους, γιατί η δικαιοσύνη -λέει- καθυστερεί.

Την καταγγελία του προέδρου της Ενώσεως Δικαστών και Εισαγγελέων, του κ. Σεβαστίδη, όποιος τη διαβάσει αντιλαμβάνεται ότι εδώ έχουμε ένα τεράστιο πλυντήριο. Η Βουλή είναι ένα τεράστιο πλυντήριο που πλένει κόσμο και ξεπλένει κόσμο, όχι τον απλό πολίτη, όχι τον μεροκαματιάρη, τον εργαζόμενο, όχι τον συνταξιούχο, όχι τον άνεργο. Τους κολλητούς σας ξεπλένετε. Αυτό είναι το μεγάλο πρόβλημα. Αν δεν θεωρηθεί πλυντήριο το ότι κάνατε κουρέματα μέσω των τραπεζών σε κάποιους Πηλαδάκιδες, σε κάποιους άλλους επιχειρηματίες, εφοπλιστές -ενενήντα εκατομμύρια κούρεμα στα εκατό εκατομμύρια δάνειο- τι μπορεί να λεχθεί; Πείτε μου εσείς.

Φέρνετε το νομοσχέδιο, λοιπόν και λέτε ότι παγώνουν όλες οι εκκρεμείς υποθέσεις, πολλές από τις οποίες, κύριε Υπουργέ, κινδυνεύουν με παραγραφή. Θα παραγραφούν. Θα βγαίνουν βουλεύματα παραγραφής συνέχεια. Αυτό δεν είναι διακυβέρνηση. Αυτό είναι πλυντήριο. Επίσης, φυγαδεύετε εγκληματίες που ζημίωσαν το ελληνικό δημόσιο με εκατοντάδες εκατομμύρια ευρώ.

Το νομοσχέδιο, λοιπόν, αντί να υπηρετεί τον Έλληνα πολίτη υπηρετεί τους χορηγούς των πολιτικών κομμάτων, τους φίλους, τους κολλητούς. Αυτή είναι η πραγματικότητα. Αν θέλετε να τη δείτε, δείτε τη. Αν δεν θέλετε, μην την βλέπετε. Κι αυτό με ενοχλεί. Όπως ξεπλύνατε όλους τους δημάρχους με την τροπολογία, όπως έλεγε ο Βασίλης Κεγκέρογλου, που δεν είναι εδώ, που φέρατε πριν από λίγες μέρες. Έκλεψαν και ρήμαξαν. Έχουμε διαγραφή, παραγραφή. Τελείωσε. Φέρνουμε μία τροπολογία και λέμε: «Δεν πειράζει. Όσα κλέψατε, κλέψατε». Δεν είναι έτσι η λογική. Τότε με το ίδιο σκεπτικό, όσοι πολίτες χρωστούν στις τράπεζες τους παραγράφουμε τα χρήματα και τελειώνει η ιστορία. Γιατί δεν το κάνετε κι εκεί; Και δεν είναι λαϊκισμός.

Αυτά είναι απωθητικά για τους Έλληνες πολίτες. Για αυτό γυρίζουν την πλάτη στην πολιτική. Έχει καταλάβει ο Έλληνας τι γίνεται. Έχει αντιληφθεί ο Έλληνας ότι εξυπηρετούν εδώ μέσα κάποιοι. Ευτυχώς, όχι όλοι, κύριε Υπουργέ. Διότι είστε από τους ανθρώπους που εκτιμώ πάρα πολύ και το έχω πει δημοσίως πάρα πολλές φορές. Είστε από τους πιο αξιόλογους Υπουργούς. Γνωριζόμαστε από παλιά. Όμως κάποιοι εδώ μέσα, εξυπηρετούν φίλους κολλητούς και εκθέτουν και όλους τους υπόλοιπους. Γιατί να γίνεται αυτό; Πείτε μου.

Βέβαια, έχουμε και τις ταχύτατες διαδικασίες. Επαίρεστε, κύριε Υπουργέ, εσείς και η Κυβέρνησή σας, ότι γίνεται γρήγορα η διαδικασία. Όντως, από την εποχή του Όθωνα, πρώτη φορά έρχεται νομοσχέδιο που επιταχύνει πραγματικά. Γίνεται ένα επιτελικό αντιγραφειοκρατικό κράτος με αυτό το νομοσχέδιο. Αυτό, όμως, γίνεται για να πάρετε τα σπίτια των Ελλήνων. Κάντε και κάτι καλό να τελειώσει η γραφειοκρατία σε άλλου είδους θέματα, για να πω ότι υπάρχει επιτελικό κράτος. Γίνεται μόνο για την επιτάχυνση δημεύσεως της ελληνικής περιουσίας των Ελλήνων πολιτών βιάζεστε.

Και το λέω αυτό, γιατί νομοθετείτε για μια ομάδα ανθρώπων, όπως οι τραπεζίτες, οι οποίοι είναι όλο χαρά. Χαίρονται οι τραπεζίτες. Και μόνο από αυτό, θα έπρεπε να είμαστε προβληματισμένοι. Λέω για τον Πτωχευτικό. Οι τραπεζίτες πίνουν το αίμα του ελληνικού λαού, το αίμα του επιχειρηματία, το αίμα της ελληνικής οικονομίας. Διότι το πίνουν στην πραγματικότητα. Τους στηρίξαμε. Τους δώσαμε δισεκατομμύριά ευρώ. Πάλι, όμως, παραπαίουν οι τράπεζες.

Όταν χαίρονται οι τραπεζίτες για ένα νομοσχέδιο που φέρνει μία κυβέρνηση, να είστε επιφυλακτικοί, κύριοι συνάδελφοι. Όταν χαίρεται ο τοκογλύφος, πεθαίνει ο εργαζόμενος και ο επιχειρηματίας. Οι τράπεζες λειτουργούν τοκογλυφικά. Δεν δίνουν δάνεια σε επιχειρηματίες. Δεν δίνουν δάνεια σε επιχειρήσεις. Το λέω αυτό, γιατί αν ρωτήσετε μικρές επιχειρήσεις, δεν βοηθήθηκαν.

Κύριοι συνάδελφοι της Νέας Δημοκρατίας, ξέρετε ότι τα μισά χρήματα που δόθηκαν από την Ευρωπαϊκή Ένωση θα πάνε σε ανεμογεννήτριες και κολλητούς σας, σε πέντε επιχειρηματίες; Τα μισά δισεκατομμύρια ευρώ που δόθηκαν από την Ευρωπαϊκή Ένωση θα πάνε σε επενδύσεις τύπου «VOLKSWAGEN».

Και έβγαινε χθες ο «ΣΚΑΪ», κύριε Υπουργέ -πόσο ψεύτες μπορεί να είναι- και έβγαινε και ο Πρωθυπουργός και έλεγε: «Τεράστια επένδυση η «VOLKSWAGEN»». Και παίρνω τον θείο μου τον Στέλιο στο χωριό και μου λέει: «Είδες, η αυτοκινητοβιομηχανία θα επενδύσει στην Ελλάδα». Δεν ήξερε ο κακομοίρης ότι η «VOLKSWAGEN» έχει και θυγατρική εταιρεία που κάνει ανεμογεννήτριες και έχουν δύο θέσεις εργασίας. Νόμιζε ότι το παιδί του θα βρει δουλειά. Ποιον κοροϊδεύετε; Θα κάνετε την Αστυπάλαια κέντρο ανεμογεννητριών. Τι πράσινο νησί μας λέτε. Θα πετάξουν δέκα αυτοκίνητα ηλεκτρικά -και καλά- οι Γερμανοί -έτσι κάνουν οι Γερμανοί πάντα- και θα δημεύσουν την περιοχή. Αυτά δεν είναι επενδύσεις.

Επίσης, θα πω κάτι πολύ απλό: Κύριε Υπουργέ, όταν αφαιρείς το δικαίωμα από κάποιον να πάει να απολογηθεί, να πάει στην τράπεζα δηλαδή και να μιλήσει ως ικέτης, να παρακαλέσει, να επιχειρηματολογήσει, γιατί δεν πρέπει να του πάρει το δάνειο, του διακόπτετε, του στερείτε το δικαίωμα της ικεσίας. Και αυτό είναι προσβολή στην προσωπικότητα, στην αξιοπρέπεια, στην ανθρωπιά μιας πολιτείας που δεν σέβεται το δικαίωμα ενός κατηγορουμένου, απολογούμενου -όπως θέλετε πείτε το- να απολογηθεί.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Με άλλα λόγια -ειλικρινά το λέω αυτό- ισοπεδώνετε πραγματικά -το λέω ευθέως- όλη την ελληνική εστία. Διότι η εστία είναι ιερή για τους Έλληνες.

Κλείνοντας, κύριε Υπουργέ -πριν πάω στο επόμενο θέμα- θέλω να σας ρωτήσω: Τον Στηβ Μακ Καν τον ξέρετε; Δεν τον ξέρετε. Δεν είστε υποχρεωμένος. Είναι ο καλύτερος φωτογράφος του κόσμου. Παγκοσμίως, είναι ο διασημότερος. Είναι φωτογράφος πορτραίτων όμως. Κάνει πορτραίτα.

Σήμερα, με το νομοσχέδιο αυτό γίνατε καλύτεροι και από τον Στηβ Μακ Καν. Διότι είναι φωτογραφικό. Τα άρθρα 32, 40, 60, 65, 45, 49 είναι φωτογραφίες, πορτρέτα σε επιχειρηματίες. Είστε καλοί φωτογράφοι πάντως. Ψάξτε τα άρθρα αυτά. Γιατί αν ψάξετε κάτω από τα άρθρα, θα δείτε κάποια συμφέροντα συγκεκριμένα που σας τα ανέφερα προηγουμένως, αλλά μάλλον δεν τα ακούσατε. Και το λέω με πολλή συμπάθεια προς το πρόσωπό σας.

Πάμε λοιπόν στα λάθη και τις αβλεψίες που έχουμε, φίλες και φίλοι, ως πολιτεία, σε σχέση με τον κορωναϊό. Θα πω κάτι στον Πρωθυπουργό με πολλή συμπάθεια.

Δεν μπορεί να θέλω εγώ χθες το πρωί να ακούσω τον Πρωθυπουργό σήμερα και να μου βγαίνει ο Υπουργός Υγείας στον «ΑΝΤ1» και να αδειάζει τον Πρωθυπουργό. Σε ποια κυβέρνηση σοβαρή γίνονται αυτά τα πράγματα, να ανακοινώνει διάγγελμα ο Πρωθυπουργός της χώρας και να βγαίνει την προηγούμενη μέρα ο Υπουργός Υγείας και να αδειάζει τον Πρωθυπουργό προαναγγέλλοντας αυτά που θα πει ο Πρωθυπουργός; Δεν έχει ξαναγίνει ποτέ αυτό. Αυτό είναι κυβέρνηση; Έτσι κυβερνάτε τη χώρα; Την επόμενη μέρα, έπρεπε ο Πρωθυπουργός να του πάρει το κεφάλι. Δεν ξέρω για ποιο λόγο το έκανε ο Υπουργός. Και δεν με ενδιαφέρει καθόλου. Αυτό, όμως, δείχνει μια ερασιτεχνική διάθεση αντιμετώπισης σοβαρών ζητημάτων, όπως του κορωνοϊού.

Και το επόμενο -και το λέω και πάλι με συμπάθεια προς τη Νέα Δημοκρατία, όπως και στα υπόλοιπα κόμματα- όταν ο κ. Τσίπρας άρχισε να βρίζει τον ελληνικό λαό για τις Πρέσπες και τα συλλαλητήρια και κορόιδευε, είχε αρχίσει η αρχή του τέλους του.

Τώρα αρχίζει ο κύριος Πρωθυπουργός να μιλά για ψεκασμένους για όσους αντιδρούν στα μέτρα που λαμβάνει η Κυβέρνηση. Όταν ο Πρωθυπουργός μιας χώρας υβρίζει, λοιδορεί, συκοφαντεί έναν λαό, το λαό που κυβερνάει -μικρή ή μεγάλη μερίδα δεν έχει σημασία- τότε υπάρχει πρόβλημα αναντιστοιχίας της ηγεσίας με τους ανθρώπους που κυβερνώνται.

Αυτό πρέπει να το καταλάβει ο Πρωθυπουργός. Τον ελληνικό λαό δεν πρέπει να τον λοιδορείς, δεν πρέπει να τον βρίζεις, δεν πρέπει να τον λες «ψεκασμένο» επειδή αντιδρά στα αντιλαϊκά σου μέτρα, στα μέτρα που σκοτώνουν την οικονομία. Γι’ αυτό αντιδρά ο Έλληνας, γιατί δεν έχει γίνει πειστική η Κυβέρνηση ότι αυτά που λέει, τα εννοεί.

Θα σας δώσω ένα παράδειγμα. Στείλατε την Αστυνομία σε ένα συλλαλητήριο που έγινε στο Λευκό Πύργο -η Νέα Δημοκρατία το έκανε- για το lockdown. Διαφωνούσαν οι άνθρωποι για το κλείσιμο της κανονικότητας. Εγώ θα το λέω ελληνικά. Συλλάβατε, λοιπόν, κόσμο. Και καλά κάνατε. Υπάρχει νόμος, θα μου πείτε. Μπράβο, συλλάβατε κόσμο. Κόψατε πρόστιμα. Καλά κάνατε ως πολιτεία, γιατί υπάρχει νόμος. Δεν πήγατε, όμως, να κάνετε το ίδιο στο εφετείο -το επαναλαμβάνω- και σε άλλες συγκεντρώσεις που έχουν γίνει –παράνομες- κατά καιρούς στην Αθήνα. Αυτό είναι άδικο προς τους Έλληνες πολίτες.

Εδώ απέναντι από το Σύνταγμα ήταν ο Κωνσταντίνου -αυτός του ΑΝΤΑΡΣΥΑ- και έλεγε στον Πρωθυπουργό να τον συλλάβει και να τον διώξει από την Ελλάδα. Δεν συνελήφθη ο Κωνσταντίνου. Δεν είπε κανείς τίποτα γι’ αυτόν.

Θέλω να πω, δηλαδή, πως όταν τιμωρείς μόνο τον Έλληνα και αφήνεις όλους τους άλλους, ιδεολογικά ομοϊδεάτες σου ή, αν θέλετε, άλλους τύπους, διάφορες ομάδες αλληλέγγυων να κάνουν ό,τι θέλουν, έχετε θέμα. Δεν σας πιστεύει ο κόσμος.

Έβλεπα χθες στο «ΣΚΑΪ», το κανάλι, σας κύριε Υπουργέ, το κανάλι φίλε μου Θάνο, γιατί εκεί πηγαίνεις συχνά, κάθε μέρα εκεί είστε και εσύ και ο Άδωνις και οι υπόλοιποι, «Ζήτω η Νέα Δημοκρατία» το κανάλι, την κ. Κοσιώνη από την Αμερική. Τρεις παριστάμενοι χωρίς μάσκα συνέντευξη. Όταν είναι στην Ελλάδα, στο «Ελλάντα», όλοι μάσκα. Όταν βγαίνουμε στην Αμερική, μάσκα γιοκ. Γιατί; Πώς θα γίνει πειστικός μετά ο δημοσιογράφος, ο δικός σας συνεργάτης; Συνεργάτες της Νέας Δημοκρατίας είναι, έτσι κι αλλιώς, αυτοί οι δημοσιογράφοι του «ΣΚΑΪ». Τι να κάνουμε τώρα; Η αλήθεια να λέγεται. Πού και πού βλέπω λίγο ΣΥΡΙΖΑ. Για ξεκάρφωμα βλέπω και Κίνημα Αλλαγής. Δεν υπάρχει κανένα άλλο κόμμα μετά. Στο «ΣΚΑΪ» δεν υπάρχει άλλο κόμμα. Δεν υπάρχει! Η Νέα Δημοκρατία. Τέσσερις Νέα Δημοκρατία, ένας ΣΥΡΙΖΑ. Βλέπουμε την άλλη μέρα, τέσσερις Νέα Δημοκρατία, ένας ΠΑΣΟΚ. Βλέπουμε την άλλη μέρα, τέσσερις Νέα Δημοκρατία, ένας «πουθενίδης». Αυτός είναι ο «ΣΚΑΪ».

Πώς θα γίνει πειστικό, λοιπόν, το επιχείρημα της αναγκαιότητας του να φοράμε μάσκες; Ρωτάω εσάς. Δεν γίνεστε πειστικοί. Όταν τους δικούς σας συνεργάτες στο «ΣΚΑΪ» δεν μπορείτε να τους κάνετε ζάφτι -έτσι λένε στο χωριό μου- μην περιμένετε να κάνετε έναν λαό, ο οποίος δεν είναι και υποχρεωμένος να ξέρει όλες τις επιπτώσεις από τη μη φορεσιά του φιμώτρου. Μου αρέσει το φίμωτρο. Το φοράμε όλοι για να μας προστατεύει από τον κορωνοϊό. Καλά! Εν πάση περιπτώσει! Υπάρχουν κι άλλοι που λένε άλλα. Και για να γίνετε πειστικοί ότι δεν χρειάζονται συναθροίσεις, μαζώξεις κ.λπ., στα μέσα μαζικής μεταφοράς σαν τις σαρδέλες είναι οι Έλληνες. Πώς να πιστέψει μετά ότι ενδιαφέρεται πραγματικά η πολιτεία για την πρόληψη; Το ξέρατε από τον Μάρτιο αυτό. Από τον Μάρτιο το ξέρατε και δεν έχετε φέρει λεωφορεία και ο ένας είναι πάνω στον άλλο. Εκεί δεν κολλάει ο κορωνοϊός;

Το μόνο που σας ενδιέφερε, βέβαια, ήταν να μπουκώσετε 42 εκατομμύρια ευρώ τα κανάλια. Κάθε ΜΕΘ κοστίζει 33.000 με 50.000 ευρώ. Έτσι δεν είναι, κύριε Πολάκη; Τόσο κάνει, 50.000. Άρα, 42 εκατομμύρια ευρώ δια 50.000, πόσες μονάδες θα κάναμε; Ξέρετε; Οκτακόσιες. Οκτακόσιες καινούργιες ΜΕΘ θα είχαμε τώρα. Όμως, μπουκώσατε τον κ. Αλαφούζο και τα υπόλοιπα κανάλια με τα 42 εκατομμύρια ευρώ, πού να βρείτε λεφτά για τις ΜΕΘ!

Ε, δεν είναι έτσι η άσκηση σοβαρής πολιτικής. Το λέω ευθέως.

Και υπάρχει πρεμούρα να κλείσετε τις εκκλησίες. Κλείστε τις να τελειώνει η ιστορία. Γίνετε ρε παιδί μου εσείς αυτοί που θα κλείσετε τις εκκλησίες, θα τα κλείσετε όλα.

Τα τζαμιά τα ανοίξατε, κύριε Πλεύρη. Ωραίο το τζαμί. Μου άρεσε. Χαμογελάτε, κύριε συνάδελφε. Άλλα λέγατε πριν μερικά χρόνια και εσείς και οι υπόλοιποι στη Νέα Δημοκρατία. «Έξω το τζαμί από την Αθήνα», «Όχι στο Βοτανικό τζαμί». Τι έγινε τώρα; Γαργάρα και αυτό; Και ο Βοτανικός γαργάρα; Όλα γαργάρα; Οι Γάλλοι κλείνουν τζαμιά, εμείς ανοίγουμε τζαμί. Βρείτε το λάθος.

Και επειδή είστε και αφελείς -δεν θα πω ότι είστε ημιμαθείς, όχι- δεν ξέρετε το βασικότερο, ότι ένας Αφγανός με έναν Πακιστανό δεν πηγαίνουν στο ίδιο τζαμί. Δεν το ξέρετε. Άρα, θα χρειαστεί κι άλλο τζαμί, θα ανοίξετε και άλλα τζαμιά. Οι Σέχτες θέλουν διαφορετικά τζαμιά. Θα γεμίσει τζαμιά η Αθήνα. Η Ελλάδα θα λέγεται «Αλλαδιστάν» σε λίγο καιρό, όχι Ελλάδα. Καταλάβετε ότι εδώ κάνετε λάθη, μεγάλα λάθη.

Δεν θα πω άλλο για τις ΜΕΘ, δεν θα πω για τις αβλεψίες σας. Έχετε κάνει ένα σωρό λάθη. Έχουμε καταθέσει συγκεκριμένες προτάσεις έτσι κι αλλιώς.

Όμως, ακούστε λίγο, για να ξεκαθαρίσουν μεταξύ μας οι σχέσεις. Ξέρετε ποιος βολεύεται από τα μέτρα του κλεισίματος των οικονομιών; Έχετε ψάξει ποια χώρα κερδίζει από αυτή την ιστορία εσείς που σας έδωσε η εντολή η Μέρκελ και ψηφίσατε lockdown; Και καλά κάνατε. Ψηφίσατε κλείσιμο της κανονικότητας. Για ποιο λόγο; Άποψή σας. Δεν κάνατε καλά. Εγώ είμαι εναντίον. Να σας πω εγώ. Διότι η γερμανική οικονομία το τρίτο τρίμηνο αναπτύχθηκε 8,2% και οι Γερμανοί οικονομολόγοι, κύριοι συνάδελφοι της Νέας Δημοκρατίας, λένε πως όσο κλείνει η Ευρώπη, τόσο κερδίζει η Γερμανία. Ψάξτε το λίγο. Γιατί δεν το ψάχνετε; Γιατί επειδή είπε η Μέρκελ πριν μία εβδομάδα «Κλείστε την Ευρώπη», κλείσατε και εσείς σήμερα την Ελλάδα; Για ποιον λόγο κλείνουμε την Ελλάδα; Για να μην πεθάνουμε από τον κορωνοϊό; Εγώ σας λέω ότι θα πεθάνουν από την πείνα οι Έλληνες. Τι άλλο θέλετε; Θα πεθάνετε από την πείνα τους Έλληνες. Τέλος! Καταστρέφετε -ειλικρινά σας το λέω αυτό- την οικονομία. Πηγαίντε στα μαγαζιά και ρωτήστε τους ανθρώπους. Και δεν σας το λέω σαν πολιτικός, αλλά σαν επιχειρηματίας.

Και έρχεται, βέβαια, πλάνο μνημονίων υπερχρεωμένων χωρών από τις Βρυξέλλες σε λίγο καιρό, το πέμπτο μνημόνιο. Σε αυτήν τη Βουλή θα έρχονται μνημόνια συνεχώς. Όσο δεν παράγει πλούτο η χώρα μας, θα παράγουμε μνημόνια.

Επίσης, επειδή δεν καταλαβαίνετε τι εγκλήματα κάνετε, ο κ. Σκυλακάκης, ο αρμόδιος Υπουργός, ρωτήθηκε, κύριε Υπουργέ, για την επιρροή της εστίασης στην οικονομία και δεν μπορούσε να απαντήσει. Ξέρετε πόσα χρήματα χάνονται κάθε μήνα; Πέντε δισεκατομμύρια ευρώ. Η Ελλάς θα χάσει τις επόμενες είκοσι πέντε μέρες που θα κλείσει 4 δισεκατομμύρια ευρώ. Πού θα τα βρει, όταν το ΑΕΠ από τα 300 δισεκατομμύρια περίπου κατέληξε να έχει καταρρεύσει συνολικά; Επτά στις δέκα επιχειρήσεις, ένας στους δύο εργαζόμενους, 1 στα 4 ευρώ που τζιράρονται στην πόλη μας -στη Θεσσαλονίκη δηλαδή- επηρεάζονται από το lockdown, από το κλείσιμο της κανονικότητας. Το Νοέμβριο θα χαθούν από το τοπικό λιανεμπόριο της πόλεως, της Θεσσαλονίκης -κάναμε μία έρευνα εμείς, έχουμε μια μελέτη- περίπου 120 εκατομμύρια ευρώ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω, κύριε Πρόεδρε. Είναι σοβαρό το θέμα. Γι’ αυτό το λέω.

Θα ήθελα ειλικρινά, να αναφερθώ στην πραγματική επιδημία της κρίσης, η οποία δεν έχει έρθει ακόμα. Ο κορωνοϊός θα φύγει κάποια στιγμή. Το ξέρουμε όλοι αυτό. Θα έρθει η πανδημία της κρίσης όμως. Και η πανδημία της κρίσης και οι επιπτώσεις θα είναι δραματικές. Και φοβάμαι ότι θα έχετε μια βόμβα στα χέρια σας, κύριε Υπουργέ, εσείς και η Νέα Δημοκρατία, που δεν θα μπορείτε, ειλικρινά, να την αφοπλίσετε, γιατί εσείς την πυροδοτήσατε με τα λάθη που κάνατε στην πορεία.

Γιατί δεν κάνετε αυτό που έγινε στην Ταϊβάν, στη Σλοβακία; Υπάρχουν χώρες οι οποίες έκαναν περισσότερα τεστ. Εγώ από τον Μάρτιο έλεγα, «κάντε τεστ παντού, για να απομονωθεί ο κορωνοϊός». Δεν ακούγατε. Κάνατε τα δικά σας. Και το μοντέλο της Ταϊβάν κινήθηκε σε τρεις άξονες συγκεκριμένους. Αν δεν τους ξέρετε, τους καταθέσαμε στα Πρακτικά εδώ. Εμείς το έχουμε στις προτάσεις της Ελληνικής Λύσης. Είναι συγκεκριμένες προτάσεις.

Και, βέβαια, θα ήθελα κλείνοντας, επειδή με πιέζει και ο Πρόεδρε, να σας πω κάτι πολύ απλό. Ποια επιστημονική μελέτη τεκμηριώνει πως ο ιός μεταδίδεται από τα εστιατόρια που τηρούν αποστάσεις, κύριοι συνάδελφοι, και όχι από τα μέσα μαζικής μεταφοράς; Πείτε μου εσείς. Αν μου βρείτε μία μελέτη που λέει, ότι στα εστιατόρια, που η απόσταση τους ενός από τον άλλο είναι δύο μέτρα, κολλάω κορωνοϊό, αλλά στα μέσα μαζικής μεταφοράς που είμαστε στα τριάντα, σαράντα, πενήντα εκατοστά, σαρδέλα, δεν κολλάω κορωνοϊό, να το συζητήσουμε. Σοβαρά να το συζητήσουμε. Όμως, με πυροτεχνήματα ανικανότητας δεν θα κάνουμε διάλογο. Είστε μόνο πυροτεχνήματα αποδοχής της ανικανότητάς σας.

Θα μπορούσα να παραθέσω και τη Σουηδία για άλλους λόγους, αλλά δεν το κάνω.

Κύριε Πρόεδρε, θα χρειαστώ μόνο ένα λεπτό ακόμη.

Θα ήθελα να πάμε λίγο στον Τραμπ. Ακούστε, κύριοι συνάδελφοι, το εξής: Η ιστορία με τον Τραμπ πρέπει να μας γίνει μάθημα -και το λέω ευθέως, κύριοι συνάδελφοι- για την αλητεία των δημοσκοπήσεων. Γιατί είναι αλητεία αυτό που γίνεται με τις δημοσκοπήσεις εδώ και δέκα χρόνια. Και νομίζουν ότι επηρεάζουν το εκλογικό σώμα, αλλά δεν το επηρεάζουν. Φάνηκε από τον Τραμπ. Δεκαπέντε μονάδες διαφορά ο Μπάιντεν μια εβδομάδα πριν τις εκλογές. Και τώρα χαροπαλεύει με καλποθηρία να κερδίσει ο Μπάιντεν στις εκλογές. Διότι είναι καλποθηρία και έχει αποδειχθεί. Ποιος; Ο άνθρωπος των ANTIFA, της παράνομης μετανάστευσης, της τρομολαγνίας, της πράσινης ανάπτυξης και παραμύθια της Χαλιμάς.

Όμως, θα πω κάτι. Στον νέο νόμο που φέραμε εδώ, υπάρχει επιστολική ψήφος. Τον έφερε η Νέα Δημοκρατία. Κύριε Υπουργέ, είναι πάρα πολύ σοβαρό το θέμα, γιατί στις Ηνωμένες Πολιτείες -έχω μπροστά μου τα στοιχεία- έγιναν τα εξής: Τέσσερις χιλιάδες επτακόσιες ογδόντα οκτώ διπλότυπες εγγραφές σε ένα εκλογικό τμήμα στις Ηνωμένες Πολιτείες, δύο χιλιάδες πεντακόσιοι τρεις νεκροί ψήφισαν, ένας ψηφοφόρος γεννημένος το 1823. Αυτά αποδείχθηκαν σήμερα το πρωί.

Η επιστολική ψήφος, λοιπόν, εξαρτάται από αυτούς που θα στείλουμε στα προξενεία μας. Θέλω, λοιπόν, αυτοί που θα στείλετε πάνω στα προξενεία να είναι από τον Άρειο Πάγο σωστά τοποθετημένοι, γιατί οι σάκοι μεταφέρονται από αυτούς στην Ελλάδα. Κάνω λάθος; Κατά τη μεταφορά μπορούν να συμβούν πολλά πράγματα, να ψηφίσει ΣΥΡΙΖΑ, παραδείγματος χάριν, κάποιος και να βγει Νέα Δημοκρατία, να ψηφίσει Νέα Δημοκρατία και να βγει Ελληνική Λύση, λέω εγώ. Το δεύτερο αποκλείεται, αλλά λέω.

Θέλω να σας πω, δηλαδή, ότι θέλει ιδιαίτερη προσοχή. Χαμογελάτε, κύριε Υπουργέ, αλλά έτσι είναι. Η εγκυρότητα της επιστολικής ψήφου είναι πολύ σημαντικό γεγονός για να μην έχουμε αυτά που έχουμε, δυστυχώς, στις Ηνωμένες Πολιτείες.

Και ένα ερώτημα σε όλο το πολιτικό προσωπικό: Εσείς κάποτε ανήκατε στους ρεπουμπλικάνους και γίνατε πιο «Ομπαμικοί» και δημοκρατικοί από τους δημοκρατικούς. Γιατί βρίζατε όλοι τον Τραμπ; Όλο το πολιτικό σύστημα -εγώ έφτασα σε μια συγκεκριμένη απόσταση- όλοι τα είχαν με τον Τραμπ, όλοι, ΣΥΡΙΖΑ, ΚΚΕ, Νέα Δημοκρατία, Κίνημα Αλλαγής. Και αν εκλεγεί; Και αν ξαναγίνει Πρόεδρος των Ηνωμένων Πολιτειών; Με τον οποίο διαφωνώ γιατί έχει και τουρκόφιλες διαθέσεις και στάσεις για τα δικά του συμφέροντα, αλλά δεν μπορείς να βρίζεις προεκλογικά.

Και είδα και την κ. Μπακογιάννη στον «ΣΚΑΪ» και έλεγε ωμά, ξερά «θέλω να βγει ο Μπάιντεν». Και αναρωτιέμαι τι είδους λογική είναι αυτή, όταν εμείς που έχουμε ανάγκη την Αμερική, που δεν ξέρουμε το αποτέλεσμα, να ψηφίζουμε ή να στηρίζουμε και να διώχνουμε κάποιον ο οποίος μπορεί να μας βοηθήσει κάποια στιγμή, αντί να κάνουμε ελιγμούς. Έτσι λειτουργεί το πολιτικό σύστημα; Όταν η ιδεοληψία σου -λέει- μπαίνει πάνω από το εθνικό σου συμφέρον, τότε έχεις πρόβλημα και να ασκήσεις πολιτική και να είσαι Υπουργός και να κυβερνάς τον τόπο. Απλά πραγματάκια είναι! Απλά πραγματάκια σοβαρής πολιτικής!

Δεν μπορεί μια μικρή χώρα, όπως η Ελλάδα, που έχει ισχυρή παγκόσμια παρουσία, να παίζει ανάμεσα στα βουβάλια, γιατί όταν το βατράχι μπαίνει ανάμεσα στα βουβάλια, θα την πληρώσει το βατράχι. Δεν το καταλαβαίνετε, δυστυχώς.

Και κλείνω εδώ με την κατάντια, κύριε Υπουργέ. Εσύ αρχαιόπληκτος είσαι, αρχαιολάγνος! Τι έπαθες; Για την Ακρόπολη το τσιμέντο δεν το είδες εσύ; Άκουσες τι είπε η Μενδώνη! Παραμύθια!

Πείτε μου μια χώρα, κύριοι συνάδελφοι, που η αναστήλωση της Ακροπόλεως κρατάει εξήντα χρόνια! Αν γίνουμε κυβέρνηση -σας το λέω από τώρα- θα καταργήσουμε και το ΚΑΣ και όλους αυτούς τους γραφειοκράτες που τα «κονομάνε» από περίεργα έργα και βεβηλώνουν την εθνική μας και ιστορική μας αξιοπρέπεια. Τσιμέντο στην Ακρόπολη; Ούτε οι Τούρκοι δεν θα το έκαναν! Τσιμέντο στην Ακρόπολη, όταν υπάρχουν άλλοι τρόποι; Ολόκληρη μελέτη καταθέσαμε εμείς στο Υπουργείο Πολιτισμού! Εδώ είναι και θα την καταθέσω για τα Πρακτικά. Έδωσαν 1 εκατομμύριο ευρώ και έβαλαν τσιμέντα στη Ακρόπολη! Και η δικιά μας μελέτη με 200.000 ευρώ -200.000 ευρώ!- με έτοιμο υλικό, όπως στη Ρώμη στους αρχαιολογικούς χώρους, χωρίς να έχεις το τσιμέντο και δεν ντρέπεστε λίγο; Την Ακρόπολη, τον Παρθενώνα βεβηλώσατε; Και η δικαιολογία είναι τα ΑΜΕΑ. Σαφώς και τα ΑΜΕΑ θα έχουν χώρο, αλλά υπάρχει άλλος τρόπος με ειδικές κατασκευές.

Αυτή είναι η Ελληνική Λύση! Εμείς δουλεύουμε και αντιπολιτευόμαστε, άλλα με προτάσεις. Όμως, δεν μπορεί να ξεχνάτε τα αυτονόητα. Είστε οι υπερασπιστές, είστε οι άνθρωποι που πρέπει να διαφυλάττετε ως κορωνίδα οφθαλμού και ως κορώνα οφθαλμού ειλικρινά την Ακρόπολη. Τη βεβηλώσατε με τσιμέντα! Τσιμέντο να γίνει! Εντάξει, δικαίωμά σας!

Τώρα θα μου πείτε -και θα το πω, αν και δεν έχω τίποτα με την κυρία, θα κλείσω εδώ, κύριε Πρόεδρε- μια Νέα Δημοκρατία η οποία βολεύει τη Διαμαντοπούλου και την κόρη της Παναγιωταρέα με 35 χιλιάρικα τον μήνα!

Κύριοι συνάδελφοι, ωραία πράγματα είναι αυτά! Ποια είναι η κόρη της κ. Παναγιωταρέα -για να καταλάβω και εγώ, είναι, βέβαια στο ΕΛΙΑΜΕΠ- και θα την πάτε, θα τη στείλετε στη θέση του Παπουτσή; Η Νέα Δημοκρατία έβαλε τον Παπουτσή του «ΣΑΜΙΝΑ», η Νέα Δημοκρατία θα βάλει την κόρη της κ. Παναγιωταρέα, δεν έχω τίποτα με την κοπέλα, μπορεί να είναι η καλύτερη όλων. Έγινε διαγωνισμός; Έγινε κάτι; Πού είναι το επιτελικό σας κράτος; Βγαίνει η κ. Παναγιωταρέα με την κόρη, βάζει την κόρη, βγαίνει η κ. Διαμαντοπούλου, βάζει τη Διαμαντοπούλου. Πού είναι οι διαγωνισμοί σας; Πού είναι το ΑΣΕΠ σας; Πού είναι οι άριστοί σας; Εκτός άμα νομίζετε ότι η Διαμαντοπούλου είναι άριστη με τις φωτοτυπίες που έδωσε στο Υπουργείο Παιδείας. Κοροϊδεύετε τον κόσμο!

Φοβάμαι ότι έρχεται καταιγίδα για τη Νέα Δημοκρατία, όχι μόνο λόγω ανικανότητας, όχι, λόγω οβιδιακής μεταλλάξεως της ιδεολογίας σας.

(Χειροκροτήματα από την πτέρυγα της Ελληνικής Λύσης)

Γίνατε μεταλλαγμένοι όλοι και -αν θέλετε- «λαγνοαριστεροί». Κάνετε λάθος και οδηγείτε και την παράταξη και τον εαυτό σας στα βράχια και στον βυθό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να ετοιμαστεί το Βήμα υγειονομικά, προκειμένου να πάρει τον λόγο η Βουλευτής της Νέας Δημοκρατίας κ. Ζέττα Μακρή και στη συνέχεια τον λόγο θα πάρει ο Πρόεδρος της Κοινοβουλευτικής Ομάδος του ΜέΡΑ25 κ. Βαρουφάκης.

Μέχρι να πάρετε τον λόγο, κυρία Μακρή, να διαβάσω ακριβώς το πρακτικό της περασμένης συνεδρίασης της Διάσκεψης των Προέδρων, όσον αφορά τα μέτρα που πλέον καθίστανται αναγκαιότερα των αναγκαίων, τα υγειονομικά.

Με ομόφωνη απόφαση από εδώ και πέρα η τήρηση της ώρας των ομιλητών γίνεται και θέμα όχι μόνο Κανονισμού, αλλά και υγειονομικό θέμα, διότι πρέπει με την εντολή των υγειονομικών η Αίθουσα να καθαρίζεται τακτικότερα, να εξαερίζεται τακτικότερα και να αυστηροποιούμε μεταξύ μας την προστασία μας και όλου του πληθυσμού της Βουλής από την πανδημία του κορωνοϊού.

Γι’ αυτό, θα μου επιτρέψετε να το κάνω από τώρα κατανοητό σε όλους, ότι για τα έξι λεπτά υπάρχει προειδοποίηση στα πέντε ότι πρέπει να τελειώσετε στα έξι. Άρα, η τήρηση του χρόνου, για να μη γινόμαστε κακοί από το Προεδρείο, πρέπει να είναι για όλους γνωστή από την αρχή και να τηρείται.

Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ:** Σας ευχαριστώ, κύριε Πρόεδρε.

Θα μου επιτρέψετε να πω -θα το μεταφέρουν οι συνάδελφοι στον Πρόεδρό τους- εγώ δεν ήξερα για την κ. Ελένη Παναγιωταρέα. Είναι σίγουρο ότι και ο κ. Βελόπουλος δεν ξέρει το βιογραφικό της κ. Ελένης Παναγιωταρέα και είναι σίγουρο ότι δεν διάβασε και την ανακοίνωση της Ομοσπονδίας των ΑΜΕΑ, που χαιρέτισαν την πρωτοβουλία του Υπουργείου Πολιτισμού να διευκολύνει την πρόσβασή τους στο αρχαίο μνημείο.

Και βεβαίως, θέλω να πω ότι -ανοήτως, από ό,τι φαίνεται- περίμενα στη σημερινή συζήτηση να υπάρχουν, κύριε Υπουργέ, βελτιωτικές επισημάνσεις και περίμενα υπεύθυνη Αντιπολίτευση. Όταν εγώ διάβασα το νομοσχέδιο, κατάλαβα ότι δεν προσφέρεται για υπερβολές, όπως ότι ωφελούνται οι τράπεζες, για ανακρίβειες ότι υπάρχουν τρολ που προπαγανδίζουν, ούτε και για ανίερες συγκρίσεις πολιτικών από εκπροσώπους κομμάτων που βλέπουν τη δύναμη και την επιρροή των άλλοτε κραταιών κινημάτων τους να καταρρέει.

Βεβαίως, ακούσαμε και την ανέξοδη, την άδικη, την αφοριστική, την εύκολη κριτική για τη διαχείριση της πανδημίας, όταν ο ίδιος ο Πρωθυπουργός δήλωσε μόλις πριν από λίγο ότι τα επιστημονικά δεδομένα είναι αδιαπραγμάτευτα.

Στο υπό συζήτηση νομοσχέδιο, κύριε Πρόεδρε, κύριε Υπουργέ, κυρίες και κύριοι συνάδελφοι, συνταγματικές και σύμφωνες με την Ευρωπαϊκή Σύμβαση Δικαιωμάτων του Ανθρώπου κρίθηκαν με ομόφωνη απόφαση της Διοικητικής Ολομέλειας του Αρείου Πάγου οι διατάξεις του έκτου κατά σειρά νομοσχεδίου του Υπουργείου Δικαιοσύνης για την επιτάχυνση της εκδίκασης των εκκρεμών υποθέσεων του νόμου που κωδικοποιημένα αποκαλούμε νόμο Κατσέλη, με ρητή πρόβλεψη και εκφρασμένη την πολιτική βούληση του Υπουργού να βοηθήσει και να ενισχύσει με όλα τα διαθέσιμα μέσα τα τριάντα από τα εκατόν πενήντα δύο ειρηνοδικεία της χώρας στα οποία εκκρεμούν υποθέσεις με δικάσιμο προσδιορισμένη μετά τις 15-6-2021.

Ξεκαθαρίστηκε στη συζήτηση στην αρμόδια επιτροπή και από τις τοποθετήσεις του Υπουργού και του εισηγητή μας ότι το ουσιαστικό περιεχόμενο του νόμου αυτού δεν τροποποιείται. Δεν στερούνται κανενός δικαιώματος οι δανειολήπτες που έχουν προσφύγει στα δικαστήρια για να προστατεύσουν την πρώτη κατοικία τους ούτε μεταβάλλεται η νομική κάλυψή τους. Μόνο δικονομικές αλλαγές γίνονται για ταχύτερη εκδίκαση των υποθέσεών τους, άρα και για πληρέστερη εξασφάλιση του δικαιώματος του κάθε προσφεύγοντος να κριθεί η υπόθεσή του από τον φυσικό του δικαστή σε εύλογο χρονικό διάστημα, δίνοντας έτσι ένα τέλος σε μια βασανιστική εκκρεμότητα και αβεβαιότητα.

Το υπό συζήτηση νομοσχέδιο επιδιώκει -και το πετυχαίνει- να διασφαλίσει οριστικά την προστασία της πρώτης κατοικίας των αδυνάμων που οι υποθέσεις τους έχουν μακρινή εκδίκαση, αλλά και να άρει τη νομιμοφανή προστασία των στρατηγικών κακοπληρωτών.

Παραλάβαμε τον Ιούνιο του 2019 περισσότερες από εκατό χιλιάδες εκκρεμείς υποθέσεις και χωρίς να καταργήσουμε την προφορική διαδικασία, εξασφαλίζουμε με δικονομικά δοκιμασμένες και αποτελεσματικές διαδικασίες την επιτάχυνση στην εκδίκαση των εκκρεμών υποθέσεων.

Ίσως να περιττεύει να αναφέρω ότι η προηγούμενη συγκυβέρνηση ΣΥΡΙΖΑ - Ανεξαρτήτων Ελλήνων είχε προσπαθήσει να αντιμετωπίσει το σοβαρό φαινόμενο των εκκρεμών υποθέσεων, αλλά δεν πρόλαβε. Ούτε και αυτό το πρόλαβε.

Η χρήση της ηλεκτρονικής πλατφόρμας με πλήρη και απόλυτη προστασία των προσωπικών δεδομένων των δανειοληπτών -μετά και την υιοθέτηση των υποβληθεισών προτάσεων και παρατηρήσεων- συντελεί ουσιαστικά στην επιτυχία του σχεδιασμού της νομοθετικής πρωτοβουλίας, που δεν είναι άλλος από τη διευκόλυνση και την προστασία του δανειολήπτη.

Το ίδιο ορθή είναι και η αλλαγή του τρόπου κτήσης της δικηγορικής ιδιότητας, όπως είναι απολύτως επιβεβλημένη και η διενέργεια του διαγωνισμού των υποψηφίων δικηγόρων από την ολομέλεια των δικηγορικών συλλόγων, που δεν διαθέτει απλώς την απαραίτητη τεχνογνωσία, αλλά και τη δυνατότητα να δώσει στη διαδικασία αυτή το απαιτούμενο κύρος και την απαραίτητη εγγύηση για την αδιάβλητη διεξαγωγή των εξετάσεων, χωρίς, ωστόσο, να παραβλέπεται και η συνεπής και ταχεία διενέργεια τους.

Οι ρυθμίσεις για τους Ολυμπιονίκες και Παραολυμπιονίκες, για τη λειτουργία των συλλογικών οργάνων των δικηγορικών συλλόγων, για τη διαδικασία της αναγκαστικής εκτέλεσης, για τους δικαστικούς επιμελητές, η εφαρμογή του θεμελιώδους δικαιώματος, δυνάμει του οποίου κανείς δεν διώκεται ούτε τιμωρείται ποινικά δις, είναι στη σωστή κατεύθυνση και διευκολύνουν την ορθή, ταχεία και σύγχρονη απονομή της δικαιοσύνης, όπως ορθές είναι και οι ρυθμίσεις για την ενίσχυση του ΤΑΧΔΙΚ με προσωπικό, αλλά και για την αύξηση των οργανικών θέσεων στο Ελεγκτικό Συνέδριο.

Θα σταθώ, όμως, για λίγο στην ενοποίηση των δύο εισαγγελιών, δηλαδή της εισαγγελίας κατά της διαφθοράς και της εισαγγελίας οικονομικού εγκλήματος, η οποία ενοποίηση όχι απλώς αλλάζει πλήρως τα δεδομένα για τη λειτουργία τους, αλλά επιπλέον την εναρμονίζει με την ανάλογη όλων των άλλων ευρωπαϊκών χωρών. Βλέπετε, η Ελλάδα ήταν η μόνη χώρα που είχε την ευρωπαϊκή πρωτοτυπία για τα ίδια ζητήματα να έχει δύο εισαγγελίες.

Η πρωτοβουλία αυτή ήταν προγραμματική δέσμευση της Νέας Δημοκρατίας. Ο Υπουργός Δικαιοσύνης κ. Τσιάρας την είχε αναφέρει ρητά στις δικές του προγραμματικές δηλώσεις και σήμερα την εισηγείται με βάση δεδομένα και στοιχεία για την αρτιότερη λειτουργία αυτού του σημαντικού κλάδου της εισαγγελίας. Δεν έχει να κάνει με πρόσωπα. Ούτε βοηθάει ούτε διευκολύνει ούτε επιδιώκει την αποχώρηση λειτουργών ή την αφαίρεση αρμοδιοτήτων. Αδικεί νομίζω την ποιότητα και τη σπουδαιότητα του νομοσχεδίου, που ουσιαστικά υιοθετεί ένα πάγιο αίτημα των δικαστικών ενώσεων και ορθά περιελήφθη στο υπό κρίση νομοσχέδιο από την ηγεσία του Υπουργείου.

Στη χώρα μας, όπου η δικαιοσύνη πρέπει να επιταχύνει τη λειτουργία της, να αποφαίνεται για τα μικρά και τα μεγάλα, για τα αστικά και τα ποινικά, που οι υποθέσεις δεν πρέπει να εκδικάζονται όταν τα στοιχεία έχουν πια αλλοιωθεί ή χαθεί και η επίδικη διαφορά δεν έχει κανένα νόημα, ήταν απαραίτητη η νομοθετική πρωτοβουλία που σήμερα συζητούμε. Επιτέλους, πρέπει οι μηχανισμοί της δικαιοσύνης να λειτουργήσουν έγκαιρα και αποτελεσματικά και αυτό είναι εκ των ων ουκ άνευ. Είναι θεμελιώδες για την οικονομία, για την ελευθερία, για τη δημοκρατία, για την επιβίωση και την αξιοπρέπεια των πολιτών της χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Μακρή για την τήρηση του χρόνου.

Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25 κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα τον Πρωθυπουργό. Όπως γνωρίζετε, το ΜέΡΑ25 τον Μάρτιο, στην πρώτη φάση της καραντίνας, στηρίξαμε με όλη μας τη δύναμη τα περιοριστικά μέτρα. Αυτό σημαίνει υπεύθυνη Αντιπολίτευση. Παράλληλα, όμως, είχαμε προειδοποιήσει. Το θυμάστε. Είχαμε πει ότι η περίοδος της δίμηνης καραντίνας έπρεπε να χρησιμοποιηθεί έτσι ώστε να προετοιμαστείτε για την έξοδο από την καραντίνα, ενόψει δεύτερου κύματος και είχαμε πει τρία πολύ συγκεκριμένα πράγματα τα οποία έπρεπε να έχουν γίνει: Πρώτον, δημιουργία ενός πραγματικά δημόσιου συστήματος μαζικών τεστ, με σκοπό να ελέγχεται δωρεάν όλος ο πληθυσμός. Το είχαμε πει από τον Μάρτιο αυτό. Είχαμε πει: «Οργανωθείτε, έχετε δύο μήνες, κάντε το». Δεύτερον, άμεση πρόσληψη επτά χιλιάδων μόνιμων γιατρών και νοσηλευτών για την πραγματική θωράκιση του εθνικού συστήματος υγείας. Τρίτον, άμεση επίταξη των μονάδων εντατικής θεραπείας των ιδιωτικών κλινικών και ενσωμάτωσή τους στο εθνικό σύστημα υγείας για όσο κρατάει η πανδημία.

Τι κάνατε από αυτά; Μία τρύπα στο νερό! Απολύτως τίποτα! Δεν αποτύχατε απλώς στα τρία αυτά, με αποτέλεσμα αυτό που έχουμε σήμερα. Όχι. Κυρίες και κύριοι της Νέα Δημοκρατίας, επιλέξατε να μην τα κάνετε, όπως έχω καταγγείλει σε αυτή την Αίθουσα. Δόλια, σχεδιασμένη υπέρ της ολιγαρχίας αποτυχία, για να μην στενοχωρήσετε τους κλινικάρχες, τα ιδιωτικά διαγνωστικά κέντρα, οι οποίοι δεν σας επιτρέπουν να κάνετε μαζικούς διορισμούς στο εθνικό σύστημα υγείας.

Αν δεν ισχύει αυτό, πείτε μου γιατί δεν τους κάνετε. Οι Βρυξέλλες δεν σας λένε ότι τα επιπλέον έξοδα για ζητήματα καταπολέμησης της υγειονομικής πανδημίας -για παράδειγμα διορισμοί στο Εθνικό Σύστημα Υγείας- δεν εμπίπτουν καν στα υπό αναστολή μέτρα δημοσιονομικής προσαρμογής;

Εχθές το βράδυ, περιμένοντας την ανακοίνωση του Πρωθυπουργού σήμερα, εμείς βγάλαμε μία ανακοίνωση. Είχαμε πει: Κύριε Μητσοτάκη, σας προειδοποιούμε και σας προκαλούμε, αν στην ανακοίνωση -τη σημερινή, αυτή που ακούσαμε- για τα νέα περιοριστικά μέτρα, δεν περιλάβετε δέσμευση άμεσης υλοποίησης αυτών των τριών πιο βασικών μέτρων, το ΜέΡΑ25 θα σας καταγγείλει ως συνειδητό συνεργό στην υπονόμευση της δημόσιας υγείας. Αυτό κάνουμε σήμερα. Θα στηρίξουμε τα περιοριστικά μέτρα, αλλά το «δις εξαμαρτείν» δεν πρόκειται να το ακολουθήσουμε. Είμαστε ξεκάθαροι. Δεν έχετε τη στήριξή μας, δεν έχετε την ανοχή μας για το γεγονός ότι δεν εφαρμόζετε αυτά τα τρία βασικά πράγματα. Δημόσιο σύστημα μαζικών τεστ. Είναι ντροπή σας ότι το έχετε αμελήσει. Επτά χιλιάδες διορισμοί. Διορίσατε τετρακόσιους προσωπικό στο ΕΣΥ για δύο χρόνια; Είναι ντροπή αυτό! Και είμαι σίγουρος ότι, δεν μπορεί, σε προσωπικό επίπεδο πρέπει να ντρέπεστε. Ελέγξτε την Κυβέρνησή σας. Δεν έχουν το δικαίωμα να λειτουργούν ως ατζέντηδες των κλινικαρχών. Και επίταξη. Είναι δυνατόν να ενοικιάζετε ΜΕΘ ιδιωτικών κλινικών, διπλασιάζοντας μάλιστα το αντίτιμο, σε μία τέτοια περίοδο; Επίταξη.

Είστε συνεργοί, λοιπόν, όσο δεν τα κάνετε αυτά, στην υπονόμευση της δημόσιας υγείας. Όπως βέβαια είστε όχι απλώς συνεργοί, αλλά ενορχηστρωτές της υπονόμευσης της οικονομίας, της πλειοψηφίας των επιχειρηματιών και των οικογενειών. Είστε ενορχηστρωτές μιας μνημονιακής συμφωνικής ορχήστρας που σήμερα εδώ σε αυτήν την Ολομέλεια παρουσιάζει σε πλήρη σύνθεση άλλο ένα έργο στο πλαίσιο αυτού του μεγάλου συμφωνικού έργου λεηλασίας της ιδιωτικής περιουσίας, που έχει τις ρίζες του στο πρώτο μνημόνιο και το οποίο τώρα εμπλουτίζεται με αυτό που εμείς ονομάζουμε πέμπτο μνημόνιο, το οποίο ξεκίνησε με τον πτωχευτικό νόμο, συνεχίζεται σήμερα με το συγκεκριμένο νομοσχέδιο και εξελίσσεται.

Έχετε ακούσει φαντάζομαι, κυρίες και κύριοι συνάδελφοι για την επανακρατικοποίηση της Πειραιώς. Είναι ένα παζλ αυτό, μία σύνθεση. Το σημερινό νομοσχέδιο δεν είναι τίποτα άλλο από ένα τόσο δα κομματάκι του ψηφιδωτού ενός «colpo grosso» εναντίον της μεγάλης πλειοψηφίας, ανθρώπων εκεί έξω που βασίζονται σε εμάς, τους Βουλευτές, για να τους προστατεύουμε. Με τις δικές σας ψήφους, όμως, τους παραδίδετε στη χειρότερη, στην πιο προκλητική επιδρομή της λούμπεν ολιγαρχίας χωρίς σύνορα.

Τι κάνει το νομοσχέδιό σας; Τελειώνει τον νόμο Κατσέλη και κατ’ επέκταση την όποια προστασία στους δανειολήπτες αυτός παρέχει. Τον εκκαθαρίζει με συνοπτικές διαδικασίες, αφήνοντας καθαρό το πεδίο για τον πτωχευτικό νόμο που πρόσφατα ψηφίσατε.

Όμως εμείς στο ΜέΡΑ25 δεν θα σταθούμε στα περιεχόμενα αυτού του συγκεκριμένου νομοσχεδίου σήμερα. Θα σταθούμε σε αυτό που ενισχύει και διευκολύνει αυτά που κάνετε. Τι είναι εκείνο που σας λύνει τα χέρια συνολικά; Ποιοι είναι οι μεγαλύτεροι αρωγοί σας σήμερα στην προσπάθεια να περνούν στα μουλωχτά οι αποφάσεις και τα νομοθετήματα, με τα οποία προχωράει αυτή η μεγάλη ληστεία της περιουσίας των πολλών; Να σας πω τι είναι αυτό που σας λύνει τα χέρια. Είναι η γενικόλογη, αποσπασματική και παραπλανητική αντιπολίτευση του υπόλοιπου μνημονιακού τόξου, του τέως ΠΑΣΟΚ, του Κινήματος Αλλαγής και του ΣΥΡΙΖΑ, που ενώ από τους κυβερνητικούς θώκους άνοιγαν τον δρόμο και προδιέγραφαν αυτά που εσείς σήμερα κάνετε, έβαζαν δηλαδή το νερό στο αυλάκι, σήμερα φωνασκούν εναντίον σας για τα επιμέρους, αποσπασματικά, με μοναδικό σκοπό να σας εγκαλούν για τις λεπτομέρειες, χωρίς ποτέ να σας εγκαλέσουν για το γενικό πλάνο στο οποίο ήταν συνέταιροί σας.

Ακούω εσάς του ΣΥΡΙΖΑ, συνάδελφοι, να υπερθεματίζετε για τον «νόμο Κατσέλη» και την ανάγκη να προστατευτεί η πρώτη κατοικία. Δεν μου λέτε, συνάδελφοι του ΣΥΡΙΖΑ, όταν το 2015 ψηφίζατε την πώληση των κόκκινων δανείων που εμπεριείχαν υποθήκες πρώτης κατοικίας, τι νομίζατε ότι κάνατε; Γιατί να αγοράσει ένα αρπακτικό ταμείο ένα κόκκινο δάνειο που έχει μέσα υποθήκη πρώτης κατοικίας αν δεν μπορεί να το πουλήσει; Κοροϊδεύετε τον εαυτό σας αν νομίζετε ότι αυτό που κάνατε τον Οκτώβριο του 2015 ήταν συμβατό με τον νόμο Κατσέλη. Η κατάργηση του νόμου Κατσέλη ξεκινάει με εκείνη την ψηφοφορία. Από τότε που αποδεχτήκατε τη δημιουργία δευτερογενούς αγοράς κόκκινων δανείων στα οποία εμπεριέχεται η πρώτη κατοικία, τα ακίνητα των μικρομεσαίων. Εσείς δρομολογήσατε την κατάργηση του «νόμου Κατσέλη» σήμερα.

Θα συνεχίζω να αναφέρομαι για πολύ λίγο στον ΣΥΡΙΖΑ, γιατί διάβασα και με ενδιέφερε πάρα πολύ η ανακοίνωση που βγάλανε κάποιοι Βουλευτές σας, εκπρόσωποί σας, για την επανακρατικοποίηση της Τράπεζας Πειραιώς που δρομολογεί τώρα η Κυβέρνηση Μητσοτάκη. Ο κύριος Πρωθυπουργός από ό,τι διαβάζουμε έχει ήδη πάρει την απόφασή του για να προχωρήσει σε αυτή την κρατικοποίηση, χαρίζοντας ουσιαστικά άλλα 2 δισεκατομμύρια στα αρπακτικά ταμεία τα οποία έχουν αρπάξει και την Τράπεζα Πειραιώς. Γιατί ξέρετε πολύ καλά ότι η Τράπεζα Πειραιώς ανήκει στον κ. Τζον Πόλσον, κάποιον κύριο που θα έπρεπε να είναι φυλακή αυτή τη στιγμή αν δεν τον είχε αφήσει ο Ομπάμα εκτός. Αυτόν τον κύριο έχετε βάλει όλοι εσείς του μνημονιακού τόξου στην Τράπεζα Πειραιώς και αυτόν τον κύριο θα στηρίξετε τώρα με τον άλφα ή τον βήτα τρόπο.

Διάβασα την ανακοίνωσή σας. Τι είδα όμως; Ότι κατηγορείτε την Κυβέρνηση για χειρισμούς. Ποιους χειρισμούς; Αυτό που κάνει η Κυβέρνηση σήμερα, την οποία καταδικάζουμε εμείς, αλλά έχουμε το δικαίωμα το ηθικό και το λογικό να το κάνουμε, είναι αυτό που εσείς προδιαγράψατε. Η δική σας σύμβαση είναι αυτή την οποία ενεργοποιεί ο κ. Μητσοτάκης σήμερα. Αν κάποιος διάβαζε απλά την ανακοίνωσή σας δεν θα καταλάβαινε ότι ήσασταν εσείς στην κυβέρνηση, που ουσιαστικά βάλατε αυτή την Κυβέρνηση να κάνει αυτό που κάνει.

Κυρίες και κύριοι συνάδελφοι, αυτή είναι η κατάσταση την οποία αντιμετωπίζουμε. Έχουμε μία Κυβέρνηση η οποία εφαρμόζει ένα πλάνο πολυετές και έχουμε μία μνημονιακή αντιπολίτευση, τόσο το Κίνημα Αλλάγης όσο και τον ΣΥΡΙΖΑ, που χτυπάει την Κυβέρνηση εκεί που δεν πονάει η Κυβέρνηση. Τους χτυπάτε εκεί που δεν πονούν. Ωρύεστε για την κατάργηση του νόμου Κατσέλη και την προστασία της πρώτης κατοικίας όταν όλος ο ντουνιάς ξέρει ότι εσείς βάζατε μπροστά τις πωλήσεις των κόκκινων δανείων που κατέστησαν νομοτελειακά δεδομένη την κατάργηση του νόμου Κατσέλη. Η εστίασή σας σε λεπτομέρειες όπως το σημερινό νομοσχέδιο και όπως η κριτική για την επανακρατικοποίηση της Τράπεζας Πειραιώς έχει στόχο, σε τελική ανάλυση, να κρύβετε από τον κόσμο τη δική σας συμμετοχή στο έγκλημα που επιτελείται σήμερα.

Κυρίες και κύριοι συνάδελφοι, το ΜέΡΑ25 δεν πρόκειται να βοηθήσει την κοινή σας προσπάθεια, των τριών μεγάλων κομμάτων, να ρίξετε στάχτη στα μάτια του κόσμου που υποφέρει αυτή τη στιγμή. Δεν θα επικεντρωθώ, λοιπόν, στο σημερινό νομοσχέδιο άρθρο προς άρθρο, δεν θα επικεντρωθώ στα τεχνικά κομμάτια της κρατικοποίησης της Τράπεζας Πειραιώς. Αυτό που σήμερα θα κάνω από τούτο το Βήμα είναι να αποκαλύψω πώς και γιατί το σημερινό νομοσχέδιο, η νέα κρατικοποίηση της Τράπεζας Πειραιώς, το πτωχευτικό που περάσατε στα μουλωχτά πρόσφατα, πώς όλα αυτά αποτελούν κομμάτια ενός συνολικότερου μνημονιακού πλάνου κατάσχεσης της λιγοστής περιουσίας των πολλών, που ξεκίνησε πριν από μία δεκαετία και σήμερα μπαίνει στην τελική του φάση.

Επιτρέψτε μου ένα χρονικό, γιατί έχει σημασία να μην ξεχνάμε ακόμα και εμείς εδώ οι Βουλευτές της Ολομέλειας και όποιος μας ακούει, οι λίγοι που μας ακούνε από το κανάλι της Βουλής.

Κυρίες και κύριοι συνάδελφοι, από το 2008 ως το 2015 οι φορολογούμενοι στήριξαν τις τράπεζες με 106 δισεκατομμύρια. Από αυτά 46 δισ. ήταν ζεστό χρήμα που δανείστηκε ο Έλληνας φορολογούμενος από την τρόικα για να τα δώσει στις τράπεζες και τα περίπου 60 δισεκατομμύρια ήταν υπό τη μορφή εγγυήσεων. Με τη συνθηκολόγηση του ΣΥΡΙΖΑ το καλοκαίρι του 2015 ξένα «αρπακτικά» -αναφέρθηκα σε έναν «εξαιρετικό», περίφημο κύριο, τον κ. Πόλσον- σε αγαστή συνεργασία με ντόπιους απέκτησαν για το ευτελές ποσό των 8,3 δισεκατομμυρίων τον έλεγχο των τραπεζών. Ερώτημα: γιατί έδωσαν αυτά τα «αρπακτικά» 8,3 δισεκατομμύρια; Ξέρετε, αυτά τα «αρπακτικά» δεν αγοράζουν τράπεζες ποτέ. Δεν τοποθετούνται σε τράπεζες, δεν είναι στρατηγικοί επενδυτές οι κύριοι Τζον Πόλσον και Σία σε τράπεζες πουθενά στον κόσμο. Μόνο εδώ ήρθαν. Γιατί έδωσαν 8,3 δισ. για να αγοράσουν κοψοτιμής τις ελληνικές τράπεζες; Θα σας πω γιατί. Επειδή έχουν βάλει στο μάτι την περιουσία των περισσότερων πολιτών αυτής της χώρας που ξεπερνά, όσον αφορά αντικειμενικές αξίες, τα 400 δισ. Ε, δεν είναι άσχημη επένδυση 8,3 δισεκατομμύρια για να βάλεις στο στόχαστρό σου 400 και μπορεί και περισσότερα, αν υπάρξει κάποια στιγμή -και όλοι το ελπίζουμε- ανάκαμψη.

Το μήνυμα του ΜέΡΑ25 στους πολίτες που μας βλέπουν, στους λίγους, είναι το εξής: κάθε φορά που σας παίρνουν τηλέφωνο εξευτελίζοντάς σας, απειλώντας σας με θεούς και δαίμονες για ένα δάνειο το οποίο δεν μπορείτε να αποπληρώσετε και το οποίο σας πνίγει, θυμηθείτε το εξής. Με μία επένδυση 8,3 δισ. και ενίσχυση από εσάς τους ίδιους τους πολίτες της τάξης των 120 δισ. τα «αρπακτικά» στοχεύουν να αρπάξουν περιουσίες Ελλήνων τουλάχιστον 400 δισ. Δεν είναι προσωπικό το ζήτημα, είναι εθνικό το ζήτημα, γιατί είναι πολύ μεγάλο το πλιάτσικο.

Το δεύτερο μήνυμα στους πολίτες από το ΜέΡΑ25 είναι το εξής: κάθε φορά που ακούτε να υπερθεματίζουν ο οικονομικός Τύπος, θεσμικοί παράγοντες, για την καλή πορεία της ελληνικής οικονομίας την ώρα που εσείς ξέρετε πάρα πολύ καλά, νιώθετε στο πετσί σας την κατάρρευση που επικρατεί παντού, να θυμάστε ότι πουθενά στον κόσμο -και προκαλώ όποιον θέλει να έρθει να μου δώσει διαφορετικά στοιχεία- δεν βγάζουν μεγαλύτερα ποσοστά κέρδους τα ξένα «αρπακτικά» από ό,τι στη χώρα μας. Πουθενά αλλού στον κόσμο! Αγοράζουν ένα δάνειο των 100 χιλιάδων προς 4 χιλιάρικα για ένα ακίνητο το οποίο, εσύ πολίτη, που είχες αυτό το δάνειο των 100 χιλιάδων μπορεί να έχεις αποπληρώσει και τις 50 χιλιάδες και τις 60 χιλιάδες. Το δάνειο το δικό σου των 100 χιλιάδων το αγοράζουν για 4 χιλιάρικα, βγάζουν στο σφυρί το ακίνητο για 20 και έχουν ένα ποσοστό κέρδους 400%! Τέτοια ποσοστά κέρδους σήμερα, με αρνητικά επιτόκια, σε όλη τη Δύση δεν υπάρχουν. Γι’ αυτό υπερθεματίζουν για την καλή πορεία της ελληνικής οικονομίας. Είναι να μην υπερθεματίζουν;

Εσείς όμως εδώ, συνάδελφοι Βουλευτές της Νέας Δημοκρατίας ιδίως, που είστε στα πράγματα σήμερα, δεν ντρέπεστε να ζητάτε από τους ψηφοφόρους σας να γιορτάζουν μαζί με τα «αρπακτικά» για αυτά τα τεράστια ποσοστά κέρδους των «αρπακτικών» εις βάρος των Ελλήνων, εις βάρος των δικών σας ψηφοφόρων, των λαϊκών τάξεων που ψήφισαν τη Νέα Δημοκρατία;

Κυρίες και κύριοι Βουλευτές, το σημερινό νομοσχέδιο, η επικείμενη κρατικοποίηση της τράπεζας Πειραιώς και βέβαια το πτωχευτικό μάς δίνουν την ευκαιρία μαζί να ρίξουμε μια ματιά, να κοιτάξουμε τη μεγάλη εικόνα, να δούμε το νήμα που διαπερνά και κρύβεται πίσω από όλα αυτά, από όλες αυτές τις εξελίξεις.

Αλλά θα επιμείνω στο χρονικό. Κυρίες και κύριοι συνάδελφοι, το 2008 πτώχευσαν όλες οι τράπεζες της δύσης, όλες, η καθεμία. Δεν υπήρξε μία τράπεζα της δύσης που να μην πτωχεύσει το 2008. Οι ελληνικές που βέβαια είχαν δώσει τόσα «θαλασσοδάνεια», συμπεριλαμβανομένων και αυτών στα κόμματά σας, δεν μπορούσαν φυσικά να γλιτώσουν. Συνοπτικές διαδικασίες ακολουθήθηκαν άμεσα το 2008, με τις οποίες δόθηκαν τουλάχιστον 50 δισεκατομμύρια ρευστότητας στις τράπεζες, με εγγύηση του Δημοσίου. Το γνωρίζετε αυτό εσείς; Γνωρίζετε ότι από την περίοδο του κ. Αλογοσκούφη κάθε Υπουργός Οικονομικών, συμπεριλαμβανομένου και εμού μέχρι και τον κ. Σταϊκούρα σήμερα, το ξέρετε ότι εγγυάστε εσείς, εμείς, το κράτος 56 δισεκατομμύρια αυτή τη στιγμή που μιλάμε για τις τέσσερις τράπεζες; Ξέρετε πώς γίνεται αυτό; Θα σας το πω γιατί μπορεί να μην το ξέρετε. Γιατί, ξέρετε, κυρίες και κύριοι συνάδελφοι, -και αυτό αποτελεί όνειδος για τον κοινοβουλευτισμό μας, αυτό που σας λέω- η εγγύηση που έχει δοθεί για 56 δισεκατομμύρια στους τραπεζίτες δεν έχει περάσει ποτέ από τη Βουλή. Το γνωρίζετε αυτό; Νιώθετε καλά που έχουμε δώσει εγγύηση; Θα δίνατε ποτέ σε κάποιον εγγύηση όχι για 56 δισεκατομμύρια αλλά για 560 ευρώ, χωρίς να το ξέρετε ο ίδιος; Αυτό έχει συμβεί εδώ.

Πώς γινόταν; Θα σας πω. Η Τράπεζα Πειραιώς, η Εθνική, έβγαζε ένα IOU κάποιων δισεκατομμυρίων, που βεβαίως ως πτωχευμένη τράπεζα ποιος θα το αγόραζε; Κανένας. Ένα ομόλογο, IOU είναι. Μην μπερδεύεστε, το ίδιο πράγμα είναι, μία υποσχετική ότι ο κάτοχος αυτού του παλιόχαρτου έχει λαμβάνειν από μένα τόσα δισεκατομμύρια. Αυτό είναι το IOU. Αυτό από μόνο του δεν έχει καμμία αξία. Το έπαιρνε η Τράπεζα Πειραιώς, το πήγαινε στον εκάστοτε Υπουργό Οικονομικών, του έβαζε τη βούλα της δημόσιας εγγύησης, το έπαιρνε ο τραπεζίτης, πήγαινε στην κεντρική τράπεζα, το κατέθετε ως εχέγγυο, έπαιρνε ρευστό. Έχουμε αυτή τη στιγμή 50 με 56 δισεκατομμύρια τέτοια εγγυήσεων. Αυτά κανονικά προστίθενται στο ελληνικό χρέος. Το ξέρετε ότι το ΔΝΤ τα προσθέτει στο μυαλό του, λέει «έχετε και αυτά», γιατί και αυτό χρέος είναι. Μην ξεχνάμε ότι σήμερα άνθρωποι χάνουν τα σπίτια τους επειδή έχουν εγγυηθεί τα σπίτια του άλλου.

Απευθύνομαι προς τους πολίτες άλλη μία φορά: όταν σας παίρνουν τηλέφωνο και σας εξευτελίζουν μην το ξεχνάτε αυτό. Από το 2008 τους πληρώνετε με εγγυήσεις. Βέβαια δεν τους έφθαναν αυτά τα δεκάδες δισεκατομμύρια και έτσι ακολούθησε το εξής με το δεύτερο μνημόνιο.

Όμως, ας πάμε και λίγο πριν από το δεύτερο μνημόνιο, γιατί αξίζει να τα θυμηθούμε. Θυμάστε τις κινήσεις του κοινού Ποινικού Δικαίου που έκαναν οι τραπεζίτες μεταξύ του πρώτου και του δεύτερου μνημονίου; Θυμάστε τον κ. Λαυρεντιάδη, ο οποίος με την ανοχή της Τράπεζας της Ελλάδος πήρε 600 εκατομμύρια δάνειο από την τράπεζά του και την πτώχευσε, εκ των οποίων 51 εκατομμύρια βρέθηκαν στον δικό του προσωπικό λογαριασμό; Το θυμάστε αυτό;

Θυμάστε τον ιδιοκτήτη της Πειραιώς τότε και της MARFIN που έδωσαν 110 εκατομμύρια δάνειο ο ένας στον άλλον μέσω των τραπεζών τους και των θυγατρικών των οικογενειών τους στην Κύπρο και τα δάνεια αυτά τα χρησιμοποίησαν για να κρατήσουν τον έλεγχο των τραπεζών αγοράζοντας μετοχές; Και αμέσως μετά τα διέγραψαν, τα έκαναν κόκκινα δάνεια και τα πέρασαν στο γκουβέρνο. Το θυμάστε αυτό;

Και πώς τιμωρήθηκε ο κ. Λαυρεντιάδης και ο κ. Σάλλας για όλα αυτά; Πώς τιμωρήθηκαν; Έβαλαν τον Έλληνα φορολογούμενο, εσένα φορολογούμενε, να δανειστεί 1,3 δισ. από την τρόικα για να διασώσουν την PROTON και μετά να τη δώσουν δώρο στην Πειραιώς του κ. Σάλλα, στην οποία βεβαίως έδωσαν κι άλλα πράγματα, έτσι; Μην το ξεχνάμε! Έδωσαν ολόκληρη τη Marfin Egnatia, το υγιές μέρος της Αγροτικής, δηλαδή το 1/3 της ελληνικής γης που ήταν υποθηκευμένη στην Αγροτική και τα ελληνικά παραρτήματα των κυπριακών τραπεζών. Έχει σημασία αυτό, γιατί πάτε να ξανακρατικοποιήσετε την Πειραιώς χωρίς κανένα όφελος για το ελληνικό δημόσιο και χωρίς κανένα όφελος για τους δανειολήπτες, στους οποίους έρχεστε να επιτεθείτε σήμερα με το σημερινό νομοσχέδιο. Γι’ αυτό τα φέρνω όλα μαζί, γιατί η μεγάλη εικόνα είναι αυτή που έχει τη σημασία της.

Και το 2012 δεν έφταναν ούτε αυτά. Με το δεύτερο μνημόνιο και το γνωστό PSI πήρατε 40,6 δισ. δάνειο από την τρόικα εκ μέρους του ελληνικού λαού και τα δώσατε στους τραπεζίτες. Αυτό ήταν το ένα μέρος του τριπλού εγκλήματος. Ξέρετε ποια ήταν τα άλλα δύο μέρη; Ότι τους χαρίσετε μελλοντικούς φόρους τριακονταετίας ύψους τουλάχιστον 10 δισεκατομμυρίων ευρώ, τα οποία τους επιτρέψετε μάλιστα να τα υπολογίζουν ως κεφάλαια των τραπεζών. Και παρά το γεγονός, βέβαια, ότι επί της ουσίας κρατικοποιήθηκαν αυτές οι τράπεζες τότε, το 2012, 2013, με 50 δισ. του ελληνικού λαού, δεν υπήρξε κανένας δημόσιος έλεγχος πάνω στις τράπεζες. Κανένας! Και ήταν νομοθετημένο να μην υπάρχει, κάτι που γνωρίζετε πολύ καλά. Δεν είχαν ψήφο οι μετοχές που πήρε το δημόσιο.

Ξέρετε ποιο είναι το χειρότερο; Το χειρότερο είναι ότι δώσατε 50 δισ. στους τραπεζίτες τότε, το 2012, το 2013, αλλά η κίνηση αυτή θύμιζε το εξής: Ήταν σαν να έχεις ένα τρυπητήρι και να βάζεις νερό από πάνω. Βεβαίως το νερό θα φύγει από κάτω. Τι είναι, λοιπόν, οι τρύπες του τρυπητηριού της Πειραιώς, της Εθνικής, της Eurobank, της Alpha; Είναι τα κόκκινα δάνεια!

Το λέω και σας το ξαναλέω να ρωτήσετε και κάποιον που ξέρει. Τι είναι το κεφάλαιο μιας τράπεζας; Δεν είναι οι καταθέσεις των καταθετών, είναι τα δάνεια που δίνει. Όταν κοκκινίσουν τα δάνεια, μετατρέπεται σε τρυπητήρι. Όσα κεφάλαια και να ρίξεις από πάνω, φεύγουν.

Ακούμε εδώ πολύ συχνά Υπουργούς, Πρωθυπουργούς, μέλη του Κοινοβουλίου να ρίχνουν την πτώχευση, τη νέα πτώχευση, την τρίτη πτώχευση των τραπεζών, στην Κυβέρνηση στην οποία συμμετείχα και εγώ με τον ΣΥΡΙΖΑ το 2015.

Κυρίες και κύριοι συνάδελφοι, καταλαβαίνω ότι στο πλαίσιο της πολιτικής αντιπαράθεσης μπορούμε να πούμε και μια ανοησία. Το ερώτημα είναι αν εσείς πιστεύετε αυτά που λέτε. Εδώ -και θα το καταθέσω στα Πρακτικά- έχω ένα άρθρο του αγαπημένου δημοσιογράφου της τρόικας, του Peter Spiegel, από τους «FINANCIAL TIMES» που δηλώνει ξεκάθαρα -πρόκειται για άρθρο του Φεβρουαρίου του 2014!- ότι το Διεθνές Νομισματικό Ταμείο απορρίπτει την άποψη της Τράπεζας της Ελλάδας του Φεβρουαρίου του 2014, ότι οι τράπεζες είχαν ήδη χάσει τα κεφάλαια που είχατε δώσει Νέα Δημοκρατία και ΠΑΣΟΚ, των 40,6 δισ. των 50 δισ. και χρειαζόντουσαν, έλεγε η Τράπεζα της Ελλάδος», άλλα 6 δισ.. Και βγαίνει το ΔΝΤ -και εδώ θα καταθέσω στα Πρακτικά τη συγκεκριμένη αναφορά- και τι λέει; Ήταν τόσο θυμωμένοι οι άνθρωποι της Ουάσιγκτον με εσάς, με το μνημονιακό τόξο, που κρύβετε την έλλειψη κεφαλαίων των τραπεζών. Τον Φλεβάρη του 2014! Και τι λέει το ΔΝΤ; Ότι 20 δισεκατομμύρια χρειαζόντουσαν επανακεφαλαιοποίηση! Αυτό τον Φλεβάρη του 2014! Τα οποία δεν τα έδωσαν. Περίμεναν να έρθει το 2015 για να ρίξουν το κόστος της νέας ανακεφαλαιοποίησης, της νέας πτώχευσης, στην πρώτη κυβέρνηση της Αριστεράς στη διαπραγμάτευση, στο «όχι» του ελληνικού λαού.

(Στο σημείο αυτό ο Γραμματέας του ΜέΡΑ25 κ. Γιάνης Βαρουφάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, λοιπόν, τώρα στο τρίτο μνημόνιο. Αμέσως μετά τη συνθηκολόγηση του κ. Τσίπρα το βράδυ του δημοψηφίσματος, η τρόικα έβαλε μπρος το σχέδιο που είχε εκπονήσει για τις τράπεζες, για τον πτωχευτικό νόμο, για τον νόμο Κατσέλη, για τα κόκκινα δάνεια, από τότε, από τον Φλεβάρη του 2014.

Ξεκινάει, λοιπόν, άμεσα, τον Οκτώβριο του 2015 -το θυμάστε εσείς του ΣΥΡΙΖΑ- η ιδιωτικοποίηση των τραπεζών με κρατική επιδότηση. Δεν είναι καταπληκτικό αυτό; Ιδιωτική ιδιωτικοποίηση με κρατική επιδότηση. Για να μειώσουν το ύψος του δανείου που θα έδιναν στο τρίτο μνημόνιο, τι έκαναν; Δύο πράγματα: Πρώτον, έκαναν εκείνο που δεν διανοήθηκαν να κάνουν το 2012, δηλαδή κούρεψαν την αξία των μετοχών των ιδιοκτητών των τραπεζών. Γιατί το έκαναν αυτό; Διότι το 2012 ήταν ιδιώτες και δεν τους άγγιξαν. Το 2015 ήταν το ελληνικό δημόσιο μετά το PSI. Δεν είχαν πρόβλημα να κουρέψουν το ελληνικό δημόσιο, να πάνε το ποσοστό ιδιοκτησίας των τραπεζών από το 67% περίπου στο 20%. Αυτό ήταν το πρώτο πράγμα που έκαναν.

Έκαναν και κάτι άλλο το οποίο είναι μπροστά σας αυτή τη στιγμή και σκοτεινιάζει τη δική σας τη ζωή σήμερα. Και αυτό το επέβαλαν στον ΣΥΡΙΖΑ να το κάνει. Έχουμε τα λεγόμενα «CoCos», τις ομολογίες, τα IOUs τα οποία μετατρέπονται σε μετοχές. Τι έκαναν; Η επιδότηση ήταν μόνο 5,4 δις στις τράπεζες για να προσελκύσουν τα αρπακτικά ταμεία, όπως είπα πριν, για να ακούγεται καλό το 5,4 και να μην είναι 7, 8, 10. Τι έκαναν, λοιπόν; Δρομολόγησαν αυτό που κάνετε εσείς τώρα, που σας επιβάλει να κάνετε τώρα το τρίτο μνημόνιο. Το δημόσιο, δηλαδή, έδωσε ένα δάνειο στην Πειραιώς, στην Εθνική, στις άλλες τράπεζες, το οποίο όμως είχε τέτοιους όρους που ήταν σίγουρο ότι δεν θα αποπληρωθεί.

Και γίνομαι συγκεκριμένος. Αυτά τα ομόλογα, τα IOUs, είχαν τον Οκτώβριο του 2015 τοκογλυφικό επιτόκιο 8%, όταν το επιτόκιο της Κεντρικής Τράπεζας ήταν αρνητικό. Είχε επιτόκιο 8%! Το δημόσιο, δηλαδή, επί ΣΥΡΙΖΑ δάνεισε στην Πειραιώς με 8%. Γιατί; Διότι τους το είπε η τρόϊκα. Και γιατί το είπε η τρόικα; Διότι ήξεραν ότι αυτό το δάνειο δεν θα αποπληρωθεί. Και τι κάνουν; Βάζουν μέσα στο συμβόλαιο του συγκεκριμένου δανείου τη ρήτρα ότι αν αυτά τα χρήματα δεν μπορούν να αποπληρωθούν από την Τράπεζα Πειραιώς ή αν η Ευρωπαϊκή Κεντρική Τράπεζα κρίνει ότι δεν πρέπει να την αφήσουν να τα αποπληρώσει, γιατί δεν έχει κεφαλαιακή επάρκεια ή γιατί ήδη ζει από την ελεημοσύνη της Ευρωπαϊκής Κεντρικής Τράπεζας, τότε θα εξαναγκάσουν εσάς σήμερα να πάτε να πάρετε -που σας έκαναν να τους χαρίσετε αυτά τα δάνεια- μετοχές σε αναλογία 6 ευρώ για κάθε μετοχή, που σήμερα αν πάτε στο χρηματιστήριο, θα την πάρετε με 60 λεπτά! Μιλάμε για δέκα φορές επάνω!

Με άλλα λόγια, ήταν προσχεδιασμένη από τον Οκτώβριο του 2015 μια νέα ανακεφαλαιοποίηση των τραπεζών από την κυβέρνηση εκ μέρους του ίδιου φορολογούμενου που σήμερα τον παίρνουν τηλέφωνο και τον εξευτελίζουν οι ίδιες οι τράπεζες και τα «αρπακτικά» που έχουν στήσει οι ίδιοι οι τραπεζίτες μαζί με εσάς και την παρέα σας, για να τον εξευτελίσουν και να απαιτήσουν από εκείνον το 100% του δανείου πίσω.

Έτσι λοιπόν, κυρίες και κύριοι συνάδελφοι, το 2015 ιδιωτικοποιήθηκαν οι τράπεζες με νέο δημόσιο χρήμα και επιδότηση του δημοσίου ύψους 5 δισεκατομμυρίων, και αν βάλετε και τα «CoCos», 10 δισεκατομμυρίων.

Στόχος για άλλη μια φορά ήταν να προσελκύσουν τα 8 δισεκατομμύρια, τα 8,3 δισεκατομμύρια των «αρπακτικών» που έρχονται στην αγορά των κόκκινων δανείων που εσείς στήσατε, με τις ηλεκτρονικές πλατφόρμες που εσείς φτιάξατε, για να βάλουν χέρι στην ιδιωτική περιουσία, τουλάχιστον 400 δισεκατομμυρίων με νομοθετικά εργαλεία, όπως ο «ΗΡΑΚΛΗΣ» του περασμένου Δεκεμβρίου, όπως ο πτωχευτικός νόμος που φέρατε πριν από δύο εβδομάδες και όπως το σημερινό σας νομοσχέδιο. Αυτό είναι το ψητό, εδώ είναι ουσία! Και βλέπετε πώς συνδέονται όλα αυτά μεταξύ τους. Το δικαίωμα να κυνηγούν σήμερα τα «αρπακτικά» τους πολίτες από το 2008 ως το 2020, ως σήμερα δηλαδή, το αγόρασαν τα «αρπακτικά» με χρήματα του ελληνικού λαού.

Και τώρα θα κλείσω, κύριε Πρόεδρε, με μια αναφορά στο μέλλον, στο τι μέλλει γενέσθαι.

Θυμάστε, θα το πω άλλη μια φορά, τι ήταν αυτό, τι ήταν το μόνο που μπορούσε να κομίσει, να προσφέρει η Ελλάδα, η ελληνική οικονομία στην Ευρωζώνη, ιδίως στο χρηματοπιστωτικό σύστημα της Ευρωζώνης; Το χαμηλό ιδιωτικό χρέος και το υψηλό ποσοστό ιδιοκτησίας σπιτιών και μαγαζιών.

Δάνεια μας έδιναν, θα θυμάστε, οι γαλλογερμανικές τράπεζες και ιδίως οι γερμανικές τράπεζες αφειδώς, για αγορές των δικών τους προϊόντων…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ολοκληρώνω, κύριε Πρόεδρε. Απλά με καθυστερήσατε. Θα πω την πρότασή μου από την αρχή. Παρακαλώ μη με ξανακαθυστερήσετε.

Χρηματοδότηση των εισαγωγών μας από τις βόρειες χώρες της Ευρωπαϊκής Ένωσης μέσω τραπεζικού συστήματος. Γνώριζαν ότι αν χρειαζόταν η Ελλάδα να πτωχεύσει, θα είχαν τουλάχιστον αυτή την ιδιωτική περιουσία.

Γι’ αυτό που γίνεται σήμερα, το πρόσφατο παρελθόν, κυρίες και κύριοι συνάδελφοι, ένα έδειξε, ότι όσο πιο πτωχευμένες είναι οι ελληνικές τράπεζες τόσο πιο περίπλοκα τα σχέδια με τα οποία τρόικα και ολιγαρχία μεταφέρουν πλούτο από τους πολίτες στα αρπακτικά. Άλλοτε ιδιωτικοποιούν τις πτωχευμένες τράπεζες, άλλοτε τις κρατικοποιούν τις πτωχευμένες τράπεζες, άλλοτε τις ξαναϊδιωτικοποιούν.

Το 2012 με χρήματα των πολιτών κρατικοποίησαν την Τράπεζα Πειραιώς, το 2015 με χρήματα των πολιτών την ιδιωτικοποίησαν, το 2020 με τα χρήματα των πολιτών πάλι την ιδιωτικοποιούν. Του χρόνου, ίσως το 2022, θα την ξαναϊδιωτικοποιήσουν πάλι με ζημία του δημοσίου.

Με κάθε τέτοια κίνηση δημόσιο χρήμα ενισχύει τα αρπακτικά που κρύβονται πίσω από τις τράπεζες και τα φέρνει κοντύτερα στον πολυπόθητο στόχο τους, να σου πάρουν το σπίτι, το μαγαζί, Έλληνα φορολογούμενε, Έλληνα πολίτη.

Η πανδημία σήμερα πετυχαίνει δύο πράγματα: κοκκινίζοντας κι άλλα δάνεια -γιατί αυτό δεν κάνει πανδημία, η οικονομική πανδημία; Κοκκινίζει και άλλα δάνεια- πρώτον, βαθαίνει την πτώχευση των τραπεζών και δεύτερον, δημιουργεί νέο πεδίο δόξης για τα αρπακτικά, καθώς νέες περιουσίες προστίθενται στη στοίβα των κόκκινων δανείων που είναι το πεδίο δόξης λαμπρό των αρπακτικών.

Τι σημαίνει αυτό; Σημαίνει ότι η πανδημία θα ενισχύσει εκθετικά τη δυνατότητα της ολιγαρχίας και των αρπακτικών να αποσπούν δημόσια περιουσία και περιουσία των ιδιωτών μέσω της επιτήδειας εμβάθυνσης της χρεοκοπίας των τραπεζών και του δημοσίου. Πτωχευμένες τράπεζες, όλο και πιο πλούσιοι τραπεζίτες και αρπακτικά που κυκλοφορούν γύρω τους.

Με δύο λέξεις, μάς περιμένει ενισχυμένη χρεοδουλοπαροικία, την οποία σήμερα οικοδομεί στα θεμέλια των νομοθετημάτων σας, αυτά που περνάτε από εδώ, με την κάλυψη που προσφέρει η γενικόλογη αποσπασματική αντιπολίτευση της μείζονος Αντιπολίτευσης.

Κυρίες και κύριοι Βουλευτές, σήμερα αντιμετωπίζουμε μια νέα αποτυχία στην κυβερνητική αντιμετώπιση της υγειονομικής πανδημίας, επειδή η Κυβέρνηση επέλεξε να μην επενδύσει στα δημόσια αγαθά. Δεν πρόκειται για αστοχίες, αλλά για στοχευμένη επίθεση στα δημόσια αγαθά που εξελίσσεται χέρι-χέρι, παράλληλα με τη στοχευμένη επίθεση κατά των ιδιωτικών περιουσιών των πολλών που έχει ξεκινήσει πολλά χρόνια με όλες τις κυβερνήσεις σας που λιθαράκι-λιθαράκι χτίζουν φυλακή χρέους, στην οποία κλείνονται συστηματικά οι πολίτες αυτής της χώρας.

Εμείς μπήκαμε στη Βουλή για να μη μπορείτε εσείς, οι «αρχιτέκτονες» της νομοθετικής πλευράς της χρεοδουλοπαροικίας, να παραπλανάτε τους πολίτες, εστιάζοντας στα επιμέρους και μέσα από τις «κοκορομαχίες» σας για τις λεπτομέρειες, να αποκρύπτονται αυτά που οι πολύ λίγοι δρομολογούν εις βάρος των πολλών.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Πρόεδρο.

Καλώ στο Βήμα τον συνάδελφο από τη Νέα Δημοκρατία, τον κ. Λιούπη για έξι λεπτά.

**ΑΘΑΝΑΣΙΟΣ ΛΙΟΥΠΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, αυτό το νομοσχέδιο έρχεται ως συνέχεια του νόμου για τη ρύθμιση των οφειλών και τη δυνατότητα δεύτερης ευκαιρίας που ψηφίσαμε πριν από λίγες μέρες. Πρόκειται για το τελευταίο στάδιο της προσπάθειας της Κυβέρνησης για ολοκληρωμένη αντιμετώπιση του ζητήματος του ιδιωτικού χρέους.

Το υπό συζήτηση σχέδιο νόμου δεν επηρεάζει ούτε τροποποιεί το ευνοϊκό πλαίσιο προστασίας που εφαρμόζεται σε όσους κατέθεσαν αίτηση υπαγωγής στο νόμο Κατσέλη έως τον Φεβρουάριο του 2019. Επιτυγχάνεται όμως γρήγορη εκδίκαση των υποθέσεων αυτών που είχαν αρχικώς προσδιοριστεί μέχρι το 2030.

Η επιδιωκόμενη επίσπευση εξυπηρετεί απολύτως τους πραγματικά υπερχρεωμένους, οι οποίοι επιδιώκουν την οριστική διευθέτηση των δανειακών τους υποθέσεων. Οι μόνοι που πιθανώς να δυσαρεστηθούν από τις εξελίξεις είναι όσοι δεν διαθέτουν τις προϋποθέσεις υπαγωγής στο νόμο, αλλά επιχείρησαν να εκμεταλλευτούν την προστασία που προσφέρεται μέχρι το στάδιο της κύριας διαδικασίας.

Με τις νέες διατάξεις, για όσες υποθέσεις επρόκειτο να εκδικαστούν μέχρι τις 15 Ιουνίου 2021 υποβάλλεται υποχρεωτικά ηλεκτρονική αίτηση επαναπροσδιορισμού. Η αίτηση γίνεται με μια ιδιαιτέρως απλή διαδικασία μέσω της ενιαίας ψηφιακής πύλης από τον πληρεξούσιο δικηγόρο του αιτούντος.

Η επίδοση της αίτησης προς όλες τις πλευρές γίνεται με ηλεκτρονικά μέσα, ακόμα και με SMS, συμβάλλοντας έτσι στην επιτάχυνση της διαδικασίας και στη μείωση του συνολικού κόστους. Δεν προβλέπεται η παρουσία μερών στο δικαστήριο. Κατ’ εξαίρεση επιτρέπεται ακροαματική διαδικασία, μόνο όταν ο δικαστής κρίνει ότι χρειάζεται να εξετάσει μάρτυρες. Η απόφαση εκδίδεται εντός έξι μηνών και έτσι η όλη διαδικασία ολοκληρώνεται τάχιστα με απόλυτο σεβασμό στα δικαιώματα των μερών.

Ρηξικέλευθη για τα ελληνικά δικαστικά χρονικά η διάταξη που επιτρέπει κάθε επικοινωνία του δικαστηρίου και των διαδίκων να κοινοποιείται μέσω ηλεκτρονικού ταχυδρομείου στις δηλωθείσες ηλεκτρονικές διευθύνσεις των πληρεξουσίων δικηγόρων. Η αντιπολίτευση έκανε λόγο για ασφυκτικές προθεσμίες που θα δημιουργήσουν πρόβλημα στους υπερχρεωμένους.

Η αλήθεια όμως είναι ότι με πολλή προσοχή προβλέφθηκαν διαδοχικές ημερομηνίες για την κατάθεση της αίτησης επαναπροσδιορισμού οι οποίες ξεκινούν από τον Δεκέμβριο και τελειώνουν τον Μάιο του 2021. Παρέχεται αρκετός χρόνος ώστε ενδιαφερόμενοι να συλλέξουν όλα τα απαραίτητα έγγραφα και να προετοιμαστούν κατάλληλα.

Το δεύτερο μέρος του νομοσχεδίου τροποποιεί διατάξεις του Κώδικα Δικηγόρων, με στόχο να ανταποκρίνονται καλύτερα στις σύγχρονες ανάγκες άσκησης του δικηγορικού λειτουργήματος. Σημαντική η δυνατότητα που δίνεται στους ασκούμενους δικηγόρους να απασχολούνται στα δικαστήρια και τα νομικά πρόσωπα των δημοσίων οργανισμών για μεγαλύτερο διάστημα, δώδεκα αντί για έξι μήνες.

Αποκαθίσταται μια αδικία με τους δικηγόρους Ολυμπιονίκες και Παραολυμπιονίκες οι οποίοι διορίστηκαν στο δημόσιο. Μπορούν με την αφυπηρέτηση να επαναδιοριστούν ως δικηγόροι και να συνεχίσουν τη δικηγορία τους.

Εξασφαλίζεται η πληρέστερη περιγραφή και εκτίμηση της πραγματικής αξίας ενός ακινήτου που βγαίνει σε πλειστηριασμό. Στα έγγραφα που παραδίδονται από τον δικαστικό επιμελητή στον υπάλληλο προστίθεται η έκθεση πιστοποιημένου εκτιμητή για την εμπορική αξία του ακινήτου και φωτογραφίες του ακινήτου. Έτσι οι πλειοδότες αποκτούν μια ακριβέστερη εικόνα του ακινήτου.

Η τεχνολογία αξιοποιείται προς όφελος και των διασκέψεων των δικαστών οι οποίες επιτρέπεται να πραγματοποιούνται εξ αποστάσεως με τη χρήση ηλεκτρονικών μέσων, εφόσον φυσικά διασφαλίζεται η μυστικότητα της διαδικασίας.

Το όραμα για την ελληνική δικαιοσύνη περιλαμβάνει ξεκάθαρα τη μετάβαση στην ψηφιακή εποχή με λιγότερη γραφειοκρατία και μεγαλύτερη ευελιξία σε όλα τα επίπεδα.

Η ενίσχυση της χρήσης τεχνολογίας εντός των δικαστηρίων είναι το ζητούμενο. Σε αυτό το επίπεδο προστίθενται είκοσι οργανικές θέσεις κλάδου πληροφορικής στο Συμβούλιο της Επικρατείας, ώστε να λειτουργήσει το ολοκληρωμένο σύστημα διαχείρισης δικαστικών υποθέσεων της δικαστικής δικαιοσύνης.

Κρίσιμο ζήτημα για τον δικηγορικό κόσμο είναι οι μεγάλες καθυστερήσεις που παρατηρούνται εδώ και πολλά χρόνια στην εξόφληση των δικηγορικών υπηρεσιών, στο πλαίσιο της νομικής βοήθειας μέσω του ΤΑΧΔΙΚ.

Το Υπουργείο Δικαιοσύνης, ανταποκρινόμενο στην ανάγκη ταχύτερης διεκπεραίωσης των δεκάδων χιλιάδων εκκρεμών ενταλμάτων πληρωμής για τους δικηγόρους της νομικής βοήθειας, θεσπίζει την απόσπαση υπαλλήλων στο ΤΑΧΔΙΚ για διάστημα τουλάχιστον δώδεκα μηνών.

Το σημερινό νομοσχέδιο έρχεται στην κατάλληλη χρονική στιγμή. Δημιουργείται ένα πλέγμα ρυθμίσεων για ταχύτατη νομική προστασία σε όσους έχουν αιτηθεί την ένταξή τους στον νόμο Κατσέλη. Όσοι ανήκουν στην κατηγορία των πραγματικά υπερχρεωμένων νοικοκυριών θα αποκτήσουν σύντομα μια οριστική διευθέτηση των οφειλών τους.

Με αυτόν τον τρόπο ολοκληρώνει τον κύκλο του ο νόμος για τα υπερχρεωμένα νοικοκυριά και ανοίγει ο δρόμος για νέες ρυθμίσεις οι οποίες αντιμετωπίζουν ανθρώπινα και ολιστικά τις δανειακές και άλλες οφειλές των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε και για την τήρηση του χρόνου.

Τον λόγο έχει τώρα, αφού τακτοποιηθεί Βήμα, ο συνάδελφος Βουλευτής του ΣΥΡΙΖΑ κ. Θεόφιλος Ξανθόπουλος.

Τώρα που φοράμε τις μάσκες, κύριε Ξανθόπουλε, δεν γνωριζόμαστε εύκολα και σας έψαχνα, σας αναζητούσα. Έχετε τον λόγο για έξι λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Θέλω κατ’ αρχάς να κάνω μία παρατήρηση. Εγώ είμαι νέος Βουλευτής βέβαια. Όμως, ο Κανονισμός της Βουλής την προνομιακή μεταχείριση των Αρχηγών τη θέτει μόνο ως προς τη σειρά και όχι ως προς τη διάρκεια. Ο κ. Βελόπουλος αντί για δεκαπέντε λεπτά μίλησε είκοσι οκτώ λεπτά. Ο κ. Βαρουφάκης αντί για δεκαπέντε λεπτά μίλησε τριάντα λεπτά. Έτσι, λοιπόν, περιορίζεται ο χρόνος των Βουλευτών. Αυτό επιτείνεται από την ανάγκη αντιμετώπισης της πανδημίας, όπου πρέπει να τελειώνουμε κατά το δυνατόν νωρίτερα. Θα παρακαλέσω το Προεδρείο να κάνει χρήση των εξαιρετικών συνθηκών που βιώνουμε, ώστε πραγματικά να παρεμβαίνει και να ρυθμίζει τα της διαδικασίας.

Σ’ ό,τι αφορά αυτή καθαυτή τη συζήτηση, παρακολουθούμε τη δεύτερη πράξη του δράματος που συνεπάγεται η απώλεια της πρώτης κατοικίας. Προηγήθηκε ο Πτωχευτικό Κώδικας. Και έρχεται πλέον ο ασφυκτικός περιορισμός των δικαιούμενων σε ένδικη προστασία της πρώτης κατοικίας.

Οι συνεχείς συνεδριάσεις που κάναμε στην επιτροπή κατέδειξαν τις σαφείς διακρίσεις ανάμεσα σε αυτό που προσπαθεί να κάνει η Κυβέρνηση και στην αντίρρηση της κοινωνίας η οποία χειμάζεται κάτω από τις συγκεκριμένες συνθήκες.

Ισχυρίστηκαν οι συνάδελφοι της Νέας Δημοκρατίας, πρωτίστως ο κύριος εισηγητής, ότι δεν αλλάζουν οι ουσιαστικές προϋποθέσεις του νόμου. Αυτό είναι εν μέρει αληθές. Αλλάζουν, όμως, οι δικονομικές προϋποθέσεις, δηλαδή αλλάζει το πλαίσιο της εφαρμογής του. Και αυτό είναι καθοριστικό για την αλλαγή όλης της φιλοσοφίας του νόμου.

Τέλος, κύριε Υπουργέ, εμείς δεν αμφισβητούμε τις προσπάθειες που κάνατε. Κάνουμε κριτική στον στόχο, που δεν είναι άλλος από τον ασφυκτικό περιορισμό των δικαιωμένων στην προστασία αυτή. Και λέω με τον πιο κατηγορηματικό τρόπο ακυρώστε, ανακαλέστε το απαράδεκτο που συνοδεύει τη μη υποβολή των αιτήσεων προσηκόντως στην ηλεκτρονική πλατφόρμα. Θα είναι μια πολύ ενδεικτική τοποθέτηση και χειρονομία από πλευράς σας, γιατί ουσιαστικά αυτός είναι ο στόχος ο μείζων του νομοσχεδίου, να εμποδίσει την ένταξη των ανθρώπων στην προστασία της πρώτης κατοικίας.

Κύριε Υπουργέ, να σας επισημάνω το εξής. Στην πρώτη συζήτηση που είχαμε στις επιτροπές είπατε σχετικά με το Κεφάλαιο ΙΣΤ', περί της ανεξάρτητης αρχής. Ανακλήθηκε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Στις νομοτεχνικές θα το δείτε. Είναι ξεκαθαρισμένο. Εκεί φαίνεται.

**ΘΕΟΦΙΛΟΣ ΞΑΝΘΟΠΟΥΛΟΣ:** Εντάξει. Έβλεπα το κείμενο και δεν το κατάλαβα. Κανένα πρόβλημα, κύριε Υπουργέ. Προφανώς δέχομαι τη διευκρίνισή σας. Επισημαίνω με την υπόμνηση της παλαιοτέρας κ. Γιαννακοπούλου ότι όντως έτσι συμβαίνει και, εν πάση περιπτώσει, θα το δούμε.

Ουσιαστικά η επιχειρηματολογία που αναπτύσσει η Κυβέρνηση είναι ότι πρόκειται για μια δέσμευση της χώρας και είμαστε αναγκασμένοι εκόντες άκοντες να προλάβουμε τις προθεσμίες. Και πάλι είναι η μισή αλήθεια. Βεβαίως, είναι η προθεσμία που έχει υπογράψει η χώρα, ανεξάρτητα αν ήταν ο ΣΥΡΙΖΑ κυβέρνηση στην περίπτωση αυτή, ότι μέχρι το τέλος του 2021 θα τελειώσουμε με τις εκκρεμούσες δίκες της υπό του ν.3869, αυτό που λέω ο κόσμος «νόμος Κατσέλη - Σταθάκη». Το κάνετε, όμως, με εντελώς διαφορετικό προσανατολισμό.

Μπορούσατε εδώ και ενάμιση χρόνο περίπου που είστε Κυβέρνηση να προχωρήσετε στον διορισμό ειρηνοδικών, να ενισχύσετε τα ειρηνοδικεία. Υπάρχει ο κατάλογος -το έχουμε πει και άλλη φορά- των ειρηνοδικών που έχουν πετύχει στις εξετάσεις και θα μπορούσατε να πάρετε από εκεί. Να προχωρήσετε στον διορισμό υπαλλήλων για να ενισχύσετε τη διοικητική δομή των δικαστηρίων. Να μεταφέρεται από τα πταισματοδικεία στα ειρηνοδικεία δικαστές οι οποίοι δεν ασχολούνται με τα πταίσματα μετά την ισχύ του καινούργιου Ποινικού Κώδικα.

Επιλέξατε ριζικά διαφορετικό δρόμο. Ποιος είναι αυτός; Ο τρόπος του να περιοριστεί το δικαίωμα πρόσβασης των πολιτών. Και βάζετε μάλιστα «κρησάρες», βάζετε προϋποθέσεις που είναι εξαιρετικά δύσκολες για τον μέσο πολίτη να ανταποκριθεί.

Ποιο είναι, λοιπόν, το επιτελικό κράτος που διακηρύσσετε μονίμως εδώ και ενάμιση χρόνο που είστε Κυβέρνηση; Και γιατί μέσα από τις πλατφόρμες των δημόσιων οργανισμών ή των ιδιωτικών οργανισμών δεν γίνεται μια αλληλοσύνδεση, έτσι ώστε ο φάκελος τον οποίο θέλετε εσείς να μην ενημερώνεται οίκοθεν; Πού το βρήκατε γραμμένο ο πολίτης να ψάχνει τρία χρόνια πριν από την έναρξη των συμβατικών υποχρεώσεών του με την τράπεζα όλα του τα παραστατικά στοιχεία για να τροφοδοτήσει τον φάκελο του και αν δεν το καταφέρει, αυτό να θεωρείται ότι συνιστά απαράδεκτο και να φεύγει; Αυτές είναι οι στοχεύσεις.

Γι’ αυτό σας εγκαλούμε. Γι’ αυτό λέμε στους πολίτες ότι θα χάσουν το σπίτι τους. Και μάλιστα εν μέσω πανδημίας δεν θα το πάρει χαμπάρι κανείς. Δεν θα αντιληφθεί κανείς ότι στήνεται σε βάρος τους ένας τεράστιος μηχανισμός μεταφοράς περιουσίας από τους πολίτες στα αρπακτικά funds και στις τράπεζες.

Κάνω μερικές επισημάνσεις για να είμαι εμπρόθεσμος. Στο άρθρο 32 κυοφορείται παραγραφή για τα προ της ισχύος του Ποινικού Κώδικα αδικήματα της λαθρεμπορίας. Προσέξτε το γιατί θα το βρούμε μπροστά μας. Εάν εσείς έχετε στόχους τέτοιους, η Εθνική Αντιπροσωπεία οφείλει να σταθεί απέναντι και να μην το επιτρέψει. Το έχουν πει οι δικαστές. Το λέμε και εμείς και το κάναμε γνωστό σε όλη την κοινωνία. Κυοφορούνται παραγραφές για μείζονα αδικήματα και έχετε την ευθύνη.

Πάμε στο άρθρο 40. Πείτε μας το όνομα. Ποιος είναι ο εκλεκτός, εν πάση περιπτώσει, για τον οποίο νομοθετεί μια ολόκληρη Εθνική Αντιπροσωπεία για να τακτοποιηθεί στις προσωπικές του επιλογές και στην οικογενειακή του ηρεμία; Κάνετε αυτού του είδους τις εξυπηρετήσεις και μας βάζετε σε ένα παιχνίδι εδώ πέρα, όλη την Εθνική Αντιπροσωπεία, για να βολευτούν κάποιοι άνθρωποι. Σας έχουμε πει και στην επιτροπή, σας το έχει πει και η ένωση ότι είναι κραυγαλέα διακριτική μεταχείριση και δεν λέτε το όνομα. Υπάρχει άνθρωπος πίσω από τον οποίο στοιχίζεται ένα ολόκληρο πολιτικό σύστημα για να εξυπηρετεί;

Άρθρο 51, αδικήματα του τύπου αίρεται αυτοδικαίως μετά την παρέλευση του δεκαοκτάμηνου η συντηρητική κατάσχεση σε βάρος της περιουσίας εκδοτικών συγκροτημάτων. Τι εκλεκτικές συγγένειες είναι αυτές με τον Τύπο! Η λίστα Πέτσα δεν επαρκεί; Η ενίσχυση της λίστας Πέτσα δεν φτάνει; Αίρουμε, απελευθερώνουμε την περιουσία ανθρώπων οι οποίοι έχουν σε βάρος τους καταδικαστικές αποφάσεις; Δεν είναι προφανές ότι υπάρχουν υποδόριες, ύποπτες, υπόγειες διαδρομές που σας εμπλέκουν με ένα μεγάλο μέρος του εκδοτικού κατεστημένου;

Για το άρθρο 65 θα θέλουμε πραγματικά μια τεκμηριωμένη απάντηση. Πού πάει αυτή η ιστορία;

Κλείνω, κύριε Πρόεδρε, λέγοντας το εξής. Κύριε Υπουργέ, και εσείς ως Υπουργός Δικαιοσύνης και εγώ ως τομεάρχης της δικαιοσύνης έχουμε ένα θέμα να αντιμετωπίσουμε. Πείτε μας πώς κρίνετε την παρουσία της κ. Μενδώνη ούσα διάδικος εν όψει της δίκης στο Συμβούλιο της Επικρατείας να επισκεφθεί την Πρόεδρο του Συμβουλίου της Επικρατείας. Θα είναι μια πολύ χρήσιμη κίνηση στη λογική της ανεξαρτησίας των εξουσιών.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

**ΠΑΥΛΟΣ ΠΟΛΑΚΗΣ:** Ενώ όταν είχε πάει ο Τζανακόπουλος!

**ΠΡΟΕΔΡΕΥΩΝ (Αθανάσιος Μπούρας):** Να δώσω τον λόγο στον Αναπληρωτή Υπουργό Οικονομικών, τον κ. Σκυλακάκη, προκειμένου να τοποθετηθεί επί της τροπολογίας με γενικό αριθμό 542 και ειδικό 37.

Κύριε Υπουργέ, έχετε το λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Ευχαριστώ που μου δίνετε το λόγο και τον κ. Βορίδη που τον παραχωρεί.

Η τροπολογία αφορά την μετάθεση της ημερομηνίας για την ολοκλήρωση των εργασιών της επιτροπής για το επίδομα ανθυγιεινής εργασίας στο τέλος Απριλίου. Αυτή η μετάθεση γίνεται για δύο λόγους: Ο ένας λόγος είναι πρακτικός. Η επιτροπή αυτή είχε προβλεφθεί να τελειώσει το έργο της τον Ιούνιο και πήρε μία αναβολή για τον Οκτώβριο λόγω της πανδημίας. Τώρα μπαίνουμε και σε νέα φάση lockdown και ήδη υπήρχαν είχαν σοβαρά θέματα και χρειάζεται για να τελειώσει το έργο της η επιτροπή περισσότερος χρόνος και για να λάβει υπ’ όψιν στο έργο της και τις εμπειρίες που έχουμε με βάση αυτά που συνέβησαν στη πανδημία.

Ο δεύτερος λόγος, πολύ πραγματικός, είναι ότι στη διάρκεια του ’21 δεν έχουμε τη δυνατότητα να λάβουμε μόνιμα μέτρα δημοσιονομικής πολιτικής. Η ρήτρα η οποία έχει υπάρξει γενικής διαφυγής, δηλαδή η δυνατότητα να δαπανήσει λόγω της πανδημίας πρόσθετα χρήματα για να αντιμετωπίσει την πανδημία, δίνεται υπό την προϋπόθεση ότι δεν θα λαμβάνονται μόνιμα δημοσιονομικά μέτρα.

Έχουμε, λοιπόν, τον χρόνο να πάρουμε τα αποτελέσματα της επιτροπής, να γίνει η σχετική διαβούλευση και με τους φορείς και στη συνέχεια να μπορέσουμε να τοποθετηθούμε για το επίδομα ανθυγιεινής εργασίας εν όψει του προϋπολογισμού του ’22 και του επόμενου μεσοπρόθεσμου.

Αυτός είναι ο λόγος που ήρθε αυτή η τροπολογία, Και ελπίζω να έχει τελειώσει μέχρι τον Απρίλιο η πανδημία, ώστε να μπορέσουμε να επανέλθουμε στην κανονικότητα και να συζητήσουμε και αυτό το μεγάλο θέμα, το οποίο θυμίζω ότι είναι μία υποχρέωση που προέρχεται από την προηγούμενη φάση, από την προηγούμενη κυβέρνηση -το είχε συμφωνήσει με τους θεσμούς στο πλαίσιο του τρίτου μνημονίου, αν θυμάμαι καλά- είναι μία μεταμνημονιακή υποχρέωση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Υπουργό.

Βλέπω τον Υπουργό Γεωργίας τον κ. Βορίδη στον οποίο δίνω τον λόγο προκειμένου να τοποθετηθεί επί της με γενικό αριθμό 546 και ειδικό 41, τροπολογίας.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είναι δύο θέματα τα οποία αφορούν το Υπουργείο Αγροτικής Ανάπτυξης εν προκειμένω. Πολύ σύντομα θα αναπτύξω το πρώτο. Αφορά μία παράταση στην άδεια αλιεύσεως Ολοθουρίων. Αυτή η παράταση δίνεται για τον εξής λόγο, προκειμένου να μπορέσουν να προμηθευτούν με τις κατάλληλες συσκευές δορυφορικού εντοπισμού VMS οι αλιείς μας. Έχει σηκωθεί το μέτρο το οποίο χρηματοδοτεί την προμήθεια αυτών των συγκεκριμένων δορυφορικών συσκευών και επομένως θα συμμετάσχουν στο μέτρο αυτό, αλλά δεν έχει ολοκληρωθεί. Και γι’ αυτό χρειάζεται να δώσουμε αυτή την μικρή παράταση για μερικούς μήνες ακόμα προκειμένου να καλυφθεί το ζήτημα αυτό, να μπορέσουν να προμηθευτούν τη συσκευή αυτή. Και εν συνεχεία η αλιεία θα γίνεται από τα αλιευτικά σκάφη, τα οποία θα έχουν αυτή τη συσκευή. Αλλά χρειαζόμαστε για την υλοποίηση του επενδυτικού μέτρου αυτό το μικρό ακόμα χρονικό διάστημα. Και γι’ αυτό ζητούμε από την Βουλή να εγκρίνει.

Αυτό είναι το άρθρο 6 της τροπολογίας που καταθέτει το Υπουργείο Εσωτερικών με τίτλο: «Ρυθμίσεις για την επιτάχυνση της εκδίκασης τροποποιήσεις». Ξεκινάει με το άρθρο 1: «τροποποίησης κατά το χρόνο άσκησης των αρμοδιοτήτων από τους δήμους στο πλαίσιο της υφιστάμενης διοικητικής υποστήριξης». Είναι σε αυτή την τροπολογία που εντάσσεται ως άρθρο 6, αυτή η παράταση.

**ΠΡΟΕΔΡΕΥΩΝ (Αθανάσιος Μπούρας):** Πείτε το νούμερο, κύριε Υπουργέ, γιατί σας βλέπω να υπογράφεται και σε άλλη.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν τον έχω τον αριθμό της τροπολογίας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχετε και την με γενικό αριθμό 548 και ειδικό 43.

**ΠΑΥΛΟΣ ΠΟΛΑΚΗΣ:** Δηλαδή τώρα που θα δοθεί η παράταση θα ψαρεύουν ή δεν θα ψαρεύουν;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Θα ψαρεύουν;

**ΠΑΥΛΟΣ ΠΟΛΑΚΗΣ:** Χωρίς το μηχάνημα το VMS;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Μάλιστα. Θα ψαρεύουν χωρίς το VMS. Αυτή είναι η παράταση που κάνουμε. Δηλαδή, διατηρούμε, κύριε Πολάκη, το υφιστάμενο καθεστώς για μερικούς μήνες ακόμα και μετά θα μεταπέσουμε στο νέο καθεστώς, όπου δεν θα επιτρέπεται η αλίευση χωρίς το VMS. Το κάνουμε όμως, για να έχουν τη δυνατότητα να μπουν στο επενδυτικό πρόγραμμα που ήδη έχει αναρτηθεί και να τους χρηματοδοτήσουμε την προμήθεια αυτού του δορυφορικού συστήματος. Αυτός είναι ο λόγος.

**ΠΑΥΛΟΣ ΠΟΛΑΚΗΣ:** Απλά δεν είχα καταλάβει εάν θα ψαρεύουν ή δεν θα ψαρεύουν μέχρι τότε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Πολύ ωραία.

Έρχομαι στη δεύτερη, η οποία αποτελεί τροπολογία που επισπεύδει το Υπουργείο Αγροτικής Ανάπτυξης και αφορά στο μείζον θέμα της ποινικής τιμωρίας της επαύξησης του αξιοποίνου των βασανιστών ζώων. Υπήρξαν περιστατικά, τα είδαμε, όλο αυτό το τελευταίο χρονικό διάστημα τα οποία διήγειραν την αντίδραση της κοινωνίας, των πολιτών, απέναντι σε αυτό το αποτρόπαιο φαινόμενο. Δεν μιλάμε εδώ για μία απλή κακοποίηση, η οποία ούτως ή άλλως ήταν ήδη αξιόποινη είχε όμως, πλημμεληματικό χαρακτήρα. Μιλάμε για βασανισμό. Μιλάμε για αγριότητες. Μιλάμε για συμπεριφορές απολύτως απαράδεκτες σε μία πολιτισμένη και ευνομούμενη κοινωνία.

Δεν θέλω να ακούσω –είμαι βέβαιος ότι δεν θα το ακούσω στην Αίθουσα- ότι νομοθετούμε εν θερμώ. Θεωρώ ότι τα περιστατικά αυτά φανέρωσαν ήδη την μεταβολή ενός βασικού μεγέθους για την αντιεγκληματική μας πολιτική, τι δηλαδή; Του μεγέθους, της εντάσεως, της ηθικοκοινωνικής απαξίας της πράξης αυτής. Δεν ανέχεται πια η κοινωνία μας αυτές τις συμπεριφορές. Θέλει να τιμωρούνται αποτελεσματικά. Θέλει να τιμωρούνται δίκαια. Και δίκαια σημαίνει ότι θα τιμωρούνται από δω και πέρα με την ποινή της καθείρξεως μέχρι δέκα έτη. Αυτή είναι η πρέπουσα, αρμόζουσα και δίκαιη τιμωρία για τους βασανιστές των ζώων.

Θέλω όμως, να απευθύνω και να αντικρούσω ένα επιχείρημα -είμαι βέβαιος ότι δεν θα το ακούσω στην Αίθουσα αυτή, αλλά ενδεχομένως στη δημόσια συζήτηση- το επιχείρημα της λεγόμενης αναλογίας. Μήπως με αυτή την επαύξηση του αξιοποίνου με το ότι μετατρέπουμε μία ήδη υφιστάμενη αξιόποινη συμπεριφορά -υπήρχε ως αξιόποινη συμπεριφορά ο βασανισμός των ζώων- μήπως όμως το ότι μετατρέπουμε σε κάθειρξη, αντί για πλημμεληματική ποινή, υπερβαίνουμε την αναλογία και συγκεκριμένα με έννομα αγαθά που έχουνε να κάνουνε με την αντίστοιχη προστασία των ανθρώπων.

Ποια είναι η αντίστοιχη διάταξη του Ποινικού Κώδικα, η οποία ρυθμίζει το θέμα του βασανισμού, τα βασανιστήρια κατά των ανθρώπων; Είναι υφιστάμενη διατάξεις του Ποινικού μας Κώδικα -αν θυμάμαι καλά είναι 137- η οποία προβλέπει ποινή καθείρξεως από πέντε έως είκοσι χρόνια. Επομένως μεγαλύτερη κάθειρξη.

Άρα απαντώ και στο επιχείρημα αυτό. Τηρείται εδώ η αναλογία. Η κάθειρξη είναι μέχρι δέκα χρόνια. Άρα και στο επιχείρημα αυτό που θέλει να λάβουμε υπ’ όψιν μας την αρχή της αναλογικότητας, το κάνει.

Και κάνουμε και μία ακόμη μεταβολή στο άρθρο 19, η οποία λέει το εξής, διότι ένα μεγάλο ζήτημα το οποίο ανακύπτει στις περιπτώσεις αυτές, εκτός από την τιμώρηση, εκτός από τη διαδικασία της ποινικής τιμωρίας για την οποία υπάρχει απαίτηση, είναι και τι κάνουμε με το ζώο που βασανίστηκε και μάλιστα, τι κάνουμε με το ζώο που βασανίστηκε και ανήκει στον βασανιστή του, είναι, δηλαδή, το δικό του ζώο συντροφιάς και παρά ταύτα το βασανίζει.

Επιτρέψτε μου μόνο μια μικρή παρένθεση εδώ, προτού προχωρήσω σε αυτό το δεύτερο ζήτημα, για να δικαιολογήσω περαιτέρω την ανάγκη αυτής της επαυξήσεως της ποινικής τιμωρίας.

Έχουν γίνει μελέτες οι οποίες αποδεικνύουν ότι οι βασανιστές των ζώων αποτελούν κοινωνικό κίνδυνο ευρύτερα. Η βία τους δεν στρέφεται μόνο κατά των ζώων. Ξεκινά, ενδεχομένως, από τον βασανισμό των ζώων και πηγαίνει –έχουμε τέτοιες συμπεριφορές- στη βία κατά ανηλίκων και ευρύτερα κατά αδυνάτου. Οι άνθρωποι που βασανίζουν ζώα δεν θα σταματήσουν σε αυτό. Θα κάνουν ακόμη βαρύτερες και απεχθέστερες πράξεις. Και επομένως, εκτός από δίκαιη η ποινική τους μεταχείριση και τιμωρία με τη μεταβολή της ποινής της καθείρξεως μέχρι δέκα χρόνια, από μια άλλη σκοπιά καθίσταται και κοινωνική αναγκαιότητα. Ότι ελπίζουμε με την ποινή αυτή να αναμορφωθούν, ώστε να μην τελέσουν αδικήματα που δείχνουν ότι αυτές οι συμπεριφορές θα πάνε νομοτελειακά να τελέσουν.

Έχουμε ακόμη ένα ζήτημα που ρυθμίζουμε και αυτό είναι ότι αλλάζουμε το άρθρο 19 του ν.4039 σε μια κατεύθυνση περαιτέρω προστασίας των ζώων, αλλά και τελικώς εμπλοκής και καταλογισμού του τι θα κάνουμε πια με το ζώο αυτό, το οποίο βασανίστηκε και που μπορεί να ανήκει στον βασανιστή του. Η πρόβλεψη του νόμου μέχρι τώρα ήταν μία πρόβλεψη ότι ο εισαγγελέας μπορούσε να αφαιρέσει το ζώο αυτό οριστικά ή προσωρινά και να οδηγηθεί στα καταφύγια. Όμως, αυτό μεταφέρει ένα οικονομικό βάρος στους δήμους, γιατί πρέπει να αφαιρεθεί, αλλά το οικονομικό βάρος πλέον της ίασής τους, των υγειονομικών φροντίδων για το ζώο, της φύλαξής τους, της σίτισής τους, μεταφέρεται στους Οργανισμούς Τοπικής Αυτοδιοίκησης. Δίδεται εκεί τώρα η δυνατότητα στον εισαγγελέα να επιβάλει την προσωρινή αφαίρεση υπό την προϋπόθεση, όμως, και μόνο τότε –άρα ο κανόνας είναι η οριστική αφαίρεση, δίνεται όμως η δυνατότητα, να είναι προσωρινή αφαίρεση- ότι ο ύποπτος ή κατηγορούμενος δηλώσει ότι θα αναλάβει το κόστος που συνδέεται με την αποκατάσταση υγείας του ζώου, την κτηνιατρική φροντίδα και τη διαβίωσή του. Επομένως ουσιαστικά μεταφέρεται στον αυτουργό του βασανισμού και το κόστος της ίασης και συντήρησης του ζώου με αυτή τη διάταξη του άρθρου 19.

Θα καταθέσουμε και μία νομοθετική βελτίωση, όπου απλώς προσθέτουμε στον ν.1997, εκτός από την επαύξηση στην ποινή της καθείρξεως και τη χρηματική ποινή, η οποία νομοτεχνικά, ενώ προβλέπεται στην άλλη διάταξη του ν.4039/2012 δεν την είχαμε βάλει εδώ. Αυτό είναι αμιγώς νομοτεχνικό. Για την πληρότητα και τη ισότητα της μεταχείρισης γίνεται αυτό.

Θέλω να ελπίζω ότι η υπερψήφιση αυτών των διατάξεων θα αποτελέσει και ένα ηχηρό μήνυμα για το σύνολο που προέρχεται από το σύνολο των πολιτικών δυνάμεων, από το σύνολο των Βουλευτών προς την κοινωνία ότι αυτού του τύπου οι συμπεριφορές δεν γίνονται ανεκτές στην Ελλάδα και θα τους μεταχειριστούμε όσους το κάνουν αυτό με τη δικαιϊκή σκληρότητα που τους αρμόζει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Για την πληρότητα των Πρακτικών διευκρινίζω ότι η αρχική τοποθέτηση του Υπουργού είχε να κάνει με τη με γενικό αριθμό 548 και ειδικό 43 τροπολογία, ενώ η δεύτερη και πιο αναλυτική είχε να κάνει με τη με γενικό αριθμό 546 και ειδικό 41 τροπολογία.

Μου έχουν ζητήσει τον λόγο και θα τον δώσω –και πάω με τη σειρά που μου ζητήθηκε, για να είμαι δίκαιος- πρώτα επί της τοποθέτησης του κ. Βορίδη, στον κ. Χήτα, στη συνέχεια στον Κοινοβουλευτικό Εκπρόσωπο της Νέα Δημοκρατία, τον κ. Μπούγα και κατόπιν βλέπω την ειδική αγορήτρια του ΜέΡΑ25, την κ. Αδαμοπούλου.

Ο κ. Χήτας έχει τον λόγο για δύο λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, θέλω να σας δώσω συγχαρητήρια για ένα πολύ ευαίσθητο θέμα στο οποίο η Ελληνική Λύση έχει αναφερθεί πάρα πολλές φορές από Βήματος. Ο Κοινοβουλευτικός Εκπρόσωπος σήμερα της Νέας Δημοκρατίας ο κ. Μπούγας το γνωρίζει, έχουμε κάνει και κατ’ ιδίαν συζητήσεις. Προσπαθήσαμε να το επισπεύσουμε αυτό και με άλλους συναδέλφους σας Υπουργούς. Είναι θέματα στα οποία δεν χωράει κανείς να πει κάτι άλλο ούτε να διαφωνήσει.

Μιλάμε για κανίβαλους και σωστά είπατε και το έχουμε αναφέρει στις ομιλίες μας ότι όποιος βγάζει τέτοια ένστικτα σε ζωντανά πλάσματα είναι πολύ πιθανό να τα βγάλει και σε ανθρώπους. Άρα, λοιπόν, η αυστηροποίηση ποινών είναι σε σωστό δρόμο και νομίζω ότι θα πρέπει να παλέψουμε και ως Κοινοβούλιο και ως πολιτεία, κύριε Υπουργέ, όσον αφορά και την αλλαγή νοοτροπίας και πώς αντιμετωπίζουμε τα ζώα αυτά και με τους δήμους. Θα πρέπει να τους ελέγχουμε, τις επιδοτήσεις τους, ότι πιάνουν τόπο τα λεφτά και ότι δουλεύουν σωστά, ώστε να μην έχουμε προβλήματα και να οργανωθούμε στο κομμάτι αυτό. Είμαστε μαζί σας.

Θέλω όμως να θέσω ένα ερώτημα –συμφωνούμε απόλυτα, εννοείται ότι θα το υπερψηφίσουμε, δεν το συζητάμε- γιατί κάνατε λόγο για μια πολιτισμένη κοινωνία. Μιλάμε για κακοποίηση ζώων. Γι’ αυτό θέλω να μου απαντήσετε –για να το θέσω σήμερα σε σας- τι γίνεται με το Χαλάλ, κύριε Υπουργέ; Εδώ δεν μιλάμε για κακοποίηση ζώων; Δεν μιλάμε για μια πολιτισμένη κοινωνία; Εκεί δεν μιλάμε για βασανισμούς ζώων όταν παίρνουν το ζώο και το σφάζουν ζωντανό για το Χαλάλ; Δεν πρέπει να νομοθετήσουμε και για αυτό; Υπάρχει ευρωπαϊκός νόμος ο οποίος απαιτεί τα ζώα να αναισθητοποιούνται πιο πριν; Τι γίνεται με την περίπτωση του Χαλάλ; Σφάζουν τα ζώα ζωντανά. Μιλάμε για κτηνωδία. Είναι ένα τεράστιο θέμα το οποίο πρέπει να το δούμε. Και εδώ είναι βασανισμός ζώων. Ξεκάθαρα. Και πλέον, δυστυχώς κύριε Υπουργέ, στη χώρα μας έχουν μπουκάρει πάρα πολλοί από αυτούς και το Χαλάλ έχει γίνει μόδα και έχουν ανοίξει μαγαζιά που το διαφημίζουν κιόλας Χαλάλ. Θα πρέπει να το δούμε και να προλάβουμε τις εξελίξεις. Είμαστε πολιτισμένη κοινωνία, μιλάμε για βασανισμό ζώων. Τα σφάζουν στο γόνατο χωρίς να τα αναισθητοποιήσουν πιο πριν. Είναι η διαδικασία του Χαλάλ και θα ήθελα μια τοποθέτηση, αλλά θα ήθελα να το δείτε και γενικότερα παρακαλώ πολύ.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος της Νέας Δημοκρατίας κ. Μπούγας έχει τον λόγο για τρία λεπτά.

**ΙΩΑΝΝΗΣ ΜΠΟΥΓΑΣ:** Ευχαριστώ πολύ, κύριε Πρόεδρε.

Νομίζω ότι οι συνάδελφοι από όλες τις πτέρυγες του Ελληνικού Κοινοβουλίου χαιρετίζουμε τη νομοθετική πρωτοβουλία του Υπουργού. Πράγματι, κύριε Πρόεδρε, η συμπεριφορά του ανθρώπου προς τα ζώα δείχνει το επίπεδο του πολιτισμού μας. Με την αναβάθμιση του πλημμεληματικού χαρακτήρα της πράξεως σε κακούργημα τελεί σε απόλυτη αναλογία η ποινή με τη βαρβαρότητα των τιμωρούμενων πράξεων και προς τη διάταξη βέβαια του άρθρου 137 του Ποινικού Κώδικα την οποία προανέφερε ο Υπουργός.

Ελπίζω ότι θα λειτουργήσει αποτρεπτικά. Περισσότερο αποτρεπτικά, όμως, πρόκειται να λειτουργήσει όχι τόσο η δίωξη ή η τιμωρία, αλλά το γεγονός ότι λόγω του κακουργηματικού χαρακτήρα της πράξεως ο δράστης θα υποβληθεί σε κύρια ανάκριση και εκεί είναι γνωστό ότι μπορείνα επιβληθούν περιοριστικοί όροι για να αποτρέψουν παρόμοια συμπεριφορά του ίδιου δράστη και βέβαια, να λειτουργήσουν και παραδειγματικά για την κοινωνία.

Διότι έχει καταδειχθεί, κυρίες και κύριοι συνάδελφοι, ότι όποιος επιδεικνύει τέτοιου είδους συμπεριφορά προς τα ζώα, τη συμπεριφορά αυτή την επαναλαμβάνει. Και την ίδια συμπεριφορά –το είπε και ο Υπουργός- θα δείξει και σε ανθρώπους. Σε ανυπεράσπιστα ανθρώπινα πλάσματα, αλλά και σε μικρά παιδιά. Και εδώ, κύριε Υπουργέ, θέλω να σας κάνω την εξής πρόταση. Με την κίνηση της ποινικής διαδικασίας και τον σχηματισμό της δικογραφίας, να ενημερώνεται πάραυτα και ο οικείος εισαγγελέας προκειμένου να εξετάσει αν συντρέχει λόγος αυτεπάγγελτης παρέμβασής του για να αφαιρεθεί η γονική μέριμνα σε περίπτωση που είναι γονέας αυτός ο άνθρωπος, των τέκνων του, διότι είναι μια πράξη ακραία, κακόβουλη και βάρβαρη, που ενδεχομένως, για να προστατευθούν τα τέκνα, να δικαιολογείται η αυτεπάγγελτη επέμβαση του εισαγγελέα, προκειμένου να διαπιστώσει αν συντρέχει λόγος.

Μια λέξη ακόμη, κύριε Πρόεδρε, και δεν θα κάνω κατάχρηση ούτε θα υπερβώ τον χρόνο. Είναι καιρός να εξετάσουμε και τις ιδιότυπες συνθήκες βασανισμού που επικρατούν σε καταφύγια που δεν πληρούν τους όρους διαβίωσης των ζώων. Νομίζω, κύριε Υπουργέ, ότι έχετε επιδείξει την ευαισθησία, έχετε τη βούληση και τη γνώση όλα αυτά τα θέματα, τα οποία επαναλαμβάνω και τονίζω ότι αποτελούν κριτήριο του πολιτισμού μας, να τα αντιμετωπίσετε και να φέρετε στην Εθνική Αντιπροσωπεία, ανάλογα με το σημερινό, νομοθετήματα, προκειμένου να τα υπερψηφίσουμε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπούγα.

Τον λόγο έχει η κ. Αδαμοπούλου ως ειδική αγορήτρια του ΜέΡΑ 25.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, χαιρετίζουμε κι εμείς ως ΜέΡΑ25 την ιδιαίτερη ευαισθησία που επέδειξε το Υπουργείο με αυτή τη νομοθετική πρωτοβουλία απέναντι σε ένα απαράδεκτο φαινόμενο, αυτό της κακοποίησης και του βασανισμού των ζώων. Θεωρούμε ότι η πρωτοβουλία αυτή κινείται στα όρια της αναλογικότητας, σε σχέση με τη βαρύτητα και την κοινωνική απαξία όλων αυτών των αξιόποινων πράξεων.

Θα ήθελα μόνο να εκφράσω μία επιφύλαξη σε σχέση με αυτό που αναφέρατε για την προσωρινή αφαίρεση της κατοχής του ζώου από τον ιδιοκτήτη του, σε περίπτωση που αναλάβει ο ίδιος το οικονομικό κόστος της αποκατάστασης της ζημίας που έχει επιφέρει στο ζώο. Παρ’ ότι κατανοώ ότι θέλουμε να ανακουφίσουμε, κατά κάποιον τρόπο, οικονομικά τους δήμους από όλο αυτό το κόστος, θεωρώ όμως ότι το να δίνουμε ένα οικονομικό κίνητρο στον ιδιοκτήτη δεν σημαίνει ότι ο ίδιος έχει δείξει έμπρακτη μετάνοια. Εδώ θεωρώ ότι ελλοχεύει ο κίνδυνος, δίνοντας αυτό το οικονομικό κίνητρο, να το κάνει μόνο και μόνο για να δείξει ότι μετανοεί και μετά, όταν πάρει στην κατοχή του πάλι το ζώο, να επιδείξει την ίδια συμπεριφορά. Εγώ θεωρώ ότι θα έπρεπε να επιβληθεί και ως χρηματική ποινή εις βάρος του ιδιοκτήτη παράλληλα το να αποκαταστήσει και να του αφαιρεθεί οριστικά η ιδιοκτησία ή, σε κάθε περίπτωση, αν του ανατεθεί πάλι, εν πάση περιπτώσει, η κατοχή, να βρίσκεται υπό ένα καθεστώς μακροχρόνιας επιτήρησης και επίβλεψης από ειδικούς ως προς τη σχέση που αναπτύσσει με το ζώο και τη συμπεριφορά του απέναντι στο ζώο. Είναι ένα είδος πρότασης και βεβαίως συμφωνώ με την πρόταση του Κοινοβουλευτικού Εκπροσώπου της Νέας Δημοκρατίας ότι θα πρέπει να δοθεί ιδιαίτερη προσοχή στα καταφύγια αδέσποτων ζώων, γιατί και εγώ έχω λάβει γνώση πολλών φαινομένων αμέλειας και κακοποίησης αυτών των ζώων.

Ευχαριστώ πολύ.

**ΙΩΑΝΝΗΣ ΡΑΓΚΟΥΣΗΣ:** Μπορώ να έχω τον λόγο, κύριε Πρόεδρε, επί της τροπολογίας;

**ΕΥΑΓΓΕΛΙΑ ΛΙΑΚΟΥΛΗ:** Κι εγώ, κύριε Πρόεδρε, για ένα λεπτάκι παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Θα έδινα τον λόγο στον κύριο Υπουργό για να απαντήσει. Με ενημερώσατε ότι τόσο εσείς, κύριε Ραγκούση, όσο και η Κοινοβουλευτική Εκπρόσωπος του Κινήματος Αλλαγής θα πάρετε τον λόγο επί του σχεδίου νόμου. Αν θέλετε κάτι, θα ζητήσω από τον κύριο Υπουργό να περιμένει λίγο, προκειμένου να πάρει ο κ. Ραγκούσης τον λόγο επί του προκείμενου θέματος. Για το θέμα των τροπολογιών, αν υπάρχει κάποιο θέμα πριν φύγει ο Υπουργός, είτε να ρωτήσετε είτε να προσθέσετε, πολύ ευχαρίστως. Αν θέλετε τον λόγο για δύο λεπτά μπορείτε να τον πάρετε, γι’ αυτό το θέμα όμως, και μετά θα πάρετε τον λόγο για την κανονική σας ομιλία.

Ορίστε, κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Είναι, νομίζω, αναμενόμενο και πολύ λογικό ότι αυτή η τροπολογία θα ψηφιστεί ομόφωνα από την Εθνική Αντιπροσωπεία, γιατί χωρίς καμμία αμφιβολία, κύριε Πρόεδρε, έχουμε ζήσει, ιδιαίτερα το τελευταίο διάστημα, ορισμένα περιστατικά τα οποία έχουν σοκάρει το σύνολο των Ελληνίδων και των Ελλήνων. Επίσης, δεν υπάρχει καμμία αμφιβολία ότι αυτό είναι ένα πρώτο βήμα σε μια κατεύθυνση, προς την οποία χωρίς άλλο πρέπει να προχωρήσουμε, αλλά προφανώς δεν πρέπει να περάσει κι ένα μήνυμα ότι αυτό είναι αρκετό από μόνο του. Έχουμε ως κοινωνία, και προφανώς κι εμείς ως κομματικό σύστημα, πολλή δουλειά να κάνουμε σε αυτή την κατεύθυνση. Πολύ περισσότερα υπουργεία και πολύ περισσότερες πλευρές της κυβερνητικής πολιτικής, της συνολικής κυβερνητικής πολιτικής, έχουν υποχρέωση να εμπλακούν σε αυτή την προσπάθεια, με πρώτο και καλύτερο το Υπουργείο Παιδείας, το οποίο θα πρέπει να βρει τον τρόπο να γαλουχήσει, να διαπαιδαγωγήσει, με έναν εντελώς σύγχρονο τρόπο για όλα αυτά τα θέματα ευαισθητοποίησης απέναντι στα ζώα και απέναντι γενικά σε καθετί, που όταν θίγεται η ύπαρξή του, στην πραγματικότητα δεν πλήττεται μόνο αυτή, αλλά προσβάλλεται ο ίδιος ανθρώπινος πολιτισμός.

Υπό αυτή την έννοια το μήνυμα που εμείς θέλουμε, δίνοντας και τη θετική μας ψήφο στη συγκεκριμένη τροπολογία, να αφήσουμε και να καταθέσουμε, είναι ότι πρέπει να ξεκινήσει μια συνολική προσπάθεια και μια συνολική πολιτική, που θα μας βγάλει πολύ πιο μπροστά ως κοινωνία με όρους πολιτισμού, με όρους μιας σύγχρονης αντιμετώπισης όλων αυτών των αξιακών, σε τελική ανάλυση, θεμάτων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Ραγκούση και να δώσω τον λόγο για την ίδια τροπολογία, επί της τοποθέτησης του κ. Βορίδη, στην Κοινοβουλευτική Εκπρόσωπο του Κινήματος Αλλαγής κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Χαιρετίζουμε την πρωτοβουλία σας, κύριε Υπουργέ. Έπρεπε να γίνει αυτό εδώ και καιρό και καλώς κάνετε που το φέρνετε και το φέρνετε έτσι, με αυτόν τον τρόπο, με έναν πανηγυρικό τρόπο θα έλεγα, για τη διάταξή σας, δίνοντας και λεπτομέρειες. Το επίπεδο του πολιτισμού μας -το είπαν άλλωστε οι συνάδελφοι όλων των παρατάξεων- εξαρτάται σε έναν πολύ μεγάλο βαθμό από τη συμπεριφορά μας στα ζώα.

Υπάρχει πολύς δρόμος ακόμη που πρέπει να διανύσει και το Υπουργείο σας, όμως, και το ξέρετε αυτό. Υπάρχουν δύο επίπεδα στα οποία θα πρέπει να εμπλακείτε υποχρεωτικά. Το ένα επίπεδο είναι τι θεωρείται πραγματικά βασανισμός. Το να του κόβεις τα αυτιά, την ουρά, το να το δηλητηριάζεις, να το αφήνεις άστεγο και νηστικό ή ακόμη και το να κρατάς ένα μεγαλόσωμο ζώο σ’ ένα μικρό μπαλκόνι, επί μέρες, ώρες, χειμώνα-καλοκαίρι; Τι θεωρείται τελικά ότι είναι βασανισμός στις δικές μας μέρες; Να παίρνει κανείς το ζώο συντροφιάς σαν παιχνίδι για το παιδί του, είναι βασανισμός αυτό;

Τα δικαστήρια της ουσίας θα κρίνουν, θα μου πείτε. Όμως, η πολιτεία, όπως καταλαβαίνετε, κύριε Υπουργέ, από την εμπειρία σας, έχει χρέος να οδηγήσει στην κατεύθυνση της νομοθεσίας, προκειμένου τα δικαστήρια να έχουν στα χέρια τους την ουσία. Πολλά τα πρόσωπα, λοιπόν, των βασανισμών και εμάς μας αφορούν όλα.

Ένα δεύτερο επίπεδο που μας αφορά είναι το πώς συνδέεται ο βασανισμός των ζώων με την ανθρώπινη παραβατικότητα. Το είχατε ανακοινώσει, βλέποντας και κάποιους ακτιβιστές -σας παρακολουθούσα όταν κάνατε τις ανακοινώσεις στο Υπουργείο- και φέτος, λοιπόν, γιορτάστηκε πάνω στις δικές σας δηλώσεις αυτό, η παγκόσμια ημέρα των ζώων, πριν από λίγες μέρες. Τότε, λοιπόν, εμφανίστηκαν στη δημοσιότητα σοβαρές στατιστικές μελέτες, οι οποίες έλεγαν πως συνδέεται άρρηκτα η παραβατικότητα στην ενήλικη ζωή, όταν εμφανίζονται ανήλικοι να έχουν κακοποιήσει ζώα. Αυτό είναι ένα πολύ ενδιαφέρον σημείο και στοιχείο για μια εκτεταμένη κοινωνιολογική έρευνα, στην οποία -γιατί όχι- θα μπορούσε να πρωτοστατήσει το Υπουργείο σας, μαζί με τους κοινωνικούς επιστήμονες και τα αρμόδια Υπουργεία Δικαιοσύνης και Παιδείας, προκειμένου να είμαστε και πραγματικά ουσιαστικοί, και πραγματικά θεσμικοί και πραγματικά να βλέπουμε με προβολή στο μέλλον. Αυτό θα ήταν, κατά την άποψή μας, μια ολοκληρωμένη προσέγγιση του θέματος και του χρόνου, τέτοιον καιρό, μακάρι να μπορούσαμε να προβούμε και σε τέτοιου είδους ανακοινώσεις για τέτοιου είδους ζητήματα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Βορίδη, έχετε τον λόγο για να απαντήσετε στα θέματα που έθεσαν οι συνάδελφοι.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Να ευχαριστήσω τους συναδέλφους, κατ’ αρχάς για τη θετική ανταπόκρισή τους. Νομίζω ότι άκουσα σχεδόν το σύνολο των πτερύγων του Κοινοβουλίου. Δεν έχει τοποθετηθεί το Κομμουνιστικό Κόμμα, αλλά όλα τα υπόλοιπα κόμματα θέλω να τα ευχαριστήσω για τη στήριξή τους στη συγκεκριμένη νομοθετική πρωτοβουλία.

Δύο μόνο διευκρινίσεις. Η έννοια του βασανισμού θεωρώ ότι περιγράφεται με αρκετά μεγάλη ακρίβεια και σαφήνεια στη διάταξη. Ο βασανισμός των ζώων, με την εσκεμμένη πρόκληση έντονου σωματικού πόνου ή σωματικής εξάντλησης -για να καλύψω λίγο την παρατήρηση η οποία έρχεται από το ΚΙΝΑΛ- επικίνδυνης για την υγεία τους, ιδίως με δηλητηρίαση, κρέμασμα, πνιγμό, κάψιμο, σύνθλιψη και ακρωτηριασμό. Το «ιδίως» είναι ενδεικτική και όχι περιοριστική απαρίθμηση.

Αποτελεί μια γενική κατηγορία. Υπάρχει μια γενική περιγραφή, που βεβαίως θα εξειδικεύσουν, εν συνεχεία, τα δικαστήρια. Υπάρχει και μια ενδεικτική απαρίθμηση συμπεριφορών που προφανώς αποτελούν συμπεριφορές βασανισμού. Άρα νομίζω ότι έχουμε μία πλήρη και άρτια νομοτεχνική διάταξη στο σημείο αυτό.

Στην παρατήρηση η οποία προέρχεται από το ΜέΡΑ25 -επιτρέψτε μου-, πράγματι, θέλει να εξηγήσω εδώ ίσως λίγο περισσότερο το πλέγμα. Η προηγούμενη ρύθμιση τι έλεγε; Άφηνε στη διακριτική ευχέρεια του εισαγγελέα, χωρίς διάκριση, χωρίς προϋποθέσεις, την οριστική ή προσωρινή αφαίρεση του ζώου από τον ιδιοκτήτη που το βασάνιζε. Αυτό, λοιπόν, έμενε στην κρίση του εισαγγελέως.

Τώρα ερχόμαστε και κάνουμε το εξής: Κατ’ αρχάς ρυθμίζουμε το θέμα της οριστικής αφαίρεσης που μένει στην κρίση του εισαγγελέως. Περιορίζουμε, επομένως, εδώ τη διακριτική ευχέρεια του εισαγγελέως να δώσει προσωρινή αφαίρεση. Συνδέουμε δε την προσωρινή αφαίρεση, που πριν ήταν στην απόλυτη διακριτική του ευχέρεια, με την προϋπόθεση της καταβολής της δαπάνης.

Άρα, λοιπόν, τι είναι αυτό το οποίο γίνεται εδώ; Εδώ η διάταξη λέει «Με γνώμονα το συμφέρον του ζώου, ο εισαγγελέας μπορεί να αφαιρέσει προσωρινά το ζώο μόνον στην περίπτωση που…». Η προηγούμενη διάταξη δεν είχε αυτή την προϋπόθεση. Άρα εδώ το συνδέουμε με μία προϋπόθεση.

Τι θα κρίνει, τελικώς, την οριστική αφαίρεση; Διότι είδα μια παρατήρηση η οποία λέει: «Μα το ζώο μένει στα χέρια του βασανιστή». Όχι, βέβαια. Το ζώο σε κάθε περίπτωση αφαιρείται. Με το που γίνεται ο βασανισμός, το ζώο αφαιρείται. Κάνει μια κρίση ο εισαγγελεύς: Οριστική αφαίρεση ή προσωρινή; Ο εισαγγελέας σε κάθε περίπτωση μπορεί να αποφασίσει την οριστική. Δικαίωμα του είτε καταβάλει κάποιος είτε δεν καταβάλει τη δαπάνη. Μπορεί να αποφασίσει την οριστική. Θα κρίνει τα χαρακτηριστικά του προσώπου. Θα δει ποιος είναι αυτός. Αν κρίνει ότι πρέπει να αποφασίσει την οριστική αφαίρεση, θα την αποφασίσει.

Μπορεί όμως, να αποφασίσει την προσωρινή. Γεννιέται ένα ερώτημα: Και τι θα γίνει μετά την προσωρινή; Πότε οριστικοποιείται η προσωρινή; Απάντηση: Με την επιβολή της ποινής. Εάν αυτός κριθεί ένοχος, προφανώς μετατρέπεται σε οριστική. Ο ένοχος βασανισμού ζώου δεν μπορεί να πάρει το ζώο. Μετατρέπεται, λοιπόν, σε οριστική. Εάν όμως, κριθεί αθώος, η προσωρινότητα δίνει τη δυνατότητα να έχει ξανά το ζώο.

Άρα αυτό είναι νομοτεχνικά το σύστημα της αφαίρεσης του ζώου και θεωρώ ότι είναι ορθό και δίκαιο. Εάν μεν είναι τόσο επικίνδυνα τα χαρακτηριστικά του προσώπου, απευθείας ο εισαγγελέας θα πάει σε οριστική αφαίρεση. Εάν κρίνει ότι έχει ένα νόημα να πάει στην προσωρινή, θα δώσει την προσωρινή, οπότε πάλι αφαιρείται το ζώο και δεν μένει στα χέρια του βασανιστή και περιμένουμε την κρίση του δικαστηρίου, προκειμένου να κριθεί οριστικά το ζήτημα.

Να ευχαριστήσω εκ νέου όλους τους συναδέλφους για τη στήριξη στη συγκεκριμένη τροπολογία. Θέλω να πιστεύω ότι σήμερα φεύγουμε από το Κοινοβούλιο έχοντας στείλει ένα πολύ ηχηρό και καθαρό μήνυμα: Ο βασανισμός των ζώων δεν γίνεται ανεκτός στην ελληνική πολιτεία και κοινωνία.

Ευχαριστώ πολύ.

(Χειροκροτήματα από τις πτέρυγες της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Για να μπορούν οι συνάδελφοι να προγραμματίζονται, όσον αφορά τις υποχρεώσεις τους, αμέσως τώρα θα δώσω τον λόγο -γιατί μου ζητήθηκε- στον Κοινοβουλευτικό Εκπρόσωπο του ΣΥΡΙΖΑ κ. Γιάννη Ραγκούση και στη συνέχεια στην Κοινοβουλευτική Εκπρόσωπο του Κινήματος Αλλαγής κ. Λιακούλη.

Ορίστε, κύριε Ραγκούση, έχετε τον λόγο για δώδεκα λεπτά.

**ΙΩΑΝΝΗΣ ΡΑΓΚΟΥΣΗΣ:** Κυρίες και κύριοι συνάδελφοι, οι εξαιρετικά δυσάρεστες εξελίξεις διαδέχονται η μία την άλλη και νομίζω ότι πια έχουμε φτάσει σε ένα σημείο που πρέπει κανείς να είναι σε επιφυλακή κάθε δευτερόλεπτο.

Πριν από λίγο ενημερωθήκαμε ότι το ιδιότυπο διάγγελμα - συνέντευξη Τύπου του κ. Μητσοτάκη με τον Σωτήρη, όπως ο ίδιος αποκάλεσε τον καθηγητή κ. Τσιόρδα πάρα πολλές φορές, ακολουθήθηκε από μία ακύρωση της προγραμματισμένης για αύριο υποχρέωσης του κ. Μητσοτάκη να απαντήσει στην επίκαιρη ερώτηση που έχει υποβάλει ως Αρχηγός Αξιωματικής Αντιπολίτευσης ο κ. Τσίπρας ακριβώς για τα θέματα της πανδημίας. Η ερώτηση είχε επίκεντρο, όπως όλοι γνωρίζουμε, την κατάσταση στα μέσα μαζικής μεταφοράς.

Είναι προφανές: Πρόκειται για μια δειλία του κ. Μητσοτάκη να αντιμετωπίσει τον κ. Τσίπρα και την Αξιωματική Αντιπολίτευση μέσα στον ναό της δημοκρατίας. Ο κ. Μητσοτάκης, που έχει υποχρέωση να τοποθετηθεί, να εξηγήσει και κυρίως να αναλάβει τις ευθύνες του για αυτή τη δραματική εξέλιξη που πλέον υπάρχει στη χώρα, δεν βάζει σε καταστολή μόνο τη λειτουργία της οικονομίας και της κοινωνίας ουσιαστικά, αλλά με αυτή του την απαράδεκτη, εκ θεμελίων απαράδεκτη απόφασή του ουσιαστικά βάζει σε καταστολή και τη λειτουργία του Κοινοβουλίου, τη λειτουργία του διαλόγου, τη δυνατότητα της αντίθετης γνώμης, της συνταγματικά κατοχυρωμένης αντίθετης γνώμης του Αρχηγού της Αξιωματικής Αντιπολίτευσης να τον υποχρεώσει να δώσει απαντήσεις, να δώσει εξηγήσεις και να αναλάβει τις ευθύνες του. Ειλικρινά δεν υπάρχει κανένα περιθώριο κανείς να δικαιολογήσει μία τέτοια εντελώς αστήρικτη και σε κάθε περίπτωση εντελώς προβληματική απόφαση που πήρε ο κ. Μητσοτάκης, ουσιαστικά «βάζοντάς το στα πόδια».

Μια κοινωνία, η ελληνική κοινωνία αποσβολωμένη παρακολουθούσε πριν από λίγη ώρα αυτή την ιδιόμορφη συνέντευξη Τύπου. Ποια ήταν αυτή, όμως, η κοινωνία; Ήταν η κοινωνία που είχε εναποθέσει όλες της τις ελπίδες σε αυτή την Κυβέρνηση, που σχεδόν κατά κυριολεξία -θα μπορούσε να πει κανείς- τους είχε δώσει, τους είχαμε δώσει λευκή επιταγή οκτώ ολόκληρους μήνες. Και τι άκουσε αρχές Νοεμβρίου, που ακόμη είμαστε στον τελευταίο μήνα του φθινοπώρου -ο χειμώνας αρχίζει από τον Δεκέμβριο και μετά- σε μια χώρα με θερμοκρασίες όχι Λονδίνου με 1 βαθμό κελσίου, αλλά με 20 και 25 βαθμούς κελσίου; Άκουσε ότι πια ξαναμπαίνει για μια δεύτερη φορά σε ένα καθεστώς καταστολής, απαγορευτικού, όπου παγώνει η οικονομική και κοινωνική δραστηριότητα εκτός από τα απολύτως απαραίτητα. Προφανώς, μπαίνουμε μέσα σε τρεις εβδομάδες, που όλοι οι πολίτες, όλοι μας -μηδενός εξαιρουμένου- και οφείλουμε και αυτό θα πράξουμε, γιατί είμαστε υπεύθυνοι όλοι οι Έλληνες και Ελληνίδες απέναντι σε αυτή την κοινωνία, σε αυτό τον τόπο και σε αυτό τον λαό, θα πράξουμε αυτό το οποίο αποφασίστηκε.

Όμως, την ίδια ώρα που το δεύτερο αυτό απαγορευτικό, το δεύτερο αυτό lockdown για μια ακόμη φορά όλοι θα πράξουμε, δηλαδή θα το σεβαστούμε, την ίδια ώρα τα ερωτηματικά ξεχειλίζουν. Γιατί, προφανώς, και δεν ήταν μία φυσική εξέλιξη αυτό το οποίο δρομολογήθηκε σήμερα. Ουσιαστικά, αυτό που ανακοινώθηκε σήμερα ως αποτέλεσμα, δηλαδή αυτό το δεύτερο lockdown, έχει μία βασική αιτία. Και αυτή η αιτία είναι ότι κατέρρευσε η κυβερνητική πολιτική διαχείρισης της πανδημίας.

Και κατέρρευσε, γιατί η Κυβέρνηση δεν βάδισε σύμφωνα με τις γραμμές, με τις υποδείξεις της επιστημονικής κοινότητας. Δεν αντιμετώπισε με επιστημονικό τρόπο το άνοιγμα του τουρισμού. Ούτε με επιστημονικό τρόπο μπορούσε να μπει στη διαδικασία να αποκρύπτει στοιχεία μέσα στο καλοκαίρι για τα κρούσματα στα νησιά. Και ούτε με επιστημονικό τρόπο μπορεί κάποιος να εξηγήσει ότι ο κ. Μαρκουλάκης έγραφε «συγχαρητήρια» στον Πρωθυπουργό, γιατί παράκουσε τις υποδείξεις της επιστημονικής κοινότητας και του έκανε το ρουσφέτι που εκείνη την εποχή του είχε ο ίδιος ζητήσει.

Για αυτό ο κ. Μητσοτάκης και η Κυβέρνηση, παρά τις συστηματικές μας προκλήσεις, ερωτήσεις, αιτήσεις και απαιτήσεις, δεν έχει δώσει -και δεν δίνει- στη δημοσιότητα τα πρακτικά της επιτροπής λοιμωξιολόγων. Διότι πορεύτηκε σε πάρα πολλές κρίσιμες πλευρές αυτής της υπόθεσης κατά παράβαση της κοινής επιστημονικής λογικής.

Ουσιαστικά, σήμερα, ποιο είναι το νόημα αυτών που είπε ο κ. Μητσοτάκης; Είναι ότι καταρρέει το Εθνικό Σύστημα Υγείας. Και μάλιστα –προσέξτε, κυρίες και κύριοι Βουλευτές- ανέφερε χαρακτηριστικά ότι εντός των επόμενων δέκα ημερών ή δεκαπέντε ημερών μπορεί –λέει- να χρειαστούν όχι χίλιες πεντακόσιες, ούτε δέκα χιλιάδες νοσηλείες σε μονάδες εντατικής θεραπείας. Αν άκουγε κανείς αυτούς τους γιατρούς μπορεί να έλεγε: «Πράγματι, πού να βρεθούν δέκα χιλιάδες μονάδες εντατικής θεραπείας;». Εκατόν πενήντα μονάδες εντατικής θεραπείας είπε ρητώς πριν από λίγο ότι μπορεί να χρειαστούν μετά από δέκα, δεκαπέντε, είκοσι μέρες. Και για αυτόν τον λόγο, όχι μόνο οδηγεί τη χώρα σε αυτό το νέο lockdown, αλλά ούτε καν αφήνει να εξελιχθούν τα αποτελέσματα των μέτρων που πρόσφατα η ίδια η Κυβέρνηση έλαβε.

Άρα, σήμερα, η ελληνική κοινωνία, η ελληνική πραγματική οικονομία είναι αντιμέτωπη με ένα lockdown, γιατί η Κυβέρνηση συνειδητά αποφάσισε και στο θέμα του εθνικού συστήματος υγείας και στο σκέλος, μέσα μαζικής μεταφοράς και στο σκέλος, σχολεία, που είναι τρεις βασικοί, κρίσιμοι αρμοί αυτής της προσπάθειας για να μπορούσε να έχει φέρει αποτελέσματα να κάνει δικές της καθαρά πολιτικές επιλογές, άλλες από αυτές που εισηγήθηκαν οι επιστήμονες.

Προσέξτε, κυρίες και κύριοι Βουλευτές, σήμερα έχουν ανοίξει ένα σωρό θέματα. Η κ. Κεραμέως για να ανοίξουν τα σχολεία τον Σεπτέμβριο ήταν αυτή, η οποία είχε δηλώσει ότι είναι ομόφωνες οι αποφάσεις των επιστημόνων για να ανοίξουν τα σχολεία. Και σήμερα, ο κ. Μητσοτάκης είπε σαν να ξεκίνησε η ζωή όλων μας μόλις χθες ότι δεν ήταν ομόφωνη η απόφαση των επιστημόνων.

Ξέρετε, τι λένε οι πολίτες που δεν έχουν την ευκαιρία να μιλήσουν από αυτό το Βήμα; Λένε ότι πλέον πρόκειται για την πιο ασυνάρτητη Κυβέρνηση που μπορούσε να έχει στα χέρια της τη χώρα σε αυτές τις κρίσιμες στιγμές της πανδημίας. Οι πολίτες σας λένε ότι δεν ξέρετε τι σας γίνεται πια, ότι έχετε χάσει τον έλεγχο και ότι οδηγείτε την κοινωνία σε ένα δράμα. Άλλα λέτε τη μια μέρα. Άλλα λέτε τη δεύτερη μέρα. Και άλλα κάνετε την τρίτη μέρα.

Ο κ. Πέτσας προχθές, στις 4 Νοεμβρίου, έλεγε: «Η Αττική δεν βρίσκεται κοντά στο lockdown». Ο κ. Γεραπετρίτης, το δεξί χέρι του κ. Μητσοτάκη έλεγε στις 3 Νοεμβρίου, δύο μέρες: «Απόφαση για καθολικό lockdown θα ήταν άστοχη». Για να μην αναφέρει κανείς αυτές τις κωμικές καταστάσεις που πλήττουν, όμως, βαθιά μία πολύ κρίσιμη σχέση εμπιστοσύνης που έπρεπε να διατηρηθεί αλώβητη, ειδικά σε αυτό το θέμα, της Κυβέρνησης, της πολιτείας, του κράτους του κρατικού μηχανισμού με τους πολίτες αυτό το διάστημα.

Να μην αναφερθεί, λοιπόν, κανείς σε αυτές τις κωμικές καταστάσεις που έγιναν στη Θεσσαλονίκη με αφορμή την υπόθεση της κατ’ οίκον διανομής, του take away, του delivery, που τη μια το ανακοίνωσαν, την άλλη το πήραν πίσω. Ή και για τα γήπεδα. Ποιος θα ξεχάσει για τα γήπεδα που βγήκαν να λένε ότι οι αρμόδιοι Υπουργοί ότι πρέπει να γίνουν οι αγώνες με θεατές, για να αναγκαστούν και αυτό, μετά από μια μέρα να το ανακαλέσουν;

Άρα, εδώ, έχουμε την κατάρρευση του κυβερνητικού μηχανισμού και την απώλεια εμπιστοσύνης των πολιτών απέναντι σε αυτή την Κυβέρνηση σε μια κρίσιμη στιγμή για να κερδηθεί αυτή η μάχη με αυτόν τον πολύ δύσκολο εχθρό και αντίπαλο που είναι ο κορωνοϊός.

Αν οι πολίτες, όμως, σας χαρακτηρίζουν μια εξαιρετικά ασυνάρτητη Κυβέρνηση, είστε ασυνάρτητοι γιατί είστε χαζοί ή γιατί δεν έχετε μυαλό; Όχι, σε καμμία περίπτωση. Πολύ συνειδητά προχωράτε. Και ξέρετε, ποιο είναι σε τελική ανάλυση το πρόβλημα που έχει η ελληνική κοινωνία με την Κυβέρνηση του κ. Μητσοτάκη; Είναι ότι από την ώρα που ξέσπασε αυτή η κρίση με τον κορωνοϊό από τη φύση της είναι μια μάχη που θα κριθεί στο πεδίο των δημόσιων πολιτικών. Εκ των πραγμάτων, ο ιός δεν ξέρει ούτε πλούσιους ούτε φτωχούς ούτε άσπρους, ούτε μαύρους ούτε κοντούς ούτε ψηλούς ούτε νέους ούτε ηλικιωμένους. Χτυπάει όπου βρει.

Άρα η μόνη άμυνα που μπορεί να υπάρξει απέναντι σε μια τέτοια ιδιαίτερη κατάσταση είναι η άμυνα των δημόσιων πολιτικών, δηλαδή των δημόσιων πολιτικών υγείας, δημόσιων πολιτικών στις μεταφορές, δημόσιων πολιτικών στην εκπαίδευση. Αυτή είναι πίσω από όλα η εξήγηση της δικής σας επιλογής να προχωρήσετε, όπως προχωράτε, χωρίς καμμία στήριξη του Εθνικού Συστήματος Υγείας, χωρίς καμμία στήριξη των μέσων μαζικής μεταφοράς, χωρίς καμμία στήριξη των σχολείων.

Σε τελική ανάλυση έχετε πάρει μία βαθιά καθοριστική ιδεολογική απόφαση. Και η απόφαση που έχετε πάρει, απολύτως συμβατή με όσα πιστεύετε με το κόμμα το οποίο είστε και με όσα εκπροσωπείτε είναι να μη στηρίξετε, τώρα ειδικά που έχετε όλες τις δυνατότητες και κανένα περιορισμό και από την Ευρωπαϊκή Ένωση και από οπουδήποτε, αυτές τις δημόσιες πολιτικές με ένα μόνιμο τρόπο. Για αυτό δεν κάνατε μόνιμες προσλήψεις στο Εθνικό Σύστημα Υγείας. Και για αυτό, σήμερα, το Εθνικό Σύστημα Υγείας έχει φτάσει στα όρια της κατάρρευσης ως αποτέλεσμα των δικών σας πολιτικών.

Οι ευθύνες της Κυβέρνησης του κ. Μητσοτάκη είναι γιγαντιαίες. Και αν νομίζετε, κυρίες και κύριοι συνάδελφοι, ότι θα μπορέσει και αυτή τη φορά να παίξει τον ρόλο ενός συστήματος προστασίας της αποδοχής της δημοφιλίας του ίδιου και της Κυβέρνησης, γελιέστε και πλανάστε. Διότι ο ελληνικός λαός έχει δείξει πολλές φορές ότι έχει ανοχή. Έχει και καλή προαίρεση. Έχει και καλή διάθεση να δώσει περιθώρια να δοκιμαστούν πολιτικοί, πρωθυπουργοί, κυβερνήσεις, κόμματα, πολιτικές τους.

Αν όμως πάρει χαμπάρι ότι έχει να κάνει με πολιτικές δυνάμεις, με κυβερνήσεις και πρωθυπουργούς που δεν τιμούν την εμπιστοσύνη που τους έχει δώσει, τότε τιμωρούν. Και τιμωρούν με πάρα πολύ αυστηρό τρόπο, ιδίως όταν βλέπουν ότι σε τελική ανάλυση, η ατυχία τους είναι ότι τα νοσοκομεία δεν είναι τράπεζες, κύριε Υπουργέ Δικαιοσύνης. Τα μέσα μαζικής μεταφοράς, δυστυχώς, για τον ελληνικό λαό δεν είναι τράπεζες. Τα σχολεία, επίσης, δεν είναι τράπεζες.

Διότι αν ήταν τράπεζες τα νοσοκομεία, αν ήταν τράπεζες τα μέσα μαζικής μεταφοράς, αν ήταν τράπεζες τα σχολεία, σήμερα δεν θα φέρνατε αυτό το νομοσχέδιο που επιταχύνει την αρπαγή της πρώτης κατοικίας από τον ελληνικό λαό. Δεν θα φέρνατε ένα ακόμη νομοσχέδιο υπαγορευμένο από τα νομικά γραφεία των τραπεζών, αλλά θα είχατε και σήμερα και χτες και προχτές και τον περασμένο μήνα φέρει νομοσχέδιο για να ενισχύσετε το εθνικό σύστημα υγείας, για να πολλαπλασιάσετε το μόνιμο προσωπικό γιατρών και νοσηλευτών, για να πολλαπλασιάσετε τα μέσα μαζικής μεταφοράς, για να μην έχετε τα παιδιά να κάθονται στα θρανία, όχι μόνο με περισσότερους μαθητές ανά τάξη -που αυξήσατε τον αριθμό των μαθητών- αλλά το ένα δίπλα στο άλλο, σε μια χώρα που κατά τα άλλα, ο βασικός κανόνας για τη σωτηρία απέναντι σε αυτήν την πανδημία ήταν ο κανόνας της κοινωνικής αποστασιοποίησης. Και εσείς έχετε ανοίξει τα σχολεία.

Σήμερα μαθαίνουμε ότι η Υπουργός έχει ψευδώς αναφέρει ότι ήταν ομόφωνες οι αποφάσεις της επιστημονικής επιτροπής και ανοίξατε τα σχολεία, βάζοντας τα παιδιά μας να κάθεται το ένα σε απόσταση πενήντα εκατοστών από το άλλο.

**ΠΡΟΕΔΡΕΥΩΝ (Αθανάσιος Μπούρας):** Κύριε συνάδελφε, ολοκληρώστε, εκτός αν θέλετε να πάρετε και τη δευτερολογία σας.

**ΙΩΑΝΝΗΣ ΡΑΓΚΟΥΣΗΣ:** Ναι, θα την πάρω, κύριε Πρόεδρε, για να πω και δυο λόγια για το νομοσχέδιο.

**ΠΡΟΕΔΡΕΥΩΝ (Αθανάσιος Μπούρας):** Εντάξει. Συνεχίστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Όσον αφορά το νομοσχέδιο, λοιπόν, θα ήθελα να πω τα εξής: Όσα ακούστηκαν και κατά τη διάρκεια των συνεδριάσεων των διαρκών επιτροπών και σήμερα εδώ από τον εισηγητή μας, τον κ. Καλαματιανό, αλλά και από όλους του συναδέλφους που πήραν το λόγο -και όχι μόνο από το δικό μας κόμμα, από το σύνολο των κομμάτων της Αντιπολίτευσης- νομίζω ότι θα έπρεπε κανονικά να σας κάνουν να προβληματιστείτε και για εσάς, κύριε Υπουργέ, προσωπικά και για την Κυβέρνηση. Ξέρετε, όλα αυτά μένουν. Όλα αυτά μένουν!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Για όλους μας!

**ΙΩΑΝΝΗΣ ΡΑΓΚΟΥΣΗΣ:** Για όλους, κύριε Υπουργέ, ιδίως για αυτούς που εισηγούνται νομοθετήματα στο ελληνικό Κοινοβούλιο, γιατί όλα τα υπόλοιπα έχουν κι αυτά ένα μέρος σε αυτά όλα που λέμε ότι μένουν. Όμως, τα νομοθετήματα κι αν είναι που μένουν.

Τώρα, εσείς έχετε πάρει απόφαση ακόμη και σήμερα -αν θέλετε, να σας το πω κι αλλιώς, σας δόθηκε μια τελευταία ευκαιρία σήμερα, διότι ανακοίνωσε ο Πρωθυπουργός, ο κ. Μητσοτάκης, ο Πρόεδρος της Κυβέρνησής σας, ότι βάζει τη χώρα σε απαγορευτικό- να φέρετε ένα νομοσχέδιο που είναι φτιαγμένο σε συνθήκες εκτός του απαγορευτικού που ανακοινώθηκε. Στοιχειώδης πολιτική και κοινωνική ευαισθησία δεν θα σας επέβαλε να πείτε ότι αναστέλλεται η ψήφιση αυτού του νομοσχεδίου, που ήταν έτσι κι αλλιώς προσαρμοσμένο σε μια σειρά από διατάξεις που θα μπορούσαν να λειτουργήσουν -σας το είπαν πάρα πολλοί συνάδελφοι- εφόσον η χώρα δεν θα είχε μπει σε απαγορευτικό; Και σήμερα, όμως, επιμένετε εδώ να ψηφιστεί αυτό το νομοσχέδιο κατ’ εντολή των τραπεζών.

Την ίδια στιγμή, δηλαδή, που επιταχύνετε την απώλεια της πρώτης κατοικίας για τις Ελληνίδες και τους Έλληνες, παίρνετε την πρωτοβουλία και -επιτρέψτε μου να το πω- έχετε και το πολιτικό θάρρος -θράσος θα το έλεγε άλλος- να σας λένε ότι φέρνετε διατάξεις με τις οποίες οδηγείτε σε παραγραφή σοβαρότατες υποθέσεις φοροδιαφυγής, να σας λένε ότι δεν είναι δυνατόν να ζητάτε από το ελληνικό Κοινοβούλιο να νομοθετήσει ρητή, συγκεκριμένη διάταξη για την απόσπαση ενός στο εξωτερικό με τη γυναίκα του. Έχετε κάνει το ρουσφέτι, την πελατειακή διαχείριση της νομοθετικής εξουσίας, όχι επιστήμη, όχι απλώς πτυχίο πανεπιστημίου, αλλά μεταδιδακτορικό.

Και, βεβαίως, κορυφώνεται αυτό το μπαράζ των απαράδεκτων ρυθμίσεων με τη συνειδητή σας επιλογή να αφαιρέσετε, ουσιαστικά, τη διαχείριση αυτών των κρίσιμων -και για την τιμή του πολιτικού κόσμου- δικογραφιών που υπάρχουν στα χέρια της, που έχουν να κάνουν είτε με τη «NOVARTIS» είτε με άλλες υποθέσεις από την κυρία Τουλουπάκη. Ουσιαστικά αυτό κάνετε με το πρόσχημα ότι ενοποιείτε τις εισαγγελίες, πράγμα που κατ’ επανάληψη έχει ειπωθεί ότι θα μπορούσε να είναι μια επιλογή την οποία θα μπορούσε να συζητήσει και να συμφωνήσει ο οποιοσδήποτε. Εγώ θυμάμαι ότι στη διάρκεια των συνεδριάσεων της προανακριτικής -και υπάρχουν και μέλη της εδώ ανάμεσά μας- μέχρι και ο κ. Παπαγγελόπουλος κάποια στιγμή είπε: «Να σας πω κι εγώ τη γνώμη μου. Και εγώ πιστεύω ότι είναι πιο σωστό να ενοποιηθούν».

Όμως, εσείς εδώ δεν προωθείτε την ενοποίηση. Εσείς εδώ προωθείτε την εκκαθάριση της κ. Τουλουπάκη κατά τα πρότυπα της εκκαθάρισης με βάση τα οποία εκκαθαρίστηκε και η Ρουμάνα εισαγγελέας, που σήμερα γνωρίζετε πάρα πολύ καλά ποιας τιμής απολαμβάνει σε επίπεδο Ευρωπαϊκής Ένωσης.

Και αυτό πώς αποδεικνύεται; Αποδεικνύεται, πρώτον, διότι αν αυτή ήταν μια θεμελιώδης, μια ουσιώδης πολιτική σας απόφαση, γιατί αργήσατε δεκαπέντε ολόκληρους μήνες να την εισάγετε στο Κοινοβούλιο; Αν έπρεπε να ενοποιηθούν οι εισαγγελίες, γιατί έπρεπε να ενοποιηθούν τώρα; Κι αν έπρεπε να ενοποιηθούν οι εισαγγελίες, γιατί έπρεπε να παυθούν -γιατί δεν είναι μόνο η κ. Τουλουπάκη, είναι και ο οικονομικός εισαγγελέας- και να τερματιστούν οι θητείες τους; Από ποιον; Από τη νομοθετική εξουσία, η οποία τι κάνει; Ουσιαστικά παρεμβαίνει με έναν ωμό και απροσχημάτιστο τρόπο στη δικαστική εξουσία. Γιατί δεν έχει αποφασιστεί και η κ. Τουλουπάκη και ο οικονομικός εισαγγελέας στη θέση αυτή να αναλάβουν καθήκοντα με βάση την απόφαση κάποιας κυβέρνησης. Με βάση αποφάσεις των ίδιων των δικαστών έχει αναλάβει και η κ. Τουλουπάκη και ο οικονομικός εισαγγελέας.

Άρα κάτι θέλετε να προλάβετε. Άρα, αυτό για το οποίο κόπτεστε, δεν είναι η θεσμική ενοποίηση των δύο εισαγγελιών. Θέλετε άρον-άρον να πάρετε τις δικογραφίες αυτές από τα χέρια των συγκεκριμένων εισαγγελέων. Και αυτό, βεβαίως, είναι, θα έλεγε κανείς, μπροστά σε όλα όσα έχετε κάνει σε αυτές τις υποθέσεις, ένα ακόμα μικρό λιθαράκι, το οποίο δεν πρόκειται σε καμμία απολύτως περίπτωση να συγχωρεθεί από τον ελληνικό λαό όταν θα έρθει η ώρα, θα ωριμάσουν οι συνθήκες και θα φτάσουμε στο τέλος αυτής της πορείας.

Θα κλείσω, κύριε Πρόεδρε, κυρίες και κύριοι συνάδελφοι, λέγοντας το εξής: Σήμερα δεν φτάνει που η χώρα μπήκε σε ένα νέο καθεστώς απαγορευτικού, ουσιαστικά, ως προς τη λειτουργία και της κοινωνίας και της οικονομίας, δεν φτάνει που ακούσαμε έναν Πρωθυπουργό χωρίς ίχνος αυτοκριτικής, με αλαζονεία, με έπαρση, με ναρκισσισμό -για να καταλάβετε, μιλούσε για τον καθηγητή κ. Τσιόδρα δίπλα του και είπε δέκα φορές, «ο Σωτήρης, θα σας πει ο Σωτήρης»-...

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Σε ένα λεπτό θα ολοκληρώσω, κύριε Πρόεδρε. Και λιγότερο. Σε τριάντα δευτερόλεπτα.

Είχαμε, όμως, κι άλλα. Είχαμε μία Κυβέρνηση, η οποία ακόμη και σήμερα δεν ένιωσε την ανάγκη να ανακοινώσει ένα θαρραλέο, ένα γενναίο πρόγραμμα ενίσχυσης του Εθνικού Συστήματος Υγείας, ένα σύστημα υγείας για το οποίο ο κ. Πέτσας δήλωνε ότι, «Αν είχαμε ακούσει τον ΣΥΡΙΖΑ για τις ΜΕΘ, θα είχαμε πετάξει δεκάδες εκατομμύρια ευρώ». Αυτή ήταν η μνημειώδης δήλωση της Κυβέρνησης Μητσοτάκη. «Ήταν πεταμένα λεφτά…» -είπε- «…η ενίσχυση των μονάδων εντατικής θεραπείας», χωρίς τις οποίες τώρα πολλοί άνθρωποι, πολλοί συμπολίτες μας θα πεθαίνουν.

Όμως, είχαμε και την αναγνώριση από τον κ. Μητσοτάκη σήμερα ότι, «Είναι διαθέσιμα 37 δισεκατομμύρια ευρώ, τα οποία θα μπορέσει να χρησιμοποιήσει και άρα μην ανησυχείτε». Αυτά τα 37 δισεκατομμύρια ευρώ, που όταν ο κ. Σταϊκούρας καθόταν σε αυτή τη θέση πριν από λίγες μέρες, στην πρόταση δυσπιστίας που υποβάλαμε, ξέρετε τι δήλωνε; Έχω τα Πρακτικά μπροστά μου. «Κύριε Τσίπρα, εσείς πιστεύετε στη σπατάλη χρημάτων. Ακούστε τι μου είπε…» -λέει απευθυνόμενος σε εμάς ο κ. Σταϊκούρας- «…ο κ. Τσίπρας στις 28 Σεπτεμβρίου. Κύριε Πρόεδρε, δεν ξέρω αν σας έχω ενημερώσει γι’ αυτό. Με κάλεσε ο κ. Τσίπρας να σπαταλήσω χρήματα για να σώσω την κοινωνία». Να σπαταλήσω χρήματα! Θα το καταθέσω στα Πρακτικά. Ποια χρήματα είναι αυτά; Τα 37 δισεκατομμύρια ευρώ…

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε, κύριε Ραγκούση. Έχετε υπερβεί κατά πολύ τον χρόνο.

**ΙΩΑΝΝΗΣ ΡΑΓΚΟΥΣΗΣ:** Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, θέλω να ενημερώσω εσάς και το Σώμα, ότι υπάρχουν οι νομοτεχνικές βελτιώσεις. Δεν έλαβα τον λόγο, ακριβώς για να είναι στη διάθεση των συναδέλφων όλες οι νομοτεχνικές βελτιώσεις και για να προλάβω για την οικονομία του χρόνου, επειδή εκφράστηκε αυτή η ανησυχία κατ’ αρχάς από τον πρόεδρο της Ένωσης Δικαστών και Εισαγγελέων, σχετικά με το ne bis in idem. Σας ξεκαθαρίζω ότι παρά το ότι για μας ήταν απολύτως σαφές και θα ήθελε μια πολύ ακραία ερμηνεία προκειμένου κάποιος να το δει διαφορετικά, διαφοροποιείται η μεταβατική διάταξη, ούτως ώστε να μην υπάρχει η παραμικρή υπόνοια για παραγραφή ποινικών αδικημάτων.

Είναι στη διάθεση των συναδέλφων. Σε λίγο θα λάβω και τον λόγο.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 196-198

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Θα καλέσω, όπως προανήγγειλα, την Κοινοβουλευτική Εκπρόσωπο του Κινήματος Αλλαγής, την κ. Ευαγγελία Λιακούλη, να λάβει τον λόγο για δώδεκα λεπτά. Εφόσον, βέβαια, και η ίδια με πληροφορήσει αν θα πάρει και τη δευτερολογία της.

Και στη συνέχεια, έχει ζητηθεί ο λόγος από τον Κοινοβουλευτικό Εκπρόσωπο της Ελληνικής Λύσης κ. Βιλιάρδο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κύριε Πρόεδρε, γιατί δεν το πάμε εναλλάξ;

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Κατά τον Κανονισμό, επειδή βλέπω συναδέλφους να διαμαρτύρονται -δεν είναι δικό μου θέμα- είναι θέμα των Κοινοβουλευτικών Εκπροσώπων.

Ορίστε, κ. Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, ο κύριος Πρωθυπουργός και ο κύριος καθηγητής πριν από λίγη ώρα ανακοίνωσαν το γενικό lockdown της χώρας, που τα μέσα ενημέρωσης είχαν ήδη αναγγείλει από χθες. Εγώ έτσι θα τους λέω, γιατί τέτοια οικειότητα δεν έχω αποκτήσει ακόμη, ώστε να τους αποκαλέσω «Κυριάκο» και «Σωτήρη», όπως πραγματικά εντυπωσιακά σε μία τέτοιου είδους ανακοίνωση και οι δυο τους έκαναν.

Προφανώς, η κρίσιμη στιγμή δεν έχει γίνει αντιληπτό τι σημαίνει ακριβώς για τον ελληνικό λαό και για την πλειοψηφία του, που σήμερα μουδιασμένος κάθεται στη γωνιά και συλλογιέται.

Η Πρόεδρός μας, η Πρόεδρος του Κινήματος Αλλαγής, η Φώφη Γεννηματά, σχολιάζοντας αυτή τη συνέντευξη των δύο, είπε ότι δυστυχώς σήμερα έχουμε μία μετάβαση από το «βλέποντας και κάνοντας» στο «δεν ξέρουμε τι θα μας ξημερώσει» και αυτό, κυρίες και κύριοι συνάδελφοι, είναι εξαιρετικά σοβαρό.

Το γενικό lockdown της χώρας είναι πλέον ένα γεγονός. Είναι μία αναμενόμενη δραματική κατάληξη μίας μάχης που δίνει η χώρα με την πανδημία και σε αυτή τη φάση, στην έναρξη του δεύτερου κύματος της πανδημίας, είναι δυστυχώς μία μάχη που έχασε. Είναι μία μάχη που η Κυβέρνησή σας έχει χάσει.

Η ανακοίνωση του γενικού lockdown δημιουργεί νέα δεδομένα για την κοινωνία και την οικονομία. Τελεία και παύλα!

Εμείς δεν θα στήσουμε αναμετάδοση στον αύλειο χώρο του νοσοκομείου για να μιλήσουμε για την αποτυχημένη στρατηγική της Κυβέρνησης στην αντιμετώπιση της πανδημίας ούτε θα σκυλέψουμε πάνω στη σωρό των ανθρώπων που έφυγαν χτυπημένοι από τον κορωνοϊό. Δεν μας ταιριάζει ούτε στο ύφος ούτε στο ήθος.

Θρηνούμε για τις μεγάλες απώλειες και στέλνουμε μήνυμα συμπαράστασης από την Ολομέλεια του Κοινοβουλίου σήμερα και στήριξης όλων όσοι δίνουν τη μάχη στις εντατικές. Είμαστε μαζί τους, είμαστε δίπλα τους, δίνουμε δύναμη από τη δύναμή μας, κουράγιο από το κουράγιο μας σε όλους και δεσμευόμαστε μαζί με την Πρόεδρό μας και καθένας και καθεμία από εμάς, οι Βουλευτές του Κινήματος Αλλαγής, ότι δεν θα μείνει κανείς μόνος!

Το Κίνημα επιμένει σταθερά να είναι η προοδευτική πολιτική δύναμη που με θέσεις και προτάσεις νοιάζεται για τον τόπο και τους ανθρώπους, πρώτα, όμως, για τους ανθρώπους. Ο λαϊκισμός στην πανδημία είναι τόσο αποκρουστικός όσο και ο ίδιος ο θανατηφόρος ιός. Φτάνει, λοιπόν, πια!

Σε σχέση με τη μάχη της πανδημίας, σήμερα πρέπει ψύχραιμα με ρεαλισμό και πολιτική ειλικρίνεια η Κυβέρνησή σας, κύριε Υπουργέ, να κάνει συγκεκριμένες παραδοχές. Έχουμε μία έλλειψη καταφανούς, στοιχειώδους στρατηγικής. Το να δώσεις μία μάχη και να μην την κερδίσεις είναι και ανθρώπινο και πολιτικά αποδεκτό. Το να μην πας, όμως, καθόλου στη μάχη, το να μην τη δώσεις τη μάχη αυτή και να ηττάσαι, όταν μετράς θύματα, ανθρώπινες ζωές, δεν έχεις κανένα δικαίωμα να το κάνεις.

Έγκλημα δεν είναι μόνο η πράξη -το ξέρετε καλύτερα ως Υπουργός Δικαιοσύνης από μας- έγκλημα είναι και η παράλειψη. Αν με αφήσεις να πεθάνω στην εντατική, επειδή δεν έχεις κρεβάτι να με βάλεις, τότε τελείς έγκλημα -έτσι ακριβώς!- και μάλιστα, όταν υπάρχει η εμπειρία του πρώτου κύματος που μας δίδαξε πολλά, που μας φόβισε πολύ, που μας έκανε, όμως, να μάθουμε και πολλά, που οι πολίτες πειθάρχησαν και έβαλαν πλάτη. Δεν είναι κακοί οι πολίτες, δεν είναι ξαφνικά ανεύθυνοι οι πολίτες. Οι πολίτες έβαλαν πλάτη, χρεοκόπησαν, έβαλαν λουκέτο, πολλοί έπαθαν κατάθλιψη, δεν έχουν σηκωθεί ακόμα, αλλά άντεξαν και πειθάρχησαν.

Πώς, λοιπόν, αξιοποιήθηκε από σας όλος αυτός ο πολύτιμος χρόνος, προκειμένου να κάνετε ό,τι είχατε ως πολιτικό και ηθικό χρέος απέναντι στους πειθαρχημένους και σύννομους πολίτες;

Χάσατε πολύτιμο χρόνο, κύριε Πρωθυπουργέ! Οφείλετε να το παραδεχτείτε! Είναι πολιτική ανδρεία να βγεις σήμερα και να πεις «έπρεπε να πάρω τα μέτρα νωρίτερα, γι’ αυτό και δεν δίνω τα πρακτικά των λοιμωξιολόγων και των ειδικών, γιατί αυτά μου έλεγαν».

Χτίσατε τον θρόνο σας, κύριε Πρωθυπουργέ, πάνω στο success story της πρώτης περιόδου, που πρώτη εγώ από αυτό το Βήμα δημόσια σας αναγνώριζα ότι ήταν επιτυχημένη, όχι όπως έλεγε η Αξιωματική Αντιπολίτευση ότι αποτύχατε.

Όμως, τι πάθατε μετά; Απλωθήκατε νωχελικά πάνω στον θρόνο σας, στεφανωθήκατε με τις δάφνες των δημοσκοπήσεων, που ακλόνητα σας έφεραν πρώτο σε όλα με διαφορά και δεν καταδεχτήκατε καν να ασχοληθείτε με τα σπουδαία και τα μεγάλα, όπως η κατάστρωση ενός στρατηγικού σχεδίου αντιμετώπισης της πανδημίας. Ανοίξατε τα σύνορα χωρίς αυστηρά υγειονομικά πρωτόκολλα. Φωτογραφηθήκατε στη μαγευτική Σαντορίνη, ήσυχος και ασφαλής, απολαύσατε τον μπαμπά του Μπόρις Τζόνσον στο μαγευτικό Πήλιο να τρώει αμέριμνος σπετσοφάι, την ώρα που ο γιος του νοσούσε από κορωνοϊό και γενικώς βιώνατε όλοι μαζί ένα πολιτικό spa ευεξίας και χαλάρωσης. Και μετά τη χαλάρωση ήρθε το χάος. Δύο «χα, χα» μαζί που δεν μας έκαναν, όμως, αστείο, μας έκαναν «αχ και βαχ» για τον λαό.

Και το στρατηγικό σχέδιο που εσείς δεν είχατε είναι πολύ απλό. Μας είπατε ότι θα ενισχύσετε το ΕΣΥ -το δικό μας ΕΣΥ- που το βάλετε στην πρώτη γραμμή. Λίγο πριν τον Φεβρουάριο το θάβατε -σας θυμίζω- και λέγατε «ποιο ΕΣΥ; Ιδιωτική πρωτοβουλία, ΣΔΙΤ και να δούμε πώς ο ιδιώτης θα τα πάρει όλα μάνι μάνι για να ξενοιάσουμε με αυτό». Το ΕΣΥ, το δικό μας ΕΣΥ, αυτό που εμπνεύσαμε και ιδρύσαμε είναι τώρα στην πρώτη γραμμή.

Και εδώ που τα λέμε, τον ιδιωτικό τομέα πάλι στον αφρό τον έχετε, πουθενά μέσα σε αυτή την ιστορία δεν τον βάλατε, τον αφήνατε παρακαταθήκη, αλλά και επειδή του ετοιμάζετε διάφορα δωράκια που θα πω παρακάτω.

Ενισχύσατε τις ΜΕΘ; Ούτε οι δωρεές δεν ξέρουμε πού πήγαν. Σας ρωτήσαμε ξανά και ξανά και δεν μας απαντάτε πώς χρησιμοποιήθηκαν τα χρήματα των δωρεών για να φτιάξετε ΜΕΘ. Οι ΜΕΘ που φτιάξατε δεν είναι άξιες λόγου καν. Τον περασμένο Μάρτιο, όταν υποδέχτηκε η Ιταλία την πανδημία, κόντεψε να καταρρεύσει. Τότε σας θυμίζω, όμως, ότι η στατιστική έλεγε πως 12,8 κλίνες εκείνη την εποχή είχε ανά εκατό χιλιάδες κατοίκους, την ώρα που εμείς έχουμε δέκα τώρα ανά εκατό χιλιάδες κατοίκους.

Το δημόσιο σύστημα υγείας εγκαταλείφθηκε περίπου συνειδητά, λοιπόν. Χωρίς επενδύσεις στο δημόσιο, αποθεώνετε ακόμα με την πράξη σας την ιδιωτική πρωτοβουλία.

Τι μας λέγατε για τα τεστ σε όλη την επικράτεια; Βλέπω εδώ τους συναδέλφους μου του τομέα υγείας, τον κ. Πουλά, τον κ. Κεγκέρογλου, τον κ. Μουλκιώτη, που σας τα έλεγαν τότε για τα τεστ ξανά και ξανά. Για πείτε μας, λοιπόν, τα τεστ εσείς που δεν παραδεχόσασταν τώρα γιατί τρέχετε σαν τρελοί να τα κάνετε τέσσερις και πέντε χιλιάδες τη μέρα στη Θεσσαλονίκη; Πώς σας έφυγαν οι Σέρρες από το επίπεδο «1» στο «4»; Πώς η Θεσσαλονίκη τα πήγαινε τόσο καλά και τώρα δεν τα πάει; Πώς η Λάρισα, η εκλογική μου περιφέρεια, ήταν μια χαρά και τώρα είναι καθόλου καλά; Πώς, λοιπόν, έγιναν όλα αυτά;

Δώσατε μάχη, επίσης, να μας πείσετε ότι δεν φταίνε τα μέσα μαζικής μεταφοράς και τα σχολεία. Βέβαια, σας κατάπιαν εκεί -να το πω- τα ρεπορτάζ και οι live συνδέσεις, εκεί την πάθατε πραγματικά. Όταν οι επιβάτες των αστικών σαν σαρδέλες στοιβάζονταν στα λεωφορεία, εσείς τους λέγατε «μα, φταίνε, κολλάει ο ένας με τον άλλον γιατί δεν φοράνε μάσκες» και φόρεσαν και μετά τους λέγατε «φταίνε γιατί δεν ανοίγουν τα παράθυρα» και τα παράθυρα τα οποία ήταν κλειστά για λόγους ασφαλείας άνοιξαν, αλλά πάλι κόλλαγαν.

Τελικά, η σαρδελοποίηση φαίνεται ότι ήταν το πρόβλημα και όχι η μάσκα, κύριε Πρωθυπουργέ και κύριε Υπουργέ.

Τα σχολεία; Αρνηθήκατε ότι τα σχολεία έχουν την οποιαδήποτε, την παραμικρή σχέση με την πανδημία και τώρα κλείνετε τα λύκεια και τα γυμνάσια και αφήνετε τα δημοτικά. Έχουν τελικά ή δεν έχουν;

Δόγμα σας, επίσης, ήταν ότι «εμείς είμαστε οι καλύτεροι όλων, οι άλλες χώρες είναι πολύ πιο άσχημα από εμάς». Άλλο μεγάλο ψέμα! Ίδια χώρα είμαστε με όλες εμείς που έχουμε από τον καιρό και οι άλλες χειμωνιάζουν από τον Αύγουστο; Ίδιες χώρες είμαστε εμείς με τις υποδομές που έχουμε σε σχέση με τις υπόλοιπες χώρες; Έχουμε τις ίδιες κλιματικές αλλαγές, τις ίδιες δυσκολίες, ή έχουμε τις ίδιες κοινωνικές δομές σε ό,τι αφορά την τρίτη ηλικία;

Και βεβαίως, αυτό που δεν μπορώ να ακούω τις τελευταίες μέρες είναι ότι για όλα φταίνε οι ανεύθυνοι πολίτες και οι ψεκασμένοι. Δεν υπάρχει ατομική ευθύνη στη χώρα, φταίνε τα περίπτερα, τα θέατρα, τα κρυφά, τα φανερά πάρτι, ο συνωστισμός στις πλατείες.

Λοιπόν, λόγια καθαρά και σταράτα: Ο συνωστισμός είναι συνωστισμός. Τελεία και παύλα!

Δεν υπάρχει καλός συνωστισμός και κακός συνωστισμός. Δεν είναι καλός ο δικός σας συνωστισμός στα μέσα μαζικής μεταφοράς που δεν μπορείτε να αντιμετωπίσετε και τώρα κάνετε προκηρύξεις για να προσλάβετε κόσμο, οκτώ μήνες μετά. Δεν είναι κακός ο συνωστισμός στις πλατείες που το κάτω κάτω της γραφής μπορείτε να το ελέγχετε.

Οι υπεύθυνοι πολίτες της άνοιξης έγιναν συλλήβδην ανεύθυνοι. Πώς έγινε αυτή η μετατροπή, αλήθεια; Μήπως πρέπει να ψάξετε στη λέξη «εμπιστοσύνη», ότι η εμπιστοσύνη πλέον στην Κυβέρνηση δεν υπάρχει, έχει αρθεί οριστικά;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ζητάμε μια απάντηση όμως, κύριε Υπουργέ και κύριε Πρωθυπουργέ, στην αποκάλυψη και του εγγράφου των ειδικών που δημοσίευσαν «ΤΑ ΝΕΑ» χθες, που τουλάχιστον σε προσωπικό επίπεδο, οφείλω να ομολογήσω από το Βήμα της Ολομέλειας ότι με συγκλόνισε, όταν δείχνει από τα στατιστικά στοιχεία ότι σε κλίνες απλής νοσηλείας καταλήγουν κυρίως ηλικιωμένοι άνω των ογδόντα ετών, δηλαδή οι ηλικιωμένοι άνω των ογδόντα ετών δεν προσμετρώνται στις ΜΕΘ.

Επιλέγονται; Ρωτάμε την Κυβέρνηση. Επιλέγονται οι ηλικιωμένοι και δεν προσμετρώνται στις κλίνες ΜΕΘ; Κάνετε προεπιλογή λοιπόν; Να απαντήσετε σε αυτό το έγγραφο και σε αυτό το δημοσίευμα, σας παρακαλώ.

Και βεβαίως, όλη αυτή η κατάσταση σε ό,τι αφορά την πανδημία και την οικονομία, δημιουργεί ένα μεγάλο ερώτημα και χθες και σήμερα μετά τις ανακοινώσεις σας, ποιο είναι το στρατηγικό σχέδιό σας για τα λουκέτα που μπήκαν και τα πραγματικά οριστικά λουκέτα των επιχειρήσεων που έρχονται στην εστίαση, την ψυχαγωγία, τον τουρισμό και τον πολιτισμό.

Η κατάσταση βρίσκεται στην «εντατική» της οικονομίας και χειροτερεύει μέρα με τη μέρα. Η πρόταση του Κινήματος Αλλαγής για την εστίαση έχει ήδη από τον γραμματέα της Κοινοβουλευτικής μας Ομάδας ειπωθεί. Εμείς δημοσιοποιήσαμε ένα ειδικό πρόγραμμα 1 δισεκατομμυρίου ευρώ, κατανεμημένο με χρονοδιάγραμμα και με προϋπολογισμό, διότι ακριβώς αυτό θέλουμε να είναι η πρόταση του Κινήματος Αλλαγής, συμβολή στο να ξεπεράσουμε την κατάσταση. Δεν μας ενδιαφέρει να κατακεραυνώσουμε την Κυβέρνηση ούτε να σκυλέψουμε, όπως προείπα, στη σορό της πανδημίας.

Κυρίες και κύριοι συνάδελφοι, τα δεινά της χώρας είναι πολλά. Το ζήτημα είναι αν μπορεί να τα αντιμετωπίσει αξιόπιστα και αξιόμαχα η Κυβέρνηση. Οι αμερικανικές εκλογές με τις οποίες ασχοληθήκαμε, αλλά τις κατάπιε η πανδημία και το γενικό lockdown, αν και η μέρα σήμερα, ξέρετε, είναι καταγεγραμμένη ιστορικά. Σαν σήμερα 5 του Νοέμβρη του ’40 ο Ρούσβελτ, 5 Νοέμβρη του ’68 ο Νίξον, 5 Νοέμβρη του ’96 ο Μπιλ Κλίντον ήταν οι Πρόεδροι λοιπόν που δίνουν τη διάδοχη κατάσταση, ελπίζουμε, στον Μπάιντεν. Το λέω και απ’ αυτό το Βήμα, διότι ακριβώς έχουμε να ελπίσουμε εκεί ίσως σε μία καλύτερη σχέση η οποία θα σημάνει πράγματα και εξελίξεις στην Ανατολική Μεσόγειο για τη χώρα.

Σε κάθε περίπτωση, η Ευρώπη δίνει τη δική της μάχη μέσα στην υφήλιο, μέσα στον παγκόσμιο χάρτη, τη δική της μάχη και με την τρομοκρατία που εμφανίζεται ως ντόμινο μετά τη Γαλλία και την Αυστρία και μας αφορά, δίνει και τη μεγάλη μάχη όμως με τις ελληνοτουρκικές σχέσεις, κύριε Υπουργέ, διότι το «Oruc Reis» φέρεται πλέον λες και είναι φέρρυ μπόουτ από την Αρκίτσα στην Αιδηψό. Κι αυτό λοιπόν θα πρέπει να προβληματίσει πολύ σοβαρά το Κοινοβούλιό μας, πολύ σοβαρά την Κυβέρνησή σας.

Σήμερα λοιπόν σε αυτό το πλαίσιο, σε ένα πολιτικό τοπίο πολύ έντονο, φέρνετε ένα νομοσχέδιο, το οποίο δεν ξέρω αλήθεια αν θα το φέρνετε, γνωρίζοντας το γενικό lockdown. Αυτό ήθελα να σας ρωτήσω και προσωπικά, κύριε Υπουργέ. Δεν ξέρω αν θα φέρνατε ένα νομοσχέδιο επίσπευσης και καλά της διαδικασίας, τάχα μου, λέω. Γι’ αυτό σας λέω «και καλά». Δεν είναι επίσπευση. Διαλέξατε ένα κομματάκι.

Πήρατε το κομμάτι που σας ενδιέφερε, κάνατε πάλι χάδια τρυφερά προς τις τράπεζες. Πήρατε το κομμάτι λοιπόν αυτό και το εξαιρέσατε, το βάλετε σε μια διαδικασία «τρέξον, σώσον», με ευθύνη των δικηγόρων και των δανειοληπτών, χωρίς να δώσετε τη δυνατότητα στον δανειολήπτη και της άνεσης του χρόνου και της δυνατότητας μέσα σε συνθήκες κορωνοϊού να μαζέψει τα έγγραφα, να εντοπίσει τα προβλήματα που έχει τυχόν η υπόθεσή του και να ανταποκριθεί με επάρκεια και στο χρονικό πλαίσιο που του βάζετε εσείς.

Όλοι σήμερα κατ’ αρχάς ακούν για τον νόμο Κατσέλη. Να κάνω κι αυτό το σχόλιο. Καλά, εσείς δεν τον ψηφίσατε. Τώρα τον ευλογείτε, όπως ευλογείτε και χίλια τόσα. Τον νόμο του ΠΑΣΟΚ εννοούν. Κανένας νόμος Κατσέλη δεν θα υπήρχε, κανένας νόμος Ραγκούση δεν θα υπήρχε, αν δεν υπήρχε η μεγάλη δημοκρατική παράταξη με τα ιδεολογήματά της τα οποία δημιουργεί πάντοτε νομοθεσίες, τις οποίες εσείς επικαλείστε κι εσείς βεβαίως, έχετε ως βασικό κορμό, προκειμένου να βελτιώσετε.

Όμως, εδώ, κύριε Υπουργέ, αυτό το οποίο γίνεται είναι ότι σε κάθε περίπτωση ενδυναμώνετε την τάση των πλειστηριασμών εν μέσω κορωνοϊού. Δυστυχώς, ενώ η εστίαση καταρρέει και ογδόντα χιλιάδες επιχειρηματίες, όπως και τριακόσιες τριάντα χιλιάδες εργαζόμενοι στον χώρο βρίσκονται σε κατάσταση απόγνωσης και όσοι συνδέονται μαζί τους, γιατί δεν είναι λίγοι αυτοί, όπως τα logistics, όπως εγχώριοι οινοποιοί, λογιστές, παραγωγοί αγροτικών προϊόντων, κτηνοτρόφοι. Πλήττονται όλοι λοιπόν, ντόμινο του καταλαμβάνει κι εσείς δυστυχώς πάνω σε αυτή την κρίση έρχεστε να προσθέσετε μία ακόμη κρίση.

Το γεγονός ότι θέλετε να πάρετε ύλη, όπως λέτε, και να δημιουργήσετε ένα μη ασφυκτικό τοπίο πλέον στα ειρηνοδικεία είναι ένας λόγος ο οποίος δεν τίθεται πειστικός σήμερα και με τον τρόπο με τον οποίο το φέρνετε και έτσι όπως το επιλέγετε και όπως το «τσιμπάτε μέσα από το δοχείο», να το πω κατά το λαϊκόν.

Το παίρνετε λοιπόν αυτό και το κάνετε σημαία σας, ενώ η επιτάχυνση της δικαιοσύνης για εμάς που είμαστε τριάντα χρόνια δικηγόροι ξέρουμε πώς γίνεται, κύριε Υπουργέ. Ξέρουμε πώς μπορείτε να την κάνετε. Ρωτήστε μας λοιπόν, αν θέλετε. Διαβουλευτείτε ουσιαστικά μαζί μας κι όχι έτσι όπως διαβουλεύεστε. Ελάτε να μας ρωτήσετε να σας πούμε πώς γίνεται η επιτάχυνση της δικαιοσύνης που φάγαμε τη ζωή μας μέσα στις αίθουσες των δικαστηρίων, μαχόμενοι δικηγόροι κι όχι δικηγόροι του κολάρου.

Πετάτε λοιπόν το μπαλάκι μια χαρά στον δανειολήπτη και τον δικηγόρο του και βεβαίως, πέραν από την αντισυνταγματικότητα και την άκρως προβληματική διάταξη, θεωρείται ότι το ζήτημα θα λυθεί προφανώς διά της αφαιρέσεως. Τι κάνετε δηλαδή; Ελπίζετε ότι συλλήβδην θα απορρίπτονται αυτές οι υποθέσεις πια ή θα μπαίνουν στο αρχείο ή κανείς δεν θα νοιάζεται ή κανείς δεν θα μπορεί να ακολουθήσει αυτή τη διαδικασία και γι’ αυτόν τον λόγο επιλέγετε αυτόν τον δρόμο.

Εμείς λοιπόν το μόνο που μπορούμε αυτή τη στιγμή να πούμε, κύριε Πρόεδρε, είναι: αναστολή των πλειστηριασμών ρητά με δική σας υπουργική απόφαση σε όλη την Ελλάδα, μετά την ανακοίνωση του Πρωθυπουργού σχετικά με το γενικευμένο lockdown.

Θέλω δύο πράγματα να επισημάνω όμως, κύριε Υπουργέ, και θέλω να τα ακούσετε αυτά, γιατί είναι για εσάς. Τον Γενάρη του 2020, κύριε Υπουργέ, έκανα μια επίκαιρη ερώτηση της αρμοδιότητάς σας για το δικαστικό ένσημο στις αναγνωριστικές αγωγές, σχετικά με τις οικογένειες θυμάτων ολοκαυτωμάτων από τη γερμανική και ιταλική Κατοχή.

Σε αυτά, κύριε Υπουργέ, τότε είχατε απαντήσει και είχατε απαντήσει ζωντανά στη Βουλή και έχω καταγράψει την ομιλία σας, όπως τη γνωρίζουν και οι κάτοικοι της περιοχής, για το ιστορικό, μαρτυρικό Δομένικο της Ελασσόνας, ότι θα είστε θετικός. Μας είπατε ότι σε λίγο καιρό θα το τακτοποιήσετε. Επανήλθαμε.

Το Κίνημα Αλλαγής, για να δείτε ότι δεν διακατεχόμεθα, κύριε Υπουργέ –και λυπάμαι που δεν με ακούτε τώρα, γιατί ήθελα να με ακούτε-,…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Λιακούλη, συνεχίστε γιατί ήδη περάσατε στην τριτολογία σας με βάση τον χρόνο.

**ΕΥΑΓΓΕΛΙΑ ΛΙΑΚΟΥΛΗ:** Δεν ήσασταν εδώ. Είπα ότι θα πάρω και τον χρόνο της δευτερομιλίας μου.

**ΠΡΟΕΔΡΕΥΩΝ (Γεώργιος Λαμπρούλης):** Λέω είστε στην τριτολογία σας. Να με ακούτε. Μιλάτε τώρα δεκαοκτώ λεπτά. Αυτό σας λέω. Ο χρόνος που δικαιούστε με βάση τον Κανονισμό είναι δεκαεννέα λεπτά. Γι’ αυτό σας το λέω.

**ΕΥΑΓΓΕΛΙΑ ΛΙΑΚΟΥΛΗ**: Ευχαριστώ για την υπενθύμιση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Αλλιώς έχετε δικαίωμα να εξαντλήσετε και την τριτολογία σας. Δεν σας το απαγορεύει αυτό κανένας. Συνεχίστε.

**ΕΥΑΓΓΕΛΙΑ ΛΙΑΚΟΥΛΗ:** Δεν θεωρώ ότι είναι κόσμιο, κύριε Πρόεδρε, αν μου επιτρέπετε, και από τη δική σας πλευρά, ενώ μιλάει κάποιος και απευθύνεται στο πρόσωπο του κυρίου Υπουργού, εσείς να συζητάτε μαζί του και να μην αφαιρείτε τον χρόνο. Δεν είναι σωστό. Δεν είναι θεσμικά σωστό από την πλευρά σας.

**ΠΡΟΕΔΡΕΥΩΝ (Γεώργιος Λαμπρούλης):** Ο Υπουργός δεν ήξερε τα της Αιθούσης. Ο Υπουργός απευθύνθηκε στο Προεδρείο διότι θέλει να μιλήσει και ο ίδιος. Και συνεννοήθηκε με το Προεδρείο για το πότε θα μιλήσει. Σας άκουγε πολύ καλά σε όλα όσα είπατε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, να αφαιρέσετε τον χρόνο που απασχολούσατε εσείς το μικρόφωνο.

**ΠΡΟΕΔΡΕΥΩΝ (Γεώργιος Λαμπρούλης):** Σας τον κρατώ τον χρόνο. Μην στεναχωριέστε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Πολύ ωραία.

Κύριε Υπουργέ, σας έλεγα ότι τον Γενάρη του 2020 σάς κάναμε εδώ μέσα σε αυτή την Αίθουσα μία επίκαιρη ερώτηση για το μαρτυρικό Δομένικο που υπέστη ολοκαύτωμα, ένα χωριό της Ελασσόνας που ισοπεδώθηκε. Σας θυμίζω πως φέρατε τότε τη διάταξη για την επιβολή δικαστικού ενσήμου στις αναγνωριστικές αγωγές. Μέσα σε μία νύχτα το φέρατε αυτό, δεν θέλω να θυμηθώ, δεν θέλω να σας το θυμίσω. Ήδη όμως αυτό το βρίσκετε μπροστά σας, γιατί τα δικαστήρια της Ελλάδας σιγά σιγά αποφασίζουν ένα προς ένα ότι είναι αντισυνταγματική η διάταξη που φέρατε.

Αυτή τη στιγμή οι άνθρωποι βρίσκονται στη διεκδίκηση των αποζημιώσεων από την καταστροφή, το ολοκαύτωμα που έπαθαν από τα ιταλικά στρατεύματα κατοχής. Μας υποσχεθήκατε τον Γενάρη ότι αυτό ως ρύθμιση θα το φέρνατε. Σας προτείναμε να το φέρετε. Δυστυχώς δεν το φέρατε όπως βλέπω σήμερα, κύριε Υπουργέ, ενώ καταθέτουμε με πρώτη την υπογραφή της Προέδρου μας και όλης της Κοινοβουλευτικής μας Ομάδας τη συγκεκριμένη τροπολογία και την καταθέτουμε επίσημα στο Υπουργείο σας. Σας καλώ και αυτή τη στιγμή αυτό να το δεχτείτε γιατί είναι και δίκαιο, αλλά είναι και ηθικό. Προς Θεού, μιλάμε για αποζημιώσεις από στρατεύματα κατοχής! Τι άλλο να πω για αυτό πάρα μόνο τούτο;

Τέλος, έχετε κρύψει μέσα στο νομοσχέδιο -δεν βλέπω εδώ τον κ. Θεοδωρικάκο, δεν τον βλέπω πού είναι- τη διάταξη «πλυντήριο». Σκόνη, πιο λευκά και από τα λευκά! Κοντέψατε να μας βγάλετε τρελούς πριν από δεκαπέντε μέρες όταν σας λέγαμε ότι φέρατε μία διάταξη που «ξεπλένετε» ουσιαστικά τα πάντα, μία διάταξη μεγαλύτερη και από τον Πηνειό! Τότε μας είπατε ότι δεν συζητάμε για αυτό αλλά για κάτι άλλο και ότι δεν καταλάβαμε καλά, γιατί είναι μόνο αυτά που έχουν ελεγχθεί από το Ελεγκτικό Συνέδριο. Μια χαρά καταλάβαμε. Κόλαφος είναι η επιστημονική επιτροπή. Έρχεται και τι σας λέει; Τι κάνατε τώρα; Δηλαδή δεν παίζεται αυτό το πράγμα που έχετε κάνει. Φέρατε δήθεν ερμηνευτική διάταξη στο άρθρο 68, που ερμηνεύετε αυτό που φέρατε την προηγούμενη φορά, το «πλυντήριο» πάσης φύσεως κακουργημάτων και πειθαρχικών αδικημάτων των αυτοδιοικητικών και λέτε ότι «μόνο αυτά που δολίως και μόνο αυτά που ελεγμένα έρχονται…». Και έρχεται η Επιστημονική Επιτροπή της Βουλής και σας λέει: μα, τι λέτε; Αυτή είναι διάταξη η οποία συρρικνώνει την προηγούμενη, άρα η άλλη είναι ευμενέστερη και η άλλη λειτουργεί. Τι θα κάνετε με αυτό; Πού βρίσκεται ο Υπουργός Εσωτερικών; Ποιος θα το υποστηρίξει, κύριε Υπουργέ; Εσείς δεν θα μας πείτε τι απαντάτε στην Επιστημονική Επιτροπή της Βουλής και ότι τελικά είχαμε δίκιο;

Και ο ΣΥΡΙΖΑ τι θα μας πει; Κι εσείς «ναι» ψηφίσατε και το ΚΚΕ «ναι» ψηφίσατε. Τι θα πείτε σήμερα για αυτό; Αυτό είναι δεύτερο «πλυντήριο», πιο μεγάλο από το πρώτο. «Πλυντήριο» στο «πλυντήριο»! Αλλά, ξέρετε, αυτό έχει και μία αξία ακόμη. Έρχεται να χτίσει κάτι που είναι ήδη χτισμένο, για να μας πει ότι «όχι, εμείς το εξωραΐζουμε και το παίρνουμε πίσω» και το κάνει ακόμη χειρότερο, διότι όλοι ξέρουμε τη βασική νομική αρχή, ότι ισχύει η ευμενέστερη διάταξη, δηλαδή η πρώτη που ψηφίσατε, που τα «ξεπλένει» όλα, μα όλα όμως. Δυστυχώς όμως τέτοια «παράθυρα» παράνομα που ανοίγετε στο οικοδόμημά σας, κύριε Υπουργέ, τελικά είναι αυτά που υπονομεύουν τη στατικότητα του ίδιου του οικοδομήματος και αυτό θα είναι το μεγάλο πολιτικό σας διακύβευμα από εδώ και στο εξής. Θα αντέξετε; Ήδη τρίζετε συθέμελα!

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Όπως έχει ανακοινωθεί, θα ακολουθήσει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος. Ώσπου να ετοιμαστεί το Βήμα, κύριε Βιλιάρδο, μπορεί να προηγηθεί η ειδική αγορήτρια του Κομμουνιστικού Κόμματος Ελλάδας κ. Κομνηνάκα, η οποία ζήτησε τον λόγο για ένα λεπτό;

**ΒΑΣΙΛΕΙΟΣ ΒΙΛΙΑΡΔΟΣ:** Ας προηγηθεί, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για ένα λεπτό, κυρία Κομνηνάκα.

**ΜΑΡΙΑ ΚΟΜΝΗΝΑΚΑ:** Κύριε Πρόεδρε, ήθελα τον λόγο γιατί όταν παρουσίασε ο κ. Βορίδης την τροπολογία σχετικά με τα ζητήματα της κακοποίησης των ζώων δεν ήμουν στην Αίθουσα και δεν θέλω να υπάρξει κάποια παρερμηνεία για τη στάση του ΚΚΕ. Εμείς είναι δεδομένο ότι θα ψηφίσουμε την αυστηροποίηση της ποινικής αντιμετώπισης όσων κακοποιούν τα ζώα. Είναι μια στάση αρχής. Εξάλλου ήμασταν η μοναδική Κοινοβουλευτική Ομάδα που σύσσωμη ψήφισε να μπει η προστασία των ζώων και στη συνταγματική Αναθεώρηση, κάτι που δεν έγινε από τα άλλα κόμματα και γι’ αυτό, ενώ υπήρχε πρόταση στην προτείνουσα Βουλή, δεν πέρασε στα αναθεωρητέα άρθρα της συνταγματικής Αναθεώρησης.

Είχα σκοπό να τοποθετηθώ στη δευτερολογία μου, θα κάνω όμως μία επισήμανση για να την ακούσει ο Υπουργός, μήπως μέχρι την ψήφιση των άρθρων διορθώσει. Επιμένουν οι φιλοζωικές οργανώσεις για το ζήτημα της παραγράφου 2 του άρθρου 19, ότι έτσι όπως είναι διατυπωμένο δίνει πραγματικά τη δυνατότητα ο βασανιστής των ζώων να μπορεί να πληρώνει και να ξαναπάρει στην ιδιοκτησία του το ζώο μέχρι και να εκδικαστεί οριστικά η απόφαση. Θεωρούμε ότι πρέπει να απαλειφθεί αυτή η δυνατότητα, γιατί θυμίζει τη λογική του «ο ρυπαίνων πληρώνει», ότι μπορείς να ρυπαίνεις και να πληρώνεις, κάτι που εφαρμόζεται μέχρι σήμερα, και να διατυπωθεί η διάταξη ως εξής, ότι όποιος κακοποιεί ζώο υποχρεούται να καλύψει το κόστος θεραπείας και τα έξοδα διατροφής και διαμονής του ζώου μέχρις ότου αυτό υιοθετηθεί, να μη δίνει τη δυνατότητα της προσωρινής μόνο αφαίρεσής του, αλλά της οριστικής, όσον αφορά όσους βάναυσα κακοποιούν τα ζώα και η πρότασή μας είναι τα έξοδα που πληρώνονται από τα πρόστιμα να μπορούν να πηγαίνουν και για άλλες ανάγκες των αδέσποτων, όπως στειρώσεις, σίτιση και λοιπά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δυστυχώς η απόφαση του «κλειδώματος» της χώρας μας θα αποδειχθεί καταστροφική για την οικονομία μας, χωρίς καμμία διάθεση υπερβολής. Το πιθανότερο κίνητρό της, δε, είναι η απόκρυψη των κατά συρροή λανθασμένων πολιτικών της Κυβέρνησης, σε όλα τα επίπεδα, πίσω από την πανδημία, με τελικό αποτέλεσμα τον θάνατο περισσοτέρων από τη φτώχεια, τις χρεοκοπίες, την ανεργία και ούτω καθεξής, παρά από τον ιό. Μας οδηγεί, κυριολεκτικά κλεισμένους στα σπίτια μας, στον γκρεμό και στο χάος αποφασίζοντας μόνο ο Πρωθυπουργός, χωρίς καν να ρωτήσει τη Βουλή, όπως συμβαίνει σε όλα τα ευνομούμενα κράτη και στερώντας μας αντισυνταγματικά τις προσωπικές μας ελευθερίες. Είναι πραγματικά θλιβερό για την Ελλάδα και τους Έλληνες, η πλήρης απογοήτευσή τους από την Κυβέρνηση και ειδικά από τον Πρωθυπουργό.

Έρχομαι στο νομοσχέδιο τώρα. Ως συνήθως, είναι ένα συνονθύλευμα διατάξεων πίσω από τις οποίες κρύβεται το βίαιο κλείσιμο των υποθέσεων του νόμου Κατσέλη, κάτι που κατά την άποψή μας βρίσκεται στα όρια της αντισυνταγματικότητας. Αυτός είναι ο λόγος που ο Υπουργός φρόντισε να εξασφαλίσει τη συνταγματικότητά του από τη δικαστική ολομέλεια του Αρείου Πάγου, ενώ η κατάθεσή του αμέσως μετά από τον πτωχευτικό νόμο-«έκτρωμα» τεκμηριώνει πως γίνεται προσπάθεια να κατασχεθούν τα σπίτια των Ελλήνων με τη διαδικασία του κατεπείγοντος, φυσικά κατ’ εντολήν των δανειστών που υπηρετεί πιστά η Κυβέρνηση.

Ειδικότερα, με τον τερματισμό του ν.3869/2010, του νόμου Κατσέλη δηλαδή, με το άρθρο 1 του παρόντος θα επιταχυνθεί η εκδίκαση των υποθέσεων που είναι σε εξέλιξη, με στόχο την ολοκλήρωσή τους εντός του 2021. Ο νόμος κάλυπτε περί τους διακόσιες χιλιάδες οφειλέτες με δάνεια συνολικού ύψους 17 δισεκατομμυρίων ευρώ, ενώ σήμερα έχουν απομείνει σαράντα δύο χιλιάδες επτακόσιες εννέα αιτήσεις ύψους 56 δισεκατομμυρίων ευρώ, όπως θα καταθέσουμε αργότερα στα Πρακτικά.

Προφανώς για τις τράπεζες, που έχουν προβεί ήδη σε αποσβέσεις άνω του 50% με τα χρήματα των φορολογουμένων, το ποσόν είναι ελάχιστο, ενώ θα είχαν διασωθεί τα σπίτια όλων των Ελλήνων με πολύ λιγότερα χρήματα από όσα δώσαμε για την ανακεφαλαιοποίησή τους, πάνω από 60 δισεκατομμύρια, εάν είχε υιοθετηθεί η πρότασή μας, δηλαδή το μοντέλο των Ηνωμένων Πολιτειών του 1934.

Σε κάθε περίπτωση, εν μέσω πανδημίας και δεύτερου «κλειδώματος» της οικονομίας μας η Κυβέρνηση υιοθετεί πραγματικά ένα μέτρο αναλγησίας, γνωρίζοντας πολύ καλά πως δεν ευθύνονται οι πολίτες για την αδυναμία τους να εξυπηρετήσουν τα δάνειά τους. Ευθύνονται τα τρία συνεχόμενα μνημόνια και το PSI, μέσω των οποίων χρεοκόπησαν νοικοκυριά και επιχειρήσεις, συρρικνώθηκε το κράτος πρόνοιας κ.λπ., χωρίς δυστυχώς να γίνει τίποτα με το δημόσιο χρέος, το οποίο επίσης αυξήθηκε.

Βιώνουμε δε σήμερα το τέταρτο μνημόνιο που απλά δεν συνοδεύεται από μία δανειακή σύμβαση, ενώ θα ακολουθήσει ένα πολύ πιο οδυνηρό πέμπτο, αφού η ταμειακή ρευστότητα του δημοσίου είναι αμελητέα και η οικονομία μας βαδίζει από το κακό στο χειρότερο.

Εν προκειμένω, εκτός από τα δυσθεώρητα δίδυμα ελλείμματα και χρέη, τα νοικοκυριά έχασαν 3,9 δισεκατομμύρια ευρώ το δεύτερο τρίμηνο του 2020. Μειώθηκαν, δηλαδή, ξανά τα εισοδήματά τους κατά 11%, ενώ σύμφωνα με το ΕΒΕΑ, οκτώ στις δέκα επιχειρήσεις έχουν ξανά πτώση των εσόδων τους το πρώτο εξάμηνο του έτους, καθώς επίσης και πολλά άλλα ανατριχιαστικά χαρακτηριστικά, όπως θα καταθέσουμε στα Πρακτικά.

Αναμένεται, λοιπόν, ένα νέο κύμα χρεοκοπιών και κόκκινων δανείων ύψους 8 έως 10 δισεκατομμυρίων ευρώ, κατά την Τράπεζα της Ελλάδος. Κατά τη δική μας άποψη, πολύ περισσότερο. Επομένως εύλογα αναρωτιόμαστε αν είναι η κατάλληλη στιγμή να ξεκαθαρίσουν τα δάνεια και να επιβαρυνθεί με τις συνέπειες η κοινωνία, η οποία ήδη επιβαρύνεται τόσο οικονομικά όσο και ψυχολογικά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και την τριτολογία μου.

Δυστυχώς η απάντηση είναι καταφατική, όσον αφορά την ολοκλήρωση της ληστείας των Ελλήνων, αφού η νέα κρίση θα βοηθήσει τους κερδοσκόπους να πάρουν πάμφθηνα τα σπίτια τους με τη βοήθεια του προηγούμενου και του σημερινού νομού της Κυβέρνησης ως υποχείριό τους.

Για να μη μείνουμε στα λόγια και για να καταλάβουμε πως το κράτος έχει συνέχεια, όσο το κυβερνάει, υποταγμένη στην Καγκελάριο-«τρόικα εσωτερικού», η Νέα Δημοκρατία, ο ΣΥΡΙΖΑ και το ΠΑΣΟΚ, ΚΙΝΑΛ, στην έκτη αξιολόγηση της Ευρωπαϊκής Ένωσης του Μαΐου του 2020, εν μέσω της πανδημίας δηλαδή, στη σελίδα 20 -την οποία και θα καταθέσουμε στα Πρακτικά- γράφονται τα εξής: «Οι αρχές είχαν δεσμευτεί να προωθήσουν μέχρι τέλος Μαΐου του 2020 την επιτάχυνση του ξεκαθαρίσματος των κόκκινων δανείων των νοικοκυριών και να αντικαταστήσουν τις δικαστικές διαδικασίες με μία ηλεκτρονική πλατφόρμα». Αντικατάσταση, λοιπόν, των δικαστών με μία ηλεκτρονική πλατφόρμα, η οποία θα συμπληρώνει τους ηλεκτρονικούς πλειστηριασμούς του ΣΥΡΙΖΑ που, όπως επίσης γράφεται στην αξιολόγηση, πρέπει να βελτιωθούν, έτσι ώστε να μην επηρεάζονται οι κατασχέσεις και οι πλειστηριασμοί από την πανδημία. Εάν αυτό δεν είναι έγκλημα και πλήρης κατάργηση του κράτους δικαίου, τότε τι είναι;

Σε κάθε περίπτωση, όλα θα γίνονται με το πάτημα ενός κουμπιού, ενώ στο σημερινό νομοσχέδιο υπάρχουν ρυθμίσεις που το διευκολύνουν, όπως το άρθρο 29, που οι «γύπες» πλέον θα μπορούν να ενημερώνονται με φωτογραφίες από μακριά. Μιλάμε για την απόλυτη αθλιότητα.

Εκτός αυτού, στην έκτη αξιολόγηση αναφέρεται πως θα επιταχυνθούν οι ρευστοποιήσεις των εγγυήσεων των δανείων, επειδή αποτελούν τροχοπέδη για τους κερδοσκόπους, σημειώνοντας πως υπάρχουν εγγυήσεις για τέτοια δάνεια ύψους 15,3 δισεκατομμυρίων ευρώ, όπως θα καταθέσουμε στα Πρακτικά, μαζί με άλλες ανατριχιαστικές λεπτομέρειες.

Στην έβδομη αξιολόγηση τώρα -είναι καλύτερα να διαβάζει κανείς τις αξιολογήσεις, ενημερώνεται καλύτερα, παρά στους προϋπολογισμούς και τα νομοσχέδια- στη σελίδα 14, που επίσης θα καταθέσουμε στα Πρακτικά, γράφεται το εξής: «Οι αρχές θα προσκομίσουν στο Κοινοβούλιο μέτρα που θα επιταχύνουν το ξεκαθάρισμα των κόκκινων δανείων των νοικοκυριών που έχουν αυξηθεί λόγω του κλεισίματος των δικαστηρίων και της πανδημίας.». Θα εισάγουν αυτόματο επανακαθορισμό ακροάσεων εξ αποστάσεως μέσα από ηλεκτρονική πλατφόρμα ως μία διαδικτυακή απλούστευση. Επίσης, για τον έλεγχο της επιλεξιμότητας των δανείων και το φιλτράρισμα των στρατηγικών κακοπληρωτών από τα πιστωτικά ιδρύματα. Τονίζουμε, αυτόματα ηλεκτρονικά εξ αποστάσεως και από τα πιστωτικά ιδρύματα, από τις ίδιες τις τράπεζες δηλαδή! Θα μας ήταν αδύνατο να το διανοηθούμε ποτέ. Δεν συμφωνούμε πουθενά, ενώ προϋποθέτει εντελώς διεστραμμένα μυαλά.

Με απλά λόγια, προβάλλουν ως πρόφαση τους κακοπληρωτές, όπως οι ίδιοι τους καθορίζουν, για να εισάγουν διαδικασίες που βλάπτουν τους πάντες. Γνωστό και βρώμικο τέχνασμα!

Κατά την ακρόαση των φορέων δε, η ίδια η εκπρόσωπος της Ένωσης Ελληνικών Τραπεζών και Πρόεδρος της Επιτροπής Διαχείρισης Μη Εξυπηρετούμενων Δανείων, η κ. Ιωάννου, καθόρισε τους στρατηγικούς κακοπληρωτές στο 40% του συνόλου, ενώ ο Πρόεδρος της Εθνικής Ομοσπονδίας Ενώσεων Προστασίας -δήθεν προστασίας!- Καταναλωτών, ο κ. Κρητικός, στο 10% έως 15%, αναφέροντας πως πολλές απορρίψεις οφείλονται σε στοιχεία που έδωσαν οι τράπεζες, όπως θα καταθέσουμε στα Πρακτικά.

Φυσικά για τις μαζικές εκδικάσεις και για τον φόρτο των ειρηνοδικείων δεν υπάρχει καμμία πρόβλεψη κόστους από το Γενικό Λογιστήριο του Κράτους. Οπότε είτε την παρέλειψε είτε έχει συμφωνηθεί να ελέγχουν τα πάντα μόνες τους οι τράπεζες, να αποφασίζουν οι ίδιες ποιος θα πτωχεύει, ποιος θα οδηγηθεί σε ρευστοποίηση των περιουσιακών του στοιχείων και ποιος σε εξωδικαστικό συμβιβασμό.

Θα θέλαμε να αναφερθούμε σε ένα ακόμα άρθρο, στο άρθρο 42 που πιθανότατα αφορά τις τράπεζες και είναι φωτογραφικό. Πιθανολογούμε ότι αφορά την Τράπεζα Πειραιώς, αλλά δεν υπάρχει χρόνος.

Ολοκληρώνοντας, εκτός από τη ληστεία των Ελλήνων, παίζονται και πολλά άλλα παιχνίδια εις βάρος τους, κάτι που δυστυχώς εμείς με δέκα μόλις Βουλευτές δεν έχουμε τη δυνατότητα να εμποδίσουμε. Μπορούμε, όμως, να ελέγχουμε την Κυβέρνηση και να λέμε στους Έλληνες την αλήθεια, έτσι ώστε να είναι ενημερωμένοι και να προσπαθήσουν μόνοι τους να αποφύγουν την απόλυτη εξαθλίωσή τους.

Όλα αυτά, βέβαια, δεν σημαίνουν πως η Ελλάδα δεν μπορεί να τα καταφέρει, έστω έτσι όπως την κατάντησαν οι κυβερνήσεις της. Φυσικά μπορεί, αρκεί να έχει μία ικανή κυβέρνηση με όραμα, με στόχους και με τη σωστή μέθοδο για να τα πετύχει, χωρίς να υποκύπτει συνεχώς στους Γερμανούς και να επιβαρύνει διαρκώς και μονομερώς τους πολίτες της με φόρους, με γραφειοκρατία και με το υπερδιογκωμένο δημόσιο και ούτω καθεξής, τα οποία δεν είναι καθόλου, μα καθόλου φιλελεύθερα, και χωρίς να ξεπουλιέται υπερηφανευόμενη ότι την εμπιστεύονται οι αγορές.

Σας ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Μουλκιώτης από το Κίνημα Αλλαγής και στη συνέχεια θα ακολουθήσει ο Υπουργός Δικαιοσύνης κ. Τσιάρας.

Ορίστε, κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, διαβάζοντας και μελετώντας τις τοποθετήσεις του κυρίου Υπουργού Δικαιοσύνης στις συνεδριάσεις της αρμόδιας επιτροπής σε σχέση και με την αρνητική στάση της Αντιπολίτευσης σχετικά με το παρόν νομοσχέδιο, θέλω να πω ότι ο κύριος Υπουργός έχει δίκιο. Συμφωνώ μαζί του, διότι προφανώς υπάρχουν ιδεολογικά θέματα στην όλη διαδικασία. Πράγματι τα πολιτικά ρεύματα, όποιο κι αν είναι το πρόσημό τους, δεν είναι ούτε εφεύρημα ούτε επινόηση. Η πολιτική γεωγραφία είναι διαχρονικά υπαρκτή και ισχυρή και μεταφράζεται σε πολιτικές πρακτικές. Η Δεξιά, η Αριστερά, το Κέντρο, με τα οποιαδήποτε εσωτερικά θέματα, αντανακλούν πεποιθήσεις, ιδέες, αρχές και αξίες που υπάρχουν στο ευρύτερο κοινωνικό σώμα.

Τη Νέα Δημοκρατία, τη δεξιά παράταξη, τη γνωρίζουμε καλά και τα ξέρει και η ίδια πολύ καλά. Η αυτοαποκαλούμενη, βεβαίως, «μεταρρυθμιστική κυβέρνηση» του Κυριάκου Μητσοτάκη ούτε είναι, ούτε θα γίνει ποτέ κάτι άλλο, γιατί δεν μπορεί να είναι κάτι άλλο, εκτός από έναν πιστό εκφραστή κάποιων συγκεκριμένων συμφερόντων στον τόπο μας, που το μόνο που μπορεί να προσφέρει είναι ο συγκεκριμένος προσανατολισμός. Το είδαμε προχθές με το νομοσχέδιο για τον Πτωχευτικό Κώδικα και σήμερα το βλέπουμε με τον ν.3869 και την τροπολογία που αφορά ουσιαστικά την όλη διαδικασία και μεθόδευση για την ακύρωση του ν.3869.

Το αποδεικνύει καθημερινά με κάθε νομοθέτημά της, το αποδεικνύει και με το υπό συζήτηση νομοσχέδιο με το οποίο, όπως μας είπε ο Υπουργός, προσπαθεί να λύσει μία παθογένεια του παρελθόντος. Πότε το κάνει; Την ώρα που η χώρα βρίσκεται από σήμερα σε ολικό τυπικό lockdown, για επτά μήνες, την ώρα που ένα μεγάλο ποσοστό εργαζομένων βρίσκεται εδώ και επτά μήνες σε αναστολή εργασίας και σε εκ περιτροπής εργασία, την ώρα που οι εργαζόμενοι στον επισιτισμό-τουρισμό ζουν με επίδομα ανεργίας, την ώρα που η ανεργία καλπάζει, την ώρα που δεκάδες χιλιάδες επιχειρήσεις βρίσκονται στο χείλος του γκρεμού.

Και πώς το κάνει αυτό, κυρίες και κύριοι συνάδελφοι; Βάζοντας στο στόχαστρο τους υπερχρεωμένους δανειολήπτες που κατάφεραν να προσφύγουν στις διατάξεις του ν.3869.

Σήμερα αντιμετωπίζει τους υπερχρεωμένους δανειολήπτες σαν πολίτες δεύτερης κατηγορίας, αλλά και σαν δόλιους και απατεώνες μέχρι αποδείξεως του εναντίου. Είναι ξεκάθαρο ότι η Κυβέρνηση τώρα, σε συνδυασμό με το νέο πτωχευτικό πλαίσιο, συμπληρώνει την επίθεση και στους αδύναμους δανειολήπτες. Επιτίθεται σε όλους όσοι ήταν θύματα της οικονομικής κρίσης, έχασαν τις δουλειές τους ή περικόπηκαν οι μισθοί και οι συντάξεις τους και είχαν αναλάβει δάνεια υπολογίζοντας και προγραμματίζοντας με βάση μια άλλη διαδικασία.

Για άλλη μία φορά, όμως, η αδυναμία του κράτους να εξασφαλίσει προϋποθέσεις δίκαιης δίκης και ολοκλήρωσής της σε εύλογο χρόνο λόγω μόνιμων ελλείψεων στις θέσεις δικαστών και υπαλλήλων μεταφέρεται στις πλάτες των πολιτών και των δικηγόρων, υποβάλλοντάς τους σε επιπρόσθετα έξοδα. Λες και την ευθύνη έχει ο πολίτης ή ο συνήγορός του, διότι το δικαστήριο δεν είχε συντομότερη δικάσιμο, όταν προσέφυγε ο πολίτης να ρυθμίσει τα χρέη και σαν να μην ήθελε ο ίδιος να τελειώσει τη διαδικασία για να συνεχίσει τη ζωή του. Λες και φταίει ο ίδιος ο πολίτης που δεν μπόρεσαν τελικώς τα δικαστήρια να προσδιορίσουν οίκοθεν τις υποθέσεις σε εύλογο χρόνο με βάση την προηγούμενη νομοθετική ρύθμιση που τροποποίησε τον ν.3869 με τις τροποποιήσεις του 2015.

Κύριε Υπουργέ, το 2015 είχε γίνει προσπάθεια για επαναπροσδιορισμό αιτήσεων οίκοθεν, αλλά τα ειρηνοδικεία -ενδεικτικά σας λέω- Κρωπίας και Νίκαιας ακόμα δεν έχουν επαναπροσδιορίσει, γιατί δεν έχουν τη δυνατότητα. Σήμερα που μιλάμε το Ειρηνοδικείο Χαλανδρίου δεν έχει επαναπροσδιορίσει ούτε τις αιτήσεις του Απριλίου που ματαιώθηκαν λόγω καραντίνας. Το Ειρηνοδικείο Χανίων, σήμερα που μιλάμε, δεν έχει επαναπροσδιορίσει ποτέ τις αιτήσεις που ήταν να συζητηθούν μετά το 2024. Πώς θα γίνουν αυτά και πώς θα ανταποκριθούν χωρίς δεδομένη υποδομή, που γνωρίζουμε ότι δεν υπάρχει;

Επιπρόσθετα, επικαιροποίηση δεν γίνεται για πρώτη φορά. Το ξέρετε. Αυτή που έγινε απέτυχε τελείως. Και γιατί απέτυχε; Απέτυχε σαφέστατα γιατί δεν υπάρχουν δικαστές να δικάσουν. Αυτό είναι το μείζον πρόβλημα.

Και βεβαίως αυτή η περίφημη πλατφόρμα, για την οποία επαίρεστε ως Κυβέρνηση, απέτυχε. Και στα υπερχρεωμένα νοικοκυριά που ήταν προηγουμένως και η πλατφόρμα για τον εξωδικαστικό μηχανισμό απέτυχαν. Η πλειονότητα των αιτήσεων δικάζονται στα ειρηνοδικεία.

Με το παρόν νομοσχέδιο καταργείται το δικαίωμα του πολίτη για παροχή δικαστικής προστασίας και καταργούνται οι αρχές της ισονομίας, της ασφάλειας του δικαίου και της δίκαιης δίκης. Παραβιάζεται καταφανέστατα η αρχή της ισότητας των διαδίκων. Το εδάφιο 23 του άρθρου 1, κύριε Υπουργέ, αναφέρει ότι η διάταξη κατισχύει οιωνδήποτε αντίθετων διατάξεων της πολιτικής δικονομίας.

Συμφωνώ απόλυτα με τη συνάδελφό μου την κ. Αδαμοπούλου, όπως τοποθετήθηκε και στην επιτροπή και σήμερα στην αγόρευσή της και βεβαίως με τις απόψεις και της δικής μας εισηγήτριας και της Κοινοβουλευτικής μας Εκπροσώπου.

Υπάρχουν θεμελιώδεις παραβιάσεις του Κώδικα Πολιτικής Δικονομίας. Ξεχάσαμε εδώ πέρα σήμερα αυτά που έχουμε μάθει τόσα χρόνια και αυτά τα οποία στην πρακτική εφαρμογή μέσα στα δικαστήρια τα ζούσαμε. Είναι κόλαφος για εμάς να ερχόμαστε να νομοθετήσουμε με τέτοιες διαδικασίες τέτοια ζητήματα. Παραβιάζεται η δικονομία. Είτε σας αρέσει είτε όχι, δεν υπάρχει τίποτα όρθιο. Τα σαρώνουν όλα.

Και εν πάση περιπτώσει να πω για τη γνωμοδότηση της ολομέλειας του Αρείου Πάγου, για την οποία πράγματι επαίρεστε. Να πω για τη σελίδα 17; Ότι το άρθρο για τη συγκεκριμένη αίτηση επαναπροσδιορισμού είναι ανάλογο -ακούσατε!- με τη διάταξη 226 παράγραφος 5 του Κώδικα Πολιτικής Δικονομίας. Ε, δεν μπορεί αυτό να το ανεχτεί όποιος έχει τουλάχιστον στοιχειώδη σχέση με την πολιτική δίκη στα δικαστήρια, με τη μαχόμενη δικηγορία. Είναι ένα δικονομικό δικαίωμα, ενώ το άρθρο 1 του νομοσχεδίου αναφέρεται σε δικονομική υποχρέωση. Δεν τα συνταιριάζουμε αυτά, όσο και να θέλει η γνωμοδότηση της ολομέλειας του Αρείου Πάγου.

Και να πω και κάτι ακόμα που αναφέρει η γνωμοδότηση: «Η χρέωση των υποθέσεων στον κάθε ειρηνοδίκη θα πρέπει να γίνει κατ’ αναλογία του αριθμού των υπηρετούντων ειρηνοδικών, πράγμα που καθιστά αναγκαία την κάλυψη των υπαρχουσών κενών οργανικών θέσεων». Ξέχασε η ολομέλεια να πει ,αντί για την έκφραση «καθιστά αναγκαία», ότι «προϋποθέτει την κάλυψη κενών οργανικών θέσεων». Εάν δεν υπάρξει η προϋπόθεση της κάλυψης των κενών οργανικών θέσεων τι θα γίνει, κύριε Υπουργέ; Θα μείνουν οι υποθέσεις ανεκδίκαστες. Άρα τι κάνατε; Τίποτα. Να μην πω το κοινώς λεγόμενο. Τίποτα δεν κάνουμε. Παραμένουμε στα ίδια και ερχόμαστε πάλι και λέμε ότι έχουμε χίλια δυο άλλα προβλήματα.

Κύριε Υπουργέ, είναι ατυχείς νομίζω οι απόψεις οι οποίες εκφράστηκαν, όπως εκφράστηκαν, σε σχέση με τις αναφορές της γνωμοδότησης της ολομέλειας. Θα πω ότι παραβιάζεται η δικονομική τάξη. Είναι συγκεκριμένο. Αναφέρεται ότι σύμφωνα με το 221 του Κώδικα Πολιτικής Δικονομίας -έτσι μάθαμε, έτσι ισχύει σε όλα τα εγχειρίδια και σε όλους τους συλλογικούς τόμους πολιτικής δικονομίας- παραβιάζεται η αρχή ότι η άσκηση αγωγής συνεπάγεται αμετάβλητο δικαιοδοσίας.

Με ποιο δικαίωμα κάνετε σήμερα αυτό που κάνετε; Τι έρχεστε να μας βάλετε εμάς να κάνουμε εδώ; Η Βουλή να νομοθετήσει διαφορετικά από αυτά που γνωρίζουμε τόσα χρόνια; Θα έχουμε δύο μέτρα και δύο σταθμά; Πού το βρήκαμε αυτό, πώς προχωράμε και συνεχίζουμε;

Καταστρατηγείται η προφορική διαδικασία. Λέει γραπτά μόνο. Ερώτηση: Οι ενστάσεις δόλιας χρεοκοπίας, ένσταση μη μόνιμης αδυναμίας πληρωμής, η ένσταση μη ειλικρινούς δήλωσης, πώς θα απαντηθούν; Με τα γραπτά; Όχι. Με τα προφορικά. Πώς θα γίνει αυτό; Με ένορκες καταθέσεις. Πουθενά δεν προβλέπονται στο νομοσχέδιο ένορκες καταθέσεις. Πόσες ένορκες καταθέσεις θέλετε; Μία; Δύο; Τρεις; Πέντε; Με τις εκατό μέρες είμαστε πέντε ένορκες καταθέσεις με τις προτάσεις, τρεις με την προσθήκη. Εδώ πόσες θέλουμε και επιβαρύνουμε τους δανειολήπτες με χίλια δυο άλλα προβλήματα τέτοια.

Ζητάω -και καταλήγω, κύριε Πρόεδρε- την απόσυρση του άρθρου 68 του νομοσχεδίου. Είναι κόλαφος. Αποσύρετέ το όσο είναι νωρίς. Το άρθρο 32 με τη νομοτεχνική βελτίωση την οποία φέρατε παραμένει άρθρο 32. Ο πρόεδρος της Ένωσης Δικαστών και Εισαγγελέων είπε: Προσδιορίστε το. Κινδυνεύουν για παραγραφή χίλια δυο ζητήματα.

Και καταλήγω, κύριε Πρόεδρε, και σας ευχαριστώ πάρα πολύ για την ανοχή σας.

Θα ήθελα να αναφερθώ στην τροπολογία η οποία έρχεται και αφορά την επιτροπή για βαρέα και ανθυγιεινά επαγγέλματα. Ξέρετε, κυρίες και κύριοι συνάδελφοι, πόσα μέλη έχει η επιτροπή; Δεκαεπτά τακτικά μέλη και αναπληρωματικά, με τους γραμματείς. Ξέρετε πόσα χρήματα θέλουν να πάρουν τώρα; 35 χιλιάδες ευρώ. Ξέρετε πότε ξεκίνησε το έργο της αυτή η επιτροπή; Από το 2015. Θέλετε να της δώσουμε άλλα δέκα χρόνια να ζήσει; Έλεος! Δεν μπορεί να κάθεται και τα βαρέα και ανθυγιεινά να παραμένουν στο κενό και να καθόμαστε εμείς να τους κοιτάμε και να δίνουμε παρατάσεις. Όχι, λοιπόν. Το Κίνημα Αλλαγής δεν μπορεί να δώσει συναίνεση σε αυτή τη διαδικασία. Είναι απαράδεκτο.

(Χειροκροτήματα από την πτέρυγα του Κινήματος Αλλαγής)

Με την τροπολογία 545/40 καταργείται έμμεσα ο δέκατος τρίτος και δέκατος τέταρτος μισθός για τους εργαζόμενους. Δεν υπάρχει καμμία απολύτως προστασία για τους εποχικά εργαζόμενους στον τουρισμό και στον επισιτισμό και σε κάθε περίπτωση είναι μισή τροπολογία για μισή δουλειά και μισή ζωή.

Ευχαριστώ πάρα πολύ και σας, κύριε Πρόεδρε, για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Δικαιοσύνης ο κ. Τσιάρας. Μισό λεπτό, κύριε Υπουργέ, να ετοιμαστεί το Βήμα.

**ΙΩΑΝΝΗΣ ΜΠΟΥΓΑΣ:** Κύριε Πρόεδρε, άλλαξε ο χρόνος των ομιλητών από έξι σε επτά λεπτά;

**ΠΡΟΕΔΡΕΥΩΝ (Γεώργιος Λαμπρούλης):** Όχι. Απλώς δεν το γνώριζα και έβαλα στον κ. Μουλκιώτη χρόνο ομιλίας επτά λεπτά. Μετά τον Υπουργό οι υπόλοιποι ομιλητές θα είναι έξι λεπτά συν ένα, με μία ανοχή, όπως είχε αποφασιστεί από ό,τι είδα στα Πρακτικά, κύριε Μπούγα, το πρωί.

**ΙΩΑΝΝΗΣ ΜΠΟΥΓΑΣ:** Για να προγραμματίσουν, κύριε Πρόεδρε, και οι συνάδελφοι.

**ΠΡΟΕΔΡΕΥΩΝ (Γεώργιος Λαμπρούλης):** Ισχύει ό,τι αποφασίστηκε. Απλώς δεν το γνώριζα. Ήταν ο πρώτος ομιλητής εκ του καταλόγου όταν ανέλαβα εγώ και έβαλα το επτάλεπτο.

Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, αφ’ ενός μεν έπρεπε να περιμένω τις νομοτεχνικές βελτιώσεις προκειμένου να βρεθώ στο Βήμα, αλλά βεβαίως και τη γνωστή πρώτη δεκάδα των συναδέλφων Βουλευτών ομιλητών, μιας και νομίζω ότι πρέπει να κρατάμε το μέτρο μιας τυπικής διαδικασίας που με ένα πολύ συγκεκριμένο τρόπο νομίζω ότι δίνει και το κύρος, αλλά και την ουσία στη συζήτηση του Κοινοβουλίου. Βεβαίως προηγήθηκαν Κοινοβουλευτικοί Εκπρόσωποι κομμάτων, αλλά αντιλαμβάνομαι ότι λόγω της πίεσης και λόγω των γεγονότων ή ενδεχομένως λόγω του ενδιαφέροντος που παρουσιάζει η σημερινή μέρα, υπήρχε μία σπουδή να προηγηθούν οι τοποθετήσεις τους της ομιλίας του Υπουργού. Παρ’ όλα αυτά νομίζω ότι το πρώτο σχόλιο πρέπει να αφορά στην ιδιαίτερη σημερινή ημέρα.

Κυρίες και κύριοι συνάδελφοι, φαντάζομαι να αντιλαμβανόμαστε όλοι ότι βρισκόμαστε αντιμέτωποι με το δεύτερο κύμα της πανδημίας, ένα κύμα το οποίο παρουσιάζει μία πολύ πιο επιθετική προσέγγιση, δυστυχώς με πολύ μεγάλο αριθμό κρουσμάτων και με πολύ μεγάλο αριθμό εισαγωγών στα νοσοκομεία της χώρας.

Το διάγγελμα του Πρωθυπουργού, πέραν των μέτρων που εξαγγέλθηκαν, δείχνει ότι η Κυβέρνηση στέκεται με σοβαρότητα και ευθύνη απέναντι σε ένα ζήτημα το οποίο νομίζω ότι απασχολεί όλους τους Έλληνες πολίτες και προφανώς δεν είναι ένα ζήτημα το οποίο πρέπει να γίνει αντικείμενο πολιτικής ή μικροκομματικής αντιπαράθεσης. Βρισκόμαστε αντιμέτωποι με έναν πολύ μεγάλο κίνδυνο και ενδεχομένως η οπτική μέσα από την οποία ερχόμαστε να δούμε συγκεκριμένα ζητήματα πρέπει να διαφοροποιηθεί. Εγώ δεν θα επαναλάβω την αναφορά μιας γνωστής πραγματικότητας που έχει να κάνει με το γεγονός ότι η Ελλάδα συγκρινόμενη με το σύνολο των άλλων ευρωπαϊκών χωρών έχει πολύ καλύτερα χαρακτηριστικά και πολύ καλύτερους αριθμούς.

Θα σας πω, όμως, ότι είναι πολύ μεγάλη η ανάγκη απέναντι σε ένα ζήτημα που αφορά στην ίδια τη ζωή των ανθρώπων, που είναι η υπέρτατη αξία όλων μας, και πρέπει να επιδείξουμε και ευθύνη και σοβαρότητα και πολύ μεγάλη προσοχή.

Σε κάθε άλλη περίπτωση προφανώς θα είμαστε υπόλογοι στα μάτια των Ελλήνων πολιτών και προφανώς οι αντιφάσεις, οι οποίες ακούστηκαν από πολλούς εκ των ομιλητών που βρέθηκαν σε αυτό το Βήμα νωρίτερα, θα είναι ένα αντικείμενο γενικότερης συζήτησης ή, αν θέλετε, και ανακολουθίας ανθρώπων που βρίσκονται στο πολιτικό σύστημα και που δεν βλέπουν τελικά τι πρέπει να κάνουν.

Τελικά είμαστε υπέρ του lockdown, κυρίες και κύριοι συνάδελφοι, ή είμαστε υπέρ μιας ρητορικής η οποία μπορεί να αναπτύσσεται στο πλαίσιο ενός λαϊκισμού που πρέπει να τα δίνουμε όλα σε όλους, αλλά η ανθρώπινη ζωή έχει αξία όταν την αναφέρουμε αλλά δεν έχει αξία όταν πρέπει να πάρουμε τα μέτρα για να τη διαφυλάξουμε; Αυτό νομίζω ότι είναι ένας γενικότερος προβληματισμός που πρέπει να μας απασχολεί. Χρειάζεται σοβαρότητα και ευθύνη. Δεν χρειάζονται πολλά λόγια.

Πρέπει να κάνουμε ότι είναι δυνατόν σαν ελληνική πολιτεία να προστατεύσουμε το υπέρτατο αγαθό της υγείας όλων των Ελλήνων πολιτών. Και αν δεν καταλαβαίνουμε ότι όλη αυτή η εξέλιξη πλέον κτυπάει την πόρτα μας, φαντάζομαι ότι όλοι μας, όλοι σας έχετε ανθρώπους στο κοντινό σας περιβάλλον που έχουν προσβληθεί από τον κορωνοϊό. Βλέπετε ότι είναι μια υπόθεση η οποία έρχεται και μας αγγίζει, η οποία βρίσκεται κοντά μας. Υπάρχουν ζητήματα τα οποία πρέπει, επαναλαμβάνω, να τα δούμε μέσα από μια άλλη οπτική και όχι από την οπτική της ευκαιρίας του να αντιπαρατεθούμε πολιτικά για το τι ενδεχομένως πιστεύει ο καθένας, τι θα έπρεπε να γίνει και πού θα έπρεπε να πάμε.

Υπάρχει ένας γνώμονας στις επιλογές της Κυβέρνησης. Ο γνώμονας αφορά στις συστάσεις, στις προτροπές, στις οδηγίες της επιστημονικής κοινότητας. Το τηρήσαμε από την πρώτη στιγμή, εξακολουθούμε να το τηρούμε. Και νομίζω ότι η σημερινή ουσιαστικά παρουσία του Πρωθυπουργού και η αναφορά του στα συγκεκριμένα ζητήματα των μέτρων που πρέπει να ληφθούν από εδώ και πέρα, είχε απλά και μόνο σαν στόχο το να μπορέσουμε να δούμε με σοβαρότητα και ευθύνη αυτή τη στιγμή.

Αλήθεια, τι πιστεύετε; Δεν είναι ένας γενικότερος προβληματισμός που αφορά στην εθνική οικονομία τα μέτρα που λαμβάνουμε για τον κορωνοϊό; Πιστεύετε ότι υπάρχει άνθρωπος στην Κυβέρνηση που δεν αντιλαμβάνεται ότι υπάρχει ένα τεράστιο ζήτημα το οποίο πρέπει να αντιμετωπίσουμε; Αλλά ποια θα έπρεπε να είναι η προτεραιότητα μας; Υπάρχει άλλη προτεραιότητα από την αξία της ανθρώπινης ζωής; Εδώ πρέπει να σταθούμε, επαναλαμβάνω, με έναν πολύ σοβαρό τρόπο όλοι απέναντι σε μια συνολική προσπάθεια που καλούμε την ελληνική κοινωνία να κάνει το επόμενο χρονικό διάστημα.

Σε ό,τι αφορά το νομοσχέδιο, η συζήτηση που έγινε στην αρμόδια Κοινοβουλευτική Επιτροπή νομίζω ότι για άλλη μια φορά μάς έδωσε τη δυνατότητα να κατανοήσουμε όλοι μας πώς προσεγγίζουμε συγκεκριμένα ζητήματα τα οποία κατά βάση είναι και το βασικό πεδίο της συζήτησης-αντιπαράθεσης στην ελληνική πολιτική σκηνή.

Προσωπικά σας είχα ζητήσει τα νομοσχέδια του Υπουργείου Δικαιοσύνης να είναι μια κοινοβουλευτική άσκηση. Πιστεύω στην ανεξαρτησία της δικαιοσύνης. Πιστεύω ότι πρέπει να κάνουμε όλοι μας ότι είναι δυνατόν να διαφυλάξουμε την ανεξαρτησία της δικαιοσύνης ως βασικό πυλώνα, βασική εξουσία του ίδιου του δημοκρατικού μας πολιτεύματος. Και με αυτόν τον τρόπο σας ζήτησα και τη συμβολή σας και τις προτάσεις σας και βεβαίως σε έναν πολύ μεγάλο βαθμό τη δυνατότητα να συνδιαμορφώσουμε μαζί νομοσχέδια.

Ξέρετε τι εικόνα έχω ακόμη και τώρα, μετά την ολοκλήρωση των προηγούμενων τεσσάρων συνεδριάσεων στην αρμόδια Κοινοβουλευτική Επιτροπή και σχεδόν μεσούσης της συζήτησής μας στην Ολομέλεια του ελληνικού Κοινοβουλίου; Ότι ο καθένας εκ των συναδέλφων ή των εκπροσώπων των κομμάτων διαμορφώνει μια άποψη πριν ξεκινήσει η συζήτηση, έχει κάποιες συγκεκριμένες θέσεις τις οποίες δεν τις αλλάζει, ακόμη και όταν έχουν ειπωθεί και όταν έχουν κατατεθεί τα ακριβώς αντίθετα επιχειρήματα.

Θέλετε, κυρίες και κύριοι συνάδελφοι, να δούμε ποια είναι η εξέλιξη του νόμου Κατσέλη για να τα βάλουμε όλα αυτά σε σειρά; Το 2010 έχουμε τον περιβόητο ν.3869. Πρόκειται για έναν εξαιρετικό νόμο, στον οποίο στηρίχτηκε ένα μεγάλο κομμάτι της ελληνικής κοινωνίας προκειμένου και να προστατευθεί από τη δικαιοσύνη, αλλά πολύ περισσότερο να δοθεί μια πραγματική ευκαιρία σε ανθρώπους που είχαν πραγματική ανάγκη.

Πώς εξελίσσεται αυτός ο νόμος από εκεί και πέρα; Το 2013 με τον ν.4161 ξεκινάει -εγώ θα είμαι ειλικρινής και δεν θα κρυφτώ πίσω από το δάχτυλό μου- το πρώτο ξήλωμα του νόμου Κατσέλη. Να θυμίσω στους συναδέλφους Βουλευτές του ΣΥΡΙΖΑ ότι τότε Υπουργός Δικαιοσύνης ήταν ο κ. Ρουπακιώτης. Ξέρετε ότι ο κ. Ρουπακιώτης -και ο κ. Κουβέλης μάλλον- δεν παραιτήθηκε ούτε για το ξήλωμα του νόμου Κατσέλη, ούτε για τον αντιρατσιστικό νόμο, για να ξεκαθαρίζουμε τα πράγματα και να ξέρουμε πού βρισκόμαστε.

Από εκεί και πέρα, κυρίες και κύριοι συνάδελφοι, ο ν.4336/2015 με νομοθετική πρωτοβουλία της προηγούμενης κυβέρνησης, ο ν.4646/2015 με νομοθετική πρωτοβουλία της προηγούμενης κυβέρνησης, ο ν.4592/2019 και βεβαίως ο ν.4605/2019, στην πραγματικότητα σταματήσαν την προστασία της πρώτης κατοικίας που αφορούσε στο νόμο Κατσέλη. Τα λέω όλα αυτά για να βάζουμε τα πράγματα σε μια σειρά.

Δεν φτάνει, όμως, αυτό, έχουμε και μια συνέχεια η οποία είναι πάρα πολύ ενδιαφέρουσα και η οποία βεβαίως αφορά στο γεγονός ότι η προηγούμενη κυβέρνηση με δική της δέσμευση σε μια προηγούμενη χρονική περίοδο, η οποία αναφέρεται στον Ιούνιο του 2018, δεσμεύεται απέναντι στους ευρωπαϊκούς θεσμούς ότι μέχρι το 2021 θα έχουν εκκαθαριστεί όλες οι εκκρεμείς υποθέσεις του νόμου Κατσέλη.

Επειδή για αυτό υπήρξε πολύ αμφισβήτηση ή μάλλον κάποιοι αμφισβητούσαν και κάποιοι δεν έλεγαν τίποτα, το πρώτο που θα καταθέσω στα Πρακτικά είναι το «Report του ESM, European Commission, Ιούλιος του 2018» που με σαφή τρόπο αναφέρεται ότι υπάρχει η δέσμευση από την ελληνική Κυβέρνηση ότι στην πραγματικότητα θα απομειώσει, θα εξαλείψει όλες τις εκκρεμότητες του νόμου Κατσέλη όχι αργότερα από το 2021.

Παρακαλώ, το καταθέτω για τα Πρακτικά.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μέχρις εδώ αυτά για να ξέρουμε τι γίνεται.

Αρχίζει, λοιπόν, η συζήτηση του να εγκαλεί η προηγούμενη κυβέρνηση και η σημερινή Αξιωματική Αντιπολίτευση τη σημερινή Κυβέρνηση για το τι κάναμε ενάμιση χρόνο. Αλήθεια, κύριοι συνάδελφοι! Εσείς τι κάνατε έναν χρόνο; Πείτε μου αν κάνατε το παραμικρό, μιας και φαντάζομαι ότι όλοι αντιλαμβάνεστε ότι όλες οι δικαστικές διαδικασίες προϋποθέτουν χρόνο.

Οι δικαστικές διαδικασίες, κυρίες και κύριοι συνάδελφοι, δεν γίνονται μαγικά, δεν γίνονται με το πάτημα ενός κουμπιού. Δεν ξέρετε πώς λειτουργεί η δικαιοσύνη; Κάνατε, λοιπόν, κάτι για να προετοιμάσετε την επόμενη τριετία η οποία δημιουργούσε μια συγκεκριμένη δέσμευση απέναντι στην όποια ελληνική πολιτεία, μιας και η προηγούμενη κυβέρνηση είχε δεσμευτεί απέναντι στους θεσμούς; Προφανώς δεν κάνατε τίποτα και το ξέρετε πάρα πολύ καλά. Αν είχατε κάνει το παραμικρό, θα ερχόσασταν και θα κουνούσατε το χαρτί απέναντί μου και θα μου λέγατε ότι κάτι κάνατε.

Δεν σας το κρύβω ότι ήταν μια πολύ δύσκολη άσκηση για όλους τους συνεργάτες μου στο Υπουργείο Δικαιοσύνης. Κάναμε μια πολύ μεγάλη προσπάθεια προκειμένου να βρούμε ένα δικονομικό πλαίσιο το οποίο αφ’ ενός μεν να μην αφήνει περιθώρια αμφισβητήσεων ζητημάτων συνταγματικότητας, αλλά και από την άλλη πλευρά να απαντάει στη συγκεκριμένη λύση.

Τι συμβαίνει, λοιπόν, για να το ξεκαθαρίσουμε μία και καλή γιατί νομίζω ότι επαναλαμβάνονται από αυτό το Βήμα επιχειρήματα, τα οποία θα πω για άλλη μια φορά ότι δεν έχουν καμμία σχέση με την πραγματικότητα.

Το έχουμε πει και το έχουμε επαναλάβει ότι στην ουσία δεν τροποποιείται το ουσιαστικό περιεχόμενο του ν.3869/2010. Δεν μεταβάλλονται τα ουσιαστικά δικαιώματα των δανειοληπτών που έχουν προσφύγει στα δικαστήρια για την προστασία της πρώτης κατοικίας τους. Όλες αυτές οι εισαγόμενες ρυθμίσεις αφήνουν άθικτες τις ρυθμίσεις ουσιαστικού δικαίου του ν.3869, οι οποίες όμως είχαν ήδη γίνει αντικείμενο νομοθετικών παρεμβάσεων, όπως σας είπα, συγκεκριμένα μέσα από την εξέλιξη της νομολογίας που υπήρχε.

Το μόνο που επιχειρείται μέσα από την προτεινόμενη νομοθετική ρύθμιση που συζητάμε σήμερα, είναι η ταχύτερη εκδίκαση των υποθέσεων. Και θέλω να σας διαβεβαιώσω ότι οι ρυθμίσεις αυτές εξασφαλίζουν το δικαίωμα του δανειολήπτη να εκτιμηθεί η υπόθεσή του από τον φυσικό δικαστή, βεβαίως, σε εύλογο χρονικό διάστημα, όπως επιτάσσει και το άρθρο 6 παράγραφος 1 της Ευρωπαϊκής Σύμβασης για τα Δικαιώματα του Ανθρώπου για την εύλογη διάρκεια της δίκης.

Αλήθεια, τιμά την ελληνική πολιτεία να υπάρχουν υποθέσεις οι οποίες έχουν εισαχθεί το 2015 και να παίρνουν ημερομηνία εκδίκασης το 2028, το 2029, το 2030, το 2032; Πού στέκεται αυτό, κυρίες και κύριοι συνάδελφοι; Πείτε μου για να καταλάβω. Και βεβαίως, από την άλλη πλευρά, δεν πρέπει κανείς να δει το δικαίωμα του πραγματικού δικαιούχου της προστασίας της πρώτης κατοικίας που είναι εγκλωβισμένος σε μια προηγούμενη ρύθμιση;

Σας το είπα και την προηγούμενη φορά ότι εκ των εκπροσώπων των δανειοληπτών ο μοναδικός που δεν ήταν νομικός εκπρόσωπος των υπολοίπων είπε ότι πρέπει να μας βοηθήσετε, θέλουμε να απεγκλωβιστούμε από αυτή την κακή πραγματικότητα.

Μήπως πιστεύετε ότι είχε καμμία σχέση με εμάς; Σας διαβεβαιώνω πως όχι. Πρώτη φορά τον έβλεπα και εγώ.

Πάμε, λοιπόν, για να πούμε για τα άλλα ζητήματα. Οίκοθεν επαναπροσδιορισμός. Το προτείνουν αρκετές και αρκετοί, κυρίες και κύριοι συνάδελφοι. Οι γνωρίζοντες τη νομική διαδικασία νομίζω ότι μπορούν εύκολα να απαντήσουν σε αυτό. Διότι, όταν μιλάμε για οίκοθεν επαναπροσδιορισμό είναι αδύνατο να πιάσουμε το στόχο του ’21. Δεν υπάρχει περίπτωση και το ξέρετε πάρα πολύ καλά. Διότι, οι ότι οι υποθέσεις που έχουν κλείσει κατά την ημέρα της νέας δικασίμου είτε θα ματαιώνονται ή θα υπάρχει παραίτηση. Και με αυτό τον τρόπο θα επιβαρύνονται τα πινάκια.

Με την πλατφόρμα που λέμε αποφεύγεται να γεμίζουν τα πινάκια μη υπαρκτές ουσιαστικά υποθέσεις. Και επιπλέον λάβετε υπ’ όψιν σας ότι υπάρχουν χιλιάδες υποθέσεις που έχουν συμβιβαστεί οι οφειλέτες με τους πιστωτές. Και αυτή είναι μία πραγματικότητα. Την ξέρουμε. Ξέρουμε ότι δεν θα είναι αυτός ο μεγάλος αριθμός όταν φτάσουμε στο τέλος προκειμένου να εξεταστούν αυτές οι υποθέσεις.

Μιλάνε κάποιοι συνάδελφοι για κόστος, Δεν φαίνεται σαφώς στο νομοσχέδιο ότι η κοινοποίηση μέσω της πλατφόρμας δεν κοστίζει τίποτα;

Κάποιοι άλλοι συνάδελφοι μου λέτε για τα έγγραφα, αυτά που πρέπει να συλλέξουν. Πέραν του γεγονότος ότι υπάρχουν στον αρχικό φάκελο, θα σας πω και θα επαναλάβω για άλλη μια φορά, αυτό που με τον πλέον ξεκάθαρο τρόπο φαίνεται: Η μη προσκόμιση των εγγράφων δεν είναι επί ποινή απαράδεκτου. Δεν απορρίπτεται ένας φάκελος εάν δεν προσκομίσεις αυτά τα έγγραφα, απλώς η αναφορά των εγγράφων είναι ενδεικτική και βεβαίως συνάπτονται με το αποδεκτέο θέμα των υποθέσεων.

Και επιπλέον, κύριοι συνάδελφοι της Αξιωματικής Αντιπολίτευσης, εσείς κάνετε κριτική για την τακτική διαδικασία; Η εισαγωγή του προτύπου της τακτικής διαδικασίας με τις αναγκαίες προσαρμογές ξέρετε πάρα πολύ καλά ότι είναι αναγκαία για την επιτάχυνση διεξαγωγής της δίκης. Δεν αντιβαίνει, το ξέρετε πάρα πολύ καλά, στο αποδεκτέο ζήτημα, αφού κυρίως όλα αυτά τα θέματα κρίνονται με έγγραφα, με αποδεικτικά στοιχεία. Αλήθεια πιστεύετε ότι η παρουσία και μόνο, εν πάση περιπτώσει, του ανθρώπου είναι αυτή που θα κρίνει ή τα πραγματικά στοιχεία; Χωρίς τα πραγματικά στοιχεία; Αυτό πιστεύετε;

Κοιτάξτε το μοντέλο της τακτικής διαδικασίας –πρέπει λίγο να είμαστε ξεκάθαροι- έχει λειτουργήσει πέντε χρόνια. Και ενώ θα έπρεπε η σημερινή Αξιωματική Αντιπολίτευση να επιχαίρει και να λέει: «Μπράβο που υιοθετείται αυτή την τακτική» έρχεται και στην πραγματικότητα βρίσκεται αντιμέτωπη με τον ίδιο της τον εαυτό. Που βρίσκεται αυτή η συνέπεια; Για να καταλάβω και εγώ; Διότι εδώ υπάρχουν ζητήματα τα οποία πέραν από υπαρξιακά κάποια στιγμή για τον εαυτό μας θα δημιουργήσουν και περαιτέρω ερωτηματικά και περαιτέρω ζητήματα. Αντί να λέτε: «Μπράβο που αξιοποιείται μία διαδικασία» που εμείς εισαγάγαμε σε προηγούμενο χρόνο στο δικαστικό μας σύστημα έρχεστε και κατακρίνετε αυτό, το οποίο κάνατε εσείς. Είναι πραγματικά αδιανόητο για εμένα, σας το λέω ειλικρινά. Νομίζω ότι χρειάζεται πολύ μεγάλη προσπάθεια για να το πετύχει κάνεις. Δεν έχω πραγματικά λόγο για να πω οτιδήποτε, αλλά παρ’ όλα αυτά είναι αξιοθαύμαστο το ότι μπορείτε και το καταφέρνετε.

Θα σας πω ότι το βήμα το οποίο έκανα -και σας το είπα από την πρώτη στιγμή- ήταν να ζητήσω από τη διοικητική ολομέλεια του Αρείου Πάγου μια γνωμοδότηση προκειμένου να ξέρουμε μιας και εγώ πιστεύω στη συνεργασία των εξουσιών, της εκτελεστικής με τη δικαστική εξουσία. Το επιτάσσει άλλωστε και το Σύνταγμα. Και είναι νομίζω μία πραγματικότητα την οποία πρέπει σιγά-σιγά να υιοθετούμε ως συγκεκριμένη πρακτική, ειδικά στο Υπουργείο Δικαιοσύνης. Και το έκανα και για άλλα επίμαχα άρθρα -όπως νομίζω είδατε- την έχετε στα χέρια σας. Την κατέθεσα στα Πρακτικά όταν συζητήσαμε στην επιτροπή. Είναι απολύτως θετική για τις ρυθμίσεις του συγκεκριμένου νομοσχεδίου. Βεβαίως τα νομοσχέδια όταν γίνονται νόμος του κράτους κρίνονται εκ νέου, δεν αμφισβητεί κάνεις αυτή την πραγματικότητα, αλλά το να αμφισβητεί κάνεις την κρίση της διοικητικής ολομέλειας του Αρείου Πάγου προφανώς, είναι ένα ζήτημα που και εμένα με ξεπερνάει.

Το επανακαταθέτω και αυτό στα Πρακτικά.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως στο βασικό ερώτημα πώς θα τα λύσουμε όλα αυτά τα προβλήματα με τον υπάρχοντα ρυθμό ειρηνοδικών; Σας έδωσα τις απαντήσεις, κυρίες και κύριοι συνάδελφοι, πολλές φορές την επιτροπή. Έχω ήδη απευθύνει το ερώτημα στο Ανώτατο Δικαστικό Συμβούλιο για την τοποθέτηση των νέων σαράντα τεσσάρων ειρηνοδικών. Μάλιστα, προσπαθώντας να ρωτήσω εκ νέου το πότε πρόκειται να εισαχθεί προς συζήτηση το συγκεκριμένο ερώτημα, η ενημέρωση που έχω είναι ότι θα εισαχθεί στο νέο Ανώτατο Δικαστικό Συμβούλιο που θα γίνει στις αρχές Δεκεμβρίου προκειμένου να λυθεί αυτό το πρόβλημα. Και επιπλέον έχω μιλήσει με τους τριάντα ειρηνοδίκες περίπου που αφορά το συγκεκριμένο ζήτημα.

Τα προβλήματα όλων αυτών των υποθέσεων πρέπει να γνωρίζετε ότι εντοπίζονται στα τριάντα από τα εκατόν σαράντα ένα περίπου ειρηνοδικεία της χώρας. Δεν το έχουν το πρόβλημα όλα τα ειρηνοδικεία της χώρας. Τους κάλεσα. Κάναμε έναν εξαντλητικό διάλογο. Τους ζήτησα τι μπορώ να κάνω προκειμένου να τους βοηθήσω ώστε η χώρα να είναι συνεπής σε μια υποχρέωση που ανέλαβε η προηγούμενη κυβέρνηση και να κλείσουμε ένα κεφάλαιο το οποίο δυστυχώς μας ταλαιπωρεί εδώ και πολύ καιρό; Και βεβαίως οι άνθρωποι συμφώνησαν μαζί μου μέσα από προτάσεις που και οι ίδιοι κατέθεσαν, αλλά βεβαίως και εγώ κατέθεσα σε αυτήν την συζήτηση.

Και επιπλέον προβλέπεται να υπάρξουν επιμορφωτικά σεμινάρια προκειμένου αυτή η επιτάχυνση των διαδικασιών να μπορέσει να ολοκληρωθεί με τον καλύτερο δυνατό τρόπο. Όλα αυτά είναι ζητήματα που συνολικά απαντούν στο θέμα το οποίο τίθεται κάθε φορά από όποιον συνάδελφό βρίσκεται στο Βήμα του ελληνικού Κοινοβουλίου προκειμένου να καταθέσει και αυτός τις δικές του απόψεις.

Αυτά νομίζω ότι σε έναν πολύ μεγάλο βαθμό δείχνουν ότι η προσπάθεια που έκανε η Κυβέρνηση και το Υπουργείο Δικαιοσύνης για να επιλύσει ένα χρονίζον ζήτημα ήταν μία προσπάθεια πολύ επίμονη, πολύ συγκεκριμένη προσπαθώντας να μην αφήσουμε κενά και να μην δημιουργήσουμε προβλήματα.

Αλήθεια, τι πιστεύετε ότι ξυπνήσαμε ένα πρωί και αποφασίσαμε να ταλαιπωρήσουμε περαιτέρω τον κόσμο; Ποιος το πιστεύει αυτό, κυρίες και κύριοι συνάδελφοι; Θέλουμε να κλείσουμε ένα πρόβλημα, το οποίο συνιστά τεράστια παθογένεια στην ελληνική πολιτεία και στην ελληνική δικαιοσύνη. Και επιπλέον πρέπει να καταλάβουμε ότι αυτό, η διαδικασία που προβλέπει το συγκεκριμένο νομοσχέδιο είναι μία διαδικασία επιτάχυνσης της προστασίας των πραγματικών δικαιούχων οι οποίοι θα απεγκλωβιστούν από μία πραγματικότητα που βρίσκονται τώρα, αλλά που βεβαίως, θα μας δοθεί και η δυνατότητα να ξεκαθαρίσουμε και με όλους αυτούς τους στρατηγικούς κακοπληρωτές.

Αλήθεια δεν ξέρατε εσείς, κυρίες και κύριοι συνάδελφοι του ΚΙΝΑΛ, ότι με τον συγκεκριμένο νόμο υπήρχαν και άνθρωποι οι οποίοι εσκεμμένα βρέθηκαν εκεί προκειμένου να κρυφθούν κατά κάποιον τρόπο; Νομίζετε ότι είναι μια πρακτική την οποίαν την γνωρίζουν οι πάντες.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν ακούσατε προσεκτικά την ομιλία, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Πέραν όμως, όλων αυτών εγώ δεν θα σας πω ότι αυτή είναι η πλειονότητα. Δεν θα ισχυριστώ κάτι τέτοιο. Θα σας πω όμως ότι με αυτόν τον τρόπο, με μία απολύτως δίκαιη και γρήγορη διαδικασία, η χώρα θα έχει απαντήσει σε μία υποχρέωση που έχει αναλάβει η προηγούμενη κυβέρνηση, θα έχει τακτοποιήσει ένα ζήτημα, το οποίο συνιστά παθογένεια και νομίζω ότι δημιουργεί ένα τεράστιο ζήτημα ακόμη και στο Ευρωπαϊκό Δικαστήριο των Ανθρωπίνων Δικαιωμάτων, αλλά βεβαίως και από την άλλη πλευρά θα έχει κλείσει έναν κύκλο που εδώ και πολλά χρόνια δυστυχώς, δείχνει ανολοκλήρωτος, δείχνει ότι δεν απαντάμε και δείχνει ότι δεν έχουμε τη δέουσα σοβαρότητα.

Διατρέχω πολύ γρήγορα, γιατί φαντάζομαι ότι το έχω τη δυνατότητα να μιλήσω και σε δεύτερο χρόνο για τις τροπολογίες και για όλα αυτά, όλα τα άλλα άρθρα τα οποία μας είχαν απασχολήσει.

Για το άρθρο 32. Νομίζω ότι η απάντηση δόθηκε με τη νομοτεχνική βελτίωση, δεν νομίζω ότι υπάρχει θέμα συζήτησης από δω και πέρα, τουλάχιστον σε ότι αφορά τη μεταβατικότητα της συγκεκριμένης διάταξης.

Πέραν όμως όλων αυτών, κυρίες και κύριοι συνάδελφοι, επειδή δεν ξέρω πόσο πρέπει να μιλήσω για την διπλή «διαδικασία δίκης» ή για το γεγονός ότι χάνονται πραγματικά τεράστια έσοδα από την ελληνική πολιτεία από τέτοιου είδους παραβάσεις, θα σας πω ότι απευθύνθηκα στην ολομέλεια του Συμβουλίου της Επικρατείας για τη συγκεκριμένη διάταξη για την οποία όχι μόνο υπάρχει θετική γνωμοδότηση, αλλά υπάρχει -αν θέλετε- η καλύτερη δυνατή έκφραση άποψης που θα μπορούσαμε να έχουμε γι’ αυτό το συγκεκριμένο ζήτημα.

Το καταθέτω και αυτό στα Πρακτικά.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το άρθρο 40 πολύς λόγος για την απόσπαση δικαστικού λειτουργού με συνυπηρέτηση συζύγου, που μπορεί να είναι στο εξωτερικό. Τώρα πραγματικά, όλη αυτή η συζήτηση γίνεται σαν αμφισβητούμε την ανεξαρτησία της δικαιοσύνης ή να μην ξέρουμε τη λειτουργία της δικαιοσύνης. Κυρίες και κύριοι συνάδελφοι, μπορεί να νομοθετεί αυτή τη στιγμή το Υπουργείου Δικαιοσύνης, αλλά το τι θα γίνει το αποφασίζει ένα Ανώτατο Δικαστικό Συμβούλιο. Με άλλα λόγια το μόνο, το οποίο συμβαίνει αυτή τη στιγμή, είναι ότι δίνεται η δυνατότητα ένας εκ των δικαστών ή κάποιοι δικαστές που μπορεί για κάποιο λόγο να έχουν -αν θέλετε- τη οικογενειακή αιτία της συνυπηρέτησης μαζί με τον/την σύζυγό του στο εξωτερικό, όπως ακριβώς συμβαίνει και με πολλούς άλλους κλάδους: Με στρατιωτικούς, με εκπαιδευτικούς, να έχει αυτή τη δυνατότητα, δηλαδή ποια δυνατότητα; Η υπόθεση του να συζητηθεί το Ανώτατο Δικαστικό Συμβούλιο. Δεν το αποφασίζει αυτό ο Υπουργός. Σας το ξεκαθαρίζω για άλλη μια φορά -και θα ήθελα να αφήσουμε κατά μέρος όλα αυτά τα προσωπικά ζητήματα τα οποία πολλές φορές ξέρετε γίνονται η αιτία πολιτικής θέσης- και να καταλάβουμε ότι τέτοιου είδους ζητήματα δεν υπάρχουν.

Άρθρο 51. Υπήρξε πολύ μεγάλη συζήτηση για το άρθρο 51. Τι κάνουμε, λοιπόν, με το άρθρο 51; Βάζουμε ένα χρονικό όριο για ζητήματα που αφορούν σε καταδίκες ηθικής βλάβης –το ξεκαθαρίζω- σε ό,τι αφορά τη διαδικασία της αναγκαστικής εκτέλεσης σε βάρος εκδοτικών επιχειρήσεων. Γιατί σε βάρος εκδοτικών επιχειρήσεων; Μα, γιατί αυτές εκτίθενται μονίμως. Γράφει κάτι μια εφημερίδα και από εκεί και πέρα μπορεί οποιοδήποτε, έχοντας μια απόφαση αναγκαστικής εκτέλεσης, να την κρατάει όμηρο επ’ αόριστον.

Το γεγονός ότι αυτό περιορίζεται στους δεκαοκτώ μήνες, δεν είναι μια λογική από τη δική σας πλευρά; Πραγματικά, δεν το κατανοώ. Επαναλαμβάνω, μιλάμε για δημοσιεύματα, δεν μιλάμε για δεδουλευμένα. Δεν μιλάμε για εργατικές διαφορές, πρέπει λίγο να το καταλάβουμε αυτό. Γιατί αν υπάρχει υπόνοια ότι εκεί πάμε να κρύψουμε εργατικές διαφορές ή οτιδήποτε τέτοιο, προφανώς, δεν έχετε διαβάσει το συγκεκριμένο άρθρο του νομοσχεδίου. Για να το ξεκαθαρίσουμε.

Υπήρξε πολύ συζήτηση για την επίμαχη διάταξη της συγχώνευσης των δύο εισαγγελιών. Το είπα στην επιτροπή, θα το επαναλάβω και τώρα. Αλήθεια, κυρίες και κύριοι συνάδελφοι, αν πιστεύατε ότι υπήρχε πρόθεση από εμένα ή από την πλευρά της Κυβέρνησης, να ενοποιήσουμε τις δύο εισαγγελίες, για να δημιουργήσουμε κάτι άλλο –ένα δεδομένο- ή να κρύψουμε μια υπόθεση ή οτιδήποτε, όπως αυτά τα οποία αναφέρθηκαν απ’ αυτό το Βήμα, δεν θα γινόταν πέρυσι, ας πούμε, ένα μήνα μετά τις εκλογές; Τι πιστεύετε, για να καταλάβω, θα έπρεπε να φθάσουμε σε ένα σημείο με πολύ συγκεκριμένη διαβούλευση, μετά από ομόφωνη πρόταση της Επιτροπής Παρακολούθησης του Νέου Ποινικού Κώδικα, που μας πρότεινε τη συγκεκριμένη ρύθμιση και βεβαίως, με τη γνώση ότι υπάρχει επικάλυψη των αρμοδιοτήτων, μεταξύ των δύο εισαγγελικών αρχών, να προτείνουμε αυτή τη ρύθμιση; Αφού ξέρετε ότι και χρόνο θα πάρει και όλα αυτά θα γίνουν με βάση το πώς λειτουργεί η δικαιοσύνη στην Ελλάδα.

Αλλά πραγματικά απορώ και πάλι από την πλευρά της Αξιωματικής Αντιπολίτευσης όταν –το πρόλαβε, νομίζω, νωρίτερα ο κ. Ραγκούσης και το είπε- αυτή ήταν μία θέση η οποία συχνά επαναλαμβανόταν από ανθρώπους, οι οποίοι βρισκόντουσαν σε πλέον κρίσιμες θέσεις της προηγούμενης κυβέρνηση. Τώρα, αν λέτε απεταξάμην στον κ. Παπαγγελόπουλο, ο οποίος ήταν αναπληρωτής Υπουργός Δικαιοσύνης όλη την κυβερνητική θητεία του ΣΥΡΙΖΑ, είναι ένα θέμα που αφορά εσάς. Αλλά νομίζω ότι λίγο πολύ όλα αυτά είχαν εκφραστεί, είχαν γραφτεί, υπάρχουν, άρα λοιπόν, θέλει μια μικρή προσοχή σε σχέση με το τι λέμε και τι υποστηρίζουμε κάθε φορά.

Επαναλαμβάνω, ότι πρέπει να βρεθούμε σε μια θέση για να καταλάβουμε ότι αν υπήρχε οποιαδήποτε σκοπιμότητα, προφανώς, θα γινόταν με έναν άλλον τρόπο και όχι με αυτόν τον τρόπο που βλέπετε να γίνεται σήμερα. Δεν υπάρχουν προφανώς τέτοιου είδους ζητήματα.

Υπήρχε ένα ερώτημα και κλείνω με αυτό κύριε Πρόεδρε, «γιατί επικεντρώνεστε σε αυτές μόνο τις υποθέσεις του νόμου Κατσέλη, τα κάνετε όλα για τις τράπεζες και γιατί πρέπει να δούμε μόνο αυτά τα ζητήματα και να μη δούμε κι άλλα;».

Κυρίες και κύριοι συνάδελφοι, είναι σαν να ζούμε σε παράλληλους πόλους όλον αυτόν τον καιρό. Αν όντως, δεν βλέπετε την προσπάθεια που γίνεται στο Υπουργείο Δικαιοσύνης, προκειμένου να επιταχυνθεί η λειτουργεία της και βεβαίως να μικρύνει ο χρόνος απονομής της δικαιοσύνης, είναι σαν να μη ζούμε στον ίδιο κόσμο. Προφανώς, δεν είδατε ούτε ότι είχαμε τη διαμεσολάβηση, δεν είδατε ούτε ότι είχαμε τη Νέα Δικονομία του Ελεγκτικού Συνεδρίου, δεν είδατε ότι προσπαθήσαμε να επιταχύνουμε τα ποινικά με την επαναφορά του μονομελούς Εφετείου ως δικαστηρίου ουσίας, δεν είδατε ότι δώσαμε καινούργιες νέες οργανικές θέσεις στο Σώμα Δικαστών, δεν είδατε ότι η επίδοση πλέον θα γίνεται με ηλεκτρονικά μέσα στο Συμβούλιο της Επικρατείας και στα διοικητικά δικαστήρια από την 1η Ιανουαρίου 2021, δεν είδατε ότι εκδίδονται πλέον επίσημα δέκα πέντε πιστοποιητικά που αφορούν στον χώρο της δικαιοσύνης, ηλεκτρονικά μέσω των ΚΕΠ, δεν είδατε ότι ιδρύσαμε κατεύθυνση ειρηνοδικών στην Εθνική Σχολή Δικαστών, δεν είδατε ότι κάναμε Διεύθυνση Στατιστικών στο Υπουργείο Δικαιοσύνης, προκειμένου να μπορούμε να συλλέξουμε τα στοιχεία και να πάρουμε σωστές αποφάσεις σε έναν δεύτερο ή σε έναν τρίτο χρόνο; Προφανώς, όλα αυτά δεν συνιστούν επιλογές επιτάχυνσης της δικαιοσύνης.

Αν θεωρείτε ότι είναι μια εύκολη εξίσωση μέσα από ζητήματα, τα οποία υπάρχουν και τα οποία σε έναν πολύ μεγάλο βαθμό δημιουργούν εύλογα ερωτηματικά και στην ελληνική κοινωνία και στους Έλληνες πολίτες, νομίζω ότι το τι υπήρξε στο πρόσφατο ή ενδεχομένως και στο απώτερο παρελθόν, πόσο γρήγορα κινήθηκαν οι διαδικασίες στο χώρο της δικαιοσύνης, μπορούν εύκολα να είναι αντικείμενο οποιασδήποτε σύγκρισης.

Τέλος, θέλω να απαντήσω σε μια ερώτηση που πάλι πολλές φορές έτυχε να επαναληφθεί από το Βήμα νωρίτερα. Όπως ξέρετε μέχρι τις 31 Αυγούστου, με αποφάσεις της Κυβέρνησης και του Υπουργείου Δικαιοσύνης δεν υπήρχαν πλειστηριασμοί. Είναι λογικό ότι από τη στιγμή που θα υπάρχει νέα ΚΥΑ, με βάση τα μέτρα τα οποία εξήγγειλε ο Πρωθυπουργός λίγες ώρες νωρίτερα, θα μπούμε εκ νέου σε μια νέα τέτοια περίοδο αναστολής των πλειστηριασμών. Η ευαισθησία, η σοβαρότητα και η ευθύνη που δείχνει η Κυβέρνηση σε κάθε συγκεκριμένη χρονική στιγμή, νομίζω ότι έχει αποδειχθεί πολλές φορές μέχρι τώρα.

Βεβαίως, είναι δικαίωμα οποιουδήποτε συναδέλφου και οποιουδήποτε εκπροσώπου κόμματος να έχει την άποψή του και την εκφράζει διαφορετικά. Ξέρετε, όμως, επειδή από αυτό το Βήμα ακούστηκε πολλές φορές ότι η Κυβέρνηση έχει χάσει την εμπιστοσύνη της στην ελληνική κοινωνία, ότι δεν την βλέπουν οι Έλληνες πολίτες, ότι δεν την ακούν, ότι λένε ότι ήταν η χειρότερη Κυβέρνηση όλων, κυρίες και κύριοι συνάδελφοι, δείτε τι συμβαίνει πραγματικά και τουλάχιστον, αντιληφθείτε ότι αυτή η Κυβέρνηση απολαμβάνει και της εμπιστοσύνης της ελληνικής κοινωνίας, ότι αυτός ο Πρωθυπουργός εξακολουθεί να συγκεντρώνει επάνω του τα βλέμματα του συνόλου της ελληνικής κοινωνίας και την ελπίδα της ελληνικής κοινωνίας και βεβαίως, ότι η προσπάθεια που γίνεται είναι με τη μεγαλύτερη σοβαρότητα και με τη μεγαλύτερη ευθύνη. Και επειδή έχει κλείσει ένας κύκλος χρόνου και είναι ένα θέμα το οποίο πολλές φορές έχει απασχολήσει, θα έλεγα, τα μέσα μαζικής ενημέρωσης, αλλά και πολλούς συναδέλφους, θα σας πω ότι η υπόσχεση που δώσαμε, για να κλείσουμε τα θέματα και τα ζητήματα Οικογενειακού Δικαίου, βρίσκεται κοντά στην ολοκλήρωσή της. Στις αρχές της ερχόμενης εβδομάδος ο πρόεδρος της νομοπαρασκευαστικής επιτροπής θα μου παραδώσει το πόρισμα των εργασιών, θα καλέσω τους εκπροσώπους των κομμάτων -θέλω να έχουμε ένα γόνιμο και παραγωγικό διάλογο- και βεβαίως, μέσα από τη διαδικασία που προβλέπεται μέσα από δημόσια διαβούλευση να φτάσουμε να ψηφίσουμε όλοι μαζί ένα νομοσχέδιο που θα δώσει μια λύση και μια απάντηση σε ένα πολύ μεγάλο πρόβλημα που ξέρουμε όλοι μας ότι υπάρχει στην ελληνική κοινωνία.

Με αυτές τις σκέψεις –προφανώς, έχουν τοποθετηθεί τα κόμματα- θέλω να σας διαβεβαιώσω ότι η προσπάθεια η οποία έγινε από το Υπουργείο Δικαιοσύνης ήταν με όλη τη συναίσθηση της ευθύνης και της σοβαρότητας που επιβάλει η κατάθεση ενός τέτοιου νομοσχεδίου και θα ήθελα πραγματικά, τουλάχιστον επί των άρθρων, οι συνάδελφοι Βουλευτές και οι εκπρόσωποι των κομμάτων να δείξουν ότι πραγματικά έχουν αντιληφθεί, γνωρίζουν τι πρέπει να κάνουν και τουλάχιστον, στέκονται στο ύψος των περιστάσεων της δικής τους ευθύνης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ κύριε Πρόεδρε.

Είναι φανερό ότι βρισκόμαστε σε έκτακτες και κρίσιμες στιγμές για τον λαό μας με το δεύτερο κύμα της πανδημίας, το οποίο είχε προβλεφθεί σχεδόν επακριβώς.

Κύριε Υπουργέ, τι νομίζετε, δηλαδή, ότι δεν θα είναι αντικείμενο πολιτικής αντιπαράθεσης τα μέτρα που παίρνετε; Κι απευθύνομαι και προς την Κυβέρνηση, ότι δεν θα κάνουμε κριτική, με βάση και την προηγούμενη εμπειρία αλλά και τα σημερινά δεδομένα; Δεν θα υπερασπίσουμε –και με προτάσεις, που τις αγνοήσατε παντελώς- τη ζωή των ανθρώπων; Δεν θα κάνουμε κριτική, όταν καταρρέει το δημόσιο σύστημα υγείας, όταν υπάρχουν κλειστές πόλεις πια και εργαζόμενοι και επαγγελματίες στο χείλος του γκρεμού και πολύ περισσότερο, όταν πάνω από εξακόσιες ανθρώπινες ζωές χάθηκαν και θα χάνονται, με βάση και τα επιστημονικά στοιχεία που δόθηκαν σήμερα;

Εμείς τι λέμε; Ότι οι έκτακτες συνθήκες απαιτούν έκτακτα μέτρα. Τα πήρατε αυτά τα μέτρα; Εδώ είναι το ερώτημα. Και αν τα πήρατε, με ποιο κριτήριο τα πήρατε το προηγούμενο διάστημα; Γιατί το χάλι και το σημερινό αδιέξοδο φέρει τη δική σας σφραγίδα.

Επιστήμονες, υγειονομικοί, σωματεία, άλλοι μαζικοί φορείς έκαναν προτάσεις, που εμείς ως ΚΚΕ τις στηρίξαμε. Τις λάβατε υπ’ όψιν; Όχι. Αφήσατε τον λαό και τη χώρα αθωράκιστη και έχετε εγκληματικές ευθύνες για την κατάσταση που υπάρχει σήμερα. Και είναι συνειδητές οι επιλογές και αφήστε τα αυτά, ότι είμαστε καλύτερα από τους άλλους, γιατί και στην Αφρική, ναι, είναι χειρότερα. Αυτή είναι η λογική. Τον αφήσατε τον λαό πραγματικά, ενώ σας έδωσε τεράστια περιθώρια και ανοχή για να πάρετε κάποια μέτρα και να προετοιμαστείτε για τη δεύτερη πανδημία, και κάνατε εντελώς το αντίθετο.

Όλο το διάστημα η αγιαστούρα της ατομικής ευθύνης. Βεβαίως και υπάρχει ατομική ευθύνη. Αλλά η κρατική; Τι ατομική, όταν είναι σαρδέλες μες στα μέσα μαζικής μεταφοράς; Τι ατομική, όταν μας λένε τα παιδιά ότι είναι είκοσι πέντε άτομα, στοιβαγμένοι ο ένας πάνω στον άλλον; Αυτοί φταίνε; Πήγατε να τα φορτώσετε και στη νεολαία κ.λπ.. Γιατί; Εδώ είναι το ερώτημα. Διότι βάλατε πάνω αυτό που και η ιδεολογία σας πιστεύει, τις αντοχές της οικονομίας, δηλαδή τις απαιτήσεις και τα πρωτόκολλα του κεφαλαίου. Παράδειγμα: τουρισμός. Απαράδεκτη κατάσταση για να ικανοποιήσετε μεγαλοξενοδόχους, εφοπλιστές, όλους αυτούς που τη θεωρούν και σαν ευκαιρία ή τη θεωρούσαν. Δεν κάνατε ελέγχους. Είναι γνωστά όλα αυτά και δεν θέλω να περάσω στο επιστημονικό επίπεδο, γιατί γι’ αυτά μιλάνε οι επιστήμονες.

Κι ύστερα μιλάτε για υπέρτατη αξία. Η υπέρτατη αξία του συστήματός σας, που υπηρετείτε, και αυτού του δήθεν ανθρώπινου συστήματος, που λένε άλλοι, που δεν μπορεί να υπάρξει, είναι το κέρδος. Αυτό υπηρετήσατε και με αυτό καταστρέψατε όσες θυσίες έκανε ο λαός το προηγούμενο διάστημα και να τα αποτελέσματα σήμερα.

Θα μιλήσουμε και πιο συγκεκριμένα. Σάμπως μόνο εσείς το κάνατε; Όλος ο καπιταλιστικός κόσμος. Όλες οι χώρες της Ευρωπαϊκής Ένωσης προτίμησαν τα δεκάδες χιλιάδες φέρετρα και τους δεκάδες χιλιάδες ανθρώπους για να κρατηθεί η οικονομία, δηλαδή τα συμφέροντα μεγάλων εταιρειών, που θησαύρισαν. Τα στοιχεία δεν τα δίνουμε εμείς. Σε αυτόν τον κορωνοϊό βγήκαν πιο πλούσιοι, τεράστιες πολυεθνικές και μονοπώλια. Και ακριβώς τα ίδια έκανε κι η Ευρωπαϊκή Ένωση. Έκανε και κάτι άλλο, όμως, η Ευρωπαϊκή Ένωση, έβγαλε το Ταμείο Ανάκαμψης για να δώσει εκατοντάδες εκατομμύρια, πού; Πάλι σε αυτούς.

Δεν μπορείτε –λέει- να βάλετε άλλα λεωφορεία. Ποιος το λέει αυτό; Πέστε μας ένα επιχείρημα. Θα σας πω και παρακάτω. Γιατί δεν μπορείτε να δώσετε 10, 20 εκατομμύρια; Πώς τα δίνετε σε όλους αυτούς που είναι πάμφτωχοι, ζουν στη χλιδή και στην πολυτέλεια, κυκλοφοράνε από ελικόπτερο και πάνω, έχουν οκτακόσια σπίτια ο καθένας, έχουν αμύθητους θησαυρούς, πάρτι μιας βραδιάς 1 εκατομμύριο; Αυτούς μπουκώνετε και πάλι και ταΐζετε με το Ταμείο Ανάκαμψης της Ευρωπαϊκής Ένωσης.

Το αποτέλεσμα είναι πραγματικά τραγικό. Χιλιάδες φέρετρα και δίλημμα. Εσύ θα ζήσεις, εσύ θα πεθάνεις. Εσύ είσαι ογδόντα δύο, πέθανε, εσύ είσαι εβδομήντα εννιά, μπας και σε γλιτώσουμε. Και να κατεβαίνει η κλίμακα συνολικά. Αυτό είναι το σύστημά σας και αποδείχτηκε τώρα και με αυτή την κρίση.

Δεν φτάνει, όμως, αυτό, αλλά κάνατε και κάτι άλλο, κι αυτό είναι άθλιο και δεν θα περάσει έτσι. Αξιοποιήσατε την πανδημία για να περάσετε, σαν χρυσή ευκαιρία θα ’λεγα, και να εφαρμόσετε νέα αντιδραστικά μέτρα, ανατροπές του αιώνα όπως είναι το οκτάωρο, που το πάτε δεκάωρο, απλήρωτες υπερωρίες κ.λπ.. Αλήθεια, με ποιο δικαίωμα ένας που δουλεύει δώδεκα ώρες δεν θα τις πληρωθεί; Τι φταίει; Γιατί; Για τον λαό; Για την ανθρώπινη ζωή; Ή για να φουσκώσουν τα κέρδη του κεφαλαιοκράτη; Και μιλάμε για τους μεγάλους-μεγάλους, που έχουν και τη συντριπτική πλειοψηφία.

Και βέβαια όλα τα μέτρα που πάρθηκαν, και πριν και τώρα, είναι να ξαναπληρώσουν οι εργαζόμενοι πάλι την κρίση. Και επειδή ξέρετε -και μην καβαλάτε το καλάμι, το λέω ευθέως- ότι η δυσαρέσκεια μεγαλώνει και ότι ο λαός δεν τα δέχεται αυτά, φέρατε και νόμους απαγόρευσης διαδηλώσεων και πορειών ή τουλάχιστον εμπόδια. Διότι δεν θα μπορέσετε, θα τα καταργήσουμε στην πράξη, το κίνημα, να είστε σίγουροι. Ετοιμάζετε τώρα ένα άθλιο νομοσχέδιο για το συνδικαλιστικό κίνημα. Καλά, τι νομίζετε ότι είναι; Τι νομίζετε ότι θα κάνετε; Θα βάλετε φερμουάρ στους εργαζόμενους; Τι θα τους κάνετε; Τμήματα του κομπιούτερ, που θα πατάνε τα κουμπιά; Φτάσατε στην αθλιότητα του Υπουργείου Παιδείας -ακούστε, στον θεό σας- να έχουν αποσυρθεί όλοι οι υποψήφιοι όλων των παρατάξεων και το Υπουργείο να τους αναρτά και να λέει εκλογές το Σάββατο με ηλεκτρονικό τρόπο. Αυτά ούτε στον Χίτλερ δεν γίνονταν. Είναι δυνατόν να μη θέλω εγώ να είμαι υποψήφιος, κι εσύ να με βάζεις; Να παραιτούμαι, κι εσύ να με αναρτάς στον κατάλογο; Πού το πάτε δηλαδή; Θα τα πληρώσετε ακριβά και να είστε σίγουροι. Και τώρα βέβαια, μιας και είμαστε στη σημερινή συγκυρία, ευκαιρία να τελειώνουμε με την πρώτη κατοικία και με τα λαϊκά στρώματα, γιατί αυτή είναι η πλειοψηφία.

Μόνο κριτική; Όχι, εμείς έχουμε κάνει προτάσεις. Κατ’ αρχάς, σταθήκαμε υπεύθυνα από την πρώτη στιγμή στα υγειονομικά μέτρα. Είπαμε μάσκα, αλλά έχει και φωνή η μάσκα. Το αποδείξαμε και την Πρωτομαγιά και σε άλλες εκδηλώσεις. Δεν θα μας βουλώσετε τα στόματα, ούτε και τώρα, μην έχετε αυταπάτη, με τον τρόμο, από εδώ και στο εξής. Μην τολμήσετε να φέρετε αυτά που σχεδιάζετε εν μέσω πανδημίας. Θα γίνει κόλαση, σας το λέμε. Δεν θα το δεχτούν οι εργαζόμενοι. Και την υγεία τους θα προστατέψουν, αλλά δεν θα σας αφήσουν έτσι. Γιατί αυτό κάνατε μέχρι τώρα.

Λέμε λοιπόν εμείς, πρώτον, επίταξη του ιδιωτικού τομέα της υγείας. Συμφωνείτε; Γιατί δεν το κάνετε; Εσείς τους ταΐζετε! Δεν ντρέπεστε λίγο; Πεθαίνει ο κόσμος, κι εσείς τους δίνετε κι άλλα κέρδη; Τι θα πείτε αύριο σε έναν συγγενή ενός θύματος; Όταν λέμε επίταξη, εννοούμε επίταξη. Δεν μπορεί να λέτε ότι έχουμε πόλεμο -όταν έχεις πόλεμο, κάνεις επίταξη, ναι ή όχι;- και να κοροϊδεύετε και να ταΐζετε τους κλινικάρχες, λες κι είναι πάμφτωχοι. Επίταξη όλων, να ενταχθούν σε ένα ενιαίο σύστημα, για να μπορέσουν -όσο μπορούν με τις αθλιότητες που έχετε κάνει- να προστατέψουν την υγεία του λαού. Γιατί δεν το κάνετε; Επίταξη; Επίταξη όμως. Όχι όπως λένε οι υπόλοιποι λιγότερη αποζημίωση. Διότι δεν ακούσαμε κανέναν άλλο να λέει τέτοια επίταξη, μιας και λέτε ότι έχουμε πόλεμο.

Επίσης, άνοιγμα των νοσοκομείων που έκλεισαν. Κλείσατε νοσοκομεία που είχαν δέκα χιλιάδες κλίνες όλα μαζί. Τώρα τι φαίνεται; Δεν επαρκούν. Τους στέλνετε στους ιδιώτες, όσοι έχουν. Όσοι δεν έχουν τι θα κάνουν; Γιατί δεν το κάνετε αυτό, να ανοιχθούν τα νοσοκομεία; Προσλήψεις υγειονομικού προσωπικού, γιατρών, νοσηλευτών κ.λπ.. Μα, έχετε το «μπόι», ας το πω έτσι, να λέτε ότι κάνατε τετρακόσιες πενήντα; Επτά χιλιάδες τουλάχιστον πρέπει να κάνετε. Γιατί δεν το κάνετε αυτό, δεν έχετε λεφτά; Για τους βιομήχανους έχετε; Για τις τράπεζες έχετε; Για τους επενδυτές έχετε; Άρα θυσιάζετε την ανθρώπινη ζωή με αυτό που κάνετε. Δεν αρκούν αυτά τα μέτρα. Έχουν πνιγεί όλοι. Αυτούς που ονομάσατε ήρωες, τους κτυπήσατε και με τα κλομπ των ΜΑΤ και σήμερα πραγματικά είναι αξιέπαινοι, δίνουν τη μάχη της ανθρώπινης αξιοπρέπειας και της ανθρώπινης ζωής.

Μέτρα προστασίας στους χώρους δουλειάς. Γιατί δεν τα παίρνετε αυτά; Δεν μπορείτε; Αντί να στέλνετε τα ΜΑΤ και να έχετε κάθε μέρα δέκα χιλιάδες στον δρόμο, στείλτε ελέγχους στους χώρους δουλειάς. Είδατε τι έχει γίνει; Δεν θέλω να πω επιχειρήσεις, γιατί δεν είναι σωστό, είναι πάρα πολλές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου και τη δευτερολογία μου, κύριε Πρόεδρε.

Γιατί λοιπόν; Πέστε μας τι πρόστιμα βάλατε, πόσες επιχειρήσεις ελέγξατε για το αν τηρούν μέτρα απέναντι στους εργαζόμενους. Δώστε μας στοιχεία. Εκεί είναι το άβατο. Προστατεύουμε. Ας πεθαίνει ο κόσμος, ας κολλάει ο κόσμος, ας κρύβονται κρούσματα.

Τέταρτον, αποσυμφόρηση συνολική και προσλήψεις. Πού; Στον τομέα των μαζικών μέσων μεταφοράς. Μα καλά, λογική δεν έχετε; Τι είπε ο Πρωθυπουργός σήμερα; Τον άκουσα και μου σηκώθηκε η τρίχα. Ναι, λέει, είναι μέσα μαζικής μεταφοράς. Βεβαίως, είναι μέσα μαζικής μεταφοράς σε νορμάλ κατάσταση. Αλλά σε περίπτωση πανδημίας δεν μπορείτε να βάλετε τα εκατόν εβδομήντα πέντε δημόσια λεωφορεία που υπάρχουν εδώ, που τους λείπουν ανταλλακτικά λίγων εκατομμυρίων; Δεν μπορείτε με γρήγορες διαδικασίες να τα αλλάξετε; Δεν μπορείτε να επιτάξετε δύο χιλιάδες τουριστικά, που το ζητάνε και οι ίδιοι, για να τα βάλετε στις συγκοινωνίες; Δεν μπορείτε να «στριμώξετε» το μετρό να πυκνώσει τα δρομολόγια που βγάζουν τα άντερά τους; Γιατί δεν το κάνετε αυτό; Γιατί αυτό το απλό, θα έλεγε κανένας με απλή λογική -που και πολλά στελέχη δικά σας το λένε-, δεν το κάνετε στα μέσα μαζικής μεταφοράς, ακόμα και σήμερα; Γιατί δεν προσλαμβάνετε και άλλους ανθρώπους μέσα σε μια περίπτωση πολέμου, όπως λέτε; Πόλεμος είναι, αλλά είναι άλλου είδους. Γιατί δεν το κάνετε αυτό; Και θέλετε να μη μιλάμε για όλα αυτά;

Τέλος, η πρότασή μας: Κανένας εργαζόμενος, άνεργος επαγγελματίας, χωρίς αξιοπρεπές εισόδημα. Ανακοινώθηκαν κάποια μέτρα. Δεν τα είδα τα τελευταία από τον κ. Σταϊκούρα, από την Κυβέρνηση δηλαδή. Να δοθεί έκτακτο επίδομα σε όλους τους ανέργους, χωρίς προϋποθέσεις. Και φυσικά, ξαναλέω: Μαζέψτε αυτό το αντεργατικό που ετοιμάζεστε να το φέρετε.

Εμείς λέμε ότι ο ιός θα νικηθεί και από την επιστήμη. Αλλά, όμως, αυτή η πανδημία έδειξε το μεγαλείο και τη βαρβαρότητα του καπιταλιστικού συστήματος. Γιατί, ξέρετε, ακόμα και ο ανταγωνισμός για τα εμβόλια και όλα τα υπόλοιπα δείχνουν ότι η ανθρώπινη ζωή είναι το τελευταίο. Δεν θα μπορούσε να υπάρξει μια παγκόσμια συνεργασία όλων των εταιρειών; Όχι. Αυτό θέλει σοσιαλισμό. Τώρα τρέχει ποιος θα το βγάλει πρώτος για να βγάλει τα περισσότερα λεφτά.

Και εμείς λέμε ότι είναι μια ευκαιρία ο λαός να βγάλει συμπεράσματα, για να βάλει σε lockdown αυτό το σύστημα και αυτή την πολιτική. Γιατί σήμερα οι δυνατότητες της επιστήμης, της τεχνολογίας, της παραγωγικότητας, της εργασίας είναι τέτοιες που μπορούν να εξετάσουν πάρα πολλά πράγματα και μπορούν να κάνουν ευτυχισμένη τη ζωή των ανθρώπων. Όμως, αυτές θυσιάζονται στο βωμό του κέρδους και αυτό είναι το μεγάλο ερώτημα.

Τέλος, για το νομοσχέδιο. Μάλιστα, έχουμε την ιδιωτική υπερχρέωση, η οποία πρέπει να αντιμετωπιστεί. Τι κάνετε εσείς και με το προηγούμενο και με το τωρινό; Θεσμοθετείτε, σε επίπεδο δικαίου -μια και βλέπω και νομικούς εδώ πέρα- την οικονομική σας πολιτική, η οποία λέει το εξής: Όλα στο κεφάλαιο, όλα στις τράπεζες και στα funds. Να μιλήσουμε απλά; Εκατό χιλιάδες υποθέσεις είναι. Τόσες δεν είναι; Άντε να είναι και μερικοί μπαταχτσήδες, όπως τους λέτε. Πόσοι θα είναι; Να κάνουμε μια υποχώρηση για λόγους συζήτησης. Ο περισσότερος κόσμος είναι λαϊκός κόσμος. Τι κάνετε; Του παίρνετε το σπίτι και το παραδίνετε στις τράπεζες και στα funds. Και δεν φτάνει αυτό. Αυτό το κάνατε με το προηγούμενο. Τώρα θέλετε να αφαιρέσετε ό,τι δικονομικά -να το πω έτσι- δικαιώματα είχε, δήθεν. Ακούστε με και απαντήστε. Εγώ δεν έχω κανένα πρόβλημα. Με επιχειρήματα μιλάμε. Του αφαιρέσατε όποια δικονομικά εργαλεία είχε στα χέρια του, έστω να καθυστερήσει ή τέλος πάντων να διασώσει την πρώτη κατοικία. Στην πραγματικότητα, αφοπλίζετε τους δανειολήπτες και με αυτές τις διαδικασίες τώρα, με τις δυνατότητες που είχαν για να κάνουν αυτό που λέγεται, κατά τη γνώμη μου -ας το πω έτσι-, «δίκαιη δίκη».

Ποιο είναι το πρόσχημα; Η δικαιοσύνη είναι αργόσυρτη και ότι λιμνάζει αυτή η κατάσταση. Πράγματι, είναι τραγική αυτή η κατάσταση. Γιατί δεν παίρνετε έναν καθρέφτη να δείτε τον εαυτό σας, και εσείς και το ΚΙΝΑΛ και ο ΣΥΡΙΖΑ; Γιατί ποιος την κυβέρνησε τη χώρα; Ποιος έφτασε τη δικαιοσύνη σε αυτό το χάλι να περιμένεις δέκα και δεκαπέντε χρόνια; Ποιος; Εμείς την κάναμε; Γιατί δεν ακούγατε όλα αυτά τα χρόνια τις προτάσεις -που δεν ήταν του σοσιαλισμού- όλων όσων εμπλέκονται στη δικαιοσύνη -δικηγορικοί σύλλογοι, δικαστές, εισαγγελείς, οι πάντες-, που σας έλεγαν προσλήψεις-προσλήψεις-προσλήψεις, εκσυγχρονισμός-εκσυγχρονισμός. Γιατί δεν τα κάνατε όλα αυτά; Και τώρα σας έπιασε ξαφνικά να κάνετε γρήγορη την απονομή της δικαιοσύνης; Μας δουλεύετε; Και θα το κάνετε στην πλάτη του λαουτζίκου με τα δάνεια;

Μιλάτε για τα δάνεια. Ποιος φταίει για τα δάνεια; Αυτός που τα πήρε ή αυτός που τα έδωσε; Για πέστε μου. Εκτός από εξαιρέσεις, λέω. Και ζητάτε εδώ να βρει από τον προπάππου του στοιχεία; Γιατί τα έδιναν οι τράπεζες; Πόσο πληρώνει ο καθένας; Όσοι μας βλέπουν ας σκεφτούν όσοι πήραν δάνειο, πόσο το πληρώνουν; Τρεις φορές επάνω. Ναι ή όχι; Και άμα καθυστερήσεις σε γδέρνουν με τα πανωτόκια. Έτσι δεν είναι;

«Φτώχυναν οι τράπεζες». Όταν μιλάμε για τράπεζες δεν μιλάμε μόνο για τράπεζες, γιατί εδώ έχουμε και ένα μεγάλο κομμάτι της οικονομίας: βιομηχανία κ.λπ., κ.λπ.. Για αυτό τι έχετε να πείτε; Γιατί δεν κάνατε τέτοιες αλλαγές και τώρα φέρνετε στην πλάτη των εργαζόμενων και των λαϊκών στρωμάτων να κάνετε τη γρήγορη δικαιοσύνη; Ποια γρήγορη τώρα;

Εντάξει, αντιλαμβανόμαστε πολύ καλά τι συμβαίνει. Με την ευκαιρία αυτή και με το πρόσχημα αυτό, να τελειώνουμε με τους εκατό χιλιάδες. Να μπουν οι τράπεζες και τα funds. Να νοικιάσουν το σπίτι που το έχουν πληρώσει δύο φορές και δυόμισι και δεν μπορούν να αποπληρώσουν το υπόλοιπο. Και σε τελευταία ανάλυση, όποιος μπορεί και αν μπορεί, να το αγοράσει. Και για να γίνει γρήγορα αυτό, καταργούμε πράγματα τα οποία όλοι οι εμπλεκόμενοι με τη δικαιοσύνη, είτε δικηγόροι είναι είτε ένωση εισαγγελέων και άνθρωποι οι οποίοι δεν έχουν καμμία σχέση μαζί μας, διαφωνούμε ριζικά με όλα αυτά που κάνετε.

Τι κάνετε; Πρώτον, το βάρος στον οφειλέτη, για να επαναπροσδιορίσει τη δική. Έτσι δεν είναι; Σύντομες προθεσμίες. Να μαζέψει αποδεικτικά έγγραφα και εν όψει πανδημίας. Βέβαια, είπε ο κ. Υπουργός ότι μπορεί αυτά να ανασταλούν, δηλαδή «θα σε σφάξω αργότερα, όχι σήμερα».

Δεύτερον, ασφυκτικές προθεσμίες και αν δεν τηρηθούν, θεωρείται ότι ποτέ δεν έχει γίνει αίτηση ρύθμισης, ακόμα και αν έχει γίνει προσωρινή διαταγή ρύθμισης. Δηλαδή την «πάτησε» ο ανθρωπάκος. Οι μεγάλες τράπεζες έχουν νομικά γραφεία, έχουν τα πάντα. Ο απλός ο άνθρωπος πρέπει να τρέξει με τον δικηγόρο, αν μπορεί να τον πληρώσει, για να πάει να τα βρει όλα αυτά.

Τρίτον, περιορισμός άσκησης της έφεσης. Γιατί τον περιορίζετε; Έξι μήνες τώρα. Δύο χρόνια δεν ήταν; Ποιον ωφελεί; Δεν ωφελεί. Ωφελεί τον…

**ΙΩΑΝΝΗΣ ΜΠΟΥΓΑΣ:** Δεν είναι έτσι. Τριάντα ημέρες ίσχυε.

**ΑΘΑΝΑΣΙΟΣ ΠΑΦΙΛΗΣ:** …που βιάζεται γρήγορα να του πάρουν το σπίτι. Γιατί εσείς λέτε ότι βιάζεται γρήγορα να ξεκαθαριστεί η υπόθεση, ενώ στην πραγματικότητα αυτό γίνεται, δηλαδή να ξεπετάξουμε.

Και μιας και λέτε για ανεξάρτητη δικαιοσύνη, δεν θέλω να πω το γενικό πάλι. Τα έχουμε ξαναπεί τι σόι ανεξάρτητη είναι όταν διορίζετε την ηγεσία, όταν φτιάχνετε τους νόμους. Τώρα είναι ανεξάρτητη; Αφού της βάζετε τα δύο πόδια σε ένα παπούτσι: «Να εκκαθαρίσεις γρήγορα όλες αυτές τις υποθέσεις». Και μάλιστα, με περισσότερα έγγραφα και με λιγότερη -αν υπάρξει- ακροαματική διαδικασία. Αυτό δεν το βάζετε εσείς;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Οι ίδιοι συμμετείχαν.

**ΑΘΑΝΑΣΙΟΣ ΠΑΦΙΛΗΣ:** Τι θα γίνει πρακτικά;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Και συμφώνησαν να το κάνουμε.

**ΑΘΑΝΑΣΙΟΣ ΠΑΦΙΛΗΣ:** Οι δικαστές δεν λένε τέτοια. Τα συνδικαλιστικά τους όργανα που ήρθαν εδώ και οι δικηγορικοί σύλλογοι…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εκπρόσωποι της Ένωσης Δικαστών. Όλοι συμφώνησαν!

**ΑΘΑΝΑΣΙΟΣ ΠΑΦΙΛΗΣ:** Αφήστε τα αυτά. Και το μάθημα θα το πάρετε το Σάββατο από τους εκπαιδευτικούς, όταν θα ψηφίσει -και θα ξεφτιλιστείτε- ούτε το 5%. Γιατί επικαλείστε την κοινωνία και εννοείτε έναν στενό κύκλο που έχετε γύρω σας και μάλιστα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, ολοκληρώστε. Έχετε εξαντλήσει τον χρόνο και της δευτερολογίας σας.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε.

Και τελικά το βάρος της απόδειξης ποιος το έχει, κύριε Υπουργέ; Για πέστε μας -και οι νομικοί. Η τράπεζα ή ο οφειλέτης; Πρέπει να αποδείξω εγώ ότι δεν είμαι ελέφαντας; Αυτό δεν κάνετε; Το βάρος της απόδειξης το μεταφέρετε στον δανειολήπτη, στον οφειλέτη και όχι στον πιστωτή, που του λέτε ότι είναι μπαταχτσής. Αυτό δεν κάνετε; Μα πού ακούστηκε αυτό; Γιατί τα κάνετε όλα αυτά;

Τα υπόλοιπα τα είπε η κ. Μαρία Κομνηνάκα, η εισηγήτρια μας, αναλυτικά και για την άσκηση και για μια σειρά άλλα πράγματα από τον Κώδικα Δικηγόρων.

Απλώς, να ξέρετε ότι δεν θα περάσετε καλά. Και μη βγάζετε εύκολα συμπεράσματα. Όταν θα αρχίσουν να φεύγουν τα σπίτια και όταν θα αρχίσει να εφαρμόζεται και ο νόμος του ΣΥΡΙΖΑ, όπως βλέπω τον κ. Πολάκη όρθιο, που το έκανε…

**ΠΑΥΛΟΣ ΠΟΛΑΚΗΣ:** Πρώτη κατοικία δεν πήραμε, σύντροφε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριοι συνάδελφοι.

**ΑΘΑΝΑΣΙΟΣ ΠΑΦΙΛΗΣ:** …τότε θα λογαριαστείτε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών.

Τον λόγο έχει ο κ. Γεώργιος Κώτσηρας από τη Νέα Δημοκρατία.

**ΓΕΩΡΓΙΟΣ ΚΩΤΣΗΡΑΣ:** Ευχαριστώ, κύριε Πρόεδρε.

Νέος Βουλευτής είμαι. Θεωρώ όμως ότι είναι χρέος μου να κάνω μια επισήμανση επί της διαδικασίας. Περίπου δυόμισι ώρες σερί υπάρχουν ομιλίες Κοινοβουλευτικών Εκπροσώπων χωρίς μεσολάβηση από τη λίστα των ομιλητών. Είμαι ένατος στη σειρά. Και η ώρα είναι 16.30΄.

Τέλος πάντων, θεωρώ ότι σε αυτές τις δύσκολες και ιδιαίτερες συνθήκες για την πατρίδα μας, αυτή τη δύσκολη περίοδο που όλοι βιώνουμε είναι σημαντικό ότι προχωρά το νομοθετικό έργο. Μάλιστα, έρχεται ένα νομοσχέδιο του Υπουργείου Δικαιοσύνης, το έκτο, για το οποίο έχει γίνει μια αρκετά σοβαρή επεξεργασία και στις επιτροπές. Υπήρξε ακρόαση φορέων. Υπήρξε υιοθέτηση από το Υπουργείο προτάσεων και των δικηγορικών συλλόγων και των δικαστών και όσων εκπροσώπησαν θέματα δανειοληπτών. Εύλογες ήταν οι απαντήσεις του Υπουργού προηγουμένως στην ομιλία του για θέματα που τέθηκαν από την Αντιπολίτευση.

Αναμφίβολα είναι σημαντικό, διότι ο χώρος της δικαιοσύνης είναι ένας χώρος ευαίσθητος. Είναι ένας χώρος, ο οποίος έχει έντονο κοινωνικό αποτύπωμα και έντονη κοινωνική διάσταση. Και οποιαδήποτε νομοθετική παρέμβαση στον χώρο αυτό οφείλει να είναι προσεκτική και θεσμική. Οφείλει να ακούει τη φωνή της κοινωνίας, να ακούει τη φωνή της δικαιοσύνης και να ακούει και τη φωνή της κοινής λογικής. Εν προκειμένω, θεωρώ ότι επιτυγχάνονται και οι τρεις αυτοί στόχοι.

Προβλέπει το νομοσχέδιο για την επιτάχυνση της εκδίκασης των εκκρεμών υποθέσεων του ν.3869/2010. Και ερωτώ: Είναι προς τιμήν οποιουδήποτε νομικού συστήματος να υπάρχουν δικάσιμοι εν έτει 2021 για το 2029, για το 2030, για το 2031, για το 2032; Προστατεύεται κάποιος πραγματικά όταν η υπόθεσή του δικάζεται μετά από δέκα και έντεκα χρόνια; Γίνεται κατάχρηση της προσωρινής δικαστικής προστασίας, η οποία προστατεύει, προφανώς, αυτόν που την επιτυγχάνει, αλλά δεν τον προστατεύει για δέκα χρόνια; Υπάρχει μια συγκεκριμένη διάσταση χρονική εντός της οποίας πρέπει να συζητηθεί επί της ουσίας δικανικά η υπόθεσή του.

Και εδώ, πράγματι γίνεται μια προσπάθεια. Αναλήφθηκε η υποχρέωση από την προηγούμενη κυβέρνηση να έρθει το 2021. Και ορθά, προχωράμε σε αυτό το μάζεμα των υποθέσεων, σε αυτό το ξεκαθάρισμα της κατάστασης που επικρατούσε στο συγκεκριμένο νομικό πλαίσιο προκειμένου, πραγματικά, αυτός, ο οποίος δικαιούται προστασίας να την επιτύχει, έχοντας εκδίκαση της υπόθεσής του έγκαιρα. Αυτόν όμως, ο όποιος κάνει κατάχρηση του νομικού πλαισίου προκειμένου να μπορέσει να επιτύχει άλλους σκοπούς από αυτούς για τους οποίους ο νομοθέτης νομοθέτησε το 2010, όπως διαμορφώθηκε στη συνέχεια, δεν μπορούμε να συνεχίσουμε να τον προστατεύουμε για δέκα και έντεκα χρόνια μέχρι να υπάρξει συζήτηση της υπόθεσης του. Αυτό είναι κατάχρηση.

Για τον λόγο αυτό, το άρθρο 6 της ΕΣΔΑ ορθά αναφέρεται στη δίκαιη δίκη και βάζει τον χρόνο ως σημείο αναφοράς της δίκαιης δίκης προκειμένου να μην υπάρχουν καταχρήσεις.

Ανέφερε προηγουμένως ο Υπουργός και ο εισηγητής μας από το πρωί πολλά μέρη του νομοσχεδίου που δεν αφορούν μόνο τη συγκεκριμένη πτυχή για την αλλαγή του πλαισίου του ν.3869/2010, σε ό,τι αφορά τουλάχιστον στο διαδικαστικό και στο χρονικό. Διότι επί της ουσίας, δεν υπάρχει αλλαγή της προστασίας. Αντιθέτως, διασφαλίζεται.

Υπάρχουν πολύ σοβαρές διατάξεις και πολύ σοβαρές καινοτόμες προσπάθειες στο θέμα του κώδικα περί δικηγόρων. Υπάρχει μία σοβαρή προσαρμογή στη λειτουργία των συλλογικών οργάνων των δικηγορικών συλλόγων, να γίνουν πιο συμβατές με την ψηφιακή εποχή, να υπάρξει μία μεγαλύτερη επικαιροποίηση του τρόπου άσκησης της δικηγορικής ιδιότητας, συμβατή και αυτή με όσα και το δικαστήριο περί δικαιωμάτων του ανθρώπου έχει κρίνει. Υπάρχει ένας εξορθολογισμός των πειθαρχικών κυρώσεων. Αν μου επιτρέπετε, υπάρχουν διατάξεις, οι οποίες κατά την άποψή μου συνιστούν μια καινοτομία, η οποία μπορεί να αποτελέσει την απαρχή για περαιτέρω ενίσχυση, καινοτόμα και μεταρρυθμιστική σε επόμενα νομοσχέδια.

Είναι σημαντικό το άρθρο 36 για τις διασκέψεις εξ αποστάσεως των δικαστών, ώστε να μπορούν να γίνονται εξ αποστάσεως με χρήση τεχνολογικών μέσων που διασφαλίζουν τη μυστικότητα τους και έτσι, να υπάρχει τουλάχιστον χρήση της ψηφιακής τεχνολογίας, να υπάρχει χρήση των δεδομένων που έχουμε, για να προχωρούν πιο γρήγορα οι εκδόσεις αποφάσεων. Είναι βασικό στοιχείο για την επιτάχυνση δικαιοσύνης.

Εγώ θεωρώ, κύριε Υπουργέ, ότι πάνω σε αυτό πρέπει να βασιστούμε και να προχωρήσουμε και σε άλλες διαστάσεις που έχουν να κάνουν με τη δικαιοσύνη. Διότι πλέον, όχι μόνο λόγω της πανδημίας που προφανώς πλήττει και τη δικαιοσύνη, αλλά γενικότερα, χρειαζόμαστε μέσα που θα βοηθήσουν στην πραγματική επιτάχυνση της έκδοσης δικαστικών αποφάσεων, πάντα, προφανώς, με σεβασμό στη δικανική κρίση των δικαστών, όσων ο νόμος έχει αναθέσει αυτό το κρίσιμο λειτούργημα.

Επίσης, για την άσκηση θεωρώ υποχρέωσή μου ως άνθρωπος που έχω υπηρετήσει την Ένωση Ασκούμενων και Νέων Δικηγόρων Αθηνών και ως Πρόεδρος και ως μέλος του Διοικητικού Συμβουλίου για αρκετά χρόνια πριν περίπου μια δεκαετία, να αναφερθώ θετικά στο ότι Υπουργός προβλέπει με το νομοθέτημα μία ενίσχυση του θεσμού της άσκησης στα δικαστήρια, που υπήρχε και καταργήθηκε. Αυτό είναι πιο κοντά στα ευρωπαϊκά δεδομένα. Μπορεί ο ασκούμενος δικηγόρος να είναι μέχρι και δώδεκα μήνες στα δικαστήρια.

Και όχι μόνο αυτό, αλλά το σημαντικό για εμένα πάνω στο οποίο μπορούμε να σκύψουμε και να το βελτιώσουμε και να το ενισχύσουμε είναι ότι μπορεί με πράξη του προέδρου διοίκησης του δικαστηρίου να πηγαίνει σε κάποιον δικαστή και να τον συνδράμει. Όταν είχε γίνει αυτή η διάταξη στο παρελθόν -μετά καταργήθηκε- και μάλιστα, είχαν χρησιμοποιηθεί και κονδύλια ΕΣΠΑ για την πληρωμή των ασκούμενων, είχε βοηθήσει στην επιτάχυνση υποθέσεων…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

…όπου υπήρχε συνδρομή του ασκούμενοι δικηγόρου σε δικαστικούς λειτουργούς, πάντα προφανώς, με τους όρους που προβλέπονται, με σεβασμό στην προστασία των προσωπικών δεδομένων και στη μυστικότητα των διαδικασιών.

Θεωρώ, λοιπόν, ότι το να υπάρξει αυτή η ενίσχυση της διαδικασίας, το να υπάρξει χρηματοδότησή της από κονδύλια που θα έρθουν από το ΕΣΠΑ -και αυτό είναι μια πρόκληση, επειδή θα υπάρξουν χρηματοδοτικά εργαλεία να το ενισχύσουμε- είναι μια πολύ σημαντική πρωτοβουλία που θα βοηθήσει και τον ασκούμενο δικηγόρο, αλλά και την πράξη της δικαιοσύνης σε καθημερινό επίπεδο πιο κοντά στα ευρωπαϊκά δεδομένα.

Τελειώνω, κύριε Πρόεδρε.

Αναμφίβολα, σήμερα, η συζήτηση γίνεται σε μια μέρα, όπου ο Πρωθυπουργός μαζί με τον επικεφαλής της επιτροπής λοιμωξιολόγων ανακοίνωσε τα συγκεκριμένα μέτρα μέχρι το τέλος του Νοεμβρίου.

Η χώρα μας δίνει μια εθνική μάχη, μία μάχη πολύ σοβαρή, μία μάχη από την οποία θα κριθούν πάρα πολλά ζητήματα που αφορούν στην κοινωνία. Και η Κυβέρνηση, το πολιτικό σύστημα, αλλά και η κοινωνία θα προχωρήσει με μεγάλη υπευθυνότητα στο να ανταποκριθεί στα νέα κελεύσματα των καιρών και να αντιμετωπίσουμε αυτή τη δύσκολη περίοδο και θα κλείσει τα αυτιά της σε οποιαδήποτε φωνή, η οποία ανεύθυνα και λαϊκίστικα, από όπου κι αν προέρχεται, προσπαθεί να φέρει εμπόδια σε αυτή την εθνική προσπάθεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Στην συνέχεια, τον λόγο έχει ο κ. Βασίλειος Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιθυμώ κατ’ αρχάς, να χαιρετίσω από το Βήμα αυτό το κείμενο διακήρυξη της Ελληνικής Προεδρίας του Συμβουλίου της Ευρώπης για την προάσπιση της δημοκρατίας, του κράτους δικαίου και των ανθρωπίνων δικαιωμάτων σε καιρό πανδημίας, ειδικά, την αναγνώριση της ανάγκης, οι ίδιοι οι πολίτες να γίνουν πρωταγωνιστές στη μάχη για τη ζωή, σωστά ενημερωμένοι και μακριά από ψευδείς ειδήσεις αντιεπιστημονικές δοξασίες και διχαστικές ρητορικές και της κατεύθυνσης που ρητά διατυπώνει για παροχή υπηρεσιών υγείας προς όλους, μια πυξίδα που ακολουθεί η Ελλάδα, ενισχύοντας το Εθνικό Σύστημα Υγείας σε όλη την επικράτεια.

Η Διακήρυξη των Αθηνών αποτελεί, πράγματι, μία ουσιαστική παρακαταθήκη για τις επόμενες γενιές στο πεδίο των ανθρωπίνων δικαιωμάτων σε περιόδους υγειονομικών κρίσεων και πανδημιών και συμπίπτει με τα εβδομήντα χρόνια από την υπογραφή της Ευρωπαϊκής Σύμβασης των Δικαιωμάτων του Ανθρώπου, το πνεύμα της οποίας επικαιροποιείται με τη Διακήρυξη των Αθηνών.

Σήμερα η Ελλάδα αναλαμβάνει με τρόπο αποτελεσματικό να αντιμετωπίσει το δεύτερο κύμα της πανδημίας.

Στο πρώτο, στο χρονικό διάστημα που πέρασε, η Κυβέρνηση του Κυριάκου Μητσοτάκη, της Νέας Δημοκρατίας, έκανε πάρα πολλά. Το αντιμετώπισε αποτελεσματικά. Προετοίμασε μέχρι τότε το αθωράκιστο σύστημα υγείας, που παραλάβαμε από εσάς. Στήριξε τους οικονομικά πληγέντες από την πανδημία.

Ανεπαρκείς είστε, κύριοι της Αντιπολίτευσης, ανεπαρκείς και αναξιόπιστοι στα μάτια του ελληνικού λαού. Κάνετε κριτική σε πράγματα που αν τα διαχειριζόσασταν εσείς, βάσει των θέσεων που έχετε διατυπώσει -καλύτερα, θα έλεγα σήμερα, των μη θέσεων, γιατί πείτε μας, επιτέλους, τι πρεσβεύετε σε όλη αυτή την αντιμετώπιση της κρίσης- θα είχατε πνίξει στην κυριολεξία αυτή τη χώρα. Είσαστε κοινωνικά και πολιτικά απαίδευτοι.

(Θόρυβος από την πτέρυγα του ΣΥΡΙΖΑ)

Η χρησιμοποίηση από τον Πρωθυπουργό της χώρας προς τον εμβληματικό λοιμωξιολόγο - καθηγητή Σωτήρη Τσιόδρα του ενικού, ούτε διάθεση μειωτική ενείχε, ούτε διάθεση προσβολής, κυρίες και κύριοι συνάδελφοι. Αντίθετα, ενείχε έναν μεγάλο συμβολισμό και τη βαθύτατη εκτίμηση όλων των Ελλήνων στο πρόσωπο του απλού, αλλά ταυτόχρονα σπουδαίου, Σωτήρη της Ελλάδας που θαύμασε ολόκληρη η ανθρωπότητα.

Ακούστε να δείτε, είστε τυφλοί πολιτικά, κυνικοί και κατώτεροι των περιστάσεων. Δεν μπορείτε να δείτε πόσες κλίνες ΜΕΘ έγιναν σε τόσο μικρό χρονικό διάστημα. Δεν μπορείτε να δείτε πόσα άτομα, στελέχη, γιατροί, νοσηλευτές προστέθηκαν στο σύστημα υγείας, πόσα τεστ έχουν γίνει σε αυτήν τη χώρα από τότε που υπεύθυνα αυτή η Κυβέρνηση άρχισε να αντιμετωπίζει την κατάσταση. Κάθε λογικός Έλληνας στηρίζει και σήμερα την προσπάθεια αυτή.

Κυρίες και κύριοι Βουλευτές, η Ελλάδα δεν σταματά και η οικονομία θα ανανήψει. Η προστασία, όμως, της υγείας των πολιτών αυτή την ώρα προέχει. Η Κυβέρνηση με σοβαρότητα και βάσει των αναγκών της κοινωνίας, υπό το πρίσμα πάντοτε των επιστημονικά παραδεδεγμένων, θα συνεχίσει να αντιμετωπίζει με αποτελεσματικότητα και τις προκλήσεις της πανδημίας και τις προκλήσεις στα εθνικά ζητήματα, αλλά θα κρατά και μεγάλο παράθυρο ανοιχτό στη στήριξη της κοινωνίας, στον εκσυγχρονισμό του κράτους και στην υλοποίηση επενδυτικών σχεδίων που δίνουν πνοή στην οικονομική μετεξέλιξη της χώρας.

Σχετικά με το νομοσχέδιο, επισημαίνω προκαταρκτικά ότι στον τομέα της δικαιοσύνης τον τελευταίο χρόνο, για την ταχεία και έγκυρη απονομή της, έχουν γίνει σοβαρά βήματα από την ηγεσία του Υπουργείου και την Κυβέρνηση. Είναι το έκτο κατά σειρά νομοσχέδιο μέσα σε δεκαπέντε μήνες. Είναι νομοσχέδια που επιδιώκουν να εκσυγχρονίσουν τη δικαιοσύνη, να επιταχύνουν τις διαδικασίες, να εναρμονίσουν τη νομοθεσία μας με διεθνείς δεσμεύσεις της χώρας. Εκατό χιλιάδες και πλέον οικογένειες βρίσκονται σήμερα σε κατάσταση ομηρίας.

Ο ΣΥΡΙΖΑ στις 28 Φεβρουαρίου 2019 καταργεί την προστασία της πρώτης κατοικίας. Ενώπιον των πρωτοβάθμιων δικαστηρίων εκκρεμούν προσδιορισμένες σε δικασίμους μετά την 1η Ιανουαρίου 2021 περισσότερες από σαράντα χιλιάδες αιτήσεις του νόμου Κατσέλη, με τη συζήτησή τους να έχει προσδιοριστεί σε χρόνο που φθάνει μετά το 2027 και σαράντα δύο χιλιάδες επτακόσιες εννιά υποθέσεις οι οποίες έχουν προσδιοριστεί από το 2020 μέχρι το 2032. Αυτή η απαράδεκτη κατάσταση κλείνει το 2021 με τον προσδιορισμό νέων δικασίμων εντός του 2021 με αίτηση που θα υποβάλλεται με την ηλεκτρονική πλατφόρμα. Από την υποβολή της αίτησης επαναπροσδιορισμού θα αίρεται το φορολογικό απόρρητο και θα θεσπίζεται, κατά κύριο λόγο, για την προστασία των συμφερόντων των δανειοληπτών, που θα αποκτούν αυτοματοποιημένα τα αναγκαία τραπεζικά έγγραφα για την κρίση της αίτησής τους. Η προφορική διαδικασία δεν καταργείται. Υπάρχει η δυνατότητα, εφόσον το κρίνει ο δικαστής. Η έκθεση του εκτιμητή θα είναι πλέον υποχρεωτική…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο, κύριε Πρόεδρε, όπως σε όλους τους προηγούμενους ομιλητές.

…θα κατατίθεται στο συμβολαιογράφο και θα δίνει τη δυνατότητα στον δανειολήπτη να πάρει όσο το δυνατόν μεγαλύτερο τίμημα για το πλειστηριαζόμενο αντικείμενο. Εικασίες περί αντισυνταγματικότητας είναι παντελώς αστήρικτες, υπενθυμίζοντας ότι το Νομικό Συμβούλιο έχει την έγκριση της Διοικητικής Ολομέλειας του Αρείου Πάγου και, βέβαια, δύο από τις τρεις ενώσεις των δανειοληπτών.

Διασφαλίζονται οριστικά και αμετάκλητα τα δικαιώματα και η προστασία των αδύναμων δανειοληπτών.

Επίσης, το υπό συζήτηση νομοσχέδιο βάζει τις βάσεις για την προοπτική του ψηφιακού μετασχηματισμού της ελληνικής δικαιοσύνης. Εκσυγχρονίζεται ο Κώδικας Δικηγόρων, μεγαλώνει ο χρόνος άσκησης των δικηγόρων. Ακούσαμε από τον συνάδελφο, τον κ. Κώτσηρα, για τα 600 ευρώ, τα οποία θα παίρνει κάθε ασκούμενος.

Όλοι οι Έλληνες, κύριοι συνάδελφοι, ειδικά στην περίπτωση Παπαγγελόπουλου, έγιναν μάρτυρες της τουλάχιστον ανεπαρκούς λειτουργίας της Εισαγγελίας Διαφθοράς. Αυτό τελειώνει οριστικά και στα μάτια του ελληνικού λαού και στην απονομή της ουσιαστικής δικαιοσύνης στον τομέα.

Είναι, θα έλεγα, επίσης σπουδαίες οι δύο τροπολογίες που κατέθεσε ο κ. Βορίδης αναφορικά με την αυστηροποίηση των διατάξεων για τον βασανισμό των ζώων…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Τελειώνω, κύριε Πρόεδρε.

…και για την παράταση της προθεσμίας προς άδεια αλίευσης ειδών ολοθουρίων για τους ψαράδες στην Κάλυμνο.

Κυρίες και κύριοι συνάδελφοι, όλα αυτά τα οποία έχω αναφέρει, σταματούν τις άναρθρες κραυγές και την αβάσιμη και λαϊκίστικη αντιπολίτευση με τη συνετή μεταρρυθμιστική διάθεση που επιδεικνύει το Υπουργείο Δικαιοσύνης.

Θέλω, όμως, κύριε Υπουργέ, να επισημάνω και το εξής: Η προσπάθεια είναι μεγάλη και δεν σταματά εδώ. Η στελέχωση των δικαστηρίων θα πρέπει να συνεχιστεί βάσει των διαφόρων προκηρύξεων, οι οποίες έχουν γίνει και περιμένει κόσμος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υψηλάντη, σας παρακαλώ ολοκληρώστε. Μιλάτε οκτώμισι λεπτά.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Τελείωσα, κύριε Πρόεδρε.

Επίσης, θα ήθελα να επισημάνω και το εξής: Δεν είναι δυνατόν, κύριε Υπουργέ -και ξέρω ότι δεν ευθύνεται το Υπουργείο Δικαιοσύνης- να φεύγουν δικαστές, να παίρνουν μεταθέσεις και να κρατούν μαζί τους υποθέσεις. Αυτό πρέπει να σταματήσει αν θέλουμε να έχουμε, πραγματικά, μία περαιτέρω επιτάχυνση των διαδικασιών απονομής της δικαιοσύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Παύλος Πολάκης από το ΣΥΡΙΖΑ.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, είχα ετοιμάσει πολλά να σας πω. Δυστυχώς, όμως, και λόγω των προηγούμενων ομιλιών, θα αφιερώσω το μεγαλύτερο μέρος της σημερινής μου ομιλίας στο θέμα της πανδημίας, που και εσείς τοποθετηθήκατε. Θα προσπαθήσω να πω και δυο, τρία πράγματα για το νομοσχέδιο, αν και νομίζω ότι έχω καλυφθεί από τις ομιλίες των προηγούμενων συναδέλφων.

Κοιτάξτε, για να λέμε τα πράγματα από εδώ και πέρα με το όνομά τους. Το δεύτερο lockdown που ανακοινώθηκε σήμερα στις 12.00΄ η ώρα, έχει όνομα και υπογραφή. Έχει όνομα «Κυριάκος Μητσοτάκης» και η υπογραφή «Κυβέρνηση των Μωυσίδων της Νέας Δημοκρατίας». Τον Μάρτη σας βάλαμε πλάτη, γιατί ήταν ένας καινούργιος ιός, που δεν τον ξέραμε, έγινε ο πανικός στο Μπέργκαμο και όλοι είπαμε ότι σε μια καινούργια νόσο, που δεν ξέρουμε πώς συμπεριφέρεται, πρέπει να υπάρξουν τα μέτρα της κοινωνικής αποστασιοποίησης, για να δούμε τι γίνεται και να ετοιμάσουμε την κοινωνία μας, το σύστημα μας, την οικονομία μας για τη δεύτερη φάση.

Ξοδέψατε στον «γάμο του Καραγκιόζη» οκτώ μήνες. Και εγώ τώρα δεν μιλάω γενικώς, μιλάω με το βάρος που έχει μια θητεία πέντε χρόνων στο Υπουργείο Υγείας, που ευτυχώς και τον Μάρτη και μέχρι τώρα έχουμε το υγειονομικό σύστημα που σας παραδώσαμε τον Ιούλη του 2019 και όχι το υγειονομικό σύστημα που παραλάβαμε το Γενάρη του 2015. Διότι με 1 δισεκατομμύριο ευρώ τον χρόνο παραπάνω λεφτά, με δεκαεννιάμισι χιλιάδες ανθρώπους να έχουν αναλάβει υπηρεσία, με 300 εκατομμύρια ευρώ καθαρό ταμειακό πλεόνασμα στο ΕΣΥ, με καινούργιες βάσεις αεροδιακομιδών, με άνοιγμα καινούργιων νοσοκομείων, με άνοιγμα καινούργιων τμημάτων, με ένα πρόγραμμα 220 εκατομμυρίων ευρώ υγειονομικού εξοπλισμού σε εξέλιξη, που εμείς μόνο τα 80 εκατομμύρια ευρώ προλάβαμε και για τα άλλα κόβετε κορδέλες εσείς, ναι –γιατί ψεύτης είναι ο κ. Μητσοτάκης, όχι εμείς- τετρακόσια τριάντα οκτώ κρεβάτια ΜΕΘ παραλάβαμε τον Γενάρη του 2015, πεντακόσια εξήντα οκτώ σας παραδώσαμε τον Ιούλιο του 2019. Δηλαδή, αν είχαμε εκατόν τριάντα λιγότερα από τότε, τι θα γινόταν τώρα;

Με αυτό το βάρος, λοιπόν, σας λέω το εξής: Το δεύτερο κύμα της πανδημίας και η δραματική τροπή που παίρνει οφείλεται στη δική σας ανεπάρκεια, πολιτική και τεχνοκρατική, πολιτική γιατί δεν είναι στο DNA σας να στηρίξετε το δημόσιο σύστημα υγείας -σας πρόλαβε ο κορωνοϊός και αναγκάζεστε να κάνετε κάποια πράγματα- και τεχνοκρατική, γιατί η αριστεία πολλών από σας είναι από τα «LIDL», των ιδιωτικών κολεγίων και δεν ξέρετε να το κάνετε.

Την πρώτη μέρα το βράδυ πήγα στον Κικίλια και του είπα «έτσι μπορούν να γίνουν τα πεντακόσια εξήντα οκτώ, χίλια διακόσια, συγκεκριμένα, χαρτί και καλαμάρι, τόσα στο ΚΑΤ, τόσα στο «Σωτηρία», τόσα στον «Ερυθρό», τόσα στη «Νίκαια», τόσα στα άλλα νοσοκομεία, τόσα στην Καλαμάτα, όπου μπορούν να μπουν σε θαλάμους όπου υπάρχει παροχή αέρα και οξυγόνου».

Τι κάνατε από αυτά; Την πραγματικότητα θα πούμε. Τα πραγματικά παραπάνω κρεβάτια που μπορούν να υποδεχτούν ασθενείς που χρειάζονται πολυδύναμη ΜΕΘ είναι ανάμεσα στα εκατόν τριάντα με εκατόν σαράντα. Αυτά είναι τα πραγματικά κρεβάτια. Τα άλλα νούμερα, τα εννιακόσια εβδομήντα τέσσερα, τα χίλια διακόσια, αυτά είναι οπτασίες του εξωγήινου στον Υμηττό. Έτσι; Για να συνεννοούμαστε. Αυτό έχετε κάνει.

Δεύτερον, κάνατε αισχρή διαχείριση του τουριστικού ρεύματος. Υποχωρήσατε στις απαιτήσεις της TUI και μπήκαν χωρίς τεστ. Σας έχουμε πει εδώ και πάρα πολύ καιρό και μάλιστα στην πρώτη φάση της πανδημίας, όταν είχαμε περιοχές της χώρας που δεν είχαν κρούσματα, «ρε παιδιά, σε περιοχές που δεν υπάρχουν κρούσματα ας κάνουμε μια γρηγορότερη απόσυρση του lockdown μέσα από τεστ που έπρεπε να γίνουν και του PSR και των αντισωμάτων, για να μπορέσει να πάρει μπρος η μηχανή». Καταστράφηκαν ζωές, ξαναπήγε στο 21% η ανεργία.

Κάνατε καταστροφική διαχείριση με τα μέσα μαζικής μεταφοράς. Ακυρώσατε τον διαγωνισμό των επτακοσίων πενήντα λεωφορείων που είχαμε ρυθμίσει εμείς. Ακυρώσατε τα ενενήντα δύο λεωφορεία της Περιφέρειας Αττικής.

Και εγώ θέλω να ρωτήσω τώρα -γιατί δεν μπορώ άλλο, έχω φτάσει μέχρι εδώ- θέλω να ρωτήσω τον φίλτατο Σωτήρη, που τον αποκάλεσε ο Πρωθυπουργός σήμερα έτσι και εννοώ τον κ. Τσιόδρα: Ισχύει ή δεν ισχύει ότι η επιστημονική επιτροπή άλλαξε με πολιτική εντολή σε τρία θέματα την απόφασή της, την επιστημονική της απόφαση και ενώ, πρώτον, για το άνοιγμα των σχολείων, δεύτερον, για το άνοιγμα του τουρισμού, τρίτον, για το άνοιγμα των γηπέδων είχε πάρει αρνητική θέση ή έβαζε κάποιους όρους και προϋποθέσεις, τελικά την άλλαξε;

Εγώ δεν λέω ότι την πολιτική ευθύνη την έχουν οι επιστημονικές επιτροπές. Την πολιτική ευθύνη την έχουν οι κυβερνήσεις. Γι’ αυτό είπα ότι το lockdown έχει όνομα «Μητσοτάκης» τώρα. Όμως οι πραγματικοί επιστήμονες δεν υπακούν σε εντολές πολιτικής διαχείρισης. Λένε την άποψή τους, δεν την αλλάζουν με βάση τις πολιτικές οδηγίες. Είναι ισχυρή καταγγελία αυτή που κάνω, παίρνω όλο το βάρος αυτής της καταγγελίας που κάνω. Ξέρω ότι έχουν φύγει άτομα από την επιστημονική επιτροπή ακριβώς για αυτό τον λόγο, γιατί δεν άντεξαν αυτή την ιστορία. Και σήμερα πήγε ο Πρωθυπουργός να καλύψει τη δικιά του ανεπάρκεια -και τα «τσαπάρωσε» και λίγο εκεί με τα ΜΜΕ που έκοψαν τη σύνδεση και την έφεραν ξανά-, έχοντας δίπλα του τον φίλτατο Σωτήρη.

Επίσης, η τελευταία αρλούμπα, την οποία ακούω -και όποιος έχει περάσει έξω από την ιατρική σχολή, το καταλαβαίνει, αν και δεν χρειάζεται να έχει περάσει- είναι αυτό με το ότι τα μικρά παιδιά δεν μεταδίδουν. Τι λέτε ρε παιδιά; Δεν μεγαλώσατε όλοι παιδιά; Όταν πήγαν τα παιδιά πέντε και έξι ετών στο σχολείο ή στους παιδικούς σταθμούς δεν κόλλαγαν όλα ιώσεις και τις έφερναν στο σπίτι; Ναι ή όχι; Πρέπει να είσαι γιατρός; Τι επιστημονικές μπούρδες είναι αυτές, κύριε Σωτήρη μου, ότι τα παιδιά του δημοτικού κολλάνε λιγότερο; Ο λόγος αυτού του μέτρου -γιατί δεν μπορώ να βλέπω την ιατρική επιστήμη να μπαίνει στην υπηρεσία της αισχρής πολιτικής- δεν είναι ότι τα παιδιά κολλάνε λιγότερο -περισσότερο κολλάνε-, αλλά τα παιδιά πέντε με επτά ετών δεν μπορούν να κάτσουν μόνα τους στο σπίτι, ενώ τα μεγάλα παιδιά κάθονται. Γι’ αυτό κλείνουμε τα γυμνάσια και τα λύκεια που κάθονται τα μεγάλα παιδιά και τα μικρά που δεν μπορούν να κάτσουν μόνα τους στο σπίτι, γλιτώνουμε και τις γονικές άδειες των γονέων. Αυτό είναι. Δεν θα δουλευόμαστε εδώ! Δεν θα δουλευόμαστε με επιστημονικές αρλούμπες.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Ζητώ λίγο την ανοχή σας.

Μπορούσε να γίνει αλλιώς; Σαφώς και μπορούσε να γίνει αλλιώς. Θα απευθυνθώ στους συναδέλφους στα νοσοκομεία, γιατί εδώ η κατάσταση ζορίζει και θα ζορίσει κι άλλο. Έχετε εξαπολύσει μια ιστορία τρομοκράτησης του κόσμου.

Εγώ μιλάω στην ελληνική κοινωνία αυτήν τη στιγμή. Θα τα καταφέρουμε, αλλά όχι έτσι. Αυτοί που είναι μέσα στο ΕΣΥ με τη στήριξη ανθρώπων που μπορούν, θα τα καταφέρουν. Η γνώση που έχουμε αυτήν τη στιγμή και με τις καινούργιες θεραπείες για τον ιό, μας δίνει παραπάνω όπλα. Υπάρχουν μελέτες και από Έλληνες ερευνητές, σε ελληνικά νοσοκομεία, με εξαιρετικά αποτελέσματα κάποιων σύγχρονων φαρμάκων, τα οποία έχουν πολύ μικρό ποσοστό θνητότητας, ακόμα και σε βαριές καταστάσεις.

Σας έχουμε πει τον τρόπο. Κάντε το με τις ΜΕΘ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πολάκη.

**ΠΑΥΛΟΣ ΠΟΛΑΚΗΣ:** Μου είπαν ότι στην αποθήκη υλικού που είναι στον Ταύρο, στοιβάζονται οι δωρεές αναπνευστήρων, κ.λπ.. Βγάλτε τα και βάλτε τα στα νοσοκομεία. Πάρτε κόσμο. Δύο χιλιάδες τριακόσια άτομα έχετε πάρει καινούργια από τον Μάιο και μετά. Αυτά είναι, δεν έχετε πάρει ούτε έναν παραπάνω. Τα άλλα είναι ανανεώσεις συμβάσεων αυτών που είχαμε διορίσει εμείς. Μην δουλευόμαστε μεταξύ μας. Η κατάσταση ζορίζει.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πολάκη.

**ΠΑΥΛΟΣ ΠΟΛΑΚΗΣ:** Τελειώνω.

Ακούστε! Κάντε κάποια νοσοκομεία. Κάποια νοσοκομεία, όχι όλα, όπως αυτό που κάνατε. Λέει 80% μείωση παντού. Τι είναι αυτό; Που να πάει να χειρουργηθεί ο άλλος; Θα σταματήσουν τα εγκεφαλικά, τα νευροχειρουργικά, τα καρδιολογικά, τα τροχαία, οι όγκοι, οι καρκίνοι; Πού θα πάνε να χειρουργηθούν εκείνοι; Σας τα είχαμε πει και τότε, εγώ γι’ αυτό εκνευρίζομαι. Σας είχαμε πει κάντε το «Λοιμωδών», κάντε το «Φλέμινγκ», κάντε το «Πατησίων», κάντε αυτά, τέτοια νοσοκομεία που θα ανακουφίσουν. Γιατί αν πάρουν τη θεραπεία που πρέπει νωρίτερα, δεν πάει στη ΜΕΘ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πολάκη, κλείστε.

**ΠΑΥΛΟΣ ΠΟΛΑΚΗΣ:** Θα κλείσω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχετε φθάσει τα δέκα λεπτά. Παρακαλώ.

**ΠΑΥΛΟΣ ΠΟΛΑΚΗΣ:** Έχετε απόλυτο δίκιο, απλά επειδή είναι η μέρα τέτοια. Ξαναμπαίνουμε χωρίς να ήταν αναπόφευκτο και μοιραίο σε ένα δεύτερο lockdown με όλη την οικονομική καταστροφή που θα φέρει αυτό στην κοινωνία. Δώστε τα λεφτά. Κακώς σας αφήσαμε 37, καθώς και με 30 γινόταν η δουλειά. Τα 37 που σας αφήσαμε, δώστε τα να στηριχθεί ο κόσμος. Θα μπούμε σε ένα σπιράλ οικονομικής ύφεσης, που θα φαντάζουν τα πρώτα μνημόνια παιδικές οδοντόκρεμες αν δεν το κάνετε τώρα. Τώρα αρχίσατε να μιλάτε για επιστρεπτέα προκαταβολή. Όταν τα λέγαμε εμείς, σας λέγαμε ότι θα ξοδεύετε ή από την ανεκδιήγητη δήλωση του Πέτσα θα πετάγαμε λεφτά για εντατικές.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΠΑΥΛΟΣ ΠΟΛΑΚΗΣ:** Μια κουβέντα για το νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Πολάκη, σας παρακαλώ.

**ΠΑΥΛΟΣ ΠΟΛΑΚΗΣ:** Θερμή παράκληση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δεν δέχομαι καμμία παράκληση. Σας παρακαλώ, κλείσατε εδώ. Πάτε στα έντεκα λεπτά.

**ΠΑΥΛΟΣ ΠΟΛΑΚΗΣ:** Θα μείνετε στην ιστορία ως ο άνθρωπος που επειδή δεν σας βολεύει η έρευνα της Τουλουπάκη, καταργείτε την εισαγγελία διαφθοράς που εσείς ως παράταξη φτιάξατε, για να διώξετε τον Πεπόνη και τον Μουζακίτη, τον άλλον εισαγγελέα, που ερευνούσε τη «SIEMENS». Πώς κάνει η ζωή κύκλους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, σας παρακαλώ!

**ΠΑΥΛΟΣ ΠΟΛΑΚΗΣ:** Και τελευταίο…

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν υπάρχει. Θα κλείσει το μικρόφωνο, κύριε Πολάκη. Σας παρακαλώ! Δεν θα έχουν δίκιο οι επόμενοι ομιλητές να ζητούν κι αυτοί περισσότερο χρόνο;

**ΠΑΥΛΟΣ ΠΟΛΑΚΗΣ:** Το άρθρο 52 είδα ότι αφορά μόνο την ηθική βλάβη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα σας το δώσω αυτήν τη στιγμή.

**ΠΑΥΛΟΣ ΠΟΛΑΚΗΣ:** Κοιτάξτε, η Επιστημονική Επιτροπή στη Βουλή είχα καταλάβει ότι αφορούσε και άλλα. Και μου έστειλαν από το Υπουργείο Δικαιοσύνης, ότι υπάρχει μια σειρά από εκδότες οι οποίοι χρωστάνε κάτι εκατομμύρια σε εφορία και ασφαλιστικά ταμεία.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ούτε για αστείο.

**ΠΑΥΛΟΣ ΠΟΛΑΚΗΣ:**  Χαίρομαι γι’ αυτό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας δίνω τον νόμο.

**ΠΑΥΛΟΣ ΠΟΛΑΚΗΣ:** Όμως, οι ίδιοι οι εκδότες χρωστούν και για συκοφαντική δυσφήμιση, καταδικαστικές αποφάσεις, τα οποία δεν θα τα πληρώσουν τώρα. Και δεν είναι και μικρά ποσά. Είναι 15, 20, 25, 30 χιλιάδες, τα οποία δεν τα έχουν πληρώσει ενώ έχουν καταδικαστεί γιατί έγραφαν ό,τι μπορείς να φανταστείς. Για τον Κουρτάκη και Τζένο μιλάω, οι οποίοι χρωστάνε και στην εφορία και στα ασφαλιστικά ταμεία πολλά λεφτά. Και βλέπω ότι η Επιστημονική Επιτροπή της Βουλής εκεί σας χτυπάει αλύπητα με αυτά που λέει ότι σταθμίζετε το θέμα της ελευθερίας του τύπου, αλλά και από την άλλη πλευρά υπάρχει προσβολή της προσωπικότητας του ανθρώπου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, τελειώσατε.

Δεν καταγράφεται τίποτα από αυτά που λέτε.

Επόμενος ομιλητής ο κ. Πουλάς από το Κίνημα Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν θα μπορούσα να μην σχολιάσω το δεύτερο απαγορευτικό που ανακοίνωσε σήμερα ο Πρωθυπουργός. Πλέον τα διαγγέλματα του Πρωθυπουργού έχουν χάσει την αξία τους. Αφού διαβεβαιώνατε μέχρι πρότινος τους πολίτες ότι θα τα πηγαίναμε όλα καλά, αφού δίνατε με κάθε τρόπο στην κοινωνία το σήμα ότι τα δύσκολα έχουν περάσει, ήρθε η οριακή κατάσταση στις ΜΕΘ για να σας θέσει ενώπιον των ευθυνών σας.

Η υποκρισία και η προχειρότητά σας χτυπάνε κόκκινο και ας λέει ο κ. Γεραπετρίτης ότι όλα είναι καλώς καμωμένα. Πού ακριβώς το βλέπετε αυτό; Όταν μετακυλίετε τις ευθύνες στους πολίτες; Ποιος σας εμπόδισε να δημιουργήσετε εδώ και οκτώ μήνες κλίνες ΜΕΘ; Γιατί δεν ελέγξατε εγκαίρως τις κλειστές δομές και βλέπουμε τους ηλικιωμένους στα γηροκομεία να νοσούν και να μεταφέρονται από πόλη σε πόλη; Γιατί δεν προχωρήσατε στην κάλυψη των τεστ από τον ΕΟΠΥΥ όπως σας ζητά όλος ο κόσμος; Πότε σκέφτεστε να εμπλέξετε τον ιδιωτικό τομέα στη διαχείριση της πανδημίας;

Εσείς αντί σχεδιασμού και πρόληψης της κρίσιμης υγειονομικής κατάστασης που αναμενόταν να φτάσει και στην πατρίδα μας, κάνατε επικοινωνιακά σόου και επίδειξη σοβαροφάνειας μέσω διαγγελμάτων. Να δούμε τώρα πώς θα πείσετε την κοινωνία και πώς να διαχειριστείτε την τεράστια ζημιά που προκαλείτε στην οικονομία, λίγο πριν τα Χριστούγεννα που όλοι περιμένουν να ρεφάρουν από τις ζημιές του πρώτου απαγορευτικού.

Επίσης, οι αγρότες της Αργολίδας και ολόκληρης της χώρας αγωνιούν. Ξεκινάει η εποχή της συγκομιδής της ελιάς και των πορτοκαλιών. Πολλοί αγρότες στηρίζουν το εισόδημά τους σε αυτές τις παραγωγές. Τι θα γίνει; Θα μπορέσουν να εργαστούν, θα μπορέσουν να συγκομίσουν τους κόπους μιας ολόκληρης χρονιάς; Πώς ακριβώς θα λειτουργήσουν τα ελαιοτριβεία μετά τις απαγορεύσεις;

Αυτά είναι ερωτήματα που πρέπει να απαντηθούν άμεσα από τους αρμόδιους.

Και περνάω τώρα στο νομοσχέδιο. Δεν υπάρχει αμφιβολία ότι στον τομέα της δικαιοσύνης βρισκόμαστε για άλλη μια φορά στο ίδιο έργο θεατές. Το σύστημα έχει φτάσει στα όριά του από τα συσσωρευμένα προβλήματα που προκύπτουν, τις μεγάλες καθυστερήσεις στην συζήτηση υποθέσεων στα ακροατήρια, στις τεράστιες ουρές στις καταθέσεις δικογράφων και την υποστελέχωση των υπηρεσιών. Και εδώ, όπως και στον τομέα της υγείας, αντιμετωπίζετε την κατάσταση με τον ίδιο επιφανειακό τρόπο, με μπαλώματα και χωρίς να προσφέρονται ουσιαστικές λύσεις.

Οι εικόνες των δικαστηρίων είναι τριτοκοσμικές. Οι κτιριακές υποδομές των δικαστηρίων σε πολλές πόλεις, όπως και στην πόλη μου το Ναύπλιο, είναι ανεπαρκείς και η ψηφιακή δικαιοσύνη υπολείπεται πολύ ακόμα από τις πραγματικές ανάγκες.

Παρ’ όλο τον όγκο των προβλημάτων εσείς, με το παρόν νομοσχέδιο του Υπουργείου Δικαιοσύνης νομοθετείτε για μία ακόμη φορά με ταξικό πρόσημο, με πρόφαση την αρχή της δίκαιης δίκης, του άρθρου 6 παρ. 1 της Ευρωπαϊκής Σύμβασης για τα δικαιώματα του ανθρώπου και δημιουργείτε μια νέα παράλληλη πολιτική δικονομία, ρυθμίζοντας κατ’ εξαίρεση τις εκκρεμείς υποθέσεις του ν.3869/2010, κάνετε ανώδυνες παρεμβάσεις στον κώδικα περί δικηγόρων και επεμβαίνετε στη σύνθεση του Ελεγκτικού Συνεδρίου.

Επίσης φέρνετε διατάξεις για την εισαγγελία διαφθοράς οι οποίες σε πολλές περιπτώσεις εργαλειοποιήθηκε, έχασε την ανεξαρτησία της έναντι της εκτελεστικής εξουσίας και εν τέλει αποτέλεσε κρίσιμο κρίκο μιας αλυσίδας ενεργειών που σήμερα βρίσκονται στο μικροσκόπιο της δικαιοσύνης.

Δικαιώθηκαν οι φόβοι μας αλλά και η αρχική πρόθεση του νομοθέτη του 2011. Θα ήθελα όμως εδώ να τονίσω ότι θεωρούμε ότι είναι αναγκαίο να επιστρέψουμε στην αρχική ρύθμιση του ΠΑΣΟΚ τον ν.4022/2011 ψηφισμένο από όλη τη Βουλή που προέβλεπε κατά προτεραιότητα ανάκριση και εκδίκαση των πράξεων διαφθοράς των κρατικών και δημοσίων αξιωματούχων από την τακτική δικαιοσύνη χωρίς καπέλο από άλλον εισαγγελέα. Είναι οι ίδιοι λόγοι που οδήγησαν την κυβέρνηση ΠΑΣΟΚ του Γιώργου Παπανδρέου να εισηγηθεί και τη θέσπιση του οικονομικού εισαγγελέα με τον ν.3943/2011. Ο σκοπός και του ν.3943/2011 και του ν.4022/2011 ήταν η επιστροφή της εμπιστοσύνης των πολιτών στη δικαιοσύνη και η ενίσχυση του συνόλου της θεσμικής λειτουργίας.

Βασικός πυρήνας όμως του νομοσχεδίου είναι η πρόθεσή σας να τελειώνετε το ζήτημα των υπερχρεωμένων οριστικά και αμετάκλητα χωρίς να υπολογίζετε τις κοινωνικές συνέπειες και την αναστάτωση που δημιουργείται στον χώρο της δικαιοσύνης. Συγκεκριμένα, προβλέπεται ότι θα προσδιοριστούν άμεσα με ευθύνη των δικηγόρων των υπερχρεωμένων και θα δικαστούν μέσα σε δεκατρείς μήνες όλες οι υποθέσεις του ν.3861/2010 με δίκες χωρίς ακροαματική διαδικασία. Αποδεικνύετε την επιλογή σας να εξυπηρετήσετε χωρίς κανένα φραγμό τα συμφέροντα των τραπεζών εις βάρος των υπερχρεωμένων συμπολιτών μας. Έρχεστε δε να ολοκληρώσετε το τοπίο με την ψήφιση του πτωχευτικού κώδικα. Έτσι βάζετε ταφόπλακα στις ελπίδες των υπερχρεωμένων συμπολιτών μας για μια νέα αρχή για κοινωνική δικαιοσύνη, για μια δίκαιη κατανομή των βαρών της υποχρέωσής τους.

Τα ουσιαστικά προβλήματα είναι η καθυστέρηση στην απονομή της δικαιοσύνης και η έλλειψη προσωπικού για τα οποία ακόμα δεν έχετε λάβει κανένα μέτρο. Αντιθέτως κάνοντας το χατίρι των τραπεζών, όπως έκανε και η κυβέρνηση του ΣΥΡΙΖΑ, εντείνετε το αίσθημα κοινωνικής αδικίας την ώρα που αναδύεται μία νέα γενιά υπερχρεωμένων συμπολιτών μας, η γενιά των υπερχρεωμένων του κορωνοϊού.

Στο σημείο αυτό θα ήθελα να αναφερθώ και στην τροπολογία του Υπουργείου Υγείας. Αφορά στην παράταση της προθεσμίας για την παροχή γνωμοδότησης σχετικά με το επίδομα επικίνδυνης και ανθυγιεινής εργασίας που ζητούν και δικαιούνται μεταξύ των άλλων και οι υγειονομικοί του ΕΣΥ οι οποίοι έχουν αναλάβει το τεράστιο βάρος της διαχείρισης πανδημίας.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Εδώ αποκαλύπτεται το μέγεθος της υποκρισίας σας, η κοινωνική σας αναλγησία και η ταξική σας στόχευση. Επιφυλάσσετε για τους προστάτες της δημόσιας υγείας, για τους αγωνιστές του ΕΣΥ μόνο χειροκροτήματα. Την πραγματική επιβράβευση της προσφοράς στο κοινωνικό σύνολο με την ένταξη των υγειονομικών στα βαρέα και ανθυγιεινά τη μεταθέτετε για το μέλλον, όπως μας είπε σήμερα ο Υπουργός, κ. Σκυλακάκης, προσπαθώντας να κερδίσετε χρόνο και με κόστος μάλιστα 35.000 ευρώ -και ίσως και παραπάνω- να περάσει η πανδημία και να αθετήσετε με εύσχημο τρόπο τις υποσχέσεις προς το υγειονομικό προσωπικό του ΕΣΥ και μετά να προχωρήσετε απερίσπαστοι στην ιδιωτικοποίηση του. Έτσι εξηγείται και η άρνησή σας να ψηφίσετε έξι φορές τις τροπολογίες που καταθέσαμε ως Κίνημα Αλλαγής. Κρίμα και μόνο κρίμα.

Όσον αφορά το άρθρο που αναφέρεται στην παράταση νομιμοποίησης των δαπανών των νοσοκομείων και των ΔΥΠΕ θα πρέπει να σας πούμε ότι αυτό το γαϊτανάκι των παρατάσεων που έχει ξεκινήσει από το 2015 δεν μπορεί να συνεχιστεί άλλο. Έχει οδηγήσει σε εκτροχιασμό τις δαπάνες των νοσοκομείων και γι’ αυτόν τον λόγο δεν το ψηφίζουμε.

Κυρίες και κύριοι συνάδελφοι, μόνο η κυβέρνηση του ΠΑΣΟΚ προστάτεψε πραγματικά και ουσιαστικά τους υπερχρεωμένους συμπολίτες μας πηγαίνοντας κόντρα στο ρεύμα και τις ευρωπαϊκές νουθεσίες με τον ν.3869/2010. Η κυβέρνηση του ΠΑΣΟΚ μπήκε μπροστά για να υπερασπιστεί τους ανθρώπους αυτούς, ώστε να διατηρήσουν το σπίτι τους και την αξιοπρέπειά τους.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στην κ. Αναγνωστοπούλου από τον ΣΥΡΙΖΑ. Μετά θα δώσουμε τον λόγο σε άλλους δυο ομιλητές Βουλευτές. Άρα με βάση τον χρόνο που θα πρέπει να τηρηθεί υπολογίζουμε ότι γύρω στις 17.30΄ θα λήξει και ο τρίτος ομιλητής. Μετά τον τρίτο ομιλητή θα διακόψουμε για δέκα λεπτά για να γίνει μια απολύμανση της Αίθουσας. Είναι υποχρεωτικό αυτό. Το προβλέπουν και τα υγειονομικά πρωτόκολλα.

Κυρία Αναγνωστοπούλου έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:**  Ευχαριστώ, κύριε Πρόεδρε. «Δεν μπορώ να αφήσω την κοινωνία να κινδυνέψει». «Άκουσα τις εισηγήσεις και αποφάσισα». «Παίρνω την ευθύνη της απόφασης γιατί αυτό επιτάσσει το δημόσιο συμφέρον». «Θα σας πει και ο Σωτήρης». Αυτός ο πατερναλισμός μιας ελίτ που θεωρεί ότι είναι ο νόμιμος ιδιοκτήτης του κράτους, που μιλάει στον ενικό, που χρησιμοποιεί τους επιστήμονες μόνο για αυτό που τη συμφέρει, είναι απαράδεκτο, είναι αντιδημοκρατικό και δεν συνάδει με την κρίση στην οποία έχουμε περιέλθει εξαιτίας ακριβώς του Πρωθυπουργού και της Κυβέρνησής του.

Αυτή, λοιπόν, την ευθύνη και την παραδοχή ευθύνης, την παραδοχή πλήρους αποτυχίας που έκανε ο Πρωθυπουργός σήμερα στις 12.00΄ η ώρα με αυτόν τον ενικό και έχοντας δίπλα του τον επιστήμονα, τον καθηγητή κ. Τσιόδρα προσπαθεί να την επενδύσει ο ίδιος, η Κυβέρνηση και οι Βουλευτές της Νέας Δημοκρατίας με το γνωστό ιστορικά αφήγημα που αυτή χρησιμοποιεί. Ό,τι καλό γίνεται στον τόπο, γίνεται χάρη σε μας. Ό,τι κακό, φταίει αυτή η κοινωνία η οποία δεν μπορεί να διαπαιδαγωγηθεί, δεν μπορεί να υποταχθεί, δεν μπορεί να ακολουθήσει τους νόμους. Ακούμε το αφήγημα περί ατομικής ευθύνης και εμφανίζεται ξαφνικά ο κύριος Πρωθυπουργός για να πει «εγώ αναλαμβάνω την ευθύνη αφού εσείς δεν τα κάνατε σωστά».

Ξέρουμε πάρα πολύ καλά πια ποιος δεν τα έκανε σωστά επί τόσους μήνες. Ξέρουμε πάρα πολύ καλά ποιοι και γιατί πρέπει να λογοδοτήσουν σε αυτήν την κοινωνία που έκανε θυσίες την περασμένη άνοιξη, με σύσσωμη την αντιπολίτευση να βάζει πλάτη για να μπορέσουμε να πολεμήσουμε εναντίον αυτής της πανδημίας. Η Κυβέρνηση όμως προτίμησε το καλό να το πάρει για την ίδια. Και αυτό που έκανε στη συνέχεια, την πλήρη ανευθυνότητά της, την πλήρη αποστασιοποίηση από τις ανάγκες που επέβαλαν οι καιροί λόγω της πανδημίας και οι ανάγκες της κοινωνίας, αυτήν την ευθύνη εμείς όλοι οι πολίτες θα την καλέσουμε να λογοδοτήσει. Να λογοδοτήσει ο Πρωθυπουργός, να λογοδοτήσει ο κ. Κικίλιας για την κατάσταση στο ΕΣΥ, η κ. Κεραμέως για την παιδεία, ο κ. Καραμανλής για τα λεωφορεία, για τα μέσα μαζικής μεταφοράς, ο κ. Πέτσας. Οι πάντες αυτής της Κυβέρνησης.

Θέλω όμως να πω και ένα άλλο πράγμα. Δεν φτάνει που φτάσαμε μέχρι εδώ. Ο Πρωθυπουργός -αυτό το τεράστιο «εγώ»- δεν έρχεται αύριο στην ώρα του Πρωθυπουργού τη στιγμή που εξαγγέλλει το lockdown, τη στιγμή που υποτίθεται ότι θέλει να βάλει την κοινωνία πάλι σε θέση μάχης. Και όντως είναι μία μάχη απέναντι στην πανδημία αλλά απέναντι και στην οικονομική ύφεση που αυτή επιφέρει. Και βέβαια οι απόλυτες αστοχίες της κυβέρνησης. Αντί, λοιπόν, να έρθει εδώ στη Βουλή ακριβώς για αυτόν το λόγο, αντί να έρθει στη Βουλή να συζητήσει με την Αξιωματική Αντιπολίτευση, με όλη την αντιπολίτευση, τι κάνει; Ακυρώνει την εξαγγελθείσα συζήτηση για αύριο στη Βουλή με την Αξιωματική Αντιπολίτευση και όλη την αντιπολίτευση. Ο κύριος Πρωθυπουργός φαίνεται ότι έχει μάθει ότι το μόνο που πρέπει να γίνεται είναι να δοξάζεται από τα ταϊσμένα Μέσα Μαζικής Ενημέρωσης. Η λογοδοσία που οφείλει να δίνει στη Βουλή ο κοινοβουλευτικός έλεγχος, που είναι η αναπνοή της δημοκρατίας, αφήνεται σε μία στιγμή κρίσης. Σε μία στιγμή που υποτίθεται ότι όλα τα όπλα της κοινωνίας, πολιτικά κόμματα κοινωνικές δυνάμεις, πρέπει να είναι στις επάλξεις για να πολεμήσουν. Αυτή ακριβώς τη στιγμή αποφεύγει ο κύριος Πρωθυπουργός να έρθει στη Βουλή. Αυτά όλα κρίνονται.

Δεν θα μιλήσω για το νομοσχέδιο. Συμφωνώ με όσους μίλησαν από το κόμμα της Αξιωματικής Αντιπολίτευσης, τον εισηγητή, τον Κοινοβουλευτικό Εκπρόσωπο κ.λπ..

Θα ήθελα όμως να μείνω μόνο σε ένα σημείο, αυτό της τροπολογίας που έχει κατατεθεί για την ενίσχυση των χώρων του πολιτισμού. Και εδώ η Κυβέρνηση σε ένα μέτρο, σε μια ενίσχυση που θα πήγαινε προς τη σωστή κατεύθυνση, αναμενόταν, άλλωστε, με πάρα πολύ ανυπομονησία από όλο τον κόσμο του πολιτισμού, δηλαδή την επιδότηση των θέσεων και των εισιτηρίων στους χώρους πολιτισμού που μειώθηκε η χωρητικότητά τους στο 30% έτσι, που στη συνέχεια έκλεισαν πολύ πριν από το lockdown, έτσι, επίσης, χωρίς στοιχεία κ.λπ. για το αν μεταδίδεται ο ιός και εδώ, λοιπόν, που εμείς θα είχαμε να προτείνουμε ενίσχυση των χώρων που δεν θα ανοίξουν καθόλου όχι με 20%, αλλά με 30% για να μπορούν να στηριχτούν οι μικροί χώροι, αντί, λοιπόν, αυτό να συνδυαστεί, όπως είχε εξαγγείλει η Υπουργός Πολιτισμού και όπως είχε υποσχεθεί στους εργαζόμενους στοn χώρο του πολιτισμού, αντί να συνδυαστεί με έλεγχο των επιχειρηματιών για πρόσληψη εργαζομένων με ασφάλιση τουλάχιστον πενήντα ημερών ώστε να συμπεριλαμβάνονται και οι πρόβες για να μην φτάσουν αυτοί οι άνθρωποι στην απόλυτη ένδεια, αντί γι’ αυτό, κουβέντα για τους εργαζόμενους.

Η κυρία Υπουργός κατηγόρησε τους εργαζόμενους του πολιτισμού ότι δουλεύουν στη μαύρη εργασία. Μάλιστα, υποσχέθηκε ότι αυτό θα το αλλάξει. Η πανδημία είναι μια ευκαιρία γιατί βγάζει στην επιφάνεια κακώς κείμενα, αυτά της μη ύπαρξης συλλογικών συμβάσεων στους εργαζόμενους στον χώρο του πολιτισμού. Αντί λοιπόν να αρπάξει την ευκαιρία να δημιουργήσει νομικό δεδομένο, να δημιουργήσει έθιμο και οι ενισχύσεις να συναρτηθούν απόλυτα με την πρόσληψη και την ασφάλεια των ανθρώπων για πενήντα τουλάχιστον μέρες, όπου και οι πρόβες επιτέλους θα πληρώνονται, αντί γι’ αυτό οι εργαζόμενοι απλώς δεν υπάρχουν.

Στον τομέα του τουρισμού και της εστίασης τα πράγματα είναι ακόμα χειρότερα. Και εκεί αφήνονται εντελώς στο έλεος του θεού και οι εργαζόμενοι και οι μικρές επιχειρήσεις.

Κύριε Υπουργέ, θέλω να σας κάνω μια ερώτηση, την έκανε και ο τομεάρχης δικαιοσύνης του ΣΥΡΙΖΑ και θέλουμε απάντηση. Τι δουλειά είχε η Υπουργός Πολιτισμού μια εβδομάδα πριν από την εκδίκαση της προσφυγής των φορέων στο Σ.τ.Ε. για τα αρχαία της Θεσσαλονίκης να επισκεφθεί την Πρόεδρο του Συμβουλίου της Επικρατείας; Απάντηση δεν έχουμε πάρει. Το θεωρούμε θεσμικό ατόπημα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, θα ήθελα τον λόγο για να απαντήσω στην κ. Αναγνωστοπούλου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

Στη συνέχεια θα έχει τον λόγο ο κ. Χαράλαμπος Παπαδημητρίου, ο κ. Μαραβέγιας και μετά θα κάνουμε διακοπή για υγειονομική απολύμανση του χώρου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κύριε Πρόεδρε.

Κοιτάξτε, επειδή ετέθη το θέμα, και νομίζω ότι τουλάχιστον οι άνθρωποι οι οποίοι γνωρίζουν τη διαδικασία της λειτουργίας στο Συμβούλιο της Επικρατείας δεν θα έκαναν ποτέ μια τέτοια ερώτηση. Δεν ξέρετε ότι για όλες αυτές τις μεγάλες υποθέσεις οι Σύμβουλοι Επικρατείας ακούνε τα δύο μέρη; Ξέρετε ότι νωρίτερα είδαν τους αντιδίκους δικηγόρους της απέναντι πλευράς; Τα ξέρετε όλα αυτά;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, τα ξέρω.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι, αντιλαμβάνεστε ότι αν έπρεπε να κρυφτεί μια τέτοια συνάντηση ή αν είχε μια άλλη σκοπιμότητα, προφανώς θα γινόταν με μια εντελώς διαφορετική λογική. Το ωραίο το οποίο δεν γνωρίζετε -και με συγχωρείτε που εκφράζομαι έτσι- είναι ότι, επειδή κι εγώ αναζήτησα τι ακριβώς έγινε και τι ακριβώς συνέβη, ναι, βεβαίως η Υπουργός Πολιτισμού βρέθηκε εκεί προκειμένου να εκθέσει τις θέσεις του Υπουργείου Πολιτισμού, αλλά τελικά αυτή η συζήτηση κατέληξε στο μέλλον του κτηρίου του Συμβουλίου της Επικρατείας, που ξέρετε ότι είναι ένα ιστορικό κτίριο και ανήκει στο Υπουργείο Πολιτισμού, και για το πώς θα μπορέσει να συντηρηθεί.

Επιτέλους, σταματήστε αυτή τη συζήτηση. Καταλαβαίνετε ότι είναι εκτός της όποιας πολιτικής πραγματικότητας και δεν βοηθάει κανέναν.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κυρία συνάδελφε, δεν σας δίνω τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, είναι κάθετη παραπλάνηση…

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν σας δίνω τον λόγο. Σας παρακαλώ πολύ. Δεν έχετε τον λόγο και δεν καταγράφεται τίποτα απ’ ό,τι λέτε.

Τον λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Έχετε Κοινοβουλευτικό Εκπρόσωπο. Εάν θέλει ο Κοινοβουλευτικός Εκπρόσωπος του ΣΥΡΙΖΑ, μπορεί να παρέμβει.

**ΙΩΑΝΝΗΣ ΡΑΓΚΟΥΣΗΣ:** Μετά, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ραγκούση, μετά από τον κ. Μαραβέγια και αφού γίνει το διάλειμμα. Σας παρακαλώ πολύ.

Συνεχίστε, κύριε Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Δεν έχω πολλά να πω επί του νομοσχεδίου που υπάρχουν πολλά ενδιαφέροντα πράγματα να πει κανείς. Απλά εγώ ήθελα να επισημάνω πόσο κοντά και πόσο υποβοηθητικό είναι στον νόμο ο οποίος εγκρίθηκε από τη Βουλή πριν από λίγες ημέρες στο να αντιμετωπίσουμε επιτέλους το τεράστιο πρόβλημα του χρέους που βαραίνει τους συμπολίτες μας και που τους βαραίνει αδίκως πολλούς από αυτούς, γιατί τους έχει βάλει σε μια παγίδα χρέους.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Ίσως δεν υπήρχε επαρκής εμπειρία στη χώρα μας ώστε όταν άρχισε η χρέωση να μη γίνει υπερχρέωση. Λίγοι είχαν ζήσει την υπερχρέωση των επιχειρήσεων στα τέλη της δεκαετίας του 1970 - αρχές του 1980 και τι δυσμενείς επιπτώσεις είχε αυτό. Όμως στους ιδιώτες και στα νοικοκυριά δεν είχαμε ποτέ νιώσει αυτό το πρόβλημα.

Άρα έρχεται να συμπληρώσει αυτό που η Βουλή υποστήριξε και νομοθέτησε και το οποίο βεβαίως θα κριθεί στη ζωή κατά πόσο θα μπορέσει να εφαρμοστεί με αποτελεσματικότητα, αλλά κυρίως να άρει και μια αμφιβολία που υπήρχε ίσως σε ορισμένους από τους συναδέλφους, ειδικά στους συναδέλφους της αντιπολίτευσης, ότι υπάρχει παγίδα και στο δικαστήριο. Διότι πάρα πολλοί παγιδεύτηκαν στο: «Πήγαινε εκεί, κατάθεσε την αίτηση εκδίκασης, πάρε μια ημερομηνία, η οποία ημερομηνία έχει φτάσει πλέον στο 2032, και μέχρι τότε είσαι καλύτερα από τους άλλους συμπολίτες σου, τους άλλους ανθρώπους με τους οποίους έχεις να μοιραστείς τα ίδια προβλήματα και τις ίδιες καταστάσεις πολύ συχνά, δηλαδή να έχεις ένα σπίτι το οποίο να μπορείς να το πληρώνεις για να ζεις μέσα άνετα».

Σε αυτό τώρα δίνουμε μια λύση, και γι’ αυτό φαντάζομαι πρέπει να υποστηριχθεί από όλες τις πτέρυγες αυτή η λύση, σε όλους αυτούς να βρουν το δίκιο τους. Ένας απλός υπολογισμός με βάση τα στοιχεία που τα ακούσαμε εδώ μέσα στη Βουλή δείχνει το εξής: Πάρτε μόνο το τέταρτο τρίμηνο του 2019. Από τις υποθέσεις οι οποίες έφτασαν να δικαστούν μία στις δύο απορρίπτεται. Αν προσθέσετε και έναν άλλον αριθμό που είναι εννιακόσιες είκοσι εννέα περιπτώσεις, οι οποίες αναβλήθηκαν για άλλο λόγο και δεν έγινε τελικά η εκδίκασή τους και ο οποίος άλλος λόγος είναι κατά κανόνα ότι στο μεταξύ έχει βρεθεί λύση με την τράπεζα και αυτός που είχε προσφύγει στη δικαιοσύνη προτιμά τη λύση με την τράπεζα, αν προσθέσετε και αυτές, οι οκτώ στις δέκα περιπτώσεις είτε απορρίπτονται, είτε δεν έχουν καμία συνέχεια, σίγουρα όμως δεν έχουν αυτό το οποίο διαφημίζει και το οποίο τόσο πολύ ανησύχησε την Αξιωματική Αντιπολίτευση ότι χάνουν την προστασία.

Αυτό που τα δικαστήρια κάνουν στις δύο άλλες περιπτώσεις είναι ότι δίνουν μια ρύθμιση. Οι ρυθμίσεις αυτές –και θα μου επιτρέψετε να σας πω γιατί έχω ασχοληθεί συγκεκριμένα να δω υποθέσεις τη μία μετά την άλλη- που γίνονται από τα δικαστήρια δεν είναι πάντοτε καλύτερες από τις ρυθμίσεις που κάνουν τώρα οι τράπεζες. Και αυτό είναι το σημαντικό. Ναι μεν πρέπει το δικαστήριο να είναι η τελευταία προσφυγή του πολίτη, αλλά μέχρι τότε πρέπει να μπορεί να λύνει τα προβλήματά του διαφορετικά, εν μέρει και με αυτά που προσφέρει το νέο νομοθέτημα στο οποίο αναφέρθηκα και το οποίο ψηφίσαμε πριν από λίγο καιρό. Κυρίως, όμως, η ευθύνη είναι στις τράπεζες. Είναι τεράστια η ευθύνη στις τράπεζες όχι μόνο διότι δανειοδοτήσαν χωρίς συγκρατημό, ενώ έπρεπε να έχουν τότε που υπήρχε η κατάσταση της εύκολης πίστωσης, αλλά γιατί και μετά δεν φρόντισαν να βρουν γρήγορες λύσεις στα προβλήματα που δημιουργήθηκαν από την κρίση και από τον υψηλό δανεισμό.

Εν μέρει δικαιολογούνται -και οφείλω να το πω- από το γεγονός ότι η Αξιωματική Αντιπολίτευση πριν γίνει κυβέρνηση, άρα επί πάρα πολλά χρόνια δημιούργησε ένα καθεστώς κυνηγητού έναντι οιουδήποτε τραπεζικού υπαλλήλου θα έπαιρνε μια απόφαση να ρυθμίσει χρέος.

Ήδη αυτήν τη στιγμή η Πρόεδρος της Επιτροπής Διαχείρισης Μη Εξυπηρετούμενων Δανείων της Ένωσης Τραπεζών, είπε το εξής δίνοντας το παράδειγμα της Εθνικής Τράπεζας, στην οποία είναι γενική διευθύντρια: Μόνο στην Εθνική Τράπεζα από την αρχή του 2019, 2 δισεκατομμύρια στεγαστικών δανείων που ήταν σε εκκρεμότητα στον ν.3869 και περίπου το μισό δισεκατομμύριο από αυτό οικειοθελώς παραιτήθηκε από το νόμο και πήρε άλλα προϊόντα της ίδιας τράπεζας.

Λύσεις υπάρχουν. Χρειάζεται, όμως, να το αντιμετωπίσουμε με μια διάθεση να βρούμε λύσεις στον άνθρωπο που είναι παγιδευμένος. Και νομίζω ότι αυτό είναι το σημαντικό που υπάρχει στο σχέδιο νόμου που συζητάμε και θα δείτε ότι αυτό είναι που θα προχωρήσει.

Κατά τα λοιπά εγώ θα ήθελα μια απορία μόνο να εκφράσω, επειδή και με την προηγούμενη συνάδελφο είχαμε και σήμερα το πρωί, δηλαδή μετά τα μεσάνυχτα μια συζήτηση δημόσια. Πώς είναι δυνατόν να συνεχίζετε αυτήν την κριτική, αγαπητοί συνάδελφοι της Αντιπολιτεύσεως, να λέτε ότι φταίει ότι γέμισαν τα καράβια, φταίει ότι γέμισαν αεροπλάνα, που ούτε τα πρώτα, αλλά σίγουρα ούτε τα δεύτερα δεν γέμισαν ποτέ, αλλά φταίνε τότε για την όξυνση που έχουμε σήμερα στα κρούσματα; Είναι τόσο αντιεπιστημονικό όσο αντιεπιστημονική είναι και η μέθοδος που έχετε υιοθετήσει ως Αντιπολίτευση. Δεν μας πειράζει, κάθε άλλο.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

Θα δώσω τον λόγο για δύο λεπτά στον Υφυπουργό Εσωτερικών να τοποθετηθεί πάνω στην τροπολογία και αμέσως μετά θα μιλήσει ο κ. Μαραβέγιας από την Νέα Δημοκρατία.

Ορίστε, κύριε Υφυπουργέ, έχετε τον λόγο για δύο λεπτά.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κυρία Πρόεδρε.

Θα ήθελα να πω δύο λόγια για την τροπολογία του Υπουργείου Εσωτερικών. Έρχεται μια σειρά ρυθμίσεων, οι οποίες έχουν και έναν ιδιαίτερα επείγοντα χαρακτήρα αφ’ ενός λόγω της λήξης της διοικητικής υποστήριξης που υπήρχε στις πολεοδομίες ιδίως των δήμων όπου δίνεται μια παράταση αυτήν τη φορά λίγο μεγάλη και περίπου ένα έτος, προκειμένου να οριστικοποιηθεί το πλέγμα λειτουργίας των υπηρεσιών και να προσαρμοστούμε στα πραγματικά δεδομένα, διότι εδώ και δέκα χρόνια υπάρχει αυτή εκκρεμότητα, υπάρχει η διοικητική υποστήριξη, είχε προβλεφθεί το 2010 με τον «ΚΑΛΛΙΚΡΑΤΗ». Δυστυχώς, πέσαμε πάνω στον περιορισμό προσλήψεων. Πολλοί δήμοι πλέον δεν θα μπορέσουν ποτέ να φτιάξουν πολεοδομία, οπότε πρέπει να δούμε έναν τρόπο ιδίως οι μικροί δήμοι πώς θα μπορέσουν να υποστηριχθούν προς όφελος κυρίως των πολιτών.

Έχει γίνει μια πολύ στενή συνεργασία με το Υπουργείο Περιβάλλοντος, το οποίο έβγαλε και ένα σχετικό δελτίο Τύπου σήμερα. Θα αξιοποιήσουμε και τις νέες τεχνολογίες αφενός για να απλοποιηθεί το διοικητικό βάρος της υπηρεσίας, αλλά θα δούμε και σε επίπεδο διαδημοτικό επί της ουσίας πώς ακριβώς θα ρυθμιστεί οριστικά, πώς θα εξυπηρετούνται καλύτερα οι πολίτες.

Η δεύτερη διάταξη αφορά μια ήδη υπάρχουσα διάταξη από το 1994 που αφορά τις περιφέρειες και από το 2007 κωδικοποιημένη που αφορά τους δήμους και αφορά τη δυνατότητα πρόσληψης προσωπικού έως οκτώ μήνες για τη δυνατότητα προστασίας της δημόσιας υγείας.

Εδώ ουσιαστικά η μόνη αλλαγή που γίνεται είναι ότι αίρεται ο περιορισμός για τις περιφέρειες που υπάρχει και δεν υπήρχε στους δήμους ότι πρέπει να είναι μόνο γιατροί και νοσηλευτές και μπορούν να πάνε και άλλες ειδικότητες με αυτήν τη διαδικασία όσον αφορά κυρίως τη δυνατότητα προστασίας της δημόσιας υγείας, όπως μπορεί να είναι λόγου χάρη ένας οδηγός ο οποίος αξιοποιείται στη μεταφορά δειγμάτων για τεστ κορωνοϊού και σχετικές δυνατότητες.

Δίνεται η δυνατότητα αύξησης των υπερωριών έως 30% για τα κλιμάκια ελέγχου που απασχολούνται για την τήρηση των μέτρων προστασίας από τη διάδοση του κορωνοϊού. Αντίστοιχα υπάρχει και μια αύξηση για το προσωπικό που ασχολείται στις οικονομικές υπηρεσίες για τη διόρθωση τετραγωνικών με δεδομένο ότι υπάρχει ένας μεγάλος φόρτος εργασίας προκειμένου μέχρι 30 Νοεμβρίου να έχουν εκκαθαριστεί οι δηλώσεις.

Τέλος, υπάρχει η δυνατότητα δωρεών από τους φορείς αυτοδιοίκησης είτε τους δήμους, τις περιφέρειες είτε τα συλλογικά τους όργανα προς νοσηλευτικά ιδρύματα ή άλλα κοινωφελή ιδρύματα εξοπλισμού σχετικά με την προστασία του κορωνοϊού είτε τεστ.

Προβλέπουμε, επίσης, ρητά προς άρση οποιασδήποτε αμφισβήτησης ότι μπορούν οι δήμοι και οι περιφέρειες να κάνουν τεστ κορωνοϊού στους υπαλλήλους, γιατί υπήρχαν θέματα με ορισμένους επιτρόπους που είχαν αμφιβολία αν προβλέπεται ρητά.

Αίρουμε την υποχρέωση πληρωμής ενοικίου σε κυλικεία που απασχολούνται μέσα σε δομές για τις οποίες έχει ανασταλεί η λειτουργία τους, όπως είναι λόγου χάρη τα ΚΑΠΗ.

Κλείνοντας θα ήθελα να πω ότι υπάρχει το άρθρο για την ηλεκτρονική ψηφοφορία για τα υπηρεσιακά συμβούλια. Θα έλεγα ότι είναι μια σημαντική καινοτομία και είναι μια καινοτομία, η οποία μας προσαρμόζει στη νέα εποχή και είναι δείγμα ότι και η εκλογική διαδικασία με ασφάλεια μπορεί να προσαρμόζεται στις νέες συνθήκες. Προσπαθώ να καταλάβω τις αντιδράσεις που υπάρχουν. Δεν μπορώ να τις αντιληφθώ πλήρως. Θα έλεγα ότι η ηλεκτρονική ψηφοφορία διασφαλίζει και τη μεγαλύτερη συμμετοχή των εργαζομένων στα υπηρεσιακά συμβούλια, βοηθάει στην καλύτερη έκφραση τη συγκρότησή τους και την έκφραση της άποψής τους για το ποιοι πρέπει να τους εκπροσωπούν στα υπηρεσιακά συμβούλια.

Θα έλεγα επίσης και από τις τελευταίες ημέρες ένα χαρακτηριστικό παράδειγμα ότι μη παραδοσιακοί πλέον τρόποι ψηφοφορίας, οι οποίοι όμως έχουν τις εγγυήσεις της διαφάνειας, της μυστικότητας της ψήφου και όλες τις άλλες παραμέτρους, οι οποίες είναι απαραίτητες, είναι πολύ σημαντικές, διότι δίνουν τη δυνατότητα σε ένα κομμάτι του κόσμου να εκφραστεί.

Ενδεικτικά, στις Ηνωμένες Πολιτείες προχθές ψήφισαν σαράντα εκατομμύρια πολίτες με επιστολική ψήφο για παράδειγμα και οδήγησε αυτό σε ένα ιστορικά υψηλό ρεκόρ συμμετοχής και είναι μια χώρα, η οποία φημίζεται για την χαμηλή συμμετοχή των πολιτών στην εκλογική διαδικασία.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Τον λόγο τώρα έχει ο κ. Μαραβέγιας και θα κλείσουμε αυτό το μέρος της διαδικασίας για να γίνει και η απολύμανση της Αίθουσας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα ήθελα να ξεκινήσω με τη σημερινή ανακοίνωση των οριζόντιων μέτρων για την πανδημία από τον Πρωθυπουργό. Πρόκειται κατά τη γνώμη μου για μια κορυφαία πράξη ευθύνης που θέτει την υγεία όλων πάνω από οποιαδήποτε άλλη σκέψη.

Παράλληλα, η Κυβέρνηση του Κυριάκου Μητσοτάκη ξαναπαίρνει άμεσες πρωτοβουλίες για την οικονομική ανακούφιση τόσο των πληττόμενων επιχειρήσεων όσο και των εργαζομένων τους. Νέες αναστολές δόσεων, ρυθμίσεων και ΦΠΑ για όσους πλήττονται από το δεύτερο κύμα του κορωνοϊού ύψους περισσότερο από 1 δισεκατομμύριο ευρώ μόνο για το 2020. Η αποπληρωμή τους θα ξεκινήσει μετά τον Απρίλιο του 2021.

Πέραν του έκτακτου πακέτου οικονομικών ενισχύσεων των 2,3 δισεκατομμυρίων, που ανακοινώθηκε ήδη από το περασμένο Σάββατο, η Κυβέρνηση προχωρεί σε ακόμα μεγαλύτερες εκταμιεύσεις για τις επιχειρήσεις που κλείνουν με εντολή δημόσιας αρχής, για τους εργαζόμενους των οποίων αναστέλλεται για πρώτη φορά η σύμβαση εργασίας, αλλά και για εκείνους που ήταν δικαιούχοι της αποζημίωσης ειδικού σκοπού.

Δεν μιλάμε μόνο για την πληρωμή των οκτακοσίων πλέον ευρώ τον μήνα σε κάθε εργαζόμενο, αλλά και για την πλήρη κάλυψη από τον κρατικό προϋπολογισμό των εισφορών για όλο το χρονικό διάστημα της αναστολής. Για τους εργαζομένους με αναστολή σύμβασης θα δοθεί, επίσης, η δυνατότητα αναστολής πληρωμής των δόσεων για ήδη ρυθμισμένες φορολογικές οφειλές τους και η αποπληρωμή τους μετατίθεται και αυτή στο τέλος της ισχύουσας ρύθμισης.

Τέλος, για όλους τους ανέργους επεκτείνονται άμεσα τα επιδόματα από τον ΟΑΕΔ που έληξαν ή λήγουν τον Δεκέμβριο κατά δύο μήνες.

Κύριε Υπουργέ, μετά την μικρή, αλλά αναγκαία αυτή παρέμβαση λόγω της επικαιρότητας επανέρχομαι στο κύριο θέμα μας που είναι ένα πραγματικά μεταρρυθμιστικό νομοσχέδιο, το οποίο θέτει το πλαίσιο για τη μελλοντική ανάπτυξη του ηλεκτρονικού φακέλου στο χώρο της δικαιοσύνης. Είναι ένα πραγματικά καινοτόμο εργαλείο για τη διαχείριση των συσσωρευμένων εκκρεμών υποθέσεων του νόμου Κατσέλη που προετοιμάζει τα επόμενα, γρηγορότερα βήματα προς τη ψηφιακή δικαιοσύνη για όλους τους κλάδους της.

Συγκεκριμένα, καθιερώνεται η υποβολή αίτησης επαναπροσδιορισμού των εν λόγω υποθέσεων μέσω ηλεκτρονικής πλατφόρμας προς διευκόλυνση των ενδιαφερομένων. Αποτέλεσμα είναι τόσο η εξοικονόμηση δαπανών όσο και η εξοικονόμηση χρόνου με τη δυνατότητα ηλεκτρονικής διενέργειας κοινοποιήσεων που αφορούν στην επίσπευση της διαδικασίας και άλλων διαδικαστικών πράξεων.

Επομένως, με τη χρήση της νέας ηλεκτρονικής πλατφόρμας διασφαλίζεται η επιτάχυνση της εκδίκασης μιας μεγάλης κατηγορίας συσσωρευμένων υποθέσεων χωρίς να αμφισβητείται ούτε κατ’ ελάχιστο η προστασία του απορρήτου των προσωπικών δεδομένων.

Να σημειώσουμε ότι ο σχεδιασμός αυτής της πλατφόρμας γίνεται κατά κύριο λόγο για την προστασία των συμφερόντων των δανειοληπτών, οι οποίοι θα αποκτούν απευθείας σχεδόν αυτοματοποιημένα όλα τα αναγκαία φορολογικά και τραπεζικά έγγραφα χωρίς να στήνονται σε ουρές ή να συνωστίζονται ειδικά σε αυτήν την εποχή που βρισκόμαστε.

Το αξιοπερίεργο, όμως, με αυτή τη ρύθμιση είναι πως έχουμε την Αξιωματική Αντιπολίτευση να την καταγγέλλει και ισχυρίζεται ότι δήθεν νοθεύει τον νόμο Κατσέλη. Είναι απορίας άξιο πώς μπορεί να είναι αρνητική μια ρύθμιση που επιταχύνει την απόδοση δικαιοσύνης και τη δικαστική προστασία όσων δανειοληπτών τη χρειάζονται πραγματικά.

Ας αφήσουμε, όμως, τα λογικά επιχειρήματα με τα οποία γενικά, κύριοι συνάδελφοι του ΣΥΡΙΖΑ, μάλλον δεν τα πάτε καλά. Είναι δυνατόν το κόμμα που καταψήφισε τον νόμο Κατσέλη όταν πρωτοήρθε στη Βουλή να κόπτεται σήμερα για την κατά γράμμα εφαρμογή του, όπως ακριβώς προέβλεπε το αρχικό κείμενο;

Κυρία Πρόεδρε, με το άρθρο 32 του νομοσχεδίου θεσπίζονται, σε συμμόρφωση με τη νομολογία του Δικαστηρίου του Στρασβούργου, δικονομικές ρυθμίσεις ως προς την εφαρμογή της αρχής που απαγορεύει τη διπλή κύρωση για την ίδια παραβατική συμπεριφορά.

Ειδικότερα, σε περιπτώσεις λαθρεμπορίας και φοροδιαφυγής, όπου η νομοθεσία προβλέπει τόσο διοικητικές όσο και ποινικές κυρώσεις, με την προτεινόμενη ρύθμιση προβλέπεται η αναστολή της ποινικής διαδικασίας μέχρι την αμετάκλητη επίλυση της αντίστοιχης διαφοράς ενώπιον των διοικητικών δικαστηρίων.

Με τον τρόπο αυτόν διασφαλίζεται η είσπραξη των σχετικών διοικητικών προστίμων, χωρίς να εμποδίζεται και η ποινική καταδίκη των προσώπων που διαπράττουν τα αντίστοιχα ποινικά αδικήματα.

Υπενθυμίζω ότι και η προτεινόμενη ρύθμιση έχει κριθεί, όχι μόνο συνταγματική, αλλά και επιβεβλημένη, με σειρά αποφάσεων των ανωτάτων δικαστηρίων και της δικής μας χώρας.

Εσείς, όμως, κύριοι συνάδελφοι στον ΣΥΡΙΖΑ, δεν συμφωνείτε. Έχετε, προφανώς, περισσότερες νομικές γνώσεις απ’ όλα τα ανώτατα δικαστήρια, ελληνικά και ευρωπαϊκά.

Πηγαίνοντας, λοιπόν, αντίθετα από τη δικαιοσύνη, ο ΣΥΡΙΖΑ ανακαλύπτει ξανά με μεροληπτικές και περίεργες ρυθμίσεις, που δήθεν εγείρουν πολλά ερωτήματα σχετικά με τη σκοπιμότητα τους.

Ποιο είναι το όφελος δεν μας εξηγεί, αφού δεν υπάρχει παραγραφή του ποινικού, ούτε για τους φοροφυγάδες ούτε για τους λαθρέμπορους. Ποιοι είναι ακριβώς αυτοί που δήθεν ωφελούνται φωτογραφικά από τις παραπάνω ρυθμίσεις; Ούτε αυτό μας το λέει ο ΣΥΡΙΖΑ, αλλά αφήνετε να εννοηθεί ότι γνωρίζετε συγκεκριμένα ονόματα.

Λοιπόν, για να τελειώνουμε με τις νέες θεωρίες συνομωσίας, που μάλλον πάλι απευθύνονται σε «ψεκασμένους», όποιος γνωρίζει ονόματα από λαθρέμπορους καλά θα κάνει να τα πάει στη δικαιοσύνη. Και όσοι ισχυρίζονται πως δήθεν παραγράφονται ποινικά αδικήματα καλό είναι είτε να ανοίξουν τα νομικά τους βιβλία είτε να βρουν καλούς δικηγόρους.

Σε κάθε περίπτωση, η Κυβέρνηση του Κυριάκου Μητσοτάκη θα προχωρήσει σε αυτονόητα μέτρα απεμπλοκής και επιτάχυνσης της δικαιοσύνης, χωρίς να ακούει τις υστερικές σας κραυγές ή υστερόβουλους επικριτές όσων θετικών γίνονται για το καλό της χώρας και όλων των Ελλήνων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Κυρίες και κύριοι συνάδελφοι, θα κάνουμε μια διακοπή δέκα λεπτών περίπου για απολύμανση της Αίθουσας.

Ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Τον λόγο έχει κ. Ψυχογιός από τον ΣΥΡΙΖΑ.

**ΙΩΑΝΝΗΣ ΡΑΓΚΟΥΣΗΣ:** Κυρία Πρόεδρε, είχε κάνει μία παρέμβαση προηγουμένως ο Υπουργός για ένα θέμα που έθεσε και η κ. Αναγνωστοπούλου και άλλοι συνάδελφοι. Είχε μείνει εκκρεμότητα, από τον Πρόεδρο από τον οποίο παραλάβατε την Έδρα, να κάνω μια μικρή παρέμβαση γι’ αυτά που είπε ο Υπουργός, αμέσως μετά το διάλειμμα.

**ΠΡΟΕΔΡΕΥΟΥΣΑ (Σοφία Σακοράφα):** Να μιλήσει ο κύριος συνάδελφος επειδή τον εκφώνησα κι αμέσως μετά θα σας δώσω τον λόγο.

Ελάτε, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω κι εγώ από την επικαιρότητα.

Η διαχείριση, το τελευταίο διάστημα ιδίως, από την Κυβέρνηση είναι γεμάτη αντιφάσεις και παλινωδίες, οι οποίες κλονίζουν και την εμπιστοσύνη των πολιτών προς το κράτος. Ήταν μία διαχείριση η οποία δεν αξιοποίησε τον χρόνο που της δόθηκε πλουσιοπάροχα από την κοινωνία, με μεγάλες θυσίες, ωριμότητα, σοβαρότητα, με συμμόρφωση και αλληλεγγύη, από τους εργαζόμενους πρώτης γραμμής, τους οποίους δεν στηρίξατε καθόλου, τους φορείς των κλάδων που επλήγησαν και βέβαια την Αντιπολίτευση και κυρίως την Αξιωματική, η οποία έβαλε πλάτη, χωρίς αυτό να είναι δεδομένο. Διότι βλέπουμε άλλες χώρες, όπως η Ισπανία, όπου εκεί το δεξιό Λαϊκό Κόμμα ακολούθησε μια άλλη γραμμή απέναντι στην κυβέρνηση της χώρας.

Όλα αυτά δείχνουν ότι είχατε όλα τα δεδομένα, μαζί με τα 37 δισεκατομμύρια μαξιλάρι, μαζί με τους δημοσιονομικούς περιορισμούς της Ευρώπης που δεν υπάρχουν τώρα, και αντί αυτού, εσείς δεν κάνατε τίποτα ή σχεδόν τίποτα όλο αυτό το διάστημα που σας δόθηκε και που έπρεπε να εκμεταλλευτείτε κάνοντας ουσιαστική παρέμβαση του κράτους, ως οφείλατε, αλλά και που ως νεοφιλελεύθεροι ενδεχομένως να θεωρείτε ζημιά ή και κόστος να έχετε μεγάλες δημόσιες επενδύσεις ή πολιτικές σε αυτό διάστημα, για να μην βγουν ενισχυμένα τα νοσοκομεία μετά από αυτό ή τα σχολεία.

Στο Εθνικό Σύστημα Υγείας οι προσλήψεις ήταν ελάχιστες. Καμμία μόνιμη. Πέντε χιλιάδες άνθρωποι λιγότεροι απ’ αυτούς που υπήρχαν το 2019. Το ένα τρίτο πληρώνουν τα τεστ. Δεν έγινε καμία αξιοποίηση της πρωτοβάθμιας υγείας. Βλέπουμε πλήρη αδιαφορία και εγκατάλειψη ευπαθών ομάδων, ηλικιωμένων, προσφύγων και Ρομά στους χώρους όπου ζουν.

Και βέβαια, στα σχολεία έγιναν ελάχιστες προσλήψεις σε σχέση με τις απαιτούμενες. Η ενίσχυση των υπηρεσιών καθαριότητας ήταν ανεπαρκέστατη. Βλέπουμε τάξεις με είκοσι πέντε και είκοσι επτά, γεγονός το οποίο νομοθετήσατε αλλάζοντας τον νόμο του ΣΥΡΙΖΑ. Και είχαμε και τη φαρσοκωμωδία με τις μάσκες.

Στα μέσα μαζικής μεταφοράς υπήρξε πλήρης αποτυχία, απολύτως τίποτα, ενώ σε άλλες χώρες υπάρχουν συγκεκριμένες πολιτικές και παρεμβάσεις που έχουν μειώσει τον συνωστισμό.

Διαβάζουμε ότι στην εστίαση το 70% της μη επιστρεπτέας επιδότησης, βάσει του τζίρου του 2019, δίνεται στη Γερμανία, τη στιγμή που στη χώρα το μόνο το οποίο δίνεται με μεγάλη δυσκολία είναι επιστρεπτέες προκαταβολές και περιφερειακά προγράμματα τα οποία αποκλείουν αυτή τη στιγμή από το ΕΣΠΑ πολύ μικρές και μικρές επιχειρήσεις.

Και κάποιοι ρωτούν τι θα έκανε ο ΣΥΡΙΖΑ. Υπάρχει πολιτικό θράσος εδώ. Ο ΣΥΡΙΖΑ των είκοσι χιλιάδων προσλήψεων στην υγεία, των θετικών ισολογισμών των νοσοκομείων, του ανοίγματος δεκάδων κλινικών στη χώρα, του ρεκόρ προσλήψεων αναπληρωτών εν μέσω μνημονίων, των είκοσι δύο παιδιών στις τάξεις, της αύξησης του προϋπολογισμού για υγεία και παιδεία, του εξορθολογισμού του ΟΑΣΘ, του διαπλεκόμενου ΟΑΣΘ που εσείς οδηγήσατε εκεί. Διακόσια εβδομήντα τρόλεϊ και λεωφορεία κάθονται, ενώ οι διαγωνισμοί του ΣΥΡΙΖΑ πάγωσαν.

Και μέσα σε όλα αυτά και τις τεράστιες ευθύνες που έχετε για τη μη έγκαιρη θωράκιση και προετοιμασία για το δεύτερο κύμα, νομοθετείτε ό,τι πιο αντικοινωνικό, άδικο για την κοινωνική πλειοψηφία. Εξυπηρετείτε λίγους, ισχυρούς και ημετέρους που σας στηρίζουν και πρέπει με κάθε τρόπο, ακόμα μέσα σε αυτές τις συνθήκες, τις επείγουσες, τις δύσκολες, τις κρίσιμες, να εξαργυρώσετε τα πολιτικά σας γραμμάτια.

Ξηλώνετε το κοινωνικό κράτος και τις πολιτικές πρόνοιας, δίνετε την πρώτη κατοικία βορά στις τράπεζες με τον νέο πτωχευτικό και το αποτελειώνετε με το σημερινό νομοσχέδιο, ξηλώνετε τα εργασιακά και μας γυρνάτε στον μεσαίωνα, ενώ δεν προβάλλεται πουθενά τι γίνεται σε άλλες ευρωπαϊκές χώρες σε κανένα από τα χρυσοπληρωμένα κανάλια και βέβαια, με το λιγότερο δυνατό κόστος για τη νεοφιλελεύθερη λογική σας, απέναντι σε αυτούς τους πολίτες που άντεξαν και οι οποίοι έχουν υποστεί πολλά και όποιος επιβιώσει, επιβίωσε.

Στο νομοσχέδιό μας. Σε συνέχεια του Πτωχευτικού Κώδικα που δεν παρέχει καμμία προστασία για τους πολίτες και την πρώτη κατοικία τους, με πλειστηριασμούς για την πλειοψηφία τους στα τρία έτη που πρέπει να πληρώνουν, αλλά και για τα ευάλωτα νοικοκυριά μια δωδεκαετία, την οποία κανένας δεν θα καταφέρει να υλοποιήσει και θα χάσει το σπίτι του, έρχεται με το σημερινό νομοσχέδιο να τελειώσει και η όποια προστασία υπήρχε από τις εκκρεμείς αιτήσεις του νόμου Κατσέλη όπου με συνέπεια οι δανειολήπτες κατέβαλαν τις δόσεις της προσωρινής διαταγής.

«Μένουμε Σπίτι», λοιπόν, χωρίς σπίτι ή «Μένουμε Σπίτι» με έναν καθημερινό βομβαρδισμό εισπρακτικών και χωρίς κανένα όπλο απέναντι τους για τους πολίτες. Σε όλη την Ευρώπη αυτά προστατεύονται. Εδώ βρίσκουμε την ευκαιρία υπηρετώντας απόλυτα τις τράπεζες, να τα εκποιήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πιο συγκεκριμένα, λέτε ότι η κυβέρνηση του ΣΥΡΙΖΑ είχε αναλάβει τη δέσμευση μέχρι 31 Δεκεμβρίου 2021 να εκκαθαρίσει τις υποθέσεις. Αυτό δεν μας λέει με ποιον νόμο θα γινόταν αυτό, πώς θα το έκανε το ΣΥΡΙΖΑ. Και βέβαια, σε καμμία περίπτωση δεν ερμηνεύει ότι θα υπήρχε δυσμενέστερο δικονομικό καθεστώς για τριάντα έξι χιλιάδες αιτήσεις, οι οποίες είναι διαχειρίσιμο μέγεθος.

Και βέβαια, στις έκτακτες συνθήκες, που προφανώς θα ζητούσαμε και παράταση, ακόμα και ευνοϊκή ρύθμιση γι’ αυτές τις υποθέσεις, λέτε τώρα εσείς ότι πήραμε αυτή την υποχρέωση. Την πήραμε, αλλά με ποιον νόμο θα το κάναμε, ποιους θα ευνοούσαμε και χωρίς εκπτώσεις στα δικονομικά δικαιώματα.

Γίνεται επικαιροποίηση και επανυποβολή των αιτήσεων με ηλεκτρονική πλατφόρμα σε ασφυκτικές προθεσμίες, όπου και ο χρόνος που χρειάζεται για τα δικαιολογητικά και η ύλη είναι τεράστια και δεν θα μπορέσουν οι πολίτες να τα συγκεντρώσουν. Η μη έγκαιρη ή σύννομη επικαιροποίηση επιφέρει απόρριψη της αίτησης ως μηδέποτε ασκηθείσας. Είναι απαράδεκτο, αδιανόητο ως διάταξη! Και καταργείται η εμμάρτυρη απόδειξη, η οποία είναι κρίσιμη και καθοριστική για την έκβαση της υπόθεσης και πάμε μόνο στα έγγραφα. Είναι μία υβριδική κατασκευή.

Εμείς λέμε επιτάχυνση, ναι, αλλά με αύξηση των θέσεων των ειρηνοδικών, με εξάντληση του υφισταμένου πίνακα επιτυχόντων, με την απασχόληση των πταισματοδικών που πλέον δεν έχουν μεγάλο αντικείμενο λόγω του νέου ποινικού κώδικα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ να κλείσετε σιγά - σιγά.

**ΓΕΩΡΓΙΟΣ ΨΥΧΟΓΙΟΣ:** Κυρία Πρόεδρε, λίγη ανοχή. Είναι μεγάλο το νομοσχέδιο.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, υπάρχουν πάρα πολλοί συνάδελφοι οι οποίοι πρέπει να μιλήσουν οπωσδήποτε. Σε αυτό έχει συμφωνηθεί ο χρόνος και το ξέρετε.

**ΓΕΩΡΓΙΟΣ ΨΥΧΟΓΙΟΣ:** Περιμένω από το πρωί και εδώ έχει γίνει κατάχρηση σήμερα και από κοινοβουλευτικούς για τη διαδικασία.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, όλοι περιμένουν από το πρωί.

**ΓΕΩΡΓΙΟΣ ΨΥΧΟΓΙΟΣ:** Θέλω ένα λεπτό να ολοκληρώσω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θέλω να κάνω κάτι ξεκάθαρο. Είναι κάτι που το συμφωνήσατε από το πρωί για τα έξι λεπτά. Υπάρχει μια σχετική ανοχή. Πρέπει να μιλήσουν όλοι οι συνάδελφοι.

**ΓΕΩΡΓΙΟΣ ΨΥΧΟΓΙΟΣ:** Ένα λεπτό ζήτησα.

**ΠΡΟΕΔΡΕΥΟΥΣΑ (Σοφία Σακοράφα):** Το ένα λεπτό είναι πάρα πολύ. Σας έχω δώσει ήδη περισσότερο. Ολοκληρώστε.

**ΓΕΩΡΓΙΟΣ ΨΥΧΟΓΙΟΣ:** Θα ολοκληρώσω σε μισό με ένα λεπτό.

Στρατηγικοί κακοπληρωτές. Οι πρώτοι είστε εσείς με 308 εκατομμύρια. Κούρεμα εφοπλιστών και επιχειρηματιών με δάνεια τα οποία έπαιρναν με αέρα.

«Με ένα κλικ», λέτε. Ποιο ένα κλικ, στην πλατφόρμα και χωρίς δικηγόρο ή λογιστή ή όπως στις συντάξεις του ΟΓΑ που δυόμισι και τρία χρόνια εκκρεμούν;

Λέτε ότι έγινε δουλειά για τις διατάξεις. Έγινε δουλειά για να κοπεί και να ραφτεί στα μέτρα των τραπεζών, αλλά και να διαμορφωθεί ένας παρακώδικας ο οποίος είναι επικίνδυνος και δεν υπηρετεί τους όρους της ΕΣΔΑ.

Καταργείτε την εισαγγελία της διαφθοράς, πράγμα το οποίο όπως έγινε και στη Ρουμανία με την κ. Κοβάσι ήταν απαράδεκτο και πήγε στη Γενική Γραμματεία της Ευρωπαϊκής Ένωσης.

Κλείνω, κυρία Πρόεδρε, λέγοντας το εξής: Πάρτε πίσω όσο είναι καιρός αυτές τις διατάξεις, οι οποίες σε καμμία περίπτωση δεν βοηθούν τους πολίτες. Τους βυθίζουν στην ανασφάλεια. Και εσείς με το νομοσχέδιο αυτό συνεχίζετε να βάζετε βόμβα στα θεμέλια της κοινωνικής συνοχής και αυτών οι οποίοι πλήττονται. Εμείς θα είμαστε δίπλα τους και στη Βουλή και εκτός Βουλής. Σε αυτούς λογοδοτούμε και απολογούμαστε και με την αλληλεγγύη μας στα θεσμικά όργανα στο δρόμο, τους χώρους δουλειάς και τις δομές των πιο ευάλωτων, θα καταφέρουμε να αποτρέψουμε την εφαρμογή αυτών διατάξεων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε συνάδελφε, όταν ξεπερνάτε τον χρόνο τόσο πολύ, γνωρίζετε πάρα πολύ καλά ότι στερείτε τον χρόνο από συναδέλφους σας και αυτό δεν είναι καθόλου σωστό. Πάντα υπάρχει η ανοχή από το Προεδρείο.

**ΓΕΩΡΓΙΟΣ ΨΥΧΟΓΙΟΣ:** Ένα ολόκληρο λεπτό με διακόψατε. Πρέπει να αλλάξει η διαδικασία. Είναι απαράδεκτο να μιλάνε όλοι οι Κοινοβουλευτικοί Εκπρόσωποι και οι Υπουργοί και μετά εμείς.

**ΠΡΟΕΔΡΕΥΟΥΣΑ (Σοφία Σακοράφα):** Δεν είναι το ένα λεπτό. Υπάρχει συνάδελφος ο όποιος μίλησε τον διπλάσιο ακριβώς χρόνο. Και αυτό θα μου επιτρέψετε να πω ότι είναι απαράδεκτο σε σχέση με τη συμπεριφορά σας απέναντι στους συναδέλφους.

Λοιπόν, υπάρχει σχετική ανοχή πάντα από το Προεδρείο, εκτός και αν ξεπερνάμε τόσο πολύ τα όρια, κύριε συνάδελφε.

Θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Ραγκούση, για δύο λεπτά.

**ΙΩΑΝΝΗΣ ΡΑΓΚΟΥΣΗΣ:** Κύριε Υπουργέ, με όσα είπατε στην απάντησή σας προηγουμένως για το θέμα της επίσκεψης της Υπουργού Πολιτισμού στο Συμβούλιο της Επικρατείας, νομίζω ότι επιβεβαιώσατε πως πια δεν είσαστε μόνο ικανοί να κάνετε τα πάντα, αλλά είσαστε ικανοί και να πείτε τα πάντα προκειμένου να δικαιολογήσετε τα όσα απαράδεκτα έχετε κάνει εσείς ως μέλη της Κυβέρνησης, στη συγκεκριμένη περίπτωση όχι εσείς προσωπικά.

Δεν αμφισβητούμε μόνο την ακρίβεια όσων είπατε, αμφισβητούμε και το σύννομο. Για παράδειγμα, για την ακρίβεια, καμμία σχέση δεν έχει η Υπουργός Πολιτισμού με το κτίριο το συγκεκριμένο στο οποίο αναφερθήκατε. Πληροφορήθηκα ότι είναι της Φιλεκπαιδευτικής Εταιρείας αυτό το κτίριο. Τι δουλειά έχει η κ. Μενδώνη με αυτό;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι υπό την εποπτεία του Υπουργείου Πολιτισμού.

**ΙΩΑΝΝΗΣ ΡΑΓΚΟΥΣΗΣ:** Πάρτε τον λόγο, κύριε Υπουργέ, και πείτε ό,τι θέλετε.

Σε περίπτωση υπογραμμίζω ότι εμείς αμφισβητούμε ευθέως και όσα είπατε και το σύννομο όσων περιγράψατε ότι έγιναν από την Υπουργό Πολιτισμού, το οποίο είναι και το κυριότερο, κύριε Υπουργέ. Γιατί με την απάντησή σας ξέρετε τι κάνατε πριν από λίγο; Επιβεβαιώσατε κάτι που η ίδια Υπουργός Πολιτισμού έχει αποφύγει μέχρι σήμερα να κάνει με την έκδοση ενός επίσημου δελτίου Τύπου ή μιας ανακοίνωσης, όπως επίσης και το Συμβούλιο της Επικρατείας. Εσείς επιβεβαιώσατε τη μη σύννομη παρουσία της κ. Μενδώνη στο Συμβούλιο της Επικρατείας. Επιβεβαιώσατε ότι ο σκοπός της επίσκεψής της εκεί είχε να κάνει με τα αρχαία στο μετρό της Θεσσαλονίκης, αυτό το έχει καταγγείλει και ο Αρχηγός της Αξιωματικής Αντιπολίτευσης.

Επομένως, κύριε Υπουργέ, με βάση την απάντηση που δώσατε προηγουμένως, είστε όχι μόνο εκτεθειμένος, αλλά και υπόλογος από δω και στο εξής. Γιατί να μην έχετε καμμία αμφιβολία, εμείς αυτό το θέμα δεν θα το αφήσουμε να περάσει. Συνιστά και από πλευράς της κ. Μενδώνη ωμή παρέμβαση στις διαδικασίες της δικαιοσύνης όταν κρίνεται ένα πολύ σοβαρό θέμα που αφορά το μετρό της Θεσσαλονίκης, μια δημόσια υπόθεση, αλλά και σε ό,τι αφορά τη δική σας εδώ ομολογία και κάλυψη αυτής της μη σύννομης συμπεριφοράς από τη συνάδελφό σας Υπουργό.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Πραγματικά μου κάνει εντύπωση, κύριε Ραγκούση, σαν να μην υπήρξατε Υπουργός άλλων κυβερνήσεων στο παρελθόν, σαν να μην γνωρίζετε τι σημαίνει εθιμικό δίκαιο στο Συμβούλιο της Επικρατείας, όπου οι Σύμβουλοι Επικρατείας δέχονται, βλέπουν και ακούν τις απόψεις των δύο μερών.

Ξέρετε ότι με τον ίδιο ακριβώς τρόπο και το ξαναλέω για άλλη μια φορά άκουσαν από την πλευρά την άλλη και μάλιστα νωρίτερα απ’ την κ. Μενδώνη; Κοιτάξτε τώρα, αν θέλετε να κρύβεστε πίσω από το δάχτυλό σας και σήμερα να νομίζετε ότι ανακαλύψατε την Αμερική με απόλυτη υποκρισία σ’ αυτό το οποίο γνωρίζετε ότι συμβαίνει στο εθιμικό δίκαιο χωρίς –επαναλαμβάνω- να δημιουργεί κανένα απολύτως ζήτημα, είναι δικαίωμά σας, αλλά ξέρετε, είναι πράγματα τα οποία τα ξέρει όλος ο κόσμος. Δεν είναι πράγματα τα οποία αφορούν μια συγκεκριμένη μεμονωμένη σημερινή περίπτωση.

Και πρέπει κάποια στιγμή να γίνουμε και λίγο σοβαροί σε αυτήν την Αίθουσα. Αν θέλετε να μου πείτε τώρα ότι κάτι ανακαλύψατε, σας διαβεβαιώνω ότι δεν ανακαλύψατε απολύτως τίποτα. Και είναι κρίμα πραγματικά όντας Υπουργός προηγούμενων κυβερνήσεων και γνωρίζοντας ποια είναι η προσέγγιση και η συζήτηση στο Συμβούλιο της Επικρατείας και βεβαίως η ακρόαση των αντικρουόμενων πλευρών προκειμένου να βγει μια απόφαση, να είναι ένα αντικείμενο συζήτησης αυτή τη στιγμή. Είναι κρίμα πραγματικά.

Ταυτόχρονα, θέλω να καταθέσω και κάποιες νομοτεχνικές βελτιώσεις που αφορούν τις τροπολογίες. Είναι η αναφορά που έκανε ο κ. Βορίδης νωρίτερα. Τις καταθέτω προκειμένου να λάβουν γνώση και οι συνάδελφοι.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 334)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να διανεμηθούν.

Ευχαριστώ, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Δεν θα σας δώσω τον λόγο γιατί εκκρεμούν οι συνάδελφοι και πρέπει να μιλήσουν όλοι.

Τον λόγο έχει ο κ. Καμίνης από το Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Κύριε Υπουργέ, πιστεύω θα συμφωνήσετε μαζί μου ότι είναι καλό να προβλέπουμε διατάξεις οι οποίες βοηθούν στην επιτάχυνση της δίκης, αλλά ακόμη καλύτερο είναι να προλαβαίνουμε υποθέσεις και να μην πηγαίνουν στα δικαστήρια.

Καταλαβαίνετε ότι αναφέρομαι στη διαμεσολάβηση, είναι προσφιλές μου θέμα. Τυχαίνει ακριβώς αυτή η σύμπτωση σήμερα με τα μέτρα που εξαγγέλθηκαν για τον κορωνοϊό, το γενικό lockdown και θέλω να σας επιστήσω την προσοχή στο ότι τα μαθήματα διαμεσολάβησης που προβλέπονται στον νόμο που ψηφίστηκε πριν από κάποιους μήνες με πρωτοβουλία του Υπουργείου σας προβλέπεται ότι από τις ογδόντα ώρες υποχρεωτικής εκπαίδευσης, οι πενήντα θα πρέπει να διεξάγονται διά ζώσης, ενώπιος ενωπίω, με τη φυσική παρουσία.

Είναι πολύ σημαντική ευκαιρία τώρα με τον κορωνοϊό, κύριε Υπουργέ, να προβλέψει ότι το σύνολο των ωρών διδασκαλίας θα μπορεί να γίνεται μέσα από πιστοποιημένες ηλεκτρονικές πλατφόρμες, ούτως ώστε να μπορεί κάποιος από την Αλεξανδρούπολη να εκπαιδευτεί, ούτως ώστε…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Υπάρχει πρόβλεψη.

**ΓΕΩΡΓΙΟΣ ΚΑΜΙΝΗΣ:** Για το σύνολο των ωρών, όχι μόνο των πενήντα.

Και επειδή συζητάμε για το νομοθέτημα σήμερα, μου κάνει εντύπωση το γεγονός ότι δεν θίχτηκε ούτε από Βουλευτές της Κυβέρνησης ούτε από Βουλευτές της Αξιωματικής Αντιπολίτευσης το περίφημο άρθρο 68. Το άρθρο 68 έρχεται σαν συνέχεια του άρθρου 67, της σκανδαλώδους αυτής ρύθμισης η οποία ψηφίστηκε από τη Βουλή, από την πλειοψηφία, από τον ΣΥΡΙΖΑ και από το ΚΚΕ και εισήγε μια εντελώς σκανδαλώδη ρύθμιση υπέρ αιρετών και υπαλλήλων των Οργανισμών Τοπικής Αυτοδιοίκησης οι οποίοι είχαν υπογράψει εντάλματα πληρωμής τα οποία είχαν εγκριθεί προληπτικά από το Ελεγκτικό Συνέδριο, αλλά μετά, στον κατασταλτικό έλεγχο, χαρακτηρίστηκαν παράνομα. Τις ποινικές και πειθαρχικές διώξεις, ακόμη και τους οικονομικούς καταλογισμούς που ακολούθησαν, η σκανδαλώδης αυτή ρύθμιση, τα αίρει και τα σταματά.

Υποσχέθηκε τότε ο κ. Θεοδωρικάκος, μπροστά στον σάλο που ξεσηκώθηκε, ότι θα φέρει μια ρύθμιση η οποία θα μετριάζει αυτό το σκάνδαλο και τελικά μας έφερε αέρα κοπανιστό. Γιατί; Γιατί η ρύθμιση η σημερινή του άρθρου 68 στην ουσία αφορά μόνο το μέλλον γιατί είναι ψευδο-ερμηνευτική και αφορά μόνο το μέλλον, γιατί στην ουσία εισάγει μια αυστηρότερη ρύθμιση από τη ρύθμιση την οποία ερμηνεύει και ξέρουμε πολύ καλά ότι στο ποινικό δίκαιο ισχύει ο ευμενέστερος νόμος ο οποίος σημαίνει ότι αιρετοί και υπάλληλοι οι οποίοι απηλλάγησαν με τη διάταξη του άρθρου 67 έχουν απαλλαγεί δια παντός. Επομένως, καμμία τροποποίηση δεν έφερε στη σκανδαλώδη ρύθμιση, εκείνη που μας είχε φέρει στο νομοσχέδιο για την ιθαγένεια.

Επιμένω για τρεις λόγους: Γιατί πρώτα απ’ όλα το εξαιρούμε μια κατηγορία πολιτών από τον νόμο χωρίς κανένα επιχείρημα παραβιάζει την ισότητα των Ελλήνων ενώπιον του νόμου.

Κατά δεύτερο λόγο επειδή παραβιάζεται η αρχή της διάκρισης των εξουσιών και αυτό θα το βρείτε μπροστά σας στο Ελεγκτικό Συνέδριο. Η ολομέλεια του Ελεγκτικού Συνεδρίου θα την χαρακτηρίσει αντισυνταγματική τη διάταξη. Και τρίτο λόγο –εάν μου επιτρέπετε- γιατί αισθάνομαι και κάπως ηλίθιος. Γιατί εγώ είμαι ένας από τους δημάρχους εκείνους, τους πολλούς δημάρχους, που σεβαστήκαμε τη νομιμότητα, την τηρήσαμε σχολαστικά με μεγάλη ψυχική δοκιμασία, υποστήκαμε όλη τη γραφειοκρατία και τους διεξοδικούς ελέγχους όλων των αρχών. Και βλέπουμε εκ των υστέρων ότι ήμασταν αφελείς, ότι αν και εμείς είχαμε παρανομήσει, θα ερχόταν σήμερα κάποιος νομοθέτης ή μια πλειοψηφία να μας απαλλάξει.

Αυτού του είδους οι χαριστικές ρυθμίσεις μεταξύ των μελών του πολιτικού συστήματος είναι που εκτρέφουν και τον λαϊκισμό. Τον λαϊκισμό δεν τον εκτρέφουν μόνο οι οικονομικές ανισότητες ή το μεταναστευτικό. Τον λαϊκισμό τον εκτρέφει και η θεωρία -την οποία επιβεβαιώνετε με τη στάση σας- ότι υπάρχουν κάποιες ελίτ πολιτικές και οικονομικές οι οποίες βρίσκονται σε μία διαρκή συναλλαγή μεταξύ τους. Αυτές φέρνουν τους Τραμπ στην εξουσία.

Και με την ευκαιρία αυτή να πω ότι ζούμε ιστορικές στιγμές. Αυτήν τη στιγμή στην Αμερική συμβαίνει κάτι πάρα πολύ σημαντικό όχι μόνο για τη μεγάλη αυτή χώρα, αλλά για ολόκληρο τον κόσμο. Γιατί θα κριθεί από τα επόμενα τέσσερα χρόνια το αν η Αμερική θα συνεχίσει την πολιτική του απομονωτισμού, της απόσυρσης, την πολιτική εκείνη στην οποία το «πρώτα η Αμερική» σημαίνει «μόνο η Αμερική», την πολιτική σύμφωνα με την οποία αποσύρεται η Αμερική από τη Συμφωνία του Παρισιού για την κλιματική αλλαγή, του να καταγγέλλει διεθνείς οργανισμούς όπως ο Παγκόσμιος Οργανισμός Εμπορίου και ο Παγκόσμιος Οργανισμός Υγείας, να επιβάλλει δασμούς καταργώντας την ελευθερία του εμπορίου, να δημιουργεί γεωπολιτικά κενά παγκοσμίως, αφήνοντας χώρο σε αυταρχικά καθεστώτα όπως η Κίνα και η Ρωσία, αλλά να αποσύρεται και στη Μεσόγειο με ό,τι αυτό συνεπάγεται για την ενδυνάμωση της Τουρκίας ιδιαίτερα στην Νοτιοανατολική Ευρώπη και στη Μεσόγειο.

Θα ήθελα να πω ότι αυτή τη στιγμή στην Αμερική συμβαίνει κάτι κολοσσιαίας σημασίας το οποίο αφορά και εμάς, αφορά τα επόμενα τέσσερα χρόνια και το μέλλον της ανθρωπότητας.

Σας ευχαριστώ κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Καρασμάνης από τη Νέα Δημοκρατία και να ετοιμάζεται ο κ. Κουτσούμπας επίσης από τη Νέα Δημοκρατία.

Ορίστε, κύριε Καρασμάνη, έχετε τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, το συζητούμενο νομοσχέδιο έρχεται να ρυθμίσει όλες εκείνες τις εκκρεμείς υποθέσεις στον περιβόητο πια νόμο Κατσέλη, όπως επίσης και στον εκσυγχρονισμό του κώδικα δικηγόρων. Είναι ένα νομοθέτημα αναμφισβήτητα μεταρρυθμιστικό που έχει ως στόχο να επανορθώσει τις συνέπειες των εκκρεμοτήτων που κληροδότησε η προηγούμενη κυβέρνηση η οποία από τον Ιούνιο του 2018 είχε δεσμευτεί στην Ευρωπαϊκή Ένωση ότι μέχρι το τέλος του 2021 θα έκλεινε όλες τις υποθέσεις που εντάσσονταν στον συγκεκριμένο νόμο.

Είναι ένα νομοσχέδιο αποτέλεσμα σοβαρής δουλειάς, μεγάλης συνολικής προσπάθειας, διαλόγου με όλους τους εμπλεκόμενους φορείς και έχει την έγκριση του Αρείου Πάγου, ώστε να καταλήξει σε προτάσεις συγκεκριμένες που αποκαθιστούν με τρόπο ρεαλιστικό δυσλειτουργίες δεκαετιών. Και το οφείλουμε στον Υπουργό κ. Τσιάρα, ο οποίος διακρίνεται για την εργατικότητα, τη σωφροσύνη, το ήθος και την ευδόκιμη πολυετή πολιτική του εμπειρία. Είναι από τους Υπουργούς που ξέρει να ακούει και να λύνει προβλήματα, όπως λύνει προβλήματα με συζητούμενο νομοσχέδιο.

Όλοι ξέρουμε ότι υπάρχουν συνάνθρωποί μας εγκλωβισμένοι όλων αυτών των εκκρεμοτήτων, που δεν μπορούν να ρυθμίσουν τις ζωές τους, όπως βέβαια και κάποια άτομα που έχουν ενταχθεί στον νόμο Κατσέλη χωρίς να το δικαιούνται. Και παρά το γεγονός ότι από το 2015 έχουν γίνει τροποποιήσεις σε αυτόν τον νόμο, έχουν αφεθεί να λιμνάζουν υποθέσεις που έχουν οριστεί να εκδικαστούν, άκουσον - άκουσον, και πέραν του 2030.

Γιατί; Διότι η προηγούμενη κυβέρνηση αν κι είχε δεσμευτεί -όπως ανέφερα- δεν έκανε απολύτως τίποτε για να δώσει λύση σε αυτές τις εκκρεμότητες με τον τεράστιο οικονομικό και κοινωνικό αντίκτυπο.

Αυτή λοιπόν την αλλοπρόσαλλη κατάσταση στοχεύει να ομαλοποιήσει το υπό συζήτηση νομοσχέδιο, να αποκαταστήσει, να νομιμοποιήσει, να θωρακίσει τα δικαιώματα των δανειοληπτών και κυρίως των ευάλωτων και αδύναμων. Αλλά παράλληλα να βάλει κι ένα τέλος στο εξοργιστικό, απαράδεκτο καθεστώς των λεγόμενων στρατηγικών κακοπληρωτών, που παίρνουν στο λαιμό τούς τους συνεπείς, αλλά λόγω συγκυριών, αδύναμους δανειολήπτες.

Να υπογραμμίσω μάλιστα εδώ ότι αυτό το νομοθέτημα θα συντείνει στη σταδιακή απομείωση του ιδιωτικού βάρους, αυτού του ασήκωτου βάρους, χρέους που ξεπερνά σήμερα τα 230 δισεκατομμύρια. Και από αυτό το Βήμα έχω επισημάνει ότι αποτελεί βραδυφλεγή βόμβα στα θεμέλια της οικονομίας μας και κατ’ επέκταση της εθνικής οικονομίας. Πρέπει να την απενεργοποιήσουμε πριν εκραγεί. Αυτό ακριβώς κάνει το νομοσχέδιο.

Εξίσου σημαντικό θεωρώ, κυρίες και κύριοι συνάδελφοι, και το σκέλος του νομοσχεδίου που αφορά τον κώδικα των δικηγόρων που εισάγει στην ψηφιακή εποχή τη διακονία και την απονομή της δικαιοσύνης και θεωρώ σημαντικές διατάξεις όπως την ευθύνη για τη διενέργεια των διαγωνισμών για την άδεια των νέων δικηγόρων την αναλαμβάνει πλέον η ολομέλεια των δικηγορικών συλλόγων που εγγυάται την αντικειμενικότητα και τη φερεγγυότητα.

Θεωρώ, επίσης σημαντικό ότι αυξάνεται ο χρόνος άσκησης των νέων δικηγόρων από έξι μήνες σε δώδεκα μήνες για πληρέστερη κατάρτισή τους ώστε να μπουν έτοιμοι στον επαγγελματικό στίβο και θα αμείβονται κατά την περίοδο της άσκησης με 600 και πλέον ευρώ από κοινοτικά κονδύλια. Όπως επίσης δίνεται η δυνατότητα προσλήψεων δικαστικών υπαλλήλων από διαγωνισμούς που έχουν διενεργηθεί στο παρελθόν ως λύση στο πολύ σοβαρό πρόβλημα της εύρυθμης λειτουργίας πολλών δικαστηρίων. Όμως για να υπάρξει αυτό, πρέπει να υπάρχουν και σωστές υποδομές.

Στο σημείο αυτό θα μου επιτρέψετε, κύριε Υπουργέ, να υπενθυμίσω το μεγάλο πρόβλημα στον νομό μας με τις δικαστικές αίθουσες που είναι σε άθλια κατάσταση. Πρέπει βέβαια να σας συγχαρώ γιατί μετά τη σχετική συζήτηση μαζί σας στην οποία εξετάστηκαν όλες οι πτυχές του θέματος, δρομολογήσατε την ένταξη του δικαστικού μεγάρου της Έδεσσας στο πρόγραμμα ΣΔΙΤ εκείνη τη στιγμή χωρίς τυμπανοκρουσίες, χωρίς διθυράμβους και δελτία τύπου. Είχα ενημερώσει και την Πρόεδρο του Δικηγορικού Συλλόγου της Έδεσσας και τον δήμαρχο και τον αντιπεριφερειάρχη που ήταν Βουλευτής και είχε δώσει αγώνα και αυτός γι’ αυτό το θέμα. Το αποδέχθηκαν με πολύ μεγάλη χαρά όπως και όλη η κοινωνία της Έδεσσας.

Αλλά για ακόμη μία φορά επανέρχομαι στο μείζον για τον νομό μας θέμα του Δικαστικού Μεγάρου Γιαννιτσών. Κατανοώ τον προβληματισμό σας ότι δεν μπορούν να γίνουν δύο δικαστικά μέγαρα στον ίδιο νομό ταυτόχρονα. Όμως θα πρέπει επίσης να γίνει απόλυτα σαφές και κατανοητό ότι το έργο κατασκευής του Δικαστικού Μεγάρου Γιαννιτσών είναι πιο ώριμο για ένταξη κατασκευής από οποιοδήποτε άλλο δικαστικό μέγαρο σε οποιοδήποτε σημείο της Ελλάδας. Η δε κατάσταση που επικρατεί σήμερα είναι επιεικώς απαράδεκτη. Η Εισαγγελία και το Ειρηνοδικείο Γιαννιτσών στεγάζονται σε μισθωμένα διαμερίσματα σε διαφορετικό κτίριο από το πρωτοδικείο. Αμφότερα τα κτίσματα είναι απαρχαιωμένα, ακατάλληλα, επικίνδυνα, ανθυγιεινά. Και γνωρίζετε αγαπητέ Υπουργέ τον αγώνα που έχω δώσει από την πρώτη στιγμή, από την παραχώρηση οικοπέδου μέχρι την ολοκλήρωση μελέτης.

Καταθέτω στα Πρακτικά –και ολοκληρώνω με αυτό, κυρία Πρόεδρε- όλα τα έγγραφα, σε αριθμό δέκα, που αφορούν το σύνολο των προσπαθειών μου για την ωρίμανση αυτού του έργου, το οποίο -ειρήσθω εν παρόδω- έπρεπε να έχει προβλεφθεί από το 2009, αλλά αβελτηρίες, συγκυρίες και καταστάσεις δεν το επέτρεψαν. Δεν έχω τον χρόνο να αναφερθώ, όμως, είμαι πεπεισμένος ότι μπορώ να βασίζομαι στην πλήρη κατανόησή σας για την αναγκαιότητα κατασκευής του Δικαστικού Μεγάρου Γιαννιτσών.

Σας καλώ, κύριε Υπουργέ, μετά την λήξη του lockdown να επισκεφτείτε την Πέλλα. Είμαι σίγουρος ότι από την πρώτη ματιά, που θα ρίξετε, θα διαπιστώσετε ότι λειτουργεί σε συνθήκες τριτοκοσμικής χώρας. Είμαι βέβαιος ότι από εκείνη τη στιγμή θα αρθεί οποιοδήποτε εμπόδιο στη λήψη απόφασης για την ένταξη του δικαστικού μεγάρου σε πρόγραμμα χρηματοδοτικό.

Ευχαριστώ, κυρία Πρόεδρε.

(Στο σημείο αυτό ο Βουλευτής κ. Γεώργιος Καρασμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει ο κ. Ανδρέας Κουτσούμπας από τη Νέα Δημοκρατία και να ετοιμάζεται ο κ. Κατρίνης από το Κίνημα Αλλαγής.

Κύριε συνάδελφε, έχετε τον λόγο.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ πολύ, κυρία Πρόεδρε.

Θα ξεκινήσω την τοποθέτησή μου με το θέμα, το οποίο αναδείξατε, κυρία Πρόεδρε, ως Προεδρεύουσα σχετικά με τον τρόπο διεξαγωγής της κοινοβουλευτικής διαδικασίας.

Η παρατήρησή μου και η διαπίστωσή μου είναι –και απευθύνομαι αρχικά στους συναδέλφους- ότι πρέπει να υπάρχει και ένας αλληλοσεβασμός. Περιορίζεται ο χρόνος και όταν κάποιοι θέλουν να μείνουν στο Βήμα αυτό εδώ για λόγους, δεν θέλω να πω δημοσιότητας, αλλά σε βάρος άλλων συναδέλφων, τότε καταργούμε αυτό που θέλουμε όλοι να πούμε, ότι θέλουμε να συμμετέχουν οι Βουλευτές σε όλη την κοινοβουλευτική διαδικασία.

Θα κάνω μια έγκληση απευθυνόμενος και στους Προεδρεύοντες αλλά και στον Πρόεδρο της Βουλής. Θεωρώ ότι γίνεται κατάχρηση σε βάρος των Βουλευτών όπως γίνεται η κοινοβουλευτική διαδικασία και από συναδέλφους, αλλά και πολλές φορές από τους εισηγητές και τους κοινοβουλευτικούς εκπροσώπους. Δεν λέω να μην ασκήσουν τα δικαιώματά τους, αλλά γίνεται κατάχρηση των δικαιωμάτων που τους δίνει ο Κανονισμός της Βουλής. Να μιλήσουν όταν πρέπει, όμως, μέσα στον χρόνο για να μπορεί ο Βουλευτής να συμμετέχει, να συμβάλει στη διαμόρφωση των νομοθετημάτων.

Πολύ λυπάμαι ότι μετά από λίγο χρόνο -κρούω τον κώδωνα του κινδύνου είναι ορατός ο κίνδυνος- η Αίθουσα αυτή θα είναι άδεια γιατί οι Βουλευτές δεν μπορούν να συμμετέχουν, δεν παίρνουν τον λόγο, δεν συμβάλουν στη νομοθέτηση.

Κυρίες και κύριοι συνάδελφοι, ο θεσμικός ρόλος της Αντιπολίτευσης είναι ο κοινοβουλευτικός ασφαλώς έλεγχος. Όμως είναι και μια άλλη ηθική υποχρέωση και πολιτική που έχει απέναντι στην κοινωνία, στους πολίτες, να συμμετέχει ενεργά στη διαμόρφωση με προτάσεις, με τις αντιρρήσεις της για να καταλήξουμε σε μια συμφωνία. Δεν μπορώ να πω ότι και σε αυτό ότι δεν συμβάλει η αντιπολίτευση, όπως και εμείς όταν ήμασταν, αλλά πρέπει να ξεκαθαρίσουμε το εξής: Σε μια φιλότιμη και φιλόδοξη προσπάθεια που κάνει ο Υπουργός και το Υπουργείο Δικαιοσύνης στην ανάδειξη θεμάτων, όπως και εσείς οι ίδιοι το προηγούμενο χρονικό διάστημα -δεν λέω η κυβέρνηση του ΣΥΡΙΖΑ, η πολιτεία είχε αναλάβει μια αυτονόητη υποχρέωση αλλά και μια υποχρέωση που είχαμε απέναντι στην ευρωπαϊκή νομοθεσία, στην Ευρώπη, εφόσον καταδικαζόμασταν συνέχεια-, να συμβάλουμε στη γρηγορότερη απονομή της δικαιοσύνης. Γιατί να είστε αρνητικοί σε μια προσπάθεια που γίνεται;

Σχετικά με τις αιτιάσεις. Συμφωνούμε με μερικούς από εσάς. Κύριε Υπουργέ, πράγματι, οι αιτιάσεις που προβάλλουν πολλοί συνάδελφοι και από την αντιπολίτευση, έχουν κάποια βάση. Όμως σε αυτή τη φιλότιμη προσπάθεια δεν χρειάζεται να είμαστε αρνητικοί. Όμως, -απευθύνομαι σε εσάς, κύριε Υπουργέ- για να πετύχει αυτή η προσπάθεια, να κάνουμε έως το 2021 αυτό το οποίο δεν έκαναν οι άλλοι και θεωρούν -ως μαχόμενος δικηγόρος το λέω- πράγματι, αυτή η σύντμηση των προθεσμιών δεν είναι αντισυνταγματική, γιατί ο μεν συνταγματικός νομοθέτης δεν απαγορεύει σύντμηση των προθεσμιών, ο δε κοινός νομοθέτης έχει προβλέψει σύντμηση προθεσμιών και στον Κώδικα Πολιτικής Δικονομίας και στην Ποινική Δικονομία. Άρα σωστά προχωράτε.

Όμως τι φοβάμαι; Ότι δεν μπορούμε να προχωρήσουμε σε γρηγορότερη απονομή της δικαιοσύνης και έχω, αν θέλετε, τον προβληματισμό για το αν θα τελειώσει το 2021, διότι είναι πολλές οι υποθέσεις. Θα πρότεινα να ορίσετε ένα ειδικό σώμα ειρηνοδικών, που να έχουν μια εμπειρία, για να ασχοληθεί μόνο και μόνο με αυτές τις υποθέσεις και να προχωρήσετε. Έχετε όλη τη συναίνεση όλου του Σώματος -το βλέπετε, για πρώτη φορά το ακούμε αυτό στη Βουλή μετά από οκτώ χρόνια- για να προχωρήσετε σε προσλήψεις. Αυτό κάνετε.

Πέρα από αυτό, θα ήθελα να το συνδυάσω με αυτό που μου είπατε, κύριε Υπουργέ, να μην πω μόνο για το Πρωτοδικείο Λιβαδειάς. Ναι, δεν είναι δυνατόν να λειτουργεί ένα Πρωτοδικείο Λιβαδειάς με λίγους υπαλλήλους, το οποίο εξυπηρετεί πολιτικό τμήμα, ποινικό τμήμα, πολιτικό εφετείο, ποινικό εφετείο. Είναι το Διοικητικό Πρωτοδικείο Λιβαδειάς και Θηβών και λειτουργεί με επτά υπαλλήλους. Άρα δεν μπορούμε να μιλάμε για εύρυθμη λειτουργία της δικαιοσύνης.

Χρειαζόμαστε άμεσα προσλήψεις με τα προσόντα, τα οποία θα πρέπει να διαθέτουν, για να στελεχώσουν αυτές οι υπηρεσίες το δικαστήριο για να πάμε σε γρηγορότερη απονομή της δικαιοσύνης.

Θα μείνω πολύ γρήγορα σε μερικά θέματα που μου έθεσαν και ο Δικηγορικός Σύλλογος Λιβαδιάς και συνάδελφοι δικηγόροι. Το πρώτο είναι ότι πρέπει να διασαφηνίσετε ότι στα υποθηκοφυλακεία αρμοδιότητα, πέρα από αυτές τις αρμοδιότητες που δίνει η σχετική νομοθεσία για τους υποθηκοφύλακες και τους συμβολαιογράφους, έχουν μόνο οι δικηγόροι και δεν μπορούν να πηγαίνουν λογιστές και μηχανικοί και άλλοι και να κάνουν έλεγχο στο υποθηκοφυλακείο και να εκδίδουν. Πρέπει να γίνει διασαφήνιση ή με μια εγκύκλιο, όπως παλαιότερα, ή να γίνει μια προσθήκη σε κάποια διάταξη την οποία έχετε φέρει.

Το άλλο, το οποίο θέλω να προσθέσω, σχετίζεται με την άσκηση της δικηγορίας. Γίνεται μια καλή προσπάθεια. Εγώ εκείνο το οποίο θα ήθελα να προσπαθήσουμε όλοι, και το Υπουργείο Δικαιοσύνης και οι δικηγορικοί σύλλογοι, -απευθύνομαι σε όσους δικηγορικούς συλλόγους μας ακούν- είναι να πάμε σε μια ουσιαστική, αν θέλετε, άσκηση δικηγορίας των ασκουμένων, δηλαδή να μαθαίνουν στα δικαστήρια και όχι απλά να λέμε ότι κάνουν τον χρόνο έξι ή δώδεκα μήνες.

Τέλος, κύριε Υπουργέ, είδα ότι κάνατε δεκτές κάποιες παρατάσεις προθεσμιών. Νομίζω συμβαίνει στην περιφέρειά μου, όπως και σε άλλες περιφέρειες. Είχε δοθεί μια προθεσμία μέχρι τις 31 Δεκεμβρίου 2020 για τη διόρθωση των ανακριβών πρώτων εγγραφών. Σας κατέθεσα το σχετικό αίτημα. Δεν νομίζω να είναι σε αυτό το νομοσχέδιο, αλλά σε κάποιο άλλο πρέπει να το φέρετε.

Τελειώνω με το εξής: Επιτάχυνση δικαιοσύνης. Η επιτάχυνση της δικαιοσύνης θα γίνει, κύριε Υπουργέ, -σας το είπα και πάλι- ως εξής: Είναι η άποψή μου τεκμηριωμένη. Είχα εκδώσει και στην προηγούμενη θητεία 2012 - 2014 και είχαμε λάβει, όπως σας είχα πει, και την άποψη και των τραπεζών της Ελλάδος και όλων των υπεύθυνων Υπουργών, ότι πρέπει να πάμε σε αποποινικοποίηση διατάξεων που δεν ισχύουν σε όλη την Ευρώπη. Δεν μπορεί να είναι ακόμα στη σημερινή εποχή, σε μια Ελλάδα της Ευρώπης, αδίκημα -γιατί φέρατε τέτοια διάταξη σε αυτό το νομοσχέδιο- οι ασφαλιστικές εισφορές. Σας έχω δώσει την αιτιολογική έκθεση. Δεν μπορεί να είναι αδίκημα η προσωπική κράτηση, όταν έχει καταργηθεί από το δημόσιο, δεν μπορεί να είναι αδίκημα ακόμα, γιατί ουδέν συνεισφέρει το φερόμενο ως αδίκημα σήμερα της ακάλυπτης επιταγής. Γεμίζουν τα πινάκια, ασχολούνται οι δικαστές, οι ειρηνοδίκες, οι πταισματοδίκες, οι πρωτοδίκες με τέτοιες υποθέσεις, ενώ θα είναι μια καλή ευκαιρία να κάνετε μια τέτοια τομή, για να απαλλαγεί η δικαιοσύνη από έναν τέτοιο φόρτο εργασίας, ο οποίος πλέον με τα σημερινά δεδομένα, με την μετεξέλιξη της οικονομίας, δεν είναι αναγκαίος.

Κυρίες και κύριοι συνάδελφοι, είναι βέβαιο ότι δίνω ψήφο εμπιστοσύνης σε αυτό το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Τον λόγο τώρα έχει ο κ. Κατρίνης από το Κίνημα Αλλαγής και αμέσως μετά θα δώσω τον λόγο στον κύριο Υπουργό Εργασίας για να κάνει μια μικρή τοποθέτηση.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η χώρα βρίσκεται στα πρόθυρα ενός δεύτερου lockdown με απρόβλεπτες συνέπειες για την οικονομία και τους εργαζόμενους με την ανησυχία, την ανασφάλεια, αλλά και την αβεβαιότητα να κυριαρχεί στην πλειοψηφία των πολιτών.

Σε αυτή την πολύ δύσκολη συγκυρία, όπου κανείς δεν ξέρει πραγματικά πόσο θα κρατήσει η κρίση και ποιες θα είναι οι επιπτώσεις, η Κυβέρνηση σπεύδει να ολοκληρώσει μια πολιτική που οδηγεί σε εκδίκαση εκκρεμών υποθέσεων υπερχρεωμένων συμπολιτών με συνοπτικές διαδικασίες εις βάρος της ποιότητας της αποδιδόμενης δικαιοσύνης. Και βέβαια, στη συνέχεια, οδηγεί τους δανειολήπτες στον μονόδρομο του Πτωχευτικού.

Κυρίες και κύριοι συνάδελφοι, ο ανάπηρος πολίτης στον «Υπέρ Αδυνάτου» λόγο του Λυσία ευγνωμονεί σχεδόν τον κατήγορό του γιατί του δίνει τη δυνατότητα να λογοδοτήσει για τη ζωή του μπροστά στη Βουλή των Αθηναίων. Δυστυχώς, ο πολίτης δυόμιση χιλιάδες χρόνια μετά δεν θα έχει την ίδια δυνατότητα, αφού με το πλαίσιο που θα ψηφιστεί σήμερα, δεν θα μπορέσει να προβάλει στο δικαστήριο νέους ισχυρισμούς ή στοιχεία της κατάστασής του που έχουν ουσιωδώς μεταβληθεί για να αποδείξει ότι δεν είναι δόλιος.

Ο ανάπηρος πολίτης στην αρχαία Αθήνα υπερασπίζεται το δικαίωμα που έχει θεσπίσει η συνταγμένη πολιτεία για τις ευπαθείς ομάδες, για να επουλώνει τις πληγές των μελών της που ήταν ανίκανα να αντιμετωπίσουν τις προσωπικές ή οικογενειακές τους ανάγκες από τύχη ή και συγκυρίες.

Με το ίδιο σχεδόν σκεπτικό η πολιτεία από το 2010 θέσπισε τον ν.3869 για τους αδύναμους δανειολήπτες στην έναρξη της δεκαετούς κρίσης, ώστε να μπορούν να διασώζουν την κύρια κατοικία τους αν βρεθούν σε θέση αδυναμίας και αφερεγγυότητας. Βέβαια, θα μου πείτε η πολιτεία στην αρχαία Αθήνα έδινε το δικαίωμα σε κάθε πολίτη της να αμφισβητήσει την αδυναμία που επικαλείτο ο κάθε συμπολίτης. Και βεβαίως η Κυβέρνηση της Νέας Δημοκρατίας δίνει σήμερα απλόχερα αυτό το δικαίωμα στο τραπεζικό σύστημα χωρίς βεβαίως να προβλέπει ανταλλαγή περιουσιών γιατί θα είχε πολύ μεγάλο ενδιαφέρον αν δεν αποδεικνύεται η δολιότητα του δανειολήπτη να γίνεται ανταλλαγή περιουσιών με τον κατήγορο, όπως γινόταν στην αρχαία Αθήνα.

Την ίδια στιγμή συμπιέζει δανειολήπτες αφού μέσα από συνεχείς γραφειοκρατικές διαδικασίες αποθαρρύνονται από το να φτάσουν τελικά στο δικαστήριο, μεταφέρεται η ευθύνη προσδιορισμού υποθέσεων σε αυτούς αυξάνοντας το κόστος διαδικασίας, υποχρεώνονται να συλλέξουν όλα τα αποδεικτικά στοιχεία σε ασφυκτικές προθεσμίες εν μέσω πανδημίας κι ενώ αυτό εξαρτάται από τρίτους. Ενώ αν χάσουν τις προθεσμίες χάνουν και τη δυνατότητα να δικαστούν και απομένει μόνο πλέον η αίτηση του πτωχευτικού. Κι αν παρ’ όλα αυτά κατορθώσουν να φτάσουν στο δικαστήριο, το βάρος της απόδειξης ή μη της δολιότητας μεταφέρεται από τους πιστωτές στον οφειλέτη. Όλα αυτά χωρίς επαρκή χρόνο προετοιμασίας, χωρίς δυνατότητα να υποστηρίξουν τη θέση τους στο δικαστήριο με την κατάργηση προφορικότητας να δοκιμάζει τα όρια της συνταγματικότητας.

Θα έπρεπε, κύριοι της Κυβέρνησης, να σας προβληματίσει το γεγονός ότι και οι ίδιοι οι δικαστές τονίζουν ότι καθυστέρηση των υποθέσεων του ν.3869 δεν οφείλεται στα δέκα ή είκοσι λεπτά της διαδικασίας στο ακροατήριο αλλά στις ελλείψεις ειρηνοδικείων σε δικαστές και γραμματείς με το πρόβλημα να εστιάζεται σε συγκεκριμένα ειρηνοδικεία. Εμείς, βέβαια, πιστεύουμε ότι υπάρχουν ακόμα «δικασταί εις τας Αθήνας» όσο και αν οι ειρηνοδίκες εξωθούνται να βγάζουν αποφάσεις βασιζόμενοι αυστηρά στα οικονομικά στοιχεία και όχι στις ιδιαίτερες συνθήκες που οδήγησαν ένα νοικοκυριό στην παύση πληρωμών. Όπως περίπου, δηλαδή, θα γίνεται και με την πλατφόρμα του Πτωχευτικού, χωρίς καμμία δυνατότητα ανταπόδειξης από τον οφειλέτη.

Κυρίες και κύριοι συνάδελφοι, στη σημερινή κατάσταση ο ν.3869/2010 φαντάζει επίκαιρος όσο ποτέ αφού οι αδύναμοι δανειολήπτες που θα δικαστούν με βάση τις διατάξεις του βιώνουν την ίδια δυσκολία και αβεβαιότητα, όπως δέκα χρόνια πριν. Κι αυτό θα είναι κάτι που θα πρέπει να ληφθεί πολύ σοβαρά υπ’ όψιν από τους δικαστικούς λειτουργούς. Οι εκπρόσωποι των τραπεζών ζητούν επίσπευση με τον ισχυρισμό ότι το 40% έχει ήδη απορριφθεί λόγω δολιότητας του οφειλέτη κάτι που είπε και ο κ. Σταϊκούρας στην πρόσφατη συζήτηση του πτωχευτικού.

Για να δούμε τελικά όμως ποιοι είναι αυτοί οι δόλιοι δανειολήπτες που ταλαιπωρούν το τραπεζικό σύστημα, ταλαιπωρούν τη χώρα και την οικονομία. Θα σας πω μόνο δύο περιπτώσεις. Απόφαση 450/2019 Μονομελές Πρωτοδικείο Ναυπλίου. Υπάλληλος με 4.000 ευρώ μισθό το μήνα συνάπτει δόση δανείου 2.500 ευρώ και καταλήγει με σύνταξη 1.100 ευρώ. Απορρίπτεται ως δόλιος γιατί δανείστηκε πάνω από αυτό που μπορούσε. Αλήθεια ποιος ενέκρινε το δάνειο αυτό; Απόφαση 83/2019, Ειρηνοδικείο Ναυπλίου. Ζευγάρι με εισόδημα 2.500 ευρώ τον μήνα δανείζεται με 1.300 ευρώ δόση. Το 2013 απολύεται η σύζυγος και περιέρχεται σε αδυναμία. Δόλιος κι αυτός.

Χιλιάδες, λοιπόν, οι περιπτώσεις που θεωρούνται δόλιοι δανειολήπτες επειδή δανείστηκαν πάνω από τις δυνατότητές τους πολύ πριν μάθουν ότι θα ψηφιστεί ο νόμος Κατσέλη. Δεν χαρακτηρίζονται δόλιοι λόγω της συμπεριφοράς τους κατά την εξυπηρέτηση του δανείου, αλλά γιατί έκαναν λάθος εκτίμηση. Και δεν φτάνει μόνο αυτό. Οι δανειολήπτες που χαρακτηρίζονται δόλιοι από τα δικαστήρια δεν θα καταφέρουν, κυρίες και κύριοι, να απαλλαγούν από τα χρέη τους ακόμα και αν πτωχεύσουν αφού οι πιστωτές θα έχουν δικαίωμα να ζητήσουν το σύνολο των οφειλών και μετά την πτώχευση στα τρία χρόνια με βάση τις διατάξεις του πρόσφατου πτωχευτικού κώδικα. Κι όλα αυτά επειδή τόλμησαν να δανειστούν πάνω από τις δυνατότητές τους.

Αυτοί είναι οι στρατηγικοί κακοπληρωτές που χαρακτηρίζει με ευκολία η Κυβέρνηση; Αυτοί που δανείστηκαν τις εποχές των επιθετικών πρακτικών και δεν προέβλεψαν την κρίση που θα ερχόταν; Την ίδια στιγμή που η Κυβέρνηση δημιουργεί κλίμα με συνεχείς δηλώσεις, φορτώνουν στους ειρηνοδίκες χιλιάδες υποθέσεις που είναι ανθρωπίνως αδύνατο να διεκπεραιωθούν σε ένα σύντομο διάστημα εγείροντας σοβαρές επιφυλάξεις για το κατά πόσο αφιερώνεται ο απαιτούμενος χρόνος σε αυτές τις υποθέσεις, ώστε να κριθούν δίκαια.

Τελειώνοντας, θέλω να υποστηρίξω την τροπολογία που κατέθεσα η οποία δίνει τη δυνατότητα σε όσους διορίστηκαν στα δικαστήρια μέσω του πρόσφατου διαγωνισμού του ΑΣΕΠ μετά από δικαστική απόφαση σε προσωποπαγείς θέσεις, εφόσον έχουν καλυφθεί οι οργανικές θέσεις να μπορούν να μετακινηθούν σε δικαστήρια ή σε δικαστικές υπηρεσίες που έχουν κενές οργανικές θέσεις. Θα ήθελα, κύριε Υπουργέ, να την κάνετε αποδεκτή.

Τελειώνω, κυρία Πρόεδρε, σε δεκαπέντε δευτερόλεπτα.

Κυρίες και κύριοι συνάδελφοι, ο ανάπηρος πολίτης στην αρχαία Αθήνα του 403 π.Χ. καταλήγει στην απολογία του με την ευχή να τύχει θετικής ανταπόκρισης από τους φυσικούς του δικαστές από τους οποίους ζητά να μην τον καταστρέψουν άδικα ενώ μπορούν να τον σώσουν δίκαια και να μην του αφαιρέσουν τώρα που είναι γεροντότερος και αδύναμος αυτά που του έδωσαν όταν ήταν νεότερος και πιο δυνατός. Η ίδια επίκληση θα μπορούσε να απευθυνθεί και σήμερα σε αυτούς που αισθάνονται δυνατοί ή θεωρούν ότι μπορούν να αδικούν τους αδυνάτους χωρίς να αναλαμβάνουν την ευθύνη τους. Αναφέρομαι βεβαίως στα πιστωτικά ιδρύματα και τη στρατηγική που ακολούθησαν τις τελευταίες δύο δεκαετίες. Σε αυτήν την απρόβλεπτη χρονική συγκυρία, αυτήν την επίκληση των αδυνάτων, δυστυχώς δεν την ακούει η Κυβέρνηση που υποτάσσεται στις επιταγές των δυνατών. Και είναι σαφές ότι εμείς με αυτήν την επιλογή σας διαφωνούμε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος του ΜέΡΑ25, κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, πριν τοποθετηθώ στο νομοσχέδιο, ας πάμε λίγο πίσω στον χρόνο, να δούμε πώς γεννήθηκε αυτή η ανάγκη για επίσπευση των εκκρεμών υποθέσεων του ν.3869.

Πάμε στον Αύγουστο του 2015 και στο τρίτο μνημόνιο που κυρώθηκε με τον ν.4336, ένα νόμο που έδωσε σάρκα και οστά σε αυτήν τη δέσμευση της χώρας μας απέναντι στους πιστωτές. Με βάση το τότε νομοθετικό πλαίσιο οι υποθέσεις που εκκρεμούσαν στις 14 Αυγούστου 2015, δεν είχαν μέχρι τότε εκδικαστεί και δεν είχε επέλθει συμβιβασμός και είχαν προσδιοριστεί προς εκδίκαση για το διάστημα από την 1 Ιανουαρίου 2019 και εντεύθεν, θα έπρεπε με επιμέλεια των γραμματειών των ειρηνοδικείων να επαναπροσδιοριστούν με δικασίμους μέχρι το τέλος του 2018. Δυστυχώς οι ελλείψεις σε υλικοτεχνική υποδομή και αίθουσες που θα επέτρεπαν την παράλληλη εκδίκαση υποθέσεων, υποστελέχωση των περιφερειακών ειρηνοδικείων, τόσο σε επίπεδο δικαστών, όσο και σε επίπεδο γραμματέων με μοναδική εξαίρεση το ειρηνοδικείο Αθηνών αλλά και τα ήδη βεβαρημένα πινάκια, οδήγησαν το όλο εγχείρημα σε αποτυχία. Είπα «δυστυχώς» γιατί ίσως τότε να υπήρχε ένα ψήγμα αισιοδοξίας για το τι θα συνέβαινε στους δανειολήπτες. Συνεχίζω.

Το 2019 με επίφαση την ανάγκη συμμόρφωσης προς το άρθρο 6 και συγκεκριμένα την παράγραφο 1, της ΕΣΔΑ για την εύλογη διάρκεια της δίκης και με πραγματικό σκοπό την εκκαθάριση των ήδη εκκρεμών αιτήσεων του νόμου Κατσέλη συστάθηκε ομάδα εργασίας με αντικείμενο τη μελέτη και την πρόταση λύσεων επί του δικονομικού πλαισίου εκδίκασης των διαφορών του 3869 και την εναρμόνιση προς τις επιταγές της ΕΣΔΑ που αφορούν την εύλογη διάρκεια δίκης και την αποτελεσματικότητα της έννομης προστασίας. Είναι ομάδα εργασίας που εκπόνησε και το συγκεκριμένο σχέδιο νόμου.

Αν δούμε μόνο ορισμένα από τα πιο βασικά σημεία αυτού θα αντιληφθούμε καλύτερα πως παρά τα όσα ακούσαμε από το πρωί από τον Υπουργό και τους εισηγητές της Συμπολίτευσης κατά την διάρκεια των συνεδριάσεων των επιτροπών, δυστυχώς δεν θα βελτιωθεί η κατάσταση. Κάθε άλλο.

Άρθρο 4α. Η αίτηση επαναπροσδιορισμού υποβάλλεται αποκλειστικά μέσω πληρεξουσίου δικηγόρου. Άρα η ευθύνη για την επίσπευση των εκκρεμών υποθέσεων μετατίθεται από τις κατ’ εξοχήν αρμόδιες γραμματείες των ειρηνοδικείων στον αιτούντα και στο συνήγορο του, ενώ το χρονικό πλαίσιο που τίθεται στο 4δ και είναι ανάλογο της ημερομηνίας κατάθεσης και όχι της ημερομηνίας προσδιορισμένης συζήτησης των ένδικων αιτήσεων κρίνονται ως ασφυκτικά και εξόχως περιπτωσιολογικά.

Θεωρούμε πως η μετακύληση του πρόσθετου βάρους του επαναπροσδιορισμού της συζήτησης των υποθέσεων που βρίσκονται σε εκκρεμότητα από τις γραμματείες των δικαστηρίων στους δικηγόρους δυσχεραίνει εξαιρετικά τη διαδικασία, επιβαρύνοντας ακόμα περισσότερο τον όγκο εργασίας τους, αν και αυτό φαίνεται πως προσπαθείτε να το καλύψετε με ασκούμενους, που λαμβάνοντας έναν μισθό που όλοι γνωρίζουμε το ύψος του, γύρω στα 600 ευρώ, θα κληθούν να διαχειριστούν όλον αυτόν τον όγκο. Προφανώς αυτός είναι ο σκοπός σας καθώς επεκτείνετε και την περίοδο της άσκησης.

Συνεχίζοντας, εισάγεται απαράδεκτο των αιτήσεων που δεν θα επαναπροσδιοριστούν εντός των ανωτέρω προθεσμιών και καταργείται η ισχύς των προσωρινών διαταγών με νόμο, άρθρο 4ζ, γεγονός που είναι δικονομικά εσφαλμένο, 4η και κατάθεση προτάσεων.

Καταργείται εν μέρει η αρχή της προφορικότητας της διαδικασίας όπως προβλέπει το άρθρο 115 παρ.2 του Κώδικα Πολιτικής Δικονομίας και ο χαρακτηρισμός της εκδίκασης των εν θέματι υποθέσεων ως μη γνήσια εκουσία δικαιοδοσία, εφαρμόζοντας πλήρως μεν το δικονομικό πρότυπο της νέας τακτικής διαδικασίας του ν.4335/2015, αφήνοντας δε ανοικτό το περιθώριο εξαγωγής εσφαλμένης δικαστικής κρίσης καθώς κάμπτεται η καθιέρωση της κατ’ εξαίρεση διαδικασίας εμμάρτυρης απόδειξης, η οποία στις περιπτώσεις του ν.3869 συνέβαλλε εξαιρετικά θετικά.

Επιπλέον εισάγονται προαπαιτούμενα έγγραφα η θέση των οποίων είναι ξεκάθαρα ετεροβαρής με αποτέλεσμα να γεννάται ένα εύλογο αίσθημα ανισότητας καθώς ο δανειολήπτης κινδυνεύει να βρεθεί σε πλήρη αδυναμία ανάκτησης μερικών εκ των απαιτούμενων εγγράφων και μάλιστα εντός της ασφυκτικής προθεσμίας.

Παράλληλα έχουμε την πρόβλεψη για τα ένδικα μέσα του 41ζ, που όχι μόνο δεν εναρμονίζεται με τις επιταγές της ΕΣΔΑ, αλλά έρχεται σε πλήρη αντίθεση με τις γενικές διατάξεις του Κώδικα Πολιτικής Δικονομίας, δημιουργώντας ουσιαστικά ανισότητες μεταξύ διαδίκων. Από τη μία οι υποθέσεις που έχουν προσδιοριστεί προς εκδίκαση θα εκδικαστούν μέχρι τις 15 Ιουνίου 2021 εφεσιβάλλονται εντός δύο ετών από τη δημοσίευση της απόφασης. Οι υπόλοιπες, που θα δικαστούν αργότερα, εντός έξι μηνών.

Οι λίγες αυτές επισημάνσεις δείχνουν ξεκάθαρα την ανάγκη της Κυβέρνησης να συμμορφωθεί όχι με το ορθό και δίκαιο, αλλά με τους πιστωτές. Αναμφίβολα το σχέδιο νόμου έρχεται ως επιστέγασμα του Πτωχευτικού της προηγούμενης εβδομάδας και δεν μπορεί να εξεταστεί εκτός του ιδίου πλαισίου.

Συγκεκριμένα τροποποιείται το άρθρο 152 του ν.3588/2007 που αφορά την πτωχευτική ανακοπή, προκειμένου να συνάδει με τις διατάξεις του Πτωχευτικού Κώδικα, τροποποίηση, όμως, που αφαιρεί από το πρόσωπο που κινδυνεύει με πτώχευση το δικαίωμα άσκησης ένδικων μέσων, δηλαδή το δικαίωμα επανεξέτασης σε δεύτερο βαθμό της υπόθεσής του.

Κύριε Υπουργέ, είπατε στην αρχική σας τοποθέτηση στην επιτροπή πως κατανοείτε τη θέση των μικρότερων κομμάτων γιατί δεν είναι υπέρ της Ευρώπης. Σε ό,τι αφορά το ΜέΡΑ25, γιατί εξ ονόματος αυτού μιλώ, επιτρέψτε μου να σας πω ότι κάνετε λάθος.

Το ΜέΡΑ25 ως σαρξ εκ της σαρκός του αυθεντικά πανευρωπαϊκού, διεθνιστικού, προοδευτικού κινήματος DIEM25 δεν θα μπορούσε να είναι κάτι άλλο από ευρωπαϊκό. Επισημαίνουμε τον άκρατο αντιευρωπαϊσμό εκείνων που ταυτίζουν την Ευρώπη με την ανίερη συμμαχία που την καταστρέφει. Το ΜέΡΑ25 δεν θα αποδεχθεί ποτέ πολιτικές που καταδικάζουν τους Έλληνες προς όφελος, δήθεν, ευρωπαϊκών συμφερόντων.

Είπατε, επίσης, κύριε Υπουργέ, πως είναι ευρωπαϊκή δέσμευση η εκδίκαση των υποθέσεων μέχρι το τέλος του 2021. Και εδώ κάνετε λάθος. Δεν είναι ευρωπαϊκή δέσμευση της χώρας. Είναι δέσμευση που ο ΣΥΡΙΖΑ της επέβαλε με το τρίτο μνημόνιο και εσείς συνεχίζετε. Και αυτή είναι η διαφορά μας γιατί τα κόμματα του μνημονιακού τόξου βαφτίζετε ευρωπαϊκές τις δεσμεύσεις που φτωχοποιούν τους Έλληνες πολίτες της στιγμή που εμείς αναγνωρίζουμε ως μόνη δέσμευσή μας την προάσπιση των συμφερόντων τους.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Θα μου επιτρέψετε, κύριοι συνάδελφοι, να υπενθυμίσω στον κ. Μάρκου, ο οποίος δικαιολογημένα διαμαρτυρήθηκε προηγουμένως -αδικαιολόγητα θα έλεγα εγώ- ότι δεν έγινε καμία αλλαγή στον κατάλογο. Ο κατάλογος πηγαίνει έτσι όπως είναι εγγεγραμμένοι οι συνάδελφοι. Η κ. Μπακαδήμα είναι Κοινοβουλευτική Εκπρόσωπος και, όπως πολύ καλά γνωρίζετε, μπορεί να παίρνει τον λόγο όποτε θέλει, όπως θα πάρει και ο κ. Μπούγας αμέσως μετά τον κ. Λοβέρδο, όπως και οι Υπουργοί όποτε ζητήσουν έχουν τη δυνατότητα να πάρουν τον λόγο.

Τον λόγο έχει τώρα ο κύριος Υπουργός Εργασίας για ελάχιστο χρόνο, για να μπορέσει να τοποθετηθεί πάνω στην τροπολογία που έχει καταθέσει.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κυρία Πρόεδρε, όσον αφορά τον χρόνο θα μου επιτρέψετε να τον υπερβώ λίγο διότι πρόκειται για μία κρίσιμη και σημαντική τροπολογία. Έχω συμπυκνώσει την τροπολογία σε ένα περιληπτικό κείμενο. Ευχαριστώ πολύ.

Κυρίες και κύριοι συνάδελφοι, το Υπουργείο Εργασίας κατέθεσε την τροπολογία στο νομοσχέδιο του Υπουργείου Δικαιοσύνης. Είναι μια πολύ σημαντική και κρίσιμη τροπολογία η οποία αφορά τη στήριξη σε εργαζόμενους και επιχειρήσεις του κόσμου του πολιτισμού, σε εργαζόμενους και επιχειρήσεις του κόσμου του τουρισμού και για τις πληγείσες περιοχές από τον Ιανό προληπτικά και ενισχυτικά μέτρα για τους εργαζόμενους.

Συγκεκριμένα, με το άρθρο 1 αποζημίωση ειδικού σκοπού στους εποχικά εργαζόμενους σε επιχειρήσεις του τουρισμού που σταμάτησαν να λειτουργούν τον μήνα Οκτώβριο. Κατά το άνοιγμα του τουρισμού δώσαμε τη δυνατότητα στους εργαζόμενους και επιχειρήσεις-εργοδότες, ξενοδοχειακών και τουριστικών καταλυμάτων με δικαίωμα υποχρεωτικής επαναπρόσληψης που δεν επαναπροσλήφθηκαν ή που επαναπροσλήφθηκαν, αλλά η σύμβαση εργασίας τους λύθηκε πριν τις 30 Σεπτεμβρίου 2020 λόγω των συνεπειών της πανδημίας του κορωνοϊού με μονομερή δήλωση να καταστούν δικαιούχοι της αποζημίωσης ειδικού σκοπού από 1 Ιουνίου 2020 έως 30 Σεπτεμβρίου 2020.

Με το πρώτο άρθρο της τροπολογίας και για λόγους ίσης μεταχείρισης των εργαζομένων στον πληττόμενο κλάδο του τουρισμού παρατείνεται η χορήγηση της αποζημίωσης ειδικού σκοπού για τον μήνα Οκτώβριο με σκοπό τη στήριξη των εισοδημάτων των εποχικά εργαζόμενων, οι οποίοι λόγω του πρόωρου κλεισίματος του τουρισμού αδυνατούν να απασχοληθούν στον κλάδο του τουρισμού. Αποζημίωση ειδικού σκοπού στο ύψος των 534 ευρώ και ασφαλιστικές εισφορές επί του ύψους της αποζημίωσης.

Άρθρο 2. Θεσπίζεται οικονομική ενίσχυση με τη μορφή αποζημίωσης των αποδοχών αδείας των εργαζομένων των οποίων η σύμβαση εργασίας είχε τεθεί σε αναστολή εντός του 2020. Οι επιχειρήσεις - εργοδότες του ιδιωτικού τομέα που ανήκουν στον ξενοδοχειακό κλάδο δωδεκάμηνης λειτουργίας καταβάλουν επί του ονομαστικού μισθού τις αποδοχές αδείας και το επίδομα αδείας για το έτος 2020 το αργότερο μέχρι την 31η Δεκεμβρίου 2020 ή μέχρι τη λήξη της σύμβασης ορισμένου χρόνου.

Για τον υπολογισμό του ποσού που αντιστοιχεί στις αποδοχές αδείας και το επίδομα αδείας λαμβάνεται υπόψη και το χρονικό διάστημα κατά το οποίο οι συμβάσεις εργασίας είχαν τεθεί σε αναστολή. Για το χρονικό διάστημα που η σύμβαση εργασίας των εργαζομένων είχε τεθεί σε αναστολή εντός του 2020 καταβάλλεται στον εργοδότη για κάθε εργαζόμενο ως αποζημίωση αποδοχών αδείας ποσό που αντιστοιχεί στα δύο εικοστά πέμπτα της αποζημίωσης ειδικού σκοπού των 534 ευρώ για κάθε μήνα αναστολής της σύμβασης εργασίας και το εν λόγω ποσό καλύπτεται από τον κρατικό προϋπολογισμό.

Άρθρο 3. Ειδική οικονομική ενίσχυση για επιχειρήσεις - εργοδότες ξενοδοχειακών καταλυμάτων δωδεκάμηνης λειτουργίας με σκοπό τη διατήρηση θέσεων εργασίας πλήρους απασχόλησης και τη δημιουργία νέων. Η οικονομική ενίσχυση θα αφορά επιχειρήσεις - εργοδότες ξενοδοχειακών καταλυμάτων δωδεκάμηνης λειτουργίας που απασχολούν τουλάχιστον πενήντα εργαζόμενους με συμβάσεις εργασίας πλήρους απασχόλησης και έχουν πληγεί σοβαρά από τις συνέπειες της πανδημίας του κορωνοϊού. Προϋπόθεση αποτελεί η υλοποίηση επενδυτικού σχεδίου αναμόρφωσης ή ενεργειακής αναβάθμισης των κτηριακών εγκαταστάσεών τους. Το επενδυτικό σχέδιο θα αξιολογείται από τα συναρμόδια Υπουργεία. Η εν λόγω οικονομική ενίσχυση αφορά την κάλυψη ποσοστού 80% επί του μισθολογικού και μη μισθολογικού κόστους από τον κρατικό προϋπολογισμό και ενεργοποιείται εντός διετίας από την έγκριση του επενδυτικού σχεδίου ή έργου.

Άρθρο 4. Επιπρόσθετα μέτρα στήριξης των εργαζομένων και εργοδοτών στον κλάδο του τουρισμού και ειδικότερα στα τουριστικά καταλύματα δωδεκάμηνης λειτουργίας με στόχο τη διατήρηση των θέσεων εργασίας. Για το χρονικό διάστημα από 1 Σεπτεμβρίου 2020 έως 31 Δεκεμβρίου 2020 θα καταβάλλονται από τον κρατικό προϋπολογισμό οι εργοδοτικές ασφαλιστικές εισφορές για τις επιχειρήσεις-εργοδότες που δραστηριοποιούνται στον κλάδο των τουριστικών καταλυμάτων που είχαν κατά το χρονικό διάστημα από Ιανουάριο του 2020 έως τον Αύγουστο του 2020 χαμηλότερα ακαθάριστα έσοδα κατά τουλάχιστον 70% από το αντίστοιχο χρονικό διάστημα του έτους 2019 και λειτουργούν καθ’ όλο το έτος, δώδεκα μήνες ετησίως.

Άρθρο 5. Οικονομική ενίσχυση με τη μορφή οικονομικής κάλυψης θέσεων θεατή εισιτηρίου από τον κρατικό προϋπολογισμό για τις επιχειρήσεις στον κόσμο του πολιτισμού που έχουν πληγεί σημαντικά από τις συνέπειες της πανδημίας. Αυτή θα αφορά θέατρα, μουσικές σκηνές, χοροθέατρα, συναυλιακούς χώρους, χώρους παραστάσεων, κινηματογράφους και θα καταβάλλεται, εφόσον πληρούνται συγκεκριμένες προϋποθέσεις. Δηλαδή, στις επιχειρήσεις θεάτρου, μουσικών σκηνών, χοροθεάτρων, συναυλιακών χώρων και παραστάσεων βασικά θα καταβάλλεται από τον κρατικό προϋπολογισμό σταθερό ποσό 10 ευρώ ανεξαρτήτως της τιμής του εισιτηρίου που ορίζει η επιχείρηση ανά θέση, θεατή, εισιτήριο, ανά παράσταση για τους μήνες Οκτώβριο, Νοέμβριο και Δεκέμβριο του 2020 και για συνολικό μέγιστο αριθμό παραστάσεων είκοσι τεσσάρων ανά μήνα, σύμφωνα με τον αριθμό των προγραμματισμένων παραστάσεων.

Για τις επιχειρήσεις κινηματογράφου βασικά θα καταβάλλεται από τον κρατικό προϋπολογισμό σταθερό ποσό 4 ευρώ ανεξαρτήτως της τιμής του εισιτηρίου που εφαρμόζει η επιχείρηση ανά θέση, εισιτήριο, ανά προβολή, για τρεις μήνες και για σαράντα παραστάσεις ανά μήνα.

Τέλος, επιχειρήσεις-εργοδότες του πολιτισμού που είναι δικαιούχοι της εν λόγω ενίσχυσης με κάλυψη θέσεων θεατή εισιτηρίου θα επιστρέψουν ποσοστό 20% για τη χορήγηση κοινωνικού εισιτηρίου εντός διαστήματος τριών μηνών σε ευάλωτες κοινωνικές ομάδες του πληθυσμού, όπως ΑΜΕΑ, μακροχρόνια άνεργοι, μονογονεϊκές οικογένειες, τρίτεκνοι και πολύτεκνοι.

Τέλος με το άρθρο 6, επιπρόσθετα μέτρα για τις επιχειρήσεις που επλήγησαν από τον μεσογειακό κυκλώνα «ΙΑΝΟΣ», που προέβησαν σε καταγγελίες συμβάσεων εργασίας εργαζομένων κατά το χρονικό διάστημα 18 Σεπτεμβρίου 2020 έως 29 Σεπτεμβρίου 2020, καθώς αφ’ ενός δεν ήταν δυνατή η λειτουργία των επιχειρήσεων και συνεπακόλουθα η αποδοχή εργασίας των εργαζομένων και αφ’ ετέρου μέχρι και την 29 Σεπτεμβρίου 2020 δεν υπήρχε η δυνατότητα να θέτουν τις συμβάσεις εργασίας των εργαζομένων τους σε αναστολή, διευρύνονται οι δικαιούχοι των έκτακτων και επειγόντων μέτρων για την αντιμετώπιση των συνεπειών στις πληγείσες από τον μεσογειακό κυκλώνα «ΙΑΝΟ» περιοχές της χώρας, καθώς παρέχεται η δυνατότητα στους εργαζόμενους, των οποίων η σύμβαση εργασίας έχει λυθεί με καταγγελία από επιχείρηση - εργοδότη κατά το χρονικό διάστημα από 18 Σεπτεμβρίου 2020 έως 29 Σεπτεμβρίου 2020, να καταστούν δικαιούχοι της αποζημίωσης ειδικού σκοπού από την ημερομηνία λύσης της εργασιακής σχέσης τους και για χρονικό διάστημα τριών μηνών.

Ευχαριστώ πολύ, κυρία Πρόεδρε, και για την ανοχή σας.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υπουργέ.

Ο κ. Μάρκου από τον ΣΥΡΙΖΑ έχει τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, δεν θα αντισταθώ στον πειρασμό να πάρω το νήμα της συζήτησης εκεί που το άφησε ο Κοινοβουλευτικός μας Εκπρόσωπος, ο κ. Ραγκούσης, όσον αφορά την απάντηση του Υπουργού για την επίσκεψη της κ. Μενδώνη στο Συμβούλιο της Επικρατείας.

Πραγματικά, κύριε Υπουργέ, δεν πρέπει να χάσουμε τη σοβαρότητά μας. Είπατε ότι η κ. Μενδώνη πήγε, για να συζητήσει ως διάδικος στο Συμβούλιο της Επικρατείας. Έχετε δει ποτέ οι διάδικοι να πηγαίνουν χωρίς τους δικηγόρους τους; Ή μήπως η κ. Μενδώνη, που απ’ ό,τι ξέρω είναι αρχαιολόγος, έχει τη νομική παιδεία και εφόδια να μπορέσει να συζητήσει με την Πρόεδρο του Συμβουλίου Επικρατείας; Δεν νομίζω ότι είναι πειστική η απάντησή σας. Άρα, πραγματικά πρέπει να προσέξουμε να μην χάσουμε τη σοβαρότητά μας.

Και, βεβαίως, τέσσερις μέρες τώρα η κ. Μενδώνη προκαλείται. Η ίδια εδώ μέσα απέφυγε να απαντήσει και απλώς τώρα ωρίμασαν τα πράγματα και μετά τις πολλαπλές προκλήσεις βρεθήκατε στη δύσκολη θέση να δώσετε μια απάντηση. Προσπαθήστε να κρατήσετε την αξιοπρέπειά σας.

Έρχομαι τώρα σε ένα δεύτερο μείζον θέμα, την πανδημία. Προσέξτε, η ελληνική κοινωνία αυτήν τη στιγμή έχει δύο μεγάλους αντιπάλους, τον κορωνοϊό και την Κυβέρνηση της Νέας Δημοκρατίας. Ο κορωνοϊός είναι κάτι αντικειμενικό, που κινείται με τους δικούς του κανόνες, με τις δικές του αρχές, με τα δικά του όπλα. Η Κυβέρνηση της Νέας Δημοκρατίας δεν ευθύνεται, γιατί ήρθε ο κορωνοϊός στην Ελλάδα. Ήρθε όπως σε όλον τον κόσμο. Ευθύνεται, όμως, διότι δεν θωράκισε το σύστημα υγείας, ούτως ώστε να μπορέσει να ανταποκριθεί.

Γιατί αυτή τη στιγμή ο Πρωθυπουργός κήρυξε γενικευμένο lockdown; Τα αριθμητικά δεδομένα λένε ότι από πλευράς επιπολασμού της νόσου είμαστε ακριβώς στη μέση ή θα έλεγα -γιατί δεν θέλω να είμαι άδικος- είναι λίγο καλύτερα από τη μέση. Δηλαδή, είμαστε όπως οι μέσες χώρες της Ευρώπης. Το lockdown είναι δυσανάλογα βαρύ. Έπρεπε, όμως, να το κάνει. Βεβαίως. Γιατί; Γιατί αύριο, μεθαύριο ήξερε ότι το Εθνικό Σύστημα Υγείας θα κατέρρεε, γιατί δεν μπορούμε να πιστέψουμε ότι έχουμε εξακόσιες, επτακόσιες, οκτακόσιες μονάδες εντατικής θεραπείας διαθέσιμες και όταν φτάνουμε περίπου στις διακόσιες και πλέον, η ηγεσία του Υπουργείου Υγείας τρομοκρατείται ότι δεν θα μπορέσουμε να διαχειριστούμε τους ασθενείς.

Αυτό είναι το πραγματικό πρόβλημα. Άφησε αθωράκιστο το Εθνικό Σύστημα Υγείας και δικαίως τώρα φοβάται γιατί το σύστημα θα καταρρεύσει.

Έρχομαι τώρα στο νομοσχέδιο. Θα αναφερθώ επιλεκτικά, κύριε Υπουργέ, μόνο σε δύο άρθρα. Το ένα είναι ο Κώδικας Δικηγόρων. Προϋπόθεση κτήσης της δικηγορικής ιδιότητας. Τον Οκτώβριο με την τροποποίηση του πολύπαθου προεδρικού διατάγματος που ρυθμίζει τις λεπτομέρειες της απόκτησης των επαγγελματικών δικαιωμάτων θέλετε να ανατρέψετε τη συνταγματική τάξη που είχε αποκαταστήσει ΣΥΡΙΖΑ με το 212. Γι’ αυτό ξεχώρισε επαγγελματικά δικαιώματα και ακαδημαϊκά πτυχία. Ήταν τελείως ξεχωριστά. Και βεβαίως, υποχρέωνε να υπάρχει η ισοτιμία του ΔΟΑΤΑΠ για να αναγνωρίζονται τα πτυχία. Αυτό είναι πάγια και διεθνής πρακτική. Αυτό επιβάλλει το Σύνταγμα, που είναι πραγματικά οι Θερμοπύλες στις αυθαιρεσίες σας στον χώρο της εκπαίδευσης και στον χώρο της δημόσιας παιδείας.

Η δημόσια εκπαίδευσή μας είναι εξαιρετική. Αδιάψευστος μάρτυρας είναι τώρα λόγω του brain drain το επίπεδο των επιστημόνων που φεύγουν για τη Δυτική Ευρώπη κυρίως. Είναι εξαιρετικό και δεν υπάρχει κανένα άλλο πιο αντικειμενικό κριτήριο.

Εσείς τώρα με το «Επενδύω στην Ελλάδα» καταργήσατε το ΔΟΑΤΑΠ και φέρατε την αρμοδιότητα στο ΑΤΕΕΝ, που απλώς αποφασίζει για επαγγελματικά δικαιώματα. Τι πάθατε, όμως, όπως ήταν αναμενόμενο; Προσκρούσατε στους οικείους επαγγελματικούς συλλόγους, στους οποίους έπρεπε να δώσετε τη δυνατότητα να χορηγούν την άδεια, αλλά αυτοί προφανώς ανθίστανται. Στη συνέχεια, προσπαθήσετε να απαλείψατε τα ακαδημαϊκά προσόντα και έτσι ξεκινήσετε με τους εκπαιδευτικούς, από τα ιδιωτικά κολέγια και τα ΙΕΚ, δημόσια και ιδιωτικά, που πρώτοι πήραν τη σειρά για να μπουν στο ΑΣΕΠ. Τώρα αλλάζετε τον Κώδικα των Δικηγόρων.

Προσέξτε, κύριοι συνάδελφοι. Να, πώς ήταν ο Κώδικας Δικηγόρων στις προϋποθέσεις κτήσης της δικηγορικής ιδιότητας. Να είναι κάτοχος πτυχίου νομικού τμήματος, νομικής σχολής ανώτατου εκπαιδευτικού ιδρύματος στην Ελλάδα ή ισότιμου και αντίστοιχου πτυχίου άλλης χώρας, εφόσον αυτό έχει αναγνωριστεί σύμφωνα με τη νόμιμη διαδικασία. Τελεία. Τι προσθέτετε εσείς; Την προϋπόθεση το πτυχίο να περιλαμβάνει τουλάχιστον τριετή κύκλο νομικών σπουδών.

Οι νομικοί της Νέας Δημοκρατίας -δεν λέω των άλλων κομμάτων- δεν ανατριχιάζετε, όταν βλέπετε αυτή τη ρύθμιση; Πιστεύετε ότι μπορεί να ανταποκριθεί ο απόφοιτος του ιδιωτικού κολεγίου με τριετείς σπουδές στη νομική επιστήμη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Είναι προφανές ότι προσπαθείτε να παραβιάσετε για μια ακόμα φορά το Σύνταγμα. Θα σκοντάψετε και σκοντάφτετε σε σκοπέλους, όπως η δικαιοσύνη, οι οργανωμένες δομές του κράτους και όλα τα αρμόδια όργανα.

Καταργήσατε τη Νομική Σχολή της Πάτρας, επειδή θα έβγαιναν πολλοί δικηγόροι και τώρα ανοίγετε ιδιωτικά κολέγια με τριετείς σπουδές να γίνουν δικηγόροι! Είναι τραγικό αυτό που κάνετε. Είστε η πολιτική προσωποποίηση της μετριότητας και όχι της αριστείας.

Εμείς θεωρούμε ότι η βελτίωση του μορφωτικού επιπέδου, η άνοδος του επιπέδου της παιδείας –όχι της εκπαίδευσης ακριβώς- προάγει όχι μόνο μια κοινωνία, αλλά είναι ταυτόχρονα οικονομική ανάπτυξη μακροπρόθεσμα. Εσείς δεν το πιστεύετε.

Τελειώνω με την αναφορά στα πειθαρχικά και δικαιοδοτικά όργανα του ποδοσφαίρου. Πραγματικά δεν κατάλαβα γιατί το φέρνετε. Κατ’ αρχάς είναι θετικό ότι διατηρείτε τη στελέχωση των πειθαρχικών και των οργάνων από τακτικούς δικαστές. Δεν υπάρχει αμφιβολία περί αυτού. Γιατί ειδικά η ΕΠΟ, κύριε Υπουργέ; Υπάρχει κάτι που δεν καταλαβαίνω; Με καλή πρόθεση το ρωτάω. Γιατί αναφέρεστε μόνο στην ΕΠΟ; Γιατί τώρα αλλάζετε και πρέπει να προσφύγουμε στον Υπουργό οι ομοσπονδίες, ο όποιος θα προσφύγει στη δικαστική υπηρεσία για να ορίσει τον κατάλογο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ πρέπει να κλείσετε σιγά σιγά.

**ΚΩΝΣΤΑΝΤΙΝΟΣ ΜΑΡΚΟΥ:** Μέχρι τώρα οι ομοσπονδίες προσέφευγαν στον αρμόδιο δικαστή και όριζε τον κατάλογο των δικαστών. Γιατί πρέπει να γίνει μέσω του Υπουργείου; Ρωτάω, καλοπροαίρετα πάλι, για να καταλάβω αν υπάρχει κάποιο σκεπτικό.

Τέλος, λείπει η λέξη εισαγγελέας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ. Κοντεύουμε στα οκτώ λεπτά.

**ΚΩΝΣΤΑΝΤΙΝΟΣ ΜΑΡΚΟΥ:** Πιστέψτε με, δεν θα σας φέρω σε δύσκολη θέση.

**ΠΡΟΕΔΡΕΥΟΥΣΑ (Σοφία Σακοράφα):** Με φέρατε ήδη.

**ΚΩΝΣΤΑΝΤΙΝΟΣ ΜΑΡΚΟΥ:** Λέει το υπάρχον νομοσχέδιο: «Υπεύθυνος άσκησης δίωξης πειθαρχικών ποδοσφαιρικών αδικημάτων αναλαμβάνει εν ενεργεία εισαγγελικός λειτουργός με βαθμό». Τώρα με τη διάταξη αυτή παραμένει κενό ποιος είναι ο υπεύθυνος. Πώς ορίζεται; Με ποιον τρόπο επιλέγεται; Ποιος θα τον αναπληρώσει;

Πιθανά να είναι κάποια πράγματα που δεν τα αντιλαμβανόμαστε και καλοπροαίρετα να τα ακούσουμε. Αν δεν είναι, όμως, κάτι κρύβεται από πίσω.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Λοβέρδος από το Κίνημα Αλλαγής και αμέσως μετά ο Κοινοβουλευτικός Εκπρόσωπος της Νέας Δημοκρατίας, ο κ. Μπούγας.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, ως ελεύθερος επαγγελματίας, ως δικηγόρος που λειτουργώ στον χώρο της αρμοδιότητας του Υπουργού που σήμερα ασκεί νομοθετική πρωτοβουλία, ζω στην καθημερινή μου ζωή την αντίφαση ανάμεσα σε δύο αγαθά που κινδυνεύουν και τα δύο πάρα πολύ σοβαρά. Και ακούω τι λένε οι διπλανοί μου: Την αντίφαση ανάμεσα στην ανάγκη να επιβιώσουμε οικονομικά, μικροί, μεσαίοι, μεγάλοι στον χώρο του επαγγέλματος και από την άλλη να μην αρρωστήσουμε. Δημόσια υγεία, οικονομία, ύφεση, προβλήματα.

Το δεύτερο lockdown δεν θα συντρίψει τον κρατικό προϋπολογισμό, γιατί υπάρχουν ροές χρηματοδοτήσεων και θα υπάρξουν. Θα συντρίψει, όμως, εκατοντάδες, χιλιάδες μικρομεσαίες επιχειρήσεις και το χτύπημα θα είναι καίριο. Έχετε αργήσει δραματικά και αυτή η συζήτηση θα γίνει και μεταξύ των Αρχηγών, θα γίνει στα μέσα ενημέρωσης, θα γίνει στη Βουλή επανειλημμένα.

Εγώ, όμως, θέλω να επιμείνω στο γενικό κατηγορώ μας για αργοπορία σε μια πτυχή του που αφορά εσάς, το Υπουργείο Δικαιοσύνης εννοώ. Είναι δυνατόν σήμερα, τώρα, να μην μπορεί ένας να μας ενημερώσει πώς θα λειτουργήσουμε από το Σάββατο το πρωί; Είναι δυνατόν; «Αναμένεται η ΚΥΑ» και «θα βγει η ΚΥΑ» και να μας ενημερώνουν όλα τα άλλα Υπουργεία, αλλά όχι εσείς για το τι θα γίνει, ποιες πράξεις δικηγορικές, ποιοι σχηματισμοί δικαστικοί θα είναι εν λειτουργία; Είστε Υπουργείο Δικαιοσύνης ή Υφυπουργείο του Μαξίμου; Πρέπει να το αποφασίσετε. Δεν ξέρετε τίποτα για αυτά που συμβαίνουν στο επάγγελμά μας.

Και δεν το λέω με αντιπολιτευτική διάθεση. Γνωριζόμαστε πάρα πολλά χρόνια. Όποιος κάνει αντιπολίτευση κάθε μέρα στα κάγκελα, δεν ακούγεται από κανέναν. Όποιος, όμως, φυλάει την αντιπολιτευτική του κριτική εκεί που πραγματικά πασιφανώς έχει δίκιο τότε νομίζω ότι ακούγεται και ακούγεται πολύ πειστικά.

Εδώ, εσείς, κύριε Υπουργέ της Δικαιοσύνης, έχετε -εν μέσω ενός Υπουργικού Συμβουλίου που αποφασίζει αυτό το δεύτερο κλείσιμο- αδυναμία να μας πείτε σήμερα τι θα μπορέσει να λειτουργήσει στο πεδίο της δικής μας επαγγελματικής ζωής. Το επιβεβαιώνουν συνάδελφοι μου, το επιβεβαιώνουν τα μέλη του Διοικητικού Συμβουλίου του ΔΣΑ, το επιβεβαιώνουν όλοι οι δημοσιογράφοι του δικαστικού, μηδενός εξαιρουμένου και μηδεμιάς εξαιρουμένης. Όλοι!

Δύο θέματα θέλω να θίξω, γιατί δεν έχω περισσότερο χρόνο ως ομιλητής. Το πρώτο έχει να κάνει με το άρθρο 65 –δεν ξέρω εάν μετεβλήθη η άρνησή του- σε σχέση με τη συγχώνευση των εισαγγελιών. Έχω πάρα πολλά να πω, γιατί ήμουν Υπουργός όταν συγκροτήθηκαν και η μια και η άλλη εισαγγελίες. Ξέρω ότι πίεζε η τρόικα να γίνει. Ξέρω ότι είχαμε διάθεση, εμείς που τα νομοθετήσαμε αυτά, για μια ανεξάρτητη εισαγγελία οικονομικού εγκλήματος. Ξέρω τη διαφορά ανάμεσα στο ανεξάρτητο και το ανεξέλεγκτο. Ζήσαμε το δεύτερο, έντονα και η πρόταση για τη συγχώνευση των εισαγγελέων είναι σωστή. Όμως, πέρα από αυτό το ειδικό θέμα που έχει τη δική του λογική, υπάρχει και κάτι άλλο.

Στην Αναθεώρηση του Συντάγματος με τον κ. Βενιζέλο στην προηγούμενη Βουλή είχαμε πει χιλιάδες πράγματα γι’ αυτό. Είχαμε πει πόσο εύκολο είναι με την αφέλεια του νομοθέτη της περιόδου των μνημονίων και την πίεση της τρόικα, πόσο εύκολο ήταν να φτιάξουμε μηχανισμούς που μπορεί μια εκτελεστική εξουσία εύκολα να τους χειρίζεται, να τυλίγει τις αντιπολιτεύσεις σε μια κόλλα χαρτί. Αρκούσε ένας άνθρωπος, ένας, μια κυβέρνηση με τέτοια διάθεση και ένας άνθρωπος. Αυτές οι συζητήσεις έγιναν και στο Υπουργικό Συμβούλιο, πολύ πιο αφελώς.

Ο Βενιζέλος δεν ήταν αφελής. Ίσως εμείς οι υπόλοιποι δείξαμε αφέλεια, αλλά στην Επιτροπή για την Αναθεώρηση του Συντάγματος ήμασταν σαφείς, γιατί είχαμε τις εμπειρίες. Είναι σωστή η κίνηση αυτή και εν πάση περιπτώσει θα δοκιμαστεί και στην πράξη από τις επιλογές που θα γίνουν, για τα στελέχη αυτής της νέας υπηρεσίας που είναι πια ενταγμένη στη δομή της δικαιοσύνης και αυτό είναι καλό.

Μοιάζει, όμως, κύριε Υπουργέ αυτή η σωστή κίνηση να είναι μια κίνηση που καλύπτει παράλειψή σας. Τι εννοώ; Έμαθα ότι τον Ιούλιο ζητήσατε για μια εισαγγελέα Κερκύρας που απώλεσε δικογραφία την εφαρμογή του άρθρου 57 του οργανισμού των δικαστηρίων και τη θέση της σε προσωρινή αργία από το Ανώτατο Δικαστικό Συμβούλιο. Ήταν αντιεισαγγελέας πρωτοδικών. Αν ισχύει, εγώ δεν το ξέρω, δεν είμαι Κερκυραίος, αλλά το πληροφορήθηκα τότε, ότι τον Ιούλιο, γι’ αυτό το αδίκημα, που μπορεί να είναι και ένα παράπτωμα ανθρώπινης ατυχίας -θα ελεγχθεί προφανώς- ζητήσατε την κίνηση του άρθρου 57. Για την άλλη περίπτωση, που έχουμε δίωξη από αντεισαγγελέα του Αρείου Πάγου, γιατί δεν κουνηθήκατε καθόλου;

Έρχεστε με μια νομοθετική πρωτοβουλία που την κρίναμε σωστή. Νομίζω η κ. Γιαννακοπούλου έχει τοποθετηθεί επανειλημμένα. Έρχεστε με μια τροπολογία που απαντάει σε ένα θέμα, να καλύψετε μια άλλη παράλειψη. Εμείς την παράλειψη αυτή δεν την κατανοούμε. Είναι το δεύτερο στοιχείο κριτικής που σας κάνω σήμερα, πέραν της ασάφειας που έχουμε όλοι οι δικηγόροι για το τι ακριβώς θα γίνει στο επάγγελμά μας τις επόμενες μέρες και που μας κάνει να πιστεύουμε πια ότι το Υπουργείο Δικαιοσύνης είναι Υφυπουργείο του Μαξίμου και του επιτελικού κράτους.

Σας παρακαλώ πάρα πολύ κάποια στιγμή να δώσετε απαντήσεις. Να δώσετε απαντήσεις για τα θέματα της λειτουργίας των δικαστηρίων. Θα το κάνετε αύριο, μεθαύριο. Ελπίζω να το κάνετε μετά λόγου γνώσεως. «Το μοντέλο της Θεσσαλονίκης», λέγατε. Ποιο μοντέλο; Έχει Άρειο Πάγο η Θεσσαλονίκη; Θα γίνει αυτή η πράξη; Θα λειτουργήσει αυτός ο σχηματισμός; «Α, δεν ξέρουμε. Θα βγει μια ΚΥΑ». Και μετά την ΚΥΑ θα γίνουν εξειδικεύσεις; Δεν είναι πράγματα αυτά.

Η αργοπορία είναι το ένα συνολικά της Κυβέρνησης και η ασάφεια σε έναν τεράστιο κλάδο, που αφορά ανθρώπους που καίγονται από τις επιλογές σας και που αφορά και την οικονομία την ίδια, είναι καταστροφή σε αυτές τις δύσκολες συνθήκες. Πρέπει να δείξετε επάρκεια σε τεχνικό, λεπτομερειακό, καθημερινό επίπεδο. Και όταν μιλάτε, ο άλλος από κάτω να καταλαβαίνει τι θα του συμβεί. Καλό, μέτριο, κακό.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, κ. Μπούγας και αμέσως μετά ο κ. Ζαχαριάδης από τον ΣΥΡΙΖΑ.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, παίρνω τον λόγο αφού έχουν μιλήσει αρκετοί συνάδελφοι και το σύνολο των Κοινοβουλευτικών Εκπροσώπων των άλλων Κοινοβουλευτικών Ομάδων. Άκουσα όλες τις απόψεις. Πολλοί συνάδελφοι είπαν ότι καλώς ελήφθησαν τα μέτρα, άλλοι είπαν ότι άργησαν να ληφθούν τα μέτρα και κάποιοι άλλοι είπαν ότι δεν έπρεπε να ληφθούν τα μέτρα που εξαγγέλθηκαν πριν από λίγο.

Απευθύνομαι κυρίως στους συναδέλφους του ΣΥΡΙΖΑ και ρωτώ: Έχετε αντιληφθεί πού βρισκόμαστε; Παρακολουθείτε την παγκόσμια κατάσταση; Βλέπετε ότι η πανδημία σήμερα σαρώνει την Ευρώπη, ότι χώρες με ισχυρά συστήματα δημόσιας υγείας καταρρέουν και αντιμετωπίζουν τον εφιάλτη της πανδημίας;

Η διαρκώς εξελισσόμενη κατάσταση είναι κατάσταση δυναμική, που δεν επιτρέπει οποιονδήποτε έστω και βραχυπρόθεσμο σχεδιασμό. Η ελληνική Κυβέρνηση εγκαίρως παρεμβαίνει. Έλαβε και λαμβάνει στον σωστό χρόνο τα προσήκοντα μέτρα. Διαπιστώνοντας τη σημαντική αύξηση των κρουσμάτων και πριν φτάσει στα όριά του το σύστημα υγείας, υιοθετούμε τις εισηγήσεις των ειδικών και λαμβάνουμε μέτρα προστασίας της ζωής και της δημόσιας υγείας.

Κυρίες και κύριοι συνάδελφοι, για εμάς η ζωή και η υγεία είναι απόλυτες αξίες. Ταυτόχρονα, ενισχύουμε το Εθνικό Σύστημα Υγείας, καθώς επίσης και την οικονομία μας.

Σήμερα ανακοινώθηκαν μέτρα από τον Υπουργό Οικονομικών για τη στήριξη της οικονομίας και των οικονομικά ασθενέστερων ομάδων του πληθυσμού, ύψους 3,5 δισεκατομμυρίων ευρώ. Αυτά τα χρήματα προστίθενται στα 24 δισεκατομμύρια ευρώ, τα οποία έχουν ήδη δοθεί για τον σκοπό της ενίσχυσης.

Ο ΣΥΡΙΖΑ και σήμερα δυστυχώς, δεν ξέχασε τον κακό του εαυτό. Δεν δίστασε να μας κατηγορήσει ότι τάχα δεν ακολουθήσαμε τις υποδείξεις της επιστημονικής κοινότητας, όταν η Κυβέρνηση από την αρχή, από την πρώτη μέρα λέει -και πράγματι το κάνει- ότι ακολουθεί τις υποδείξεις και τις συστάσεις των ειδικών. Και ενώ ο Κοινοβουλευτικός Εκπρόσωπος του ΣΥΡΙΖΑ διαμαρτυρήθηκε ότι τάχα δεν ακούσαμε τους ειδικούς, ήλθε άλλος αγορητής και από αυτό εδώ το Βήμα κατακεραύνωσε τον επικεφαλής της επιστημονικής ομάδας και μάλιστα, με μια επίθεση η οποία ήταν άκαιρη τη μέρα που έγινε.

Μας κατηγόρησε επίσης, ο Κοινοβουλευτικός Εκπρόσωπος του ΣΥΡΙΖΑ ότι λάβαμε μέτρα σήμερα και δεν περιμέναμε να δούμε πώς θα αποδώσουν τα ήδη ληφθέντα μέτρα, χωρίς βέβαια να μπει στον κόπο να εξηγήσει ούτε ο ίδιος ούτε κανείς άλλος από τους συναδέλφους του ΣΥΡΙΖΑ που πήραν το λόγο, τι θα γινόταν εάν δεν απέδιδαν τα μέτρα που λάβαμε την προηγούμενη εβδομάδα.

Επίσης ελέχθη ότι η Κυβέρνηση λαμβάνει ασυνάρτητες αποφάσεις. Αντί απάντησης σε αυτό, θα σας παρακαλούσα να αναγνώσετε τα Πρακτικά της σημερινής συνεδρίασης, με τις αγορεύσεις των συναδέλφων των Βουλευτών του ΣΥΡΙΖΑ για να δείτε ποιων τα επιχειρήματα είναι ασυνάρτητα και αντιφατικά.

Εν τέλει όμως, δεν μας είπατε, κύριοι συνάδελφοι της Αξιωματικής Αντιπολίτευσης, ποια είναι η άποψή σας; Καλώς ελήφθησαν τα μέτρα; Έπρεπε να ληφθούν; Δεν έπρεπε να ληφθούν καθόλου ή έπρεπε να ληφθούν νωρίτερα;

Και τέλος, ζητάτε κατά τρόπο εντελώς λαϊκίστικο τα Πρακτικά της Επιστημονικής Επιτροπής. Γιατί το κάνετε αυτό; Καταρχήν, γνωρίζετε εάν μπορούν να δημοσιοποιηθούν τα Πρακτικά ή δεν επιτρέπεται; Και τι θέλετε επιτέλους να αποδείξετε;

Τελικά επανέρχομαι στο αρχικό ερώτημα: Έχετε αντιληφθεί τι συμβαίνει διεθνώς ή το μένος σας, σας επιβάλλει μια αντιπολιτευτική κανονικότητα υπό έκτακτες συνθήκες; Με τα συνθήματα αυτά και τις αντιπολιτευτικές κορώνες, το μόνο το οποίο αποδεικνύετε είναι ότι βρίσκεστε σε απόλυτη δυσαρμονία με την κοινωνία.

Κυρίες και κύριοι συνάδελφοι, επειδή θα ήθελα να μείνει αρκετός χρόνος για να μιλήσω για το νομοσχέδιο θα θίξω, προκειμένου να αναλύσω, δύο-τρία σημεία. Το πρώτο κεφάλαιο του συζητούμενου σχεδίου νόμου αντιμετωπίζει την πρόκληση της περάτωσης των δικών που έχουν ανοίξει στο πλαίσιο της εφαρμογής του ν.3869/2010 η διάρκεια των οποίων έχει ή κινδυνεύει να υπερβεί τα εύλογα χρονικά όρια, όπως αυτά ορίζονται και προσδιορίζονται από το άρθρο 6 της Σύμβασης των Δικαιωμάτων του Ανθρώπου, τη νομολογία του Δικαστηρίου Ανθρωπίνων Δικαιωμάτων, αλλά και των εθνικών δικαστηρίων.

Με την επίσπευση των εκκρεμών υποθέσεων του νόμου που τιτλοφορείται «Ρύθμιση οφειλών υπερχρεωμένων φυσικών προσώπων» υλοποιείται, όπως άλλωστε και οι συνάδελφοι της Αντιπολίτευσης δέχθηκαν, μια πρωταρχική υποχρέωση απέναντι στους ευρωπαϊκούς φορείς, την Ευρωπαϊκή Επιτροπή και τον Ευρωπαϊκό Μηχανισμό Σταθερότητας, η οποία είχε αναληφθεί όχι από την Κυβέρνηση της Νέας Δημοκρατίας, αλλά από την προηγούμενη κυβέρνηση του ΣΥΡΙΖΑ.

Ο νομοθετικός τρόπος που επιλέγεται για την άρση του υφιστάμενου δισεπίλυτου προβλήματος είναι απολύτως σαφής. Όλοι οι δανειολήπτες με αιτήσεις για υπαγωγή τους στο καθεστώς του νόμου που αναμένουν δικάσιμο σε πρώτο βαθμό μετά τις 15 Ιουνίου 2021 πρέπει να επανυποβάλουν την αίτησή τους, προκειμένου να λάβουν δικάσιμο μέσα στο 2021.

Ποιος είναι ο δικαιολογητικός λόγος της ρύθμισης; Οι δικάσιμοι εκκρεμών υποθέσεων του ν.3869 εκτείνονται, ελέχθη αρκετές φορές, μέχρι το μακρινό 2032. Ξέρετε με βάση αυτά τα δεδομένα πότε αναμένεται η έκδοση -όχι αμετάκλητης- τελεσίδικης απόφασης; Στη δεκαετία του 2040. Υπό αυτά τα δεδομένα λοιπόν, είναι προφανής η παραβίαση της διάταξης του άρθρου 6 παράγραφος 1 της ΕΣΔΑ.

Αυτό που πρέπει εξαρχής να επισημάνουμε είναι ότι με τις εισηγούμενες διατάξεις δεν επέρχεται έκπτωση, δεν επέρχεται περιορισμός των ουσιαστικών δικαιωμάτων που παρέχονται από το ν.3869/2010. Οι δανειολήπτες -και αυτό είναι σημαντικό- διατηρούν το σύνολο των δικαιωμάτων που άσκησαν με τις αιτήσεις τους και την αξίωση να κριθούν από το αρμόδιο δικαστήριο και τον φυσικό τους δικαστή.

Οι διατάξεις του πρώτου κεφαλαίου εισάγουν δικονομικές και μόνο ρυθμίσεις για τον εξορθολογισμό και την επιτάχυνση της διαδικασίας. Οι ρυθμίσεις αυτές κρίνονται επιτακτικές, δεδομένου ότι οι προηγούμενες νομοθετικές παρεμβάσεις προς την ίδια κατεύθυνση απέβησαν άκαρπες, γεγονός το οποίο επιβεβαιώνεται και από τον αριθμό των αιτήσεων που εκκρεμούν.

Οι παρεμβάσεις και οι άξονες που ακολουθούνται αναλύθηκαν από τον Εισηγητή μας και από τους προηγούμενους Βουλευτές της Νέας Δημοκρατίας που έλαβαν τον λόγο.

Για μας δεν υπάρχει αμφιβολία ότι συζητούμε ένα ρηξικέλευθο και καινοτόμο νομοθέτημα. Η νέα ηλεκτρονική πλατφόρμα προσφέρει σημαντικές ψηφιακές δυνατότητες, διασφαλίζει την προστασία των συμφερόντων των δανειοληπτών και εξοικονομεί χρόνο και χρήμα. Στους συναδέλφους της Αντιπολίτευσης, οι οποίοι διαμαρτύρονται για την επίσπευση των συγκεκριμένων υποθέσεων και μέμφονται την Κυβέρνηση, υπενθυμίζω ότι η επίσπευση των ίδιων υποθέσεων είχε επιχειρηθεί με τον ν.4336/2015 ο οποίος τότε είχε δώσει περιθώριο τριών ετών για να εκδικαστούν στο σύνολό τους, δηλαδή προθεσμία μέχρι 31 Δεκεμβρίου του 2018.

Επίσης, κύριοι συνάδελφοι, επειδή θα πρέπει να θυμόμαστε τα πάντα και να μην έχουμε επιλεκτική μνήμη σε αυτήν την Αίθουσα, σας υπενθυμίζω ότι από το έτος 2015 έχει αρθεί το τραπεζικό απόρρητο των εμπλεκομένων, ενώ η ηλεκτρονική κατάθεση των δικογράφων, γνωστή ως πλατφόρμα, έχει εισαχθεί ήδη από το 2007.

Και επειδή μιλήσατε για τις συνέπειες, ας δούμε τι θα συμβεί εάν μείνουμε στη διατήρηση του υφιστάμενου καθεστώτος. Θα επιχειρήσω μια σύγκριση με τις διατάξεις που εισάγει το συγκεκριμένο νομοθέτημα. Οι δανειολήπτες λοιπόν που η αίτησή τους γίνει δεκτή, θα γνωρίζουν σύντομα ποιες είναι οι υποχρεώσεις τους έναντι των πιστωτών τους και δεν θα χρειαστεί να περιμένουν πολλά χρόνια για να γίνει αυτό. Διότι μετά από μια παρέλευση πέντε ή περισσοτέρων ετών, ενδεχομένως να μην είναι σε θέση λόγω αλλαγής των οικονομικών δεδομένων, να ανταποκριθούν στις ρυθμίσεις τις οποίες θα αποφασίσουν τα δικαστήρια.

Εκείνοι, όμως, οι δανειολήπτες οι οποίοι θα δουν την αίτησή τους να απορρίπτεται, θα απαλλαγούν από την υποχρέωση της καταβολής των ποσών που πληρώνουν σήμερα με βάση την προσωρινή διαταγή, τα ποσά αυτά σε ορισμένες περιπτώσεις είναι αρκετά μεγάλα, και αν τελικώς η αίτησή τους απορριφθεί μετά από πολλά χρόνια θα έχουν πληρώσει ένα μεγάλο, για τις οικονομικές τους δυνατότητες, χρηματικό ποσό χωρίς να έχει αυτό καμμία ανταπόδοση, διότι θα συμψηφιστεί με τα έξοδα και τους τόκους.

Όσον αφορά το ζήτημα της προθεσμίας άσκησης του ενδίκου μέσου της εφέσεως, δεν θα έλεγα πολλά γιατί η παραπομπή στην πάγια νομολογία τόσο του Δικαστηρίου Δικαιωμάτων του Ανθρώπου, όσο και των ελληνικών δικαστηρίων είναι σαφής. Επαφίεται στον κοινό νομοθέτη να καθορίσει τα χρονικά όρια άσκησης των ένδικων μέσων.

Ας δούμε όμως τώρα ποια είναι η κατάσταση που ισχύει σήμερα και πώς διαμορφώνεται με βάση τις διατάξεις του εισηγούμενου νομοσχεδίου. Σήμερα η μεν γνήσια προθεσμία είναι τριάντα μέρες και εκκινεί από την επίδοση, η δε καταχρηστική προθεσμία του άρθρου 18 του Κώδικα Πολιτικής Δικονομίας είναι δύο έτη από τη δημοσίευση. Τι αλλαγές επέρχονται; Η μεν γνήσια προθεσμία παραμένει ίδια, τριάντα μέρες εφόσον επιδοθεί από οποιονδήποτε διάδικο.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Κύριε Πρόεδρε, θα κάνω χρήση και της δευτερολογίας.

Κι ενώ μειώνεται η καταχρηστική προθεσμία από τα δύο έτη στους έξι μήνες. Ωραία. Ποιες εκδοχές έχουμε; Η μια εκδοχή είναι να γίνει δεκτή η αίτηση του δανειολήπτη. Σε αυτήν την περίπτωση θα πρέπει η τράπεζα, οι πιστωτές, οι καθ’ ων η αίτηση να ασκήσουν, μέσα στην καταχρηστική προθεσμία των έξι μηνών, την έφεσή τους. Αυτό είναι καλό ή κακό για τον δανειολήπτη;

Στην άλλη περίπτωση, που ο δανειολήπτης δει την αίτησή του να απορρίπτεται, ή η τράπεζα ή οποιοδήποτε πιστωτής θα επισπεύσει την επίδοση, άρα, η προθεσμία θα γίνει τριάντα μέρες ή θα οφείλει μέσα σε έξι μήνες να ξεκαθαρίσει την κατάσταση και να αποφασίσει εάν θέλει ή δεν θέλει να ασκήσει έφεση έτσι ώστε να κριθεί η υπόθεσή του σε δεύτερο βαθμό.

Γιατί λοιπόν δαιμονοποιείτε δικονομικές ρυθμίσεις που πράγματι εάν κανείς τις δει καλόπιστα και τις εφαρμόσει, οδηγούν στην επιτάχυνση της διαδικασίας της δίκης ενώπιον των ειρηνοδικείων, ειρήσθω εν παρόδω ι μπορεί να συζητούνται οι υποθέσεις αυτές την εκούσια δικαιοδοσία, δεν είναι όμως, κυρίες και κύριοι συνάδελφοι, γνήσιες υποθέσεις εκούσιας δικαιοδοσίας. Είναι διαφορές, γι’ αυτό και πολύ σωστά το Υπουργείο Δικαιοσύνης παραπέμπει στη διαδικασία του άρθρου 237, διότι έχουμε να κάνουμε με διαφορές που ο νομοθέτης για να μπορέσει κυρίως να εκμεταλλευτεί και να αξιοποιήσει την ευελιξία των διατάξεων της εκούσιας δικαιοδοσίας έχει παραπέμψει προς εκδίκασή τους στα άρθρα 739 επόμενα, αλλά και για την εφαρμογή του ανακριτικού συστήματος.

Μιας και γίνεται λόγος για την εφαρμογή του ανακριτικού συστήματος, πρέπει να ξέρετε ότι δεν τίθεται εκ ποδών το ζήτημα διαθέσεως στις διατάξεις της εκούσιας δικαιοδοσίας. Η πρωτοβουλία για την κίνηση της υπόθεσης αλλά και για την προβολή των ισχυρισμών εξακολουθεί να παραμένει στους διαδίκους. Ισχύει και το συζητητικό και το ανακριτικό σύστημα.

Και αυτά τα λέω όχι για να κάνω μάθημα από του Βήματος της Βουλής, αλλά για να απαντήσω στους συναδέλφους εκείνους οι οποίοι νομίζουν ότι τάχα συμβαίνει μια μεταβολή που είναι σε βάρος των πιστωτών. Αντίθετα, νομίζω ότι η σωστή εφαρμογή των διατάξεων και η σωστή ερμηνεία τους θα οδηγήσει πράγματι σε επιτάχυνση της διαδικασίας και θα έχει επίσης ως αποτέλεσμα να γνωρίζουν οι δανειολήπτες τι οφείλουν να κάνουν από εδώ και στο εξής, αν μπορούν να προστατευτούν με βάση τις διατάξεις του ν.3869/2010, που σήμερα βέβαια δεν ισχύει σε ό,τι αφορά την προστασία της πρώτης κατοικίας, αυτό έχει καταργηθεί, ή θα επιλέξουν άλλες μορφές ρύθμισης των χρεών τους και προστασίας της κατοικίας τους.

Επιπροσθέτως, με το συζητούμενο σχέδιο νόμου εισάγονται, και νομίζω ότι πρέπει να τονιστεί αυτό, βαρυσήμαντες μεταρρυθμίσεις σε άλλους τομείς. Το Υπουργείο παίρνει επιτέλους την πρωτοβουλία να εκσυγχρονίσει τον Κώδικα Δικηγόρων. Ο τρόπος κτήσης της δικηγορικής ιδιότητας υπόκειται πλέον σε αυστηρότατες προϋποθέσεις ώστε να εναρμονιστεί η ελληνική νομοθεσία με τις επιταγές του Ευρωπαϊκού Δικαστηρίου Δικαιωμάτων του Ανθρώπου.

Παράλληλα, η αρμοδιότητα διενέργειας του διαγωνισμού για τη δικηγορική άδεια μεταφέρεται στην ολομέλεια των δικηγορικών συλλόγων της χώρας, ικανοποιώντας έτσι ένα πάγιο αίτημα των δικηγόρων της επικράτειας.

Επιτρέψτε μου στο σημείο αυτό να αναφερθώ αναλυτικότερα στο θέμα της απόκτησης άδειας δικηγόρου, κατόπιν και των σχετικών τοποθετήσεων συναδέλφων που έφτασαν μάλιστα μέχρι του σημείου να προτείνουν μόνη η λήψη του πτυχίου να αποτελεί προϋπόθεση για την απόκτηση της δικηγορικής ιδιότητας.

Αυτό δεν συμβαίνει πουθενά στον πολιτισμένο κόσμο και βεβαίως δεν συμβαίνει και πουθενά στην Ευρώπη. Σε κανένα κράτος οι πτυχιούχοι των νομικών σχολών δεν αποκτούν αυτόματα την ιδιότητα του δικηγόρου. Στη Γερμανία λόγου χάρη με τη μακραίωνη νομική παράδοση η δικηγορική άσκηση μισθοδοτείται μεν από το κράτος, διαρκεί όμως τρία χρόνια.

Οι ασκούμενοι δικηγόροι, κύριοι συνάδελφοι, μετεκπαιδεύονται στο δικαστήριο, αργότερα στη διοίκηση και τελικά στο τελευταίο στάδιο της άσκησής τους σε δικηγορικό γραφείο. Κάθε ασκούμενος έτσι έχει τη δυνατότητα να αποκτήσει μια ολοκληρωμένη εμπειρία της νομικής πράξης με σημαντικότερη την εμπειρία της έδρας, διότι ανεβαίνει μαζί με τον δικαστή που επικουρεί, και έχει τη δυνατότητα να τον βοηθά και στα σχέδια των αποφάσεων που εκείνος συντάσσει.

Κυρίες και κύριοι, το συζητούμενο σχέδιο νόμου που εισηγείται ο Υπουργός Δικαιοσύνης εισάγει μια σειρά ρυθμίσεων οι οποίες επιλύουν χρόνια προβλήματα στο χώρο της δικαιοσύνης, όπως είναι οι τροποποιήσεις στον Κώδικα Πολιτικής Δικονομίας, ευνοϊκές ρυθμίσεις στον Κώδικα Δικαστικών Επιμελητών, τροποποιήσεις στο πειθαρχικό δίκαιο των δικηγόρων και στο καθεστώς των αμοιβών τους, παροχή νομικής βοήθειας σε συμπολίτες μας χαμηλού εισοδήματος. Επίσης, προχωρά ένα ακόμα βήμα την ηλεκτρονική δικαιοσύνη με την πρόβλεψη για την εξ αποστάσεως διάσκεψη και την επεξεργασία διαταγμάτων με τη χρήση τεχνολογιών πληροφορικής και επικοινωνιών. Εισάγει ρυθμίσεις για την αντιμετώπιση των αυξημένων υπηρεσιακών αναγκών του ΤΑΧΔΙΚ και για την κάλυψη θέσεων δικαστικών υπαλλήλων. Τολμά, επίσης, και σε αυτό θέλω να επιμείνω, μια σημαντική θεσμική τομή. Την ενοποίηση των εισαγγελιών διαφθοράς και οικονομικού εγκλήματος με τη δημιουργία στην Εισαγγελία Εφετών Αθηνών τμήματος Οικονομικού Εγκλήματος. Έτσι, θα μπορεί ο Εισαγγελέας Οικονομικού Εγκλήματος να έχει την εποπτεία όλων των υποθέσεων που αναφέρονται στην οικεία διάταξη του σχεδίου νόμου και βεβαίως, να μην τα επαναλάβω επειδή συμφωνώ, να αποφευχθούν φαινόμενα σαν αυτά τα οποία περιέγραψε ο προηγούμενος ομιλητής κ. Λοβέρδος.

Κύριε Υπουργέ, μια πρόταση. Είναι πολύ σωστή η ρύθμιση την οποία εισάγετε, θα ήθελα όμως να σας προτείνω στο νέο τμήμα να καθιερωθεί άμεσα και υποχρεωτικά η τήρηση ηλεκτρονικού αρχείου της δικογραφίας για να μπορεί αμέσως να αποδεικνύεται η περιέλευση οποιουδήποτε εγγράφου, καθώς επίσης και η εσαεί διατήρησή του και να μην εμφανιστούν φαινόμενα σαν αυτά τα οποία αντιμετωπίσαμε στο πρόσφατο παρελθόν να μην υπάρχουν έγγραφα ή να μην χορηγούνται έγγραφα και να μην γνωρίζουμε πώς και πότε περιήλθαν και αν περιήλθαν στην εισαγγελία διαφθοράς. Και βεβαίως να μην έχουμε ξανά φαινόμενα άκρως δυσφημιστικά για το κύρος της δικαιοσύνης που έφτασαν σε αλληλοκατηγορίες δικαστικών λειτουργών για απόκρυψη ή υπεξαγωγή κρίσιμων στοιχείων σε ιδιαιτέρως σημαντικές υποθέσεις.

Κυρίες και κύριοι συνάδελφοι, ο χώρος της δικαιοσύνης πράγματι δεν προσφέρεται για κομματικές αντιπαραθέσεις. Οι ρυθμίσεις του νομοσχεδίου είναι αναγκαίες και επιβεβλημένες, επιλύουν σοβαρά προβλήματα στον χώρο της δικαιοσύνης. Σας καλώ να το υπερψηφίσετε.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Ζαχαριάδης από τον ΣΥΡΙΖΑ και αμέσως μετά ο κ. Μανωλάκος από τη Νέα Δημοκρατία.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Η απόφαση του κ. Μητσοτάκη να μην έρθει αύριο στη Βουλή προσβάλλει το Κοινοβούλιο και προσβάλλει και τον ελληνικό λαό.

Είμαστε κοινοβουλευτική δημοκρατία όσο και αν προσπαθεί να κρυφτεί, όσο και αν καταφεύγει σε προστατευόμενα περιβάλλοντα, όσο κι αν στέλνει σημειώματα στα media που στοχοποιούν τον Τσίπρα και δημοσιεύονται copy-paste από κάποια media, να ξέρει ότι ο λαός τον έχει καταλάβει. Κρυπτόμενος δεν ηγείται κανείς.

Κύριε Μητσοτάκη, είστε Πρωθυπουργός! Ελάτε στη Βουλή!

Το νομοσχέδιο είναι ουρά και συνέχεια του νομοσχεδίου, που δυστυχώς ψηφίστηκε την προηγούμενη βδομάδα στη Βουλή, του Πτωχευτικού. Την ώρα που ο λαός φτωχοποιείται, την ώρα που η οικονομία εξαερώνεται, την ώρα που η ανεργία καλπάζει, την ώρα που τα αδιέξοδα πολλαπλασιάζονται το μόνο σας μέλημα είναι πώς θα γίνει αυτή η αναδιάταξη του πλούτου σε βάρος της μεσαίας τάξης, σε βάρος των νεόπτωχων, σε βάρος των νέων ανέργων, σε βάρος των θυμάτων της κρίσης.

Κάνετε την κρίση ευκαιρία για τις τράπεζες και για τα funds. Δυστυχώς, πάμε σε δεύτερο lockdown. Το κατά Μητσοτάκη σχεδόν αδιανόητο έρχεται ως λύση ανάγκης. Η Κυβέρνηση απέτυχε. Είχαμε πει από τις πρώτες μέρες ότι τους κανόνες και το σχέδιο πρέπει να τα βάζει η πολιτεία και εμείς στηρίξαμε.

Οι ανακοινώσεις του Πρωθυπουργού στις 22 Οκτωβρίου, στις 31 Οκτωβρίου, στις 4 Νοεμβρίου ομολογούν ότι τους κανόνες πλέον τους βάζει ο ιός και τρέχουμε από πίσω. Γιατί; Γιατί δεν ακούσατε κανέναν που καλόπιστα έβλεπε ρωγμές στην προστασία των πολιτών, γιατί πιστέψατε ότι η πρώτη επιτυχία ήταν αποτέλεσμα οργανωτικών και πολιτικών δυνατοτήτων του κ. Μητσοτάκη, γιατί αντί να προσλάβετε γιατρούς, νοσηλευτές και να φτιάχνετε κρεββάτια ΜΕΘ, όπως κάνουν σε όλο τον κόσμο, κομπάζατε με αυταρέσκεια: «Νικήσαμε τον ιό».

«Τι θα γινόταν αν δεν ήμουν εγώ Πρωθυπουργός;» μας είπε ο Μητσοτάκης από Βήματος Βουλής στις 30 Απριλίου. «Όπως νικήσαμε τον ιό, θα νικήσουμε και την ύφεση». «Αν είχαμε ακούσει τον ΣΥΡΙΖΑ με τις ΜΕΘ, θα είχαμε πετάξει εκατομμύρια ευρώ». Αποτύχατε. Πετυχαίνετε μόνο με γενικές απαγορεύσεις.

Την προηγούμενη βδομάδα ο Πρωθυπουργός από αυτό εδώ το Βήμα μας κουνούσε αυτάρεσκα πίνακες και έδειχνε ότι ακόμα και πριν μια βδομάδα ήταν Μωυσής, μόνο επικοινωνία, μόνο συνθήματα. Και τώρα φτάσαμε στην ώρα μηδέν. Φτάσαμε στην ώρα που μετράμε ελεύθερες ΜΕΘ, μετράμε διασωληνωμένους, μετράμε ανθρώπους που φεύγουν από τη ζωή όχι ως αριθμό, αλλά ως ξεχωριστή ιστορία ή τραγωδία για κάθε μια και κάθε έναν από αυτούς που περνούν τη δοκιμασία ή πεθαίνουν γι’ αυτούς και για τις οικογένειές τους.

Και έχετε ευθύνες. Λέγατε και λέτε ότι έχουμε χίλιες ΜΕΘ, όμως με διακόσιες ΜΕΘ για COVID, το σύστημα έχει φτάσει στα όριά του. Μήπως έπρεπε να φτιάξουμε παραπάνω κλίνες, όπως γίνεται σε όλες τις χώρες; Υπάρχουν γιατροί και νοσηλευτές για αυτές τις ΜΕΘ; Δεν υπάρχουν. Υπάρχουν γιατροί και νοσηλευτές αν αρρωστήσουν οι γιατροί και οι νοσηλευτές που υπηρετούν στην πρώτη γραμμή; Όχι. Γιατί δεν υπάρχουν μετά από οκτώ μήνες;

Κόβετε το 80% των μη εκτάκτων χειρουργείων. Κάνετε το Εθνικό Σύστημα Υγείας σύστημα αντιμετώπισης COVID. Όλα τα υπόλοιπα τι θα γίνουν; Οι επιλογές σας μας βάζουν στο μάτι του κυκλώνα. Υγειονομική αποτυχία, οικονομική καταστροφή.

Θέλω από αυτό το Βήμα εδώ εμείς να είμαστε καθαροί. Ο ΣΥΡΙΖΑ -Προοδευτική Συμμαχία θα δώσει όλες του τις δυνάμεις για να στηριχτεί η δημόσια υγεία και οι λειτουργοί της, για να στηριχθεί η οικονομία, οι εργαζόμενοι, η μικρομεσαία επιχειρηματικότητα, για να μην διαρραγεί η κοινωνική συνοχή, για να μην λυγίσουμε ψυχολογικά ως κοινωνία, για να μην μείνει κανείς μόνος του στην κρίση, για να ξέρει ο ελληνικός λαός ότι είμαστε δίπλα του.

Έρχομαι τώρα στα αυτοδιοικητικά του νομοσχεδίου. Στο άρθρο 56, το πρώην 68, θα ψηφίσουμε «παρών». Με βάση και την έκθεση της Επιστημονικής Επιτροπής της Βουλής θεωρούμε ότι χρειάζεται ένας σοβαρός διάλογος με την τοπική αυτοδιοίκηση και τα αρμόδια όργανα της, δεν πρέπει να υπάρχουν σκιές, χρειάζεται απόλυτη διαφάνεια παντού. Αυτοί που αδίκως ταλαιπωρούνται από γραφειοκρατικές δυσκαμψίες να διαχωριστούν από αυτούς οι οποίοι έβαλαν το χέρι στο μέλι και να προχωρήσει η δικαιοσύνη.

Την τροπολογία του Υπουργείου Εσωτερικών στους ΟΤΑ την καταψηφίζουμε. Στις 8 Οκτωβρίου στο νομοσχέδιο του Υπουργείου Εσωτερικών για την ιθαγένεια οι δήμοι, η ΚΕΔΕ, ο ΣΥΡΙΖΑ σας είπαμε ότι το χρονοδιάγραμμα δεν βγαίνει. Μας αγνοήσατε τότε.

Σήμερα το φέρνει ξανά, πάει να συστήσει υπηρεσίες δόμησης με ιδιώτες, αφήνει ορθάνοιχτο παράθυρο, αφού για τη στελέχωσή τους προσμετρώνται οι πάσης φύσεως απασχολούμενοι και το προσωπικό ανεξαρτήτως της σχέσης εργασίας.

Δεν υπάρχει, δυστυχώς, καμμία αναφορά για την ενίσχυση των ΟΤΑ με πόρους, για την υλοποίηση προσλήψεων που αναφέρονται στην τρέχουσα περίοδο. Οι πόροι των ΟΤΑ σε αυτήν τη φάση είναι μειωμένοι και θα μειωθούν ακόμα παραπάνω λόγω του δεύτερου κύματος της πανδημίας και συνεχίζεται η αντιδημοκρατική μεθόδευση όπου αποδυναμώνονται τα δημοτικά και περιφερειακά συμβούλια και περνάνε οι αρμοδιότητες στην οικονομική επιτροπή, ενώ η διαδικασία της εκλογής των δημοτικών και περιφερειακών συμβουλίων ήταν δημοκρατική και αναλογική.

Ξαναγυρίζω στο θέμα της πανδημίας. Κρίθηκε, μας λέει η Κυβέρνηση και το Υπουργείο, για λόγους ανάγκης ότι τα γυμνάσια και τα λύκεια θα λειτουργήσουν με το τηλεμάθημα. Οκτώ μήνες μετά την έναρξη της πανδημίας, έξι μήνες μετά την άρση του πρώτου lockdown μπορείτε σαν Κυβέρνηση να εγγυηθείτε ότι κάθε οικογένεια, κάθε παιδάκι έχει εξοπλισμό computer ή tablet για να παρακολουθήσει τα μαθήματα όταν την ίδια ώρα ο μπαμπάς του και η μαμά του κάνουν τηλεργασία; Φυσικά και όχι. Διότι η μόνη προεργασία που κάνατε για να ξεκινήσει το έτος ήταν παγουρίνο και μάσκες «αλεξίπτωτα». Εξασφαλίστε έστω και τώρα στους μαθητές που θα κάνουν μάθημα, σε αυτούς που το χρειάζονται computer, tablet και στους γονείς τους τον αντίστοιχο εξοπλισμό για να μπορεί να γίνεται η τηλεργασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απίστευτα ρηχές αναλύσεις από το Βήμα της Βουλής για την οικονομία. Τι λέγατε; Στην αρχή λέγατε ότι θα είναι οριακή η κατάσταση, θα είμαστε στο 0%. Γρήγορα το αλλάξατε, είπατε ύφεση 4% το 2020. Μετά λέγατε, μην ανησυχείτε, ύφεση 8% το 2020, αλλά μεγάλη ανάκαμψη το 2021.

Βλέπετε πού πάμε τώρα όταν συντείνει η οικονομική με την υγειονομική κρίση; Πάμε σε διψήφια ύφεση για το 2020 και σε ένα δραματικό 2021. Ποιο είναι το σχέδιο; Ποιες είναι οι πρωτοβουλίες; Ποιες είναι οι πολιτικές;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να ολοκληρώσετε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ολοκληρώνω σε πέντε δευτερόλεπτα.

Αφήσαμε ένα κομπόδεμα ως κυβέρνηση 37 δισεκατομμύρια. Αυτό το κομπόδεμα ήρθε ο κ. Μητσοτάκης και είπε: «Δεν είναι του Τσίπρα, είναι δικό μου». Αυτό το κομπόδεμα δεν είναι ούτε του Τσίπρα και κυρίως δεν είναι του Μητσοτάκη, είναι του ελληνικού λαού. Και τον ελληνικό λαό πρέπει να τον βοηθήσετε, να τον στηρίξετε να μπορέσει να βγάλει τη δοκιμασία όρθιος και όχι να κάνετε μόνο επιλογές για συγκεκριμένα συμφέροντα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Μανωλάκος από τη Νέα Δημοκρατία και να ετοιμάζεται αμέσως μετά ο κ. Παπαηλιού από τον ΣΥΡΙΖΑ.

Ορίστε, κύριε συνάδελφε.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, η παγκόσμια κοινότητα ανάμεσά τους και η χώρα μας δοκιμάζεται με το δεύτερο κύμα του κορωνοϊού. Η Κυβέρνηση και αυτή τη φορά προασπίζει την υγεία του ελληνικού λαού με όποιο κόστος, αλλά και μεριμνά για την ελάφρυνση των επιπτώσεων των επιχειρήσεων και των εργαζομένων.

Είναι θεμιτή η κριτική και αναγκαίος ο έλεγχος της Αντιπολίτευσης, πλην όμως είναι προς το συμφέρον της πατρίδας μας να αποφεύγεται η υπερβολή και ο λαϊκισμός. Χρειάζεται όλοι, πολιτικές ηγεσίες, τα κόμματα, ο λαός να επιδείξουμε υπευθυνότητα και να συμβάλουμε στην αντιμετώπιση της νέας ζοφερής πραγματικότητας. Ας μην τζογάρουν ορισμένοι στην καταστροφή της χώρας. Δεν θα το επιτρέψουμε να γίνει.

Κυρία Πρόεδρε, έρχομαι τώρα στο νομοσχέδιο.

Η Κυβέρνησή μας, πειθαρχώντας στις επιταγές της Ευρωπαϊκής Σύμβασης των Δικαιωμάτων του Ανθρώπου, που κατισχύει του Συντάγματος, φέρνει σήμερα προς ψήφιση στη Βουλή το υπό συζήτηση νομοσχέδιο του Υπουργείου Δικαιοσύνης.

Η σύμβαση αυτή ορίζει ότι κάθε πρόσωπο έχει δικαίωμα η υπόθεσή του να δικαστεί δίκαια, δημόσια και σε εύλογο χρονικό διάστημα, όπως κάθε δικαστική υπόθεση. Έτσι, και οι αιτήσεις που είχαν υπαχθεί στη διαδικασία του νόμου Κατσέλη του 2010 έπρεπε να είχαν εκδικαστεί εντός λογικής προθεσμίας, η οποία, όμως, έχει παρέλθει προ πολλού.

Ποια είναι, όμως, η αλήθεια; Η αλήθεια είναι ότι αυτό το σχέδιο νόμου άργησε πέντε χρόνια να έρθει στη Βουλή, δεν έγινε όταν έπρεπε και, δυστυχώς, έχει παγιωθεί μια κατάσταση ιδιότυπης ασυλίας των λεγόμενων «στρατηγικών κακοπληρωτών».

Πολύ ορθά, λοιπόν, το Υπουργείο Δικαιοσύνης επισπεύδει τις υποθέσεις αυτές. Η Αξιωματική Αντιπολίτευση θα έπρεπε, προτού βιαστεί να ασκήσει κριτική, να κάνει την αυτοκριτική της για την αδράνεια που επέδειξε.

Κυρίες και κύριοι συνάδελφοι, είναι γεγονός ότι το παρόν σχέδιο νόμου αναγκάζει ουσιαστικά τους οφειλέτες να επαναπροσδιορίσουν οι ίδιοι τις υποθέσεις τους και, μάλιστα, μέσα σε σύντομες προθεσμίες. Διαφορετικά, η αίτηση θεωρείται σαν να μην έχει ασκηθεί ποτέ και ο οφειλέτης χάνει την προστασία που είχε αιτηθεί.

Δυστυχώς, όταν κάτι πάει από την αρχή στραβά, χωρίς σχέδιο και χωρίς να έχουν ληφθεί υπ’ όψιν αναγκαίες παράμετροι, όσο και να προσπαθήσεις να το «ισιώσεις» τα προβλήματα θα υπάρχουν.

Ο νόμος Κατσέλη, πράγματι, ήταν, κατά κοινή ομολογία, ένα ευεργέτημα για τους οφειλέτες. Και μπορεί να είχε καλές προθέσεις ο τότε νομοθέτης, αλλά απεδείχθη στην πράξη και στην πορεία ότι του έλειπε ο ρεαλισμός.

Ο τεράστιος όγκος των αιτήσεων και η υποστελέχωση των ειρηνοδικείων, που κλήθηκαν να σηκώσουν μεγαλύτερο βάρος απ’ αυτό που μπορούσαν, αλλά και η συστηματική μεθόδευση των στρατηγικών κακοπληρωτών να ζητούν προσχηματικά αναβολές αναπόφευκτα δημιούργησαν μεγάλες καθυστερήσεις στην εκδίκαση των υποθέσεων αυτών, με δικάσιμους που πολλές φορές φτάνουν και μέχρι το 2032.

Το νομοσχέδιο αυτό θα έλεγα ότι αποτελεί μια τίμια πρόταση και απευθύνεται σε όσους πραγματικά θέλουν η υπόθεσή τους να εκδικαστεί γρήγορα, ώστε να μπορέσουν να ρυθμίσουν την κατάστασή τους μια ώρα αρχύτερα, να συνεχίσουν τη δραστηριότητά τους, δηλαδή, σε ένα υγιές πλαίσιο, χωρίς να στερηθούν το παραμικρό από τα οφέλη των ευεργετικών διατάξεων του νόμου Κατσέλη.

Οπωσδήποτε, οι διαφορετικές προθεσμίες που τάσσονται κατά περίπτωση και το στενό χρονικό περιθώριο που προβλέπει το νομοσχέδιο δημιουργούν μια δυσχέρεια που, κατά την άποψή μου, κύριε Υπουργέ, θα μπορούσε να εξαλειφθεί με την καθιέρωση μιας ενιαίας εξάμηνης προθεσμίας και την παράταση του χρονοδιαγράμματος κατά ένα έτος, ώστε να αποκλεισθεί κάθε πιθανότητα να μείνουν εκτός ρύθμισης συνεπείς οφειλέτες, απλώς και μόνο επειδή δεν πληροφορήθηκαν έγκαιρα ή δεν πρόλαβαν τη σύντομη προθεσμία ή είχαν λόγους ανωτέρας βίας.

Ειδικά το τελευταίο, στη δύσκολη αυτή περίοδο της πανδημίας πρέπει να το λάβετε πολύ σοβαρά υπ’ όψιν και να υπάρξει ρητή πρόβλεψη για τέτοιες περιπτώσεις.

Φρονώ, εξάλλου, ότι θα πρέπει, για να μην κληθεί και πάλι η Βουλή σε ένα- δύο χρόνια να ψηφίσει έναν νέο νόμο για τον ίδιο λόγο, να ενισχυθούν άμεσα με ικανό αριθμό ειρηνοδικών και υπαλλήλων τα μεγάλα ειρηνοδικεία της χώρας, για παράδειγμα, του Πειραιά, που είναι η εκλογική μου περιφέρεια και όπου είμαι σε θέση να γνωρίζω ότι παρατηρούνται τεράστιες καθυστερήσεις, ώστε να είναι εφικτή η προσπάθεια επιτάχυνσης της διαδικασίας.

Σε γενικές γραμμές, θεωρώ ότι το νομοσχέδιο κινείται σε θετική κατεύθυνση, επιλύοντας προβλήματα δεκαετιών. Διευκολύνει την καθημερινότητα του πολίτη, μειώνοντας τη διαδικασία και τη γραφειοκρατία και ανακουφίζει πολλαπλά τον δικαστικό κλάδο, που έχει πληγεί σοβαρά τα τελευταία χρόνια.

Κυρίες και κύριοι συνάδελφοι, είναι στις προθέσεις αυτής της Κυβέρνησης να ασχοληθεί και να διορθώσει αστοχίες και αβελτηρίες χρόνων. Το νομοσχέδιο που συζητάμε σήμερα το επιβεβαιώνει και γι’ αυτό σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Παπαηλιού από τον ΣΥΡΙΖΑ και αμέσως μετά ο κ. Κωνσταντόπουλος από το Κίνημα Αλλαγής.

Ορίστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κυρία Πρόεδρε.

Κυρία Πρόεδρε, κυρίες και κύριοι συνάδελφοι, είναι απολύτως ανακριβής η επιχειρηματολογία ή, μάλλον, η συνθηματολογία του κυρίου Υπουργού περί λαϊκισμού και περί δήθεν αποδοχής ή προβολής αιτημάτων από πλευράς μας «όλα για όλους».

Αυτό προκύπτει από τον τρόπο της αντιπολίτευσης που ασκεί ο ΣΥΡΙΖΑ - Προοδευτική Συμμαχία και, κυρίως, από τις συγκεκριμένες προτάσεις που έχει καταθέσει για όλους τους τομείς του δημόσιου βίου. Στον αντίποδα -και αυτό φαίνεται και με το υπό συζήτηση νομοσχέδιο- η δική σας πολιτική συνίσταται στο «όλα για τις τράπεζες».

Εξάλλου, το ότι δεν πρόκειται περί λαϊκισμού προκύπτει και από το γεγονός ότι ο ίδιος ο Πρωθυπουργός αρνείται, αδυνατώντας, να αντιπαρατεθεί με τον Αρχηγό της Αξιωματικής Αντιπολίτευσης.

Η ακύρωση της αυριανής συζήτησης επί ερώτησης του Αρχηγού της Αξιωματικής Αντιπολίτευσης Αλέξη Τσίπρα, συνιστά άτακτη φυγή του κρυπτόμενου, ούτως η άλλως, κ. Μητσοτάκη.

Έρχομαι τώρα στο νομοσχέδιο. Αποτελεί συνέχεια του νέου Πτωχευτικού Κώδικα, με τον οποίο καταργείται κάθε θεσμικό και νομοθετικό πλαίσιο προστασίας της πρώτης κατοικίας των δανειοληπτών.

Για άλλη μια φορά, η νομοθέτηση της Νέας Δημοκρατίας γίνεται προς το συμφέρον των τραπεζών και όχι των πολιτών, αφήνοντας απροστάτευτους ακόμη και τους πιο ευάλωτους.

Μάλιστα, αυτό γίνεται εν μέσω πανδημίας, με το εθνικό σύστημα υγείας να δοκιμάζεται ή, μάλλον, να έχει φτάσει στα όριά του, αφού δεν υπήρξαν κινήσεις θωράκισής του από πλευράς Κυβέρνησης, με επιχειρήσεις να κλείνουν υποχρεωτικά και χωρίς ουσιαστικά μέτρα στήριξης της μικρομεσαίας επιχειρηματικότητας, των εργαζομένων, των αγροτών και των κτηνοτρόφων, που όλοι τους βρίσκονται στον «αέρα».

Ήδη ανακοινώθηκε το νέο κλείσιμο της οικονομίας και της κοινωνίας, στο οποίο αποτυπώνεται η πλήρης αποτυχία της κυβερνητικής πολιτικής και σε υγειονομικό και σε οικονομικό επίπεδο. Με το παρών νομοσχέδιο εισάγεται, προς ψήφιση άλλο ένα νομοθετικό έκτρωμα, τα αποτελέσματα του οποίου θα βιώσει η ελληνική οικονομία και κοινωνία.

Έτσι, ενώ σε πολλές χώρες της Ευρωπαϊκής Ένωσης αναστέλλονται οι πλειστηριασμοί λόγω της πανδημίας, στη χώρα μας, λόγω της δικής σας πολιτικής, κύριοι της Νέας Δημοκρατίας, αυτοί διευκολύνονται και επιταχύνονται.

Στο πλαίσιο αυτό, επιχειρείται μία βίαιη και αντισυνταγματική παρέμβαση στον νόμο Κατσέλη, στον ν.3869/2010. Ο νομοθέτης παρεμβαίνει και αποσύρει υποθέσεις που εκκρεμούν προς εκδίκαση σε συγκεκριμένες δικασίμους που έχουν ήδη προσδιοριστεί και αυτή η παρέμβαση γίνεται επιλεκτικά, στο πεδίο ενός και μόνον είδους, μιας μόνον κατηγορίας υποθέσεων, οι οποίες επιλέγονται από τον νομοθέτη.

Επιπλέον, ολόκληρο το διαδικαστικό και οικονομικό βάρος της μεταφοράς μετακυλίεται στον δανειολήπτη, ο οποίος πρέπει να προσκομίσει όλα τα αποδεικτικά στοιχεία και τα απαραίτητα έγγραφα που αφορούν το δάνειό του, εντός ασφυκτικών προθεσμιών. Στοιχεία που διαθέτουν οι εφορίες, οι ΔΟΥ, οι τράπεζες και θα μπορούσαν να προσκομισθούν από αυτές ή είναι αδύνατον να συλλεγού είτε λόγω παρέλευσης πολλών ετών από την έκδοσή τους είτε διότι οι τράπεζες έχουν μεταβιβάσει τα χαρτοφυλάκια με τα δάνεια που υπάγονται στον νόμο Κατσέλη σε funds. Τρέχα γύρευε, δηλαδή.

Μάλιστα, με το υπό συζήτηση νομοσχέδιο, σε περίπτωση μη προσδιορισμού της συζήτησης εντός της προβλεπόμενης αυστηρής προθεσμίας, η ήδη ασκηθείσα αίτηση απορρίπτεται ως απαράδεκτη. Αυτή η μη έγκαιρη ή σύννομη επικαιροποίηση της εκκρεμούς αίτησης σημαίνει απώλεια δικαστικής προστασίας του πολίτη. Αυτό θέλετε, αυτό επιδιώκετε και αυτό προωθείτε.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. **ΑΠΟΣΤΟΛΟΣ ΑΒΔΕΛΑΣ**)

Οι σχετικές υποθέσεις δεν εκδικάζονται κατά την εκουσία δικαιοδοσία, καταργείται η προφορικότητα της διαδικασίας και πλέον οι αποφάσεις θα εκδίδονται μόνον βάσει εγγράφων στοιχείων. Έτσι, μετατρέπεται η δικαστική προστασία που δικαιούται ο δανειολήπτης και αφορά στην επιβίωσή του σε μία αποστειρωμένη απρόσωπη διαδικασία.

Η επίκληση του επιχειρήματος περί της εύλογης διάρκειας της δίκης και της επιτάχυνσης απόδοσης δικαιοσύνης είναι υποκριτική, αφού η θεσπιζόμενες οιονεί δικονομικές διαδικασίες παράγουν ουσιαστικά αποτελέσματα και πάντως εφαρμόζονται μόνον σε μία κατηγορία υποθέσεων, σε υποθέσεις που ενδιαφέρουν τις τράπεζες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κάνω δύο μόνο παρατηρήσεις ακόμη για κάποιες άλλες προβλέψεις του νομοσχεδίου. Το άρθρο 51 συνιστά φωτογραφική ρύθμιση αφού αίρεται η κατάσχεση μετά την πάροδο δεκαοκταμήνου για τις επιχειρήσεις του Τύπου και μόνον. Είναι προφανές γιατί επιλέγονται αυτές οι επιχειρήσεις και όχι άλλες, ποιο είναι το κριτήριο. Το επιχείρημα της ελευθερίας του Τύπου σε αυτήν την περίπτωση είναι τουλάχιστον υποκριτικό. Αναδεικνύεται και εδώ η διαπλοκή στη σχέση της Κυβέρνησης της Νέας Δημοκρατίας και των ιδιοκτητών των μέσων μαζικής ενημέρωσης ή μάλλον παραπλάνησης.

Με αυτήν τη ρύθμιση - δώρο, τα δάνεια με αέρα, τα δανεικά και αγύριστα των κομμάτων της Νέας Δημοκρατίας και του ΠΑΣΟΚ και τις ρυθμίσεις για διαγραφές οφειλών μεγάλων και ισχυρών από τις τράπεζες, τη λίστα Πέτσα, συμπληρώνονται οι ευνοϊκές προνομιακές ρυθμίσεις για τα μέσα μαζικής ενημέρωσης, ώστε να ασκούν με τον γνωστό μονοφωνικό τρόπο την αποστολή τους. Το ερώτημα για το ποιος κυβερνά αυτόν τον τόπο επανέρχεται για μια ακόμη φορά.

Και τέλος, φωτογραφική και συνακόλουθα σκανδαλώδης είναι και η διάταξη που καταργεί την εισαγγελία διαφθοράς, μεταφέροντας τις αρμοδιότητες καταπολέμησης του οικονομικού εγκλήματος στην Εισαγγελία Οικονομικού Εγκλήματος σε νέο τμήμα στην Εισαγγελία του Εφετείου Αθηνών.

Το φωτογραφικό και σκανδαλώδες συνίσταται στον χρόνο που αυτό νομοθετείται, όταν υποθέσεις όπως η «NOVARTIS» έχουν ανατεθεί, προωθηθεί και ολοκληρώνονται από μία Εισαγγελέα που φαίνεται ότι ενοχλεί. Η ρύθμιση είναι αντισυνταγματική, αφού μάλιστα δεν προβλέπεται μεταβατική διάταξη συνέχισης της έρευνας από την εισαγγελέα διαφθοράς μέχρι το πέρας, την ολοκλήρωσή της.

Δυστυχώς, είναι πρακτική της Νέας Δημοκρατίας όταν ενοχλείται από κάποιον δικαστικό λειτουργό να καταργεί τη θέση του και συνεπώς να του αφαιρεί φακέλους που καίνε και ακουμπάνε πολιτικά πρόσωπα και άλλους μεγαλοσχήμονες, όπως έγινε και το 2013 με τους οικονομικούς εισαγγελείς που ερευνούσαν τις υποθέσεις «SIEMENS» και της λίστας Λαγκάρντ.

Άλλο ένα πλήγμα, κυρίες και κύριοι της Νέας Δημοκρατίας, στην αξιοπιστία του πολιτικού συστήματος από πλευράς σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Δημήτρης Κωνσταντόπουλος από το Κίνημα Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω να κάνω ένα μικρό σχόλιο για τις εκλογές στην Αμερική. Σύμφωνα με τα ως τώρα αποτελέσματα φαίνεται ότι η Αμερική γυρίζει σελίδα. Ακόμα και με μικρή διαφορά, η εκλογή Μπάιντεν έχει τεράστια σημασία για όλους και ιδιαίτερα για ολόκληρη την ανθρωπότητα. Και τούτο κυρίως για τον ενωτικό του λόγο απέναντι στον λόγο του μίσους, της μισαλλοδοξίας και του ρατσισμού που έσπειρε ο κ. Τραμπ στην αμερικανική κοινωνία.

Μάλιστα, θα έλεγα η διαφορά του πολιτικού λόγου των δύο ανδρών ανέδειξε δύο σημαντικά στοιχεία. Πρώτον, έναν ιδιότυπο εθισμό της αμερικανικής κοινωνίας στη δημαγωγία του Τραμπ και δεύτερον, μια υποχώρηση των θεσμών. Και συγκεκριμένα αναφέρομαι στον τρόπο που μεταχειρίστηκε τους θεσμούς ο κ. Τραμπ τόσο κατά την προεκλογική του περίοδο όσο και κατά τη διάρκεια της διεξαγωγής των εκλογών. Αυτά προς το παρόν για τις αμερικανικές εκλογές, περιμένοντας το τελικό αποτέλεσμα.

Αγαπητοί συνάδελφοι, η πανδημία και η οικονομική κρίση μας οδηγεί σε αχαρτογράφητα νερά. Το lockdown είναι το ύστατο μέτρο, που μας διαβεβαίωνε μέχρι χθες η Κυβέρνηση ότι δεν θα έπαιρνε και δεν θα εφαρμοστεί. Ωστόσο, σήμερα είναι πλέον γεγονός και πραγματικότητα για τη χώρα μας. Τελικά, φαίνεται ότι υπήρχαν τρύπες στον σχεδιασμό και μάλιστα σε μια χώρα με χαμηλή πυκνότητα πληθυσμού και σύνορα εύκολα στη διαχείριση, σήμερα φτάσαμε να τρέχουμε στο παρά πέντε.

Τρέχει, λοιπόν, η Κυβέρνηση για να μην γίνει η πρωτεύουσα και η συμπρωτεύουσα Μπέργκαμο. Στη στρατηγική της, ωστόσο, θα έλεγα ότι περισσεύει η επικοινωνία και απουσιάζει η ουσία. Η διαπίστωση ωστόσο είναι μία, ότι το ΕΣΥ δεν είναι θωρακισμένο, χωρίς υγειονομικούς και προσωπικό στα νοσοκομεία. Μάλιστα, είναι πολλές οι εκκλήσεις θα έλεγα να μην συνταξιοδοτηθούν υγειονομικοί.

Επίσης, δεν υπήρξαν λύσεις για την αποφυγή του συνωστισμού στα μέσα μαζικής μεταφοράς.

Είναι πολλά ερωτήματα, κύριε Υπουργέ, για τη λειτουργία των σχολείων της πρωτοβάθμιας εκπαίδευσης.

Και μάλιστα, θα έλεγα ότι την Τρίτη που μας πέρασε έκλεισε και η εστίαση, χιλιάδες επιχειρήσεις και οι εργαζόμενοι που είναι άεργοι πλέον, βρέθηκαν και πάλι μετέωροι.

Η Κυβέρνηση συνεχίζει να προτάσσει την κοινωνία αντί της δράσης. Το «δεν προκάναμε» που ενθυμούμαι από τον αείμνηστο Χαρίλαο Φλωράκη εδώ δεν απαντά. Γιατί; Γιατί είχατε χρόνο, κύριοι της Κυβέρνησης, τον οποίο δεν εκμεταλλευτήκατε. Περάσαμε από μια ασφαλή θα έλεγα κατάσταση του τρίμηνου Μαρτίου-Ιουνίου σε μια χαλαρή εφαρμογή μέτρων Ιουλίου - Σεπτεμβρίου, για να έρθουμε σήμερα και να ανακοινωθεί από τον Πρωθυπουργό lockdown τριών εβδομάδων.

Ναι, αγαπητοί συνάδελφοι. Eμείς σας τα λέγαμε, αλλά δεν μας ακούσατε. Βέβαια, σήμερα μία είναι ουσιαστικά η επωδός. Να ακουστούν ποιοι; Να ακουστούν οι ειδικοί και επιστήμονες. Και λέμε ναι, να ακουστούν ειδικοί και επιστήμονες, αλλά οι ευθύνες σας δεν μπορούν να παραγραφούν.

Εμείς σας προτείναμε μέτρα, όπως είπα, αλλά εσείς ουσιαστικά κωφεύσατε. Και μάλιστα, εδώ φτάσαμε από τις αστοχίες σας και τις παλινωδίες σας με το μπρος-πίσω, με αποτέλεσμα σήμερα να τρέχουμε. Και φτάσαμε εδώ με παραφιλολογία των κυβερνώντων οι οποίοι έβλεπαν το εμβόλιο να έρχεται, που εν τοις πράγμασι, απ’ ό,τι τουλάχιστον οι ειδικοί και επιστήμονες αναφέρουν, θα πάρει δέκα με δώδεκα μήνες. Το αποτέλεσμα; Στρατιές ανέργων και η οικονομικά φυσικά στον γύψο.

Αγαπητοί συνάδελφοι, σ’ αυτό, λοιπόν, το ζοφερό περιβάλλον φέρνει η Κυβέρνηση, αμέσως μετά τον νέο πτωχευτικό, το παρόν νομοσχέδιο που επισπεύδει θα έλεγα με προκλητικό τρόπο την εκδίκαση των εκκρεμών υποθέσεων του ν.3869/2010. Να θυμίσω ότι ήταν νόμος του ΠΑΣΟΚ που δεν ψηφίστηκε, αγαπητοί συνάδελφοι του ΣΥΡΙΖΑ, από εσάς και σήμερα γίνατε τιμητές του.

Ο στόχος της Κυβέρνησης, κύριε Υπουργέ, είναι να ολοκληρωθούν όπως όπως όλες οι εκκρεμείς υποθέσεις για να τελειώνουμε, ουσιαστικά με την καταστρατήγηση του δικαιώματος της δικαστικής προστασίας των πολιτών, στερώντας τους μία δίκαιη δίκη.

Εδώ να τονισθεί ότι με την υπέρμετρη επιβάρυνση των δανειοληπτών προς όφελος των τραπεζών, αφήνετε τους δανειολήπτες ακάλυπτους. Πολύ φοβάμαι πως θα βρεθούμε σύντομα σε μαζικούς πλειστηριασμούς.

Εδώ θα έπρεπε να παραδειγματιστούμε, αγαπητοί συνάδελφοι, από τους αδελφούς Κύπριους. Η Κύπρος νομοθέτησε τη λεγόμενη ρήτρα προτεραιότητας του δανειολήπτη έναντι των funds, στα οποία φυσικά οι τράπεζες θα πουλούσαν στη συνέχεια τα δάνειά τους. Παρείχε, λοιπόν, τη δυνατότητα στους δανειολήπτες να αγοράζουν στην τιμή που θα αγόραζαν τα funds το δάνειό τους. Έτσι, λοιπόν, έδινε τη δυνατότητα να παραμείνουν τα σπίτια τους σε αυτούς, στους νοικοκυραίους και όχι να περάσουν στα κοράκια των funds. Δεν τους ακολουθήσαμε, δεν παραδειγματιστήκαμε και όλα αυτά βέβαια σε μια δυσχερή τόσο οικονομική όσο και της πανδημίας και με τον τζίρο των μικρομεσαίων επιχειρήσεων να έχει υποχωρήσει κατά 55 δισεκατομμύρια και την ανεργία να αγγίζει το 20%.

Αγαπητοί συνάδελφοι, σε τρία σημεία θα επικεντρωθώ. Πρώτον, θα αναφερθώ στην εισαγγελία διαφθοράς. Εμείς στο Κίνημα Αλλαγής θεωρούμε αναγκαίο να επιστρέψουμε στην αρχική ρύθμιση του ΠΑΣΟΚ του ν.4022/11. Ήταν ένας νόμος που ψηφίστηκε από ολόκληρη τη Βουλή και ενίσχυε την εμπιστοσύνη των πολιτών στη δικαιοσύνη. Θέλω να τονίσω ότι η εισαγγελία διαφθοράς είναι μια παντοδύναμη εισαγγελική αρχή χωρίς να εντάσσεται στην ιεραρχία της εισαγγελικής αρχής, που όμως δημιούργησε πολλά προβλήματα αντί να επιλύσει.

Κύριε Υπουργέ, η εκδίκαση πράξεων διαφθοράς κρατικών και δημοσίων αξιωματούχων πρέπει να γίνεται από την τακτική δικαιοσύνη.

Δεύτερον, θα αναφέρω το θέμα των πλειστηριασμών. Περιμένουμε σήμερα μετά τις νέες ανακοινώσεις, κύριε Υπουργέ, να επεκτείνουμε την αναστολή πλειστηριασμών σε ολόκληρη την επικράτεια. Αναμένουμε, επίσης, να μας πείτε πώς θα λειτουργήσουν τα δικαστήρια τη Δευτέρα.

Τρίτον, έρχομαι στο άρθρο 48 για την τοποθέτηση δικαστών στα πειθαρχικά και δικαιοδοτικά όργανα του ποδοσφαίρου. Οι δικαστές που υποδεικνύονται από τις διοικήσεις των δικαστηρίων και τα όργανα του ποδοσφαίρου δεν μπορούν να υπόκεινται σε άλλες ψηφοφορίες. Πάγια θέση μας: ο ελέγχων δεν μπορεί να είναι και ελεγχόμενος. Γι’ αυτό και συμφωνούμε με την τροπολογία.

Τέλος, να αναφερθώ στην τροπολογία οικονομικής στήριξης των επιχειρήσεων του τουρισμού. Η οικονομική ενίσχυση είναι σήμερα αναγκαία όσο ποτέ. Πρέπει να μεριμνήσετε, όμως, ώστε να συμπεριληφθεί το σύνολο των επαγγελματιών του πολιτισμού.

Και εδώ θα πρέπει να τονιστεί η ενίσχυση του 40% επί του αριθμού των θέσεων σε αυτές τις επιχειρήσεις. Ουσιαστικά δίνεται μόνο για τις τρεις εβδομάδες του Οκτώβρη που λειτούργησαν τα θέατρα. Γι’ αυτό σας προτείνουμε η ενίσχυση από το 20% να αυξηθεί τουλάχιστον στο 30% για όλες τις κλειστές επιχειρήσεις και τούτο με ανάλογη προσαρμογή για επιχειρήσεις που είχαν προγραμματίσει συγκεκριμένο αριθμό παραστάσεων.

Τέλος, αναμένουμε από το Υπουργείο Πολιτισμού ενημέρωση για το μητρώο καλλιτεχνών και πώς θα χρησιμοποιηθεί αυτό για την ενίσχυση καλλιτεχνών εν όψει του δεύτερου lockdown.

Κλείνω με τροπολογία του Κινήματος Αλλαγής. Ένα χρόνο πριν εν μία νυκτί η Κυβέρνηση θέσπισε μια τροπολογία για το δικαστικό ένσημο για τις εκκρεμείς αγωγές του πολυμελούς πρωτοδικείου. Σας έχουμε θέσει, κύριε Υπουργέ, επανειλημμένως την αντισυνταγματικότητα της διάταξης αυτής.

Σήμερα με την τροπολογία που καταθέσαμε ζητάμε την εξαίρεση των εκκρεμών αγωγών που αφορούν τις πολεμικές αποζημιώσεις που οφείλει η Γερμανία και η Ιταλία στη χώρα μας. Και τούτο βέβαια για τα εγκλήματα που διέπραξαν κατά την κατοχική περίοδο. Ειδάλλως οι αγωγές αυτές, κύριε Υπουργέ, κινδυνεύουν να οδηγηθούν σε απόγνωση, καθώς τα ποσά που θα πρέπει να καταβληθούν για δικαστικό ένσημο είναι υπέρογκα. Εν κατακλείδι, θεωρώ ότι πρέπει να την κάνετε αποδεκτή.

Τέλος, και κλείνω, καταθέσαμε τροπολογία για τη θέσπιση δύο προϋποθέσεων συνταξιοδότησης τόσο για άντρες όσο και οι γυναίκες στο δημόσιο ως 31 Δεκεμβρίου 2010 και μάλιστα με βάση την απόφαση του Ελεγκτικού Συνεδρίου. Κάντε την αποδεκτή.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα δώσω τον λόγο στον Υπουργό Υγείας στον κ. Κικίλια για μια τροπολογία που θέλει να στηρίξει.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, δεν υπάρχει καμμία αμφιβολία ότι η χώρα και ο πλανήτης ζουν πρωτόγνωρες στιγμές σε συνθήκες μιας πανδημίας την οποία αντιμετωπίζει η χώρα μας, η Ευρώπη και όλος ο κόσμος. Τελευταία φορά ήταν πριν από εκατό χρόνια. Σήμερα είχαμε ρεκόρ κρουσμάτων στη χώρα και επίκειται το lockdown σε μια προσπάθεια να ανασχεθούν οι αριθμοί.

Έχει κάνει η ελληνική Κυβέρνηση μια συγκλονιστική προσπάθεια όλους αυτούς τους μήνες προκειμένου να ενισχύσει το Εθνικό Σύστημα Υγείας εν κινήσει, μια προσπάθεια η οποία έχει φέρει μετρήσιμα αποτελέσματα, διπλασιασμό των κλινών ΜΕΘ, εφτά χιλιάδες υγειονομικούς στο Εθνικό Σύστημα Υγείας, πάνω από τριάντα χιλιάδες τεστ την ημέρα, PCR και rapid. Προφανώς, οι ανάγκες μόνιμα αυξάνονται. Αυτή τη στιγμή νοσηλεύουμε τριπλάσιο αριθμό συμπολιτών μας σε απλές κλίνες COVID. Αυξάνονται οι διασωληνωμένοι και δίνεται μια τεράστια μάχη από γιατρούς, νοσηλευτές, λοιπό προσωπικό και επιστήμονες για να στηριχθεί και να μείνει όρθια η χώρα και το Εθνικό Σύστημα Υγείας και να μην μείνει κανένας συμπολίτης μας απροστάτευτος.

Με βάση αυτά, κύριε Πρόεδρε, καταθέτω τροπολογία η οποία περιέχει την άμεση πρόσληψη τριακοσίων μόνιμων ιατρών στις μονάδες εντατικής θεραπείας.

(Θόρυβος - διαμαρτυρίες στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Θα τελειώσει ο Υπουργός και εδώ είστε. Έχετε κοινοβουλευτικούς να ζητήσουν τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Οι υπόλοιποι είναι αυτοί των οποίων οι διαδικασίες ούτως η άλλως τρέχουν αυτές τις μέρες και οι υπόλοιποι είναι επιλαχόντες. Όλοι θα περάσουν με άμεσες διαδικασίες τη δευτέρα στο Εθνικό Σύστημα Υγείας.

Εκτός από αυτούς, επεκτείνεται και ενισχύεται η δυναμικότητα του ΕΣΥ ως εξής: Όσοι ειδικευόμενοι θέλουν, μπορούν να υπηρετήσουν στο Εθνικό Σύστημα Υγείας. Προσμετράται ο χρόνος στην ειδικότητα αυτών οι οποίοι υπηρετούν στο ΕΣΥ με βάση τον COVID. Επίσης, οι ιατροί οι οποίοι είναι κοντά στο όριο συνταξιοδότησης, που συνταξιοδοτούνται 31 Δεκεμβρίου 2020, δύναται, αν το επιθυμούν οι ίδιοι, να επεκταθεί η σχέση εργασίας με το Εθνικό Σύστημα Υγείας για άλλους έξι μήνες, μέχρι 31 Ιουνίου 2021. Δίνεται η δυνατότητα στους ιδιώτες ιατρούς και αναλαμβάνω πρωτοβουλία με τον Πρόεδρο του Πανελλήνιου Ιατρικού Συλλόγου, του Ιατρικού Συλλόγου της Αθήνας και όλων των Ιατρικών Συλλόγων για να μπορέσουν να υπηρετήσουν Εθνικό Σύστημα Υγείας με ειδική σχέση εργασίας και αποζημίωση.

Παράλληλα, με αυτά, που νομίζω ότι είναι μια επίσπευση και μια ταχεία περαιτέρω ενδυνάμωση του εθνικού συστήματος υγείας, δηλώνω ότι επεκτείνεται τη δυνατότητα αναγκαστικής διάθεσης και όπου δεν υπάρχει νομοθετείται, ιδιωτικών κλινικών, θεραπευτηρίων, σχέσεων εργασίας με τα θεραπευτήρια συνολικά, δηλαδή κατά κλινική, κατά θεραπευτήριο ή στο σύνολό τους, όπου υπάρχουν υγειονομικές περιφέρειες και περνά η δικαιοδοσία τους, αν και εφόσον χρειαστεί, στον διοικητή της υγειονομικής περιφέρειας με ταυτόχρονη αξιοποίηση του προσωπικού των ιδιωτικών αυτών κλινικών. Και φυσικά, όπως γνωρίζουν όλοι, εκτός από κάποιους συναδέλφους, αυτή η σχέση μπορεί να υφίσταται στην ελληνική πολιτεία και νομοθεσία με την ανάλογη αποζημίωση.

Θα ήθελα, τέλος, να καταλήξω λέγοντας ότι η προσπάθεια αυτή την οποία κάνουμε είναι μια προσπάθεια που αφορά και εμπεριέχει όλους τους πολίτες, όλα τα κόμματα, όλους τους Βουλευτές, όλους τους επιστήμονες, όλους τους ιατρούς, όλο το δυναμικό της χώρας.

Επαναλαμβάνω ότι ζούμε πρωτόγνωρες στιγμές. Είμαι πεπεισμένος ότι παλεύοντας, προσπαθώντας και αγωνιζόμενοι όλοι μαζί θα τα καταφέρουμε. Σας παρακαλώ να αποδεχτείτε και να υπερψηφίσετε την εν λόγω τροπολογία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Πρώτα έχει ζητήσει τον λόγο η κ. Λιακούλη, Κοινοβουλευτική Εκπρόσωπος από το Κίνημα Αλλαγής.

Έχετε τον λόγο για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, από το ύφος σας αντιλαμβανόμαστε τη δυσκολία σας και τη συμμεριζόμαστε, οφείλω να σας πω, σε ανθρώπινο επίπεδο. Όμως εδώ είστε πολιτικός. Έρχεστε ως πολιτικός. Έρχεστε ως Κυβέρνηση, ο κορυφαίος Υπουργός μέσα στην πανδημία, ο Υπουργός Υγείας. Κι τι έρχεστε σήμερα να μας πείτε στην πραγματικότητα; Έρχεστε να μας πείτε αυτά τα οποία εμείς εδώ και ενάμιση μήνα, κύριε Υπουργέ, ακούμε από τους γιατρούς και από τους νοσηλευτές. Αλλά μας λέτε εσείς, άλλα μας λένε εκείνοι. Αλλιώς μας περιγράφετε την κατάσταση στις ΜΕΘ εσείς, αλλιώς μας την περιγράφουν εκείνοι.

Και ξέρετε, χώρια η καλημέρα μας, εμείς δεν ανήκουμε σε εκείνους –το είπα και πριν στην ομιλία μου- που θα κάνουμε άμεση σύνδεση από τον αύλειο χώρο των νοσοκομείων για να περιγράψουμε τη δεινή κατάσταση ούτε θα σκυλέψουμε πάνω στο σωρό της πανδημίας.

Όμως θα πρέπει να εκφράσουμε την πολιτική μας άποψη και την έκπληξή μας για το πώς με άλματα έχετε φτάσει στη σημερινή ανακοίνωση για το lockdown σε ολόκληρη τη χώρα, έχοντας τις προηγούμενες μέρες μεταξύ σας αλληλοαναιρεθεί λέγοντας ο κ. Πέτσας αυτά, εσείς τα άλλα, ο Πρωθυπουργός τα αλλά, ο άλλος Υφυπουργός τα άλλα. Και τελικά καταλήξετε σήμερα μεταξύ Κυριάκου και Σωτήρη, του κυρίου Πρωθυπουργού και του κ. Τσιόδρα -που υπήρχε τέλος πάντων μία οικειότητα η οποία μας έκανε κάπως και αυτό- να συμφωνήσετε ότι θα μας σώσει το lockdown.

Και τώρα, όμως, εμείς κύριε Υπουργέ, μένουμε με αναπάντητα ερωτήματα τα οποία πρέπει να μας τα απαντήσετε εσείς σήμερα που είστε μαζί μας. Πρέπει να μας απαντήσετε στα ερωτήματα γιατί τώρα και σήμερα αποφασίσατε για τους μόνιμους γιατρούς και το νοσηλευτικό προσωπικό. Γιατί τώρα τρέχετε και δεν προλαβαίνετε σαν την πυξίδα που έχασε τον δείκτη και κινείται γύρω - γύρω σαν τρελή. Σε ότι αφορά τα τεστ, τα αμφισβητούσατε μέχρι ενάμιση μήνα πριν και τώρα τρέχετε στη Θεσσαλονίκη και σε μία μέρα κάνετε πέντε χιλιάδες τεστ!

Και γιατί τώρα κάνετε προκήρυξη για τα μέσα μαζικής μεταφοράς, αφού δεν έφταιγε τίποτα και η σαρδελοποίηση δεν ήταν πρόβλημα -μας είπατε- και να φοράνε μάσκες! Και μετά είπατε ότι φταίει ο πληθυσμός και πρέπει να ανοίγουν τα παράθυρα που για λόγους ασφαλείας ήταν κλειστά και μετά άνοιξαν και τα παράθυρα και πάλι διασπορά υπήρχε!

Τώρα λοιπόν αναφέρεστε σήμερα και στους ιατρικούς συλλόγους, κύριε Υπουργέ. Ο Ιατρικός Σύλλογος της Λάρισας όμως παρ’ ότι φίλα προσκείμενος σε εσάς, στη σέντρα σας έβγαλε αρκετές φορές και είπε ότι δεν τον συμβουλευτήκατε ως φορέα, ως εταίρο, δεν διαβουλευτήκατε μαζί του και δεν τον ρωτήσατε ακόμη και όταν είχαμε τα πολλά κρούσματα με τους Ρομά, ούτε και τότε! Και τώρα θέλετε την αρωγή των ιατρικών συλλόγων προκειμένου να βγει πέρα η κατάσταση.

Κοντολογίς -και για να μην καταχρώμαι τον χρόνο κύριε Πρόεδρε- κύριε Υπουργέ εμείς θα στηρίξουμε σε κάθε περίπτωση όλα τα μέτρα και τις πολιτικές εκείνες που θα βγάλουν τόπο μας και τους ανθρώπους μας από τη δεινή θέση της πανδημίας και της διακινδύνευσης του ύψιστου αγαθού, δηλαδή της ζωής. Αυτό που θέλουμε να διατρανώσουμε πολιτικά σε όλους τους τόνους όμως, είναι ότι δεν έχετε άλλοθι. Εκείνοι οι ανεύθυνοι δήθεν πολίτες που ήταν τόσο πειθαρχημένοι και υπεύθυνοι στο πρώτο κύμα της πανδημίας και τώρα ξαφνικά τους μετατρέψατε όλους σε ανεύθυνους -δεν είναι έτσι!- δεν θα σας δώσουν το άλλοθι που ζητάτε.

Με απλά λόγια είστε στο μικροσκόπιο όλου του ελληνικού λαού που περιμένει με κομμένη την ανάσα να μην τον διαλέξουν, κύριε Υπουργέ. Αυτό που επικρέμεται σαν ίσκιος χάρου πάνω από το κεφάλι του καθενός από εμάς και κυρίως των ηλικιωμένων μελών των οικογενειών μας είναι μήπως με διαλέξουν κάποια στιγμή σε μία εντατική και μου πουν «όχι εσύ, αλλά εσύ, όχι εκείνος αλλά ο άλλος»! Και αυτό, όπως καταλαβαίνετε, θα είναι το τραγικότερο που θα έχει συμβεί στη χώρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε.

Ένα χτεσινό δημοσίευμα κύριε Υπουργέ -θα ήθελα πάρα πολύ μιας που είστε εδώ, να ακούσω την απάντησή σας- άφησε έντονη αιχμή για το θέμα αυτό, ότι δηλαδή πραγματικά έχουμε υπερήλικες οι οποίοι έχασαν τη ζωή τους προσβεβλημένοι από κορωνοϊό, αλλά ποτέ δεν μπήκαν στην εντατική. «Έγινε μία προεπιλογή ίσως;», ήταν το ερώτημα του δημοσιεύματος. Καλό θα ήταν και σ’ αυτό να απαντήσετε.

Πάντως άλλοθι δεν υπάρχει. Στο μικροσκόπιο είστε κι η αγωνία των ανθρώπων κι όλων μας είναι τεράστια.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Λιακούλη.

Ξέρετε ποια είναι η ζημιά που μου κάνατε. Τώρα θα μου πει ο κ. Ραγκούσης «γιατί να τηρήσω εγώ τα δύο λεπτά;».

Ορίστε, κύριε Ραγκούση έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Κικίλια, πριν από λίγο σε αυτήν εδώ την Αίθουσα δώσατε στον ελληνικό λαό την απόλυτη απόδειξη της τεράστιας, της γιγαντιαίας πολιτικής ευθύνης που έχετε ως Κυβέρνηση και ως πολιτική ηγεσία του Υπουργείου για το γεγονός ότι η χώρα μας, η ελληνική κοινωνία, η πραγματική οικονομία από μεθαύριο μπαίνει σε μία νέα τραγωδία!

Έρχεστε εδώ σήμερα με την ανακοίνωση ενός δεύτερου lockdown, μιας δεύτερης καραντίνας, ενός δεύτερου απαγορευτικού που είναι αποκλειστικό αποτέλεσμα, όπως πριν από λίγο αποδείξατε και επιβεβαιώσατε, της δικής σας συνειδητής ολιγωρίας να μην ενισχύσετε το εθνικό σύστημα υγείας, ενώ οκτώ μήνες έχετε στα χέρια σας τις ελπίδες και τις προσδοκίες αυτού του λαού να γλιτώσει απ’ αυτόν τον εχθρό, απ’ αυτή την πανδημία. Και όταν σας λέγαμε ότι δεν έχετε κανένα δικαίωμα να ολιγωρείτε, να αδιαφορείτε, να παίζετε τα παιχνίδια με τους κλινικάρχες, ότι είχατε υποχρέωση να ενισχύσετε το εθνικό σύστημα υγείας, έβγαινε ο εκπρόσωπός σας ο κ. Πέτσας κι έλεγε ότι εμείς δεν θα πετάξουμε τα λεφτά που μας ζητάει ο ΣΥΡΙΖΑ και η Προοδευτική Συμμαχία, ο Τσίπρας, ενισχύοντας τις ΜΕΘ.

Και τι έρχεστε σήμερα και κάνετε; Κάνετε προσλήψεις μόνιμου προσωπικού! Γιατί σήμερα; Γιατί όχι χτες, την περασμένη εβδομάδα, τον περασμένο μήνα, τους περασμένους μήνες; Γιατί είχατε συνειδητή επιλογή να αφήσετε στην τύχη του το εθνικό σύστημα υγείας. Και είσαστε υπόλογοι απέναντι σε όλους αυτούς τους Έλληνες και τις Ελληνίδες που θα χρειαστούν, ο μη γένοιτο, τις επόμενες μέρες και εβδομάδες κρεβάτια στις μονάδες εντατικής θεραπείας και δεν θα βρίσκουν, γιατί σήμερα αποδείξατε ότι η Κυβέρνηση Μητσοτάκη ήταν αυτή, που συνειδητά άφησε στο έλεος του το Εθνικό Σύστημα Υγείας!

Ποια άλλη απόδειξη απ’ αυτό που φέρατε πριν από λίγο, ενώ έχετε ήδη ανακοινώσει το δεύτερο απαγορευτικό. Τι σας εμπόδιζε όλο αυτό το διάστημα; Είχατε οικονομική στενότητα; Είχατε δημοσιονομικούς περιορισμούς; Είχατε νομικά προβλήματα; Για τις τράπεζες τρέχετε να κάνετε ό,τι σας λένε οι τραπεζίτες! Κανένα εμπόδιο δεν είχατε. Επιλογή σας ήταν. Άρα η αποκλειστική ευθύνη για όσα υφίσταται και θα υποστεί ελληνικός λαός από το Σάββατο και μετά είναι αποκλειστικά δική σας πολιτική ευθύνη.

Είναι όμως και ηθική και ιστορική ευθύνη, κύριε Κικίλια, γιατί αυτά όλα τα προβλήματα που ο ελληνικός λαός θα βρει μπροστά του, δεν είναι προβλήματα που διορθώνονται ούτε με νόμο, ούτε με προσλήψεις, ούτε με διορθωτικές κινήσεις, γιατί αφορούν τη ζωή και το ξέρετε καλά. Και όταν η ζωή φύγει, δεν επιστρέφει κύριε Κικίλια.

Είσαστε υπόλογοι. Και το ελάχιστο που θα έπρεπε να κάνετε, είναι να ζητάτε συγγνώμη συνέχεια από τον ελληνικό λαό, γιατί τον εγκαταλείψατε κυριολεκτικά στην τύχη του και αυτόν και τους γιατρούς και τους νοσηλευτές και όλες τις δομές υγείας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ, κύριε Ραγκούση.

Τον λόγο έχει ο κύριος Υπουργός για ένα λεπτό σας παρακαλώ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, με συγχωρείτε πάρα πολύ, αλλά ετέθησαν από τους αξιοσέβαστους συναδέλφους πολλά θέματα στα οποία δεν μπορώ να απαντήσω σε ένα λεπτό. Εάν θα έχετε την ευγενή καλοσύνη εσείς και οι συνάδελφοι μου και ο κύριος Υπουργός να μου επιτρέψετε για μερικά λεπτά να απαντήσω.

**ΠΡΟΕΔΡΕΥΩΝ (Απόστολος Αβδελάς):** Είναι σοβαρό το θέμα. Ενδιαφέρει πολύ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε συνάδελφε, σας έχω παρακολουθήσει όλους αυτούς τους μήνες. Δεν είχαμε την τύχη να συναντηθούμε στη Βουλή, κύριε Ραγκούση. Έχω παρατηρήσει και παρακολουθήσει πολύ προσεκτικά το ύφος σας, τον τόνο σας, τον τρόπο με τον οποίο εκφέρετε πολιτικό λόγο, την προσωπική στοχοποίηση των πολιτικών σας αντιπάλων, κατά σειρά τον έναν πίσω από τον άλλον, όλους τους Υπουργούς της Κυβέρνησης Μητσοτάκη για θέματα τα οποία εσείς θεωρείτε μείζονος σημασίας, άλλοι θεωρούν ήσσονος σημασίας. Όλους αυτούς τους μήνες έχετε επιδείξει με τον προσωπικό σας τρόπο μια συμπεριφορά και αντίληψη περί πολιτικής αντιπαράθεσης, που εγώ προσωπικά αντιμάχονται στην πολιτική και στη ζωή.

Κύριε πρώην Υπουργέ του ΠΑΣΟΚ-Κινήματος Αλλαγής και τώρα Κοινοβουλευτικέ Εκπρόσωπε του ΣΥΡΙΖΑ, ο βίος και η πολιτεία σας σε όλα αυτά τα χρόνια στη μεταπολίτευση έχει καταγραφεί. Θα πρέπει λοιπόν να είστε πάρα πολύ προσεκτικός όταν σε αυτές τις κρίσιμες στιγμές -η πρώην συμμαχήτριά σας και εκπρόσωπος του ΠΑΣΟΚ έκανε κριτική και μίλησε με άλλο ύφος και άλλο τόνο σε ό,τι έχει να κάνει με τον τρόπο με τον οποίο πρέπει να αντιμετωπίσουμε την πανδημία- αποφασίζετε να επιτεθείτε έτσι ευθέως εναντίον προσώπων, του Πρωθυπουργού, εμένα, της Κυβέρνησης με τέτοια φρασεολογία και με τέτοια λογική και στόχευση που δεν υπηρετεί το κόμμα σας, στο οποίο υπάρχουν και συνάδελφοί σας οι οποίοι έχουν εκ διαμέτρου αντίθετη συμπεριφορά από εσάς. Και τιμώ όλους αυτούς τους συναδέλφους που όλους αυτούς τους μήνες επέδειξαν σεβασμό στην ανθρώπινη ζωή. Εσείς δεν επιδεικνύετε σεβασμό στην ανθρώπινη ζωή.

Οι συνάδελφοί σας επέδειξαν υπομονή, σοβαρότητα και σεβασμό απέναντι στους ανθρώπους οι οποίοι μάχονται στο Εθνικό Σύστημα Υγειάς και όλους αυτούς τους οποίους καταφέραμε να σώσουμε μέχρι σήμερα, κύριε συνάδελφε.

Σας μιλάω για πολύ μεγάλες χώρες λοιπόν, στην Ευρώπη αφού δεν καταλαβαίνετε αλλιώς. Η Γαλλία δεκάδες χιλιάδες νεκροί, η Ισπανία δεκάδες χιλιάδες νεκροί, Γερμανία επίσης, Αγγλία επίσης, Βέλγιο επίσης, Ολλανδία επίσης, Αμερική επίσης, οι χώρες της νότιας Αμερική επίσης, η Μέση Ανατολή επίσης, το Ισραήλ επίσης.

Δεν έχετε την πολιτική γενναιότητα να σηκωθείτε να πάρετε τον λόγο και να πείτε «ναι, κύριοι, σεβόμαστε το γεγονός ότι όλοι μαζί, η ελληνική πολιτεία, κόμματα της Αντιπολίτευσης, ιατροί, καθηγητές και λοιποί, αγωνιστήκατε όλοι μαζί και πετύχατε όλοι μαζί αυτό», όπως εγώ λέω όλους αυτούς τους μήνες. Αυτή είναι η ειδοποιός διαφορά μεταξύ εμένα και εσάς, κύριε, ότι εγώ αντιλαμβάνομαι και έχω υπηρετήσει και ένα ομαδικό άθλημα στη ζωή μου, σε όλα τα κλιμάκια μέχρι την εθνική ομάδα, τι σημαίνει ομαδικό παιγνίδι, ομαδική προσπάθεια, εθνική προσπάθεια, κόπος, μόχθος. Τα σέβομαι αυτά και σε εμένα και στην Κυβέρνηση του Κυριάκου Μητσοτάκη και στα κόμματα της Αξιωματικής Αντιπολίτευσης και στους συναδέλφους μου όλους.

Ουδέποτε στα πέντε χρόνια της διακυβέρνησης του ΣΥΡΙΖΑ -και μπορείτε να πάρετε όλα τα Πρακτικά- δεν απευθύνθηκα ποτέ έτσι σε συνάδελφό μου, όπως το κάνατε εσείς σήμερα. Σας επιστρέφονται λοιπόν, όλοι οι χαρακτηρισμοί.

Και καλά θα κάνετε να μάθετε ότι σε καιρούς κρίσης, ανάγκης και αγώνα και μάχης πάμε όλοι μαζί ή μάλλον οι περισσότεροι πάνε μαζί και κάποιοι λίγοι είναι στη γωνία μίζεροι και με μικροπολιτικές κραυγές πιστεύοντας ότι έτσι θα μαζέψουν μερικά ψηφαλάκια.

Δείτε ποια είναι η αντίληψη των ιατρών του ΕΣΥ για την ηγεσία του Υπουργείου Υγείας, για την Κυβέρνηση και τον τρόπο που έχει αναβαθμιστεί το ΕΣΥ. Δείτε ποια είναι η αίσθηση της κοινωνίας για τη μάχη που δίνει όλους αυτούς τους μήνες που συμπεριλαμβάνει και άλλους εδώ μέσα εκτός από εμένα που χαίρουν εκτίμησης, κύριε συνάδελφε, για τον τρόπο που έχουν συμπεριφερθεί ως μέλη της Αξιωματικής Αντιπολίτευσης, αντίθετα με εσάς.

Τώρα έρχομαι σε εσάς, κυρία συνάδελφε. Ακούστε θα είμαι πάρα πολύ ειλικρινής. Επτά χιλιάδες επικουρικοί ιατροί, νοσηλευτές και λοιποί στο ΕΣΥ μέσα σε λίγους μήνες δεν έχει ξαναδεί ποτέ το Εθνικό Σύστημα Υγείας. «Ευαγγελισμός» με νέα ΤΕΠ χίλια τετραγωνικά να φτιάχνονται νέες ΜΕΘ, νέα μηχανήματα testing, αξονικούς, μαγνητικούς και προσλήψεις νοσηλευτών πάνω από πεντακόσιους-εξακόσιους δεν έχει ξαναδεί το σύστημα υγείας τα τελευταία χρόνια.

Το «Σωτηρία», ένα παρατημένο νοσοκομείο, με αερογέφυρες που να ενώνουν χειρουργεία κλινικές και πενήντα ολοκαίνουριες ΜΕΘ συν πέντε που φτιάχνονται τώρα εν κινήσει μέσα στον κορωνοϊό δεν έχει ξαναδεί ποτέ το Εθνικό Σύστημα Υγείας. Τρακόσιες ΜΕΘ καινούριες ήδη φτιαγμένες και άλλες τόσες για να πιάσουμε τις χίλιες διακόσιες μέσα σε κορωνοϊό και μέσα σε πανδημία δεν έχει ξαναδεί ποτέ το Εθνικό Σύστημα Υγείας.

Προσλήψεις ιατρών, νοσηλευτών και μονιμοποίηση τεσσάρων χιλιάδων νοσηλευτών μετά από συνεννόηση με το ΑΣΕΠ προκειμένου να μπορέσουν και αυτοί οι οποίοι προσελήφθησαν μέσα στον κορωνοϊό να έχουν τη μοριοδότηση –οι πρώην Υπουργοί Υγείας αύξησαν τη μοριοδότηση όταν το έκαναν στην πρόσληψη 2Κ. Το ίδιο θα κάνω και εγώ και περισσότερο, για να μείνουν αυτοί οι τέσσερις χιλιάδες νοσηλευτές μέσα στο Εθνικό Σύστημα Υγείας.

Και τι σας λέω σήμερα; Σας λέω ότι τρέχω τις διαδικασίες εδώ και πολλούς μήνες για τις προσλήψεις ιατρών των ΜΕΘ και ολοκληρώνονται οι διαδικασίες σε δεκαπέντε ημέρες και εγώ τις φέρνω δεκαπέντε ημέρες νωρίτερα και τους αναπληρωματικούς τους. Οι διαδικασίες τρέχουν ούτως ή άλλως. Μόλις ολοκληρωθούν οι διαδικασίες αυτοδικαίως λύεται η σύμβαση και παραμένουν στο ΕΣΥ ως μόνιμοι ιατροί με τη σχέση αυτή. Ως προς το ΑΣΕΠ είναι νοσηλευτές, ως προς τις διαδικασίες είναι ιατροί. Σας λέω λοιπόν, ότι αυτοί παραμένουν μέσα, ότι ήδη έχουμε δρομολογήσει εδώ και μήνες για τους ειδικευόμενους και το επεκτείνουμε, ότι δίνουμε τη δυνατότητα και στους συνταξιούχους για έξι μήνες να μπορέσουν, αν θέλουν, να υπηρετήσουν και στους ιδιώτες ιατρούς. Και όλα αυτά δεν τα χρειαστήκαμε στο πρώτο κύμα.

Και προσέξτε, δεν σας είπα ότι σήμερα πάμε να επιτάξουμε τον ιδιωτικό τομέα. Σας είπα ότι επεκτείνουμε τη σύμβαση που έχουμε φέρει μήνες τώρα, κυρία συνάδελφε, προκειμένου εάν χρειαστεί για τον οποιοδήποτε λόγο να μπορέσουμε να χρησιμοποιήσουμε όποια ιδιωτική κλινική θέλουμε, για όποιον λόγο θέλουμε τώρα που απλώνει η νόσος και πιέζει το Εθνικό Σύστημα Υγείας.

Κριτικάρατε, κύριε συνάδελφε τον κ. Πέτσα, τον εκπρόσωπο της Κυβέρνησης. Τι σας είπε; Σας είπε, να πηγαίναμε οριζόντια να επιτάξουμε όλους από την πρώτη στιγμή; Η επίταξη, κύριοι, μην κοροϊδεύετε τον κόσμο, μην πουλάτε παραμύθια, πάει με αποζημίωση. Άρα λοιπόν, στις άδειες κλινικές των ιδιωτικών των κλινικαρχών θα πλήρωνε ο ελληνικός λαός φορολογία και το τίμημα για τις κλινικές. Όταν και εφόσον χρειαστεί έστω και μία κλίνη παραπάνω από τον ιδιωτικό τομέα θα την πάρω, όπως έχω πάρει ήδη εκατοντάδες ΜΕΘ για να χρησιμοποιήσω και να ενισχύσω το Εθνικό Σύστημα Υγείας πέραν αυτών των οποίων ανοίγουμε ως οργανωμένη πολιτεία και ως Υπουργείο Υγείας.

Άρα λοιπόν, για να ολοκληρώσω, επειδή όντως πρέπει να γυρίσω στο Υπουργείο Υγείας και, επειδή όντως είμαστε εν μέσω μίας πανδημίας, και, επειδή όντως αυτή έχει δεύτερο κύμα, έχω εδώ, -δεν ήθελα να τα δώσω- δημοσιεύματα όλων των μεγάλων ευρωπαϊκών χωρών και πού βρίσκονται. Βρίσκονται βαθιά μέσα στην κρίση και αποφασίζουν τώρα να πάρουν μέτρα ή πηγαίνουν σε lockdown.

Η Κυβέρνηση του Κυριάκου Μητσοτάκη και ο ίδιος ο Πρωθυπουργός με παρρησία, τόλμη και θάρρος αποφάσισε νωρίς μέσα στην κρίση για μία ακόμη φορά να πάρει μέτρα τέτοια, που ελπίζουμε ότι θα έχουμε το lockdown σε μικρότερο χρονικό διάστημα από άλλες χώρες, όπως είχαμε και στο πρώτο κύμα, θα κοστίσει λιγότερες ζωές από τις χιλιάδες ζωές που κόστισε στο εξωτερικό ο τρόπος με τον οποίο λειτούργησαν. Το ελπίζουμε και πρώτη μας προτεραιότητα είναι η αξία της ανθρώπινης ζωής. Θα κοστίσει στην οικονομία πολύ λιγότερο γιατί ελπίζουμε μπαίνοντας νωρίς σε ένα lockdown να βγούμε και νωρίτερα από το lockdown και θα επιστρέψουμε σε μια μερική κανονικότητα, όπως πέντε μήνες ήμασταν ανοικτοί, όπως πολύ λίγες ευρωπαϊκές χώρες είχαν αυτό το προνόμιο για πέντε μήνες να λειτουργήσει κανονικά η οικονομία τους με όλα αυτά τα προβλήματα με τον κορωνοϊό.

Και ναι βεβαίως, κύριοι συνάδελφοι, θα το ξαναπώ για μία ακόμα φορά, η επιστημονική κοινότητα χέρι με χέρι με την πολιτεία και τους ιατρούς φιλοδοξεί στο τέλος του 2020, στις αρχές του 2021 να έχουμε και ένα ή δύο ή τρία εμβόλια για να μπορέσουμε να εμβολιάσουμε τον κόσμο και να προχωρήσουμε σε μια μερική κανονικότητα.

Και τέλος, πάμε για τον εμβολιασμό για την γρίπη. Είχαμε το 2018 δύο εκατομμύρια εμβόλια, το 2019 - 2020 βρήκα τρία εκατομμύρια και φέτος 4,2 εκατομμύρια και η ελληνική Κυβέρνηση εμβολιάζει όλον τον κόσμο για να χτίσουμε ένα τοίχος ανοσίας, να μην πάνε στις ΜΕΘ για τη γρίπη Η1Ν1 οι συμπολίτες μας και έτσι να έχουμε ακόμα μεγαλύτερη δυνατότητα να μπορέσουμε να στηρίξουμε τον κορωνοϊό. Μέχρι τώρα δεν έμεινε ούτε ένας συμπολίτης εκτός ΜΕΘ.

Σας ανακοίνωσα την προηγούμενη εβδομάδα δεκάδες χιλιάδες χειρουργεία, απογευματινά ιατρεία, τακτικά χειρουργεία. Το 60% των ΜΕΘ μας αυτή τη στιγμή είναι κατειλημμένο από non COVID περιστατικά, τροχαία, καρδιακά, εγκεφαλικά, όπως πρέπει να είναι ένα ισορροπημένο σύστημα υγείας, που πράγματι τώρα πιέζεται.

Πάμε και σε ένα τελευταίο.

Θέλετε να υπονοήσετε, κυρία συνάδελφε, μήπως ότι οι διευθυντές των ΜΕΘ, τους οποίους εγώ τιμώ και σέβομαι ή ο Πρόεδρος του Πανελλήνιου Ιατρικού Συλλόγου, που τον έχω στην επιτροπή των επιδημιολόγων, δεν συνεργάζονται μαζί μας ή υπάρχει κάποιος ο οποίος παρεμβαίνει και δεν κάνουν σωστά τη δουλειά τους;

**ΕΥΑΓΓΕΛΙΑ ΛΙΑΚΟΥΛΗ:** Δεν είπα τίποτα τέτοιο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Δεν ξέρετε ότι όπως ο καπετάνιος στο πλοίο, όπως ο πιλότος στο αεροπλάνο έτσι και ο διευθυντής στη ΜΕΘ στο νοσοκομείο δεν επιδέχεται καμμίας παρέμβασης από κανέναν, ότι είναι ο αποκλειστικά υπεύθυνος και αποφασίζει ο ίδιος και κανείς, μα κανείς δεν μπορεί να παρέμβει ούτε διοικητής νοσοκομείου, ούτε Υπουργός Υγείας, ούτε Πρωθυπουργός για το ποιος μπαίνει σε μια ΜΕΘ ή όχι;

Κυρία συνάδελφε, δεν ξέρετε, δεν έχετε ακούσει την κ. Κοτανίδου, τον κ. Μεταλλίδη στο ΑΧΕΠΑ και όλους τους εντατικολόγους, που σας έχουν πει εκατό χιλιάδες φορές αυτό το χρονικό διάστημα ότι όταν ένας συμπολίτης μας έχει μία νόσο τελικού σταδίου υπάρχει η δυνατότητα του διευθυντή της ΜΕΘ να συνεννοηθεί με το περιβάλλον και την οικογένειά του και αυτός ο άνθρωπος να καταλήξει αξιοπρεπώς και να μην ταλαιπωρηθεί, να μην μπει στον σωλήνα; Δεν έχετε ακούσει όλα αυτά τα χρόνια τι γίνεται στο Εθνικό Σύστημα Υγείας, τι κάνουν οι ιατροί;

**ΕΥΑΓΓΕΛΙΑ ΛΙΑΚΟΥΛΗ:** Αυτό σας λέμε.

**ΠΡΟΕΔΡΕΥΩΝ (Απόστολος Αβδελάς**): Σας παρακαλώ, δεν σας διέκοψε. Αφήστε τον να μιλήσει.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγειάς):** Άρα, λοιπόν για μία ακόμα φορά σας λέω είναι εποχή κρίσης.

Είναι μάχη, κύριε Κεγκέρογλου. Είστε μαχητής, Κρητικός. Μέσα στη μάχη εμείς έχουμε μάθει να παλεύουμε και να αγωνιζόμαστε όχι να μεμψιμοιρούμε, όχι να μηρυκάζουμε πολιτικά μικροπολιτικά παραλειπόμενα του οποιουδήποτε site ή αυτών οι οποίοι δεν έχουν το θάρρος επώνυμα να βγουν και να ονοματίσουν ποιος διευθυντής ΜΕΘ του ΕΣΥ έκανε κάτι τέτοιο. Κανένας δεν υπάρχει!

Θα υπερασπίζομαι το Εθνικό Σύστημα Υγείας, είμαι ο θεματοφύλακας του ΕΣΥ. Θα υπερασπίζομαι ιατρούς, θα υπερασπίζομαι νοσηλευτές, τραπεζοκόμους, καθαρίστριες, τα παιδιά του ΟΑΕΔ που καθίσαν μέσα για μια ακόμη χρονιά, τα παιδιά με ειδικές συμβάσεις, όλους. Θα δώσουμε τη μάχη και στο τέλος θα τα καταφέρουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Υπουργέ.

Πρώτα τον λόγο έχει ο κ. Μπούγας από τη Νέα Δημοκρατία ως Κοινοβουλευτικός Εκπρόσωπος.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, ζητώ τον λόγο επί του προσωπικού.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Πρώτα ο κύριος Μπούγας!

Το περίμενα το επί προσωπικού, κύριε Ραγκούση, αλλά αν το πάμε έτσι δεν θα τελειώσουμε ποτέ, γιατί θα απαντήσει.

**ΙΩΑΝΝΗΣ ΡΑΓΚΟΥΣΗΣ:** Και ας μην φύγει!

**ΕΥΑΓΓΕΛΙΑ ΛΙΑΚΟΥΛΗ:** Ας απαντήσει! Είναι το πιο κρίσιμο θέμα που η χώρα αντιμετωπίζει!

**ΠΡΟΕΔΡΕΥΩΝ (Απόστολος Αβδελάς):** Ναι, αλλά εγώ ακούω εδώ και ένα δεκάλεπτο τα ίδια και τα ίδια.

(Θόρυβος στην Αίθουσα)

Ακούσατε κάτι διαφορετικό, κύριε Παππά; Δεν άκουσα κάτι διαφορετικό.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, έτσι είναι και δεν είναι η πρώτη φορά που διαπιστώνει κανείς, κύριε Κικίλια, ότι τα πολλά λόγια είναι φτώχεια. Δέκα λεπτά μιλούσατε, σε όλα αναφερθήκατε, εσείς κάνατε προσωπικές επιθέσεις ξεχνώντας ότι είσαστε σε αυτές τις δύσκολες περιστάσεις ο Υπουργός Υγείας της χώρας και ένα ερώτημα που είναι στα χείλη όλων των Ελληνίδων και όλων των Ελλήνων δεν τολμήσατε, όχι να απαντήσετε, αλλά να πλησιάσετε.

Ποιο είναι αυτό το ερώτημα που δεν απαντήσατε; Γιατί σήμερα, κύριε Κικίλια; Γιατί όχι τον περασμένο μήνα; Γιατί όχι πριν τρεις μήνες; Γιατί όχι πριν τέσσερις μήνες; Αυτό είναι το ερώτημα που είναι αμείλικτο πάνω από την Κυβέρνηση Μητσοτάκη και από εσάς προσωπικά.

(Χειροκροτήματα από την πτέρυγα του ΣΥΡΙΖΑ)

Θα ήταν πολύ εύκολο για εσάς, κύριε Κικίλια, να πιστεύατε ότι όταν σας δείχνουν το φεγγάρι θα ξεφύγετε κοιτώντας το δάχτυλο. Όμως, η αλήθεια είναι αμείλικτη σε ό,τι σας αφορά. Ξέρετε ότι αυτή η αλήθεια, κύριε Κικίλια, είναι στο στόμα όλων των στελεχών των μονάδων υγείας. Πηγαίνετε ξανά στα νοσοκομεία, διαβάστε ξανά τις ανακοινώσεις της ομοσπονδίας νοσοκομειακών γιατρών, που σας κρούουν τον κώδωνα του κινδύνου εδώ και μήνες..

**ΠΡΟΕΔΡΕΥΩΝ (Απόστολος Αβδελάς):** Κύριε Ραγκούση, δεν ακούω το προσωπικό.

**ΙΩΑΝΝΗΣ ΡΑΓΚΟΥΣΗΣ:** Ολοκληρώνω, κύριε Πρόεδρε.

Το προσωπικό, λοιπόν,….

**ΠΡΟΕΔΡΕΥΩΝ (Απόστολος Αβδελάς):** Ποιο είναι;

**ΙΩΑΝΝΗΣ ΡΑΓΚΟΥΣΗΣ:** …για να κλείσει η συζήτηση και να πει ο κ. Κικίλιας ό,τι θέλει, είναι το εξής: Ξέρετε, κύριε Κικίλια, καμμιά φορά η αλήθεια είναι μαλώτρα και πολύ περίεργο πράγμα. Ξέρετε τι θα γράψει για σας η ιστορία με αυτό που κάνατε απόψε; Μία λέξη θα γράψει. Αυτό που γράφει η τροπολογία σας. Ξέρετε τι γράφει η τροπολογία σας, κύριε Κικίλια; Εκπρόθεσμος! Και το πρόβλημα για τον ελληνικό λαό, κύριε Κικίλια, δεν είναι ότι για τυπικούς λόγους αυτή η τροπολογία είναι εκπρόθεσμη, είναι ότι πολιτικά είστε εκπρόθεσμοι με αυτό που κάνετε σήμερα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει για ένα λεπτό ο κ. Μπούγας.

**ΕΥΑΓΓΕΛΙΑ ΛΙΑΚΟΥΛΗ:** Μα, σας ζήτησα τον λόγο επί προσωπικού, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Δεν είπα ότι δεν θα σας δώσω τον λόγο, αλλά ζήτησε τον λόγο πριν από εσάς. Και εσείς επί προσωπικού;

Κύριε Μπούγα, θα κάνετε τον ιππότη, αν και δεν άκουσα προσωπικό εγώ.

Έχετε τον λόγο, κυρία Λιακούλη, για ένα λεπτό επί προσωπικού.

**ΕΥΑΓΓΕΛΙΑ ΛΙΑΚΟΥΛΗ:** Δεν ακούσατε;

**ΠΡΟΕΔΡΕΥΩΝ (Απόστολος Αβδελάς):** Όχι, είπε «κυρία συνάδελφε» και απάντησε σε αυτό που είπατε.

**ΕΥΑΓΓΕΛΙΑ ΛΙΑΚΟΥΛΗ:** Ο κύριος Υπουργός να με συμπεριλάβει στα προσωπικά. Χαίρομαι που με διαφοροποιήσατε αισθητά.

Κύριε Υπουργέ, ακούστε λίγο. Ένα πράγμα που πρέπει να κρατήσετε από εμάς για να είμαστε καθαρά λόγια και ίσιο βλέμμα, είναι το εξής: Όπως βάλαμε πλάτη στο πρώτο κύμα, έτσι ακριβώς θα κάνουμε και στο δεύτερο. Δεν υπάρχει περίπτωση να κάνουμε αναμετάδοση από τον αύλειο χώρο του νοσοκομείου. Σας το είπα καθαρά. Εγώ προσωπικά, ανθρώπινα καταλαβαίνω και το άγχος και την πίεση που υφίσταστε και ως άνθρωπος. Μιλώ ανυπόκριτα απέναντί σας αυτή τη στιγμή. Ούτε ψύλλος στον κόρφο μου και ως άνθρωπος και ως πολιτικός!

Όμως, μία πανδημία, επειδή ακριβώς είναι κρίση, θέλει εντιμότητα. Και σε αυτή τη στιγμή που βρισκόμαστε, δεν είπα ότι μιλάτε ανέντιμα, αλλά θα λέμε τις αλήθειες. Όλα αυτά που είπατε με πολύ υπερηφάνεια σήμερα για το «Σωτηρία», για παράδειγμα, για τις καινούργιες κλίνες, για την αερογέφυρα κ.λπ., δεν είπατε ότι είναι έργο της Βουλής.

Τι θα λέγατε αν δεν το έκανε αυτό η Βουλή; Η Βουλή με εργολαβία το έκανε αυτό, κύριε Υπουργέ. Δεν θα είχατε να δείξετε τίποτα. Άρα, πείτε ότι η Βουλή το έκανε αυτό το έργο. Ελάτε εδώ θαρρετά και πείτε το, να το χαρείτε και εσείς και όλοι μαζί. Το αν το κάνετε γρήγορα ή αργά, το αν στελεχώνετε τις συγκεκριμένες κλίνες αυτή τη στιγμή, επειδή είπε ότι προσωπικά αδίκησα…

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, σας παρακαλώ…

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, σας παρακαλώ, για ένα λεπτό, για δευτερόλεπτα! Δεν θα ξαναμιλήσω. Κάνω χρήση του τρίλεπτου. Τέλος!

**ΠΡΟΕΔΡΕΥΩΝ (Απόστολος Αβδελάς):** Πάει κι αυτό, αν δείτε τα νούμερα!

**ΕΥΑΓΓΕΛΙΑ ΛΙΑΚΟΥΛΗ:** Πώς πάει; Αφήστε με να το πω, κύριε Πρόεδρε, σας παρακαλώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, να μην καθυστερούμε. Προχωρήστε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, πρώτον, δεν το είπατε αυτό. Από τον Απρίλιο έγινε αυτή η εργολαβία και το ξέρετε και το ξέρουμε όλοι, δόθηκε και δημοσιότητα. Όμως, θα έπρεπε να είναι ήδη στελεχωμένες από τότε. Έρχεστε σήμερα που είναι Νοέμβρης μήνας και με lockdown ήδη και μας λέτε ότι θα κάνατε τη στελέχωση αυτή. Μην περιμένετε από εμάς να αγκαλιάσουμε την ανακοίνωσή σας σαν να είναι κάτι και εμπρόθεσμο, σαν να είναι κάτι και on time, σαν να είστε εσείς που φροντίσατε για αυτά που έπρεπε, όπως έπρεπε κ.λπ.. Ας κάνουμε αυτή την παραδοχή. Δεν προλάβατε, δεν προβλέψατε, δεν το είδατε. Καλώς, αλλά ας την κάνουμε.

Και ένα σχόλιο, σας παρακαλώ, γιατί με ακούν οι φίλοι μου στις ΜΕΘ. Εμείς είχαμε και διοικητή νοσοκομείου που επιστρατεύτηκε στη ΜΕΘ, στη δικιά μου στη περιοχή της Λάρισας και έκανε χρέη διοικητή, διότι μέχρι προσφάτως δεν αποφασίζατε να μας βάλετε διοικητή, δύο χρόνια. Τέλος πάντων, τα κατάφερε θαυμάσια.

Ακούστε, ξέρω τη διαδικασία στις ΜΕΘ, γιατί είχα την ατυχία να βιώσω τη διαδικασία αυτή σε συγγενικό και προσωπικό και οικογενειακό επίπεδο, όμως, κύριε Υπουργέ, εγώ δεν σας μίλησα γι’ αυτό. Μάλλον δεν έγινα εγώ σαφής. Σας μίλησα για την επιλογή που ήδη υπονοείται ότι γίνεται –όχι ότι υπονοείτε εσείς, αλλά υπονοείται- μέσα στις ΜΕΘ με ηλικιακά κριτήρια και όχι για τους ανθρώπους που δεν πρέπει να ταλαιπωρηθούν γιατί έχουν υποκείμενα νοσήματα και δεν διασωληνώνονται. Ξέρουμε και εμείς αυτή τη διαδικασία. Εδώ ζούμε, είμαστε μεγάλοι άνθρωποι. Επομένως, σας μιλάω για το άλλο.

Το δημοσίευμα αυτό, κύριε Υπουργέ, ξέρετε ότι έγινε θέμα και με ερώτηση των εκπροσώπων Τύπου στον κύριο Πρωθυπουργό. Άρα, αυτό είναι πολύ βασικό. Εγώ θα ήθελα σήμερα στο πλαίσιο της δικής σας ενημέρωσης και μια που έχουμε την τιμή να σας έχουμε εδώ, ανάμεσά μας μία τέτοια σημαντική μέρα, που κηρύξατε το lockdown σε όλη τη χώρα, να μας πείτε πραγματικά ποια είναι η κατάσταση των ΜΕΘ σε όλη τη χώρα και αν αυτό έχει βάση ή δεν υφίσταται τέτοιο θέμα, δηλαδή αν υπάρχει κριτήριο και προεπιλογή αυτή τη στιγμή, όχι με βάση τα υποκείμενα νοσήματα, αλλά επειδή φοβόμαστε ότι 30% των ΜΕΘ, όπως οι γιατροί τουλάχιστον λένε, σε πανελλαδικό επίπεδο, γεμίζουν συνέχεια και αυτή την ώρα που μιλάμε. Υπάρχει τέτοιο πράγμα ή όχι; Είναι απλό και σαφές.

Κύριε Πρόεδρε, εξήγησα ποιο ήταν το ερώτημά μου. Αυτό ήταν το προσωπικό, για να μη με ρωτήσετε και εσείς.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ. Δεν θα σας ρωτήσω. Θα σας ενημερώσω ότι είχατε μιλήσει είκοσι τρία λεπτά και δεκαπέντε δευτερόλεπτα, μετά είχατε λάβει τον λόγο για είκοσι λεπτά και πέντε λεπτά και άλλα πέντε τώρα, για να μην νομίζετε ότι είμαι άδικος μαζί σας.

Κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κύριε Πρόεδρε.

Μία μόνο λέξη στη συνάδελφο, κ. Λιακούλη. Κυρία συνάδελφε, η Κυβέρνηση δεν επιζητά άλλοθι, παίρνει τα μέτρα έγκαιρα και έχει την πλήρη ευθύνη γι’ αυτό.

Κύριε Υπουργέ, απευθύνομαι σε εσάς, διότι δεν πρέπει να σας κάνει εντύπωση το ύφος με το οποίο σας απάντησε ο Κοινοβουλευτικός Εκπρόσωπος του ΣΥΡΙΖΑ. Η επωδός σε όλες τις αγορεύσεις του, ιδιαίτερα όταν απευθύνεται σε Υπουργούς της Κυβέρνησης, είναι ότι «είστε υπόλογος και έχετε την ευθύνη και θα λογοδοτήσετε». Επομένως, είναι μια επανάληψη των αγορεύσεων που κάνει συνήθως ο αξιότιμος κύριος συνάδελφος.

Κύριε Πρόεδρε, την ώρα που η ελληνική κοινωνία χρειάζεται συνένωση δυνάμεων και συνέργειες για να αντιμετωπίσει το δεύτερο κύμα του κορωνοϊού που μαστίζει όλη την Ευρώπη, σαρώνει, θα έλεγα, όλη την Ευρώπη, η Κοινοβουλευτική Ομάδα του ΣΥΡΙΖΑ και ο επικεφαλής της διαπιστώνοντας ότι δεν τους βγήκε αντιπολιτευτικά το πρώτο κύμα, η μισή συναίνεση που έδωσαν τότε, αποφασίζουν να επιτεθούν στην Κυβέρνηση με αντιπολιτευτικό κριό την πανδημία.

Τι εξάγεται από αυτό; Διότι εξάγεται, πράγματι, ένα μήνυμα. Και το μήνυμα είναι, κύριε Πρόεδρε και κυρίες και κύριοι συνάδελφοι, το εξής: Η ελληνική κοινωνία δεν έχει να περιμένει τίποτα από τον ΣΥΡΙΖΑ. Ο ΣΥΡΙΖΑ εύχεται να αποτύχει η Κυβέρνηση, να αποτύχει η επιστημονική κοινότητα, εν τέλει να αποτύχει η χώρα.

Κυρίες και κύριοι συνάδελφοι, για να απαντήσω και εγώ με βάση το εκπρόθεσμο που είπε ο κ. Ραγκούσης, για εσάς, κύριε Ραγκούση, η ιστορία θα γράψει απόντες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κυρία Βαγιενά, έχετε τον λόγο, για να προχωρήσουμε και στον κατάλογο γιατί έχουν μείνει ήδη αρκετοί.

Τον λόγο έχει η κ. Άννα Βαγενά από τον ΣΥΡΙΖΑ.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κύριε Πρόεδρε.

Κρίμα που φεύγει ο κύριος Υπουργός, γιατί είχα κάτι να του πω.

**ΠΡΟΕΔΡΕΥΩΝ (Απόστολος Αβδελάς):** Εδώ είναι ακόμα, προλαβαίνετε. Τώρα ξεκινήσατε.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Άντε τώρα να μιλήσω για πολιτισμό -γιατί εγώ ήθελα να μιλήσω για πολιτισμό- μετά από όλη αυτή την ένταση.

Κατ’ αρχάς, ήθελα να πω στον κ. Κικίλια, που ανέφερε για τον κ. Ραγκούση ότι στη Μεταπολίτευση είναι γραμμένος ο βίος και η πολιτεία του. Νομίζω ότι ήταν ένας πετυχημένος Υπουργός. Εγώ αυτή την εικόνα έχω τώρα. Εάν είναι κάτι που δεν το έχουμε καταλάβει, πείτε το μας.

Θα ήθελα να πω στον κ. Κικίλια, επίσης, αλλά έφυγε, ότι στις ευάλωτες ομάδες, που αναφέρονται σε σχέση με τον κορωνοϊό θα πρέπει να βάλουμε και τους τοξικοεξαρτημένους του κέντρου της Αθήνας. Η κατάσταση είναι τραγική. Οι έμποροι των ναρκωτικών, δυστυχώς, αλωνίζουν το κέντρο της Αθήνας. Ξέρετε, ιδίως κάτω από την Ομόνοια με το περίλαμπρο σιντριβάνι και τον «μεγάλο περίπατο» γίνεται της τρελής! Φαίνεται ότι μέχρι εκεί δεν φτάνει το «νόμος και τάξη» του κ. Χρυσοχοΐδη. Επειδή λοιπόν τα ναρκωτικά πωλούνται ελεύθερα σχεδόν στο κέντρο της Αθήνας, αφού δεν μπορούν να τα βάλουν με τους εμπόρους ναρκωτικών -έτσι φαίνεται, γιατί είναι πολλά τα λεφτά εκεί από πίσω- ας ληφθεί τουλάχιστον μία μέριμνα για αυτά τα δυστυχισμένα άρρωστα πλάσματα. Ας γίνει αυτό που ψηφίστηκε από την κυβέρνηση του ΣΥΡΙΖΑ, οι μονάδες εποπτευόμενης χρήσης. Και αν δεν μπορούν να γίνουν μόνιμες, ας γίνουν κινητές μονάδες. Είναι απαραίτητο. Είναι ένα τραγικό φαινόμενο αυτό που συμβαίνει στο κέντρο της Αθήνας.

Τώρα, για το νομοσχέδιο που μιλάμε μίλησαν άλλοι συνάδελφοι, πιο ειδικοί. Εγώ εκείνο που θα ήθελα να πω είναι ότι είναι σαφές πως είναι ένας ακόμη μοχλός πίεσης για τους αδύναμους συμπολίτες μας, για να τους πάρουν μια ώρα αρχύτερα τα σπίτια τις επιχειρήσεις. Επίσης, με αυτό ξεμπερδεύετε μια και καλή ή θεωρείτε ότι ξεμπερδεύτε με το μεγάλο σας πρόβλημα, τον στόχο σας, την κ. Τουλουπάκη.

Θα μιλήσω πιο πολύ για την τροπολογία, που κατατέθηκε από το Υπουργείο Εργασίας και Κοινωνικών Υποθέσεων. Την ανέλυσε πριν ο αρμόδιος Υπουργός εδώ και ειδικά για το άρθρο 5, το οποίο αφορά την επιδότηση των κενών θέσεων των χώρων πολιτισμού, των θεάτρων και άλλων τέτοιων χώρων.

Είμαστε υπέρ φυσικά αυτού του άρθρου της τροπολογίας και θα θέλαμε να τονίσουμε ότι προβλέπεται με το άρθρο η επιδότηση 20% της δυναμικότητας των θέσεων των θεάτρων, σύμφωνα με την άδειά τους. Εμείς προτείνουμε και θα θέλαμε αυτό να γίνει 30%, γιατί είναι ο μόνος τρόπος, για να ενισχυθούν και να σταθούν αυτές οι επιχειρήσεις εν μέσω πανδημίας.

Για να σας δείξω πόσο απαραίτητο είναι κάτι τέτοιο, επιτρέψτε μου να σας φέρω ένα παράδειγμα λίγο προσωπικό. Όπως ίσως γνωρίζετε, με τον σύντροφό μου, τον Λουκιανό Κηλαηδόνη, έχουμε ιδρύσει εδώ και είκοσι χρόνια ένα χώρο πολιτισμού στο Μεταξουργείο, τον ομώνυμο χώρο, σε μια περιοχή πάρα πολύ δύσκολη, με όλα τα φαινόμενα που περιέγραψα πιο πριν. Τον περσινό χρόνο, το 2019, από τον Μάρτιο μέχρι και τον Σεπτέμβριο, δηλαδή αυτούς τους επτά μήνες, ο τζίρος αυτής της επιχείρησης ήταν 48.000 ευρώ. Φέτος, τους αντίστοιχους μήνες εν μέσω πανδημίας, δηλαδή από τον Μάρτιο έως και τον Σεπτέμβριο του 2020, το αντίστοιχο ποσό ήταν 2.700 ευρώ. Μιλάμε, δηλαδή, για μία μείωση σχεδόν 94%. Καταλαβαίνετε, λοιπόν, ότι αυτές οι επιχειρήσεις, τα θέατρα, οι εστίες πολιτισμού, δεν είναι δυνατόν να επιβιώσουν χωρίς αυτό το έκτακτο μέτρο, που είναι πολύ σημαντικό.

Θα ήθελα, επίσης, να τονίσω ότι προτείνουμε να παρθεί ένα αντίστοιχο μέτρο και για τους οργανισμούς συλλογικής διαχείρισης, τους ΟΣΔ, αυτούς δηλαδή που εισπράττουν τα πνευματικά δικαιώματα. Ξέρετε, υπάρχει μια μεγάλη κατηγορία καλλιτεχνών, που ζουν μόνο από τα πνευματικά τους δικαιώματα. Δηλαδή, δημιουργοί, συγγραφείς, μουσικοί, συνθέτες κ.λπ., πολλοί από αυτούς, όπως οι μουσικοί, δεν έχουν άλλον πόρο πέρα από αυτόν. Αυτοί οι οργανισμοί εισπράττουν από τη χρήση που γίνεται σε καταστήματα, σε χώρους αναψυχής, σε χώρους ψυχαγωγίας κ.λπ.. Όπως καταλαβαίνετε, τώρα με τον κορωνοϊό αυτές οι εισπράξεις έχουν μηδενιστεί. Δεν υπάρχουν. Αυτοί οι άνθρωποι, λοιπόν, δεν έχουν άλλον πόρο για να ζήσουν. Πρέπει οπωσδήποτε να γίνει μια έκτακτη ενίσχυση προς τους οργανισμούς συλλογικής διαχείρισης πνευματικών δικαιωμάτων, γιατί είναι θέμα επιβίωσης αυτών των ανθρώπων.

Σας παρακαλώ, στηρίξτε τον πολιτισμό. Ο πολιτισμός είναι η ανάσα της κοινωνίας. Μην την αφήνετε να πάθει ασφυξία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Βαγενά.

Ο κ. Νίκος Παππάς από τον ΣΥΡΙΖΑ, Βουλευτής Β΄3 Νότιου Τομέα Αθηνών, έχει τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Πήρε τον λόγο ο κ. Κικίλιας και δεν απάντησε σε κανένα απ’ όσα ερωτήματα του έβαλε ο Κοινοβουλευτικός μας Εκπρόσωπος, ο κ. Ραγκούσης, παρά μόνο έλεγε κάποια ασυνάρτητα για το ύφος του. Νομίζω ότι είναι ενδεικτικό της κατάστασης. Σήμερα τα κρούσματα είναι στις τρεις χιλιάδες, οι νεκροί στους είκοσι εννέα και αυξάνονται και οι εντατικές.

Αυτή είναι η κατάσταση και είχαμε βεβαίως τον κ. Μητσοτάκη να επαναλαμβάνει το «στρίβειν διά του αρραβώνος». Είναι η δεύτερη φορά που δραπετεύει από τον κοινοβουλευτικό έλεγχο. Δεν ήθελε να έρθει στον πτωχευτικό και αποφεύγει να έρθει και στην επίκαιρη ερώτηση του Αλέξη Τσίπρα για τα μέσα μαζικής μεταφοράς.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα έρθει την τρίτη.

**ΝΙΚΟΛΑΟΣ ΠΑΠΠΑΣ:** Αφήστε τα αυτά, κύριε Τσιάρα. Αυτά τα έκανε ο Σαμαράς.

**ΠΡΟΕΔΡΕΥΩΝ (Απόστολος Αβδελάς):** Όχι διάλογο, σας παρακαλώ.

**ΝΙΚΟΛΑΟΣ ΠΑΠΠΑΣ:** Αυτά τα έκανε, λοιπόν, ο Σαμαράς και ήταν ενδεικτικό της πολιτικής κατάστασης, στην οποία αντιλαμβανόταν και τον εαυτό του.

Μας ενημέρωσε, λοιπόν, μαζί με τον Σωτήρη, όπως είπε, σήμερα ο κ. Μητσοτάκης και βεβαίως παραδέχθηκε ότι τα μέσα μαζικής μεταφοράς μπορούν να είναι εστίες μετάδοσης του ιού. Μας είπε, βεβαίως, ότι τις ώρες αιχμής έχει συνωστισμό και ότι έκανε ό,τι μπορούσε, λέει. Ακούστε τι είπε, έκανε ό,τι μπορούσε! Προφανώς, αυτό που μπορούσε δεν είναι αρκετό, πώς να το κάνουμε δηλαδή; Αυτό μπορείτε; Μέχρι εδώ μπορείτε για τα μέσα μαζικής μεταφοράς; Αυτό λέτε σε δύο εκατομμύρια συμπολίτες μας που παίρνουν κάθε μέρα τα λεωφορεία, τα τρόλεϊ, τον ηλεκτρικό και το μετρό; Αυτό μπορείτε; Εκατό οχήματα παρκαρισμένα, επειδή δεν υπάρχουν οδηγοί και έχετε στα υπουργικά γραφεία αποσπασμένους;

Διακόσια εβδομήντα οχήματα μπορούν να επισκευαστούν σε ένα μήνα και δεν το κάνετε. Αυτό μπορείτε; Ακυρώσατε το διαγωνισμό για τα επτακόσια πενήντα λεωφορεία. Αυτό μπορείτε; Και επειδή φταίει και η Δούρου, απεντάξατε και τα ενενήντα δύο οχήματα με εξασφαλισμένη χρηματοδότηση της Περιφέρειας Αττικής. Λίγη ντροπή! Και σηκώνεστε σ’ αυτό εδώ το Βήμα να μας πείτε ότι εμείς επιχαίρουμε για την πανδημία; Δεν ντρέπεστε λιγάκι; Το λέτε σε εμάς, που ήμασταν από την πρώτη στιγμή η παράταξη, που έδωσε και συναίνεση στα μέτρα περιορισμού των μετακινήσεων; Και στην καμπάνια συμμετείχαμε και πολιτικό αβάντζο σας δώσαμε. Όμως, δεν κάνατε απολύτως τίποτα και σήμερα παραδέχθηκε ο κ. Μητσοτάκης ότι πάμε σε lockdown, γιατί δεν υπάρχουν αρκετές μονάδες εντατικής θεραπείας.

Είπε και κάτι άλλο. Να του το μεταφέρετε, κύριε Τσιάρα, γιατί μας κάνει εντύπωση. Υπάρχει, λέει, ένας διαδικτυακός υπόκοσμος, ο οποίος διαδίδει ότι πεθαίνουν ασθενείς από COVID εκτός ΜΕΘ.

Καταθέτω στα Πρακτικά άρθρο από την ιστοσελίδα tovima.gr. «ΤΟ ΒΗΜΑ» πριν από τρεις μέρες γράφει: «Το 50% των θανάτων από COVID, σύμφωνα με εσωτερικό έγγραφο, ήταν θάνατοι οι οποίοι έγιναν εκτός μονάδων εντατικής θεραπείας». Θα θέλαμε μία διευκρίνιση, αν και «ΤΟ ΒΗΜΑ» το συγκαταλέγει ο κύριος Πρωθυπουργός στον διαδικτυακό υπόκοσμο.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπε και το άλλο, γιατί παθαίνει και καμμιά κρίση ειλικρίνειας, όταν δεν τα έχει γραμμένα μπροστά του. Κάναμε λάθος, λέει, και ήμασταν εφησυχασμένοι. Σοβαρά μιλάτε; Ελαφρά τη καρδία το λέτε, ήσασταν εφησυχασμένοι; Πώς εφησυχάσατε δηλαδή; Σε κάποιο από τα αλλεπάλληλα τριήμερα; Βοούσε ο τόπος, η διεθνής κοινότητα, η Αντιπολίτευση, οι ενώσεις γιατρών ότι έρχεται δεύτερο κύμα και εσείς ήσασταν εφησυχασμένοι;

Δηλαδή ήσασταν εφησυχασμένοι και δεν κάνατε τίποτα για τα μέσα μαζικής μεταφοράς, εφησυχασμένοι με τον τουρισμό. Δεν μπορούσαμε να βάλουμε τεστ για να μπει στη χώρα ο τουρίστας. Το ανακοίνωσε ο κ. Χαρδαλιάς σήμερα. Θα προστατευτούμε από τον τουρισμό του Νοεμβρίου εν μέσω πανδημίας. Και δεν μπορούσατε βεβαίως να κάνετε τίποτα για τις ΜΕΘ. Εφησυχασμένοι, λοιπόν.

Και για να πάμε στο νομοσχέδιο, εκεί δεν έχετε εφησυχασμούς. Εκεί έχετε αντικοινωνικό οίστρο, αντικοινωνική εγρήγορση, μην ξεφύγει κανένας και του προστατευθεί το σπίτι που έχει πάρει δικάσιμο για το μισό του επόμενου έτους το δεύτερο. Του βάζετε προϋποθέσεις να μαζέψει ό,τι χαρτί μπορεί να φανταστεί κανείς.

Προσέξτε, επειδή διαφημίζατε και το ψηφιακό κράτος: Τα χαρτιά που του ζητάτε τα έχουν ή οι τράπεζες ή οι εφορίες. Γιατί να μην τα συλλέξουν, λοιπόν, οι τράπεζες και οι εφορίες και να τιμωρηθούν αυτοί, εάν δεν τα μαζέψουν εγκαίρως; Αυτή είναι μια λογική επιλογή. Σε λίγο θα βάλετε τους ανθρώπους να τρέξουν τετρακόσια μέτρα με εμπόδια για να μπορέσουν να κρατήσουν τη δικάσιμο τους και να μην αρθούν οι εντολές προστασίας που έχουν κερδίσει.

Έχετε ξεκάθαρα μια εκδικητική μανία απέναντι σε νομοθετική πρωτοβουλία η οποία έχει τη σφραγίδα της προοδευτικής και δημοκρατικής παράταξης σ’ αυτή τη χώρα. Έχετε βάλει αμέτι μουχαμέτι να υλοποιηθεί το απάνθρωπο σχέδιο Πισσαρίδη με την αποκρουστική πραγματικά ορολογία την οποία καταθέτει και δεν χρησιμοποιείτε κανένα απολύτως εργαλείο.

Ακούσαμε τον κ. Σταϊκούρα να εξαγγέλλει ξανά τα ίδια μέτρα για εκατοστή φορά. Δεν αξιοποιεί, δε, τα εργαλεία. Είναι προφανές. Να σας πω και τα μαντάτα: Βγήκαν οι φθινοπωρινές προβλέψεις της Κομισιόν. Εσείς προβλέπετε στον προϋπολογισμό ότι θα έχουμε έκρηξη επενδύσεων 30% -λέει- του χρόνου. Θα εκραγούν οι επενδύσεις. Ήρθε η Κομισιόν, λοιπόν, με τη σημερινή της ανακοίνωση για τις φθινοπωρινές προβλέψεις και λέει ότι 5% θα αυξηθούν οι επενδύσεις του χρόνου. Απλά έτσι για να έχετε μια εικόνα. Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κανένα εργαλείο! Σας έφερε η Κατερίνα Νοτοπούλου τα μαντάτα. Στην τέταρτη αναθεώρηση του πλαισίου για τις ενισχύσεις υπάρχει η δυνατότητα άμεσης ενίσχυσης μικρών επιχειρήσεων μέχρι 90% που αφορά το σταθερό κόστος τους. Τίποτα, ούτε εκεί! Απραξία εκεί, απραξία με τη χρηματοδότηση από τις τράπεζες, απραξία και για το Ταμείο Ανάκαμψης. Τελευταίοι θα καταθέσουμε το σχέδιο στην Κομισιόν, κύριε Τσιάρα; Έχετε καμμία πληροφόρηση να μας διαφωτίσετε; Απραξία παντού!

Και σας έπιασε ο πόνος να φέρετε τώρα και το τελειωτικό χτύπημα για την προστασία του νόμου Κατσέλη - Σταθάκη. Τώρα σας έπιασε ο πόνος, βεβαίως. Λένε οι τράπεζες οι ίδιες ότι θα έχουμε έκρηξη των κόκκινων δανείων από 8 έως 10 δισεκατομμύρια ευρώ και βρήκατε τη λύση για τη διαχείρισή τους, να σαρώσετε τα πάντα. Αυτοί είστε!

Είναι προφανές ότι η χώρα χρειάζεται μια προοδευτική πορεία την οποία οφείλουν με συντονισμένο τρόπο να οργανώσουν και να εγγυηθούν οι προοδευτικές δυνάμεις του τόπου τόσο σε κοινωνικό όσο και σε πολιτικό επίπεδο. Αλλιώς και η ελληνική οικονομία και η ελληνική κοινωνία θα καταδικαστούν σε μακροχρόνιο πόνο, σε μακροχρόνια ύφεση, σε μακροχρόνια δυστυχία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Παππά.

Τον λόγο έχει η κ. Διονυσία Θεοδώρα Αυγερινοπούλου από τη Νέα Δημοκρατία και τον Νομό Ηλείας.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, καθώς βρισκόμαστε ενώπιον του δεύτερου καθολικού lockdown στη χώρα, ώστε εκ νέου να αποτρέψουμε μια επιδείνωση της επιδημιολογικής κατάστασης, θα ήθελα να επισημάνω την ανάγκη συνεργασίας όλων, τόσο των πολιτών, όσο και των φορέων σε αυτή τη μάχη, ώστε να βγούμε από την αναμέτρηση με τον κορωνοϊό νικητές, υγιείς.

Το Υπουργείο Υγείας έχει προβεί ήδη σε χιλιάδες προσλήψεις και σε νέες υποδομές σε όλη τη χώρα και συνεχίζει. Στην Ηλεία, επί παραδείγματι, έχουν προκηρυχθεί πολλές θέσεις μόνιμων και επικουρικών ιατρών διαφόρων ειδικοτήτων, αλλά δεν έχουν εκδηλώσει ενδιαφέρον οι ίδιοι οι γιατροί. Απευθύνω έκκληση με αυτή την ευκαιρία και από το Βήμα της Βουλής σε όσους γιατρούς επιθυμούν να προσληφθούν στο Εθνικό Σύστημα Υγείας να έρθουν και στην Ηλεία.

Αφού συγχαρώ τον Υπουργό Δικαιοσύνης για το νομοσχέδιο το οποίο συζητούμε σήμερα και το οποίο πράγματι θα διευκολύνει την οργάνωση και την απονομή δικαιοσύνης μέσα στο πνεύμα και το γράμμα της Ευρωπαϊκής Σύμβασης Δικαιωμάτων του Ανθρώπου, παίρνω τον λόγο για να εξάρω μια σπουδαία τροπολογία η οποία κατατέθηκε με τίτλο: «Προστασία των ζώων, ποινικές κυρώσεις», με την οποία εισάγεται η αύξηση της ποινής για τον βασανισμό και τη θανάτωση των ζώων και η μετατροπή των αδικημάτων αυτών από πλημμέλημα σε κακούργημα.

Η υιοθέτηση αυτής της διάταξης αναδεικνύει τις αξίες και τον πολιτισμό που διέπουν τη σύγχρονη ελληνική κοινωνία και ευελπιστούμε να λειτουργήσει αποτρεπτικά για αντίστοιχα φαινόμενα στο μέλλον. Αντανακλά, δε, στο Εθνικό μας Δίκαιο τις διατάξεις του Ευρωπαϊκού Δικαίου προστασίας των ζώων, αλλά και της οικουμενικής διακήρυξης των δικαιωμάτων των ζώων των Παρισίων του 1978, ιδίως δε των άρθρων 3, 4 αλλά και 11, που αναφέρονται στην απαγόρευση της βιοκτονίας, όπως χαρακτηρίζεται κάθε πράξη που χωρίς δικαιολογημένη αιτία προκαλεί θανάτωση ενός ζώου και είναι έγκλημα κατά της ζωής.

Κυρίες και κύριοι συνάδελφοι, πράγματι, κατά τις τελευταίες εβδομάδες γίναμε μάρτυρες αισχρών περιστατικών βασανισμού ζώων συντροφιάς που μόνο λόγω της αξιέπαινης προσπάθειας κάποιων συμπολιτών μας δεν κατέληξαν στον θάνατό τους. Η αγριότητα των πράξεων αυτών χαρακτηρίζει περιορισμένα μεν περιστατικά, τα οποία δεν είναι μεμονωμένα. Ενίοτε έχουν εκθέσει και τη χώρα μας διεθνώς. Κατά το παρελθόν έχουμε γίνει μάρτυρες αντίστοιχων περιστατικών, ενώ βασανισμοί και θανατώσεις ζώων ενδέχεται να λαμβάνουν χώρα και να λανθάνουν της προσοχής μας καθημερινά.

Φαίνεται ότι δεν έχουμε ακόμα πλήρως συνειδητοποιήσει ότι δεν έχει μόνο ο άνθρωπος δικαίωμα στη ζωή, την υγεία, την κατοικία, την τροφή, αλλά και όλα τα άλλα πλάσματα του πλανήτη, τα οποία μπορούν να απολαμβάνουν -και πρέπει να απολαμβάνουν- αυτά τα θεμελιώδη δικαιώματα.

Η προτεινόμενη διάταξη εμπεδώνει και εκφράζει ακόμα περισσότερο τις έννοιες των δικαιωμάτων των ζώων και της οικολογικής δημοκρατίας, όπως τις εμπνεύστηκαν και τις οραματίστηκαν διαχρονικά μεγάλοι διανοητές, όπως ο Τζον Λοκ, ο Ρουσσώ, ο Μπένθαμ, ο Θωμάς Ακινάτης, έως τους σύγχρονους, τον Κρίστοφερ Στόουν, τον Ούλριχ Μπεκ, τον Τζον Ντράιζεκ, καθώς και πολλοί άλλοι οραματιστές σε όλο τον κόσμο.

Ως προς τις τεχνικές λεπτομέρειες, το άρθρο 2 της τροπολογίας τροποποιεί τον ν.1197/81 περί προστασίας των ζώων και τον ν.4039/12 για τα ζώα συντροφιάς. Εισάγεται διαφοροποίηση ως προς τις ποινές μεταξύ αφ’ ενός της κακοποίησης και της εγκατάλειψης ζώων, πράξεις οι οποίες εξακολουθούν να τιμωρούνται ως πλημμέλημα και αφ’ ετέρου της θανάτωσης ή του βασανισμού τους, πράξεις οι οποίες τιμωρούνται πλέον –επιτέλους- ως κακουργήματα με ποινή κάθειρξης έως δέκα έτη.

Ακόμα, η παράγραφος 5 της τροπολογίας τροποποιεί το άρθρο 19 του ν.4039/12 αποσαφηνίζοντας τη διαδικασία απομάκρυνσης του κακοποιημένο ζώου από τον κάτοχό του με εντολή εισαγγελέα, καθώς και τη δυνατότητα προσωρινής ή οριστικής αφαίρεσης του ζώου από την κατοχή του παραβάτη σε περίπτωση κακοποίησης του, η οποία θα κρίνεται πάντα με γνώμονα το συμφέρον του ίδιου του ζώου.

Είναι σημαντικό το ότι η τροπολογία διατηρεί το ανταποδοτικό σύστημα για την απόδοση των εσόδων από τα πρόστιμα σε έργα που ευθέως ωφελούν τα ζώα. Τα έσοδα αυτά θα εγγράφονται σε ειδικό κωδικό στον προϋπολογισμό των δήμων και θα διατίθενται αποκλειστικά τόσο για τη διατήρηση των υπαρχόντων, όσο και για τη δημιουργία νέων δημοτικών καταφυγίων και δημοτικών κτηνιατρείων. Η αναβάθμιση των υπαρχόντων καταφυγίων είναι πολύ σημαντική, καθώς πολλά εξ αυτών δεν ανταποκρίνονται σήμερα στις ανάγκες της καλής διαβίωσης των ζώων, ενώ είναι απαραίτητη και η δημιουργία νέων καταφυγίων για την κάλυψη των αναγκών των αδέσποτων.

Ζητούμενο ακόμα παραμένει η δημιουργία επαρκώς δημοσίων κτηνιατρείων, καθώς σήμερα την πρωτοβάθμια περίθαλψη των ζώων την έχουν ως επί το πλείστον άτυπα επιφορτιστεί οι ιδιώτες κτηνίατροι και μάλιστα με δικό τους κόστος. Για την άγρια ζωή το σύνολο της υγειονομικής φροντίδας το έχουν αναλάβει μη κυβερνητικοί οργανισμοί και μεμονωμένοι εθελοντές. Ακόμα μεγαλύτερο στοίχημα παραμένει, τόσο για τη χώρα μας όσο και διεθνώς, η παροχή δευτεροβάθμιας υγειονομικής περίθαλψης με τη δημιουργία κατάλληλων νοσοκομειακών δομών με επαρκή διασπορά σε όλη τη χώρα. Θα αναμένουμε μάλιστα το επόμενο χρονικό διάστημα την κατάθεση νομοσχεδίου για την αναμόρφωση του συστήματος δημόσιας υγείας των οικόσιτων και άγριων ζώων, καθώς έχει ήδη συσταθεί σχετική διυπουργική επιτροπή.

Επιπλέον, προτείνω την τροποποίηση του άρθρου 12, του ν.4039/12, ώστε να απαγορευθεί η κράτηση και το ιδόν σε δελφινάρια, ενώ παράλληλα θα πρέπει να προβλεφθεί και η διαδικασία επανένταξής τους στο θαλάσσιο περιβάλλον.

Αν η επανένταξη αυτή δεν είναι εφικτή τότε θα πρέπει να προβλέπεται η φιλοξενία των δελφινιών σε κατάλληλα καταφύγια θαλάσσιας ζωής. Η Ελλάδα με τη σημερινή ηγεσία του Υπουργείου Αγροτικής Ανάπτυξης διακρίθηκε διεθνώς για την πολιτική προστασίας των ζώων καθώς έχει ήδη τύχει θερμής υποδοχής από το διεθνή τύπο και την κοινωνία των πολιτών η νομοθετική εξίσωση των αλόγων με τα ζώα συντροφιάς και η απαγόρευση της σφαγής και βρώσης τους ή της χρήσης τους για άλλη παραγωγή προϊόντων.

Με τη μετατροπή του ποινικού χαρακτηρισμού των αδικημάτων του βασανισμού και της θανάτωσης ζώων από πλημμέλημα σε κακούργημα, η χώρα μας προχωρά σήμερα στην υιοθέτηση μιας ακόμα ρύθμισης υψηλής ηθικής αξίας την οποία όχι μόνο όλοι πρέπει να ψηφίσουμε, όπως πράγματι δεσμεύτηκαν τα κόμματα, αλλά και να βοηθήσουμε και όλοι για την εφαρμογή της στην πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Να και μία Βουλευτής που τήρησε τον χρόνο.

Τον λόγο έχει ο κ. Χαράλαμπος Μαμουλάκης από τον ΣΥΡΙΖΑ και το Ηράκλειο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε. Πρωθυπουργός Κυριάκος Μητσοτάκης 12 Ιουνίου 2020: «μετατρέπουμε το καλοκαίρι σε καιρό σποράς της φροντίδας, ώστε το φθινόπωρο» αυτό το φθινόπωρο «να γίνει άνοιξη της ελπίδας και να ανατείλει μέσα στον χειμώνα» μέσα στον χειμώνα του 2020 «και την άνοιξη του 2020 ο ζεστός ήλιος της ανάπτυξης». Νομίζω ότι το σχέδιο της Νέας Δημοκρατίας ήταν ξεκάθαρο για το πώς ήθελε η χώρα μας να μεταβεί στην επόμενη μέρα μετά το πρώτο οριστικό lockdown, μετά την πρώτη οριστική απαγόρευση που ζήσαμε όλοι. Βοηθήσαμε όλοι στο να ανταπεξέλθει τη δύσκολη άνοιξη που μας πέρασε.

Τι θα μπορούσε να είχε γίνει; Και μένω σε αυτό προτού εισέλθω στο νομοσχέδιο που θα συζητήσουμε σήμερα. Το μεγάλο ερώτημα που πλανάται σε αυτή εδώ την Αίθουσα, σε αυτά εδώ τα μάρμαρα και σε όλη τη χώρα είναι τι θα μπορούσε να είχε γίνει για να αποφευχθεί αυτή η κρίσιμη στιγμή, η εξόχως κρίσιμη στιγμή -θεωρώ από τις σημαντικότερες των τελευταίων ετών- για τους ίδιους τους πολίτες και για τη δημοκρατία μας.

Τα μαθηματικά είναι αμείλικτα και πεισματάρικα, κύριε Υπουργέ. Εδόθησαν χρήματα το διάστημα που παρήλθε. Στη λίστα Πέτσα: 22 εκατομμύρια. Στην αναστολή της υποχρέωσης των καναλαρχών: 21 εκατομμύρια. Συνολικά, λοιπόν, μόνο από αυτές τις δύο περιπτώσεις που σας αναφέρω είναι 43 εκατομμύρια ευρώ. Ας λάβουμε υπόψη ότι 100.000 ευρώ grosso modo, μέσες άκρες, απαιτείται για να έχουμε μια ολοκληρωμένη στελεχιακά βάση εξοπλισμού, βάση υποδομών κλίνη ΜΕΘ η αναγωγή είναι απλή. Μιλάμε εύκολα για τετρακόσιες τριάντα επιπρόσθετες θέσεις ΜΕΘ. Τι συμβαίνει σήμερα; Γιατί βρισκόμαστε σήμερα εδώ; Γιατί καλούμεθα να υποστούμε αυτή την πολλαπλή κρίση, το lockdown στην οικονομία, το lockdown στις ζωές μας; Διότι πιέζεται το σύστημα υγείας. Γιατί πιέζεται το σύστημα υγείας; Διότι αυτή τη στιγμή έχουμε εκατόν ογδόντα, εκατόν ενενήντα ενδεχομένως, αύριο διακόσιους.

Σας είπα με απλά μαθηματικά και με την ιδιότητά μου ως πολιτικού μηχανικού ότι υπήρχαν και υπάρχουν υποδομές στη χώρα. Υπάρχουν εγκαταλελειμμένα ολυμπιακά ακίνητα. Υπήρχαν οκτώ ολόκληροι μήνες διακόσιες σαράντα ημέρες για να υπάρξει η πρόνοια, για να υπάρξει η πρόβλεψη και να μην φτάσουμε σήμερα εδώ. Διότι αυτό το σημείο το οποίο βρισκόμεθα σήμερα είναι ύψιστο σημείο πολιτικής κατάντιας. Έχω την αίσθηση ότι αν παρελαύναν οι πιο αποτυχημένοι Πρωθυπουργοί αυτής της χώρας ο κ. Μητσοτάκης θα ήταν σημαιοφόρος. Αυτή είναι η αίσθησή μου. Και κρίνω πάντα εκ του αποτελέσματος και δεδομένης της κρίσιμης στιγμής την οποία ζούμε.

Σε όλη αυτή την περιδίνηση, σε όλη αυτή την εξαιρετικά δύσκολη συνθήκη για τη χώρα, τι πιο απλό; Ο αρχηγός της Αξιωματικής Αντιπολίτευσης, ως όφειλε ο Αλέξης Τσίπρας, ζήτησε για αύριο συζήτηση στην Ολομέλεια, σ’ αυτή εδώ την Αίθουσα, την οποία μάλιστα απεδείχθη ο Πρωθυπουργός, επί καίριων ζητημάτων, που απασχολούν το θέμα του COVID αλλά και γενικότερα. Τι παρατηρούμε; Τι ακούσαμε; Φυγή. Αποφυγή του κ. Μητσοτάκη να συζητήσει αυτό το θέμα στη Βουλή των Ελλήνων. Άραγε, τι καλύτερο είχε να κάνει εκείνη τη στιγμή; Νομίζω ότι αυτή η φυγοδικία είναι εξαιρετικά κρίσιμη και θα καταγραφεί με τα μελανότερα γράμματα στη σύγχρονη ιστορία του κοινοβουλευτισμού στη χώρα μας. Διότι αναφέρθηκε προηγουμένως ο συνάδελφος σε στιγμές κυβέρνησης Σαμαρά. πράγματι δεν παρέστη και τόσες πολλές φορές στο ελληνικό Κοινοβούλιο.

Τώρα επιτρέψτε μου να πω δύο στοιχεία για την οικονομία. Μια οικονομία που και μετά το lockdown και μετά τα μέτρα του Πρωθυπουργού είναι σαφέστατη η εξέλιξη της. Θα μπούμε σε έναν νέο υφεσιακό κύκλο το 2021. Κατά τις πρώτες εκτιμήσεις μιλάνε για 2,2 ύφεση. Αυτό το “V” που θα υπήρχε δεν έγινε ούτε “L”, κεφάλαιο αγγλικό. Πάμε για πλήρη κατάρρευση στο θέμα της οικονομίας. H Κυβέρνηση δυστυχώς δεν έχει ευήκοα ώτα ούτε για τους μικρομεσαίους, ούτε για τίποτα άλλο. Γιατί το λέω αυτό;

Διότι αν πράγματι -ερχόμενος τώρα στο νομοσχέδιο κύριε Υπουργέ- σας ενδιέφερε να επισπεύσετε τις διαδικασίες γενικότερα στην ελληνική δικαιοσύνη δεν θα μένατε αποκλειστικά και μόνο στον ν.3869/2010. Διότι εδώ αυτή η σημειακή στοχοπροσήλωσή σας σ’ αυτόν το νόμο και μόνο καταδεικνύει ότι είναι εν πλήρη εξέλιξη το σχέδιο της δήμευσης των περιουσιών των Ελλήνων μέσω του Πτωχευτικού Κώδικα. Για την ακρίβεια μέσω του σχεδίου «ΗΡΑΚΛΗΣ» τον Νοέμβριο του 2019, του Πτωχευτικού Κώδικα πριν από μερικές εβδομάδες. Και τώρα η ταφόπλακα. Και τώρα η τρίτη κρίσιμη δεξαμενή. Μία δεξαμενή Ελλήνων πολιτών. Ήταν αυτοί οι οποίοι πραγματικά είχαν θωρακιστεί μέσω της ένταξής τους στον νόμο Κατσέλη - Σταθάκη. Η δεύτερη δεξαμενή αφορούσε φυσικά τους Έλληνες συμπολίτες μας οι οποίοι ενετάχθησαν στον πτωχευτικό κώδικα, δηλαδή τον πτωχευτικό σας νόμο. Είναι κώδικας κατ’ επίφαση. Και τώρα εβδομήντα και πλέον χιλιάδες Έλληνες πολίτες καλούνται βιαίως ουσιαστικά και εντός ενός στενού πλαισίου εξήντα ημερών να εισέλθουν και αυτοί στον πτωχευτικό.

Επειδή όμως είναι σημαντικό στο λίγο χρόνο που απομένει να είμαστε χρήσιμοι πέραν της στηλίτευσης και της αντιπολιτευτικής μας έκφανσης, να είμαστε χρήσιμοι επί του νομοσχεδίου, προτείνουμε τις εξής ελάχιστες βελτιώσεις που θα μπορούσαν να γίνουν και να αμβλυνθούν οι δυσμενέστατες αυτές συνέπειες για τους δανειολήπτες.

Πρώτον, οι κλήσεις επαναπροσδιορισμού της συζήτησης των αιτήσεων θα μπορούσαν να γίνουν οίκοθεν, μέσω της ηλεκτρονικής πλατφόρμας και οίκοθεν κοινοποίηση αυτών.

Δεύτερον, σε κάθε περίπτωση θα πρέπει να μην θεωρούνται ως μηδέποτε ασκηθείσες οι αιτήσεις για τις οποίες δεν ασκήθηκε εμπροσθέσμως αίτηση επαναπροσδιορισμού. Να προβλεφθεί ότι όποια κλίση υποβληθεί μέχρι 30 Ιουνίου 2021 είναι εμπρόθεσμη και σε κάθε περίπτωση δεν είναι δυνατή η υποβολή αίτησης εκτός των οριζόμενων ημεροχρονολογιών αν αποδειχθεί ότι η μη τήρηση της προθεσμίας οφείλεται σε ανώτερη βία ή σε υπαιτιότητα των αντιδίκων των αιτούντων.

Τρίτον, η συμπλήρωση στοιχείων στην αίτηση επαναπροσδιορισμού που δεν θα είναι στη διάθεση του οφειλέτη και των οποίων η εξασφάλιση εξαρτάται από τρίτους θα πρέπει να είναι δυνητική και να γίνεται εφόσον καταστεί δυνατή η εύρεσή τους.

Κύριε Υπουργέ, δεχθείτε αυτές τις προτάσεις αν θέλετε έστω την ύστατη, την έσχατη, την τελευταία στιγμή στο ελάχιστο να βελτιώσετε αυτό το νομοθέτημα που θα ταλανίζει τους δανειολήπτες.

Επιτρέψτε μου, κλείνοντας να κάνω δύο πολύ λιγότερες αναφορές για το μέρος Β, κεφάλαιο Α. Προβήκατε μεταξύ άλλων και σε αλλαγές στον Κώδικα Δικηγόρων, τις οποίες δεν αιτήθηκε η ολομέλεια των Προέδρων. Για το μέρος Γ οι διατάξεις που βγήκαν στην διαβούλευση έχουν μεγάλες διαφορές από το κατατεθέν νομοσχέδιο. Μη διαμαρτύρεστε, λοιπόν, για την επισήμανσή μας ότι πολλές διατάξεις δεν ήταν καν στη διαβούλευση και άλλες ήρθαν προς ψήφιση εντελώς διαφορετικές.

Ευχαριστώ για το ένα λεπτό που μου δώσατε, κύριε Πρόεδρε.

Δεν μπορώ κλείνοντας να μην κάνω μια επισήμανση γι’ αυτά τα κομβικής σημασίας τεκταινόμενα στη χώρα μας, διότι η αίσθηση που μου έδωσαν οι αρμόδιοι Υπουργοί προηγουμένως είναι ότι ψάχνουμε διακαώς μια σανίδα σωτηρίας. Πρέπει να σας πω ότι σανίδα σωτηρίας είναι γι’ αυτούς που έχουν ήδη ναυαγήσει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μαμουλάκη.

Το λόγο έχει η κ. Χαρά Καφαντάρη από τον ΣΥΡΙΖΑ, Β2 Δυτικού Τομέα Αθηνών.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, κύριοι της Κυβέρνησης χάσατε πραγματικά τον έλεγχο της πανδημίας. Αποτύχατε. Και η σημερινή κίνηση ανακήρυξης δεύτερου lockdown από τον Πρωθυπουργό το αποδεικνύει καθαρά. Αποδείχθηκε η ανικανότητα σας να διαχειριστείτε τη σοβαρή αυτή υγειονομική κρίση, που είναι και παγκόσμια φυσικά, και επειδή έχει να κάνει με ανθρώπινες ζωές, πιστεύω ότι αυτή η ανικανότητα σας καταντά, θα έλεγα, και επικίνδυνη.

Σας πήρε δεκαεπτά μήνες, κυρίες και κύριοι της Κυβέρνησης, να καταλάβετε και να αναγνωρίσετε τα 37 δισεκατομμύρια, που άφησε η κυβέρνηση ΣΥΡΙΖΑ μετά την πολιτική της, με το υστέρημα και τις θυσίες του ελληνικού λαού. Και σήμερα ο κ. Σταϊκούρας αναφέρθηκε δύο φορές σε αυτό, ενώ στην αρχή λέγατε ότι δεν υπάρχει αυτό το απόθεμα, για να στηριχθεί η κοινωνία. Βέβαια, η κοινωνία θα στηριχθεί από την κρίση στο και πέντε, ενώ έπρεπε αυτό να γίνει πολύ πριν.

Κύριοι της Κυβέρνησης, η αντιμετώπιση οποιωνδήποτε κρίσεων, και ειδικά της υγειονομικής κρίσης, που αντιμετωπίζει η χώρα μας τώρα, χρειάζεται έναν καλό σχεδιασμό, χρειάζεται συγκεκριμένες πολιτικές πρόληψης, συγκεκριμένα βήματα και όχι να ερχόμαστε σήμερα και να παίρνουμε μέτρα και να τα αναγγέλλουμε, που έπρεπε εδώ και τουλάχιστον οκτώ μήνες να έχουν παρθεί.

Αναφέρομαι σε αυτά τα οποία ανέφερε ο κύριος Υπουργός, κ. Κικίλιας. Λειτουργείτε με τη λογική «βλέποντας και κάνοντας». Πριν από καιρό ο κ. Πέτσας είπε: «Αν κάναμε αυτό που έλεγε ο ΣΥΡΙΖΑ για τις ΜΕΘ, θα πετάγαμε εκατομμύρια» και έρχεστε σήμερα και λέτε ότι το ΕΣΥ φθάνει σε οριακό σημείο. Καταλαβαίνει κανείς τη σοβαρότητα και την προχειρότητα συγχρόνως, της πολιτικής σας.

Είχατε οκτώ μήνες. Τα χρήματα από τη Βουλή ήταν δεδομένα με τη δωρεά που έκανε η Βουλή, όλοι μας, για το «Σωτηρία» για πενήντα κλίνες ΜΕΘ. Κάνατε εγκαίνια, βγάλατε φωτογραφίες. Λειτουργούν δώδεκα ΜΕΘ και η δέσμευση είναι μέχρι το τέλος του χρόνου το 50%. Στελεχωμένες με διανοσοκομειακή μετακίνηση, χωρίς προσλήψεις. Λοιπόν ας αφήσετε τις επικοινωνίες και τέλος πάντων να χειριστείτε έστω και αυτή τη στιγμή τη σοβαρή υγειονομική κρίση, η οποία υπάρχει.

Βέβαια, η προχειρότητα θα έλεγα, όπως είπα και πριν πιθανόν και ανικανότητα, φαίνεται από τις πολιτικές και τις εξαγγελίες σας. «Όχι στο take away», είπατε στη Θεσσαλονίκη, που είναι εδώ και μέρες το lockdown. Μετά με παρέμβαση του φίλου σας περιφερειάρχη, έγινε δυνατό. «Όχι δεν θα κλείσουν τα σχολεία», έλεγε το πρωί ο Κυβερνητικός Εκπρόσωπος. Τελικά τα γυμνάσια και τα λύκεια κλείνουν και μένουν ανοιχτά μόνο τα δημοτικά. Τέλος πάντων, συνεννοηθείτε μεταξύ σας και μη λειτουργείτε -το λέω ξανά- με τη λογική «βλέποντας και κάνοντας».

Θα έλεγα επίσης κάτι και για τον κύριο Υπουργό Υγείας, ο όποιος δεν είναι εδώ, δυστυχώς. Αναφέρεται συνέχεια και όχι μόνο ο ίδιος, αλλά η Κυβέρνηση συνολικά στο τι γίνεται στις άλλες ευρωπαϊκές χώρες. Σαφώς η κατάσταση είναι πολύ δύσκολη παντού, αλλά πρέπει να αναφέρω αν και δεν είμαι γιατρός τέσσερις βασικές παραμέτρους. Οι τέσσερις βασικές παράμετροι για το πού βρίσκεται μια χώρα στην πανδημία αφορά τους νοσούντες, τον αριθμό των τεστ, τους διασωληνωμένους και τους θανάτους. Αυτές οι τέσσερις παράμετροι και ο πληθυσμός της χώρας -το παρέλειψα αυτό- καθορίζουν τη θέση στην οποία βρίσκεται κάποια χώρα.

Θα έλεγα ότι συνέχεια της πολιτικής σας, η οποία καθαρά φαίνεται πλέον ότι εξυπηρετεί τράπεζες και μεγάλα οικονομικά συμφέροντα, είναι και το σχέδιο νόμου, που συζητάμε σήμερα, συνέχεια του πτωχευτικού που ψηφίσατε πριν από μία βδομάδα μέσα σε πανδημία. Οι ευρωπαϊκές χώρες –μιας και αναφέρετε η Κυβέρνηση στην Ευρώπη- αναστέλλουν πλειστηριασμούς, παίρνουν συγκεκριμένα μέτρα, ενώ εσείς προχωράτε ολοταχώς, δημιουργώντας απορίες γιατί αυτή η βιασύνη τελικά. Και έρχεστε και στο τελευταίο καταφύγιο, τη δικαιοσύνη. Αυτοί οι οποίοι περιμένουν να κρατήσουν, να σώσουν το σπίτι τους -να το πω απλά-, ουσιαστικά με τις διαδικασίες και τον τρόπο επίσπευσης των δικών και με όλη τη διαδικασία για τα δικαιολογητικά, οδηγούνται να το χάσουν.

Όμως, υπάρχει η κοινωνία και πρέπει να βλέπουμε την κοινωνία. Εμείς την βλέπουμε και μιλάμε με την κοινωνία. Οφείλουμε να επισημάνουμε και στα καινούργια μέτρα, κύριοι της Κυβέρνησης, να μην παραλείπετε συγκεκριμένους ΚΑΔ και συγκεκριμένες ομάδες επαγγελματιών. Γι’ αυτόν τον λόγο και καταθέσαμε μία τροπολογία, μιλάω για την τροπολογία 54439, η οποία αφορά στην οικονομική στήριξη πολιτών υπαίθριου, στάσιμου και πλανόδιου εμπορίου του ν.4497/2017 του ΣΥΡΙΖΑ και την ένταξη αυτών των ανθρώπων, οι οποίοι επί επτά μήνες ουσιαστικά δεν δουλεύουν. Στήριξη με συγκεκριμένα μέτρα.

Θα έλεγα λοιπόν, ότι οι άνθρωποι αυτοί, όπως αναφέρεται και στην τροπολογία, έχουν υποστεί μεγάλες απώλειες, είναι οι πλανόδιοι, αυτοί οι οποίοι δουλεύουν σε εμποροπανηγύρεις σε όλη τη χώρα, δεν έχουν πάρει την αποζημίωση των 534 ευρώ για το Μάιο και αυτή τη στιγμή πρέπει να καλυφθεί αυτό το θεσμικό κενό. Βρίσκονται σε επ' αόριστον αναστολή ουσιαστικά, διότι το καλοκαίρι για υγειονομικούς λόγους πολλοί δήμοι δεν έκαναν πανηγύρεις και από την άλλη μεριά αυτοί οι άνθρωποι πρέπει ουσιαστικά να στηριχθούν γιατί οι ανάγκες είναι πάρα πολύ μεγάλες.

Με την τροπολογία εμείς τι θέλουμε; Θέλουμε να ενταχθούν οι συγκεκριμένοι ΚΑΔ, να μπουν στα μέτρα αποζημίωσης, να καλυφθεί το κενό αυτών των έξι, επτά μηνών και φυσικά, απαλλαγή από ασφαλιστικές εισφορές όσο διάστημα είναι σε αναστολή το επάγγελμά τους. Πρέπει να σκύψετε στα προβλήματα του κόσμου.

Ο συγκεκριμένος τομέας, κύριε Υπουργέ και κύριοι της Κυβέρνησης, αφορά ανθρώπους εργαζόμενους, πάρα πολλούς άριστους, με την ουσιαστική έννοια του λόγου. Και γι’ αυτό θα πω ότι επειδή έχουν απευθυνθεί και σε άλλα κόμματα της αντιπολίτευσης, πήραν δεσμεύσεις από τα περισσότερα κόμματα της αντιπολίτευσης και ακόμα και από την Κυβέρνηση συναντώντας και Υπουργούς, διά της ψήφου σήμερα πρέπει κάθε πολιτική δύναμη εδώ να τοποθετηθεί, να γίνει δεκτή η τροπολογία.

Καλώ κι εσάς, κύριε Υπουργέ, να κάνετε δεκτή την τροπολογία αυτή, του ΣΥΡΙΖΑ γιατί αφορά μια σημαντική κοινωνική ομάδα, η οποία μέχρι τώρα στην πολιτική σας ήταν αόρατη κοινωνική ομάδα, επαγγελματική.

Ευχαριστώ πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κυρία Καφαντάρη.

Θα ήθελα να σας διευκρινίσω, επειδή ήμουν παρών -και μετά από ερώτηση της κ. Σακοράφα- ότι ο Πρόεδρος της Βουλής, κ. Τασούλας, μας ενημέρωσε στη Διάσκεψη των Προέδρων ότι λειτουργούν πλήρως επανδρωμένες είκοσι τέσσερις κλίνες, δύο πτέρυγες, μέχρι τα μέσα Δεκεμβρίου θα είναι διαθέσιμες όλες οι κλίνες και πριν τις 15 Δεκεμβρίου και οι πενήντα για το «Σωτηρία», που αναφερθήκατε. Οφείλω να το πω εφόσον το διευκρίνισε ο Πρόεδρος της Βουλής στη Διάσκεψη των Προέδρων.

Συνεχίζουμε με τον κ. Ιωάννη Γκιόλα από την Αργολίδα.

**ΙΩΑΝΝΗΣ ΓΚΙΟΛΑΣ:** Κυρίες και κύριοι συνάδελφοι, θα διαβάσω δύο τίτλους από σημερινή ημερήσια εφημερίδα: «Η επιλογή ασθενών για τις ΜΕΘ, τρομάζει», «Σοκάρει η εκτίμηση για 150.000 ενεργά κρούσματα». Δεν είναι δημοσίευμα της «ΑΥΓΗΣ» ούτε της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ». Είναι το δημοσίευμα της εφημερίδας «ΠΡΩΤΟ ΘΕΜΑ». Καταλαβαίνετε ότι φτάσαμε σε αυτό το σημείο, να έχουμε μπροστά μας το φάσμα -και δεν θέλω να μηδενίσω καμμία προσπάθεια- της επιλογή ασθενών, αν αυτός είναι ενενήντα και πρέπει να τον αφήσουμε στα ράντζα και στους διαδρόμους ή αν είναι εβδομήντα πέντε και πρέπει να νοσηλευτεί στη μονάδα εντατικής θεραπείας.

Αυτά είναι τα απότοκα των επιλογών σας ή μάλλον της οκτάμηνης αδράνειάς σας να εξασφαλίσετε τον αναγκαίο αριθμό ΜΕΘ. Πραγματικά όταν διαβάζουμε ότι οι ΜΕΘ αυτή τη στιγμή στην Αθήνα φιλοξενούν εκατόν σαράντα άτομα και υπάρχει μόνο ένα 25% διαθέσιμο, άλλοι τριάντα πέντε, στις δε επαρχιακές πόλεις, στα Γιάννενα, όπως πληροφορούμαστε, έχουν κλείσει και ο ΥΠΕάρχης της 6ης ΥΠΕ παραπέμπει τους ασθενείς στο Μεσολόγγι και στο Αγρίνιο, καταλαβαίνουμε ότι από εδώ και πέρα έχουμε να αντιμετωπίσουμε μια κατάσταση καθόλου εύκολη.

Δεν μπορώ να καταλάβω επί τόσους μήνες γιατί λέγατε για χίλιες διακόσιες ΜΕΘ; Πού είναι αυτές οι ΜΕΘ εν πάση περιπτώσει; Είναι στα χαρτιά; Είναι στον τύπο; Έχουν στελεχωθεί; Και λάβετε υπ’ όψιν σας ότι υπάρχει ένα 80% ανθρώπων εκτάκτων αναγκών και περιστάσεων που έχουν καρκίνους και πρέπει να χειρουργούν, που έχουν καρδιοπάθειες, που θα πάθουν κάποια ασθένεια που δεν μπορεί να περιμένει. Αυτοί οι άνθρωποι λοιπόν κατά το 80% πρέπει να μείνουν έξω. Εδώ πλέον η επιστήμη σηκώνει τα χέρια ψηλά.

Πέρα από αυτές τις αβελτηρίες που είχατε ως προς τις ΜΕΘ για τις οποίες πανηγυρίζατε και ο κόσμος εφησύχαζε βεβαίως με τη λογική πως ό,τι και να πάθουμε έχουμε την τελευταία καταφυγή, τι άλλο να πρωτοπούμε; Τα είπαν και οι συνάδελφοί μου. Πώς θα αποφύγουμε τον συνωστισμό στα μέσα μαζικής μεταφοράς στην Αθήνα; Σας τα είπε πριν από λίγο ο κ. Παππάς. Ο διαγωνισμός για επτακόσια πενήντα νέα λεωφορεία ανεστάλη. Το πρόγραμμα ΕΣΠΑ της Περιφέρειας Αττικής επί της κ. Δούρου για ενενήντα δύο λεωφορεία και ηλεκτρικά αυτοκίνητα κόπηκε. Για τα εκατόν εβδομήντα ακινητοποιημένα, που είναι προς επιδιόρθωση στα αμαξοστάσια δεν βάλατε ένα χεράκι και να πληρώσετε 5-10 εκατομμύρια -πόσο μπορεί να είναι αυτά;- για να εξασφαλίσουμε τους ανθρώπους που τις πρωινές, τις μεσημεριανές και τις ώρες αποχώρησης από τη δουλειά του συμφύεται και είναι στριμωγμένος σαν σαρδέλα.

Τι άλλο να πούμε; Για τις προσλήψεις την υγεία, που έρχεται και μας λέει ο κ. Κικίλιας ότι έχουμε τριακόσιες προσλήψεις; Βέβαια οι διακόσιοι είναι αυτοί που έχουν εξαγγελθεί, ενώ ο διαγωνισμός τρέχει. Μην κάνουμε πολιτική για τα μάτια του κόσμου. Δεν λαϊκίζω, ούτε μηδενίζω, ούτε θέλω να εκφοβίσω κανέναν. Πάρτε τη μέριμνα έστω και τώρα, πριν να είναι πολύ αργά.

Δεν θέλω να αδικήσω το παρόν νομοσχέδιο.

Θα ήθελα, κύριε Υπουργέ, δυστυχώς, να επισημάνω μια ακροβασία, έχουν λεχθεί αρκετά, και μια αντίφαση της Νέας Δημοκρατίας. Θα αναφερθώ δυστυχώς στο άρθρο 65 για το οποίο ακούστηκαν πολλά. Θέλω να πω το εξής. Εσείς ήσασταν κυβέρνηση, της Νέας Δημοκρατίας, που το 2013 στην ουσία απομακρύνατε δύο οικονομικούς εισαγγελείς, τον κ. Πεπόνη και τον κ. Μουζακίτη, που ερευνούσαν την υπόθεση της «SIEMENS», δημιουργώντας την εισαγγελία διαφθοράς και παίρνοντάς τους τις δικογραφίες από τα χεράκια τους. Τώρα δημιουργείτε εκ νέου οικονομική εισαγγελία. Πάει η εισαγγελία διαφθοράς. Πώς κανείς δηλαδή να μην υποπτευτεί και να μην διανοηθεί και να μην πονηρευτεί ότι αυτό γίνεται για να αφαιρεθεί η δικογραφία από τα χέρια της κ. Τουλουπάκη και των βοηθών της εισαγγελέων;

Έστω να δεχτώ τον ισχυρισμό σας ότι κάνετε μια ρύθμιση ενοποίησης των δύο εισαγγελιών σε μία ενιαία για εξορθολογισμό, για να προσληφθούν καινούργιοι επιστημονικοί συνεργάτες κ.λπ.. Δεν θα έπρεπε εν όψει του όγκου και της πολυπλοκότητας, που υπήρχε στον υπάρχοντα φάκελο να οριστεί ένα μεταβατικό στάδιο ώστε να ολοκληρωθεί η διαδικασία; Να τάξετε στην κ. Τουλουπάκη και τους επίκουρους αντιεισαγγελείς: Ολοκλήρωσε το πόρισμά σας, τον έλεγχό σας εντός εξήντα ημερών, άλλως θα σας αφαιρεθούν. Πού είναι αυτά τα πράγματα; Αντιθέτως, κι εγώ πλέον δεν μπορώ να το πιστέψω, εδώ μπαίνουμε πλέον στα όρια της αντισυνταγματικότητας, γιατί ουσιαστικά αφαιρείτε από τον αρμόδιο δικαστικό λειτουργό, έργο παρεμβαίνοντας ως νομοθετική εξουσία ως μη έδει.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Κύριε Πρόεδρε, ένα λεπτό ακόμα.

Και εξηγούμαι. Το Ανώτατο Δικαστικό Συμβούλιο έχει επιλέξει δύο φορές την κ. Τουλουπάκη με συντριπτικές πλειοψηφίες και την έχει επιβραβεύσει. Είχε απορριφθεί ομοίως με απόφαση του συμβουλίου εφετών η σύσταση για την αποβολή της –επιχαίρατε τότε, κύριοι συνάδελφοι, ότι τώρα θα φύγει από τα χέρια της κ. Τουλουπάκη και θα την πάρουν οι εφέτες- κι όμως το σύνολο των εφετών με συντριπτική πλειοψηφία, έχοντας εμπιστοσύνη στην επάρκεια της κ. Τουλουπάκη και της ομάδας της, την άφησε στα χέρια της. Εμμέσως πάλι πλην σαφώς είχε αποφανθεί και πάλι η ολομέλεια των εφετών, επίσης, με μεγάλη πλειοψηφία, στην ένσταση για την αποβολή της από την εξέταση της υποθέσεως. Νομίζω οι φερόμενοι ως κατηγορούμενοι και ελεγχόμενοι είχαν υποβάλει ένσταση και πάλι η συγκεκριμένη ένσταση απερρίφθη.

Και τέταρτη και τελευταία μεθόδευση, άκουσον - άκουσον -εδώ στους νομικούς τους σηκώνεται η τρίχα- των δύο εισαγγελέων, Ζαχαρή και Σοφουλάκη, κυρίες και κύριοι συνάδελφοι, οι οποίοι ήταν ομοιόβαθμοι και οι οποίοι συνέταξαν δύο διαφορετικά πορίσματα. Ω του θαύματος το παραπεμπτικό ήταν εκείνο το οποίο απασχόλησε την επιτροπή, εννοώ το Δικαστικό Συμβούλιο, ενώ για το άλλο αγνοείται η τύχη του.

Πώς γίνονται αυτά τα πράγματα; Δύο ομοιόβαθμοι εισαγγελείς έρχονται να κάνουν μια συγκεκριμένη εργασία.

**ΙΩΑΝΝΗΣ ΜΠΟΥΓΑΣ:** Τη μεθόδευση, ποιος…

**ΙΩΑΝΝΗΣ ΓΚΙΟΛΑΣ:** Αν είναι μεθόδευση; Προς θεού, αν αυτό δεν είναι μεθόδευση, τότε τι είναι; Αυτή είναι ωμή παρέμβαση στην ανεξάρτητη αρχή της δικαιοσύνης, κύριοι συνάδελφοι. Είναι κρίμα.

**ΙΩΑΝΝΗΣ ΜΠΟΥΓΑΣ:** Τον Εισαγγελέα του Αρείου Πάγου; Αυτός έδωσε εντολή.

**ΙΩΑΝΝΗΣ ΓΚΙΟΛΑΣ:** Κι εσείς το αποδεχθήκατε.

**ΠΡΟΕΔΡΕΥΩΝ (Απόστολος Αβδελάς):** Κύριε Μπούγα, σας παρακαλώ, μην τον διακόπτετε.

Κύριε Γκιόλα, ολοκληρώστε, σας παρακαλώ.

**ΙΩΑΝΝΗΣ ΓΚΙΟΛΑΣ:** Παρακαλώ να ολοκληρώσω με δυο κουβέντες.

Κύριε συνάδελφε, με διακόπτετε και δεν μπορώ να ολοκληρώσω για την τροπολογία, που θέλω να καταθέσω.

Ακούσαμε όλοι τις προτάσεις του κυρίου Υπουργού Οικονομικών κ. Σταϊκούρα για 3,3 δισεκατομμύρια με τα οποία θα επιχορηγηθούν διάφοροι τομείς των επαγγελματικών και λοιπών φορέων. Δεν άκουσα τίποτα για τους αγρότες. Είναι δώδεκα κατηγορίες οι αγρότες. Επίσης, είναι οι παραγωγοί αγροτικών αγορών, αυτοί που πηγαίνουν στις λαϊκές αγορές. Δεν έχει ακουστεί τίποτα. Τουναντίον, εξαγγέλθηκε ότι θα πάρουν κάποια χρήματα, από τον Μάρτιο και τον Απρίλιο, και παρά ταύτα έχουμε φτάσει στον Σεπτέμβριο και τότε ολοκληρώθηκε η πύλη που έπρεπε να υποβάλουν το αίτημά τους.

Τέλος να αναφέρω μια τροπολογία που, δυστυχώς, την έχω υπογράψει μόνος μου.

Κύριε Πρόεδρε, αν έχετε την καλοσύνη, θα πω δυο λόγια μόνο. Αναφερόμαστε σε ελεύθερους και μη οικοδομήσιμους χώρους οικοπέδων του ΤΑΧΔΙΚ, δηλαδή του Ταμείου Χρηματοδότησης Δικαστικών Κτιρίων. Εκεί, λοιπόν, επειδή για διάφορους λόγους το ΤΑΧΔΙΚ -είτε γιατί δεν έχει χρήματα, είτε γιατί δεν έχει δείξει την απαιτούμενη επιμέλεια- δεν έχει επέμβει επί των χώρων αυτών, που μπορεί να είναι πλατείες, άλση, πάρκα μπροστά δηλαδή από τους χώρους, αλλά μη δομήσιμα, ώστε να τους εξωραΐσει, να τους αναμορφώσει, να τους βελτιώσει. Αυτό λοιπόν νομίζω με μια παραχώρηση της χρήσης θα μπορέσει να περιέλθει στους οικείους ΟΤΑ της περιφέρειάς τους για να μπορέσουν να το εξωραΐσουν.

Νομίζω αυτό πρέπει να ληφθεί υπ’ όψιν στα σοβαρά, κύριε Υπουργέ, και να βρούμε ένα τρόπο να το θεραπεύσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε συνάδελφε.

Τον λόγο έχει τώρα ο κ. Αλέξανδρος Μεϊκόπουλος από τον ΣΥΡΙΖΑ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, ξέρετε, οι πολιτικές επιλογές αλλά και τα νομοθετήματα, που ακολουθούν ως προϊόν των επιλογών αυτών, καθίστανται άνευ ουσίας αν δεν συνδυάζονται με την πραγματικότητα που διαμορφώνεται στο κοινωνικό πεδίο, αλλά και αν δεν εξυπηρετούν τις ανάγκες των πολιτών όπως αυτές προβάλλουν τη σημερινή έκτακτη συνθήκη.

Όταν ιδιαίτερα το νομοθετικό έργο που εξυπηρετεί μια πολιτική στρατηγική βρίσκεται σε σύγκρουση με την πραγματικότητα και τις ανάγκες, τότε οι επιλογές της Κυβέρνησης ή και της κάθε κυβέρνησης, θα πω εγώ, δεν στερούνται απλά ουσίας, αλλά γίνονται και επικίνδυνες για το κοινωνικό συμφέρον.

Είναι λοιπόν κατά τη γνώμη μου, κύριε Υπουργέ, πολιτικά ουσιώδες να εξετάσουμε το σημερινό νομοθέτημα σε σχέση με τις καταιγιστικές εξελίξεις στο υγειονομικό κομμάτι της πανδημίας, αλλά και σε σχέση με το οικονομικό αποτύπωμα που δημιουργεί η υγειονομική αυτή κρίση.

Θα σας φέρω μόνο ένα απλό παράδειγμα, 30 Ιουνίου, ένα μήνα μετά το πρώτο lockdown, τα κρούσματα ήταν είκοσι τον αριθμό, δύο στην Αττική, μηδέν στη Θεσσαλονίκη.

Τι έγινε; Οι πολίτες πολύ απλά σας έδωσαν με την πειθαρχία τους, με τις θυσίες που έκαναν την απαραίτητη πίστωση χρόνου για να κάνετε δύο απλά πράγματα, το πρώτο να προετοιμάσετε το Εθνικό Σύστημα Υγείας για το δεύτερο ενδεχόμενο κύμα και κατ’ επέκταση να θωρακίσετε με τον τρόπο αυτόν τη χώρα.

Τι κάνατε, λοιπόν, σε αυτούς τους μήνες που μεσολάβησαν; Λίστες Πέτσα και εκατομμύρια στα κανάλια. Νομιμοποίηση των απλήρωτων υπερωριών, καμμία ουσιαστική βοήθεια στον κόσμο της μικρομεσαίας επιχειρηματικότητας, επιδότηση όχι της εργασίας, αλλά της αναστολής της εργασίας και εν τέλει με νόμο τη ρευστοποίηση της περιουσίας και την απώλεια της πρώτης κατοικίας για όλα τα φυσικά πρόσωπα, που δεν έχουν εμπορική ιδιότητα και όλα αυτά εν μέσω επέλασης του δεύτερου κύματος του κορωνοϊού. Άρα, κύριε Υπουργέ, το δεύτερο lockdown είναι ένα αποκλειστικά δικό σας άριστο δημιούργημα.

Πού είναι, λοιπόν, κύριε Υπουργέ, αυτές οι νέες προσλήψεις οι περιβόητες των γιατρών στα νοσοκομεία; Μας έλεγε πριν ο κ. Κικίλιας ότι δήθεν τα στελέχη του εθνικού συστήματος επευφημούν τον Υπουργό Υγείας για τη στάση που έχει κρατήσει όλο αυτό το διάστημα. Γιατί δεν κάνετε μια βόλτα από το «Αχιλλοπούλειο» Νοσοκομείο του Βόλου. Τι θα δείτε; Τέσσερις παθολόγοι, ενώ θα έπρεπε να είναι δεκατέσσερις, τρέχουν από το πρωί μέχρι το βράδυ να αντιμετωπίσουν δεκάδες περιστατικά. Έρχονται γιατροί, κύριε Υπουργέ, να κάνουν εφημερίες όταν δεν έχουν εφημερία. Έρχονται νοσηλευτές να κάνουν βάρδια όταν δεν είναι στο πρόγραμμα τους να κάνουν βάρδια.

Πού είναι οι εκατοντάδες αυτές νέες ΜΕΘ; Άμα ήταν τόσες, όσες λέτε, γιατί έχετε τρομάξει με εκατόν ογδόντα διασωληνωμένους και λέτε ότι δοκιμάζονται σκληρά οι αντοχές του εθνικού συστήματος; Γιατί αναστέλλετε τότε την τακτική λειτουργία; Πού είναι οι νέοι εκπαιδευτικοί τα σχολεία, τα ολιγομελή τμήματα, όταν βλέπετε να κλείνουν το ένα μετά το άλλο τμήματα και σχολεία σε όλη την επικράτεια λόγω της έξαρσης των κρουσμάτων; Πού είναι η αύξηση των δρομολογίων στα μέσα μαζικής μεταφοράς, τα οποία γνωρίζετε ότι μετατρέπονται σε εστίες υπέρ-μετάδοσης λόγω του συνωστισμού; Πού είναι πια αυτά τα ουσιαστικά μέτρα στήριξης της εργασίας και των μικρομεσαίων επιχειρήσεων όταν σύσσωμοι οι φορείς της εργασίας και της αγοράς αυτό που σας λένε είναι ένα, αυτά τα μέτρα που παίρνετε τώρα είναι υποδεέστερα και από την περίοδο του Μαρτίου και του Απριλίου;

Όταν αρνείστε, κύριε Υπουργέ και κυρίες και κύριοι συνάδελφοι της Συμπολίτευσης, να πάρετε αποτελεσματικά μέτρα που επιβάλλουν οι έκτακτες υγειονομικές συνθήκες είναι σαν να αρνείστε την ίδια την πραγματικότητα της πανδημίας. Και άντε για αύριο το καταλαβαίνω, αρνείστε να έρθετε στη Βουλή, γιατί φοβάστε να σηκώσετε το πολιτικό κόστος οκτώ μηνών απραξίας. Γιατί αρνείστε να πράξετε το αυτονόητο στη διαχείριση και στην ανάσχεση της πανδημίας; Γιατί αρνείστε τις προσλήψεις των γιατρών, των νοσηλευτών; Γιατί αρνείστε την αύξηση των ΜΕΘ; Γιατί αρνείστε τις προσλήψεις εκπαιδευτικών; Τι μας κρύβετε; Μήπως είστε τίποτα κρυφοαρνητές του κορωνοϊού και δεν μας το λέτε; Γιατί αν ισχύει κάτι τέτοιο, είναι κάτι πάρα πολύ σοβαρό και κάτι πάρα πολύ επικίνδυνο.

Όσον αφορά τα άρθρα και τις διατάξεις του σημερινού νομοσχεδίου νομίζω ότι ο κ. Καλαματιανός, ο εισηγητής μας, έχει καλύψει με μεγάλη σαφήνεια όλα τα άρθρα και τις διατάξεις. Εγώ μια κουβέντα θέλω να πω. Νομίζω ότι λειτουργεί ως το απαραίτητο συμπλήρωμα του νέου Πτωχευτικού Κώδικα, που ψηφίσατε πριν λίγες μέρες. Με αυτόν τον πομπώδη, αλλά ταυτόχρονα πονηρό τίτλο: «Επιτάχυνση εκδίκασης υποθέσεων» στέλνετε στην πραγματικότητα μια μόνο κατηγορία υποθέσεων στο σύντομο προσδιορισμό και στη σύντομη απόφαση αυτή των υπερχρεωμένων νοικοκυριών, ολοκληρώνοντας έτσι με αυτόν τον τρόπο την κατάσχεση των σπιτιών των αδύναμων οφειλετών από τις τράπεζες.

Θέλω, κύριε Πρόεδρε, από το Βήμα της Βουλής να απευθυνθώ προς τον κόσμο και τα στελέχη των δημόσιων μονάδων υγείας της Μαγνησίας, προς τα στελέχη του «Αχιλλοπούλειου» Νοσοκομείου, αλλά και των κέντρων υγείας της Μαγνησίας, στον κ. Ηλία Καραμέτο, τον διευθυντή του τμήματος επειγόντων περιστατικών, στον κ. Καψαλά από την Α΄ παθολογική, στην κ. Χαρανά από τη νοσηλευτική υπηρεσία, στον κ. Μάνδρα από τη Β΄ παθολογική, στον πατέρα μου, τον Μιχάλη Μεϊκόπουλο, διευθυντή της Α΄ παθολογικής και να τους πω κουράγιο, να τους πω δύναμη, να τους πω συγχαρητήρια για αυτή την υπεράνθρωπη προσπάθεια, που κάνουν μόνοι τους όλο αυτό το χρονικό διάστημα και να δεσμευτώ από αυτό εδώ το Βήμα ότι μπορεί η Κυβέρνηση να τους έχει ξεχάσει, αλλά η Αξιωματική Αντιπολίτευση είναι εδώ και θα ασκήσουμε κάθε κοινοβουλευτικό μέσο, που έχουμε στη διάθεσή μας, προκειμένου επιτέλους να ξυπνήσει το Υπουργείο Υγείας, να ξυπνήσουν οι υγειονομικές περιφέρειες και να μπορέσουν να ενισχύσουν έμπρακτα τους ήρωες αυτούς της καθημερινότητας.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μεϊκόπουλε και για την τήρηση του χρόνου. Αναφερθήκατε και στην επικαιρότητα και στο νομοσχέδιο και τα είπατε όλα μέσα στο χρόνο.

Τον λόγο έχει ο κ. Κωνσταντινίδης Ευστάθιος από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο δεύτερος κύκλος της πανδημίας έχει αναγκάσει τα περισσότερα κράτη στη λήψη μέτρων για την προστασία των πολιτών.

Κατανοούμε όλοι μας τα πολλά προβλήματα και τις αγωνίες του κάθε επαγγελματία, που καλείται να μειώσει ακόμα και να αναστείλει την λειτουργία της εργασίας του. Όταν, όμως, το δίλημμα ανάγεται στη δημόσια υγεία δεν χωρούν δισταγμοί. Πρώτο μέλημα είναι η προστασία των πολιτών και ιδίως των πιο ευάλωτων. Ας εμπιστευτούμε, λοιπόν, τους επιστήμονες και αυτούς που είναι επιφορτισμένοι με την ευθύνη.

Αναμφίβολα πολλοί συμπολίτες μας τούτες τις ώρες χρειάζονται στήριξη. Είναι υποχρέωση της πολιτείας να παρέχει κάθε δυνατή συνδρομή. Από την άλλη πρέπει όλοι να τηρήσουμε με συνέπεια τις υποδείξεις και να κλείσουμε τα αυτιά μας στον λαϊκισμό και τη συνωμοσιολογία που έβλαψαν την εθνική προσπάθεια.

Πριν από λίγους μήνες γίναμε παράδειγμα προς μίμηση σε όλο τον κόσμο. Μπορούμε να το ξανακάνουμε. Εύχομαι καλό κουράγιο και δύναμη σε όλους τους ανθρώπους που θα δώσουν αυτόν τον αγώνα από την πρώτη γραμμή, έχουν την ευγνωμοσύνη και τη συμπαράστασή μας.

Δεν αρκεί όμως, κυρίες και κύριοι συνάδελφοι, να βγούμε όρθιοι από την υγειονομική κρίση, πρέπει να βγούμε και πιο έτοιμοι. Όπως και στην πρώτη φάση έτσι και σήμερα ο κυβερνητικός σχεδιασμός και το νομοθετικό έργο πρέπει να εξελιχθούν παράλληλα, με αποφασιστικότητα και ταχύτητα. Όσο τα εμπόδια μεγαλώνουν τόσο μεγαλύτερη δύναμη πρέπει να καταβάλλουμε για να τα υπερβούμε και αυτή η Κυβέρνηση έχει αποδείξει ότι τη διαθέτει.

Καλούμεθα συνεπώς να πάρουμε σημαντικές αποφάσεις και να επιφέρουμε τομές για το συμφέρον της κοινωνίας. Την επόμενη μέρα θα απαιτηθούν περισσότεροι πόροι και αυτοί θα έρθουν μόνο μέσα από την ανάπτυξη. Πρέπει να είμαστε έτοιμοι, πρέπει να έχουμε κάνει τις θεσμικές αλλαγές που θα δώσουν οξυγόνο στην οικονομία. Τέτοιες είναι και οι παρεμβάσεις του προς ψήφιση νομοσχεδίου. Μπορεί κανείς να ασκεί κριτική, δεν μπορεί όμως να κατηγορήσει τη σημερινή Κυβέρνηση για ατολμία, αφού παίρνει αποφάσεις και δίνει λύσεις.

Αυτό κάνει και με το βαλτωμένο ιδιωτικό χρέος το οποίο δεν αντιμετώπισε, αλλά αντίθετα διόγκωσε ο ΣΥΡΙΖΑ. Έλυσε μήπως το ζήτημα των υπερχρεωμένων νοικοκυριών; Το αντίθετο. Ο ΣΥΡΙΖΑ καταψήφισε το νόμο Κατσέλη και υπερασπίζετε το νόμο Σταθάκη που είχε πολύ στενότερο πεδίο εφαρμογής. Τελικά μας παρέδωσε ένα πλαίσιο που δεν συνιστούσε καμμία προστασία για την πρώτη κατοικία.

Ακούστε τι έλεγε σχετικά, τον Μάρτιο του 2019, η Ένωση Καταναλωτών ΕΚΠΟΙΖΩ, είκοσι σημεία με τα οποία αντέκρουε τον ισχυρισμό περί προστασίας της πρώτης κατοικίας. Η τροπολογία της Κυβέρνησης σχετικά με την προστασία της κύριας κατοικίας δεν είναι μόνο κατώτερη των προσδοκιών, αλλά συνιστά πρόκληση και εμπαιγμό εις βάρος των δανειοληπτών. Η ΕΚΠΟΙΖΩ εκφράζει τη βαθιά πικρία, απογοήτευση και οργή της για την κατάργηση κάθε ουσιαστικής προστασίας της πρώτης κατοικίας. Στην πραγματικότητα η συγκεκριμένη κυβέρνηση, ο ΣΥΡΙΖΑ τότε, παρέλαβε την προστασία της κύριας κατοικίας ως μόνιμο θεσμό στο νόμο Κατσέλη, τον έκανε προσωρινό και με πιο αυστηρά κριτήρια το 2015 και τον καταργεί τώρα.

Στο δια ταύτα, όμως, είναι σήμερα οι υπερχρεωμένοι δανειολήπτες σε καλύτερη κατάσταση; Όχι, ομολόγησε ο εισηγητής του ΣΥΡΙΖΑ προκειμένου να υποστηρίξει την ανάγκη συνέχισης της προστασίας. Δεκάδες χιλιάδες δικογραφίες έχουν φρακάρει στα δικαστήρια και να σκεφτεί κανείς ότι μας κάνει κριτική για την επιχειρούμενη επιτάχυνση ο ΣΥΡΙΖΑ, ο οποίος είχε δεσμευτεί στους θεσμούς για την εκκαθάριση αυτών των υποθέσεων μέχρι το 2022.

Μας εγκαλεί, επίσης, για τη διαδικασία όταν είναι αυτός, που εισήγαγε την εκδίκαση των υποθέσεων χωρίς την εξέταση μαρτύρων στο ακροατήριο σε άλλες υποθέσεις ακόμα και βαρύτερες στην τακτική διαδικασία. Αν θέλουμε μάλιστα να είμαστε ειλικρινείς, για όσους γνωρίζουν, πρακτικά αυτό στις συγκεκριμένες υποθέσεις είναι προς το συμφέρον του δανειολήπτη, αφού ό,τι θέλει να αποδείξει θα το εισφέρει στη διαδικασία με μια ένορκη βεβαίωση χωρίς να κινδυνεύει από αντιφάσεις και ανταπόδειξη.

Υποστηρίχθηκε ακόμα ότι δεν θα μπορέσουν οι ενδιαφερόμενοι να προσκομίσουν τα απαραίτητα οικονομικά στοιχεία. Δεν υπάρχει, όμως, αμφιβολία ότι ο πραγματικός δικαιούχος έχει επαρκή χρόνο και κάθε λόγο να το πράξει.

Εκείνος που ξεκίνησε τη διαδικασία στη λογική «κάνε το και βλέπουμε» πιθανότατα θα την εγκαταλείψει. Πρόκειται μάλλον για το ποσοστό 25%, αν δεν κάνω λάθος -καθόλου ευκαταφρόνητο- το οποίο, όταν έρθει η ώρα της συζήτησης της υπόθεσής του, παραιτείται ή την ματαιώνει, όπως λένε τα στοιχεία.

Από τις υποθέσεις, όμως, που δεν έχουν ακόμα κριθεί ποιοι πλήττονται και ποιοι ευνοούνται από την επιτάχυνση; Αυτός που έχει τα κριτήρια για να δικαιωθεί θέλει την ταχεία εκδίκαση και εκκαθάριση.

Ξέρετε ποιοι δεν τη θέλουν; Κατά κανόνα, αυτοί που μπήκαν καταχρηστικά, όσοι πέτυχαν μία προσωρινή ρύθμιση και βολεύονται από την καθυστέρηση. Μήπως σε αυτούς «κλείνετε το μάτι»; Κινδυνεύετε να κατηγορηθείτε ότι σιγοντάρετε τους μπαταχτσήδες.

Το ξέρετε καλά, κυρίες και κύριοι της αντιπολίτευσης, ότι η μη εκκαθάριση δεν βλάπτει μόνο τη δικαιοσύνη και εκθέτει τη χώρα για καθυστέρηση στην απονομή της, αλλά όλους τους πολίτες, την οικονομία συνολικά.

Ας μην κοροϊδευόμαστε. Όσο δεν εκκαθαρίζεται το ιδιωτικό χρέος και τα τραπεζικά δάνεια δεν πρόκειται να εξυγιανθεί η οικονομία.

Εσείς, όμως, αρνείστε τη ρύθμιση, χωρίς να προτείνετε κάποια εναλλακτική. Πείτε να χαριστούν τα χρέη. Πείτε να τα φορτωθούν οι φορολογούμενοι. Πείτε να τα χρεωθούν οι τράπεζες. Τίποτα από αυτά δεν λέτε πλέον. Αυτό που κάνετε είναι ανέξοδη κριτική.

Από τα άλλα σημαντικά ζητήματα του νομοσχεδίου επισημαίνω: Τη λύση που δίνεται στο ζήτημα που αποτελεί εισήγηση του Σ.τ.Ε.. Όχι μόνο ύποπτη δεν είναι, αλλά αντίθετα υπηρετεί τα συμφέροντα του κράτους. Την ενοποίηση των εισαγγελιών οικονομικού εγκλήματος και διαφθοράς. Τον προβληματισμό, που προκαλεί η έλλειψη εμπιστοσύνης του ΣΥΡΙΖΑ προς την ανεξαρτησία της δικαιοσύνης, αφού φαίνεται να εμπιστεύεται μόνο κάποια πρόσωπα και, προφανώς, όχι όλους τους λειτουργούς και τον θεσμό συνολικά. Τις ρυθμίσεις για τους δικηγόρους και τους δικαστικούς επιμελητές, που έγιναν ένθερμα αποδεκτές. Την πρόσληψη οκτακοσίων γιατρών και χιλίων νοσηλευτών και, τέλος, τη δραστική ποινική αντιμετώπιση της κακοποίησης των ζώων.

Για όλους αυτούς τους λόγους, στηρίζω με θέρμη και αυτή τη νομοθετική πρωτοβουλία του Υπουργού της Δικαιοσύνης.

Ευχαριστώ θερμά για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Προχωρούμε με τον κ. Βασίλειο - Πέτρο Σπανάκη από τη Νέα Δημοκρατία του Β3΄ Νοτίου Τομέα Αθηνών.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Έχω και μια τροπολογία, γι’ αυτό θα χρειαστώ περισσότερο χρόνο.

**ΠΡΟΕΔΡΕΥΩΝ (Απόστολος Αβδελάς):** Εσείς μπορείτε να τα πείτε και σε λιγότερο από έξι λεπτά.

Ορίστε, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω λέγοντας: Παραλάβαμε «καμένη γη».

Φαντάζομαι όλοι σε αυτή την Αίθουσα, αλλά και όσοι μας ακούν γνωρίζουν τι σημαίνει η συγκεκριμένη έκφραση. Ήταν η αγαπημένη έκφραση κάθε κυβέρνησης από τον καιρό της Μεταπολίτευσης και μετά. Δεν θυμάμαι να έχει υπάρξει κυβέρνηση που να μην έχει επικαλεστεί τη φράση αυτή. Είναι το διαχρονικό άλλοθι για τις ανεπάρκειες της κάθε κυβέρνησης.

Και ο προηγούμενος Πρωθυπουργός ο κ. Τσίπρας, αγαπούσε τη φράση αυτή ιδιαιτέρως. Την είχε, μάλιστα, εμπλουτίσει, αναφέροντας τον Μάιο 2015 πως «δεν παραλάβαμε απλά καμένη γη, πορευόμαστε σε ναρκοθετημένο έδαφος». Ο κ. Τσίπρας τα έλεγε αυτά μόλις ανέλαβε η κυβέρνηση του ΣΥΡΙΖΑ τη διακυβέρνηση της χώρας.

Θέλω από το Βήμα αυτό, κυρίες και κύριοι συνάδελφοι του ΣΥΡΙΖΑ, να σας πω να μην κάνετε σαν να μην έχετε κυβερνήσει σ’ αυτή τη χώρα ούτε ένα λεπτό. Δεν μπορείτε να ξεχάσετε και δεν μπορεί να ξεχάσει ο ελληνικός λαός τις ημέρες της διακυβέρνησης του ΣΥΡΙΖΑ.

Εμείς, κυρίες και κύριοι συνάδελφοι, η Κυβέρνηση της Νέας Δημοκρατίας, παραλάβαμε τον Ιούλιο 2019 πάνω από εκατό χιλιάδες εκκρεμείς υποθέσεις ενώπιον των ειρηνοδικείων της χώρας, υποθέσεις του νόμου Κατσέλη, που η κυβέρνηση του ΣΥΡΙΖΑ είχε αναλάβει την υποχρέωση να τελειώσουν έως τον Δεκέμβριο 2021.

Ξέρετε πότε είναι προγραμματισμένες να συζητηθούν πολλές από τις υποθέσεις αυτές; Μετά το 2027 και κάποιες φτάνουν μέχρι το 2032. Προφανώς, πάλι δεν πρόλαβε η κυβέρνηση του ΣΥΡΙΖΑ και του κ. Τσίπρα να τελειώσει.

Η Κυβέρνηση της Νέας Δημοκρατίας δεν κρύβεται ούτε χρησιμοποιεί τα λάθη της προηγούμενης κυβέρνησης για να μην κάνει έργο. Όχι! Η Κυβέρνησή μας διορθώνει τα λάθη και τις παραλείψεις, που παρέλαβε και προλαβαίνει.

Εμείς προλαβαίνουμε να ολοκληρώσουμε το έργο μας. Προλαβαίνουμε κάθε φορά να υλοποιήσουμε τις υποσχέσεις μας. Δεν θα παραδώσουμε «καμένη γη». Δεν έχουμε τέτοια πολυτέλεια. Δεν έχουμε τέτοια λαϊκή εντολή. Δεν είναι στο DNA της παράταξης της Νέας Δημοκρατίας.

Υπάρχει πολύ εύκολη και αντικειμενική δικαιολογία, αν θέλαμε να μην κάνουμε τίποτα. Πότε άλλοτε ελληνική κυβέρνηση, μεταπολεμική προφανώς, έχει βρεθεί σε μια κατάσταση παγκόσμιας υγειονομικής κρίσης, όπως τη σημερινή, με σημαντικές επιπτώσεις στην καθημερινότητα του πολίτη και στην ελληνική οικονομία;

Βλέπετε ταυτόχρονα μία Κυβέρνηση, ένα επιτελείο, σε όλα τα επίπεδα έτοιμο να αντιμετωπίσει με επιχειρήματα και με εύστοχες παρεμβάσεις. Εμείς έχουμε πρόγραμμα και συνέπεια και πρέπει να τελειώσουμε και με τις υποθέσεις του νόμου Κατσέλη –πρέπει να το καταλάβουμε- έως το τέλος του 2021.

Το βασικό περιεχόμενο του ν.3869/2010 δεν αλλάζει. Δεν θα θιχτεί κανένα δικαίωμα των δανειοληπτών. Να το πούμε ξεκάθαρα να μας ακούσει ο ελληνικός λαός.

Αντιθέτως, οι στρατηγικοί κακοπληρωτές ήταν αυτοί που ευνοούνταν και επιζητούσαν τις αναβολές και μία όσο το δυνατόν πιο μακρινή ημερομηνία εκδίκασης, που μπορεί και να μην έφτανε ποτέ ή μέχρι τότε, αν ζούσαμε, θα μπαίναμε σε καινούργια ρύθμιση. «Δεν βαριέσαι», έλεγαν.

Η χώρα μας, όμως –προσέξτε- διαρκώς καταδικάζεται από το Ευρωπαϊκό Δικαστήριο σχετικά με καθυστερήσεις στην απονομή της δικαιοσύνης. Το 2019 ήμασταν στην τρίτη θέση μεταξύ σαράντα οκτώ χωρών του Συμβουλίου της Ευρώπης σε παραβιάσεις για καθυστερήσεις στη δικαιοσύνη, σύμφωνα με τα ετήσια στοιχεία, που δημοσιεύει το Ευρωπαϊκό Δικαστήριο των Δικαιωμάτων του Ανθρώπου.

Κυρίες και κύριοι συνάδελφοι, δεν πρέπει κάποια στιγμή να τελειώσει αυτή η αρνητική πρωτιά; Υπάρχει κάποιος σε αυτή την Αίθουσα που διαφωνεί με αυτή την πολιτική, που εμείς χαράζουμε με το νομοθετικό μας έργο;

Από τις διατάξεις του νομοσχεδίου αυτού θα αναφερθώ σε κάποιες μόνο εν συντομία.

Ήταν μια δύσκολη μέρα σήμερα. Άλλωστε, είχε προηγηθεί εποικοδομητικός διάλογος και στη διαβούλευση, αλλά και στις συνεδριάσεις της επιτροπής, με συμμετοχή φορέων, με καταθέσεις απόψεων και προτάσεων, που πολλές απ’ αυτές ενσωματώθηκαν σε αυτό το νομοσχέδιο. Επίσης, και οι συνάδελφοι νομικοί σ’ αυτή την Αίθουσα τοποθετήθηκαν λεπτομερώς.

Έχουμε την ψηφιακή πλατφόρμα, μέσω της οποίας θα διευκολύνουμε τη ζωή των δικηγόρων και των δανειοληπτών. Κυρίως των δανειοληπτών, καθώς θα μπορούν να ανακτούν άμεσα κάθε απαραίτητο στοιχείο για την εκδίκαση της υπόθεσής τους.

Μπαίνει ένα τέλος και εδώ, στην ταλαιπωρία χιλιάδων πολιτών και δικηγόρων, που έπρεπε να τρέχουν από υπηρεσία σε υπηρεσία, από ουρά σε ουρά, για να μαζεύουν δικαιολογητικά και σφραγίδες.

Η αύξηση του χρόνου άσκησης των δικηγόρων από έξι μήνες σε ένα χρόνο είναι πολύ ουσιαστική παρέμβαση, διότι δίνει στους ασκούμενους δικηγόρους επαρκή χρόνο να εξοικειωθούν στην πράξη και να είναι έτοιμοι για την άσκηση των καθηκόντων τους επαγγελματικά πλέον και, ταυτόχρονα, αμείβονται από ευρωπαϊκούς πόρους.

Καταργείται η διαδικασία του γνήσιου της υπογραφής του παραστάτη δικηγόρου.

Βλέπετε ότι κάνουμε μικρά βήματα μεγάλης, όμως, σημασίας. Βελτιώνουμε τη θέση μας στον διεθνή δείκτη «Doing business» της Παγκόσμιας Τράπεζας.

Μια και μιλάω για βελτιώσεις, για μείωση της γραφειοκρατίας, για εξορθολογισμό των διατάξεων, κύριε Υπουργέ, επιτρέψτε μου να αναφερθώ και σε μία τροπολογία που κατέθεσα, όπου με τις προτεινόμενες διατάξεις προσαρμόζεται το δικηγορικό λειτούργημα στις σύγχρονες κοινωνικο-οικονομικές συνθήκες.

Κυρίως, όμως, εξορθολογίζεται το πειθαρχικό δίκαιο των δικηγόρων, με σκοπό την ταχεία και αποτελεσματική πειθαρχική διαδικασία, τον σεβασμό της αρχής της αναλογικότητας και την πλήρως αιτιολογημένη πειθαρχική απόφαση, με τη διασφάλιση όλων των δικαιωμάτων και εγγυήσεων υπέρ του πειθαρχικώς διωκόμενου δικηγόρου, σύμφωνα με το Σύνταγμα, την Ευρωπαϊκή Σύμβαση των Δικαιωμάτων του Ανθρώπου και τη νομολογία των ανωτάτων δικαστηρίων.

Ειδικότερα, με την τροπολογία αυτή που καταθέτω σήμερα ενισχύεται η δυνατότητα του δικηγόρου να συμβάλλει στην επίλυση των διαφορών του εντολέα του κατά προτεραιότητα, με εξωδικαστικό τρόπο. Ναι, θέλουμε επίλυση διαφορών. Αυτή είναι η στρατηγική μας!

Αποτυπώνεται πάγια νομολογία των δικαστηρίων, σύμφωνα με την οποία η πειθαρχική ευθύνη είναι αυτοτελής και δεν είναι επιτρεπτή η αναδοχή της από άλλο πρόσωπο, εκτός από το πρόσωπο που διαπράττει το πειθαρχικό παράπτωμα.

Με την τροπολογία αυτή εξορθολογίζονται οι πειθαρχικές ποινές στο εύλογο προκειμένου να βρίσκονται σε αντιστοιχία με τις παραβάσεις επί των οποίων επιβάλλονται.

Επιτυγχάνεται αποσυμφόρηση των πειθαρχικών συμβουλίων από την εκδίκαση ελαφρών πειθαρχικών παραπτωμάτων.

Οριοθετείται και αποσαφηνίζεται επιτέλους η πειθαρχική διαδικασία.

Διασφαλίζεται μυστικότητα της πειθαρχικής ανάκρισης και προστατεύονται τα προσωπικά δεδομένα των πειθαρχικώς διωκόμενων.

Τέλος, αποτρέπονται ιδιοτελείς, ενίοτε σκόπιμες και αβάσιμες αναφορές κατά δικηγόρων.

Κύριε Υπουργέ, κυρίως γι’ αυτούς τους λόγους, ζητώ, θέλω να κάνετε δεκτή την τροπολογία με γενικό αριθμό 550 και ειδικό 45 που κατατέθηκε σήμερα.

Όπως διαπιστώνετε, κυρίες και κύριοι συνάδελφοι, η Κυβέρνησή μας μειώνει διαρκώς τη γραφειοκρατία. Με διαφανείς, αλλά γρήγορους ρυθμούς κάθε νομοθέτημα μας είναι ένα βήμα προς τον εκσυγχρονισμό, προς το μέλλον.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σπανάκη.

Τον λόγο έχει ο κ. Παναγής Καππάτος από τη Νέα Δημοκρατία. Έχουμε και τον κ. Μπούμπα της Ελληνικής λύσης και τελειώσαμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, θα ήθελα τον λόγο μετά για να πω ποιες τροπολογίες γίνονται δεκτές.

**ΠΡΟΕΔΡΕΥΩΝ (Απόστολος Αβδελάς):** Ναι, κύριε Υπουργέ. Η ομιλία σας είναι μετά του εισηγητές.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήθελα πριν εισέλθω στο σημερινό νομοσχέδιο να κάνω μία παρατήρηση σχετικά με το lockdown.

Θυμάμαι η αντιπολιτευτική πολιτική όλων των κομμάτων και ιδίως του ΣΥΡΙΖΑ, όταν κηρύχθηκε το πρώτο lockdown, ήταν ότι η Κυβέρνησή μας έκλεισε αναίτια και πάρα πολύ γρήγορα. Σήμερα η αντιπολιτευτική πολιτική είναι η ακριβώς αντίθετη, ότι καθυστέρησε η Κυβέρνηση και ο Πρωθυπουργός Κυριάκος Μητσοτάκης να κηρύξει τη χώρα σε lockdown.

Θέλω να σας φέρω ένα παράδειγμα. Όταν πρωτοπήγα στην Αμερική το 1983, φεύγοντας από εκεί μου έμεινε η εντύπωση ότι πολλοί εκ των Αμερικάνων θεωρούσαν ότι το τέλος της γης είναι εκεί που τελειώνουν τα σύνορα της Αμερικής. Σήμερα, εσείς της Αντιπολίτευσης μου δίνετε την εικόνα αυτή ότι νομίζετε ότι η γη είναι το τέλος των συνόρων της Ελλάδας. Λες και δεν υπάρχει έξω από την Ελλάδα άλλος κόσμος. Λες και δεν βλέπετε, δεν ανοίγετε την τηλεόραση να δείτε τι γίνεται στις υπόλοιπες χώρες του κόσμου.

Κι ας έρθουμε πιο κοντά, στις ευρωπαϊκές χώρες. Όλες οι ευρωπαϊκές χώρες έκαναν lockdown όταν είχαν τριάντα χιλιάδες κρούσματα ημερησίως. Κι έρχεται ο Έλληνας Πρωθυπουργός, ο Κυριάκος Μητσοτάκης και κηρύσσει lockdown όταν έχουμε δυόμισι χιλιάδες κρούσματα. Αυτό δεν δείχνει ότι τρέχει και ότι είναι μπροστά από τις εξελίξεις; Δεν βλέπετε τι γίνεται στον άλλο κόσμο; Αυτό θεωρώ ότι είναι μία λαϊκή πολιτική, αν μου επιτρέπεται αυτή η έκφραση.

Από το Σάββατο, λοιπόν, η χώρα εισέρχεται σε ένα νέο lockdown, μια εξέλιξη αρνητική και δυσάρεστη για όλους μας, αλλά απαραίτητη για τον έλεγχο της πανδημίας. Είναι ένας περιορισμός που επιχειρείται όχι μόνο στη χώρα μας, αλλά πανευρωπαϊκά. Σειρά κρατών προχωρούν σε σχετικές αποφάσεις που αφορούν στην κίνηση των πολιτών και την εμπορική δραστηριότητα, προκειμένου να είναι σε θέση να ανταποκριθούν στην πίεση που η κρίση του COVID-19 έχει προκαλέσει.

Στο πλαίσιο ενός άτυπου υγειονομικού πολέμου, στον οποίο αναγκαστικά έχουμε εμπλακεί, επιτρέψτε μου να σας υπενθυμίσω τα λόγια του κ. Νίκου Χαρδαλιά κατά την περίοδο της σταδιακής άρσης του lockdown στα μέσα Μαΐου. «Κάθε μας κίνηση θα αξιολογείται. Κάθε μέτρο που θα αίρεται ενδέχεται να επιβάλλεται εκ νέου, όταν τα δεδομένα δεν ικανοποιούν τον σκοπό μας».

Βρισκόμαστε, συνεπώς, στο σημείο όπου το νέο κύμα της πανδημίας πρέπει να βρει τους πολίτες και το σύστημα υγείας θωρακισμένους. Αυτή άλλωστε είναι και η θεμελιώδης αποστολή μιας αξιόπιστης κυβέρνησης, να εξασφαλίσει την προστασία, την ασφάλεια, αλλά και τα δικαιώματα του συνόλου των πολιτών της. Και κάτι ακόμη. Να διασφαλίζει ότι η ελευθερία του ατόμου και η ευημερία του κοινωνικού συνόλου θα παραμείνουν αλώβητες στο πέρασμα ενός ισχυρού κραδασμού όπως εκείνου της κρίσης που βιώνουμε.

Έρχομαι τώρα στο παρόν νομοσχέδιο που είναι και το αποτέλεσμα ενός συστηματικού διαλόγου που ξεκίνησε το Νοέμβριο του 2019. Η ολομέλεια των δικηγορικών συλλόγων, η ένωση δικαστών και εισαγγελέων καθώς και οι ενώσεις δανειοληπτών, είναι μερικοί από τους φορείς που συμμετείχαν σε μια εκτενή δημόσια διαβούλευση. Πολλές μάλιστα από τις προτάσεις των φορέων συμπεριελήφθησαν στο νομοσχέδιο από τον κύριο Υπουργό, ώστε σήμερα να μιλάμε για ένα κείμενο βελτιωμένο και πλήρες.

Τι περιλαμβάνει, όμως, το νομοσχέδιο και πού ακριβώς συμβάλλει το πλέγμα ρυθμίσεων για τις οποίες ψηφίζουμε σήμερα; Η πρώτη και κύρια ρύθμιση αφορά στις υποθέσεις του γνωστού ως νόμου Κατσέλη και τη δέσμευση να έχουμε ολοκληρώσει τις σχετικές υποθέσεις έως την 31η Δεκεμβρίου του 2021, μια δέσμευση που ως χώρα έχουμε αναλάβει ήδη από την προηγούμενη κυβέρνηση του ΣΥΡΙΖΑ και σήμερα καλούμαστε να τηρήσουμε.

Την ίδια ώρα, επιβεβαιώνουμε την αδιαπραγμάτευτη επιλογή μας να προστατεύσουμε τους αδύναμους δανειολήπτες. Καλούμαστε, παράλληλα, να ξεσκεπάσουμε όσους μπορούν να ανταπεξέλθουν στις υποχρεώσεις τους και επιλέγουν, όμως, να κρύβονται. Βάζουμε τέλος στη δυσάρεστη αυτή εικόνα και εξασφαλίζουμε το αναγκαίο και μόνιμο δίχτυ προστασίας για τους αδύναμους.

Για να αντιληφθούμε το μέγεθος του προβλήματος, περισσότερα από εκατό χιλιάδες νοικοκυριά βρίσκονται αυτή τη στιγμή σε μια διαρκή και μόνιμη ανασφάλεια και ο ΣΥΡΙΖΑ επιθυμεί να κριθούν αυτές οι υποθέσεις μετά από επτά ή οκτώ ή εννέα ή δέκα χρόνια.

Ας δούμε τώρα μια δεύτερη παρέμβαση που το νομοσχέδιο περιλαμβάνει και αφορά σε μια σειρά ρυθμίσεων δικονομικού δικαίου. Τροποποιούμε και μεταρρυθμίζουμε τον Κώδικα Δικηγόρων σύμφωνα με τις ανάγκες του δικηγορικού σώματος. Εκκαθαρίζουμε τα πινάκια δημιουργώντας μια γρήγορη διαδικασία επαναπροσδιορισμού των υποθέσεων, μέσω της ηλεκτρονικής πλατφόρμας που σχεδιάζεται με ευθύνη της Ειδικής Γραμματείας Διαχείρισης Ιδιωτικού Χρέους. Αυτόματα οι δανειολήπτες θα έχουν άμεση πρόσβαση σε όλα εκείνα τα αναγκαία φορολογικά και τραπεζικά έγγραφα, χωρίς να συνωστίζονται σε ουρές τραπεζών ή δημόσιων υπηρεσιών.

Και στην αρχή της προφορικότητας, όμως, παρεμβαίνουμε όχι απορρίπτοντας την, αλλά εισάγοντας τη λογική της έγγραφης διαδικασίας. Δίνουμε έτσι τη δυνατότητα στον ειρηνοδίκη να τη διατάξει και να αναζητήσει την αλήθεια των ισχυρισμών στα στοιχεία, τα δεδομένα και τα έγγραφα, όπως ισχύει στην τακτική διαδικασία ενώπιον των πολιτικών δικαστηρίων.

Την ίδια ώρα, προσαρμοζόμαστε στις νέες συνθήκες που η υγειονομική κρίση επέφερε, δίνοντας τη δυνατότητα στους δικηγορικούς συλλόγους να συνεδριάζουν εξ αποστάσεως.

Πέραν των ανωτέρω, με το σχέδιο νόμου υιοθετούμε διαδικασίες που διευκολύνουν τους πολίτες και την αποτελεσματικότερη λειτουργία της δικαιοσύνης. Αλλάζουμε τον τρόπο της αναγκαστικής εκτέλεσης διαμέσου της υποχρεωτικότητας, για την απόδοση στο συμβολαιογράφο της έκθεσης του πιστοποιημένου εκτιμητή στην αξία των ακινήτων, μια ρύθμιση προς το συμφέρον των αδύναμων δανειοληπτών.

Και τέλος, ενοποιούμε με τους δύο εισαγγελείς ειδικών καθηκόντων. Σε ένα κράτος του σύγχρονου κόσμου δεν υφίστανται δύο εισαγγελείς του ιδίου αντικειμένου, του οικονομικού εγκλήματος δηλαδή και εκείνου της διαφθοράς.

Κυρίες και κύριοι συνάδελφοι, επιτρέψτε μου να ολοκληρώσω την εισήγησή με μία επιγραμματική αναφορά στο τι δεν κάνουμε με το συγκεκριμένο σχέδιο νόμου. Δεν τιμωρούμε τους πολίτες και ειδικά τους αδύναμους δανειολήπτες, όπως επιμένει να μας χρεώνει η Αντιπολίτευση. Δεν καταργούμε την προστασία της πρώτης κατοικίας για την οποία νομοθετήσαμε προς όφελος των πολιτών λίγες μόλις ημέρες νωρίτερα. Δεν θέτουμε εμπόδια στη σχέση των συμπολιτών μας και την ελληνική δικαιοσύνη, αλλά ακριβώς το αντίθετο. Δεν εισάγουμε μια νομοθετική φιλοσοφία δικής μας έμπνευσης, αλλά υλοποιούμε μια δέσμευση της κυβέρνησης του ΣΥΡΙΖΑ.

Παραμένουμε πιστοί στο δόγμα πως το κράτος έχει συνέχεια και δεν είμαστε εμείς εκείνοι που θα τινάξουμε τα πάντα στον αέρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καππάτο.

Θα δώσω τον λόγο στον Υπουργό Δικαιοσύνης για να πει ποιες τροπολογίες κάνει δεκτές, για να γνωρίζουν οι εισηγητές και θα κλείσουμε με τον κ. Μπούμπα από την Ελληνική Λύση.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, κυρίες και κύριοι συνάδελφοι, ακριβώς για την οικονομία του χρόνου, να σας πω ποιες από τις τροπολογίες γίνονται δεκτές και βεβαίως μετά θα τοποθετηθώ, στο τέλος ουσιαστικά της διαδικασίας, και για το νομοσχέδιο και για όλα όσα ακούστηκαν νωρίτερα από τις κυρίες και τους κυρίους συναδέλφους.

Οι υπουργικές τροπολογίες με γενικό αριθμό 542/37, 545/40, 546/41, 548/43 και 552/47 γίνονται δεκτές. Και αν πρέπει να τοποθετηθώ επί της τροπολογίας, που αφορά στο Υπουργείο Δικαιοσύνης, για το ένα κομμάτι τοποθετήθηκε ο κ. Βορίδης που αφορά στην αυστηροποίηση των ποινών για όσους βασανίζουν τα ζώα, για το άλλο κομμάτι θέλω να σας πω ότι αυξάνεται το όριο ηλικίας για τους συμμετέχοντες στο διαγωνισμό υποψηφίων συμβολαιογράφων για την ενίσχυση της προστασίας της επαγγελματικής ελευθερίας και βεβαίως για την εναρμόνιση με το όριο ηλικίας που προβλέπεται για την εισαγωγή στην Εθνική Σχολή Δικαστών.

Η εναρμόνιση αυτή ουσιαστικά αφορά σε νομολογία του Συμβουλίου της Επικρατείας και την οδηγία 2000/78 της Ευρωπαϊκής Ένωσης, του συμβουλίου της 27ης Νοεμβρίου 2000 για τη διαμόρφωση του γενικού πλαισίου για την ίση μεταχείριση στην απασχόληση και την εργασία. Αυξάνεται το όριο, λοιπόν, αυτών που μπορούν να μπουν στους διαγωνισμούς των συμβολαιογράφων στα σαράντα πέντε έτη. Και αυτό, όπως ξέρετε, εισάγεται ακριβώς γιατί αποτελεί αίτημα του συλλόγου των συμβολαιογράφων.

Σε ό,τι αφορά τις βουλευτικές τροπολογίες, γίνονται δεκτές: η βουλευτική τροπολογία με αριθμό 551/46 του κ. Κατρίνη από το Κίνημα Αλλαγής και η βουλευτική τροπολογία 550/45 του κ. Σπανάκη. Μάλιστα να σας πω ότι η τροπολογία του κ. Σπανάκη, τουλάχιστον για το Υπουργείο Δικαιοσύνης, είναι η πρώτη τροπολογία, που κατατέθηκε με ανάλυση συνεπειών ρύθμισης, που προβλέπει η καλή νομοθέτηση. Δεν ξέρω αν έχουν κατατεθεί και άλλες τροπολογίες σε προηγούμενα νομοσχέδια, αλλά αυτή είναι η πρώτη φορά.

Θα απαντήσω, όμως, πολύ σύντομα για όλες τις άλλες κατατεθείσες τροπολογίες. Για την τροπολογία 539/34 που αφορά στο ΤΑΧΔΙΚ, ήταν ο κ. Γκιόλιας νομίζω που την υποστήριξε, θα σας πω ότι στο άρθρο 2 παράγραφος 3 του ν.1017/71, που αφορά στη νομοθεσία του ΤΑΧΔΙΚ, προβλέπεται ήδη η παραχώρηση χρήσης με γενικό και ειδικότερο τρόπο. Άρα, λοιπόν, το ρυθμιστικό πλαίσιο της προτεινόμενης τροπολογίας καλύπτεται ειδικά από μια γενικότερη νομοθεσία η οποία ήδη υφίσταται.

Επιπλέον να ενημερώσω το Σώμα ότι επίκειται αλλαγή του οργανισμού του ΤΑΧΔΙΚ. Όπως ξέρετε υπάρχουν ζητήματα τα οποία προσπαθούμε να αντιμετωπίσουμε. Πρέπει να κάνουμε το ΤΑΧΔΙΚ πιο ευέλικτο. Πρέπει να αντιμετωπίσουμε όλα αυτά τα ζητήματα τα οποία συνιστούν χρόνιες παθογένειες, την επιτάχυνση πληρωμών της νομικής προστασίας. Είναι θέματα και ζητήματα τα οποία τα γνωρίζετε, νομίζω, όλοι, κυρίες και κύριοι συνάδελφοι.

Η τροπολογία με αριθμό 544/39, που αφορά στην οικονομική στήριξη του πλανόδιου εμπορίου κ.λπ., δεν μπορεί να γίνει δεκτή, κυρίες και κύριοι συνάδελφοι, γιατί δεν έχει καμμία απολύτως συνάφεια με το νομοσχέδιο. Είναι μια τροπολογία που πρέπει να κατατεθεί προφανώς στη συζήτηση του νομοσχεδίου κάποιου άλλου Υπουργείου.

Έρχομαι για τις δύο τροπολογίες του Κινήματος Αλλαγής. Η 547/42 αφορά στην προσαρμογή της ειδικής πειθαρχικής διάταξης για τους τελωνειακούς υπαλλήλους, και αυτή δεν μπορεί να γίνει δεκτή γιατί προφανώς χρειάζεται διαβούλευση ακόμη και με τις αρμόδιες τελωνειακές αρχές.

Η τροπολογία 543/38 που αφορά στην εξαίρεση από την υποχρέωση καταβολής δικαστικού ενσήμου στις αναγνωριστικές αγωγές αρμοδιότητας πολυμελούς πρωτοδικείου που σχετίζονται με αποζημιώσεις θυμάτων, και ολοκαυτωμάτων της Κατοχής, είναι ένα θέμα το οποίο έχουμε συζητήσει πολλές φορές και μάλιστα είχα απαντήσει σε επίκαιρη ερώτηση, αν θυμάμαι καλά, της κ. Λιακούλη.

Είναι ένα θέμα που ταυτόχρονα αφορά ένα συγκεκριμένο χωριό της Λάρισας και το έχει θέσει και το σύνολο των Βουλευτών της Λάρισας, ο κ. Χαρακόπουλος, ο κ. Κέλλας, η κ. Μπίζιου. Έχουμε πει από την πρώτη στιγμή ότι κάνουμε μια προσπάθεια να βρούμε μια λύση. Όμως το θέμα έχει τεθεί υπόψη της επιτροπής αλλαγής του κώδικα πολιτικής δικονομίας και νομίζω ότι σύντομα, με την ολοκλήρωση των εργασιών θα βρεθεί ο τρόπος ούτως ώστε να αντιμετωπιστεί και το συγκεκριμένο ζήτημα.

Για την άλλη προτεινόμενη τροπολογία του Κινήματος Αλλαγής που έχει γενικό αριθμό 549 και ειδικό 44 και αφορά στην εφαρμογή απόφασης 317/20 της ολομέλειας του Ελεγκτικού Συνεδρίου και την εξίσωση προϋποθέσεων συνταξιοδότησης ανδρών γυναικών στο δημόσιο για το διάστημα έως 31-12-2010 που δεν ίσχυε, θα σας πω ότι και αυτή η τροπολογία δεν έχει σχέση με το νομοσχέδιο και χρειάζεται διαβούλευση προφανώς με το αρμόδιο Υπουργείο Απασχόλησης, γιατί από κει πρέπει να ξεκινήσει και όχι από το Υπουργείο Δικαιοσύνης.

Νομίζω ότι έχω απαντήσει επί όλων των τροπολογιών. Όπως σας είπα και νωρίτερα θα τοποθετηθώ με την ολοκλήρωση της διαδικασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Προχωρούμε με τον τελευταίο ομιλητή για σήμερα. Θα κλείσουμε με τον κ. Μπούμπα από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αν και θα είχα πάρα πολλά να πω γιατί υπάρχουν τα ερεθίσματα θα προσπαθήσω να είμαι σύντομος και λελογισμένα να διαχειριστώ τον χρόνο για να μην σας κουράσω.

Κατ’ αρχάς, μιας και είναι και οι μέρες τέτοιες και λόγω του ιού, θα μπορούσε το σύνθημα της Κυβέρνησης να είναι: «Μένουμε σπίτι μέχρι να μας το πάρει η τράπεζα». Είναι ένα πολύ ωραίο σλόγκαν το οποίο αντικατοπτρίζει αυτό που λέμε κοινωνική δικαιοσύνη και καθότι το νομοσχέδιο είναι διφυές, έτσι το βλέπω.

Η μία του φύση είναι να γίνει καταγραφή της ακίνητης περιουσίας των Ελλήνων, να μπει σε ένα μητρώο και από εκεί και πέρα να αποτελέσει βορά, δυστυχώς, στα funds και να σταματήσει αυτό περί της ιδιωτικής περιουσίας στην Ελλάδα. Είναι μια φιλοσοφία κατά κάποιους από τη Νέα Δημοκρατία που ακούω που πρέπει να καταργηθεί, όχι από όλους.

Η δεύτερη φύση του νομοσχεδίου είναι να μεταφέρει το δικαστήριο στο ίντερνετ, στο διαδίκτυο και αυτό είναι ότι χειρότερο, διότι το δικαστήριο είναι ένας ζωντανός κυτταρικός μηχανισμός. Πρέπει να ακουστούν απόψεις και επιχειρήματα, να γίνει διάλογος, να υπάρχει δράση και αντίδραση. Γι’ αυτό λέμε ότι η δικαιοσύνη είναι κάτι το ζωντανό, το ανθρώπινο, το κοινωνικό. Δεν μπορείς να μεταφέρεις στο διαδίκτυο το θέμα μιας δίκης. Γίνεται πλέον απρόσωπο. Χάνει η θέμις την ουσία της, τη ζωντάνια της και φυσικά αυτό που λέμε ανθρώπινη υπόσταση.

Ξέρετε, ο χειρότερο ιός είναι όταν μεταλλάσσεται. Αν μεταλλαχθεί ο ιός της πολιτικής απέναντι στην ιδεολογική πλεύση, που πρέπει να είμαστε εκπρόσωποι του λαϊκού αισθήματος, χάνουμε τον ρόλο μας ως Βουλευτές.

Και πάμε τώρα λίγο σε ένα άλλο θέμα, διότι το προστάζει η επικαιρότητα, κύριε Υπουργέ. Έχετε διπλό ρόλο τώρα. Θα προσπαθήσω να κάνω λίγο δύσκολη την κατάσταση ως δημοσιογράφος εγώ, ως μικροβιολόγος-βιοπαθολόγος εσείς, που και η σύζυγός σας είναι γιατρός. Δεν το ξέρατε οι γιατροί ότι θα έρθει δεύτερο κύμα πανδημίας; Ακούστε να δείτε, ούτε φωστήρας είμαι, ούτε ξερόλας είμαι. Το έχω μελετήσει το θέμα δέκα χρόνια πολύ καλά. Ξέρετε ότι και ο συγκεκριμένος ιός έχει καψίδιο από λίπωμα το έλιτρο. Το έλιτρο το καλοκαίρι, αυτό το λίπωμα, που έχει μέσα τα στοιχεία του νοκλεϊκού οξέος, δεν έχει τη δύναμη, φωλιάζει όπως ο Η1Ν1, που έχει κάνει πάρα πολλές μεταλλάξεις. Δεν ξέρατε, λοιπόν, να είστε μέντορας και εσείς και οι συνάδελφοί σας γιατροί, όπως και η επιστημονική κοινότητα, μιας και λείπει ο κ. Κικίλιας, να του πείτε, λοιπόν, ότι αυτό το έλιτρο απέναντι σ’ αυτόν τον κορωνοϊό με την αντίστροφη μεταγραφή στον μηχανισμό του, θα πάει σε κύτταρα ξενιστές μόλις η θερμοκρασία θα πέσει και η υγρασία θα ανέβει.

Άρα το ξέρατε το δεύτερο κύμα, διότι αν πάμε στην ιστορία της ιατρικής, εγώ ιστορικά το βλέπω το θέμα, σε καμμία πανδημία δεν υπήρχε περίπτωση να μην μεταλλαχθεί ο ιός και σε καμμία πανδημία δεν υπάρχει περίπτωση να βρεθεί εμβόλιο πριν από δεκαοκτώ μήνες. Τα αντιγόνα για να γίνουνε αντισώματα τόσο χρειάζεται.

Το 1918 είχαμε τον Η1Ν1, το 1957 την ασιατική γρίπη Η2Ν2, τη γρίπη του Χονγκ Κονγκ Η2Ν3 με τρία εκατομμύρια θύματα στην ασιατική κι ένα εκατομμύριο θύματα στο Χονγκ Κονγκ. Τώρα πρόσφατα έγιναν αυτά, δεν έχουν πολλά χρόνια. Το 1977 είχαμε τη ρωσική γρίπη με οκτακόσιες χιλιάδες. Πάλι μετάλλαξε ο ιός.

Η Ταϊβάν πήρε μέτρα γιατί είχε μια προϊστορία το 2003 από τον MERS και γι’ αυτό τα κατάφερε, όπως έλεγε ο Πρόεδρός μας Κυριάκος Βελόπουλος. Γι’ αυτό η Ταϊβάν ήξερε από την πρώτη στιγμή πώς θα λειτουργήσει.

Κι εγώ σας λέω: Υπάρχει παράδειγμα του ελληνικού Κοινοβουλίου που διαχειρίστηκε πανδημία με τον καλύτερο τρόπο και πρέπει να αποτελέσει παράδειγμα προς μίμηση.

Οι ιστορικοί τι κάνουν; Γιατί δεν πάνε στο παρελθόν που μπορούν να αντιμετωπίσουν το μέλλον; Δεν είναι η ισπανική γρίπη του 1918, είναι το 1928 με το δάγκειο πυρετό. Τι κάνει ο Ελευθέριος Βενιζέλος, ο οποίος νοσηλεύτηκε στο Νοσοκομείο «Ευαγγελισμός» με τον τότε Υπουργό Ζαβιτσιανός και τον αείμνηστο Δοξιάδη; Ιδρύουν την υγειονομική σχολή που μετά έγινε εθνική σχολή δημόσιας υγείας και σήμερα δεν λειτουργεί -ακούστε το τραγελαφικό- ενώ κάνει έρευνες για πολλούς ιούς, για το HPV, για το AIDS, για τους ρετροϊούς, τους καρκινογόνους. Είναι με αναστολή. Αν ακούσετε τι λέει ο κ. Γιώργος Ντουνιάς, ο καθηγητής, θα καταλάβετε.

Γιατί ίδρυσε αυτή τη σχολή ο Ελευθέριος Βενιζέλος τότε; Γιατί ο ίδιος νοσηλεύτηκε με 40 πυρετό. Και έδωσε εντολή όχι για φόρους, δεν έγινε ούτε καν αναστολή, σεισάχθεια στην εποχή. Και δίνει 200.000 δραχμές για έξοδα μετακίνησης στους νοσηλευτές, 10 εκατομμύρια δραχμές, πολύ μεγάλα ποσά για την εποχή, στους άπορους για να μην έχουμε κοινωνική έκρηξη. Και 15 εκατομμύρια δραχμές δίνει ο τότε Υπουργός Δοξιάδης στους δήμους για να θωρακιστούν με υγειονομικό υλικό. Το 1928 οι Βουλευτές είχαν κρούσματα επιδημίας δάγκειου πυρετού. Πέθαναν μόνο στην Αθήνα επτακόσια τριάντα ένα άτομα, σαράντα άτομα την ημέρα χίλιοι πεντακόσιοι ογδόντα νεκροί. Αλλά ο Βενιζέλος είχε τη διορατικότητα έστω με τα μέσα της εποχής -που δεν είχαμε ΜΕΘ τότε- να χαρίσει φόρους, να δώσει χρήματα και να απαλλαγούμε και να κάνει την εθνική σχολή δημόσιας υγείας, η οποία σήμερα από το 2019 είναι σε αναστολή δυστυχώς, που κάνει σημαντικές έρευνες και για τα τεστ.

Είστε και γιατρός, επιστήμονας. Εγώ διαβάζοντας την ιστορία της ιατρικής το βλέπω πάρα πολύ λογικό αυτό το βήμα που το έλυτρο ενισχύθηκε και ο ιός πλέον κάνει μετάλλαξη. Είναι πανεύκολο να κάνει μετάλλαξη για να χτυπήσει πλέον ξανά. Ευτυχώς δεν είναι ρετροϊός. Το θέμα είναι τι θα γίνει την επόμενη μέρα που θα μας έρθουν πραγματικά δύσκολοι ιοί. Αν δείτε ο ιός της γρίπης έφτασε μέχρι οχτώ και εννιά μεταλλάξεις στην Ολλανδία.

Πάμε τώρα λίγο στο θέμα το δικαστικό, γιατί θα σας στεναχωρήσω. Η αντιπολίτευση το θάβει το θέμα. Το κάνει λίγο πολιτική γαργάρα. Εσείς απαντήσατε. Είχατε το θάρρος –ομολογώ- να απαντήσετε. Είναι γνωστό το θέμα. Εμείς καταθέσαμε στις 22 Ιουλίου ως Ελληνική Λύση επίκαιρη ερώτηση για το θέμα στη σχολή δικαστών.

Θέλετε, κύριε Υπουργέ, να γίνει ένα γίνει ένα ξεσκαρτάρισμα για τον νόμο 3869, τον νόμο Κατσέλη. Κι εγώ σας λέω: Είναι δυνατόν -και εσείς το είπατε αλλά δεν μπορείτε, λέει, να παρέμβετε στη δικαστική εξουσία- στις σχολές δικαστών να δίνουν οι δικαστές κείμενο επιμόρφωσης στους νέους δικαστές; Το έχω πει πολλάκις -άσχετα αν το ξέρει και ο κ. Πολάκης το θέμα- και να μη μιλάει κανείς, γιατί δεν μπορούμε να παρέμβουμε; Ποια ήταν η γραμμή, που έδιναν οι δικαστές στους νέους δικαστές ως κείμενο επιμόρφωσης τον Φεβρουάριο; Στηρίξτε το πιστοληπτικό τραπεζικό σύστημα και βγάλτε ενδεχόμενο δόλο στους δανειολήπτες. Αυτό όταν το λέει η επίσημη δικαιοσύνη και δεν αντιδρά ο νομικός κόσμος, είναι το δίκαιον ουκ άλλο τι ή του κρείττονος συμφέρον. Δεν θα χάσει την εμπιστοσύνη του ο λαός; Πώς θα πάμε για τον 3869; Τα κανάλια δεν το λένε. Μόνο το «ΈΝΑ» της Καβάλας, το «ΚΟΝΤΡΑ», το «STAR» Bορείου Ελλάδος, οι εφημερίδες «KONTRA» και «ESPRESSO» -να μην τις αδικήσω- το έβγαλαν. Πού είναι το ΕΣΡ; Στα nea.gr –εάν έμπαινα σε ένα site-, αγαπητέ συνάδελφε κύριε Χήτα και οι υπόλοιποι δεν είχαν καθόλου τις θέσεις της Ελληνικής Λύσης για τον Πτωχευτικό Κώδικα. Όλα τα άλλα κόμματα υπήρχαν.

Αυτό λοιπόν βολεύει, γιατί η αντιπολίτευση δεν το ανέδειξε.

**ΠΡΟΕΔΡΕΥΩΝ (Απόστολος Αβδελάς):** Και ολοκληρώστε, κύριε Μπούμπα, σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Ο κ. Τσίπρας όταν του το είπα, μου λέει: «Σοβαρά ισχύει;». Η κ. Γεννηματά είπε: «Δεν είμαστε με τα καλά μας». Ο κόσμος δεν χάνει την εμπιστοσύνη του; Ο κ. Τσιάρας το παραδέχθηκε στις 22 Ιουλίου. Είχε το θάρρος να το παραδεχτεί. Βέβαια γι’ αυτό που είπατε ότι υπάρχουν πολλοί πονηροί δανειολήπτες, σαφώς εξατομικευμένα η Θέμις θα το κρίνει. Δεν μπορεί να το λέει Υπουργός αυτό.

Κυρίες και κύριοι συνάδελφοι σας ευχαριστώ. Το θέμα της πανδημίας δεν τελειώνει. Τώρα αρχίζουν τα δύσκολα. Πιστεύω να αντιμετωπιστεί, διότι το ξέρετε ως γιατρός, είναι κορωνίδα της ιατρικής. Αλλά πρέπει να πείτε στον κόσμο ότι η ιατρική μόλις το 1950 άρχισε να ασχολείται και για πρώτη φορά είδε τους ιούς στο μωσαϊκό του καπνού το 1935 τυχαία στο μικροσκόπιο. Δεν ξέρει και πολλά πράγματα η ιατρική. Είναι διηθητικά όντα; Είναι ενδοκυτταρικά παράσιτα; Μπείτε στην ιστορία της ιατρικής. Δεν χρειάζεται να είσαι ειδήμων, να ανήκετε σε ομάδα με επαΐοντες. Μπορείτε να τα δείτε. Ήταν αναμενόμενο και πολύ φυσιολογικό. Αλλά το καλοκαίρι χαλαρώσαμε αρκετά και τώρα την πληρώνουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μπούμπα.

Και να κάνουμε μία βόλτα από τους εισηγητές. Νομίζω ότι είναι αρκετά δύο λεπτά.

Τον λόγο έχει η κ. Αδαμοπούλου από το ΜέΡΑ25 για τρία λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Η δευτερολογία μου θα έχει να κάνει αποκλειστικά με κάποιες τροπολογίες. Ξεκινώ λοιπόν με την τροπολογία 545/40, η οποία ρυθμίζει την παράταση χορήγησης επιδόματος του ΟΑΕΔ για τους εποχιακά εργαζόμενους και τους εργαζόμενους σε επιχειρήσεις που έκλεισαν λόγω «Ιανού», την επιδότηση αποζημίωσης εργαζομένων, ειδική οικονομική ενίσχυση για τη μισθοδοσία εργαζομένων μεγάλων ξενοδοχειακών επιχειρήσεων και την περιοριστική επιδότηση επιχειρήσεων στον τομέα του πολιτισμού.

Αυτή λοιπόν την τροπολογία την υπερψηφίζουμε, όπως κάνουμε και σε κάθε μέτρο το οποίο κινείται στη λογική στήριξης τόσο των επιχειρήσεων όσο και των εργαζομένων που πλήττονται από την πανδημία.

Η υπ' αριθμόν 546/41 περιλαμβάνει δύο ζητήματα. Το ένα αφορά την αύξηση του ορίου ηλικίας του διοριζόμενου συμβολαιογράφου από τα σαράντα δύο στα σαράντα πεντε χρόνια και το δεύτερο την προστασία των ζώων. Τοποθετήθηκα βέβαια ως προς την προστασία των ζώων. Όμως κανένα από τα δύο ζητήματα δεν δικαιολογεί μία εκπρόθεσμη τροπολογία. Αντιλαμβανόμαστε ότι πιέζει η επικαιρότητα. Παρ’ όλα αυτά επαναλαμβάνω ότι οι διατάξεις για την προστασία των ζώων κινούνται στη σωστή κατεύθυνση, τηρούν και την αρχή της αναλογικότητας. Είναι ένα θέμα της επικαιρότητας το οποίο θα πρέπει επιτέλους σαν φαινόμενο, σαν παθογένεια κοινωνική να λάβει τέλος.

Βεβαίως το θέμα των ζώων είναι πολύπλευρο, διότι έχει περιέλθει εις γνώση μου και το φαινόμενο της παράνομης διακίνησης ζώων και άλλα ζητήματα εν πάση περιπτώσει, όπως είναι η κακοποίηση στα καταφύγια των αδέσποτων ζώων, που ανέφερε σχετικά ο Κοινοβουλευτικός Εκπρόσωπος της Νέας Δημοκρατίας.

Οπότε θεωρούμε ότι αυτό το θέμα απαιτεί την εκπόνηση ενός συνολικού σχεδιασμού, κατόπιν όμως ευρύτατης διαβούλευσης γιατί οι εμβαλωματικές παρεμβάσεις υπό την πίεση της επικαιρότητας δεν θεωρούμε ότι συνιστούν ορθή νομοθέτηση.

Η τροπολογία 542/37 αφορά την παράταση προθεσμίας για να καταρτιστεί από την αρμόδια γνωμοδοτική επιτροπή λίστα των βαρέων και ανθυγιεινών επαγγελμάτων μέχρι 30-04-2021. Υπενθυμίζουμε ότι η προθεσμία η σχετική έχει λήξει ήδη από τις 31 Οκτωβρίου. Η επιτροπή έχει συσταθεί εδώ και πάνω από δυόμισι χρόνια. Είναι πολύς λοιπόν ο χρόνος για ένα τέτοιο τεχνικό κατά βάση έργο. Και είναι απαράδεκτο μέχρι σήμερα να μην έχει παραδοθεί ακόμη η λίστα και γι’ αυτόν τον λόγο να μην μπορούν να προσδιοριστούν ορθά οι δικαιούχοι, το ύψος, οι όροι και οι προϋποθέσεις καταβολής του επιδόματος.

Για τις δαπάνες των νοσοκομείων παρατείνετε τη διάταξη του ν.4332/2015 για να καλύψετε ό,τι προμήθεια έγινε για υγειονομικούς σκοπούς από τα δημόσια νοσοκομεία χωρίς συμβάσεις και χωρίς εγγραφή στο παρατηρητήριο τιμών. Και τώρα έρχεστε με μία τροπολογία να μας βάλετε το μαχαίρι στο λαιμό, ενώ δεν έχετε δομήσει ένα αποτελεσματικό σύστημα έκτακτων αναθέσεων με περισσότερη διαφάνεια. Οπότε θα ψηφίσουμε «παρών».

Καταψηφίζουμε την τροπολογία με την οποία ρυθμίζονται ζητήματα αρμοδιότητας πολλών Υπουργείων, Εσωτερικών, Τουρισμού, Αγροτικής Ανάπτυξης Περιβάλλοντος. Δίνετε και πάλι στους δήμους και στις περιφέρειες τη δυνατότητα να αναθέτουν δημόσιες συμβάσεις χωρίς διαπραγμάτευση, χωρίς προηγούμενη δημοσίευση για προμήθειες υλικού και υπηρεσιών για την αποφυγή διάδοσης του κορωνοϊού. Παραβιάζονται έτσι οι αρχές που διέπουν τις δημόσιες συμβάσεις όπως είναι η αρχή της διαφάνειας, η αρχή προστασίας του δημοσίου συμφέροντος και της χρηστής διοίκησης.

Και τελειώνω με την τροπολογία του Υπουργείου Υγείας. Εδώ θεωρούμε ότι πρόκειται για έναν ξεκάθαρο εμπαιγμό. Η τροπολογία το μόνο που κάνει είναι να επαναφέρει τα ήδη γνωστά, αφήνοντας να εννοηθεί ότι δήθεν ενισχύεται το εθνικό σύστημα υγείας και ότι στελεχώνονται μονάδες εντατικής θεραπείας, ενώ δεν κάνει απολύτως τίποτα. Το άρθρο 2 της τροπολογίας που τιτλοφορείται στελέχωση ΜΕΘ και λέει ότι θα προσληφθούν χίλια οχτακόσια άτομα προσωπικό, είναι επανάληψη, αναπαραγωγή αυτού ακριβώς που έλεγε το άρθρο 54 παράγραφος 1 του ν.4690/2020, δηλαδή της ΠΝΠ του πρώτου κύματος της πανδημίας την περασμένη άνοιξη.

Θεωρούμε, λοιπόν, ότι η Κυβέρνηση αντιμετωπίζει την πανδημία αποκλειστικά με επικοινωνιακούς όρους, εμπαίζει την κοινωνία, είναι συνειδητή επιλογή της να μην θωρακίσει, να μην ενισχύσει το σύστημα δημόσιας υγείας και μάλιστα εγκαίρως. Και πάλι επί πληρωμή γίνονται επιτάξεις ιδιωτικών μονάδων, παρατάσεις στις συνταξιοδοτήσεις ιατρών αναμασώντας τα ίδια αποτυχημένα ημίμετρα.

Δεν μας έχει ενημερώσει μέχρι σήμερα για τον αριθμό συνολικά του υγειονομικού προσωπικού που έχει προσληφθεί. Επισημαίνουμε ότι δεν υπάρχουν εξειδικευμένοι ακόμη ιατροί οι οποίοι να λειτουργούν αυτές τις μονάδες εντατικής θεραπείας. Οι προσλήψεις είναι ελάχιστες και αφορούν σε συμβάσεις ορισμένου χρόνου και όχι σε μόνιμες οργανικές θέσεις που να καλύπτουν πάγιες ανάγκες.

Έχετε, λοιπόν, αφήσει εκτεθειμένο και αποδυναμωμένο το Εθνικό Σύστημα Υγείας προς όφελος της ιδιωτικής πρωτοβουλίας. Προβαίνετε σε ένα lockdown, σε έναν εγκλεισμό των πολιτών γιατί γνωρίζετε ότι οι ΜΕΘ είναι ελάχιστες και κάτω από τον ευρωπαϊκό μέσο όρο.

Παίζετε, λοιπόν, με την αγωνία των πολιτών και τους μπερδεύτε με ημίμετρα που κινούνται στη λογική δύο μέτρων και δύο σταθμών γιατί πολύ απλά γνωρίζετε ότι κόσμος όταν είναι έγκλειστος στην καραντίνα είναι πιο ευάλωτος στη χειραγώγηση και εξασθενούν οι άμυνες.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, στον χρόνο που μου αναλογεί δεν θα πω τι θα ψηφίσουμε στις τροπολογίες. Θα αποτυπωθεί αυτό στον πίνακα. Θα εκμεταλλευτώ τα λίγα λεπτά που έχω για να βάλω έναν επίλογο σε μια ωραία πολιτική μάχη που είχαμε σε τέσσερις συνεδριάσεις της αρμόδιας Επιτροπής Δημόσιας Διοίκησης και Δικαιοσύνης και στην Ολομέλεια σήμερα.

Στη ζωή, κύριε Υπουργέ, το γνωρίζετε πάρα πολύ καλά γιατί είστε πιο έμπειρος από εμένα, παίζει μεγάλο ρόλο το timing –έτσι το λένε στο χωριό μου. Όχι ότι αν το φέρνατε άλλη χρονική στιγμή θα το υπερψηφίζαμε γιατί πραγματικά είναι ένα νομοσχέδιο για εμάς απαράδεκτο. Αλλά η χρονική στιγμή που επιλέξατε να τσουβαλιάσατε τις σαράντα χιλιάδες και πλέον υποθέσεις των Ελλήνων, που κινδυνεύουν να χάσουν τα σπίτια τους, είναι πραγματικά αχαρακτήριστη. Απορώ γιατί δεν το τρενάρατε τουλάχιστον για τις εντυπώσεις, όχι τίποτα άλλο.

Θα χρησιμοποιήσω μια δική σας έκφραση πρωινή –είμαστε εδώ δώδεκα ώρες- τα νομοσχέδια όντως κρίνονται στην πράξη, κρίνονται στη ζωή, στην καθημερινότητα. Και θεωρώ ότι το νομοσχέδιο αυτό θα είναι ένα «Βατερλό» για εσάς και την Κυβέρνησή σας διότι οι συνέπειες στην καθημερινότητα των Ελληνίδων και των Ελλήνων θα είναι τρομακτικές. Ό,τι και να λέμε εμείς εδώ, ό,τι και να λένε οι νομικοί, ό,τι και να λέει το επιτελείο σας, η Ελληνική Λύση, τα υπόλοιπα κόμματα όλα θα κριθούν στην καθημερινότητα, στην ημέρα και στη νύχτα που θα ξημερώσει αύριο, θα βραδιάσει αύριο και στην καθημερινότητα των Ελλήνων. Και εκεί θα φανεί το μελανό αποτύπωμα αυτού του νομοσχεδίου.

Επίσης, κύριε Υπουργέ, στη ζωή πρέπει κάποια στιγμή να παίρνεις σοβαρές αποφάσεις. Μια σοβαρή απόφαση είναι να επιλέξεις, το είπα και το πρωί, με ποια πλευρά της ιστορίας θα είσαι. Η Κυβέρνηση της Νέας Δημοκρατίας και συγκεκριμένα εσείς σήμερα, το επιτελείο σας και το Υπουργείο Δικαιοσύνης, επιλέγει να είναι με τη λάθος, κατά την άποψή μας, πλευρά της ιστορίας.

Είστε με την πλευρά της επιτροπείας, είστε με την πλευρά της τρόικας, είστε με την πλευρά αυτών που επιβάλλουν στην πατρίδα μας αυτά που θέλουν αυτοί. Είναι εύκολο να το κάνετε αυτό. Κάνετε αυτό που έκανε ο ΣΥΡΙΖΑ. Το κάνετε και εσείς τώρα, η Νέα Δημοκρατία, η Κυβέρνηση αυτή. Δεν βρήκατε το κουράγιο να ορθώσετε ανάστημα και να πείτε ένα όχι την ημέρα που ανακοινώνεται το δεύτερο lockdown στην πατρίδα μας, αλλά προτιμάτε να αποκαταστήσετε την αξιοπιστία σας στους Ευρωπαίους και όχι να εξασφαλίσετε την αξιοπιστία σας απέναντι στους Έλληνες πολίτες. Δυστυχώς είστε με τη λάθος πλευρά της ιστορίας.

Φυλλοροείτε, κύριε Υπουργέ. Η Κυβέρνησή σας φυλλοροεί και με τα νομοσχέδια που φέρνετε προς ψήφιση στο ελληνικό Κοινοβούλιο, φυλλοροείτε και με τον τρόπο με τον οποίο διαχειρίζεστε την υπόθεση που λέγεται COVID, που λέγεται ιός, γρίπη, πανδημία, πείτε το όπως θέλετε.

Φυλλοροείτε, και αυτό, είναι πρόβλημα δικό σας. Δυστυχώς όμως, οι λάθος αποφάσεις, οι λάθος χειρισμοί, τα λάθος νομοσχέδια, που φέρνετε εδώ και οι λανθασμένες τροπολογίες έχουν αντίκτυπο στην ελληνική κοινωνία. Τα δικά σας λάθη τα πληρώνουν οι Ελληνίδες και οι Έλληνες και αυτό θα πρέπει να το έχετε πολύ σοβαρά υπ’ όψιν σας.

Κλείνοντας, επειδή οι στιγμές είναι πραγματικά κρίσιμες, κύριε Πρόεδρε, θα ήθελα, ως Ελληνική Λύση, να πούμε το εξής: Να ευχηθούμε στους Έλληνες και τις Ελληνίδες, στις Ελληνίδες και τους Έλληνες πραγματικά καλό κουράγιο και δύναμη ψυχής γιατί οι στιγμές που έρχονται είναι πολύ δύσκολες.

Και δεν εννοώ μόνο τον εγκλεισμό, κύριε Πρόεδρε. Εννοώ και τον τεράστιο Αρμαγεδδώνα τον οικονομικό που ετοιμάζεται η Ελληνίδα και ο Έλληνας να υποδεχτεί στο σπιτικό του. Τους κλείνουμε στα σπίτια τους, τους παίρνουμε τα σπίτια τους, κλείνουμε τα καταστήματά τους, τους απομονώνουμε από την κοινωνία, τους φτωχοποιούμε, αλλά προτιμούμε αντί να δούμε την πραγματικότητα να λέμε ωραία λόγια μεταξύ μας εδώ και να λέμε πόσο καλά είναι τα νομοσχέδια.

Ε, λοιπόν, δεν είναι. Και δυστυχώς για την κοινωνία, αλλά ευτυχώς για εσάς θα το δείτε στην πράξη.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χήτα.

Τον λόγο έχει η κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Σας ευχαριστώ, κύριε Πρόεδρε.

Κύριε Υπουργέ, κλείνετε με τον χείριστο τρόπο τις διαδικασίες. Είναι δεύτερη φορά που συμβαίνει αυτό. Φοβόμαστε ότι θα σας γίνει συνήθεια και για μια τραγική ειρωνεία της μοίρας είναι εδώ και ο προηγούμενος Βουλευτής, που με τον ίδιο τρόπο έπαιξε τον ρόλο λαγού για να περάσει στα μουλωχτά μια τροπολογία που μάλλον και από τον τύπο της φέρνει περισσότερο σε υπουργική τροπολογία. Θεωρούμε ότι βρίσκεται σε συνεννόηση με το Υπουργείο.

Θέλουμε να μας πείτε με ποιον διαβουλευτήκατε, ποιον συμβουλευτήκατε, γιατί αναφερθήκατε πριν στο ότι θέλετε να διαβουλευτείτε με τους φορείς για να αποδεχθείτε άλλες τροπολογίες. Με ποιον διαβουλευτήκατε για να περάσετε νύχτα, στο παρά πέντε, μετά από μία εβδομάδα που είμαστε στις διαδικασίες συζήτησης ενός νομοσχεδίου του Υπουργείου Δικαιοσύνης, σοβαρές τομές στις πειθαρχικές διαδικασίες των δικηγορικών συλλόγων.

Δηλαδή οι δικηγόροι, που θα ξυπνήσουν αύριο το πρωί θα δουν αυτές τις αλλαγές στις εφημερίδες; Θέλουμε να μας πείτε αν είναι δική σας πρωτοβουλία ή αν υπάρχει ενημέρωση των δικηγορικών συλλόγων. Είναι πραγματικά απαράδεκτο. Το να πούμε ότι πρόκειται για ευτελισμό της κοινοβουλευτικής διαδικασίας νομίζω ότι είναι τουλάχιστον επιεικές, με αυτόν τον τρόπο να προσπαθείτε να περάσετε τέτοιου είδους διατάξεις.

Σε συνέχεια, αν θέλετε, του σημερινού νομοσχέδιου έρχεστε να διευκολύνετε και να βγάλετε λάδι τους δικηγόρους των εισπρακτικών εταιρειών δίνοντάς τους τη δυνατότητα και βάζετε καθήκον των δικηγόρων και αρμοδιότητα των δικηγόρων να παίρνουν οι ίδιοι να μιλάνε με τους οφειλέτες των εντολέων τους, με τους οφειλέτες των τραπεζών, να τους βάζουν το μαχαίρι στον λαιμό για να ξεπληρώνουν μια ώρα αρχύτερα τις υποχρεώσεις τους. Δηλαδή προσπαθείτε ουσιαστικά να βοηθήσετε την υλοποίηση αυτών των άθλιων επιλογών που κάνετε στη δικαιοσύνη.

Επίσης ουσιαστικά νομοθετείτε την πειθαρχική ασυλία των δικηγορικών αυτών εταιρειών γιατί στο όνομα του προσωποπαγούς χαρακτήρα της πειθαρχικής ευθύνης βγάζετε λάδι τις άθλιες πρακτικές, που ακολουθούν εισπρακτικές εταιρείες μετακυλίοντας ουσιαστικά την ευθύνη στους δικηγόρους υπαλλήλους τους, τους οποίους θεωρείτε εκείνους πειθαρχικά υπεύθυνους για αυτά που τους επιβάλλει να κάνουν η εργοδοσία.

Ακόμα υποβαθμίζετε σοβαρά την πειθαρχική διαδικασία στους δικηγορικούς συλλόγους δίνοντας υπερεξουσία στον εκάστοτε πρόεδρο του συλλόγου να κρίνει εκείνος προσωπικά τη βαρύτητα ενός πειθαρχικού αδικήματος ενώ τροποποιείτε μια σειρά άλλες διατάξεις με σκοπό να πέφτουν στα μαλακά δικηγόροι.

Και θέλουμε να μας απαντήσει και ο κ. Σπανάκης, που είναι στην Αίθουσα ποιον προτίθεται να καλύψει. Γιατί επιλέγετε να μειωθεί η προσωρινή παύση ως ποινή από δύο σε ένα έτος; Γιατί καταργεί την επιβαρυντική περίπτωση της υποτροπής; Γιατί καταργεί την υποχρέωση δημοσιοποίησης της οριστικής παύσης δικηγόρου; Δηλαδή ένας δικηγόρος μπορεί ως πειθαρχική ποινή να παυτεί από τα αξιώματά του, αλλά να μη δημοσιοποιηθεί αυτό στον κόσμο, ώστε να μπορεί να ασκεί και παρανόμως δικηγορία.

Σας καλούμε, έστω και τώρα, να μην πάρετε και δεύτερη φορά το βάρος τέτοιων επιλογών, να νομοθετείτε στα μουλωχτά και εν αγνοία του δικηγορικού σώματος τέτοιες διατάξεις που τους αφορούν.

Σε σχέση με την τροπολογία του Υπουργείου Υγείας, θα πω μία κουβέντα. Δεν είναι το πρόβλημα ότι έρχεται στο και πέντε της σημερινής διαδικασίας, αλλά κυρίως στο ότι έρχεται στο και δέκα της πανδημίας, όταν ήδη νομοθετείτε το δεύτερο lockdown και ουσιαστικά παραδέχεστε τις εγκληματικές ευθύνες και τις ολιγωρίες της Κυβέρνησης. Ακόμη και τα βήματα που σήμερα καλείται να κάνει είναι ανεπαρκή. Σας καλούσαμε από την πρώτη στιγμή να προσλάβετε επαρκή αριθμό γιατρών, νοσηλευτών, να στελεχώσετε με πληρότητα τις ΜΕΘ και τώρα, ενώ κάνετε κάποια βήματα που θα μπορούσαμε να τα δούμε ως θετικά, είναι μία σειρά από άλλα μέτρα που τα θεωρούμε απαράδεκτα, όπως, για παράδειγμα, ότι στο όνομα της ανεπάρκειας του συστήματος να υποχρεώνετε την μετακίνηση γιατρών σε οποιοδήποτε μέρος της χώρας από τρεις έως εννέα μέρες και με την απειλή του πειθαρχικού ελέγχου, σε περίπτωση που αρνηθεί για οποιονδήποτε λόγο την μετακίνησή του σε όλη την επικράτεια. Δηλαδή, δεν προσλαμβάνετε γιατρούς και νοσηλευτές, αλλά τους βάζετε το μαχαίρι στο λαιμό για να δεχθούν τέτοιους είδους μετακινήσεις.

Ακόμη και το μέτρο της επίταξης, που σας καλούσαμε από την αρχή της πανδημίας να πάρετε, δεν το υλοποιείτε, αλλά υλοποιείτε την επί πληρωμή επίταξη, δηλαδή την αποζημίωση για ακόμη μία φορά των ιδιωτικών κλινικών.

Έχετε μετατρέψει την πανδημία σε πρώτης τάξεως ευκαιρία για να τσακίσετε τα εργασιακά δικαιώματα. Τέτοια είναι και η αθλιότητα της τροπολογίας του Υπουργείου Ναυτιλίας σε βάρος των ναυτεργατών που ενώ πρώτα κατήργησε τις συλλογικές συμβάσεις εργασίας στα ποντοπόρα πλοία, τις κλαδικές συλλογικές συμβάσεις, τώρα έρχεστε για δεύτερη φορά να δώσετε δώρο στους εφοπλιστές, αναστέλλοντας την υποχρέωσή τους για τις απαραίτητες οργανικές συνθέσεις σε Έλληνες ναυτικούς, και βέβαια, και τις κυρώσεις που επιβάλλονται σε Έλληνες ναυτικούς σε περίπτωση μη τήρησης αυτών των οργανικών συνθέσεων.

Σε αυτή την ίδια τροπολογία υπάρχει και η απαράδεκτη εισαγωγή της ηλεκτρονικής ψηφοφορίας στους αιρετούς των υπηρεσιακών συμβουλίων του δημοσίου κατά τα πρότυπα της κ. Κεραμέως, η οποία οργανώνει το Σάββατο εκλογές μόνη της. Να βάλετε και τους Υπουργούς σας υποψηφίους στις ηλεκτρονικές εκλογές για να είστε απόλυτα καλυμμένοι για το αδιάβλητο της διαδικασίας.

Σε σχέση με την τροπολογία του Υπουργείου Εργασίας: Γι’ ακόμη μία φορά πίσω από τα μεγάλα λόγια της Κυβέρνησης έρχεται να είναι ιδιαιτέρως γαλαντόμα στους μεγάλους επιχειρηματικούς ξενοδοχειακούς ομίλους, αλλά ιδιαίτερα φειδωλή στα μέτρα στήριξης των εργαζομένων. Το λέμε αυτό, γιατί από τα μέτρα που ανακοινώνετε ακόμη και τώρα, αφού έχουν σηκώσει όλο αυτό το βάρος και την ανασφάλεια οι εργαζόμενοι το προηγούμενο διάστημα, εξαιρείτε από την παράταση του ενός μόνο μήνα που δίνετε ως ενίσχυση στους εποχικά εργαζόμενους, τους χιλιάδες εργαζόμενους του επισιτισμού, τους ξεναγούς, τους εργαζόμενους στα τουριστικά γραφεία, τα οποία τουριστικά γραφεία αποκλείετε και από την οποιαδήποτε άλλη ενίσχυση.

Ακόμα με την εισαγωγή της αυτοδίκαιης λύσης των συμβάσεων εργασίας των εποχικά εργαζομένων γεννάται η απορία αν θα έχουν αυτοί οι εργαζόμενοι δικαίωμα επαναπρόσληψης. Και μία σειρά άλλα μέτρα που θεωρούμε ότι είναι λειψά προς αυτή την κατεύθυνση, ενώ αντίθετα ακόμη και από την ενίσχυση αναιτιολόγητα εξαιρείτε τις μικρές τουριστικές επιχειρήσεις κάτω των πενήντα εργαζομένων και δίνετε απλόχερα ενίσχυση προς τις μεγάλες μόνο ξενοδοχειακές επιχειρήσεις.

Σε σχέση με τα μέτρα στήριξης των καλλιτεχνών. Θεωρούμε ότι είναι ελλιπές το βήμα που γίνεται, γιατί ουσιαστικά η μερίδα του λέοντος των ενισχύσεων δίνεται στις μεγάλες αίθουσες, όταν μπαίνει το κριτήριο του αριθμού των θέσεων που διαθέτουν οι αίθουσες. Για εμάς το κριτήριο πρέπει να είναι τα ανελαστικά έξοδα.

Η πρόταση νόμου, που είχε καταθέσει το ΚΚΕ από τον Μάιο του 2020, πρότεινε μέτρα τόσο υπέρ των εργαζομένων, μισθωτών και αυτοαπασχολούμενων καλλιτεχνών, όσο και υπέρ των μικρών επιχειρήσεων του χώρου με μέτρα ενίσχυσης, όπως, πέρα από την οικονομική ενίσχυση, ελάφρυνση και αναστολή χρεών τους, διαγραφή τόκων και προστίμων και άλλα.

Θεωρούμε ότι το κατ’ ελάχιστον πρέπει να αυξηθεί. Πρέπει να αυξηθεί η αποζημίωση στο 30% των θέσεων από το 20%, που λέτε, ώστε να μπορούν στοιχειωδώς να ενισχυθούν και οι μικρές νοικιασμένες καλλιτεχνικές αίθουσες.

Επίσης, σε σχέση με τους εργοδότες που θα στηριχτούν, να τροποποιηθεί η πρόβλεψη που λέει ότι μπορούν να καλυφθούν ακόμη και αν απολύσει μέρος ή σύνολο του προσωπικού του, τουλάχιστον γι’ αυτούς που το κάνουν στο διάστημα από την εισαγωγή μέχρι και την ψήφιση του νόμου. Πρέπει να ενταχθούν σε αυτές τις διαδικασίες και οι κλειστές επιχειρήσεις που δεν μπόρεσαν να ανοίξουν από το πρώτο κύμα της πανδημίας, διότι κατά κανόνα είναι πολύ μικρές επιχειρήσεις, που όλοι οι απασχολούμενοι σε αυτές είναι εταίροι, με εξαίρεση το τεχνικό προσωπικό. Αυτοί δεν είχαν προσλάβει μέχρι τώρα τεχνικό προσωπικό και θα πρέπει και αυτοί να στηριχτούν.

Θα πω μόνο μία κουβέντα, κύριε Πρόεδρε και κλείνω, για να μη μείνει αναπάντητο, επειδή έχεις γίνει πολύς λόγος για το άρθρο 68 του νομοσχεδίου και δεν θέλουμε να αφήνονται αιχμές σε σχέση με την τοποθέτηση του ΚΚΕ. Για μας αποκλειστικά και μόνο κριτήριο είναι να απαλλαγούν οι εκλεγμένοι, οι δήμαρχοι που σέρνονται πραγματικά στα δικαστήρια γιατί απειθάρχησαν στις δεσμεύσεις για την τήρηση των μνημονιακών περιορισμών στη λογική των ελλειμμάτων, γιατί αποφάσισαν να δράσουν υπέρ των λαϊκών συμφερόντων, γιατί πήραν αποφάσεις, όπως, για παράδειγμα, της πληρωμής εργαζομένων που οι μνημονιακές δεσμεύσεις τούς απαγόρευαν να ανανεώσουν τις συμβάσεις τους, όμως, ήταν απολύτως απαραίτητη και χρήσιμη για τις λαϊκές ανάγκες, γιατί ήρθαν σε αντίθεση με τα ιδιωτικά συμφέροντα, όπως, για παράδειγμα, η δημοτική αρχή της Πάτρας που παρενέβη με όρους αυτεπιστασίας για τη διαμόρφωση και παράδοση στον λαό της περιοχής του νοτίου πάρκου της Πάτρας.

Αυτές τις περιπτώσεις θεωρούμε ότι δεν τις καλύπτει η συγκεκριμένη ερμηνευτική διάταξη, γιατί για ακόμη μία φορά επαναφέρει το ζήτημα των ελλειμάτων. Σε αυτά τα μεγάλα να τοποθετηθούν και τα άλλα κόμματα. Βέβαια, εννοείται ότι εμείς δεν έχουμε καμμία πρόθεση να καλύψουμε αυτούς που βουτάνε το χέρι στο μέλι, που τους γνωρίζουν άλλοι και όχι το ΚΚΕ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ, κυρία Κομνηνάκα.

Τώρα θα πάμε στο Κίνημα Αλλαγής, στην κ. Νάντια Γιαννακοπούλου.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Κυρία Γιαννακοπούλου, μισό λεπτό. Θα δώσω τον λόγο στον κ. Σπανάκη, γιατί πρέπει να απαντήσει. Είναι επί προσωπικού.

Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Πρόεδρε, δεν θέλω να μπω στη λογική κάποιων συναδέλφων και να υιοθετήσω απόψεις του Κομμουνιστικού Κόμματος στο πρόσωπό μου, ποιοι κρύβονται κ.λπ.. Αυτές οι λογικές είναι μακριά από την πολιτική μου παιδεία. Επιτρέψτε μου, όμως, -επειδή αυτή την εξίσωση έχουμε κληθεί πολλές φορές να τη λύσουμε- να τοποθετηθώ επί της ουσίας και επί της τροπολογίας λέγοντάς σας, πρώτα απ’ όλα, μη βλέπετε φαντάσματα. Θα ήθελα να σας παρακαλέσω όταν έρχονται τροπολογίες να τις διαβάζετε επί της ουσίας. Όμως, κριτής είναι ο λαός και ο κόσμος. Σας ρωτώ: Δεν θέλετε να υπάρχουν συμβιβαστικές λύσεις; Εμείς εδώ διευκολύνουμε τις συμβιβαστικές λύσεις με αυτή την τροπολογία.

Δεύτερον, θέλετε να γίνεται διαπόμπευση των δικηγόρων;

Τρίτον, μιλήσατε και είπατε ότι η πειθαρχική ευθύνη πάει από δω και από κει. Αν, λοιπόν, εσείς έχετε αμφιβολίες για την πειθαρχική ευθύνη, ότι πρέπει να είναι αυτοτελής, σας παραπέμπω στις αποφάσεις του Σ.τ.Ε. και δείτε προσεκτικά τις τελευταίες σελίδες στην τροπολογία την οποία κατέθεσα.

Όμως, για να μην κουράσω άλλο το Σώμα, επιτρέψτε μου να πω ότι μπορεί να είμαι ο Πρόεδρος των Εφοριακών Αττικής και Κυκλάδων, όμως, προέρχομαι και από τον ιδιωτικό τομέα και δούλεψα σε μεγάλη ελεγκτική εταιρεία. Στην ελεγκτική εταιρεία ο ορκωτός ελεγκτής έχει ο ίδιος την ποινική ευθύνη. Την αστική ευθύνη την έχει και ο ορκωτός και η εταιρεία.

Δεύτερον, Μιλάμε για λειτουργική ανεξαρτησία. Επιτέλους, ζούμε στο 2020 και πρέπει να προσαρμόσουμε τις διατάξεις της νομοθεσίας μας όπως είναι στα σύγχρονα ευρωπαϊκά κράτη. Αν εσείς δεν μπορείτε να ακολουθήσετε αυτή τη λογική, είναι δικό σας πρόβλημα. Άρα σταματήστε να έχετε αυτά τα φαντάσματα και να πετάτε λάσπη. Εμείς θα προχωρήσουμε μπροστά. Η τροπολογία αυτή έχει συγκεκριμένη κατεύθυνση, δεν κρύβει απολύτως τίποτα, την κατέθεσα και ευχαριστώ πολύ τον Υπουργό που την έκανε δεκτή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Η κ. Γιαννακοπούλου έχει τον λόγο, για να ακούσουμε και δικηγόρο τώρα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Εγώ θέλω να τοποθετηθώ τόσο προσπαθώντας να απαντήσω στην ομιλία του κ. Τσιάρα, του κυρίου Υπουργού, αλλά θέλω και να τοποθετηθώ και επί των τροπολογιών.

Κύριε Υπουργέ, άκουσα με πάρα πολύ μεγάλη προσοχή την τοποθέτησή σας και οφείλω να σας ομολογήσω ότι φτάνω στο εξής συμπέρασμα. Αυτό είναι ή ότι δεν ακούτε αυτά τα οποία σας λέμε ή ότι δεν καταλαβαίνετε αυτά τα οποία σας λέμε. Γιατί δεν θα μπορούσα σε καμμία περίπτωση να φανταστώ ότι συνειδητά διαστρέφετε τα λεγόμενά μας, για να δικαιολογήσετε τα αδικαιολόγητα μέτρα τα οποία φέρνετε.

Πραγματικά, αυτό είναι λυπηρό. Είναι λυπηρό, γιατί η συζήτηση η οποία γίνεται εδώ πέρα, σε αυτή εδώ την Αίθουσα, όσο και αν έχουμε πολιτικές διαφορές στον τρόπο που βλέπουμε τα πράγματα, θα πρέπει να βασίζεται σε ένα μίνιμουμ. Και το μίνιμουμ τουλάχιστον πρέπει να είναι η κατανόηση του τι λέει ο άλλος, τι εννοεί ο άλλος όταν μιλάει. Αλλιώς, αυτό εδώ πέρα δεν θα μπορούσε να ήταν διαδικασία, αλλά μια παρωδία διαδικασίας, να ήταν παράλληλοι μονόλογοι. Γι’ αυτό, λοιπόν, παρακαλώ πολύ, έστω και τώρα, προσπαθήστε να ακούσετε και να καταλάβετε αυτά τα οποία σας λέω. Είναι δικαίωμά σας να διαφωνήσετε και να πείτε, κυρία Γιαννακοπούλου και Κίνημα Αλλαγής, διαφωνώ με αυτά τα οποία μου λέτε, όχι όμως να αλλάζετε τα λεγόμενά μας ή να μιλάτε περί άλλων.

Όσον αφορά, λοιπόν, το θέμα της αδικαιολόγητης σύντμησης των προθεσμιών και των διαδικασιών, σάς το θέσαμε, στις επιτροπές σάς το αναλύσαμε και εσείς έρχεστε σήμερα από το Βήμα της Ολομέλειας της Βουλής να πείτε ότι αυτό ουσιαστικά οφείλεται σε έναν νόμο τον οποίο είχε φέρει ο ΣΥΡΙΖΑ και ότι εσείς ακολουθείτε διατάξεις οι οποίες είχαν έρθει και από την προηγούμενη κυβέρνηση.

Αυτή είναι η απάντηση; Κρύβεστε πίσω από το τι έκανε η προηγούμενη κυβέρνηση; Γιατί ο ελληνικός λαός -είμαι σίγουρη ότι το έχετε καταλάβει- σας ψήφισε, για να κάνετε ακριβώς άλλα πράγματα απ’ αυτά τα οποία έφερε η προηγούμενη κυβέρνηση.

Δεύτερον, έχει γίνει πάρα πολλή κουβέντα, ίσως δυσανάλογα μεγάλη -αλλά το προκαλέσατε, κύριε Υπουργέ, το προκαλέσατε πάρα πολύ- σε σχέση με τα ζητήματα της αντισυνταγματικότητας και σε σχέση με το θέμα της γνωμοδότησης της διοικητικής ολομέλειας του Αρείου Πάγου. Συνεχίζετε, όμως, να «ξύνεστε στη γκλίτσα του τσοπάνη» και το Κίνημα Αλλαγής δεν μπορεί να αφήνει τίποτα απ’ αυτά τα οποία λέτε να πέφτει κάτω.

Επειδή, λοιπόν, απ’ ό,τι κατάλαβα, ανακρούετε μεν πρύμναν απ’ αυτά τα οποία είπατε, αλλά ταυτοχρόνως συνεχίζετε να επιμένετε σε κάποια ζητήματα, θα καταθέσω και στα Πρακτικά, για να το ξαναθυμηθείτε, το τι είπατε στην κουβέντα. Και στην κουβέντα μας εδώ πέρα, στην επί των άρθρων συζήτηση είπατε συγκεκριμένα: «Ποια δικαστήρια θα κρίνουν; Θα κρίνουν την απόφαση της Ολομέλειας του Αρείου Πάγου; Θα κρίνει το κατώτατο δικαστήριο από τον Άρειο Πάγο;».

Άρα, λοιπόν, επειδή αυτό δηλώνει αδικαιολόγητη άγνοια από τη θεσμική σας μεριά, από τον θεσμικό σας ρόλο, του Υπουργού Δικαιοσύνης, σε σχέση με το θέμα της αντισυνταγματικότητας, παρακαλώ πάρα πολύ ή μη συνεχίζετε να επιμένετε ή μην προσπαθείτε να διαστρέφετε αυτό το οποίο είπατε. Θα το καταθέσω και στα Πρακτικά, για να φρεσκάρω τη μνήμη σας.

Σχετικά με τις αιτιάσεις και την απάντηση την οποία δώσατε για το θέμα της πλήρωσης των κενών θέσεων των ειρηνοδικών, μας εγκαλέσατε και συγκεκριμένα εγκαλέσατε και εμάς στο Κίνημα Αλλαγής ότι δεν ακούμε, ότι κωφεύουμε σε αυτό το οποίο είπατε για κάλυψη σαράντα τεσσάρων κενών θέσεων ειρηνοδικών.

Ακούσατε τι σας είπαμε και στις τέσσερις Επιτροπές και σήμερα στην Ολομέλεια; Το καταλάβατε; Σας είπαμε ότι απλώς και μόνο η κάλυψη των κενών θέσεων, των θέσεων οι οποίες κενώθηκαν –ήδη τριάντα εννέα θέσεις κενώθηκαν μόνο μέσα στο 2019 συν αυτές που ήταν κενές από τα προηγούμενα χρόνια- αυτό και μόνο δεν αρκεί. Το τι έρχεστε, δηλαδή, εσείς σήμερα και μας λέτε «θα κάνω πλήρωση των θέσεων οι οποίες κενώθηκαν» σας το είπαμε χίλιες φορές δεν αρκεί. Χρειάζονται και νέες οργανικές. Γιατί, κύριε Υπουργέ -και εδώ καταρρίπτεται η λογική- ήταν αυτά ακριβώς τα δικαστήρια, με αυτές τις θέσεις πληρωμένες, που υπήρχαν, υπηρετούσαν οι ειρηνοδίκες, και είχαν αυτά τα προβλήματα. Τώρα είναι σε ακόμη πιο μειονεκτική θέση με αυτά τα κενά και εσείς δεν το κάνετε. Είναι τόσο σαφές.

Ζητούμε, λοιπόν, κύριε Τσάρα, για να είναι σαφές, περισσότερες οργανικές θέσεις. Και βεβαίως, γνωρίζουμε ότι είναι τριάντα ειρηνοδικεία γύρω από την Αθήνα κατά κύριο λόγο, τα οποία έχουν πρόβλημα. Εκεί πέρα, λοιπόν, υπάρχει το ζήτημα και αυτό ζητούμε να αλλάξετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όσον αφορά το θέμα των στρατηγικών κακοπληρωτών, για το οποίο μάλιστα απευθυνθήκατε ξανά συγκεκριμένα στο Κίνημα Αλλαγής, είναι πραγματικά σημαντικό το ότι τελικά αφιερώσατε ίσως τον περισσότερο χρόνο σας στο να απαντάτε στις ερωτήσεις που σας θέσαμε εμείς.

Σε σχέση με τους στρατηγικούς κακοπληρωτές, λοιπόν, κάνετε κάτι που είναι πολύ επικίνδυνο, Γιατί είναι ύπουλο, κύριε Υπουργέ. Και δεν το κάνετε μόνο εσείς, το έκανε και ο Υπουργός στον Πτωχευτικό Κώδικα. Τι προσπαθείτε, λοιπόν, να κάνετε; Προσπαθείτε να δημιουργήσετε εντυπώσεις. Να δημιουργήσετε εντυπώσεις όσον αφορά τη συκοφάντηση σε μεγάλο βαθμό μιας ομάδας πολιτών, των ανθρώπων οι οποίοι περιήλθαν σε αδυναμία, άρα αναγκάστηκαν να μπουν στον νόμο Κατσέλη, μιλώντας και δημιουργώντας εντυπώσεις για δήθεν δόλιους και στρατηγικούς κακοπληρωτές, προφανέστατα για να δικαιολογήσετε τα αδικαιολόγητα, αυτά που φέρνετε.

Θέλω να σας ρωτήσω, όπως σας ρώτησαν και πάρα πολλοί από τους ομιλητές του Κινήματος Αλλαγής: Ποιοι είναι, λοιπόν, αυτοί οι δόλιοι ή οι στρατηγικοί κακοπληρωτές, κύριε Υπουργέ; Υπάρχουν και αυτοί, αλλά σε ποιους όμως αναφέρεστε; Αναφέρεστε σε αυτούς οι οποίοι δανείστηκαν, ναι, δανείστηκαν, κάποιοι πάνω από τις δυνάμεις και τις δυνατότητές τους στις εποχές των «παχιών αγελάδων» και ύστερα από επιθετική πολιτική, από άσκηση άκρως επιθετικής πολιτικής των τραπεζών, που έπαιρναν τηλέφωνα για τα δάνεια και γνωρίζουμε όλοι ποια ήταν η κατάσταση, χωρίς να γνωρίζουν οι περισσότεροι απ’ αυτούς, κανείς απ’ αυτούς το πού θα ερχόταν η χώρα μας με την κρίση και βεβαίως χωρίς να γνωρίζει κανείς -ήταν πολύ προγενέστερες αυτές οι περιπτώσεις- τον νόμο Κατσέλη. Σε ποιους αναφέρεστε, λοιπόν, κύριε Υπουργέ; Να μας το κάνετε σαφές, να μην αφήνετε υπονοούμενα. Όταν έχετε να πείτε κάτι, να το λέτε συγκεκριμένα, όχι με υπονοούμενα.

Πείτε μας, λοιπόν, σε ποιους στρατηγικούς κακοπληρωτές εσείς αναφέρεστε, ότι εμείς, το Κίνημα Αλλαγής αναφέρεται.

Ακούστε. Ζούμε πραγματικά σε μια πάρα πολύ δύσκολη περίοδο και συγκυρία με τους οικονομικά αδύναμους να πιέζονται ακόμη περισσότερο. Δυστυχώς με αυτό το σχέδιο νόμου αποδεικνύεται για άλλη μια φορά ότι το ενδιαφέρον σας αφορά τους λίγους και τους ισχυρούς, τις τράπεζες, τα πιστωτικά ιδρύματα και όχι τους αδύναμους που χρειάζονται στήριξη μέσα σε όλον αυτόν τον Αρμαγεδδώνα.

Εμείς δεν πρόκειται να σας αφήσουμε, κύριε Υπουργέ. Θα είμαστε εδώ, ενοχλητική μύγα απέναντι σε αυτές τις απαράδεκτες και ταξικές πολιτικές σας, να πιέζουμε για τη στήριξη των οικονομικά ευάλωτων και αδύναμων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πολύ σύντομα, αλλά είναι σοβαρά αυτά τα ζητήματα και βεβαίως είναι πολλές και οι τροπολογίες, κύριε Πρόεδρε. Είναι πάρα πολλές και οι τροπολογίες.

**ΠΡΟΕΔΡΕΥΩΝ (Απόστολος Αβδελάς):** Το καταλαβαίνω. Είστε η μόνη που αναφερθήκατε περισσότερο στο νομοσχέδιο, αλλά πρέπει να συντομεύουμε. Έχετε υπερβεί κατά πολύ τον χρόνο σας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είναι πράγματα τα οποία οφείλουμε να αναφέρουμε.

**ΠΡΟΕΔΡΕΥΩΝ (Απόστολος Αβδελάς):** Καταλαβαίνω. Είναι πολλές οι τροπολογίες.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ζητώ συγγνώμη. Θα κλείσω, όμως.

Όσον αφορά κατ’ αρχάς την τροπολογία του κ. Κικίλια, του Υπουργού Υγείας, βεβαίως ποιος μπορεί να αρνηθεί την ανάγκη ενίσχυσης του Εθνικού Συστήματος Υγείας με την πρόσληψη βεβαίως επιπλέον γιατρών και νοσηλευτών. Βεβαίως και το στηρίζουμε, υπενθυμίζοντάς σας, όμως και καθιστώντας σας όλους υπόλογους για την απίστευτη καθυστέρηση σε κάτι το οποίο σας λέγαμε και σας τονίζαμε διαρκώς και δυστυχώς κωφεύατε. Τρέχετε τώρα, λοιπόν, πίσω από τις εξελίξεις, με τόσα κρούσματα, με τόσους νεκρούς, αντί ουσιαστικά να πηγαίνουμε μπροστά από αυτές.

Όσον αφορά την τροπολογία του κ. Βορίδη, τοποθετήθηκε άλλωστε και η Κοινοβουλευτική μας Εκπρόσωπος, βεβαίως και είμαστε θετικοί και χαιρετίζουμε την ευαισθησία του Υπουργείου. Είναι δείγμα πολιτισμού και παιδείας. Βεβαίως και πρέπει να προχωρήσει, για να δοθεί ένα πολύ ηχηρό μήνυμα απέναντι σε αυτές τις αποτρόπαιες συμπεριφορές.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Έχετε και άλλο;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Τελειώνω, ναι.

Στην τροπολογία του Υπουργείου Εσωτερικών –δυστυχώς- επιμένετε σε ένα αποτυχημένο μοντέλο αυτοδιοίκησης, το οποίο έφερε η προηγούμενη κυβέρνηση, η κυβέρνηση του ΣΥΡΙΖΑ, το οποίο εμείς έχουμε επικρίνει σφόδρα. Αυτός ο νόμος δεν αλλάζει με μπαλώματα, αλλάζει συνολικά.

Στην τροπολογία του Υπουργείου Εργασίας θα ψηφίσουμε «παρών», γιατί τα μέτρα τα οποία φέρνετε για τη στήριξη τομέων οι οποίοι πλήττονται, όπως είναι η εστίαση, ο τουρισμός, ο χώρος των καλλιτεχνών βεβαίως είναι σωστά, είναι όμως πολύ λίγα, έρχονται πολύ αργά, είναι αποσπασματικά και δεν υπάρχει κανένα ολοκληρωμένο πλαίσιο.

Και κλείνω, κύριε Πρόεδρε και ζητώ συγνώμη αν καταχράστηκα τον χρόνο, λέγοντας και ζητώντας σας να μην υποτιμάτε την κοινή λογική τη λογική όλων μας και μην υποτιμάτε αυτή την Αίθουσα. Όταν έρχεστε και μας λέτε ότι δεν κάνετε αποδεκτές τις τροπολογίες του Κινήματος Αλλαγής απλά και μόνο επειδή -λέτε- δεν μπήκαν σε διαβούλευση και κάνετε δεκτές όλες τις άλλες τροπολογίες, που ούτε και αυτές είχαν μπει στη διαβούλευση, ε, λοιπόν, τότε συγγνώμη, αλλά πραγματικά μας προκαλείτε. Παίζετε με τη λογική όλων μας!

Μπορείτε να μου πείτε πότε μπήκαν οι τροπολογίες που αποδέχεστε σε διαβούλευση, για να ξέρουμε; Η τροπολογία του κ. Σπανάκη πότε μπήκε σε διαβούλευση;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Γιαννακοπούλου.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Όπως του κ. Κατρίνη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Να παρακαλούμε, λοιπόν.

**ΠΡΟΕΔΡΕΥΩΝ (Απόστολος Αβδελάς):** Κυρία Γιαννακοπούλου, σας παρακαλώ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ο κ. Κατρίνης στο Κίνημα Αλλαγής δεν είναι;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όλες οι τροπολογίες λέω, κύριε Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Είναι μομφή προς τον κ. Κατρίνη;

**ΠΡΟΕΔΡΕΥΩΝ (Απόστολος Αβδελάς):** Κύριε Σπανάκη, όχι διάλογο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μας εγκάλεσε ο κ. Τσιάρας ότι δεν κάνει αποδεκτές τις τροπολογίες του Κινήματος Αλλαγής γιατί δεν μπήκαν σε διαβούλευση, όταν κάνει αποδεκτές όλες τις άλλες τροπολογίες που ουδέποτε μπήκαν σε διαβούλευση. Δεν θα τρελαθούμε σε αυτή την Αίθουσα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν ακούτε καν τι λέω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εμείς πάντως σας λέμε ότι είναι κρίμα, γιατί χάθηκαν πολύ σοβαρές ευκαιρίες τόσο για τη συμμόρφωση της διοίκησης με την απόφαση του Ελεγκτικού Συνεδρίου για την εξίσωση ανδρών και γυναικών, τόσο για την αδικία και το δικαστικό ένσημο στις αναγνωριστικές αγωγές, όσο βεβαίως και για το θέμα της εναρμόνισης του πειθαρχικού δικαίου του τελωνειακού κώδικα, με το πειθαρχικό δίκαιο των άλλων δημοσίων υπαλλήλων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Γιαννακοπούλου, αλλά όλοι εκμεταλλεύεστε ότι είμαι φιλότιμος και σας αφήνω λίγο. Δεν γίνεται αυτό. Φταίνε και οι τροπολογίες, καμμία αντίρρηση, αλλά σκεφτείτε τους υπαλλήλους, αυτούς που χαιρετάτε και λέτε «σ’ αγαπώ» κ.λπ. έξω. Έχουν κουραστεί οι άνθρωποι από το πρωί.

Κύριε Καλαματιανέ, έχετε τον λόγο.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, έχουμε συζητήσει διεξοδικά το νομοσχέδιο αυτό και στις επιτροπές και σήμερα εδώ στην Ολομέλεια, αλλά επιμένω τελευταία στιγμή να γίνουν διορθώσεις. Ενώ μέχρι και ο Πρωθυπουργός ακυρώνει, κρύβεται και αναστέλλει την προγραμματισμένη για αύριο παρουσία του στη Βουλή για τον κοινοβουλευτικό έλεγχο, ενώ αναστέλλονται τα πάντα μέχρι το τέλος Νοεμβρίου και βλέπουμε, όπως προκύπτει, εσείς και με ειλικρίνεια το λέω, κύριε Υπουργέ, πραγματικά δεν κατανοείτε την ανάγκη.

Πραγματικά δεν πιστεύετε ότι πρέπει τουλάχιστον οι ασφυκτικές προθεσμίες που θέτετε στους δανειολήπτες για να προλάβουν να επαναπροσδιορίσουν τις υποθέσεις τους, να προσκομίσουν όλα τα έγγραφα που τους ζητάτε, να καταθέσουν προτάσεις εντός εξήντα ημερών από την κατάθεση της αίτησης, δεν πιστεύετε πραγματικά ότι αυτοί οι άνθρωποι είναι αδύνατον να προλάβουν; Τουλάχιστον τις ασφυκτικές προθεσμίες δεν μπορείτε να τις αναστείλετε μέχρι το πέρας των περιοριστικών μέτρων; Δώστε τους λίγο χρόνο, έστω αυτό.

Οι άνθρωποι βρίσκονται σε απόγνωση αυτή τη στιγμή. Ολόκληρες οικογένειες κινδυνεύουν να χάσουν τα δικαιώματά τους στο σπίτι τους, να ξεσπιτωθούν μέσα στην πανδημία, μέσα στην οικονομική κρίση και εσείς επιμένετε να βάζετε αυτές τις ασφυκτικές προθεσμίες. Τουλάχιστον τον χρόνο παρατείνετε τον. Είναι απαραίτητο αυτό.

Έρχομαι στην τροπολογία «παράταση προθεσμίας για τη γνωμοδότηση σχετικά με το επίδομα επικίνδυνης και ανθυγιεινής εργασίας». Εδώ τι κάνετε; Δίνετε προθεσμία στην επιτροπή αυτή μέχρι τις 30-4-2021. Δηλαδή, να φέρει τη γνωμοδότησή της σχετικά με το αν δικαιούνται συγκεκριμένες κατηγορίες επαγγελμάτων να λάβουν το επίδομα επικίνδυνης και ανθυγιεινής εργασίας. Φορείς έχουν ζητήσει, συνδικάτα, κλάδοι εργασίας, να υπαχθούν και να λάβουν αυτό το επίδομα και όσο καθυστερεί η γνωμοδότηση αυτής της επιτροπής, οι εργαζόμενοι αυτοί χάνουν δικαιώματα. Και εσείς δίνετε προθεσμία τον Απρίλη. Για τους δανειολήπτες καμμία προθεσμία για τις ασφυκτικές που βάζετε στον νόμο. Όταν πρόκειται για δικαιώματα εργαζομένων δεν πειράζει, αργότερα και όταν πρόκειται για υποχρεώσεις δανειοληπτών εδώ και τώρα. Αμείλικτοι γι’ αυτούς!

Έρχομαι σε άλλη τροπολογία, επίσης του Υπουργού Εργασίας. Κατέθεσε τροπολογία για τη δήθεν στήριξη των εργαζομένων στον τουρισμό επισιτισμό. Η αλήθεια, όμως, είναι ότι πάλι τους αφήνει ακάλυπτους. Αφήνετε ξανά έξω από κάθε πενιχρή ενίσχυση τους εργαζόμενους στην εστίαση και τον επισιτισμό. Δεν ενδιαφέρεστε και δεν προβλέπετε τίποτα για τους εργαζόμενους στα τουριστικά γραφεία, τους ξεναγούς, τους τουριστικούς συνοδούς. Επιδοτείτε ξανά την αναστολή εργασίας αντί να επιδοτήσετε την εργασία, όπως σας λέμε από τον Μάρτιο με τις προτάσεις που έχουμε κάνει συγκεκριμένες για να επιδοτηθεί η εργασία, να υπάρξει καταναλωτική δύναμη στους εργαζόμενους, να ενισχυθεί το εισόδημά τους, να ενισχυθεί η ζήτηση και να αντιμετωπίσουμε και την οικονομική κρίση που σοβεί.

Αλλά ταυτόχρονα φαίνεται και κάτι άλλο από αυτή την τροπολογία, ότι δεν ενισχύετε τις μικρομεσαίες επιχειρήσεις του κλάδου του τουρισμού, μόνο τις μεγάλες επιχειρήσεις. Αυτό προκύπτει από την τροπολογία. Η μεγάλη πλειονότητα των μικρομεσαίων επιχειρήσεων είναι εκτός από οποιαδήποτε ενίσχυση, από οποιαδήποτε ρευστότητα. Μόνο τους ισχυρούς, τους μεγάλους.

Σχετικά με την τροπολογία του Υπουργού Υγείας για την ενίσχυση του ΕΣΥ, θα ψηφίσουμε «ναι», παρ’ ότι αργήσατε, παρ’ ότι η καθυστέρησή σας είναι αδικαιολόγητη, παρ’ ότι το ΕΣΥ χρειάζεται πολύ μεγαλύτερη ενίσχυση. Παρ’ ότι αποδεικνύεται ότι μπορούσατε να ενισχύσετε το ΕΣΥ, εδώ και μήνες δεν το κάνατε. Δεν προσλάβατε γιατρούς, δεν προσλάβατε νοσηλευτές και έρχεστε τώρα περιορισμένα -θα μπορούσατε περισσότερο- να το κάνετε. Εμείς θα ψηφίσουμε «υπέρ». Εσείς, όμως, σταματήστε τις ιδεοληψίες σας. Ξέρουμε όλοι ότι δεν θέλατε πραγματικά την ενίσχυση του δημόσιου τομέα. Έφθασε ο κόμπος στο χτένι. Ενισχύστε, λοιπόν, το δημόσιο σύστημα υγείας για να σωθούν ζωές.

Έρχομαι τώρα την τροπολογία του κ. Σπανάκη. Διαβάζω στο άρθρο 7 αυτής, που είναι η ουσία της όλης τροπολογίας και γι’ αυτό τη φέρνετε, κύριε Σπανάκη: «Δεν διώκεται πειθαρχικώς δικηγόρος εκ μόνης της ιδιότητάς του ως διαχειριστή ή εταίρου δικηγορικής εταιρείας για τις πράξεις ή παραλείψεις αυτής ως νομικού προσώπου». Είναι ξεκάθαρο ότι με αυτή την τροπολογία προστατεύονται από πειθαρχικές διώξεις οι διαχειριστές και οι εταίροι δικηγορικών εταιρειών που λειτουργούν ως εισπρακτικές εταιρείες.

Βασανίζετε τους δανειολήπτες, τους κάνετε να τρέχουν, τους κάνετε να σπεύδουν να μαζέψουν τα έγγραφα που λέτε μέσα στην πανδημία, με κλειστές τράπεζες, με κλειστές ΔΟΥ, με κλειστές υπηρεσίες να τα βρουν.

Δεν σας ενδιαφέρει πού θα τα βρουν, αρκεί να τα βρουν. Τακτοποιείτε αυτούς που τους κυνηγάνε. Αυτό κάνετε. Είναι ξεκάθαρο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ**: …(δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Κύριε Σπανάκη, σας παρακαλώ.

Τελειώνετε, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τελειώνω, κύριε Πρόεδρε.

Ταυτόχρονα δεν κάνετε δεκτή, την τροπολογία που καταθέσαμε για την οικονομική στήριξη των πλανόδιων και υπαίθριων μικροπωλητών και λιανεμπόρων που αγωνιούν, κύριε Υπουργέ. Κάνετε δεκτές άλλες τροπολογίες. Όχι αυτή όμως. Όχι για τους μικροπωλητές, όχι για τους κατατρεγμένους, όχι για τους φτωχούς. Μόνο για τους ισχυρούς και αυτούς που θέλουν να τακτοποιηθούν.

Αυτά, κύριε Πρόεδρε. Ήμουν σύντομος.

**ΠΡΟΕΔΡΕΥΩΝ (Απόστολος Αβδελάς):** Από τους άλλους σίγουρα.

Να κλείσουμε με τον εισηγητή της Νέας Δημοκρατίας κ. Άγγελο Τσιγκρή.

**ΑΓΓΕΛΟΣ ΤΣΙΓΚΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήδη κλείσαμε τη δέκατη τρίτη ώρα συνεδρίασης και σίγουρα η κόπωση όλων είναι έντονη. Αλλά σήμερα φεύγουμε από τη Βουλή με μια στείρα άρνηση από την Αντιπολίτευση, αλλά κυρίως από την Αξιωματική Αντιπολίτευση. Αισθάνομαι ότι μάλλον διαβάσαμε διαφορετικό νομοσχέδιο. Για άλλο νομοσχέδιο κάνετε κριτική προφανώς, όχι γι’ αυτό που συζητάμε και ψηφίζουμε σήμερα.

Αυτή η δογματική άρνηση, κυρίες και κύριοι συνάδελφοι, οδήγησε στο να μη βρείτε τίποτα θετικό. Δεχόμαστε την κριτική σας ότι δεν πρέπει να επιταχυνθεί η εκδίκαση των υποθέσεων του νόμου Κατσέλη. Να δούμε , λοιπόν, την επιχειρηματολογία σας: Μας είπατε ότι το ανά χείρας νομοθέτημα δεν προστατεύει την πρώτη κατοικία των δανειοληπτών.

Να σας θυμίσω, κυρίες και κύριοι συνάδελφοι του ΣΥΡΙΖΑ ότι εσείς καταργήσατε την προστασία της πρώτης κατοικίας. Την προβλέψατε με ένα από τα πρώτα νομοσχέδια το 2015 και την οριστικοποιήσατε με ένα από τα τελευταία σας το 2019. Λέτε ότι εμείς επισπεύδουμε τις διαδικασίες για να κάνουμε το χατίρι των τραπεζών. Να σας θυμίσω ότι εσείς αναλάβατε τη δέσμευση για εκδίκαση του συνόλου των υποθέσεων μέχρι το τέλος του 2021. Ή μήπως δεν θυμάμαι καλά;

Λέτε ότι καταργούμε την αρχή της προφορικότητας. Αν το ξεχάσατε ,θα ήθελα να σας θυμίσω ότι η δική σας κυβέρνηση το 2015-με την τροποποίηση του Κώδικα Πολιτικής Δικονομίας – κατάργησε την προφορικότητα στην τακτική διαδικασία ενώπιον των πολιτικών δικαστηρίων.

Προφανώς, κυρίες και κύριοι συνάδελφοι, έχετε ασθενή μνήμη. Δεν θέλω να χρησιμοποιήσω τον όρο «δεν δικαιούστε να ομιλείτε». Ήθελα απλώς να σας απευθύνω μερικά ερωτήματα , στα οποία θα σας παρακαλέσω να απαντήσετε για να πληροφορηθούν οι πολίτες που μας παρακολουθούν.

Με τη μεταφορά της ευθύνης για την διενέργεια των διαγωνισμών των υποψηφίων δικηγόρων στην ολομέλεια των δικηγορικών συλλόγων, συμφωνείτε ή διαφωνείτε;

Συμφωνείτε ή διαφωνείτε με τη ρύθμιση που φέρνει η Κυβέρνηση και ο Υπουργός Δικαιοσύνης για την άρση μιας καταφανούς αδικίας σε βάρος των ολυμπιονικών και των παραολυμπιονικών δικηγόρων;

Συμφωνείτε ή διαφωνείτε με την αύξηση της δικηγορικής ύλης; Πρέπει να το πείτε στους δικηγόρους γιατί περιμένουν μια απάντηση για να καταλάβουν ποιοι είναι μαζί τους και ποιοι απέναντί τους.

Πρέπει να μας απαντήσετε αν συμφωνείτε ή διαφωνείτε με τη θεσμοθέτηση του ενιαίου γραμματίου προείσπραξης για τις προτάσεις και την παράσταση στην τακτική διαδικασία ενώπιον του ειρηνοδικείου, του μονομελούς και του πολυμελούς πρωτοδικείου; Ή μήπως πιστεύετε ότι είναι καλύτερα να στοιβάζονται στις ουρές οι δικηγόροι για να κόβουν γραμμάτια προείσπραξης, σε εποχή έναρξης της πανδημίας;

Πρέπει να μας απαντήσετε για την επάλειψη, της υποχρεωτικότητας θεώρησης, από τον οικείο δικηγορικό σύλλογο, του γνησίου της υπογραφής των δικηγόρων που παρίστανται στην υπογραφή συμβολαίων. Συμφωνείτε ή πιστεύετε ότι θα πρέπει να στοιβάζονται οι δικηγόροι στους δικηγορικούς συλλόγους;

Συμφωνείτε με την εξ αποστάσεως διεξαγωγή –μέσω τηλεδιάσκεψης- των συνεδριάσεων και των ψηφοφοριών των συλλογικών οργάνων των δικηγόρων; Διαφωνείτε και σε αυτό. Το ζητάνε όλοι οι δικηγορικοί σύλλογοι της χώρας. Αλλά πρέπει να βγείτε να το πείτε ότι είστε κατά της συγκεκριμένης διάταξης του νομοσχεδίου. Να το ακούσουν.

Συμφωνείτε , να δοθεί το δικαίωμα στους δικαστικούς επιμελητές να συντάσσουν διαπιστωτικές εκθέσεις για πραγματικά περιστατικά που διαλαμβάνονται κατά τη διάρκεια τέλεσης των καθηκόντων τους και να συνεπικουρούνται από εξειδικευμένο τεχνικό σύμβουλο όταν κρίνεται απαραίτητο; Αν διαφωνείτε να τους το πείτε.

Με την αναστολή της ποινικής δίωξης για όσους πληρώνουν κανονικά τις ασφαλιστικές εισφορές συμφωνείτε ή διαφωνείτε; Κυρίες και κύριοι συνάδελφοι της Αξιωματικής Αντιπολίτευσης, το βρίσκετε δίκαιο κάποιος οφειλέτης να πληρώνει κανονικά τις δόσεις των ασφαλιστικών του εισφορών και ταυτόχρονα να επικρέμεται στο κεφάλι του μια ποινική δίωξη; Πρέπει να μας απαντήσετε.

Συμφωνείτε με την δυνατότητα διενέργειας των διασκέψεων των δικαστών εξ αποστάσεως μέσω τεχνολογικών μέσων; Προφανώς πρέπει να διαφωνείτε και σε αυτό. Ναι, αλλά η εποχή το επιτάσσει.

Κυρίες και κύριοι συνάδελφοι του ΣΥΡΙΖΑ, για τη συνυπηρέτηση των συζύγων δικαστών και διπλωματών. Πραγματικά δεν καταλαβαίνουμε τους λόγους της διαφωνίας σας. Γιατί θα πρέπει οι δικαστές και οι διπλωμάτες να αποτελούν εξαίρεση, τη στιγμή που αυτό προβλέπεται για τις περισσότερες κατηγορίες του δημόσιου τομέα;

Μια άλλη διάταξη, με την οποία διαφωνείτε και την κάνετε σημαία, είναι αυτή του άρθρου 65, με την οποία ενοποιούνται οι εισαγγελείς οικονομικού εγκλήματος και εγκλημάτων διαφθοράς. Ξεχνάτε ή δεν γνωρίζετε, κυρίες και κύριοι συνάδελφοι της Αξιωματικής Αντιπολίτευσης , ότι το ίδιο έχουν κάνει όλα τα κράτη της Ευρώπης; Ξεχνάτε ή δεν γνωρίζετε ότι η Διαρκής Επιτροπή Παρακολούθησης των Αποτελεσμάτων του Ποινικού Κώδικα και του Κώδικα Ποινικής Δικονομίας προτείνει ομόφωνα την άμεση ενοποίηση των δύο παραπάνω εισαγγελέων ειδικών καθηκόντων;

Κυρίες και κύριοι συνάδελφοι της Αντιπολίτευσης , αν δεν απαντήσετε σε αυτά τα ερωτήματα, που δεν είναι δικά μου, αλλά της ελληνικής κοινωνίας και του νομικού κόσμου, κινδυνεύετε να εκτεθείτε και να πάρετε ένα δυσβάστακτο πολιτικό κόστος. Γιατί τα βάζετε με τους δικηγόρους, με τους δανειολήπτες, με τους δικαστικούς επιμελητές, με τους διοικητικούς λειτουργούς, με τους οφειλέτες ασφαλιστικών εισφορών και ο κατάλογος δεν έχει τέλος.

Παρ’ όλα αυτά, κυρίες και κύριοι συνάδελφοι, ακόμη και τώρα δεν είναι αργά, αφού η ψηφοφορία δεν άρχισε ακόμη. Ακόμη και τώρα μπορείτε να υπερψηφίσετε το υπό συζήτηση νομοσχέδιο που αποτελεί ένα συνεκτικό μεταρρυθμιστικό σχέδιο για την απονομή δικαιοσύνης στη χώρα μας.

Κύριε Πρόεδρε, αναφορικά με τις τροπολογίες εκ μέρους της κοινοβουλευτικής Πλειοψηφίας,, υπερψηφίζουμε όλες τις υπουργικές τροπολογίες καθώς και τις τροπολογίες των συναδέλφων βουλευτών με αριθμό 550 και 551.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ.

Και θα κλείσουμε με τον Υπουργό Δικαιοσύνης κ. Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι βρισκόμαστε στο τέλος μιας πραγματικά πολύ κοπιαστικής ημέρας, με συζήτηση που είχε αρκετή ένταση και βεβαίως με γεγονότα τα οποία σε ένα πολύ μεγάλο βαθμό προσδιόρισαν ένα πλαίσιο συζήτησης, ενδεχομένως και εκτός του προτεινόμενου από το Υπουργείο Δικαιοσύνης και την Κυβέρνηση νομοσχεδίου.

Η αλήθεια είναι ότι υπήρχε, κατά τη γνώμη μου, μια αδικαιολόγητη ένταση, ένταση που αφορούσε στις εξαγγελίες του Πρωθυπουργού και στα ζητήματα του χειρισμού της πανδημίας.

Αναρωτιέμαι, κυρίες και κύριοι συνάδελφοι, τελικά είσαστε υπέρ του lockdown ή εναντίον; Είστε υπέρ των μέτρων που προτείνει η Κυβέρνηση ή τα απορρίπτετε; Υπήρξε μοναδική αντίφαση. Σχεδόν η συντριπτική πλειοψηφία των συναδέλφων που βρέθηκαν στο Βήμα από τη μια έλεγαν ότι κακώς έγινε το lockdown και ότι καταστρέφεται η οικονομία και από την άλλη «αργήσατε να κάνετε lockdown».

Κυρίες και κύριοι συνάδελφοι, υπάρχει μια παραδοχή η οποία νομίζω ότι είναι αδιαμφισβήτητη. Και πρέπει να είναι υπ’ όψιν σας, προκειμένου να διαμορφώσετε μια θέση ελάχιστης αξιοπιστίας απέναντι στην ελληνική κοινωνία.

Ποια είναι αυτή η παραδοχή; Έχετε δει τι συμβαίνει στις γειτονικές μας χώρες; Έχετε δει τι συμβαίνει στις άλλες ευρωπαϊκές χώρες; Πιστεύετε ότι το πρόβλημα της πανδημίας με ό,τι φέρνει, είναι ζήτημα απλά και μόνο ελληνικό; Είναι ζήτημα που αφορά στη χώρα μας, στην Ελλάδα; Δεν αντιλαμβάνεστε, δεν βλέπετε, δεν διαβάζετε τι γίνεται με δεκάδες χιλιάδες κρουσμάτων καθημερινά σε μεγάλες, σοβαρές χώρες, που υποτίθεται ότι έχουν υποστηρίξει το κοινωνικό κράτος εδώ και χρόνια;

Δεν βλέπετε τι γίνεται στη Γαλλία; Δεν βλέπετε τι γίνεται στην Ισπανία; Δεν βλέπετε τι γίνεται στην Ιταλία, στη Μεγάλη Βρετανία; Δεν διαβάζετε καθημερινά; Είναι σαν να έχουμε απομονώσει αυτό το οποίο γίνεται σε σχέση με την πανδημία, απλά και μόνο στον ελλαδικό χώρο.

Και αντί να προστρέχετε σε μια λογική συμβολή σε αυτή τη μεγάλη προσπάθεια που πρέπει να κάνει όλη η ελληνική κοινωνία και που προφανώς πρέπει να έχει ως παιδαγωγό το πολιτικό σύστημα, έρχεστε εδώ σε μια λογική μικροπολιτικής αντιπαράθεσης και λέτε οτιδήποτε. Αλήθεια; Το σύστημα υγείας της χώρας ήταν θωρακισμένο από την προηγούμενη περίοδο, όπως άκουσα; Ήταν λυμένα όλα τα προβλήματα; Είχαν γίνει όλες οι προσλήψεις οι οποίες προβλέπονταν; Και δεν έγινε τίποτα το τελευταίο χρονικό διάστημα;

Αντί να λένε ένα μεγάλο «ευχαριστώ» σε όλους αυτούς που υποστηρίζουν με τον ρόλο τους, με την εργασία τους το Εθνικό Σύστημα Υγείας, τους γιατρούς, τους νοσηλευτές, το διοικητικό προσωπικό των νοσοκομείων, που όλοι δίνουν έναν υπεράνθρωπο αγώνα όλη αυτή την περίοδο, κάνουν σχόλια τα οποία όχι μόνο δεν τους δίνουν τη δύναμη ή δεν τους δημιουργούν τον πραγματικό λόγο να προσπαθήσουν ακόμα παραπάνω, αλλά τους αποθαρρύνουν και τους οδηγούν σε μια εντελώς διαφορετική λογική;

Κυρίες και κύριοι συνάδελφοι, νομίζω ότι απαιτείται λίγο μεγαλύτερη –επαναλαμβάνω- υπευθυνότητα και σοβαρότητα απ’ όλους μας. Δεν είναι η πανδημία το πεδίο της πολιτικής αντιπαράθεσης και πρέπει να το καταλάβουμε όλοι.

Μου έκανε εντύπωση ο καταγγελτικός λόγος συναδέλφων, κυρίως του ΣΥΡΙΖΑ, σε σχέση με το ότι ματαιώθηκε η αυριανή προγραμματισμένη συζήτηση του Πρωθυπουργού με τον Αρχηγό της Αξιωματικής Αντιπολίτευσης.

Δεν καταλάβατε, κυρίες και κύριοι συνάδελφοι, ότι έχει αλλάξει η ατζέντα; Δεν έχετε καταλάβει ότι έχει αλλάξει η πραγματικότητα; Δεν καταλάβατε ότι όλα αυτά τα οποία θα συζητούσε αύριο και θα εξήγγειλε ή ενδεχομένως θα απαντούσε ο Πρωθυπουργός έχουν ήδη απαντηθεί σε έναν μεγάλο βαθμό στη σημερινή του συνέντευξη, το μεσημέρι;

Επίσης, δεν είδατε ότι υπάρχει ήδη εξαγγελία από τον Κυβερνητικό Εκπρόσωπο ότι την Τρίτη 10 Νοεμβρίου θα έρθει ο Πρωθυπουργός στη Βουλή όπου, με βάση το άρθρο 142Α του Κανονισμού της Βουλής, θα απαντήσει με τη συμμετοχή όλων των Πολιτικών Αρχηγών;

Ποιος φεύγει από μια ζωντανή συζήτηση; Για να καταλάβω. Αλήθεια, έδωσε την αίσθηση αυτούς τους μήνες ο Πρωθυπουργός της χώρας ότι αποφεύγει να βρεθεί στη Βουλή, γιατί υποτίθεται ότι φοβάται; Αλήθεια; Ποιος το πιστεύει αυτό; Ας είμαστε ελάχιστα σοβαροί. Όταν υπάρχουν δεδομένα πως ο κ. Τσίπρας τα προηγούμενα τέσσερα χρόνια ήρθε δέκα φορές συνολικά και απάντησε σε επίκαιρες ερωτήσεις στη Βουλή, ενώ αυτούς τους δεκαπέντε μήνες ο Κυριάκος Μητσοτάκης στο πλαίσιο της ώρας του Πρωθυπουργού, έχει απαντήσει σε έξι επίκαιρες ερωτήσεις, αντιλαμβάνεστε ότι κι αυτή η σύγκριση αναλογικά, σας κάνει να είστε εκτεθειμένοι.

Είναι εντυπωσιακό ότι ήρθαν εδώ πρωτοκλασάτα στελέχη του ΣΥΡΙΖΑ για να πουν ότι φυγομαχεί ο Πρωθυπουργός. Δεν καταλαβαίνετε τι γίνεται, σαν να ζείτε σε παράλληλο σύμπαν, σε άλλη πραγματικότητα. Όλα αυτά όμως, πρέπει κανείς να τα βλέπει συνολικά.

Και επειδή πρέπει να επανέλθω στο νομοσχέδιο και να δώσω τουλάχιστον το πλαίσιο που εκτιμώ ότι έχουν καταλάβει οι Έλληνες πολίτες, μέσα από και τις δικές μου κατά βάσιν τοποθετήσεις, αλλά και τις τοποθετήσεις των συναδέλφων της Συμπολίτευσης, θέλω να σας πω, κυρίες και κύριοι συνάδελφοι, ότι το συγκεκριμένο νομοσχέδιο είναι ένα πραγματικό μεταρρυθμιστικό νομοσχέδιο.

Είναι ένα νομοσχέδιο, το οποίο με μια διαδικασία η οποία προέρχεται από την προηγούμενη κυβέρνηση, δίνει απαντήσεις και λύσεις σε ένα χρονίζον πρόβλημα το οποίο εξέθετε τη χώρα μας πολλαπλά και στο επίπεδο των συζητήσεων με τους θεσμούς και στο επίπεδο ουσιαστικά της σύμβασης των ανθρωπίνων δικαιωμάτων, αλλά βεβαίως και στο επίπεδο της δικαιοσύνης εσωτερικά.

Δεν θέλω να επαναλάβω τα ίδια. Θα σας πω ότι συγκεκριμένα υπάρχει ημερομηνία στις 22 Ιουνίου του 2018, που οι ελληνικές αρχές στο Eurogroup εκείνης της ημέρας δεσμεύτηκαν να πάρουν όλα τα αναγκαία μέτρα για την εκκαθάριση των υποθέσεων του ν.3861/2010 έως το τέλος του 2021. Πόσες φορές θέλετε να το πω για να το καταλάβουμε; Μου λέτε ότι εγώ δεν απαντώ σε ερωτήσεις σας ή εγώ δεν καταλαβαίνω αυτά τα οποία λέτε; Το αντίστροφο το έχετε σκεφτεί ότι είναι πιθανό να συμβαίνει; Διότι από τη μια υποτίθεται ότι οι ευρωπαϊκές δυνάμεις, τα πολιτικά κόμματα που υποτίθεται ανήκουν στις ευρωπαϊκές δυνάμεις, αντιλαμβάνονται μια συμβατική υποχρέωση της χώρας, η οποία ξεκινά από το παρελθόν.

Είπαμε, η περίοδος των παραισθήσεων και των ψευδαισθήσεων έχει περάσει, ήλπιζα ανεπιστρεπτί. Φαίνεται ότι επιστρέφει. Όμως μάλλον, επειδή η μέρα είναι βαριά και επειδή υπήρχαν και άλλου είδους αποκαλύψεις, αντιλαμβάνομαι ότι η ένταση πρέπει να δημιουργεί και πολλούς άλλους λόγους, προκειμένου κανείς να μεταφέρει το πεδίο της συζήτησης κάπου αλλού.

Το θέμα όμως, είναι ότι υπήρχε μια συμβατική υποχρέωση της χώρας, η οποία οπωσδήποτε έπρεπε να καλυφθεί, υπήρχε ένα ζήτημα που αφορά επαναλαμβάνω, στη σύμβαση των δικαιωμάτων του ανθρώπου και το ξέρουμε πάρα πολύ καλά και αφορά στη διάρκεια της δίκης. Υπήρχε και ένα γεγονός, ότι η ελληνική δικαιοσύνη βρισκόταν αντιμέτωπη με το φαινόμενο, υποθέσεις που είχαν εισαχθεί το 2015, να παίρνουν ημερομηνία προσδιορισμού συζήτησης το 2028, το 2029, το 2032. Ποιον τιμά, κυρίες και κύριοι συνάδελφοι, αυτή η πραγματικότητα; Δεν έπρεπε να λήξει με κάποιον τρόπο;

Το κατά πόσο ήταν σωστές όλες οι δικονομικές διατάξεις του προτεινόμενου νομοσχεδίου νομίζω σας το απάντησα νωρίτερα. Μου κάνει εντύπωση όμως, ότι ακόμη και την ύστατη στιγμή, γίνεται επίκληση στο γεγονός ότι υπήρχε η γνωμοδότηση της διοικητικής ολομέλειας του Αρείου Πάγου. Ξέρετε τι πιστεύω; Και ειλικρινά εκπλήσσομαι που ακόμη και την τελευταία στιγμή ακούγεται για το κατά πόσο αυτό ήταν το σημαντικό ή το ουσιαστικό.

Μου φαίνεται ότι μάλλον βρεθήκατε προ εκπλήξεως. Δεν περιμένατε να υπάρχει. Έχοντας στηρίξει προφανώς το μεγαλύτερο μέρος του αφηγήματος, των αιτιάσεων, της αντιπαράθεσης στο κομμάτι της αντισυνταγματικότητας του συγκεκριμένου νομοσχεδίου, προφανώς ήταν μεγάλη έκπληξη για σας να βρεθείτε ενώπιον μιας θετικής γνωμοδότησης της διοικητικής ολομέλειας του Αρείου Πάγου.

Κοιτάξτε, πρέπει να ξεκαθαρίσουμε κάποια πράγματα και πρέπει να ξέρουμε πού ακριβώς βρισκόμαστε, γιατί μόνο σε αυτή την περίπτωση δεν αφήνουμε περιθώριο, ούτως ώστε να υπάρχουν αμφισβητήσεις, να υπάρχουν παρεξηγήσεις ή πολύ περισσότερο να δημιουργούνται, αν θέλετε, όλοι οι λόγοι για τους οποίους και η δικαιοσύνη τίθεται σε αμφισβήτηση από μέρους της ελληνικής κοινωνίας, αλλά πολύ περισσότερο πλήττεται το κύρος της. Διότι περί αυτού πρόκειται.

Πρέπει, κυρίες και κύριοι συνάδελφοι, να καταλάβουμε όλοι το εξής. Η δικαιοσύνη είναι ανεξάρτητη και πρέπει με κάθε τρόπο όλοι μας να υποστηρίξουμε την ανεξαρτησία της δικαιοσύνης. Οι περισσότεροι εκ των συναδέλφων που βρέθηκαν στο Βήμα μίλησαν με έναν τέτοιο τρόπο που δεν παραδέχονται την ανεξαρτησία της δικαιοσύνης.

Ενδεχομένως να κάνω μια προσπάθεια να το καταλάβω για την πλευρά των συναδέλφων της Αξιωματικής Αντιπολίτευσης του ΣΥΡΙΖΑ, ίσως είχαν μια άλλη άποψη για την προηγούμενη περίοδο, αλλά όλους τους άλλους συναδέλφους θέλω να σας διαβεβαιώσω ότι όχι μόνο ενισχύουμε με κάθε τρόπο την προσωπική και λειτουργική ανεξαρτησία των Ελλήνων δικαστών και την ανεξαρτησία της ελληνικής δικαιοσύνης, αλλά κάνουμε ό,τι είναι δυνατόν προκειμένου η δικαιοσύνη να ανακτήσει το κύρος της και να ξαναγίνει στη συνείδηση των πολιτών ως η πραγματική νησίδα στην οποία μπορεί κανείς να απευθύνεται προκειμένου να αισθανθεί ασφαλής. Αυτή θα πρέπει να είναι η λογική ουσιαστικά μιας κυβέρνησης που σέβεται τη διάκριση των εξουσιών.

Ακούστηκαν πολλά πράγματα νωρίτερα: Εγκληματικές ευθύνες, απάντησα. Ότι δήθεν δεν τηρούμε τις προθεσμίες. Δεν ξέρετε ότι οι προθεσμίες που αφορούν στο συγκεκριμένο νομοσχέδιο, κυρίες και κύριοι συνάδελφοι, και που ενδεχομένως έχουν να κάνουν με τους οφειλέτες αλλά εξίσου και με τις τράπεζες είναι ακριβώς οι ίδιες; Δεν το ξέρετε αυτό; Πιστεύετε ότι υπάρχουν διαφορετικές προθεσμίες για τους οφειλέτες και διαφορετικές προθεσμίες για τους πιστωτές; Υπάρχει αυτό πουθενά; Το βάρος της απόδειξης των ισχυρισμών, μιας και εδώ τέθηκε και αυτό το ρητορικό ερώτημα πολλές φορές, δεν ξέρετε ότι το βάρος της απόδειξης των ισχυρισμών το έχει πάντα ο αιτούμενος τη δικαστική προστασία; Δεν είναι αυτό μια πάγια δικονομική αρχή;

**ΑΓΓΕΛΙΚΗ ΑΔΑΜΟΠΟΥΛΟΥ:** Για τις ενστάσεις δεν ισχύει αυτό.

**ΜΑΡΙΑ ΚΟΜΝΗΝΑΚΑ:** Για τις ενστάσεις…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Όχι, μάλιστα.

Εσείς λοιπόν πιστεύετε ότι ένα δικαστήριο είναι δυνατόν να κρίνει πέντε, δέκα ή δεκαπέντε χρόνια μετά από την υποβολή της αρχικής αίτησης χωρίς να υπάρχει επικαιροποίηση των αποδεικτικών στοιχείων. Πού βρίσκεται αυτό το δίκαιο αλήθεια; Πείτε μου. Είναι δυνατόν για το νομικό μας πολιτισμό να μην υπάρχει μια πραγματική αποδεικτική βάση; Διότι εδώ γίνεται ένας πληθωρισμός λαϊκισμού. Ο καθένας έρχεται και λέει ό,τι θέλει με την έννοια του τι μας αρέσει και τι δεν μας αρέσει χωρίς να λαμβάνετε υπ’ όψιν σας ότι όλα αυτά λειτουργούν σε ένα συγκεκριμένο δικονομικό πλαίσιο το οποίο δεν μπορεί κανείς να το κάνει λάστιχο κατά το δοκούν, επειδή θέλει να είναι αρεστός στους Έλληνες πολίτες μέσω αυτών που ενδεχομένως δημιουργούν προβλήματα ή προβληματισμούς.

Τέλος, θέλω να απαντήσω στην ερώτηση ή σύσταση ή προτροπή που έκανε ο κ. Λοβέρδος για την ΚΥΑ που είναι εν αναμονή.

Κυρίες και κύριοι συνάδελφοι, εσείς που είστε μαχόμενοι δικηγόροι πρέπει να ξέρετε ότι για να υπάρχει μια κοινή υπουργική απόφαση που αφορά στη λειτουργία των δικαστηρίων μέσα από τις διαφορετικές συνθήκες που θα διαμορφωθούν λόγω του lockdown, πρέπει να υπάρξει ένας συγκεκριμένος χρόνος διαβούλευσης και συμφωνίας μεταξύ των εμπλεκομένων, μεταξύ των δικαστών, των δικηγορικών συλλόγων και βεβαίως του Υπουργείου, γιατί αυτό επιβάλλει ο θεσμικός μας ρόλος, αυτό επιβάλλει και το Σύνταγμα, να μπορεί να υπάρχει μια συνεννόηση. Όμως, από εκεί και πέρα δεν γνωρίζετε ότι ταυτόχρονα πρέπει να υπάρξει μια πρόβλεψη όλων των δικονομικών διαδικασιών και αυτή είναι μια πολύ δύσκολη εξίσωση για προθεσμίες, για παραγραφές, για ζητήματα τα οποία αφορούν στην ισχύουσα νομοθεσία; Πιστεύετε ότι είναι μια εύκολη άσκηση; Πιστεύετε ότι οι άνθρωποι οι οποίοι βρίσκονται από τον χώρο της δικαιοσύνης στο Υπουργείο Δικαιοσύνης δεν είναι επαρκείς και δεν κάνουν ό,τι είναι δυνατόν προκειμένου να βρουν λύση σε αυτό το πρόβλημα;

Εν πάση περιπτώσει, νομίζω ότι lockdown θα έχουμε από τα ξημερώματα του Σαββάτου. Τα δικαστήρια θα λειτουργήσουν τη Δευτέρα το πρωί. Θεωρητικά αύριο το βράδυ θα έχουμε τη νέα ΚΥΑ. Απορώ όμως και με την κριτική, αλλά και με τη σπουδή πολλών οι οποίοι με πολύ μεγάλη βιασύνη κρίνουν το γιατί αργούμε να βγάλουμε μια κοινή υπουργική απόφαση ή γιατί εν πάση περιπτώσει δεν είναι στα δικά τους μέτρα. Γιατί πρέπει να είναι προϊόν διαβούλευσης και πρέπει να είναι προϊόν συμφωνίας, επαναλαμβάνω, με όλους τους εμπλεκόμενους και να προβλέψουμε και όλα τα δικονομικά ζητήματα τα οποία προκύπτουν.

Τέλος, επειδή ακούστηκε πολλές φορές και πραγματικά με εντυπωσιάζει περί της υποτιθέμενης αφαίρεσης εν όψει της ενοποίησης των δύο εισαγγελικών αρχών του φακέλου «NOVARTIS». Λυπάμαι που επαναλαμβάνω τον εαυτό μου, αλλά κάποια στιγμή νομίζω ότι πρέπει να γίνομαι σαφής και να σταματήσουμε να εκπέμπουμε ενδεχομένως διαφορετικά μηνύματα από αυτά που η ίδια η πραγματικότητα κάθε φορά μας αποδεικνύει ότι υπάρχουν.

Έχετε διαβάσει το νομοσχέδιο, κυρίες και κύριοι συνάδελφοι, για την αφαίρεση του φακέλου που ακούστηκε και ξανακούστηκε και ξανακούστηκε από πολλούς Βουλευτές της Αντιπολίτευσης; Μεταβατικές διατάξεις για το τμήμα Οικονομικού Εγκλήματος, παράγραφος 1 κάποια στιγμή: «Για τη θητεία των υπηρετούντων Εισαγγελέων Οικονομικού Εγκλήματος λήγει αυτοδικαίως από την τοποθέτηση των Εισαγγελέων Οικονομικού Εγκλήματος και του Προϊσταμένου του Τμήματος Οικονομικού Εγκλήματος σύμφωνα με το άρθρο 65. Μέχρι τη λήξη της θητείας τους κατά το προηγούμενο εδάφιο οι ήδη υπηρετούντες εισαγγελικοί λειτουργοί εξακολουθούν να ασκούν τα καθήκοντά τους σύμφωνα με τα άρθρα 33 έως 36 του Κώδικα Ποινικής Δικονομίας όπως αυτά ίσχυαν πριν από την αντικατάστασή τους από το άρθρο 65 του παρόντος» και παράγραφος 3 –για εσάς είναι, κύριε Καλαματιανέ-: «Οι αρμοδιότητες επί όλων των εκκρεμών υποθέσεων ενώπιον των Εισαγγελέων Οικονομικού Εγκλήματος και Εγκλημάτων Διαφθοράς περιέρχονται αυτοδικαίως στο Τμήμα Οικονομικού Εγκλήματος που συστήνεται διά του παρόντος». Έτσι εξαφανίζουν οι φάκελοι από την ανεξάρτητη δικαιοσύνη; Πείτε μου για να το καταλάβω. Εκτός αν εγώ δεν διαβάζω σωστά τα ελληνικά ή δεν καταλαβαίνω τι λέω ή αυτό το οποίο σας διάβασα μόλις δεν είναι αρκετό για να καταλάβει κανείς τα αυτονόητα.

Κυρίες και κύριοι συνάδελφοι, αντιλαμβάνομαι ότι σε μια ζωντανή συζήτηση στο ελληνικό Κοινοβούλιο προφανώς μέρος της είναι η πολιτική αντιπαράθεση, είναι η διαφορετική άποψη. Το καταλαβαίνω απολύτως. Και ως παλαιός κοινοβουλευτικός όχι μόνο την υιοθετώ, αλλά θεωρώ ότι είναι και η ουσία της δημοκρατίας, είναι η ουσία της κοινοβουλευτικής λειτουργίας, όμως, πέραν του ότι μπορεί να σας είχα ζητήσει στο παρελθόν να κάνουμε μαζί μια κοινοβουλευτική άσκηση για όσα αφορούν στο Υπουργείο Δικαιοσύνη, θα σας πω για άλλη μια φορά ότι η πραγματικότητα είναι μία και είναι μοναδική. Είναι μία και είναι αδιαμφισβήτητη. Και βεβαίως αν ο καθένας από εμάς μπορεί να την εκτιμά διαφορετικά, οι Έλληνες πολίτες είναι σε θέση να μας κρίνουν σε σχέση και με τις δικές μας εκτιμήσεις και με τις δικές μας επιλογές.

Νομίζω, κυρίες και κύριοι συνάδελφοι, ότι με εξαντλητική διαδικασία και στις αρμόδιες κοινοβουλευτικές επιτροπές και στην Ολομέλεια ολοκληρώνεται μια συζήτηση για ένα ακόμα νομοσχέδιο. Αν όλα αυτά τα οποία έχουμε συζητήσει δεν είναι ικανά να σας πείσουν, το κατανοώ, είναι μέσα στη γενικότερη λειτουργία του κοινοβουλευτισμού και της δημοκρατίας, επαναλαμβάνω για άλλη μια φορά, όμως, οι Έλληνες πολίτες είναι αυτοί που τελικά μας κρίνουν.

Νομίζω ότι σε αυτή τη μεγάλη προσπάθεια που κάνει η Κυβέρνηση το τελευταίο χρονικό διάστημα και να εκσυγχρονίσει διαδικασίες που αφορούν στη λειτουργία της δικαιοσύνης και να συντμήσει αυτό τον τεράστιο χρόνο που δυστυχώς έρχεται ως παθογένεια από το παρελθόν στην απονομή της δικαιοσύνης, αλλά βεβαίως και να κάνουμε γοργά βήματα προς την κατεύθυνση της ψηφιακής δικαιοσύνης είναι ένα ζητούμενο το οποίο εδώ και πολλά χρόνια δηλώνεται ως πραγματική ανάγκη και από τον ίδιο τον χώρο της δικαιοσύνης, αλλά και από την ελληνική κοινωνία. Κι εμείς αυτή την περίοδο με πολύ μεγάλη προσπάθεια, με σοβαρότητα και με υπευθυνότητα κάνουμε ό,τι είναι δυνατόν προκειμένου να κινηθούμε σε μια άλλη εποχή για τη δικαιοσύνη, σε μια άλλη εποχή εκσυγχρονισμού και μεταρρυθμίσεων στον χώρο της δικαιοσύνης, σε μια εποχή που ο Έλληνας πολίτης θα αισθάνεται ότι απέναντί του έχει την ασφαλή νησίδα που του προσφέρει το αίσθημα της ασφάλειας, έχει τη δικαιοσύνη που μπορεί να τον υπηρετεί και μπορεί να τον υποστηρίζει όποτε και όταν χρειάζεται.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Ρυθμίσεις για την επιτάχυνση της εκδίκασης εκκρεμών υποθέσεων του ν.3869/2010 σύμφωνα με τις επιταγές του άρθρου 6 παρ. 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις».

Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εξήντα τρία άρθρα, επτά τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Ρυθμίσεις για την επιτάχυνση της εκδίκασης εκκρεμών υποθέσεων του ν. 3869/2010 σύμφωνα με τις επιταγές του άρθρου 6 § 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. τροπ. 546/41 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Βουλ. Τροπ. 550/45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Βουλ. Τροπ. 551/46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Υπ. τροπ. 542/37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 545/40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Υπ. τροπ. 548/43 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 552/47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 75 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Δικαιοσύνης: «Ρυθμίσεις για την επιτάχυνση της εκδίκασης εκκρεμών υποθέσεων του ν. 3869/2010 σύμφωνα με τις επιταγές του άρθρου 6 παρ. 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 576)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 23.59΄ λύεται η συνεδρίαση για αύριο, ημέρα Παρασκευή 6 Νοεμβρίου 2020 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**